
Prezentarea autorilor 


Mihai Ungureanu este lector universitar doctor în cadrul Facultăţii de Ştiinţe Politice, Şcoala 
Naţională de Studii Politice şi Administrative (SNSPA) din Bucureşti. Este titular al disciplinelor 
Teoria alegerii raţionale, Partide şi sisteme electorale şi Guvernare şi alegeri publice. A publicat 
mai multe lucrări, dintre care menţionăm : „Two new solutions for Sen’s impossibility of a paretian 
libertarian” (Innovative Issues and Approaches in Social Sciences, vol. 2, nr. 2, 2009), Paradoxuri 
libertariene în Teoria Alegerii Sociale, vol. 1 : Concepte şi rezultate fundamentale (Economica, 2011) ; 
vol. 2: Analiza informaţională a paradoxurilor libertariene (Economica, 2012); „Science and 
social responsibility: The «bureaucratic wars» from Public Choice Theory” (European Journal of 
Science and Theology, vol. 8, supl. 1, 2012) şi Economic and Evolutionary Approaches in Social 
Sciences (coord., Wolters Kluver Romania, 2014). Printre interesele sale de cercetare se numără: 
filosofia ştiinţelor sociale, teoria alegerii sociale, teoria alegerii publice, neoinstitutionalismul de 
tip alegere raţională, economia comportamentală şi politica comparată. 


Ştefan Colbu este cadru didactic asociat la Facultatea de Filosofie şi Ştiinţe Social-Politice din 
cadrul Universităţii „Alexandru loan Cuza” din Iasi. A obţinut titlul de doctor în Ştiinţe Politice 
în cadrul SNSPA în anul 2012 cu teza Creştinism ortodox şi politică. O analiză neoinstitutionalista 
(Editura Universităţii „Alexandru loan Cuza”, 2013). Dintre lucrările de specialitate publicate 
menţionăm : „Abordări economice asupra comportamentului religios” (Perspective politice, vol. I, 
nr. 1, 2009), „Mecanisme de păstrare a ortodoxiei şi ortopraxiei în Biserica Răsăriteană” (V. Sava, 
I. Dura, C. Onica, A. Atudori [coord.], Studia Theologica Doctoralia III, Doxologia, 2011) şi 
„Drepturile omului reflectate în instituţiile Bisericii Ortodoxe” (I. Moroianu-Zlătescu, M. Scarlat, 
A. Bulgaru, M. Mocanu [coord.], Dimensiunea spirituală a drepturilor omului. Educaţia pentru 
toți, IRDO, 2012), „Decalogue - an institutional approach” (European Journal of Science and 
Theology, vol. 8, nr. 1, 2012). Domeniile sale de interes includ relaţia dintre religie şi politică/ 
Biserică şi stat, analiza economică a religiei, filosofia politică, etica politică şi ideologiile politice. 


Măriuca-Oana Constantin este avocată, doctorandă în Ştiinţe Politice în cadrul SNSPA şi bursieră 
a Academiei Române în cadrul proiectului „Rute de excelenţă academică în cercetarea doctorală şi 
postdoctorală - READ”. Activitatea sa de cercetare se caracterizează printr-o abordare interdisci- 
plinară a sferei juridice cu domeniul ştiinţelor politice, având ca principale interese: drepturile 
omului, studiile de gen, combaterea discriminării, teoria alegerii raţionale şi politicile europene. 
Dintre lucrările publicate menţionăm: „Clauza culturală în jurisprudenţa penală din România. 
Cazul mariajelor timpurii în comunităţile rome tradiţionale” (Noua Revistă de Drepturile Omului, 
nr, 3, 2011, C.H. Beck) şi „Minori şi minorităţi. Religie şi tratament medical” (Noua Revistă de 
Drepturile Omului, nr. 4, 2013, C.H. Beck). 


Iulia Drăjneanu este doctorandă în Ştiinţe Politice în cadrul SNSPA. Este licenţiată în Ştiinţe 
Politice şi a absolvit masteratul de Teorie şi Alegere Politică în cadrul SNSPA. Principalele sale 

interese de cercetare includ teoria alegerii publice, integritatea mediului de afaceri şi acţiunea 
sindicală în România postcomunistă. A colaborat cu organizaţia nonguvernamentală Transparency 
International Romania, în calitate de coautor, pentru publicarea studiilor „Integritatea în mediul de 
afaceri din România. Cercetare asupra mecanismelor de institutionalizare a eticii în companii” 
(C. Ducu [coord.], 2011) şi „Sistemul national de integritate în România”, ediţia a treia (I. Lonean, 
P. Zoubkov [coord.], 2012). A participat la conferinţe internaţionale în domeniul relaţiilor de muncă 
şi al eticii în afaceri. În 2013 a prezentat lucrarea „Labour unions in Romania: who's accountable 
to whom? The unjustified restriction of SME employees’ right to associate” în cadrul conferinţei 
„Industrial Relations in Europe Conference”, SNSPA. În 2014 a prezentat lucrarea „A content 
analysis of codes of ethics: comparing general and local codes of ethics adopted by multinational 
banks” (,,3rd International Conference on Social Responsability, Ethics, and Sustainable Business”, 
Blanquerna School of Communication and International Relations, Ramon Llull University). 


Elena Gheaţă este masterandă in cadrul programului de studiu Teorie şi Analiză Politică, la 
Facultatea de Ştiinţe Politice, SNSPA. Este licenţiată în Ştiinţe Politice, specializarea Sociologie. 
Interesele sale de cercetare cuprind : abordarea de tip alegere raţională în ştiinţele politice şi soci- 
ologie, filosofia ştiinţelor sociale, filosofia politică şi abordarea experimentală în ştiinţele sociale. 
A publicat în coautorat cu Mihai Ungureanu articolul ISI „Collective action, expresiveness and 
social preferences: the case of Romanian protests of 2012” (European Journal of Science and 
Theology, vol. 8, nr. 1, 2012). 


Diana-Camelia Iancu este conferenţiar universitar in cadrul SNSPA. În anul 2008 a obţinut titlul 
de doctor cum laude în Ştiinţe Administrative, în cadrul SNSPA, cu teza Europenizarea adminis- 
traţiei publice locale din România. Este titulară a disciplinelor Spaţiul administrativ european, 
Decizia în Uniunea Europeană şi Tehnici şi metode de formulare a deciziei publice. Dintre lucrările 
publicate menţionăm: Local Reforms in Transitional Democracies (Institutul European, 2013) şi 
Uniunea Europeană şi administraţia publică (Polirom, 2010). Printre interesele sale de cercetare 
se numără : reforma administraţiei publice, europenizarea, procesul decizional în Uniunea Europeană. 
În prezent este decan al Facultăţii de Administraţie Publică, SNSPA, şi coordonatoare a cursului 
Good Governance în cadrul School of Management, Radboud University, Nijmegen, Olanda. 


Elena Mega îşi desfăşoară activitatea profesională în domeniul evaluării politicilor publice, în 
special al implementării fondurilor structurale în România. A absolvit masteratul de Managementul 
Dezvoltării la London School of Economics şi este licenţiată în Ştiinţe Politice, specializarea Relaţii 
Internaţionale şi Ştiinţe Politice, la SNSPA şi în Administrarea Afacerilor la Academia de Studii 
Economice. A publicat capitolul „Economics of Corruption” (în volumul Economic and Evolutionary 
Approaches in Social Sciences, Wolters Kluwer România, 2014). Domeniile sale de interes includ 
economia politică internaţională şi dezvoltarea internaţională. 


Andreea Molocea este doctor în Ştiinţe Politice, titlu acordat de SNSPA, şi consilieră în cadrul 
Departamentului pentru Egalitate de Şanse între Femei şi Bărbaţi. A absolvit Facultatea de Ştiinţe 
Politice şi masteratul de Gen, Politici şi Minorităţi din cadrul aceleiaşi universităţi. Domeniile sale 
de interes vizează postfeminismul, mişcarea de femei în România, tranziţia românească, metodele 
de capacitare a femeilor în spaţiul public. A publicat articole academice pe temele de interes. Cea 
mai recentă contribuţie („Gen şi frumuseţe în publicitate”) este inclusă în volumul Femeile spun 
nu publicităţii ofensatoare (Oana Băluţă [coord.], Maiko, 2013). Alte lucrări publicate : „Liberalismul” 
(coautoare alături de Nicolae Dobrei, in Mihaela Miroiu [coord.], Ideologii politice actuale, 
Polirom, 2012), „To See Things in Another Perspective: Feminist Influence in Epistemology” 
(Supplement of the Annals of the University of Oradea, International Relations and European 
Studies : European Union, 2012; în Mircea Brie, Istvan Polgâr, Florentina Chirodea [coord.], 
Identity, Diversity and Integration, Editura Universităţii Oradea, 2012). 

Andrada Nimu este doctorandă în Ştiinţe Politice în cadrul SNSPA. Este licenţiată în Ştiinţe Politice 
şi a absolvit masteratul de Teorie şi Analiză Politică în cadrul SNSPA. Interesele sale academice 
includ : institutionalismul sociologic, societatea civilă, studiile de gen. Publicaţii: „Intellectual 
property in the digital space” (Perspective Politice, vol. V, nr. 1, 2012), „Crafting capabilities: A 
normative perspective on social networks” (Perspective Politice, vol. VI, nr. 1, 2013), „Stability, 
reproduction and change in three institutionalist approaches” (Perspective Politice, vol. VII, nr. 1, 
2014). 


Miruna Pantel a absolvit Facultatea de Ştiinţe Politice din cadrul SNSPA. În anul 2012 a absolvit 
masteratul de Politici, Gen şi Minorităţi, SNSPA. În prezent este doctorandă în Ştiinţe Politice în 
cadrul aceleiaşi instituţii. Din 2012 este membră în Consiliul director al Centrului de Dezvoltare 
Curriculară şi Studii de Gen FILIA. Domenile sale de interes academic sunt etica politică, studiile 
de gen şi analiza politicilor publice. 


Monica Puşcaş este licenţiată în Ştiinţe Politice, absolventă a unui program masteral de Evaluare 
a politicilor şi programelor publice europene la SNSPA şi a unui program de formare de scurtă 
durată la Universitatea Complutense din Madrid pe aceeaşi tematică. În prezent este doctorandă la 
SNSPA, studiind evaluarea politicilor publice educaţionale din învăţământul superior. Dintre lucră- 
rile publicate amintim : ,,Coerenta politicilor educaţionale. O perspectivă institutionalista asupra 
paradoxurilor relaţiei dintre autonomia universitară şi asigurarea calităţii în învăţământul superior 
din România” (Quality Assurance Review, vol. 3, nr. 2, 2011), „Formarea şi evaluarea cadrelor 
didactice : necesitatea unui sistem coerent, adaptat la tendinţele actuale internaţionale” (în O.C. Şerban, 
G. Tarara, I. Banu [coord.], Impactul globalizării asupra politicilor educaţionale şi formării pro- 
fesionale, Ars Docendi, 2013) şi „The impact of differences in curriculum on knowledge related 
to European Citizenship: a comparative analysis in the case of Portuguese and Romanian pupils” 
(coautori I. Stânciugelu, M. Iorga, H. Salema, C. Carvalho, D. Martins, Social and Behavioral 
Sciences, vol. 149, 2014). 


Andra Roescu este doctor in Ştiinţe Politice, titlu obţinut la SNSPA. A absolvit masteratul de Teorie 
şi Analiză Politică din cadrul aceleiaşi universităţi. Domeniile sale de interes vizează sistemele 
electorale, comportamentul electoral, teoria alegerii publice, experimentele şi metodele de cercetare 
cantitative. Dintre lucrările publicate menţionăm : „Competiţia inter- şi intrapartinică în alegerile 
parlamentare din noiembrie 2008” (Perspective Politice, 3[1], 2010), „Studying causal inference in 
political science. The case of experiments” (Supliment Analele Universităţii din Oradea, Seria 
RISE, 2012), „Modele spaţiale ale competiţiei electorale” şi „Competiţia intra- şi interpartinică în 
alegerile parlamentare din 2008 şi 2012 din România” (in Adrian Miroiu, Şerban Cerkez [coord.], 
Competiţia politică în România, Polirom, 2013). 


Andrei Vlăducu este doctorand în Ştiinţe Politice în cadrul SNSPA şi cadru didactic asociat la 
Facultatea de Ştiinţe Politice. Ariile sale de interes academic includ economia comportamentală şi 
teoria alegerii sociale. Dintre lucrările publicate menţionăm: „Scopuri şi mijloace. O teorie a 
biroului public (Perspective Politice, vol. III, nr. 1, 2010), „Influenţează regulile de vot rezultatul 
alegerilor ? Votul strategic în cadrul cursului de Analiză Electorală” (coautor Dinu Guţu, Perspective 
Politice, vol. IV, nr. 1, 2011), „Contradicţii între teoria dreptăţii a lui J. Rawls şi critica marxistă 
a lui R. Miller” (Perspective Politice, vol. V, nr. 1, 2012) şi „Un experiment privind regulile de 
vot la alegerile locale din Chişinău - Republica Moldova” (coautor Dinu Guţu, în Adrian Miroiu, 
Şerban Cerkez [coord.], Competiţia politică în România, Polirom, 2013). 


Mirela Vlăsceanu este doctorandă în Ştiinţe Politice în cadrul SNSPA şi absolventă a masteratului 
de Teorie şi Analiză Politică din cadrul aceleiaşi universităţi. Domeniile sale de interes cuprind 
analiza instituţională, educaţia, politicile pentru învăţământul superior, în special politicile de 

finanţare şi de stimulare a performanţei şi creştere a calităţii. Dintre lucrările publicate menţionăm : 
„Impact of Quality-Based Funding in Romanian Higher Education: 1999-2000” (Annals of the 
University of Oradea. International Relations and European Studies [RISE], vol. 4, 2012), „Ranking 
Political Science Departments: The Case of Romania” (coautori Gabriel Viiu, Adrian Miroiu, 
Quality Assurance Review, vol. 4, nr. 2, 2012), „Modelul actorilor cu putere de veto şi relaţiile 
instituţionale dintre partidele politice în administraţia locală” (în Adrian Miroiu, Şerban Cerkez 
[coord.], Competiţia politică în România, Polirom, 2013), „The Economics of Higher Education 
Financing: An Application of the IAD Framework” (în M. Ungureanu [coord.], Economic and 
Evolutionary Approaches in Social Sciences, Wolters Kluwer Romania, 2014). 


Alexandru Volacu este doctorand în Ştiinţe Politice şi cadru didactic asociat în cadrul Facultăţii 
de Ştiinţe Politice, SNSPA. A obţinut diploma de master în Teorie şi Analiză Politică şi diploma 
de licenţă în Ştiinţe Politice în cadrul aceleiaşi universităţi. Interesele sale de cercetare includ 
filosofia politică, teoria jocurilor, teoria alegerii publice, analiza spaţială a competiţiei electorale, 
etica politică şi filosofia ştiinţei. A fost vicepreşedinte şi director academic al International 
Association of Political Science Students, vicepreşedinte şi director de proiecte al UN Youth 
Association of Romania, iar din 2014 este editor al Romanian Journal of Society and Politics. A 
publicat articole în reviste indexate în baze de date internaţionale, printre care: „Does Voter 
Distribution Matter in the Directional Model? A Refutation of the Original Claims” (Perspective 
Politice, vol. V, nr. 1, 2012), „Cooperation and Competition in the European Parliament: A Game 
Theoretical Interpretation” (Romanian Journal of European Affairs, vol. 12, nr. 1, 2012), „Mixed 
Strategy Nash Equilibrium and Quantal Response Equilibrium. An experimental comparison using 
RPS games” (Theoretical and Applied Economics, vol. 21, nr. 10, 2014). Este de asemenea coeditor 
al volumului Modern Dilemmas : Understanding Collective Action in the 21st Century (împreună cu 
Dylan Kissane), ce va fi publicat la Ibidem-Verlag (Stuttgart, Germania) la inceputul anului 2015. 


Raul Zachia este avocat stagiar în Baroul Bucuresti şi masterand in Teorie şi Analiză Politică la 
Facultatea de Ştiinţe Politice din cadrul SNSPA. Principalele sale domenii de interes academic 
includ abordarea economică a dreptului, filosofia dreptului, analiza economică a constitutiilor şi 
filosofia politică. 


Cuvânt înainte 


Când vorbim despre economie, sociologie sau despre ştiinţa politică, ne referim de obicei 
la discipline cu graniţe foarte clare. Aparent, ştim exact ce este fiecare dintre acestea şi pare 
de la sine înţeles, în limbajul nostru, că diferenţele dintre ele sunt clare şi semnificative. Această 
impresie este întărită de practica noastră didactică. Predăm economie, sociologie sau ştiinţă 
politică. De multe ori, le formulăm ca având obiecte de studiu şi metode distincte, adăugând, 
uneori, pretenţia că sunt superioare celorlalte discipline în a explica socialul. Tabloul zugrăvit 
până aici descrie discipline monolitice şi nonintersectate. Practica ştiinţelor sociale contem- 
porane furnizează însă câteva indicii despre o posibilă inadecvare descriptivă a acestui tablou. 

Câteva exemple pot fi utile pentru a sprijini afirmaţiile de mai sus. În 1986, i se decerna 
Premiul Nobel pentru Ştiinţe economice profesorului James M. Buchanan pentru „dezvoltarea 
fundamentelor contractualiste şi constituţionale pentru teoria proceselor economice şi politice 
de formulare a deciziilor”!. Mai târziu, in 1992, acelaşi premiu îi era acordat lui Gary S. Becker 
pentru „extinderea domeniului analizei microeconomice la o gamă largă de comportamente şi 
interacțiuni umane, incluzând şi comportamente care nu privesc piaţa”?, cum sunt cele „studiate 
anterior [...] de alte ştiinţe sociale ca sociologia, demografia şi criminologia”?. Lucrările 
acestor cercetători, dar şi ale altora nementionati aici împărtăşesc o caracteristică importantă : 
se află într-o zonă de graniţă unde ştiinţele sociale par să se intersecteze. James M. Buchanan 
se identifică drept economist, însă îşi plasează cel puţin o parte din cercetare în zona ştiinţei 
politice*. Metodologia utilizată este specifică economiei, dar obiectul de studiu include teme 
anterior aflate în domeniul de studiu al ştiinţei politice - statul, partidele politice, grupurile de 
presiune sau constitutiile. De asemenea, Gary S. Becker abordează, alături de temele specifice 
domeniului economiei, teme ca, spre exemplu, comportamentul în cadrul familiei sau com- 
portamentul infracţional, care păreau să ţină de domeniul traditional al altor discipline precum 
sociologia sau dreptul. Obtinem din aceste exemple o imagine mai puţin coerentă asupra a 
ceea ce sunt şi a ceea ce nu sunt economia, sociologia sau ştiinţa politică. Bineînţeles, vom 
şti în continuare că, spre exemplu, studiul lui Emile Durkheim despre sinucidere este specific 
sociologiei şi că analiza lui Alfred Marshall asupra capitalului face parte din economia neo- 
clasică. În privinţa altor cercetări vom avea însă dificultăţi să le încadrăm, fără îndoială, într-o 
ştiinţă socială anume. Viziunea oferită aici, diferită de cea tradiţională care concepea discipli- 
nele ştiinţifice ca fiind obiecte clare, cu graniţe bine definite, este că ele pot fi mai degrabă 
concepute drept obiecte vagi, cu zone de intersecţie nevidă. Vom avea aşadar, în fiecare dis- 
ciplină, un nucleu clar de cercetări, dar şi o zonă periferică în care apartenenţa este difuză. 


http : //www.nobelprize.org/nobel_prizes/economics/laureates/1986/ accesat în 18.05.2013. 
http : //www.nobelprize.org/nobel_prizes/economics/laureates/1992/ accesat in 18.05.2013. 
http : //www.nobelprize.org/nobel_prizes/economics/laureates/1992/press.html accesat în 18.05.2013. 
http : //www.gmu.edu/centers/publicchoice/pdf %20links/Booklet.pdf accesat in 18.05.2013. 


ae Se 


12 INSTITUȚII, ALEGERI INDIVIDUALE ŞI ACȚIUNE COLECTIVĂ 


Volumul Instituţii, alegeri individuale şi acţiune colectivă poate fi încadrat în această zonă de 
graniţă dintre ştiinţele sociale. În prima parte (capitolele 2-9) volumul cuprinde teme ce pot fi 
încadrate în domeniul ştiinţei politice : comportamentul electoral al cetăţenilor (capitolele 2, 3) şi 
al partidelor politice (capitolul 8), interacţiunea dintre stat şi grupurile de presiune (capitolul 4), 
efectele formei birocratice de organizare a administraţiei publice (capitolul 5), sursa şi efectele 
mărimii organizaţiilor şi bugetelor statului (capitolul 6), forma şi mărimea legislativelor (capi- 
tolul 7) şi alegerea şi efectele constitutiilor (capitolul 9). În a doua parte a volumului (capito- 
lele 10-12) sunt incluse teme care pot fi asociate mai degrabă domeniului tradiţional al unor discipline 
ca sociologia sau dreptul. Sunt abordate dreptul civil şi penal (capitolul 10), căsătoriile, divor- 
turile şi comportamentele reproductive (capitolul 11), precum şi comportamentul credinciosi- 
lor şi al organizaţiilor religioase (capitolul 12). Deşi obiectele de cercetare ale capitolelor sunt 
specifice mai degrabă altor ştiinţe sociale, toate temele abordate sunt unite prin analizarea lor 
cu instrumentele economiei neoclasice (pe care le voi prezenta în primul capitol al volumului). 

Efectul graniţelor difuze este întărit şi de unul dintre scopurile în care aceste cercetări pot 
fi utilizate - înţelegerea şi ghidarea politicilor publice. Teoriile ştiinţifice au efecte în lumea 
socială reală. Ele sunt adesea transformate de politicieni şi birocrati - e drept, uneori cu erori 
semnificative - în politici publice. Prezenţa volumului Instituţii, alegeri individuale şi acțiune 
colectivă în colecţia „Politici publice şi integrare europeană” a Editurii Polirom este justificată 
în acest mod. Teoriile prezentate in acest volum pot fi înțelese ca fundamente ale unui anumit mod - 
cel rationalist — de a formula politicile publice. Spre exemplu, studiile despre eficienţa birocraţiei, 
creşterea şi mărimea guvernământului sau cele despre ineficienta rentelor politice au fost folosite - 
chiar dacă într-o variantă coruptă ideologic - mai ales în lumea anglo-saxonă, pentru fundamen- 
tarea politicilor de reformă ale guvernărilor neoconservatoare din anii 1980. De asemenea, 
teoriile despre construcţia şi efectele constitutiilor sau cele despre forma şi mărimea legislativului 
ori cele despre familie sau Biserică pot fi utilizate pentru a fundamenta sau a înţelege anumite 
tipuri de politici publice în aceste domenii. Acest aspect conectează lucrarea Instituţii, alegeri 
individuale şi acțiune colectivă cu alte volume colective apărute în colecţia „Politici publice 
şi integrare europeană”. Pot fi menţionate aici volumele Politici publice şi administraţie publică 
(coord. Florin Bondar, 2007), Managementul politicilor publice : transformări şi perspective 
(coord. Claudiu Crăciun, Paul E. Collins, 2008), Management public în România (coord. Mihai 
Păunescu, 2008) şi Evaluarea programelor şi politicilor publice. Teorii, metode şi practici 
(coord. Mirela Cerkez, 2009). Trebuie menţionate, de asemenea, şi cele două cărţi de autor 
ale unuia dintre coordonatorii colecţiei, profesorul Adrian Miroiu, căruia îi datorăm şi publicarea 
prezentului volum: Fundamentele politicii. Vol I. Preferinte şi alegeri colective (2006) şi 
Fundamentele politicii. Vol. II. Raţionalitate şi acțiune colectivă (2007). Toate aceste lucrări, dar 
şi altele citate în capitolele volumului de faţă prezintă diferitele fațete ale analizei politicilor publice. 

Prin obiectul său, acela de prezentare (uneori critică) a fundamentelor rationaliste ale 
politicilor publice, şi prin faptul că abordează - aşa cum arătam mai sus - o cercetare aflată 
la graniţa mai multor ştiinţe sociale, /nstituţii, alegeri individuale şi acţiune colectivă se 
adresează mai multor categorii de public, de la practicieni până la studenţii şi cercetătorii din 
ştiinţele sociale. Pe de o parte, practicienii pot înţelege mai bine fundamentele ştiinţifice ale 
politicilor publice, consolidându-şi astfel rolul în formularea acestora. Pe de altă parte, stu- 
dentii la economie, ştiinţe politice, sociologie şi drept pot beneficia de o prezentare introduc- 
tivă a unor teme importante pentru domeniul lor de studiu. De asemenea, cercetătorii din 
ştiinţele sociale nefamiliarizati cu abordările cuprinse in acest volum pot obţine un ghid bibli- 
ografic util pentru o eventuală aprofundare. Nu în ultimul rând, datorită contextului politic 
actual de renegociere şi reconstrucţie constituţională din România, dar şi datorită stilului 
accesibil al prezentărilor, volumul este o lectură recomandată oricărui cititor curios în privinţa 
„de ce”-urilor” şi „cum”-urilor” fenomenelor politice, economice şi sociale. 


Mihai Ungureanu 
Bucureşti, 5 noiembrie 2014 


Capitolul 1 


Alegeri individuale 
şi acţiune colectivă 


Mihai Ungureanu* 


„Economia este o ştiinţă imperialistă.” 


Stigler : 1984, p. 311 


Rezumat: Acest capitol este dedicat prezentării fundamentelor metodologice ale 
abordărilor cuprinse în volumul /nstitutii, alegeri individuale şi acțiune colectivă. Încep 
prin a argumenta că temele cuprinse în acest volum sunt expresia expansiunii eco- 
nomiei neoclasice spre domenii precum cele ocupate anterior de ştiinţa politică şi 
sociologie. Prezint, în continuare, elementele metodologice exportate: individualismul 
metodologic, maximizarea utilității şi stilul deductiv de argumentare. Apoi prezint pe 
scurt temele abordate în fiecare capitol. 


1.1. Introducere : expansiunea economiei neoclasice 


În 1890, Alfred Marshall definea economia ca fiind preocupată de „studiul activităţilor 
obişnuite ale oamenilor, [de] examinarea acelei părţi a acţiunilor individuale şi sociale 
care privesc obţinerea şi utilizarea resurselor necesare bunăstării” (Marshall : 1890 [1920], 
p. 1). Aşa cum Hirshleifer observa în 1985, această definiţie limita domeniul economiei 
la studierea schimbului de bunuri materiale precum „pâinea şi untul” (Hirshleifer : 1985, 
p. 53). După aproape jumătate de secol, Robbins (1935 [1933]) extindea domeniul eco- 
nomiei la toate comportamentele umane în condiţii de insuficienţă: „Economia este 
ştiinţa care studiază comportamentul uman ca pe o relaţie dintre scopuri şi mijloace 
insuficiente care au utilizări alternative” (Robbins: 1935 [1933], p. 16). 


* Bursier în cadrul proiectului „Burse doctorale şi postdoctorale pentru tineri cercetători in 
domeniile Ştiinţe Politice, Ştiinţe Administrative, Ştiinţele Comunicării şi Sociologie” POSDRU/ 
159/1.5/S/134650, finanţat prin Programul Operational Sectorial Dezvoltarea Resurselor Umane 
2007-2013, cofinantat prin Fondul Social European. 

Această redefinire, nota Hirshleifer, „deschidea uşa (expansiunii economiei) mai larg : [...] 
scopurile pe care femeile şi bărbaţii le urmăresc includ nu doar pâinea şi untul, ci, de 
asemenea, reputaţia, aventura, sexul, statutul social, mântuirea, un sens în viaţă, dar şi 
un somn odihnitor - mijloacele în vederea atingerii acestor obiective fiind prea adesea 
insuficiente” (Hirshleifer : 1985, p. 53). Domeniul economiei se extindea astfel la aproape 
orice aspect al vieţii umane. Într-adevăr, în 1984, Stigler argumenta că economia şi-a extins 
obiectul de studiu către probleme care se aflau anterior în centrul preocupărilor de cercetare 
ale altor discipline şi identifica cel puţin patru astfel de expansiuni pe care le califică 
drept instante ale imperialismului economic! : dreptul, istoria, sociologia şi ştiinţa politică. 
Domeniile de studiu rezultate au purtat denumiri care au conţinut referinţa la disciplina 
de origine : economia dreptului, noua istorie economică, analiza economică a comporta- 
mentelor şi structurilor sociale şi analiza economică a politicii sau teoria alegerii publice. 

Volumul Instituţii, alegeri individuale şi acțiune colectivă va realiza o introducere în 
trei dintre domeniile de expansiune ale economiei neoclasice identificate de Stigler. Cea 
mai mare parte a volumului este dedicată teoriei alegerii publice sau studiului prin instru- 
mente economice al politicii (capitolele 2-9). Capitolul 10 poate fi încadrat în abordarea 
economică a dreptului, iar capitolele 11? şi 12 pot fi încadrate în abordarea economică a 
unor subiecte care anterior se aflau în domeniul de studiu al sociologiei. În cele ce urmează 
voi lămuri problema exportului metodologic dinspre economia neoclasică spre alte dome- 
nii de studiu şi voi prezenta abordările menţionate mai sus, prezentând apoi, pe scurt, 
capitolele cuprinse în acest volum. 


1.2. Fundamentele metodologice 


În secţiunea anterioară am afirmat, urmându-l pe Stigler (1984), că economia neoclasică 
s-a extins în domenii ocupate anterior de alte ştiinţe sociale. Această extindere s-a produs 
în termenii exportului fundamentelor metodologice ale disciplinei de origine : individu- 
alismul metodologic, principiul maximizării utilității de obicei operationalizat sub forma 
egoismului instrumental şi stilul deductiv de construcţie al unor ipoteze testabile empiric. 
În continuare voi prezenta pe scurt aceste aspecte metodologice şi voi sublinia conexiunea 
dintre ele şi volumul de faţă. 


1.2.1. Individualismul metodologic 


Orice ştiinţă, naturală sau socială, conţine explicit sau implicit o asumare a modului în 
care explicaţia ştiinţifică trebuie construită. Economia neoclasică nu face excepţie de la 


1. "Termenul nu are conotaţii negative. Exprimă doar observaţia factuală potrivit căreia economia 
neoclasică se extinde dincolo de graniţele ei tradiţionale. 

2. Autoarele acestui capitol argumentează însă că problemele de gen au implicaţii politice şi, de aceea, 
lucrările lui Gary Becker studiate în acest capitol trebuie încadrate în teoria alegerii publice. 
Trebuie reţinut însă faptul că, în mod obişnuit, aceste probleme sunt considerate a fi mai degrabă 
specifice abordărilor economice ale unor subiecte aflate anterior în domeniul sociologiei. 

această regulă şi asumă (explicit) angajamentul faţă de individualismul metodologic. Pentru 
a oferi însă o imagine exactă asupra acestui principiu metodologic sunt necesare câteva 
clarificări conceptuale. Urmându-i pe Hempel şi Oppenheim (1948), voi utiliza termenii 
de explanans şi explanandum-ul pentru a descrie cele două componente majore ale unei 
explicaţii. Pentru simplitate, să ne imaginăm că fiecare dintre categoriile anterior menti- 
onate sunt mulţimi cu N elemente. Pornind de aici, putem spune că explanandumul, sau 
consecventul explicatiei, este mulţimea elementelor de explicat - mulţimea fenomenelor 
pe care încercăm să le explicăm -, iar explanans-ul, sau antecedentul explicatiei, este 
mulţimea elementelor care explică fenomenele din explanandum. Să presupunem, folosind 
aceşti termeni, că dorim să explicăm bunăstarea economică a unei ţări şi că preferăm o 
explicaţie clasică precum cea oferită în 1776 de Adam Smith: individul „[...] nu inten- 
ţionează, in general, să promoveze interesul public. [...] Prin conducerea întreprinderii 
sale astfel încât aceasta să producă cea mai mare valoare posibilă, el este interesat doar 
de propriile câştiguri. În acest caz şi în multe altele, el este însă condus de o mână invi- 
zibilă pentru a promova un scop care nu făcea parte din intenţiile sale” (Smith: 1977 
[1776], p. 593), interesul public. Tradus în termenii personajelor principale din filmul A 
Beautiful Mind (O minte sclipitoare) al regizorului Ron Howard, „în competiţie, ambiti- 
ile individuale servesc binelui comun”. Elementele explicatiei sunt evidente : bunăstarea 
socială sau binele comun ori interesul public (explanandum-ul) sunt descrise în termenii 
consecinţelor neintentionate ale acţiunilor individuale egoiste (explanans-ul). Aceasta este 
o exemplificare a unei explicaţii individualist-metodologice. Pornind de la ea, ne putem 
face o idee generală asupra a ceea ce înseamnă individualismul metodologic aplicat în 
ştiinţele sociale? : explicarea instituţiilor noastre formale sau sociale, a comportamentelor 
colective, în termenii comportamentelor individuale. Această calificare este însă destul 
de vagă şi o voi preciza prezentând pe scurt clasificarea făcută de Udehn (2001) a dife- 
ritelor tipuri de individualism metodologic. 

Pornind de la practica din ştiinţele sociale, Udehn (2001) identifică patru tipuri de 
individualism metodologic (admițând şi posibilitatea versiunilor intermediare) : individu- 
alismul natural, individualismul social, individualismul institutionalist şi individualismul 
structural. Cel dintâi, individualismul natural, vizează în practică două forme : a) teoria 
contractului social; „care porneşte de la individul izolat care trăieşte fără instituţii sociale 
într-o stare de natură” (Udehn: 2001, p. 347) şi b) teoria echilibrului general, „care 
porneşte de la individul izolat, fără relaţii sociale, interacţionând pe piaţă în lipsa insti- 
tutiilor sociale şi a tehnologiei” (Udehn: 2001, p. 347). Amândouă pot fi considerate 
naturale, deoarece „nimic sociocultural nu intră în explanans” (Udehn: 2001, p. 347). 
Cel de-al doilea, institutionalismul social, vizează individualismul metodologic al şcolii 
austriece de economie. Acesta presupune existenţa „indivizilor izolaţi, [...] dar intelesi 
(totuşi) ca fiinţe sociale şi culturale care ataşează înţelesuri subiective propriilor acţiuni 
şi artefactelor umane” (Udehn: 2001, p. 347). Spre deosebire de individualismul natural, 
cel social admite informatie socioculturală in explanans. Mai departe, individualismul 


3. Trebuie menţionat faptul că utilizarea principiului individualismului metodologic nu se limitează 
la ştiinţele sociale. De fapt, în 1952 Watkins argumenta că individualismul metodologic utilizat 
în ştiinţele sociale este asemănător metodei fizicii galileene şi newtoniene care: „analizează 
situaţiile complexe în termenii constituentilor atomici ai acestora şi ai celor mai simple princi- 
pii cărora acestea li se supun, apoi le utilizează pentru reconstruirea deductivă a întregii situ- 
atii” (Watkins: 1952, p. 188). 

instituţional acceptă „în explanans instituţii sociale [...] sau variabile exogene în explica- 
tia ştiinţifică socială” (Udehn : 2001, p. 347). În sfârşit, individualismul structural „admite 
existenţa întregilor sociali, sub formă de structuri de poziţii interrelationate, ce există 
independent de indivizii particulari care se întâmplă să ocupe aceste poziţii” (Udehn: 
2001, p. 347). Acest tip de individualism metodologic este, aşa cum argumentează Udehn, 
specific mai degrabă sociologiei individualiste şi marxismului individualist. Udehn înca- 
drează primele două tipuri (natural şi social) în categoria individualismului metodologic 
tare, iar pe ultimile două (instituţional şi structural) în categoria individualismului meto- 
dologic slab. 

Pornind de la tipologia lui Udehn, se poate argumenta că economia neoclasică este 
cuprinsă, de obicei, între primele trei tipuri de individualism metodologic, iar extensiile 
acesteia înspre domenii anterior ocupate de alte discipline între toate cele patru“. Cele 
mai multe dintre aceste extensii însă, şi mai ales cele cuprinse în acest volum, se înca- 
drează mai degrabă în al treilea tip de individualism metodologic identificat de Udehn, 
cel institutional’. Putem reţine însă o afirmaţie mai slabă valabilă pentru toate abordările 
neoclasice (fie că este vorba despre disciplina de origine sau despre extensiile ei în dome- 
nii colonizate de aceasta, precum ştiinţa politică sau sociologia). Toate prezintă o aceeaşi 
caracteristică : între elementele incluse în explanans se află şi indivizii. Altfel spus, în 
funcţie de autor“, program de cercetare etc., explicaţiile sunt construite şi în termenii indi- 
vizilor’. Voi reţine acest enunţ ca fiind definitoriu pentru abordările cuprinse în volumul 
de fata: explicaţiile folosite sunt individualist-metodologice în sensul că întotdeauna 
indivizii se află în explanans. Pornind de aici, voi trece la descrierea unităţilor individu- 
ale, comună abordărilor neoclasice : raționalitatea definită ca maximizare a utilității. 


1.2.2. Maximizarea utilității şi egoismul universal 


În 1985, Aumann descria maximizarea utilității ca fiind „postulatul care unifică aproape 
toată teoria economică - o componentă majoră a unui anumit mod de a gândi, având 
implicaţii familiare multiple care au făcut parte din abordările economice de decenii sau 
chiar de secole” (Aumann: 1985, p. 35). Acesta este aşadar al doilea element fundamen- 
tal al abordărilor neoclasice - raționalitatea actorilor definită formal ca maximizare a 
utilității. Formula nu este însă utilizabilă în această formă neoperaţionalizată. Pentru 


4. Această afirmaţie vizează faptul că economia neoclasică a exportat metodologie în domenii 
anterior ocupate de sociologie, iar acest export se manifestă şi în lucrările lui James Coleman 
pe care Udehn îl citează pentru cel de-al cincilea tip de individualism metodologic. 

Udehn (2001) oferă un spaţiu destul de larg argumentelor care sprijină această poziţie. 

6. Spre exemplu, chiar între fondatori ai economiei neoclasice precum Alfred Marshall şi Léon 
Walras se pot descoperi grade diferite de individualism. În vreme ce Marshall poate fi încadrat 
în individualismul instituţional, Walras exprimă mai degrabă o poziţie specifică individualis- 
mului natural. Pentru detalii în această privinţă recomand lecturarea cărţii lui Udehn (2001). 

7. Prin contrast, o explicaţie este holist-metodologică aunci când indivizii nu se află în explanans. 

8. Nu voi prezenta aici detaliile teoriei deciziei care stă la baza economiei neoclasice. Mentionez 
doar că principiul maximizării trebuie să respecte condiţiile formale ale deciziei în condiţii de 
certitudine, de incertitudine şi de risc. Pentru detalii, recomand, spre exemplu, lecturarea 
lucrărilor lui von Neumann şi Morgenstern (1953 [1944]) şi Fishburn (1970). 


wn 

scopuri practice de cercetare, definiţia formală a rationalitatii trebuie transformată. Cea 
mai frecventă operaţionalizare” a maximizării utilității este cea cunoscută sub denumirea 
de homo economicus. Se postulează că indivizii „urmăresc doar propriul lor interes pri- 
vat tradus în termenii bunăstării lor materiale nete măsurabile obiectiv” (Brennan şi 
Buchanan: 2000, p. 40). Mai simplu spus, omul economic este definit ca fiind egoist şi 
ca având un comportament instrumental: acţiunile sale sunt instrumentale în vederea 
obţinerii unor lucruri pe care individul le pretuieste. Maximizarea utilității este astfel 
definită sub forma egoismului instrumental. 

Homo economicus nu este însă singura operationalizare posibilă a definiţiei formale 
a rationalitatii. Aşa cum au argumentat, printre alţii, Becker (1976, 1981), Buchanan şi 
Tullock (1962), Brennan si Buchanan (1985), Simon (1993, 1995), principiul metodolo- 
gic fundamental al economiei neoclasice, maximizarea utilității, este compatibil atât cu 
operaţionalizări sub forma egoismului instrumental, cât şi cu operaţionalizări sub forma 
altruismului, de asemenea instrumental. Dacă în primul caz funcţia de utilitate a unui 
individ A conţinea doar consideraţii despre bunăstarea lui A, în 1981 Becker formalizează 
funcţia de utilitate a altruistului A, într-o formă care include, alături de consideratiile 
despre utilitatea lui A, consideraţii despre utilitatea obiectului altruismului lui A, să-i 
spunem B. Mai simplu, pe lângă lucrurile pe care A le apreciază ca fiind bune pentru 
sine, în funcţia sa de utilitate apare şi utilitatea totală a individului B. Spre exemplu, 
putem modela ca altruistă (în sensul anterior menţionat) relaţia dintre o mamă şi copilul 
ei. Această operationalizare păstrează dimensiunea instrumentală cuprinsă în definirea lui 
homo economicus : acţiunile lui A sunt instrumente în vederea maximizării unei utilităţi 
totale care conţine şi utilitatea totală a altor indivizi. 

Maximizarea utilității poate fi însă operationalizata şi în lipsa consideratiilor instru- 
mentale. Într-o dezbatere desfăşurată într-un număr dedicat raportului dintre homo eco- 
nomicus şi homo politicus” din jurnalul de specialitate Public Choice, Brennan (2008) 
argumenta că renunţarea la homo economicus pare a fi necesară cel puţin în anumite 
cazuri”. Alternativa este aceea de a defini raționalitatea în termeni noninstrumentali. 
Indivizii ar maximiza în continuare utilitatea, însă acţiunile ar fi realizate pentru ele însele 
şi nu instrumental, în vederea altor scopuri. Spre exemplu, eu pot să votez sau să cumpăr 
un anumit produs de la piaţă nu pentru că mă interesează să obţin utilitate prin consumul 


9. Buchanan în (1999 [1969]) utilizează o distincţie asemănătoare celei dintre raționalitatea formală 
şi cea operaţionalizată. Modul de a defini raționalitatea este adaptat scopului nostru. În acest 
sens, se poate face distincţia dintre logica alegerii - definirea formală care pretinde doar că 
formulează o structură abstractă a rationalitatii şi ştiinţa alegerii — definiţia operaţională care 
pretinde că specifică argumentele funcţiei de utilitate. 

10. Prin homo politicus Brennan (2008) are in vedere „acel model [...] care apare la multi autori 
din istoria gândirii politice (care) abandonează nu doar egoismul, ci şi raționalitatea” (Brennan : 
2008, p. 433). 

11. Un astfel de caz este cel al paradoxului votului (capitolul 3). Utilizând indivizi definiti ca 
egoişti care acţionează instrumental, Downs (1957) si Tullock (1967) formulează predicția 
subfurnizării votului. Mai simplu, indivizii rationali (în sensul menţionat) nu votează. Această 
predictie nu trece însă testul practicii. Oamenii votează uneori în proporţii covârşitoare. 
Metodologia neoclasică standard se găseşte aşadar, într-un astfel de caz, în situaţia de a nu 
putea explica un fenomen politic important. Soluţia indicată de Brennan (2008) pentru această 
problemă este renunţarea la homo economicus şi înlocuirea acestuia cu un individ care acţionează 
non-instrumental. 

produsului achiziţionat (fie că este vorba despre candidaţi sau despre castraveți), ci pen- 
tru că îmi place să votez sau să fac cumpărături. Acest mod de a vedea lucrurile elimină 
componenta instrumentală specifică lui homo economicus, retinand însă componenta de 
maximizare a utilității. 

Pornind de la afirmaţiile din paragrafele anterioare, pot fi formulate câteva precizări 
utile în contextul volumului de fata. În primul rând, definirea formală a rationalitatii este 
compatibilă cu mai multe operaţionalizări. Putem astfel defini indivizi rational-egoisti- 
instrumentali (homo economicus), indivizi rational-altruisti-instrumentali, dar şi indivizi 
rationali-egoisti-noninstrumentali. În al doilea rând, chiar dacă principiul maximizării 
este compatibil cu mai multe operaţionalizări, practica curentă a economiştilor este însă 
aceea de a construi modele pornind de la asumptia maximizării operationalizata sub forma 
lui homo economicus. Cele mai multe abordări din acest volum respectă această regula- 
ritate. Exceptiile care pot fi indicate privesc capitolul 3 şi capitolul 11’. Această definire 
a rationalitatii nu este însă selectată aleatoriu. Strategia de cercetare a economiei neocla- 
sice impune uniformizarea lumii-model, iar principiul maximizării utilității are un rol în 
obţinerea acestui efect. Voi dezvolta această idee în secţiunea următoare. 


1.2.3. Deductivitate şi modele teoretice 


Ambitia ştiinţelor sociale care s-au dezvoltat în secolul al XIX-lea pare să fi fost aceea 
de a deveni asemănătoare fizicii moderne. Sociologia se fundamenta prin Comte (2000) 
ca „fizică socială” (Comte: 2000, book IV), iar Durkheim consolida domeniul utilizând 
din plin, aşa cum remarca Pickering în 2000, „expresii preluate din fizică: atracţie, 
respingere, afinitate naturală, relaţii cauzale, fuziune şi diferenţiere” (Pickering : 2000, 
p. 92). Economia neoclasică a avut de asemenea, ambiția de a fi fizică socială. Mirowski 
(1984, 1989), argumenta in acest sens că „toţi protagoniștii revoluţiei marginaliste!? au 
indicat explicit [fizica] drept inspiraţie pentru noile lor teorii economice” (Mirowski : 
1984, p. 363). Spre exemplu, în 1954 Léon Walras nota că „teoria economică pură este 
o ştiinţă asemănătoare ştiinţelor fizico-matematice în toate aspectele acesteia” (Walras : 
2003 [1954], p. 71). Poziţii asemănătoare pot fi identificate şi în lucrări ale lui Edgeworth 
(1881), Jevons (1905, 1970), Pareto (1906 [1971]). În aceste cercetări, dar şi in altele", 
obiectele economice par a se transforma în obiecte fizice : „homo economicus este o particulă, 
spaţiul bunurilor sau mărfurilor este o forţă, utilitatea este energie, utilitatea negativă este lucru 
mecanic sau forţă, utilitatea marginală este vector sau energie [...]” (Murphy: 1995, p. 157). 

Dacă economia neoclasică este sau nu fizică socială nu se va decide în acest capitol 
introductiv. Ceea ce presupun însă este faptul că asemănarea cu fizica a fost intenţionată 


12. În capitolul 3 sunt explorate şi modele din teoria alegerii publice care renunţă la dimensiunea 
egoistă şi la cea instrumentală a rationalitatii. De asemenea, în capitolul 11 sunt prezentate 
modele care admit altruismul. 

13. Sintagma vizează fondarea economiei neoclasice prin înlocuirea teoriilor economiei clasice 
despre valoare cu teoriile neoclasice despre utilitatea marginală. 

14. Mirowski îi menţionează şi pe Fisher (1892), Antonelli (1886), Laundhardt (1885), Auspitz şi 
Lieben (1889). Pentru detalii despre modul în care aceste lucrări îşi asumă asemănarea dintre 
fizică şi economia neoclasică, recomand Mirowski (1984, 1989). P 

de către părinţii fondatori ai acestei discipline, iar strategiile de cercetare ale economiei 
neoclasice au fost influențate, cel putin într-o oarecare măsură, de cele din fizica modernă. 
Voi presupune de asemenea că această intenţie a părinţilor fondatori a generat ceea ce 
Green şi Shapiro!* (1995) au etichetat drept cercetare orientată de metod&'*. Altfel spus, 
voi considera că economia neoclasică are un set predefinit de instrumente pe care caută 
să le aplice indiferent de obiectele aflate în explanandum. Unul dintre aceste instrumente 
Sau caracteristici metodologice ale cercetărilor neoclasice, împărtăşit cu modelele meca- 
nicii newtoniene, este folosirea modelelor teoretice pentru a deduce din acestea ipoteze 
testabile. Denumite şi modele matematice, modelele teoretice descriu, potrivit lui 
Achinstein (1968), un obiect, atribuindu-i o structură internă sau un mecanism prin 
intermediul unor asumptii simplificatoare. Utilizarea lor contribuie la ceea ce Cartwright 
(2005) numeşte deductivitate — sau capacitatea de a utiliza deductia (deci de a construi 
modele teoretice). Ca scop fixat de metodă, deductivitatea se obţine atunci când lumea-model 
este suficient de uniformă (Ungureanu: 2012) pentru a fi tractabilă sau manipulabilă 
matematic”. Spre exemplu, aşa cum discutam în secţiunea anterioară, economiştii utili- 
zează frecvent în modelele lor asumptia maximizării utilității. Această asumptie simplifică 
lumea reală, generând cel puţin două efecte importante interconectate. În primul rând, 
creează o lume-model uniformă : actorii sunt identici. În al doilea rând, această unifor- 
mitate este manipulabilă matematic. Dacă indivizii sunt egoişti maximizatori de utilitate 
operaţionalizată sub forma (să zicem a) bunăstării materiale, putem cu uşurinţă, după 
descrierea contextului în care aceştia se află, să deducem matematic consecinţe în privinţa 
comportamentelor lor agregate. Să presupunem însă că am considera că indivizii nu 
optimizează (nu maximizează utilitate), ci satisfac un anumit nivel de utilitate, aşa cum 
presupunea Simon în 1956. Implicatia imediată a utilizării unei astfel de asumptii este 
aceea că am introdus entropie în model. Indivizii au niveluri de „satisficienţă” diferite, 
deci nu putem deduce nimic despre comportamentele lor agregate. Mai mult, putem 
presupune că unii indivizi sunt satisficienti, alţii sunt maximizatori, iar alţii pur şi simplu 
irationali. Cu un astfel de set de asumptii comportamentale nu am putea formula nicio 
deducție. 

Deductivitatea este aşadar conectată de uniformitatea lumii-model. Această afirmaţie 
este validă şi pentru asumpţiile instituţionale - cele ce privesc mediul institutional in care 


15. Nu îmi voi asuma însă şi toate concluziile acestora. Subscriu unora dintre criticile formulate 
de Green şi Shapiro la adresa teoriei alegerii publice (deci unei abordări de origine neoclasică), 
însă nu tuturor acestor critici. 

16. Cei doi autori opun această categorie celei de cercetare orientată de problemă. Acest al doilea 
tip de cercetare porneşte de la întrebarea „ce cauzează X?” (Green şi Shapiro: 1995, p. 238), 
în vreme ce întrebarea formulată de cel dintâi tip de cercetare ar fi „cum ar putea abordarea 
mea teoretică sau metodologica preferată să explice X?” (Green şi Shapiro: 1995, p. 238) 

17. În formularea lui Hindriks (2005), „anumite asumpţii sunt formulate pentru a face ca anumite 
probleme să fie tractabile/manipulabile” (Hindriks: 2005, p. 383). „Tractabilitatea priveşte 
posibilitatea soluționării unei probleme sau eficienţa unei soluţii. O problemă este intractabilă 
dacă nu poate fi rezolvată; o problemă este mai tractabilă cu o anumită asumptie decât fără 
aceasta” (Hindriks: 2005, p. 393). La o primă citire, asumptiile de tractabilitate par a nu 
specifica un anumit tip de solubilitate. Totuşi, exemplele pe care acesta le oferă implică ideea 
de tractabilitate într-un mod anume - nu orice soluţie este acceptabilă. În 2010, Kuorikoski, 
Lehtinen şi Marchionni vorbesc explicit despre tractabilitatea matematică. Altfel spus, soluţia 
trebuie să implice manipulabilitatea matematică a modelului. 

indivizii acţionează. În 2012, argumentam că modelul birocraţiei formulat de Niskanen!’ 
(1968, 1971, 1975) foloseşte o serie de asumpţii instituţionale care uniformizează, alături 
de cele comportamentale, lumea-model. Spre exemplu, toate birourile sau agenţiile guver- 
namentale aveau aceeaşi structură, se presupune că relaţia dintre organizaţia finantatoare 
şi birouri era întotdeauna una de monopol bilateral etc. Fără această uniformitate artifi- 
cială modelul nu ar mai fi produs o deducție. Aceasta este deci, strategia specifică abor- 
dărilor neoclasice - indiferent dacă este vorba despre disciplina originală, economia 
neoclasică sau despre extensiile ei în alte domenii precum ştiinţa politică. Toate abordările 
cuprinse în volumul de faţă prezintă aceste caracteristici. Indiferent de tema prezentării - 
fie că este vorba despre comportament electoral, birocratie sau organizaţii religioase -, 
se vor prezenta modele teoretice construite din asumptii simplificatoare, care vor produce 
o lume-model manipulabilă cu instrumente matematice!?. 


1.3. Instituţii, alegeri individuale şi acţiune colectivă 


Aşa cum aminteam la începutul acestui capitol, volumul Instituţii, alegeri individuale şi 
acțiune colectivă realizează o introducere în trei dintre domeniile de expansiune ale eco- 
nomiei neoclasice : teoria alegerii publice, abordarea economică a dreptului şi abordarea 
economică a unor subiecte care anterior se aflau în domeniul de studiu al sociologiei. 
Cercetarea realizată utilizând aceste abordări este ghidată de principiile metodologice 
descrise în subcapitolul 1. a) Sunt individualist-metodologice cel puţin în sensul slab, 
menţionat la 1.2.1%. Explicaţiile sunt aşadar formulate şi în termenii acţiunilor, circum- 
stantelor şi dispoziţiilor individuale. b) Utilizează o definire a rationalitatii ca maximizare 
a utilității. Aceasta este operaţionalizată de cele mai multe ori sub forma lui homo eco- 
nomicus. Se presupune, aşadar, de obicei, că indivizii maximizează bunăstarea personală 
fără a fi preocupaţi de bunăstarea alterilor. Exceptiile sunt cuprinse în capitolele 3 şi 11, 
unde se folosesc şi modele conţinând alte operationalizari, cum ar fi altruismul instru- 
mental şi egoismul noninstrumental. c) Au o strategie deductivă de cercetare. Autorii 
citați în capitolele 2-12 construiesc modele teoretice din care deduc ipoteze testabile”. 
Deductivitatea acestor modele este, aşa cum argumentam în subcapitolul 1.2.3, dependentă 
de asumpţiile folosite. Acestea, fie că sunt comportamentale (despre cum se comportă 
indivizii), fie că sunt instituţionale (despre contextul instituţional în care acţionează indi- 
vizii), simplifică lumea-model, uniformizând-o în aşa fel încât să se obţină manipulabi- 
litatea sau tractabilitatea matematică. 


18. Acest model va fi prezentat în capitolul 5. 

19. Prezentările vor fi însă accesibile pentru publicul nefamiliarizat cu limbajul formal. Altfel spus, 
modele vor fi prezentate mai degrabă în limbaj natural. 

20. Pentru cele mai multe abordări cuprinse în acest volum se poate însă argumenta cu uşurinţă că 
sunt individualist-metodologice în sensul mai tare, al individualismului institutionalist. 

21. Testabilitatea (gradul în care ipotezele sunt suficient de clar formulate pentru a fi testate) diferă 
însă de la un model la altul. 

Pe lângă fundamentele metodologice menţionate anterior, capitolele prezintă cerceta- 
rea realizată din perspectiva neoclasică. Unele dintre ele conţin exclusiv abordări neocla- 
sice. Altele conţin şi abordări concurente care exprimă poziţii critice la adresa 
perspectivei neoclasice. Din acest punct de vedere, volumul nu este monolitic. Autorii au 
prezentat, în funcţie de interesele lor de cercetare, atât poziţii mai degrabă favorabile 
abordărilor neoclasice, cât şi poziţii critice provenite din alte perspective ştiinţifice. În 
cele ce urmează voi descrie pe scurt capitolele volumului. Aşa cum mentionam mai sus, 
capitolele 2-9 privesc teme specifice ştiinţei politice, în vreme ce următoarele capitole, 10-12, 
vizează teme care pot fi încadrate în abordarea economică a dreptului (capitolul 10) şi în 
abordărilor economice ale socialului (capitolele 11-12). 


1.3.1. Teoria alegerii publice 


Teoria alegerii publice a fost definită ca „aplicare a metodelor şi aparatului economiei 
moderne în studierea proceselor politice” (Brennan şi Buchanan: 1985, p. 185), ca 
„aplicarea economiei la studiul politicii” (Shugart şi Razzolini: 2001, p. xxii) sau ca 
„economie a politicii” (Rowley, în Rowley şi Schneider: 2008, p. 1). Toate aceste defi- 
nitii, precum şi altele? subliniază legătura dintre teoria alegerii publice şi disciplina de 
origine, economia neoclasică. În 2008, Rowley prezintă drept fondatoare ale abordării 
doar lucrări din secolul XX, menţionând cărţile lui Black (1948), Arrow (1951), Downs 
(1957), Buchanan şi Tullock (1962) şi Olson (1965). Dacă primele două lucrări analizează 
„alegerile specifice comisiilor (grupurilor mici) şi alegerile directe într-un mediu carac- 
terizat de absenţa instituţiilor” (Rowley, in Rowley, Schneider: 2008, p. 4), începând cu 
lucrarea lui Downs (1957) analiza se concentrează asupra „instituţiilor democratice şi 
asupra guvernării reprezentative” (Rowley, în Rowley şi Schneider: 2008, p. 4). Aceasta 
va fi, de altfel, regula lucrărilor publicate ulterior în cadrul abordării: folosind funda- 
mentele metodologice neoclasice, cei mai mulţi cercetători din teoria alegerii publice au 
studiat funcţionarea instituţiilor democratice şi a procesului politic democratic. Temele 
abordate au privit aspecte fundamentale ale acestui proces, precum legislativele, partidele 
politice, sistemele electorale, sistemele de impozitare, corupţia, grupurile de presiune, 
constitutiile, birocraţia, votul, politica monetară, creşterea economică etc. 

Pornind de la o concepţie comună asupra pieţei şi a procesului politic ca mecanisme 
de agregare a preferințelor individuale, cercetătorii din teoria alegerii publice au ajuns la 
câteva concluzii, de asemenea comune. În primul rând, alocările resurselor prin procese 
politice sunt, de obicei, ineficiente. Având eficienţa drept unic criteriu de evaluare?, 


22. Preferinta pentru această organizare a prezentării nu implică credinţa mea într-o distincţie foarte 
clară între aceste abordări. Fundamentele metodologice comune determină un grad de asemănare 
ridicat. Diferă, bineînţeles, obiectul de studiu şi câteva detalii metodologice. 

23, Spre exemplu, Duncan Black scria in 1998 că „ştiinţa politică şi economia [...] utilizează ace- 
laşi limbaj, acelaşi mod de abstractionare, aceleaşi instrumente de gândire şi acelaşi mod de 
argumentare” (Black: 1998, p. 354). Mai târziu, în 2008, Tollison prezenta un punct de vedere 
asemănător : „teoria alegerii publice a apărut din paradigma maximizării a microeconomiei 
moderne şi a rămas în această abordare până în prezent” (Tollison, în Rowley şi Schneider : 
2008, p. 192). 

24. Teoria alegerii publice este interesată doar de eficienţa alocărilor prin instrumente politice. 
Niciun alt considerent etic nu este luat în considerare. 

teoriile care au ajuns la aceste concluzii s-au numit teorii ale eşecului guvernamental şi 
au avut pretenţia de a înlocui viziunile clasice despre stat ca despot iluminat”. În al doi- 
lea rând, pentru eliminarea eşecului guvernamental, soluţiile s-au inspirat de cele mai 
multe ori din modul în care funcţionează pieţele economice. Acest din urmă aspect a făcut 
ca teoria alegerii publice să fie principala sursă de legitimare ştiinţifică a politicilor de 
restrângere a activităţilor statului, aparţinând guvernărilor neoconservatoare din anii 
1980%. În sfârşit, în al treilea rând, descriind (de obicei) actorii ca fiind egoişti - poli- 
ticieni, votanti, birocrati, membri ai grupurilor de presiune etc. -, teoria alegerii publice 
a accentuat o trăsătură mai degrabă pesimistă asupra politicii şi naturii umane” : cetate- 
nii nu votează şi nu se informează despre politică, birocratii extrag - legal sau ilegal, 
separat sau împreună cu politicienii - resurse de la cetăţeni, muncitorii nu fac greve, 
cetăţenii, în general, nu participă la revoluţii pentru răsturnarea regimurilor nedemocra- 
tice, partidele politice nu urmăresc interesul colectiv, ci doar pe cel al liderilor lor, sis- 
temele electorale sunt instrumente de manipulare a rezultatelor politice ş.a.m.d. Toate 
aceste trăsături - ineficienta alocării resurselor prin procese politice, soluţiile de dreapta 
şi pesimismul - descriu şi temele prezentate in acest volum. În cele ce urmează voi oferi 
o scurtă descriere fiecărui capitol. 

În capitolul 2, Elena Gheaţă şi Andrada Nimu studiază problema lipsei de informatie 
a votantilor. „Ceea ce votantii nu ştiu ar putea umple o bibliotecă universitară”, nota 
Caplan (2006, p. 5). Cei mai multi votanti nu dispun de instrumentele necesare pentru a 
înţelege implicaţiile politicilor propuse de candidaţi în campaniile electorale. De aseme- 
nea, foarte multi votanti nu pot identifica reprezentantul circumscriptiei lor în legislativ, 
iar atunci când reuşesc acest lucru, nu sunt capabili să identifice elementele activităţii 
acestuia. Ideea de cetăţenie democratică implică însă existenţa unor indivizi care înţeleg 
problemele cetăţii şi se implică în rezolvarea acestora. Ce se întâmplă atunci când cei 
mai mulţi dintre oameni nu cunosc lucruri elementare despre procesul politic democratic ? 
Pornind de la astfel de întrebări, capitolul 2 studiază cauzele ignoranței votantilor şi 
legătura dintre aceasta şi calitatea democraţiei. Sunt explorate trei tipuri de răspunsuri 
pentru aceste probleme. Două dintre ele (teoria ignoranței rationale şi teoria irationalita- 
tii rationale) fac parte din teoria alegerii publice, în vreme ce a treia (teoria agregării a 
lui Page şi Shapiro) este construită pe alte fundamente decât cele neoclasice. 

În capitolul 3, Mihai Ungureanu şi Elena Gheaţă studiază problema participării elec- 
torale a cetăţenilor. Teoria democratică părea să implice faptul că indivizii rationali vor 


25. Această sintagmă se referă la teoriile clasice (politice sau economice) despre guvernământ drept 
realizator al interesului public. 

26. Legătura dintre guvernările de dreapta din lumea anglo-saxonă a anilor 1980 şi teoria alegerii 
publice este studiată, spre exemplu, de Dowding (1995). 

27. Trebuie reţinut însă faptul că puţini autori din cadrul teoriei alegerii publice pretind că oamenii 
sunt într-adevăr maximizatori egoişti de utilitate gândită instrumental. De obicei, urmând linia 
trasată de Friedman (1953), se presupune doar că indivizii se comportă ca şi când ar fi rationali 
în acel sens. Economistii afirmă că este important pentru model ca asumptia folosită să descrie 
comportamentul indivizilor, şi nu caracteristicile psihologice ale acestora. Posner (1992) exprimă 
clar această poziţie: „Maximizarea raţională nu trebuie confundată cu un calcul conştient. 
Economia nu este o teorie despre calcule conştiente. Comportamentul este raţional când este 
compatibil cu modelul alegerii rationale, indiferent de starea psihică a decidentului” (Posner : 
1992, pp. 3-4). 

participa la deciziile colective. În 1957, Downs zdruncină, aparent, acest fundament al 
democraţiei. Definind votantii ca homo economicus, deci ca maximizatori egoişti şi 
instrumentali ai utilității anticipate, se deduce o concluzie contraintuitivă : foarte puţini 
indivizi au motive raţionale (în sensul anterior definit) să voteze. Acest rezultat a purtat 
numele de „paradox al votului” şi a reprezentat, aşa cum nota Udehn în 1992, „călcâiul 
lui Ahile al teoriei alegerii publice” (Udehn: 1992, p. 249). Calificarea de către Udehn 
a acestui rezultat drept punct slab al abordării îşi are originea în faptul că predicția absen- 
teismului nu trecea în mod evident testul realităţii. În cele mai multe democraţii, cetăţenii 
votează în proporţii destul de mari. Capitolul 3 prezintă acest model original al partici- 
pării electorale, apoi explorează încercările cercetătorilor din teoria alegerii publice de a 
concilia predicțiile teoretice neoclasice cu realitatea. Vor fi prezentate astfel modele care 
analizează impactul votantilor expresivi sau altruişti asupra participării la vot. Va fi pre- 
zentat, de asemenea, şi un model aflat în afara teoriei alegerii publice, cel al votantilor 
care minimizează regretul. 

Capitolul 4 porneşte de la distincţia dintre căutarea de rente economice - activitatea 
economică normală in orice economie de piaţă - şi căutarea de rente politice”. Iulia 
Drăjneanu şi Andrei Vlăducu pornesc de la observaţia că alocarea resurselor în ţările 
democratice se face fie prin mecanismele pieţei, fie prin mecanisme politice. Cercetătorii 
alegerii publice argumentează că, dacă mecanismele pieţei realizează alocări eficiente ale 
resurselor, nu acelaşi lucru poate fi spus despre cele politice. Modele descrise în capitol 
prezintă o imagine a democraţiei ca loc de confruntare a diferiților actori rationali (homo 
economicus) pentru privilegii economice obţinute prin mijloace politice. Această compe- 
titie generează însă ineficienţă deoarece resursele altfel investite în activităţi productive, 
specifice pieţei, vor fi investite în activităţi politice care să genereze un avantaj competi- 
tiv artificial, garantat de guvernământ. Capitolul prezintă diferenţele dintre căutarea 
rentelor economice şi a celor politice, teoriile normative şi cele pozitive ale căutării 
rentelor politice şi teoriile căutării competitive şi noncompetitive a acestui tip de rente. 

În capitolul 5, Mihai Ungureanu si Diana-Camelia Iancu prezintă câteva dintre cele 
mai importante modele ale birocraţiei construite în teoria alegerii publice. Teoriile clasice 
ale lui Wilson (1887) şi Weber (1922) despre administraţia publică puneau forma biro- 
cratică de organizare a acesteia într-o poziţie privilegiată, eficienţa şi impartialitatea fiindu-i 
caracteristice. Începând cu Downs (1957, 1965) şi culminând cu Niskanen (1968, 1971), 
Brennan şi Buchanan (1980), teoria alegerii publice a contestat această concluzie a abordării 
clasice. Clasificând-o drept una dintre teoriile despotului luminat, cercetătorii din cadrul 
teoriei alegerii publice au construit modele din care au dedus concluzii deloc optimiste 
în privinţa modului în care funcţionează birocraţia. Birocratii, fie în ciuda politicienilor - 
cazul primelor modele ale lui Niskanen -, fie în cartel cu aceştia - cazul modelelor 
leviatanului -, extrag în întregime sau partial surplusul consumatorului. În termenii lui 
Niskanen (1968), „cererea consumatorilor poate sta la baza înfiinţării unui birou. Interesul 
acestora să menţină biroul va dispărea însă, deoarece biroul va crea un surplus al consu- 
matorului doar din neglijență” (Niskanen: 1968, p. 303). Capitolul descrie aceste rezultate, 
incluzând modelul maximizării bugetului, modelul leviatanului, modelul remodelării 
biroului şi câteva critici, formulate mai ales la adresa modelelor lui Niskanen. 


28. Aceasta este traducerea pe care o propunem în acest volum pentru termenul din limba engleză 
rent seeking. 

În capitolul 6, Mirela Vlăsceanu şi Monica Puşcaş prezintă un cadru mai larg care 
cuprinde şi problemele discutate în capitolele 4 şi 5, anume sursele şi efectele creşterii 
şi mărimii guvernământului. Căutarea de rente politice (capitolul 4) şi activitatea curentă 
a birocratiilor şi a politicienilor (capitolul 5) pot determina o dimensiune mare a secto- 
rului public. Punctul de pornire al studiilor despre această temă este o observaţie empirică. 
Dimensiunea şi rolul guvernământului în lumea democratică se află în creştere. Tanzi şi 
Schuknecht (2000, p. 7) arată că, spre deosebire de perioada din jurul anului 1870, când 
nivelul cheltuielilor guvernamentale generale in mai multe ţări democratice era, în medie, 
de 10,7%, în 1996 nivelul acestor cheltuieli era de 45,6%. Capitolul cuprinde modele 
ale teoriei alegerii publice care explică dimensiunea şi creşterea guvernământului în ter- 
menii intereselor actorilor procesului politic democratic domestic : votantii, birocratii, 
grupurile de presiune, politicienii. Este de asemenea discutată influenţa posibilă a facto- 
rilor politici externi asupra creşterii şi mărimii guvernământului din anumite ţări. Autoarele 
analizează efectele creşterii guvernământului şi discută, spre sfârşitul capitolului, unele 
dintre limitele modelelor prezentate. 

În capitolul 7, Alexandru Volacu abordează o problemă care a fost deseori discutată 
în spaţiul public din România în ultimii ani, cea a mărimii şi structurii legislativului. Care 
sunt factorii care determină mărimea legislativului? Care sunt consecinţele alegerii unei 
anumite dimensiuni a legislativului ? Este structura bicamerală a legislativului superioară 
celei unicamerale, şi dacă da, în ce aspecte? Capitolul cuprinde câteva dintre răspunsu- 
rile pe care teoria alegerii publice le oferă pentru aceste întrebări. În cazul primelor două, 
sunt studiate efectele unor variabile precum mărimea populaţiei asupra dimensiunii legis- 
lativelor şi relaţia dintre aceasta din urmă şi creşterea guvernământului. În această ultimă 
privinţă, sunt prezentate modelele care implică legea 1/n, legea 1/n inversată şi legea k/n. 
A doua întrebare primeşte de asemenea câteva răspunsuri. În primul rând, sunt studiate 
condiţiile în care bicameralismul poate conduce la creşterea nivelului de reprezentare a 
intereselor cetăţenilor. În al doilea rând, este prezentat argumentul potrivit căruia bicamera- 
lismul este un mecanism instituţional construit pentru a reduce posibilitatea să apară tirania 
majorităţii. De asemenea, sunt prezentate argumente referitoare la legătura dintre bicameralism 
şi reducerea instabilității legislative. În sfârşit, capitolul explorează şi alte direcţii de cer- 
cetare din cadrul teoriei alegerii publice, cu privire la mărimea şi structura legislativului. 

În capitolul 8, Andra Roescu studiază modelele formulate de teoria alegerii publice 
şi care vizează competiţia electorală dintre partide. Inaugurată de Downs (1957) şi Black 
(1958), această direcţie de cercetare îşi are rădăcinile în analiza lui Hotelling (1929) a 
modului în care firmele îşi aleg poziţia în raport cu distanţa faţă de clienţi. Acest tip de 
abordare a luat numele de „analiză spaţială”. Transferată către domeniul politicii, analiza 
spaţială a început prin a trata partidele în acelaşi mod în care Hotelling trata firmele, iar 
ideologia acestora - într-o modelare unidimensională între stânga şi dreapta - în acelaşi 
mod în care firmele căutau localizarea care să le maximizeze vânzările. Altfel spus, 
abordarea normativă clasică a ştiinţei politice este contestată şi înlocuită cu o teorie în 
care actorii nu cred în principii, nu au valori sau crezuri, ci aleg să promită votantilor 
un anumit set de politici, instrumental, pentru a maximiza numărul de voturi obţinute. În 
alţi termeni, agenţii de pe piaţa politică acţionează strategic pentru a câştiga alegerile. 
Capitolul explorează mai multe moduri în care se poate aborda spaţial competiţia electo- 
rală dintre partide. Este prezentat, pentru început, modelul proximitatii (primul model 
spatial al politicii), apoi este descris modelul directional al competiţiei electorale. Sunt 

discutate de asemenea diferite limitări şi extinderi ale modelului downsian, spre exemplu, 
modele multidimensionale şi modele probabiliste, dar şi o analiză a influenţei sistemelor 
electorale asupra poziționării partidelor. 

În capitolul 9, Elena Mega prezintă o temă pe care Buchanan (1990) a încercat să o 
transforme într-un nou program de cercetare, economia constituțională”. Problema stu- 
diată economia constituţională priveşte stabilirea regulilor constituţionale drept constrân- 
geri în cadrul cărora va avea loc jocul politic din etapa postconstitutionala. Aceste 
constrângeri pot fi studiate normativ sau pozitiv. În varianta normativă, economia con- 
stitutionala evaluează după anumite criterii normative aranjamentele instituţionale din 
etapa postconstitutionala - spre exemplu, modul in care libertatea indivizilor este prote- 
jată de anumite tipuri de instituţii. În varianta pozitivă, economia constituţională priveşte 
modul în care vor funcţiona instituţiile democratice în etapa postconstitutionala. Pot fi 
cuprinse aici definirea iniţială a drepturilor de proprietate, stabilirea regulilor de vot ce 
vor fi utilizate in etapa postconstitutionala, separarea puterilor in stat (pe verticală şi 
orizontală), tipul de regim politic (prezidenţial, parlamentar, semiprezidential), structura 
legislativului, dar şi sistemele de impozitare. Capitolul descrie abordarea normativă şi 
cea pozitivă ale economiei constituţionale, apoi prezintă diferite modele în care se ana- 
lizează separarea orizontală şi cea verticală a puterilor în stat. Se insistă asupra problemei 
constituţiei fiscale şi a federalismului, iar la finalul capitolului, autoarea realizează o 
analiză a Pactului Fiscal al Uniunii Europene din perspectiva economiei constituţionale. 


1.3.2. Lege şi societate 


Aşa cum arătam într-un subcapitol anterior, economia neoclasică a exportat metodologie 
şi în domenii anterior asociate cu discipline precum dreptul sau sociologia. Deşi volumul 
conţine mai degrabă abordări economice ale politicului, câteva instanţe ale altor extinderi 
ale economiei neoclasice pot întregi imaginea cititorului asupra modului în care o disci- 
plină devine imperialistă. Asemenea, teoriei alegerii publice, economia dreptului şi 
abordarea economică a socialului importa individualismul metodologic, raționalitatea 
definită ca maximizare a utilității şi stilul deductiv de construcţie a ipotezelor. În cele ce 
urmează voi descrie capitolele care se pot încadra în aceste două abordări. 

Capitolul 10 prezintă principalele teorii din domeniul abordării economice a dreptului. 
Măriuca-Oana Constantin şi Raul Zachia urmăresc argumentele formulate în cadrul acestei 
abordări, care include atât elemente de drept civil, cât şi elemente de dreptului penal. În 
1960, Coase publică prima lucrare fondatoare“ a acestei abordări cu aplicaţie la dreptul 
civil. El analizează problema unor agenţi economici ale căror acţiuni au consecinţe negative 
asupra altor indivizi sau agenţi economici. Pentru a studia această problemă, Coase constru- 
ieşte un model folosind asumptii precum maximizarea utilității, inexistenţa costurilor de 


29. Raţiunile includerii economiei constituţionale în rândul capitolelor despre teoria alegerii publice 
sunt de ordin metodologic. Deşi studiază exclusiv regulile constituţionale sau stabilirea de către 
indivizi a instituţiilor care le vor guverna interacţiunile în etapa constituţională, economia 
constituţională utilizează aceleaşi instrumente precum teoria alegerii publice, fiind mai degrabă 
un program de cercetare dezvoltat în interiorul acesteia. 

30. Mai pot fi enumerate ca fondatoare, spre exemplu, şi lucrările lui Calabresi (1961) şi Becker (1968). 

tranzacţie şi competiţia perfectă”. Din acest model Coase concluzionează că, într-o lume 
în care condiţiile menţionate anterior ar fi îndeplinite, indivizii ar negocia în aşa fel încât 
ar produce cea mai eficientă distribuţie a resurselor, eliminând astfel consecinţele negative 
posibile ale acţiunii lor asupra altora. O astfel de lume nu există însă. De aici, Coase 
argumentează că rolul curților de justiţie este de a produce soluţia eficientă pe care ar fi 
obținut-o indivizii prin negociere în condiţiile descrise de lumea-model. Acest rezultat 
fundamentează apariţia abordării economice a dreptului. Probleme specifice dreptului 
civil, precum răspunderea delictuală, eficienţa contractelor, reglementarea proprietăţii 
private sau probleme specifice dreptului penal, cum ar fi cea a eficienţei legii penale sau 
a eficienţei pedepselor, au consolidat această abordare. Capitolul oferă o imagine asupra 
acestor teme de cercetare, acordând, de asemenea o atenţie specială cazului pedepsei cu 
moartea analizat din perspectiva abordării economice a dreptului penal. 

În capitolul 11, Andreea Molocea şi Miruna Pantel prezintă critic abordarea economică 
a familiei apartinandu-i lui Gary S. Becker. În 1992, Becker primeşte Premiul Nobel 
pentru Ştiinţe economice (printre altele? şi) pentru extinderea domeniului economiei către 
aspecte ale comportamentului uman studiate anterior de sociologie. Dintre aceste aspecte, 
comportamentul în cadrul familiei părea să se afle, pentru motive fundamentate, în afara 
posibilităţilor explicative ale economiei neoclasice. Odată cu Becker însă, familia este 
studiată cu aceleaşi instrumente precum agenţii economici. Indivizii, femei şi bărbaţi, 
sunt consideraţi rationali în sens instrumental (egoişti sau altruisti), căsătoriile, divorturile 
şi chiar şi comportamentele de reproducere sunt explicabile în termenii eficienţei lor, iar 
familia este descrisă ca unitate economică în care se produc bunuri apreciate de cei doi 
soţi. Teoriile pe care Becker le formulează folosind acest cadru teoretic au însă o com- 
ponentă conservatoare puternică, care a fost criticată în multe rânduri de cercetătoarele 
feministe. Capitolul cuprinde teoriile lui Becker asupra capitalului uman, căsătoriei, 
diviziunii muncii în cadrul familiei şi instabilității căsătoriei. De asemenea, prezintă 
critica feministă a acestor teorii. 

În capitolul 12, Ştefan Colbu şi Alexandru Volacu abordează tema economiei religiei 
sau religionomia. Comportamentele bisericilor, sectelor, dar şi cele ale credincioşilor sunt 
explicate în termenii teoriei alegerii raţionale. Dacă teoriile sociologice şi psihologice 
explicau comportamentul religios ca fiind mai putin rational, nonrational sau chiar făcând 
parte din sfera patologicului, teoriile economice îl explică în termenii maximizării ego- 
ist-instrumentale a utilității. Legitimarea domeniului de studiu începe cu observaţia lui 
Iannaccone (1995) despre compatibilitatea lingvistică dintre vocabularul biblic şi cel al 
economiei, dar şi despre compatibilitatea dintre vocabularul comun al consumatorilor de 
religie şi abordarea economică : ambele folosesc îndemnuri utilitariste şi metafore econo- 
mice”. Capitolul cuprinde modele ale cererii religioase (determinate de consumatorii de 
religie), precum modelul producţiei religioase domestice, modelul capitalului religios, 


31. Cititorul trebuie să fie informat că aceasta este o simplificare a modelului lui Coase (1960). 
Pentru o imagine mai clară asupra acestuia, recomand lecturarea capitolui 10 sau articolul lui Coase. 

32. Spre exemplu, pe pagina oficială a Premiilor Nobel, în secţiunea alocată lui Becker sunt scrise 
următoarele : „Extinderea domeniului teoriei economice la aspecte ale comportamentului uman 
care fuseseră anterior studiate [...] de alte ştiinţe sociale precum sociologia, demografia si 
criminologia”. Acest citat poate fi consultat la adresa http : //www.nobelprize.org/nobel_prizes/ 
economics/laureates/1992/press.html, accesată în 24.03.2013. 

33. Nu voi oferi aici exemple pentru această afirmaţie. Recomand însă lecturarea capitolului 12. 

modelul comportamentului normativ şi modelul portofoliilor religioase, dar şi modele ale 
ofertei religioase. Acestea din urmă sunt conectate cu teoria firmei şi teoria clubului, 
distincţia biserică-sectă, tipologia organizaţiilor religioase şi pieţele religioase. De ase- 
menea, capitolul discută problema reglementării pieţei religioase în România şi prezintă 
cele mai importante critici la adresa abordării economice a religiei. 


Prin capitolele prezentate mai sus, volumul /nstituții, alegeri individuale şi acțiune 
colectivă este o introducere în câteva dintre temele care au fost studiate în cadrul stiinte- 
lor sociale utilizând principii metodologice importate din economia neoclasică. Aceste 
teme oferă cititorului atât o imagine asupra modului de lucru neoclasic, cât şi asupra unor 
subiecte importante pentru ştiinţa politică, drept sau sociologie. 

Partea | 


Instituţii politice 
şi alegere individuală 


Capitolul 2 


Alegeri individuale şi calitatea democraţiei 


Elena Gheata, Andrada Nimu 


Rezumat: Una dintre cele mai mari provocări cu care se confruntă cercetătorii din 
ştiinţele politice este să determine consecinţele faptului că foarte mulţi cetăţeni sunt 
neinformati cu privire la probleme politice importante. Utilizând modelul homo eco- 
nomicus, abordarea neoclasică a politicii explică acest fapt prin lipsa stimulentelor şi 
puterea de influenţă redusă a indivizilor la nivelul comunităţii. Acest fenomen a fost 
numit „ignoranță raţională”. În acest capitol prezentăm modelul asociat acestui con- 
cept, precum şi alte două modele prin care se analizează consecinţele lipsei de 
informatie a votantilor asupra calităţii democraţiei: modelul publicului rational — in 
care efectele neinformării sunt eliminate atunci când alegerile individuale sunt agre- 
gate — şi modelul irationalitatii rationale — în care indivizii fac erori sistematice ce pot 
afecta rezultatul alegerilor colective. 


2.1. Introducere 


Atunci când au de luat o decizie, oamenii îşi doresc ca acea decizie să fie „cea mai bună”. 
De aceea, de multe ori, atunci când cumpărăm ceva, ne informăm cu privire la produsul 
respectiv. Informaţiile pe care le colectăm pot proveni din diferite surse, iar câteodată 
acestea ne sunt oferite fără să le căutăm. Spre exemplu, primim informaţii prin interme- 
diul reclamelor sau al altor mijloace publicitare. Adesea, cerem opinii altor persoane care 
au achiziţionat produsul ce ne interesează, apelând fie la cunoştinţe, fie la informaţiile 
disponibile pe internet. Evident, nu trecem prin acest proces de fiecare dată când inten- 
ţionăm să cumpărăm ceva, iar în anumite situaţii ne informăm mai mult decât în altele. 
Parcurgem aceşti paşi pentru că achiziţionarea unui produs presupune suportarea unui 
cost pe care suntem dispuşi să îl suportăm pentru că ne aşteptăm ca produsul respectiv 
să ne fie util. În multe cazuri, dacă nu trecem prin acest proces de informare, riscăm să 
luăm o decizie greşită şi să suportăm nişte costuri fără a obţine niciun beneficiu sau să 
obţinem un beneficiu mai mic decât cel dorit. O logică asemănătoare poate fi aplicată şi 
în cazul deciziei de a merge la vot sau, mai precis, al deciziei privind candidatul sau 
partidul pe care îl vom vota, presupunând că vom vota cu cineva. Există foarte multe 
informaţii care circulă prin media şi printre cetăţeni cu privire la candidaţi. Chiar dacă 


34 INSTITUȚII POLITICE ŞI ALEGERE INDIVIDUALĂ 


© mare parte dintre aceste informaţii sunt gratuite, colectarea şi analiza lor presupune 
efort şi timp. În ce măsură vom sacrifica timpul pe care îl avem la dispoziţie pentru a 
afla informaţii despre candidaţi şi partide? Le vom citi integral programele politice? 
Vom urmări cu atenţie toate dezbaterile dintre candidaţi ? Vom încerca să nu ratăm nicio 
emisiune pe tema alegerilor? 

Studiile realizate de Converse (1964, 1974, 1996) şi Converse şi Markus (1979) 
sugerează că, de cele mai multe ori cetăţenii sunt destul de slab informaţi. Una dintre 
explicaţiile propuse, pornind de la tradiţia economică, oferită iniţial de Schumpeter (2003 
[1943]) şi ulterior de Downs (2009 [1957]), este că indivizii aleg să rămână neinformati 
pentru că puterea lor de a influenţa deciziile politice este aproape inexistentă. În prima 
parte a acestui capitol vom analiza ce înseamnă un comportament raţional şi cum poate 
acesta să explice ignoranta votantilor. În a doua parte vom aborda problema efectelor pe 
care lipsa de informare le poate avea asupra unui regim politic democratic. În acest sens, 
vom prezenta două teorii, una care are o perspectivă optimistă asupra democraţiei şi una 
mai sceptică. Prima dintre acestea a fost avansată de Benjamin Page şi Robert Shapiro 
(1992). Autorii argumentează că, deşi indivizii nu sunt complet informaţi, opinia publică 
nu reflectă incertitudinea acestora. Altfel spus, Page şi Shapiro sugerează că publicul 
(american), luat ca întreg, poate fi considerat ,,rational”. A doua teorie este cea a irafi- 
onalităţii rationale propusă de Bryan Caplan (2006). În viziunea lui Caplan, estimările 
votantilor prezintă erori sistematice, pe care acesta le consideră iraționale. Autorul propune 
un model care să explice apariţia acestor dovezi ale irationalitatii, păstrând cadrul teore- 
tic al teoriei alegerii raţionale. În sfârşit, la finalul capitolului vom discuta problema 
apartenenţei sau a compatibilităţii acestor două teorii cu programul de cercetare al teoriei 
alegerii publice. - 


2.2. Comportament raţional şi economia informaţiei 


2.2.1. Economia informaţiei 


Informaţia este un bun ca oricare altul, chiar dacă de multe ori este doar un bun inter- 
mediar. Actorii economici (producători sau consumatori) caută să obţină informaţie 
pentru a le servi în atingerea altor scopuri. Producătorii au nevoie de anumite informaţii 
despre preferinţele consumatorilor şi despre activitatea competitorilor lor pentru a mări 
profitul pe care îl vor obţine. Consumatorii se informează cu privire la produsele pe care 
vor să le cumpere. Economistii pornesc adesea de la asumptia că indivizii au informaţii 
perfecte despre acţiunile pe care urmează să le întreprindă, însă anumiţi teoreticieni au 
criticat lejeritatea cu care această idee este acceptată în cadrul disciplinei. Spre exemplu, 
Hayek (1945) propune un model prin care s-ar putea justifica utilizarea acestei asumptii', 


1. Modelul propus de Hayek nu a fost avansat cu intenţia de a justifica asumptia cunoaşterii perfecte 
în economie, ci pentru a argumenta că o piaţă liberă cu indivizi incomplet informaţi este pre- 
ferabilă unei pieţe centralizate, în care toate informaţiile sunt centralizate de cei responsabili 

explicând că indivizii obțin informaţiile de care au nevoie interactionand între ei. Mai 
precis, chiar dacă indivizii nu au o cunoaştere perfectă, informațiile de care au nevoie 
pentru a lua decizii sunt dispersate între ei, iar „câmpurile vizuale limitate ale indivizilor 
se intersectează suficient de mult încât, prin mai mulți actori intermediari, informația 
relevantă să fie comunicată tuturor” (Hayek: 1945, p. 526). O altă abordare asupra 
acestui aspect este cea a lui Stigler (1961), care a propus unul dintre primele modele de 
calcul al deciziei de informare, limitându-se însă la informarea cu privire la prețuri. El 
analizează costurile şi beneficiile consumatorilor, producătorilor şi distribuitorilor (vân- 
zătorilor) atunci când caută să afle preţurile produselor similare sau - în cazul producă- 
torilor şi al distribuitorilor - atunci când decid dacă promovează (de exemplu, prin 
campanii publicitare) preţurile produselor pe care le oferă. Ambii autori citați anterior 
ajung la concluzia că indivizii nu vor fi perfect informaţi, dar că vor alege să caute infor- 
matie în măsura în care acest efort le va servi propriilor interese economice. Pentru că 
informaţia este un bun costisitor, acumularea ei este raţională în măsura în care cunoaş- 
terea ei poate aduce diferite beneficii. „Este mereu raţional să întreprinzi orice acţiune 
dacă beneficiile marginale rezultate sunt mai mari decât costul marginal” (Downs: 1957, 
p. 146). Altfel spus, un individ raţional se va informa doar dacă informaţia suplimentară 
îi va aduce un beneficiu mai mare decât costul pe care îl plăteşte prin actul informării. 
Fiecare unitate de informaţie poate aduce beneficii, dar presupune, aşa cum aminteam 
mai sus, şi nişte costuri. Bromberger distinge două moduri în care o informaţie poate fi 
valoroasă. În primul rând, putem acorda valoare unei informaţii pentru beneficiile inte- 
lectuale sau materiale pe care le obţinem de pe urma ei, răspunzând la o întrebare. Autorul 
numeşte acest beneficiu valoarea intrinsecă? a informaţiei. El distinge şi o valoare adă- 
ugată a informaţiei, care include beneficiile pe care le dobândim atunci când folosind 
informaţia pentru a obţine răspunsuri la alte întrebări (Bromberger: 1992, pp. 54-55). 
Odată ce am stabilit valoarea intrinsecă şi adăugată a unei informaţii, trebuie să ne între- 
băm dacă putem obţine această cunoaştere, şi dacă da, care vor fi costurile de obţinere 
a acesteia. Costurile pot reprezenta timpul pierdut, procesarea şi identificarea adăugărilor 
de valoare, resurse financiare pentru instrumente sau asistenţă, precum şi costuri emoti- 
onale (de exemplu, plictiseală, anxietate, frustrare) (Bromberger : 1992, pp. 59-60). Aidt 
a propus un model formal al deciziei de a obţine informaţii, bazat pe costurile şi benefi- 
ciile pe care această decizie le presupune, analizând inclusiv efectul pe care îl pot avea 
caracteristicile personale ale indivizilor (de exemplu, venitul, educaţia, ocupaţia, sexul 


de aceasta. În viziunea autorului, modelul explică cum, din perspectiva obţinerii informaţiei, 
rezultatul este acelaşi într-o piaţă economică liberă, ca şi în cazul unei pieţe centralizate, însă 
piaţa liberă este mai eficientă, întrucât „numai cea mai esenţială informaţie este transmisă mai 
departe şi este transmisă numai părţilor interesate” (Hayek: 1945, p. 527). 

2. Bromberger (1992) identifică anumite beneficii ale informaţiei raportându-se la întrebările cărora 
anticipăm că le putem răspunde dacă obţinem informaţia. El presupune că un individ are in 
minte o singură întrebare Q. Valoarea intrinsecă a unei informaţii este estimată doar în măsura 
în care aceasta răspunde întrebării Q. Orice răspuns la o altă întrebare, obţinut cu informaţia 
colectată pentru a răspunde întrebării Q, este calculat ca valoare adăugată a informaţiei. În 
teoria alegerii publice, prin valoare intrinsecă a unei actiuni/alegeri de regulă se face referire 
la beneficii nonmateriale. Acest lucru nu este valabil şi în contextul analizei lui Bromberger, 
întrucât el include în valoarea intrinsecă a informaţiei şi beneficiile materiale raportate la între- 
barea Q (Bromberger: 1992, pp. 54-55). 

sau vârsta) asupra parametrilor care intră in acest calcul (Aidt: 2000, p. 355). Considerând 
că informaţia este apreciată de indivizi ca o investiţie, valoarea unei surse de informaţie 
depinde de măsura în care un individ anticipează că aceasta îl va ajuta să obţină utilitate 
de pe urma deciziilor pe care le va lua. Aidt distinge între două tipuri de decizii. Primul 
tip este cel în care decizia este relevantă pentru recompensa obţinută de individ. Cu alte 
cuvinte, în acest caz decizii diferite vor produce, cel mai probabil, răsplăţi diferite 
(payoff-relevant decision). Al doilea tip de decizie nu va influenţa avantajele sau dezavan- 
tajele pe care un individ le obţine atunci când ia respectiva decizie (payoff-irrelevant 
decision) - indiferent de decizia individului, rezultatul va fi acelaşi. Aidt argumentează 
că indivizii au stimulente să se informeze numai atunci când informaţia este utilă pentru 
o decizie de primul tip, însă dacă decizia este una care nu va afecta recompensa pe care 
aceştia o pot obţine, atunci vor alege să rămână neinformati. Autorul propune decizia 
votantului în cadrul unor alegeri de masă ca fiind principalul exemplu de decizie irelevantă 
din perspectiva rasplatii (Aidt: 2000, p. 355). 


2.2.1.1. Ignoranta raţională a votantilor 


Observatiile de mai sus cu privire la analiza procesului de informare au fost intuite de 
Schumpeter (2003 [1943]). Acesta este unul dintre primii autori care a observat că cetă- 
fenii nu par dornici să se informeze cu privire la politică (Schumpeter: 2003 [1943], 
pp. 256-264). Informaţiile oamenilor despre aproape orice aspect al vieţii lor sunt incom- 
plete. Cunoaşterea lor devine tot mai slabă pe măsură ce se îndepărtează de mediul 
familial sau profesional. Cu privire la aspectele politice, Schumpeter afirma: „Aceste 
lucruri par atât de îndepărtate ; ele nu se aseamănă deloc cu o propunere de afaceri ; 
pericolele [de exemplu, riscurile asociate unei decizii greşite) s-ar putea să nu se mate- 
rializeze deloc, iar dacă acest lucru s-ar întâmpla, probabil că nu vor fi foarte serioase ; 
este ca şi cum ar fi vorba despre o lume fictivă” (Schumpeter: 2003 [1943], p. 261). 
Schumpeter observă că cetăţenii nu au motive să creadă că deciziile politice pe care le 
iau îi vor afecta aşa cum îi afectează deciziile economice. Această explicaţie este foarte 
aproape de ceea ce multi cercetători din teoria alegerii publice numesc ignoranță rațională. 

Ignoranta raţională presupune, în termeni foarte simpli, că un individ va alege in mod 
conştient să rămână neinformat în privinţa anumitor aspecte ale lumii care fie îl afectează 
mai puţin sau pe care nu le poate influenţa. Congleton accentuează caracterul deliberat 
al ignoranței rationale făcând o distincţie între aceasta şi ceea ce a etichetat ca fiind 
ignoranta naturală. Cel mai bun exemplu de ignoranță naturală este starea in care ne 
naştem. În acel moment, suntem complet ignoranti cu privire la lumea care ne înconjoară, 
dar această stare nu este o alegere pe care am făcut-o. Autorul continuă prin a defini 
ignoranta raţională ca fiind „linia subţire care separă ignoranta naturală de cunoaştere” 
(Congleton: 2001, p. 39). O descrie astfel pentru a sublinia următoarea caracteristică a 
ignoranței rationale: pentru a fi rational ignorant cu privire la o anumită problemă, un 
individ trebuie să ştie că există această problemă, fiindcă numai în această condiţie poate 
lua decizia raţională de a rămâne neinformat cu privire la ea (Congleton: 2001, pp. 39-40). 

Discutând despre ignoranta raţională, multi autori, dintre care îi amintim pe Congleton 
(2001), Martinelli (2006) sau Silva şi Silva Costa (2006), îl menţionează pe Anthony 
Downs ca fiind autorul acestui concept. Downs (2009 [1957]) a elaborat o analiză economică 

detaliată a comportamentului votantilor şi al politicienilor, acordând o atenţie deosebită 
procesului de informare. Lucrările lui au avut în vedere atât dificultăţile cetăţenilor unei 
democraţii în obţinerea informaţiei despre alternativele politice, cât şi partidelor politice 
sau ale guvernului. Pentru început, cetăţenii au acces la informaţie gratuită, obţinută fără 
efort monetar sau de timp. Spre exemplu, indivizii obţin informaţii din conversațiile lor 
cu prieteni sau colegi, din emisiuni la televizor sau radio etc. Există anumite categorii de 
persoane care produc mereu informaţie pentru cetăţeni, cum sunt profesioniştii care 
colectează date, editorii şi jurnaliştii, grupurile de interese, partidele politice şi guvernul 
(Downs: 2009 [1957], pp. 286-289). Politica în statul modern este însă un fenomen 
complex şi dinamic, iar pentru cetăţeni nu este suficient să aibă acces la informaţie. 
Aceştia trebuie să fie atenţi, să proceseze informaţiile obţinute, să le analizeze şi să facă 
evaluări, fapt care creşte costurile informării. Downs explică astfel apariţia persuasiunii 
între votanti si a formatorilor de opinie, precum şi formarea ideologiilor. Din cauză că 
este dificil pentru fiecare individ să obţină informaţiile necesare despre politică, anumiţi 
votanti pot influenţa decizia altora oferind informaţii părtinitoare. Aceştia pot fi repre- 
zentanţi ai partidelor politice, ai unor grupuri de interese sau alte persoane care caută să 
obţină favoruri din partea politicienilor (Downs: 2009 [1957], pp. 127-141). Ideologiile 
sunt o metodă prin care votantii pot evalua partide, fără a le cunoaşte întregul program 
politic. Mai precis, ideologiile creează „scurtături” informaţionale pentru cetăţenii dintr-o 
democraţie (Downs: 2009 [1957], pp. 143-162). În modelul propus de Downs, cetăţenii 
pot avea două motive pentru a obţine informaţie. Primul este decizia de vot (de exemplu, 
cu cine să voteze la alegeri), iar al doilea este influențarea unei politici guvernamentale. 
În contextul alegerilor politice, votantii au nevoie de informaţii pentru a „vota corect” 
(a vota cu partidul sau cu candidatul care le va promova cel mai bine interesul pe durata 
mandatului). Pentru că electoratul este însă foarte mare, şansele ca votul unui singur 
cetăţean să fie decisiv sunt foarte mici*. Dacă cetăţeanul nu este decisiv în alegeri, atunci 
nu contează dacă votează „corect” sau nu. „Astfel, ajungem la uimitoarea concluzie că, 
pentru cei mai mulţi cetăţeni, nu este rational să strângă informaţii pentru a vota” (Downs : 
1957, p. 147). Situaţia este diferită atunci când scopul unui cetăţean este să influenţeze 
o politică propusă de guvern. Nu foarte mulţi cetăţeni se implică în astfel de activităţi de 
lobby, care presupun un efort destul de mare. În acelaşi timp, este nevoie de o cunoaştere 
cât mai aprofundată a subiectului politicii în cauză, deci costul informării este foarte mare. 
Downs consideră că pentru a investi în activităţi de lobby şi, evident, de informare pentru 
astfel de activităţi, câştigurile care pot fi obţinute trebuie să fie mari. Acest lucru face ca 
producătorii să fie mai implicaţi în influențarea politicilor decât consumatorii. Economistul 
ajunge la concluzia că, prin ignoranță raţională, consumatorii se expun exploatării de 
către un guvern care favorizează producătorii (Downs: 1957, p. 149). 

Având ca punct de plecare lucrarea lui Downs şi Tullock (1967, pp. 100-114) schiteaza 
o analiză a stimulentelor de informare a votantilor, încercând să delimiteze, pe de o parte, 
situaţiile în care alegătorii vor fi suficient de informaţi pentru a putea trage la răspundere 
reprezentații, iar pe de altă parte, situaţiile în care costurile informării sunt suficient de 
mari, astfel încât să permită reprezentanţilor să ia decizii care sunt în dezavantajul majo- 
rităţii populaţiei. El argumentează că relaţia dintre votant şi politician este similară 


3. Vezi şi capitolul 3 pentru o discuţie despre participarea electorală, având în vedere probabili- 
tatea foarte redusă ca un votant să fie decisiv în alegeri. 

modelului principal-agent* (Tullock : 1967, pp. 106-107). Autorul argumentează de asemenea 
că renunţarea la asumptia votantilor care au informatie completă - invocată în studiile din 
teoria alegerii publice - şi admiterea ignoranței rationale a votantilor în cadrul modelelor 
teoretice nu invalidează concluziile acestor modele (Tullock: 1967, pp. 105-106), accen- 
tuând implicaţiile ignoranței votantilor pentru modelul dezvoltat de el şi Buchanan in 
Calculul consimţământului (Buchanan şi Tullock : 2010 [1962]). 

Martinelli (2006) propune două variante ale ipotezei ignoranței rationale. Prima este 
cea pe care a formulat-o Downs şi care poate fi inferată şi din observaţiile lui Schumpeter : 
pentru că obţinerea şi prelucrarea informaţiei sunt costisitoare pentru votanti, iar impac- 
tul unui singur alegător asupra rezultatului electoral este neglijabil, de cele mai multe ori 
votantii vor alege să rămână neinformati (Martinelli: 2006, p. 316). Aceasta este, în 
termenii lui Martinelli, versiunea slabă a ipotezei. O versiune mai tare se referă ia impli- 
catiile asupra rezultatului alegerilor, mai precis : dată fiind ignoranta raţională a votanti- 
lor, de cele mai multe ori alegerile de masă nu vor reflecta preferinţele votantilor 
(Martinelli: 2006, pp. 316-317). Ignoranta raţională a votantilor a făcut ca mai multi 
specialişti din ştiinţele politice să aibă dubii cu privire la buna funcţionare a democraţiei. 
Pe de o parte, există teoreticieni care argumentează că ignoranta votantilor are implicaţii 
nefaste asupra democraţiei. Grupurile de presiune sau chiar guvernul pot manipula opinia 
publică pentru a-şi servi propriul interes (Silva şi Silva Costa: 2006, p. 32). Alţi autori 
argumentează că aceste efecte dispar ca urmare a competiţiei care apare între aceste 
grupuri (Becker: 1983). Alte studii, cum ar fi cel al lui Lupia (1994) sau cel al lui Aidt 
(2000), sugerează însă că, deşi votantii nu au informaţii perfecte, ei reuşesc totuşi să 
folosească scurtături informaţionale care îi ajută să ia decizii „ca şi când” ar fi perfect 
informaţi. Există de asemenea argumente în favoarea ideii că mulţi cetăţeni au totuşi 
motive să se informeze, chiar dacă aceste motive nu ţin de valoarea informaţiei ca o 
investiţie în vederea deciziei de a merge la alegeri. Spre exemplu, votantii pot căuta 
informaţii pentru că le place să fie informaţi - în acest caz informaţia are valoare în sine, 
independentă de cum poate fi folosită informaţia în luarea deciziilor. Ei se mai pot informa 
şi pentru că anticipează că informaţia este valoroasă în cadrul interacțiunilor sociale şi că 
ar putea fi excluşi dacă sunt neinformati, caz in care informaţia are valoare ca o investi- 
tie, dar nu pentru decizia de a vota, ci în relaţiile sociale ale indivizilor. De asemenea, 
votantii pot obţine informaţii relevante pentru vot ca produs secundar (by-product) atunci 
când iau alte decizii care ţin de politici sau de economie, situaţie în care informaţia este 
apreciată în funcţie de valoarea sa investiţională în raport cu aceste decizii (Aidt: 2000, 
p..357) 


4. Modelul principal-agent are la bază consecinţele asimetriei informaţionale în interacţiunea 
dintre indivizi orientati spre maximizarea utilității proprii. Mai exact, este vorba despre situaţii 
în care unul dintre actori (agentul) oferă bunuri sau servicii altui actor (principalul), însă prin- 
cipalul nu are mijloacele necesare pentru a face o evaluare exactă a bunurilor sau a serviciilor 
care îi sunt oferite. În această situaţie, agentul va căuta metode de a-l suprataxa pe principal. 
Modelul se aplică unui număr mare de interacțiuni, spre exemplu, relaţiei doctor-pacient, uti- 
lizatorii de calculatoare şi tehnicienii, cetăţenii şi politicienii, parlamentarii şi birocratii etc. 

2.3. Calitatea democraţiei 


Să ne imaginăm situaţia în care guvernul trebuie să facă o investiţie într-o problemă 
publică P, şi că există o investiţie de X unităţi care este valoarea ideală pentru cetăţenii 
respectivei comunităţi. Altfel spus, dacă toţi indivizii ar fi perfect informaţi, toţi ar fi de 
acord că guvernul ar trebui să investească X unităţi în problema P. Dacă însă cetăţenii 
nu sunt informaţi complet, atunci ne aşteptăm ca aceştia să facă erori atunci când estimează 
care este investiţia ideală. În această situaţie, fiecare individ i va estima că investiţia 
trebuie să fie X+e,, unde g, reprezintă eroarea individului. 

În teoria economică există o ipoteză cunoscută ca ipoteza anticipdrilor rationale 
(Muth: 1961). Conform acestei ipoteze, chiar dacă anumiţi indivizi fac greşeli atunci 
când estimează, aceste erori sunt aleatorii şi distribuite normal. Dacă aceste asumptii sunt 
respectate, media aşteptărilor indivizilor va coincide cu predicția teoriilor economice 
(Muth: 1961, p. 317). Implicaţia acestei ipoteze este că la nivel agregat, erorile făcute 
de indivizi se anulează între ele. Mai precis, chiar dacă nu toţi indivizii estimează corect, 
cei care subestimează (£; este negativ) şi cei care supraestimează (£; este pozitiv) se vor 
anula între ei, iar în medie, estimările vor fi corecte. În economie se presupune, de cele 
mai multe ori, că actorii rationali, atunci când iau anumite decizii economice, se rapor- 
tează la anumite modele teoretice din economie. A face presupuneri despre anticipările 
raţionale într-un model teoretic este echivalent cu a presupune că „anticipările actorilor 
economici concordă cu modelul folosit pentru a le explica comportamentul” (Sheffrin : 
1996, p. 4). 

În figura 2.1 prezentăm pe un sistem de axe estimările făcute de indivizi în funcţie de 
numărul acestora. Ilustrăm astfel trei situaţii: a) atunci când toţi cetăţenii sunt perfect 
informaţi ; b) atunci când există incertitudine, dar erorile sunt aleatorii, aşa cum propune 
ipoteza anticipărilor raţionale şi c) atunci când există incertitudine şi apar erori sistema- 
tice în rândul votanţilor. În situaţiile a) şi b), rezultatul unei alegeri colective (spre exem- 
plu, al alegerilor electorale) va fi acelaşi, chiar dacă în rândul votantilor din situaţia b) 
există erori. În situaţia c), pentru că erorile de estimare sunt sistematice, rezultatul 
agregat nu va reprezenta investiţia optimă X. Bineînţeles, imaginile sunt o reprezentare 
simplificată. Atunci când vorbim despre alegeri ale votantilor, acestea nu sunt mereu 
reprezentabile astfel şi nu întotdeauna există o valoare optimă - amintim că ipoteza anti- 
cipărilor raţionale nu presupune că indivizii au aşteptări raţionale cu privire la decizia 
optimă sau corectă, ci la o anumită teorie economică. 

În continuare vom prezenta două teorii din ştiinţele politice care descriu consecinţele 
ignoranței votantilor. Prima dintre acestea include modelul publicului rațional, în care 
consecinţele ignoranței votantilor la nivel agregat se apropie de cazul b) din figura 2.1, 
fără a fi „înrudită” cu ipoteza aşteptărilor rationale. A doua teorie este cea a irafionali- 
tății rationale, în care rezultatul agregării opţiunilor individuale va arăta ca în situaţia c) 
din figura 2.1. 


40 INSTITUȚII POLITICE ŞI ALEGERE INDIVIDUALĂ 
X 
N N i] 
> > > 
3 3 E 
v v o 
© 9 © 
a š ; 
3 E] 5 
zZ zZ 4 
Estimarea făcută de indivizi Estimarea făcută de indivizi Estimarea făcută de indivizi 
a) Toţi indivizii sunt b) Erorile sunt aleatorii c) Erorile sunt sistematice 
perfect informaţi şi normal distribuite sau părtinitoare 


Figura 2.1. O reprezentare grafică a estimărilor făcute de indivizi. 
O metodă similară este utilizată şi de Caplan (2006, pp. 10-11) pentru a ilustra diferenţa dintre 
agregarea preferințelor atunci când există sau nu părtiniri la nivel indivizilor. 


2.3.1. Publicul rațional 


Teoria democratică are la bază ideea că preferinţele cetăţenilor trebuie să determine 
deciziile publice (Page şi Shapiro: 1992, p. 1). Chiar dacă există incertitudine sau igno- 
ranţă în rândul votantilor, acest lucru nu înseamnă că rezultatul agregat al opţiunilor 
individuale va fi unul „greşit”. Unii teoreticieni au argumentat că, pornind de la cetăţeni 
(luaţi individual) neinformati putem avea un electorat „competent” (Miller: 1986, pp. 173-174). 
Această observaţie i-a determinat pe unii cercetători să renunţe la principiul individualis- 
mului metodologic şi să studieze mai degrabă votantii ca întreg (Berelson er al., apud 
Miller: 1986, p. 174). Există însă şi alte metode de a explica de ce un grup de oameni 
poate lua decizii mai bune decât indivizii izolaţi, analizând modul în care opţiunile indi- 
viduale sunt agregate. Unul dintre primele astfel de demersuri este teoria juriului propusă 
de Condorcet în 1785. Potrivit acesteia, atunci când există incertitudine, este mai proba- 
bil ca o majoritate de indivizi, şi nu un individ singur, să aleagă dintre două alternative 
pe cea mai bună‘ (Austen-Smith şi Banks: 1996, p. 34). Un alt mod de a explica cum 
poate un electorat neinformat să facă alegeri bune este prin apel la un mecanism asemă- 
nator ipotezei aşteptărilor rationale. Mai precis, chiar dacă unii votanti au o înţelegere 
greşită, dacă erorile pe care le fac sunt aleatorii, ele se vor anula între ele, iar rezultatul 
agregat va reflecta o preferinţă socială care nu este afectată de greşeli individuale. Caplan 


5. Teorema juriului lui Condorcet porneşte de la asumptia că dintre două alternative, una este mai 
bună pentru toţi indivizii implicaţi în alegere. O altă asumptie este că fiecare individ are o proba- 
bilitate pz} să aleagă varianta cea mai bună. În aceste condiții, folosind regula majorității, 
probabilitatea ca un grup de alegători să aleagă varianta mai bună va fi întotdeauna mai mare 


decât p şi se va apropia de 1 pe măsură ce creşte numărul alegătorilor (Austen-Smith şi Banks : 
1996, p. 34). 

(2006, p. 8) şi Jakee şi Sun (2006, p. 61) menţionează (şi critică) acest fenomen şi îl 
etichetează drept miracolul agregării“. 

În 1992, Page si Shapiro au publicat unul dintre cele mai ample studii despre com- 
portamentul electoral. Acesta confirmă empiric faptul că la nivelul electoratului, erorile 
cauzate de lipsa de informare a cetăţenilor sunt reduse prin agregare (Page şi Shapiro: 1992). 
„Deşi admitem că există ignoranta raţională individuală şi este posibil ca preferinţele 
indivizilor să fie superficiale şi instabile, susţinem că opinia publică, văzută ca fenomen 
colectiv, este totuşi stabilă (dar nu inertă), semnificativă, şi într-adevăr raţională într-un 
sens superior şi cumva mai larg : este capabilă să facă deosebiri, este organizată în tipare 
coerente ; este rezonabilă, se bazează pe cea mai bună informaţie disponibilă ; şi se 
adaptează la informatie nouă sau schimbări contextuale reactionand in mod similar la 
stimuli similari” (Page şi Shapiro: 1992, p. 14). Pentru a explica cum se ajunge de la 
indivizi neinformati la un public rațional, cei doi autori invocă două procese. În primul 
rand, Page şi Shapiro consideră că însumarea preferințelor individuale duce la eliminarea 
erorilor aleatorii ale indivizilor. Aceste devieri individuale sunt anulate prin procesul de 
agregare statistică. Acest proces are loc atât timp cât erorile sunt aleatorii şi independente 
unele de altele. În al doilea rând, există procese sociale care asigură o diseminare rapidă 
şi destul de atentă a informaţiilor noi, a evenimentelor care au loc sau a argumentelor 
care sunt formulate. Astfel de procese sociale includ comunicarea dintre indivizi, delibe- 
rarea colectivă sau diviziunea muncii. Cele două tipuri de procese descrise de autori (de 
exemplu, procesul de agregare statistică şi procesele sociale) oferă opiniei publice nişte 
caracteristici emergente, care nu se regăsesc mereu şi la nivelul indivizilor (Page şi 
Shapiro: 1992, pp. 15-16). Cele două procese invocate de autori nu exclud posibilitatea 
manipulării publicului de către alţi actori. Modelul prin care Page şi Shapiro explică 
„Taţionalitatea” publicului american se distanțează de tiparul teoriei alegerii rationale. 
Chiar dacă admit raționalitatea indivizilor, şi existenţa ignoranței rationale (Page şi 
Shapiro: 1992, p. 14), cei doi apelează la alte mecanisme pentru a-şi construi teoria. 
Autorii presupun că fiecare cetăţean are o preferinţă reală, bazată pe nevoi şi valori. 
Diferite surse de informare pot provoca mici modificări în felul în care indivizii îşi exprimă 
aceste preferinţe. Altfel spus, un individ îşi poate schimba preferinţele declarate în 
momente diferite datorită credințelor sale de la momentul respectiv, dar, dacă am face 
* media preferințelor declarate de-a lungul timpului, am obţine preferința adevărată sau pe 
termen lung a individului (Page şi Shapiro: 1992, p. 16). Cei doi autori argumentează 
că această descriere a indivizilor permite identificarea unei preferinţe colective a publi- 
cului, obţinută prin agregare statistică. Autorii mai presupun existenţa unui sistem social 
complex prin intermediul căruia au loc diseminarea informaţiei şi deliberarea colectivă. 

Pentru a studia relaţia dintre opinia publică şi politica din Statele Unite, autorii au 
construit o arhivă de date colectate prin sondaje. Au fost analizate răspunsuri pentru 6.000 de 
întrebări despre teme politice din perioada 1935-1985”, iar rezultatele au fost prezentate 


6. Caplan (2006, p. 8), Erikson (2007, p. 26) şi Somin (2006, p. 267) asociază conceptul de 
miracol al agregării cu lucrările lui Converse, iar Caplan (2006) şi Somin (2006, p. 267) cu 
cele ale lui Page si Shapiro. Page a respins această etichetă - miracolul agregării —, sugerând 
că nu ar folosi o astfel de expresie decât în mod ironic (Page: 2008, p. 160). 

7. Între 1935 şi 1982 s-au folosit datele colectate prin studiile : NORC (National Opinion Research 
Center), the American Institute of Public Opinion (Gallup), the Survey Research Center/Center 

împărțind întrebările în trei teme: probleme sociale, bunăstare economică şi politică 
externă. Page şi Shapiro argumentează că preferinţele americanilor pe aceste teme, luate 
agregat, nu sunt volatile şi nu fluctuează pe o scară largă?. Urmărind aceste teme in 
paralel cu evenimentele care au avut loc în intervalul de timp analizat, autorii au observat 
că opinia colectivă tinde să fie stabilă, iar schimbările apărute în cei 50 de ani sunt reacţii 
la schimbări ale circumstanțelor sau la apariţia unor informaţii noi. Studiul realizat de 
Page şi Shapiro vine în apărarea democraţiei, cel puţin pentru acele critici ale regimului 
care fac apel la lipsa de competenţă a cetăţenilor ei în a lua decizii legate de politică. Ei 
consideră că prin dovezile prezentate în lucrarea lor se poate afirma că „publicul, în 
calitate de colectiv, are capacitatea de a guverna” (Page şi Shapiro: 1992, p. 383). Autorii 
prezintă un set de concluzii despre democraţia americană. Prima dintre ele este că pre- 
ferintele colective privind politicile sunt „reale, pot fi cunoscute, pot fi diferenţiate, 
prezintă un tipar şi sunt coerente” (Page şi Shapiro: 1992, p. 383). Tot aceleaşi preferinţe 
sunt stabile, iar modificările care apar pot fi înţelese şi anticipate. Indivizii nu sunt atât 
de incapabili pe cât au afirmat criticii democraţiei, iar publicul ca întreg reacţionează la 
schimbări de situaţie sau la informaţii noi. Cercetarea lor susţine şi că deliberarea colec- 
tivă funcţionează de cele mai multe ori (Page şi Shapiro: 1992, pp. 383-391). Există şi 
câteva concluzii care sugerează cum s-ar putea îmbunătăţi procesul democratic în Statele 
Unite. În primul rând, Page şi Shapiro recomandă îmbunătăţiri în educaţia politică. Ei 
semnalează că lipsa informaţiilor poate face ca guvernul să nu răspundă nevoilor publi- 
cului, precum şi faptul că elitele pot înşela sau manipula electoratul. De asemenea, cei 
doi autori argumentează că o piață a ideilor nu va duce automat la identificarea adevă- 
rului, aşa cum se sugerează câteodată’ (Page şi Shapiro: 1992, pp. 391-397). 
Modelului propus de Page şi Shapiro i se pot aduce anumite critici. Jakee şi Sun (2006, 
p. 61) sugerează că trecerea de la opinia publică la rezultatele alegerilor politice poate fi 
o problemă, mai ales atunci când prezenţa este scăzută şi rezultatele nu sunt reprezenta- 
tive pentru majoritatea populaţiei. Ei consideră de asemenea că nu putem vorbi despre o 
agregare a preferințelor atunci când avem in vedere posibilitatea ca unii votanti să fie 
expresivi! sau influenţa informaţiei asupra deciziei de a vota (Jakee şi Sun: 2006, p. 69). 
O altă critică vine din partea lui Bishop, care susţine că „opinia publică” nu există în 


for Political Studies (SRC/CPS) a Universităţii din Michigan, Louis Harris and the Associates 
şi The Office of Public Opinion Research (OPOR). Datele sunt suplimentate cu alte câteva mii 
de întrebări din 1985 de către NORC, Gallup, Harris, SRC/CPS, OPOR, Roper Organization, 
The New York Times/CBS News, NBC News, ABS News, The Washington Post, Los Angeles 
Times, TRENDEX, Inc (General Electric), Yankelovich, Skelly and White, Penn and Schoen 
Associates, Cambridge Reports, Opinion Research Coorporation. 

8. Page si Shapiro au accentuat acest aspect pentru a contracara criticile aduse coerentei opiniei 
publice de Converse (Page si Shapiro: 1992). Mai exact, Converse (1970) a observat în studi- 
ile panel pe care le-a realizat că un număr destul de mare de respondenţi îşi schimbau opinia 
despre diferite aspecte de la o perioadă la alta. În acest sens, a introdus termenul „nonatitudini” 
pentru a eticheta ceea ce considera că sunt „răspunsuri oferite în mod aleator de persoane care 
nu au o atitudine reală faţă de subiectul despre care sunt chestionati, dar se simt obligaţi să 
ofere un răspuns” (Page şi Shapiro: 1992, p. 6). 

9. Page şi Shapiro îi critică în acest sens pe John Milton, Thomas Jefferson şi John Stuart Mill, 
care consideră că dreptul cetăţenilor de a-şi exprima liber ideile şi gândurile va duce la emer- 
genta adevărului (Page şi Shapiro: 1992, p. 397). 

10. Pentru o expunere detaliată a modelului votantilor expresivi, recomandăm parcurgerea capito- 
lului 3. 

afara chestionarelor şi a sondajelor de opinie. Mai precis, el consideră că prin încercările 
cercetătorilor de a măsura opinia publică este generată o fantomă pe care se fundamentează 
apoi construcţia „nu doar a edificiilor teoretice, ci şi a celor politice” (Bishop : 2008, p. 155). 
El avertizează că astfel de construcţii ar putea să fie foarte putin sau chiar deloc similare 
cu realitatea, mai ales dacă este vorba despre problemele de măsurare frecvent asociate 
cu sondajele de opinie. Bishop numeşte această situaţie iluzia opiniei publice. Alte pro- 
bleme ale modelului lui Page si Shapiro sunt legate de asumptiile autorilor despre erorile 
indivizilor. Amintim că procesul de agregare statistică pe care îl invocă cei doi are sens 
numai dacă erorile indivizilor sunt aleatorii şi independente. Este posibil ca de la un 
individ la altul, unele erori să fie independente între ele, însă cu siguranţă acest lucru nu 
se întâmplă întotdeauna. De fapt, procesele sociale despre care cei doi autori consideră 
că ar contribui la emergenta publicului rational asigură că opiniile indivizilor nu sunt 
independente între ele. Altfel spus, într-o anumită măsură, cele două procese descrise (de 
exemplu, agregarea statistică şi interacţiunile sociale) se anulează reciproc. De asemenea, 
este posibil ca erorile indivizilor să nu fie aleatorii, ci sistematice. Cel mai vehement 
critic în acest sens este Caplan, care prezintă mai multe date pretinzând ca acestea dove- 
desc anumite tendinţe părtinitoare în opiniile cetăţenilor (Caplan: 2006). 


2.3.2. Irationalitatea raţională 


După cum am arătat mai sus, costurile informării despre probleme politice sau economice 
sunt destul de ridicate în raport cu alte tipuri de informaţii existente în societate, iar 
cercetătorii teoriei alegerii publice au încercat să formuleze predicții cu privire la impac- 
tul incertitudinii asupra funcţionării democraţiei. Din perspectiva lui Caplan, actorii 
politici nu sunt pur şi simplu rational ignoranti, ci mai degrabă rational irationali: sunt 
rationali în alegerea mijloacelor pentru maximizarea intereselor, doar că in acest proces 
intervin emoţiile şi ataşamentul lor faţă de anumite credinţe (Caplan: 2000, 2001, 2002, 
2004a, 2006). Coplan distinge în literatura economică două dimensiuni pe care este defi- 
nită (şi asumată în modelele teoretice) raționalitatea indivizilor : dimensiunea preferințelor 
şi dimensiunea credințelor (Caplan: 2000, p. 192). Preferintele indivizilor sunt rationale 
atunci când sunt ordonate şi respectă un set de criterii”, iar credinţele sunt raţionale atunci 
când satisfac axiomele probabilității bayesiene (într-o definiţie mai slabă) sau asumptia 
anticipărilor rationale (Caplan: 2000, pp. 191-192). Mentinand asumptia rationalitatii pe 
dimensiunea preferintelor, Caplan propune renuntarea la a doua dimensiune. Astfel, un 
individ rational devine irational atunci când se îndeplinesc două condiţii: 1) acesta are 
preferinţe între credinţe (adică unele credinţe sunt mai atrăgătoare decât celelalte) şi 
2) costul marginal al credințelor false este scăzut (Caplan: 2006, pp. 122-123). Pentru 
a ilustra această idee, Caplan (2004b) oferă următorul exemplu : un doctor ar putea crede 


11. O definiţie a comportamentului raţional (raportată la preferinţele indivizilor) este cea propusă 
de Arrow (1963) şi prezentată şi de Downs (2009) ca fiind definiţia formală a rationalitatii. În 
această formulă, un individ rational: „1) poate întotdeauna să ia o decizie atunci când se con- 
fruntă cu mai multe alternative ; 2) ierarhizează toate alternativele sale în funcţie de propriile 
preferinţe, în aşa fel încât fiecare este preferată, indiferentă sau inferioară celorlalte ; 3) ierar- 
hizarea preferințelor este tranzitivă ; 4) întotdeauna alege dintre alternativele posibile pe cea 
care se află mai sus în ierarhia preferințelor sale ; 5) intotdeauna ia aceeaşi decizie când are 
de ales între aceleaşi alternative” (Downs: 2009, p. 38). 


44 INSTITUȚII POLITICE ŞI ALEGERE INDIVIDUALĂ 


că poate să opereze după ce a consumat alocool, dar această credinţă ar avea costuri 
materiale anticipate foarte mari (viaţa pacientului, procese costisitoare sau pierderea 
licenţei de a profesa). Acelaşi doctor ar putea în schimb să voteze pe baza unor sofisme 
economice fără să aibă vreo teamă de consecinţe"? (Caplan : 2004a). Votantul poate alege 
să creadă orice, pentru că nu îl costă: el ştie că votul său este unul din câteva milioane, 
aşadar este foarte probabil să nu fie decisiv. În cazul acesta, votantul nu se află în situa- 
tia de a plăti pentru greşeala pe care ar putea să o facă şi de aceea îşi permite să greşească. 

Aceste credinţe false sunt analizate de Caplan în cartea sa The Myth of the Rational Voter. 
Why Democracies Choose Bad Politicies ? (Mitul votantului raţional : De ce democratiile 
aleg politici proaste ? ), in care se întreabă dacă erorile sistematice au o relevanţă politică 
directă asupra rezultatelor alegerilor şi în special asupra modului de funcţionare a demo- 
cratiei (Caplan : 2006, p. 9). Prin cartea sa şi prin conceptualizarea irationalitatii rationale, 
Caplan oferă o alternativă simplă la eşecul politic, iar cauzele principale nu rezidă numai în 
interesele speciale ale politicienilor, ci şi în alegerile (sistematic greşite) pe care le fac votantii. 

Autorul porneşte de la un exemplu simplu: costurile materiale ale erorilor. Acestea 
sunt un efect important al irationalitatii rationale şi, implicit, al credințelor părtinitoare 
şi sistematice ale votantilor. Dacă credem, din greşeală, că preţul portocalelor este de 1 dolar, 
dar preţul real al portocalelor este de 50 de cenți, vom cumpăra mai puţine portocale. În 
figura 2.2 se compară numărul de portocale pe care o persoană le-ar cumpăra cu numărul 
pe care l-ar cumpăra dacă ar percepe în mod corect preţul pieţei. Cu cât neintelegerea este 
mai mare, cu atât este mai mare triunghiul ce reprezintă costul dolarului raportat la eroare. 
Costul erorii variază în funcţie de convingerile sau credinţele indivizilor şi de situaţia în 
care se află aceştia. 


Valoarea dolarului conform cu 
pierderea indusă de eroare 


1$ - preţul perceput 
al portocalelor 


0,5$ - preţul efectiv 
al portocalelor 


Preţul portocalelor 


Cantitatea Cantitatea 
cumpărată optimă 


Cantitatea portocalelor 


Figura 2.2. Costul material al erorii (Caplan: 2006, p. 120) 


12. Caplan argumentează că irationalitatea provine din faptul că indivizii au anumite credinţe de 
care sunt foarte atasati, chiar dacă nu ştiu nimic despre acestea. În plus, irationalitatea impune 
neacceptarea adevărului, deoarece convingerile sunt puternice (şi se pot manifesta ca emoţii) şi 
pentru că acest lucru ar însemna ca indivizii să devină complet rationali, adică să conştientizeze 
permanent că ceea ce cred ei poate fi demonstrat ca fiind greşit (de exemplu, de către cercetători). 
Astfel, indivizii aleg să fie irationali şi să creadă ce vor ei fără să-şi pună bunăstarea în pericol. 

Asumptia că există preferinţe sistematic părtinitoare conduce la ideea că votantii ira- 
tionali nu votează la întâmplare, ci aleg pe baza credințelor lor, doar că alegerea făcută 
nu este în beneficiul lor şi nici al celorlalţi membri ai societăţii. Prin urmare, în cadrul 
pieţei costurile erorilor sunt resimtite privat, pe când în politică ele devin bunuri publice 
(Caplan: 2004b). 

Pornind de la un set de date empirice!? şi de la studiile făcute în Statele Unite ale 
Americii, Caplan identifică prejudecățile sistematice părtinitoare despre economie. Studiul 
la care face trimitere pentru a prezenta dovada empirică a credințelor sistematice şi părti- 
nitoare este The Survey of Americans and Economists on the Economy (The Washington Post 
eral.: 1996; Blendon er al.: 1997). În acest studiu a fost selectat un eşantion reprezentativ 
la nivelul populaţiei şi un eşantion format exclusiv din economişti - 250 de doctoranzi în 
economie şi 1.510 americani selectaţi în mod aleator. Conform lui Caplan, studiul confirmă 
existenţa unor mari diferente între credinţele economiştilor şi cele ale populatiei'*. Cele 
patru prejudecăţi ale votantilor rational-irationali pot fi prezentate astfel : prejudecățile 
antipiata, cele antistrăini, cele referitoare la locurile de muncă şi prejudecățile pesimiste. 

Prejudecăţile antipiaţă provin din înţelegerea greşită a conceptului de „mână invizibilă” 
introdus de Adam Smith (2010) şi anume capacitatea de armonizare a lăcomiei private şi 
a interesului public în direcţii sociale dezirabile, dar şi din neintelegerea dinamicii dintre 
cerere şi ofertă, care controlează preţurile din pieţe. 

Mai mult, beneficiile economice care reies din interacţiunea cu străinii prin comerţ 
sunt văzute într-un mod critic de societate, raţionament ce stă la baza prejudecatilor 
antistrăini. Caplan propune să ne imaginăm cât timp ne-ar lua dacă am creşte animale şi 
plante pentru consumul propriu în comparaţie cu cele câteva orele petrecute la supermar- 
ket în care ne putem cumpăra mâncare chiar pentru mai multe săptămâni (Caplan : 2006, 
p. 32). În cadrul acestei prejudecăţi intră şi cea legată de imigranții. 

Prejudecăţile cu privire la locurile de muncă se reduc în principiu la echivalarea 
prosperității cu ocuparea forţei de muncă, şi nu cu producţia (Caplan: 2006, p. 10). Un 
exemplu la îndemână este cel al şomajului - oamenii sunt îngrijoraţi atunci când îşi pierd 
slujba aproape fără motiv. Economistii văd eficienţa oricând economia reuşeşte să producă 
acelaşi rezultat cu mai puţini muncitori. În general, economiştii văd restructurările ca 
fiind un lucru bun pentru economie, idee pe care cei care nu studiază economia o resping 
(Caplan: 2004b, p. 181). Forţa de muncă trebuie gândită în termeni de resurse : beneficiile 
de care se bucură societatea rezidă în calitate, şi nu de cantitate, în eficienţă, şi nu în ocuparea 
in grad ridicat al forţei de muncă (o analogie asemănătoare poate fi făcută cu birocraţia). 

În ceea ce priveşte prejudecățile pesimiste, acestea constau în viziunea diferită asupra 
economiei pe care o are populaţia, raportată la cea a economiştilor. Experții economici 


13. Caplan (2004b, p. 181) aminteşte de datele analizate de: Alston et al. (1992), Fuchs et al. 
(1998), Shiller et al. (1991), Walstard si Larsen (1992), Walstard (1997). 

14. Pentru a fi siguri că înţelegem aceste prejudecăţi, va trebui să renunţăm la analogia piata-poli- 
tică, dintre acţiunea de cumpărare şi cea de votare, ale cărei consecinţe sunt destul de diferite : 
credinţele eronate ale unui cumpărător pot fi lesne observate pe nota de plată, pe când credin- 
tele eronate ale votantului se văd în politicile guvernamentale (Caplan: 2006, p. 14) şi sunt 
simţite de toţi cetăţenii. 

15. Caplan arată că lipsa de viziune asupra beneficiilor derivate din imigrație nu se diferenţiază cu 
mult de exemplul discutat anterior: mamele talentate se pot întoarce la serviciu, fiindcă anga- 
jează bone mexicane (Caplan: 2006, p. 39). 

susţin că există o îmbunătăţire a condiţiilor economice de-a lungul timpului şi consideră 
că acestea vor continua să se îmbunătăţească. Populaţia, în schimb, vede exact partea 
inversă : crede că economia se confruntă cu probleme severe pe care cei mai mulţi eco- 
nomisti le văd ca fiind gestionabile : deficitul bugetar, dependenţa de statul bunăstării sau 
taxele mari (Caplan: 2004b, p. 181). 

Teoria propusă de Caplan cu privire la preferinţele sistematic părtinitoare a primit mai 
multe critici, după cum am menţionat deja în paginile anterioare. În primul rând, mai 
mulţi autori critică datele pe care Caplan le-a folosit pentru a oferi susţinere empirică 
modelului propus. Studiile citate în Caplan (2006), chiar dacă indică existenţa unor erori 
sistematice, nu oferă niciun motiv pentru a infera irationalitate raţională (Bennett si 
Friedman : 2008, pp. 211-212; Wittman: 2008, pp. 362-365). Criticii lui Caplan nu sunt 
convinşi că erorile cetăţenilor sunt o dovadă de dogmatism. Aceleaşi erori pot fi o dovadă 
a faptului că cei mai multi indivizi sunt doar ignoranti în ceea ce priveşte problemele 
economice şi fiscale (Bennett şi Friedman : 2008, pp. 206-207 ; Wittman: 2008, p. 369). 
O altă problemă pe care mai mulţi au identificat-o în lucrarea lui Caplan este sugestia 
autorului că „economiştii ştiu ce-i mai bine”. În acest sens, Bennett şi Friedman (2008, 
p. 202) amintesc că teoriile economice sunt adesea bazate pe multe asumpţii teoretice şi rareori 
sunt supuse unor teste empirice riguroase. Gaus (2008, p. 249) accentuează că economia 
ca ştiinţă are o putere predictivă redusă. De asemenea, el aminteşte că există multe dezacor- 
duri între economişti, accentuând faptul că adepţii economiei neoclasice - pe care Caplan 
îi ia drept reper - au opinii distincte de cele ale altor economişti (Gaus : 2008, p. 295). 


2.4. Concluzii 


Ignoranta votantilor este un fapt empiric. Aceştia nu au foarte multe informaţii despre 
alternativele politice. Legat de adevărul acestui enunţ, se poate vorbi despre existenţa 
unui consens academic. Dezacordurile apar atunci când se pune problema sursei şi efec- 
telor acesteia atunci când indivizii participă la luarea unor decizii colective. În acest 
capitol am prezentat două teorii despre sursele acestei ignorante - teoria ignoranței rati- 
onale şi teoria iraţionalităţii rationale. De asemenea - şi acesta a fost principalul nostru 
scop -, am prezentat şi am analizat două teorii despre efectele ignoranței asupra calităţii 
democraţiei - teoria publicului rational şi teoria neoelitistă a lui Bryan Caplan. Aceste 
două teorii au fost reprezentat grafic în figura 2.1 - situaţia b) în cazul publicului ratio- 
nal şi situaţia c) în cazul in care indivizii sunt rational irationali. Reprezentarea din figură 
nu este însă exactă. În The Rational Public (Publicul rațional) (Page şi Shapiro: 1992), 
autorii nu presupun că există un optim sau o expresie corectă a opiniei publice. Ei argu- 
mentează doar că aceasta este coerentă şi că se modelează în funcţie de context. În per- 
spectiva lui Caplan (2006) există „un răspuns corect” pe care cetăţenii ar trebui să îl dea 
atunci când îşi exprimă preferinţele privind politice economice (şi nu numai), respectiv 
opinia experţilor (i.e. a economiştilor de profesie). Modelele pe care le-am descris repre- 
zintă perspective diferite nu numai asupra procesului democratic, ci şi asupra indivizilor 
şi modului în care aceştia obţin şi selectează informaţiile pe baza cărora iau decizii cu 
privire la vot. Concluziile diferite la care ajung autorii se datorează imaginii diferite 

asupra cetăţenilor pe care aceştia le propun, precum şi metodelor diferite prin care sunt 
construite modelele lor. 

Presupunând că indivizii se vor informa doar atunci când anticipează că informaţiile 
pe care le obţin le vor servi în atingerea propriilor interese, ignoranta raţională descrie 
comportamentul indiviziilor rationali, operationalizat sub forma unui calcul de tip cost- 
beneficiu, adică un comportament maximizator instrumental egoist. Altfel spus, este un 
concept compatibil cu principiile economiei neoclasice şi, implicit, ale teoriei alegerii 
publice. Din acest motiv, în cadrul disciplinei, conceptul de „ignoranță raţională” nu este 
subiect de dispută între teoreticieni. Pe de altă parte, compatibilitatea celorlalte două 
teorii - cea a irationalitatii rationale şi cea a publicului rational - cu principiile economiei 
neoclasice este discutabilă. De fapt, în cele ce urmează vom argumenta că doar una dintre 
acestea - irationalitatea raţională - este compatibilă cu principiile metodologice din nucleul 
teoriei alegerii publice. În ceea ce priveşte teoria publicului raţional, vom argumenta că 
programul lor este metodologic incompatibil cu cel al teoriei alegerii publice. 

Aşa cum am menţionat anterior, cercetarea făcută de Page şi Shapiro nu este una care 
se poate încadra în teoria alegerii publice (cel puţin nu aşa cum este ea formulată de 
autori). Publicul raţional vine ca răspuns pentru dezbaterea interdisciplinară - între soci- 
ologie, teoreticienii din teoria alegerii publice şi teoria politică clasică - despre lipsa de 
informare a votantilor, alegerile colective şi despre importanţa opiniei publice. Abordarea 
lor accentuează mecanismele prin care se formează opinia publică, dar aceste mecanisme 
nu apelează la comportamentul unor indivizi rationali!®, ci accentuează importanţa pro- 
ceselor sociale, în special a deliberării colective. Acest lucru marchează o diferenţă foarte 
importantă între modele dezvoltate în teoria alegerii raţionale şi The Rational Public (Page 
şi Shapiro: 1992). Având aproape în mod universal la bază principiul individualismului 
metodologic, în teoria alegerii publice orice fenomen este explicat în termenii comporta- 
mentului individual. În modelul lui Page şi Shapiro, la baza explicatiei oferite stau meca- 
nismele sociale descrise de autori, care la rândul lor influenţează opinia cetăţenilor. 
Procesul de agregare statistică propus de aceştia pentru a explica cum sunt eliminate 
erorile individuale poate însă să ofere o direcţie de analiză a efectelor ignoranței rationale. 

Dezvoltând conceptul de irationalitate raţională, Caplan păstrează aproape toate instru- 
mentele analitice ale teoriei alegerii publice, propunându-şi să împace inconsistentele 
dintre asumptiile teoretice ale economiei neoclasice (teoria alegerii publice fiind o instanţă 
a acesteia) şi observaţiile empirice ale economiştilor care au o abordare comportamentală” 
(Caplan: 2000). Identificând raționalitatea, raportată la credinţele oamenilor, ca fiind 
definită fie în termenii ipotezei anticipărilor rationale, fie - într-o variantă mai slabă - ca 
presupunând un comportament orientat spre „identificarea adevărului” (Caplan: 2006, 
pp. 98-99), el propune renunţarea la această condiţie a rationalitatii. Deşi acest lucru 
presupune o îndepărtare de la cadrul teoretic standard al teoriei alegerii publice, Caplan 
consideră că astfel se lărgeşte înţelegerea deciziilor luate de indivizi şi permite analiza 
opiniei publice rezonabile ca bun public (Caplan: 2006, p. 14). Autorul respectă toate 


16. Aşa cum am menţionat anterior, autorii admit că ignoranta raţională poate exista, însă aceasta 
nu are un rol în construcţia modelului lor teoretic. 

17. Mai precis, Caplan face trimitere la rezultatele experimentale obţinute în studiile din economia 
comportamentală ale lui Kahneman et al. (1982) şi Camerer (1987), care au indicat devieri 
semnificative ale indiviziilor de la asumptiile comportamentale care fac parte din nucleul meto- 
dologic al economiei neoclasice. 

„angajamentele metodologice” care fac parte din nucleul teoriei alegerii publice: indi- 
vidualism metodologic, logica deductivă şi principiul maximizării utilității (Ungureanu : 
2012, p. 236). Compatibilitatea modelului irationalitatii rationale cu abordarea economică 
este însă contestată de critici. Bennett şi Friedman argumentează că „teoria alegerii publice 
este în mod inerent incapabilă să explice ce se află în cutia neagră a preferințelor, pentru 
că nu putem cunoaşte a priori costurile şi beneficiile pe care oamenii le vor atribui, spre 
exemplu, protectionismului sau pieţei libere” (Bennett şi Friedman: 2008, p. 243). 

Abordările diferite ale autorilor prezentaţi în acest capitol sunt evidenţiate şi prin 
înţelegerea diferită a conceptului de ,rationalitate”. În prima parte, când am prezentat 
abordarea economică asupra informării şi conceptul de „ignoranță raţională”, comportamen- 
tul raţional presupunea „să întreprinzi orice acţiune dacă beneficiile rezultate marginale 
sunt mai mari decât costul marginal” (Downs: 1957, p. 146). Termenul ,,rationalitate” 
are acelaşi sens şi atunci cand Caplan caracterizează credinţele părtinitoare ca fiind rati- 
onale - indivizii au beneficii psihologice de pe urma acestor credinţe. În contextul lucră- 
rii lui Page si Shapiro, raționalitatea publicului american presupune însă altceva - un nivel 
de coerenţă la nivelul opiniei publice. Atunci când vorbeşte despre irationalitatea indivi- 
ziilor, Caplan presupune „devieri de la aşteptările rationale” (Caplan: 2000, p. 191) - 
altfel spus, rationalitatea indivizilor implică aşteptări rationale, in concordanţă cu teoriile 
economice. 

Teoriile prezentate în acest capitol reprezintă doar o parte din lunga dezbatere asupra 
calităţii democraţiei, având în vedere faptul că cetăţenii fie sunt slab informaţi, fie nu au 
stimulente pentru a se informa. În acelaşi timp, există mai multe aspecte ale procesului 
de informare pe care nu le-am accentuat în această lucrare, spre exemplu, rolul mass-mediei, 
încercarea de influențare din partea politicienilor sau a altor grupuri de interese (societate 
civilă), care sunt de asemenea relevante pentru a înţelege mai în profunzime comporta- 
mentele şi atitudinile indivizilor în sfera politică. 

Capitolul 3 


Participarea electorală a cetăţenilor 


Mihai Ungureanu“, Elena Gheata 


Rezumat: Acest capitol este o introducere în studiile realizate în cadrul teoriei alege- 
rii publice asupra comportamentului electoral al cetăţenilor. Punctul de plecare este 
prezentarea modelului primar sau convenţional al deciziei de a vota. Pornind de la 
principiile metodologice fundamentale ale (micro)economiei neoclasice, acest model 
furnizează predicția că indivizii nu se vor prezenta la vot. Inconsistenta dintre aceasta 
predictie şi faptele observabile este evidentă. Din acest motiv, după formularea aces- 
tui model, în cadrul teoriei alegerii publice (dar şi în zone de graniţă cu aceasta) s-au 
căutat modelări alternative care să permită compatibilitatea rationalitatii cu votul. 
Dintre acestea, prezentăm câteva, evidențiind mai ales modelul votantului expresiv şi 
al votantului altruist. 


3.1. Introducere: evoluţia teoriilor despre votanti 


Participarea indivizilor în problemele „cetăţii” este un act de o importanţă fundamentală 
în democraţie. Odată cu impunerea logicii reprezentativitatii, pentru cei mai multi dintre 
cetăţeni participarea ia preponderent forma votului în diferitele alegeri organizate perio- 
dic. Această limitare a democraţiei reprezentative adaugă aşadar o greutate covârşitoare 
actului votului. O serie de întrebări devin astfel cu atât mai importante: de ce votează 
oamenii? De ce nu participă la alegeri? De ce prezenţa diferă de la o competiţie elec- 
torală la alta? De ce unii votanti absentează sistematic de la vot, în vreme ce alţii o fac 
doar uneori? Astfel de întrebări îşi găsesc azi locul în nucleul abordărilor din ştiinţele 
sociale. Bineînţeles, până la acest prezent (să-i spunem matur) a existat o evoluţie. 

În anii de început ai ştiinţelor sociale, cercetătorii au manifestat un interes mai degrabă 
redus pentru comportamentul electoral. Mijlocul secolului XX a fost însă momentul 
apariţiei a trei abordări moderne de cercetare a comportamentului şi a preferințelor 
votanţilor : cea sociologică, cea psihosociologică şi cea economică. Primele studii pe 


* Bursier în cadrul proiectului „Burse doctorale şi postdoctorale pentru tineri cercetători în 
domeniile Ştiinţe Politice, Ştiinţe Administrative, Ştiinţele Comunicării şi Sociologie” POSDRU/ 
159/1.5/S/134650, finanţat prin Programul Operational Sectorial Dezvoltarea Resurselor Umane 
2007-2013, cofinanţat prin Fondul Social European. 

această temă au fost realizate de sociologii de la Universitatea Columbia (Berelson, 
Lazarsfeld şi McPhee: 1954; Lazarsfeld, Berelson şi Gaude: 1944). După ce au între- 
prins o cercetare empirică amplă la nivelul votantilor americani, sociologii au observat 
că opţiunile politice ale cetăţenilor reflectau diferite clivaje sociale (de exemplu, religie, 
etnie, ocupaţie etc.). Potrivit teoriei lor, apartenenţa la astfel de categorii duce la forma- 
rea unor percepții părtinitoare şi selective în ceea ce priveşte informaţiile, problemele şi 
actorii politici. Cercetătorii de la Universitatea Michigan au abordat studiul votantilor din 
perspectiva psihologiei sociale. Studiile realizate de aceştia indicau că alegătorii americani 
aveau ataşamente faţă de unul dintre partidele de pe scena politică. Autorii au explicat că 
preferinţele politice sunt mai degrabă afective decât cognitive şi că nu sunt neapărat legate 
de politicile propuse de candidaţi sau de partide. Mai mult, votantii ar dezvolta aceste 
ataşamente încă din copilărie, prin influenţa familiei şi a prietenilor. Una dintre implica- 
tiile acestei teorii este că, odată formate, ataşamentele partizane sunt aproape imune la 
schimbare (Campbell er al. : 1960). Spre deosebire de şcoala de la Columbia care a pus 
accentul pe forţele sociale care determină preferinţele politice ale alegătorilor, echipa de 
cercetare de la Michigan a urmărit să explice formarea acestor preferinţe la nivelul indi- 
vizilor, criticând determinismul social care caracterizează abordarea rivală!. 

În aproximativ aceeaşi perioadă, Anthony Downs a publicat O teorie economică a 
democraţiei (Downs: 2009 [1957]). Acest moment a reprezentat începutul studiului 
comportamentului electoral în teoria alegerii publice. Spre deosebire de şcolile rivale 
amintite mai sus, demersul lui Downs a fost unul de tip deductiv. Folosind o serie de 
asumptii despre comportamentele actorilor - centrală fiind cea a maximizării utilității -, 
Downs a construit un model teoretic pozitiv al democratiilor moderne, propunând în final 
un set de propoziţii testabile. Teoria astfel dezvoltată, nota Downs, poate explica de ce 
„unii indivizi se abtin permanent, alţii se abtin uneori, iar alţii nu se abtin niciodată” 
(Downs: 2009, p. 341) de la vot. Folosind aceleaşi fundamente metodologice precum 
Downs, alti teoreticieni nu au ajuns însă la aceeaşi concluzii. S-a argumentat că, dată 
fiind dimensiunea foarte mare a electoratului, probabilitatea ca un votant să influenţeze 
rezultatul alegerilor este atât de mică, încât un individ raţional în sensul definit de Downs 
nu ar avea motive raţionale pentru a vota. Această observaţie este etichetată, de obicei, 
ca paradox al votantului rational sau paradoxul votului. Implicatia subfurnizării votului 
atunci când indivizii sunt rationali (în sensul lui Downs) este însă într-un conflict evident 
cu faptele observabile. Oamenii votează. Prezenţa la vot este de multe ori chiar foarte 
ridicată. Această problemă de adecvare a fundamentelor teoriei alegerii publice în a explica 
un comportament fundamental în democraţie a determinat diferite etichetări negative. 
Spre exemplu, Fiorina numea această problemă „paradoxul care a erodat teoria alegerii 
rationale” (Fiorina: 1995: p. 93), iar Udehn (1992, p. 249) şi mai târziu Aldrich (1997, 
p. 373) o numeau „călcâiul lui Ahile al teoriei alegerii publice”. 


1. O descriere detaliată poate fi consultată în Fiorina (1997) şi Converse (2006). 

3.2. Modele instrumentale ale participării la vot 


Paradoxul votantului raţional derivă din ceea ce vom numi în continuare „modelul primar 
sau conventional al deciziei de a vota”, păstrând eticheta utilizată şi de alti autori (Aldrich : 
1993, p. 247 ; Dhillon şi Peralta: 2002, p. F333). Acest model utilizează asumptia compor- 
tamentală fundamentală a economiei neoclasice, cea referitoare la homo economicus. Această 
asumptie este de fapt implicată de mai multe presupuneri, pe care le vom identifica separat?. 
În primul rând, se presupune că toţi agenţii din lumea-model maximizează utilitate. Altfel 
spus, indivizii vor fi capabili să evalueze alternativele şi să stabilească un maximum al utilității 
acestora. Aceasta este de fapt asumptia rationalitatii formale specifică tuturor abordărilor 
economiei neoclasice. Ea este formalizată cu ajutorul altor două asumptii. Prima este cea 
a acţiunii instrumentale, conform căreia „o acţiune are valoare doar dacă are un efect asupra 
rezultatelor” (Geys : 2006, p. 17). La polul opus, dacă acţiunile noastre nu sunt motivate 
instrumental, atunci le vom selecta după valoarea lor intrinsecă. Cea de-a doua este 
asumptia egoismului sau a acţiunii în interes propriu, conform căreia în argumentul func- 
tiei de utilitate se află doar bunuri al căror consum produce utilitate exclusiv decidentului?. 

Vom prezenta în continuare două modele ale votului instrumental. Aceste modele fac anumite 
asumptii despre contextul în care indivizii iau decizia de a merge la vot. În primul rând, vom 
prezenta modelele care presupun că indivizii maximizează utilitatea anticipată, presupunând 
că decizia de a merge la vot este luată într-o situaţie de risc. Mai precis, se presupune că 
indivizii calculează utilitatea anticipată a acţiunilor lor, estimând probabilitatea fiecărui rezultat 
posibil şi inmultind rasplatile pe care le pot obţine în fiecare caz cu probabilitatea respectivă. 
Mai departe, vom prezenta un model în care indivizii se află într-o situaţie de incertitudine, 
iar decizia de a merge la vot se ia apelând la strategia minimizării regretului“. 


2. Aşa cum se arată în capitolul 1 al acestui volum, cele trei asumptii sunt independente între ele. 
Altfel spus, indivizii pot fi egoişti dar neinstrumentali, instrumentali dar altruişti, maximizatori 
dar neinstrumentali ş.a.m.d. Această delimitare este foarte importantă, dat fiind scopul capitolului 
nostru. Modelele prezentate aici vor folosi diferite combinaţii ale acestor asumptii, păstrând constant 
ceea ce Brennan (2008a) identifica drept nucleul lakatosian al teoriei alegerii publice, asumptia 
maximizării utilității. (Pentru o definire a ceea ce se înțelege prin nucleu lakatosian, vezi nota 14.) 

3. Această asumptie despre comportamentul uman face parte din tradiţia economiei clasice: „Nu 
de la bunăvoința măcelarului, berarului sau brutarului ne aşteptăm masa, ci de la grija lor 
pentru propriul interes. Ne adresăm nu umanităţii lor, ci intereselor egoiste pe care le au, şi nu 
le vorbim niciodată de nevoile noastre, ci de avantajele lor” (Smith: 2010, p. 23). 

4. Oa treia abordare asupra deciziei de a participa la vot care păstrează asumptia că alegătorii fac 
această alegere din considerente instrumentale este reprezentată de modelele care fac apel teo- 
ria jocurilor. Acestea analizează decizia participării electorale ca o problemă de interacţiune 
strategică între indivizi. În modelele pe care le discutăm, această decizie este individuală, în 
care acţiunile celorlalţi fie nu sunt deloc luate în considerare, aşa cum vom vedea că în cazul 
modelului minimax regret, fie sunt tratate sub forma unui factor exogen, ca în cazul modelelor 
maximizării utilității anticipate descrise în continuare (Aldrich: 1997, p. 382). În abordarea 
din teoria jocurilor, atunci când un individ decide dacă este raţional sau nu să meargă la vot, 
el va încerca să anticipeze cum vor acţiona ceilalţi alegători, presupunând că şi aceştia sunt 
rationali. Astfel de modele au fost dezvoltate de Palfrey şi Rosenthal (1983, 1985) şi Ledyard 
(1984). 

3.2.1. Maximizarea utilității anticipate 


3.2.1.1. Modelul primar al deciziei de a vota 


Cel mai simplu scenariu în care se poate modela decizia unui votant raţional, aşa cum 
l-am descris mai sus, este cel al competiţiei între doi candidaţi, câştigătorul fiind stabilit 
utilizându-se regula majorităţii. Din perspectiva votantului, există trei acţiuni ce pot fi 
întreprinse : (A,) votează candidatul preferat, (A,) votează cu celălalt candidat sau (A,) 
se abtine. Pentru a determina costurile şi beneficiile alegerii sale, votantul va avea in 
vedere următoarele rezultate posibile ale alegerilor: (S,) candidatul pe care îl preferă 
pierde la o diferenţă mai mare de un vot; (S,) candidatul pe care îl preferă pierde la o 
diferenţă de un singur vot; (S,) este egalitate între cei doi candidaţi ; (S,) candidatul pe 
care îl preferă câştigă alegerile la o diferenţă de un vot; (S,) candidatul pe care îl preferă 
câştigă alegerile la o diferenţă mai mare de un vot. Aceste stări depind de cum vor vota 
ceilalţi alegători. 

A merge la vot presupune anumite costuri pentru indivizi, chiar dacă ele nu sunt 
monetare. Aceste costuri sunt formate din timpul sacrificat şi efortul propriu-zis pentru 
a vota (drumul până la urna de vot), precum şi costurile deciziei cu privire la vot (infor- 
marea despre candidaţi, platformele politice ale acestora etc.). Vom nota aceste costuri 
cu C, şi vom nota cu B beneficiul individului dacă alegerile vor fi câştigate de candidatul 
pe care îl preferă. În cazul în care candidatul preferat pierde, individul nu va avea niciun 
beneficiu (B = 0). Vom presupune că în situaţia unui balotaj, câştigătorul alegerilor va fi 


desemnat în mod aleator, cu o probabilitate de L, şi vom presupune şi că 0 < C, < 2, 


Răsplăţile (payoffs) la care individul se poate aştepta în urma fiecărei acțiuni pe care o 
întreprinde sunt cele prezentate în tabelul 3.1. 


Tabelul 3.1. Tabel decizional al modelului clasic al comportamentului votantilor 
din teoria alegerii publice (adaptare după Aldrich: 1993, p. 249) 


Stări posibile ale lumii 


Candidatul preferat 
(S) (S,) (S,) (S) (S) 
Hodni Câştigă la o Câştigă la o | Egalitate | Pierde la o Pierde la o 
i diferenţă mai  |diferenţă de | între diferenţă de | diferenta mai 
mare de un vot | fix un vot candidaţi |exact un vot | mare de un vot 
(A,) 


Votează pentru 
candidatul preferat 
(A,) 

Votează pentru alt 
candidat 

(A) 

Se abtine de la vot 

Indiferent de modul în care se comportă ceilalţi alegători, a vota cu celălalt candidat 
nu este niciodată o alegere mai bună decât celelalte două alternative ale individului. Dacă 
ignorăm această acţiune, pe care un actor raţional nu o va alege niciodată, observăm în 
tabelul 3.1 că singurele stări ale lumii în care a merge la vot îi va aduce individului o 
răsplată mai mare sunt (S,) şi (S,). În (S,), când este egalitate între candidaţi, el ar asigura 
victoria celui pe care îl preferă, in timp ce în (S,), votul său ar crea un balotaj, oferind 
candidatului preferat o şansă de a câştiga prin tragere la sorţi. In toate celelalte stări ale 
lumii, individul nu va influenţa rezultatul alegerilor - el va avea acelaşi beneficiu indife- 
rent de alegerea sa, dar va suporta nişte costuri dacă votează, în timp ce dacă se abtine 
nu le va suporta. Alegerile politice implică de obicei un număr foarte mare de alegători, 
suficient de mare încât şansele ca, dintre cele cinci stări posibile, cea reală să fie (S,) sau 
(S,) sunt foarte mici. (S,) şi (S,) au o probabilitate foarte mare de a fi reale, iar în aceste 
Stări, a nu merge la vot este alegerea cu cea mai mare răsplată pentru individ. Acest model 
poate fi reprezentat şi sub forma ecuaţiei R =pB - C, unde R este răsplata anticipată a 
acţiunii de a vota, p reprezintă probabilitatea ca votul să fie decisiv, B este beneficiul 
primit dacă alegerile sunt câştigate de candidatul preferat, iar C, este costul votului (Riker 
şi Ordeshook: 1968, p. 25). Modelul primar al deciziei de a vota sugerează că un individ 
raţional nu va alege niciodată să meargă la vot, pentru că cel mai probabil această acţiune va 
presupune suportarea unui cost, fără a avea vreun efect asupra rezultatului. 


3.2.1.2. Downs, Tullock şi Riker şi Ordeshook 


Cetăţenii îşi orientează deciziile cu privire la vot în funcţie de rasplatile pe care anticipează 
că le vor avea - câştigurile şi costurile pe care le presupun acţiunile lor. Downs are in 
vedere trei factori care determină valoarea câştigurilor în funcţie de care se orientează un 
actor atunci când ia decizia de a vota. Primul factor depinde de beneficiile pe care un 
individ le-ar câştiga în funcţie de rezultatul alegerilor - obţinut prin compararea celor 
doi candidaţi. Downs numeşte acest factor diferenţial interpartinic estimat? (Downs : 
2009, p. 76). Păstrând exemplul unui sistem bipartidist, acest diferenţial este formalizat 
ca diferenţa absolută a utilităţilor anticipate, în situaţia în care fiecare dintre candidaţi ar 
prelua guvernarea în urma alegerilor. Al doilea factor este o valoare prin care diferentialul 
interpartinic este actualizat“, pentru a tine cont de probabilitatea de a fi decisiv în alegeri. 
Valoarea acestui factor de atenuare depinde de două variabile : numărul persoanelor care vor 
merge la vot estimat de decident şi cât de strâns anticipează că va fi rezultatul alegerilor. 


5. Notând cele două partide (sau cei doi candidaţi) cu A şi B, Downs propune următoarea formulă 
pentru a calcula diferentiatul interpartinic : E(u;!,)- e(u2,)-E(u") reprezintă utilitatea pe care 
un individ estimează că o va obţine de pe urma unei guvernări a partidului X. Modelul propus 
foloseşte o unitate temporală : ciclurile electorale. Astfel, prin £ este reprezentată guvernarea 
actuală, iar ¢ + J face referire la perioada ciclului electoral care urmează după ce au loc ale- 
gerile. Astfel diferentialul estimat interpartinic va ajuta cetăţeanul să determine cu ce partid să 
voteze, respectiv cu partidul A dacă rezultatul diferenţei este mai mare decât zero, sau cu 
partidul B dacă rezultatul acestui calcul este negativ. Dacă prin formula de mai sus rezultatul 
obţinut este zero, atunci individul se va abtine de la vot. 

6. Termenul folosit de autor în textul original din limba engleză este discounted. În traducerea în 
limba română, Serban Cerkez (Downs: 2009) a folosit termenul discontat, iar Adrian Miroiu 
(2007) a folosit cuvântul actualizat. 

Cu cât numărul alegătorilor este mai mare, cu atât valoarea acestei probabilităţi scade, şi 
cu cât rezultatul alegerilor este mai strâns, cu atât probabilitatea de a fi decisiv creşte. 
Valoarea obţinută prin înmulţirea acestor doi factori este, în termenii lui Downs, valoarea 
votului (Downs: 2009, p. 310) - pentru claritate ne vom referi la aceasta în continuare 
ca fiind valoarea instrumentală a votului. Al treilea factor propus de autor este valoarea 
votului în sine. Downs argumentează că putem considera democraţia ca pe un bun colec- 
tiv de care beneficiază toţi cetăţenii. Democraţia poate exista doar dacă o parte dintre 
cetăţeni participă la procesul electoral - dacă nimeni nu votează, democraţia va pieri, din 
cauză că mecanismele ei au eşuat în a alege un nou guvernământ. 

Downs a descris în amănunt procesul prin care indivizii rationali decid să meargă la 
vot, însă nu au propus un model formalizat. Primii paşi în acest sens au fost făcuţi de 
Tullock (1967) şi Riker şi Ordeshook (1968). Pornind de la modelul lui Downs (2009), 
cele două lucrări citate propun câte o ecuaţie prin care un individ poate stabili dacă este 
sau nu raţional să decidă să meargă la vot. În ambele cazuri, se presupune că indivizii 
calculează valoarea răsplăţii (R) obţinute prin participare şi decid să voteze dacă R > 0. 
Altfel, un individ rational se va abtine de la vot. Pentru a stabili valoarea lui R, autorii 
propun următoarele ecuaţii” : 


Modelul lui Tullock (1967, pp. 109, 113) 
R = pM- CEC 


Modelul lui Riker si Ordeshook (1968, p. 28) 
R= pB-C,+D | 


R: răsplata obţinută de un individ dacă decide să meargă la vot; 

B: beneficiile pe care individul le-ar avea dacă alegerile vor fi câştigate de candidatul preferat ; 

p: probabilitatea ca individul să fie decisiv în alegeri ; 

A: (doar în modelul lui Tullock) estimarea individului cu privire la acurateţea evaluării sale 
asupra candidaţilor ; 

C,: costul presupus de actul de a vota; 

D: (doar în modelul lui Riker şi Ordeshook) beneficiile resimtite de individ, care nu depind de 
rezultatul alegerilor ; 

C,: (doar în modelul lui Tullock) costul informării suplimentare cu privire la alegeri. 


Chiar dacă cele două modele au mai multe elemente comune, nu toate sunt interpre- 
tate la fel. Atât Tullock, cât şi Riker şi Ordeshook păstrează interpretarea factorului B 
propusă de Downs (2009), adică presupun că indivizii stabilesc valoarea beneficiilor pe 
care le obţin dacă rezultatul alegerilor este favorabil candidatului preferat calculând dife- 
rentialul interpartinic. Tullock (1967, p. 111) specifică şi faptul că un votant poate lua în 
considerare şi beneficiile posibile ale altor persoane de pe urma victoriei opțiunii sale, 
aspect pe care îl are în vedere şi Downs (2009, p. 74). În ceea ce priveşte factorul p, 
Tullock îl defineşte ca fiind „probabilitatea ca rezultatul [alegerilor], în cazul în care el 
[individul] merge la vot, să fie diferit de rezultatul obţinut dacă nu ar vota” (Tullock : 
1967, p. 110), menţionând că valoarea acestui factor depinde de cât de strânse sunt ale- 
gerile şi de dimensiunea electoratului. Riker şi Ordeshook dezvoltă în continuare modul 
în care indivizii calculează probabilitatea de a fi decisivi. Ei accentuează mai ales estimarea 
subiectivă a indiviziilor asupra probabilității unui balotaj, criticând alte analize care 


7. Am modificat notatiile autorilor pentru a permite o comparaţie mai clară între cele două modele. 

presupuneau că probabilitatea de a fi decisiv depinde doar de magnitudinea electoratului’ 
(Riker şi Ordeshook: 1968, pp. 28-34). Cei doi autori fac o analiză a modului în care 
indivizii calculează această probabilitate, ajungând la concluzia că p este o funcţie a 
estimării individuale a probabilității unui balotaj şi a certitudinii individului asupra esti- 
mării (Riker şi Ordeshook: 1968, p. 33). Factorul A este inclus în model doar de Tullock 
şi reprezintă „estimarea cu privire la acurateţea judecății votantului” (Tullock : 1967, p. 109). 
A poate lua valori între -1 (atunci când votantul este sigur că judecata sa este greşită) şi 
1 (în situaţia în care votantul este sigur că a judecat corect). Autorul menţionează că 
introduce acest element doar datorită relevantei sale în analiza deciziei indivizilor de a 
se informa’. Costul votului C, este definit uşor diferit în cele două modele. Pentru Tullock, 
factorul C, poate lua şi valori negative (de exemplu, indivizii pot simţi o plăcere atunci 
când merg să voteze sau pot beneficia de pe urma sentimentului de eliberare de presiunea 
socială de a vota). Această posibilitate nu este însă explorată în modelul propus de Tullock. 
Analiza presupune simplu că votul este instrumental şi că C, are valori pozitive pentru 
toţi votantii. Riker şi Ordeshook definesc acest cost ca reprezentând „efectele negative 
[asupra utilității anticipate a votului] a căror magnitudine este independentă de contribuţia 
individului la rezultatul alegerilor” (Riker si Ordeshook: 1968, p. 27), oferind ca exemplu 
timpul petrecut luând deciziile cu privire la vot sau timpul pe care îl presupune acţiunea 
propriu-zisă de a vota. Ei includ beneficiile indiviziilor care sunt independente de rezul- 
tatul alegerilor într-un alt factor, pe care îl notează cu D. Riker şi Ordeshook propun 
câteva interpretări posibile ale acestui factor: 1) satisfacția resimţită prin conformarea la etica 
votului care apare atunci când cetăţenii sunt socializati în tradiţia democratică ; 2) satisfac- 
tia resimţită prin afirmarea credinţei în sistemul politic ; 3) satisfacția pe care indivizii o 
pot resimti prin afirmarea unei preferinţe partizane ; 4) satisfacția ce ar putea fi resimţită 
în urma procesului decizional legat de vot şi participare propriu-zisă la vot ; 5) satisfacția 
resimţită prin afirmarea eficienţei proprii în cadrul sistemului politic. Autorii lasă această 
listă deschisă, însă afirmă că satisfactiile propuse la punctele 2 şi 3 reprezintă probabil 
principala motivaţie de a vota a multor oameni (Riker şi Ordeshook: 1968, p. 28). 

Pe lângă factorii descrişi mai sus, fiecare dintre lucrările citate propune câte un factor 
suplimentar în modelul decizional al votantului. Tullock introduce costurile presupuse de 
informarea suplimentară a votantului, notate C, (Tullock: 1967, p. 113). Acest factor este 
introdus mai târziu fiindcă serveşte mai degrabă în analiza stimulentelor pentru a se 
informa cu privire la problemele politice ale indivizilor. Aceste costuri apar numai în 
Situaţia în care un individ decide să-şi îmbunătăţează evaluarea asupra candidaţilor. Riker 
şi Ordershook discută posibilitatea existenţei unor costuri a căror valoare să fie dependentă 
de rezultatul alegerilor (Riker şi Ordeshook: 1968, p. 27), pe care le-am notat cu C,. 
Autorii nu integrează aceste costuri în ecuaţia propusă, pentru că, deşi este posibil ca ele 
să existe, nu au un caracter universal şi sunt dificil de calculat, întrucât diferă de la o 
situaţia la alta (Riker şi Ordeshook: 1968, p. 28). 

Teoriile formulate de Downs (2009), Tullock (1967) şi Riker şi Ordeshook (1968) 
pornesc de la modelul primar sau convenţional al deciziei de a vota pe care l-am descris 


8. Autorii nu fac referiri explicite la astfel de analize, menţionând că este vorba de „majoritatea 
analizelor nepublicate pe care le-au văzut sau de care au auzit” (Riker şi Ordeshook : 1968, p. 28). 

9. Subiectul capitolului în care Tullock propune modelul pe care îl descriem tratează problema 
ignoranței votantilor, iar ecuaţia deciziei de a vota este elaborată pentru a servi in analiza aces- 
tui subiect. 

mai sus, dar propun completarea acestuia pentru a-l face mai „realist”. Toţi autorii men- 
tionati au propus extinderea modelului votului instrumental (folosind asumptia maximi- 
zării utilității anticipate) pentru a include şi alte tipuri de beneficii pe care indivizii le pot 
obţine prin vot. Mai precis, autorii au presupus că votantii nu percep votul doar ca pe o 
investiţie făcută în speranţa victoriei candidatului preferat, ci că atribuie o valoare votu- 
lui în sine. Această strategie de explicare a comportamentului votantilor a fost adoptată 
şi extinsă ulterior de mai mulţi autori. Vom prezenta aceste modele în subcapitolul 3.3. 


3.2.2. Strategia minimax regret 


Există anumite situaţii în care indivizii trebuie să ia decizii, dar nu pot atribui probabi- 
litati stărilor posibile. Anumiți autori disting între decizii luate în condiţii de risc - atunci 
când se poate estima probabilitatea fiecărui rezultat posibil — şi decizii luate sub condiţii 
de incertitudine - atunci când probabilitățile nu pot fi estimate (Ferejohn şi Fiorina: 
1974, p. 527). Atunci când utilitatea anticipată nu poate fi determinată, unii specialişti 
în teoria deciziei propun utilizarea strategiei minimax regret (Bell: 1982; Loomes şi 
Sugden : 1982). Întrucât este dificil pentru un votant să stabilească probabilitatea ca votul 
lui să fie decisiv, Ferejohn şi Fiorina argumentează că asumptia conform căreia indivizii 
decid să participe la vot pe baza unui calcul orientat către maximizarea utilității anticipate 
este nepotrivită contextului acestei alegeri (Ferejohn şi Fiorina: 1974, p. 527). Ei propun 
utilizarea regulii minimax regret pentru a analiza comportamentul votantilor. 

Dacă presupunem că indivizii folosesc această strategie în luarea deciziilor, presupunem 
că, atunci când decid cum să acţioneze, se vor orienta în funcţie de răspunsul la întrebarea : 
„Dacă se dovedeşte că o anumită stare a lumii este adevărată, aş regreta că am ales acti- 
unea pe care am făcut-o, şi dacă da, cât de mult aş regreta?” (Aldrich: 1993, p. 253). 
Ţinând seama de stările posibile ale lumii şi de care sunt acţiunile pe care individul le poate 
realiza, „regretul corespunzător unei acţiuni A, într-o anumită stare posibilă a lumii S, poate 
fi calculat ca diferența dintre beneficiul pe care decidentul l-ar fi obținut dacă ştia că S, 
se va realiza înainte de a face alegerea [adică dacă ar fi ales cea mai bună alternativă dată 
fiind S] şi ceea ce obține în starea S, dacă alege A,” (Ferejohn si Fiorina: 1974, p. 528). 
Pentru a analiza decizia de a vota folosind strategia minimax regret, se poate aplica acest 
calcul pe matricea cu stările posibile ale lumii şi acțiunile pe care un votant le poate 
realiza, ilustrată în tabelul 3.1. Vom nota răsplata aferentă celei mai bune alternative dată 
fiind o stare S, cu max(S). Spre exemplu, pentru prima situație (S,), în care candidatul 
preferat de votant câştigă alegerile la o diferență mai mare de un vot, alegerea rațională 
a unui individ care ştie că această stare se va realiza este să se abțină, caz în care răsplata 
sa va fi max(S,) = 1. Regretul pentru fiecare acțiune, dacă (S,) se dovedeşte a fi starea 
reală, se calculează scăzând din max(S,) valoarea căsuței respective din tabelul 3.1. 

In tabelul 3.2a este ilustrat acest calcul aplicat fiecărei combinaţii dintre acțiunile pe 
care individul le poate realiza şi cele cinci stări posibile ale lumii, iar în tabelul 3.2b sunt 
prezentate rezultatele calcului (adică regretul fiecărei acţiuni în funcţie de starea posibilă 
a lumii). Ca şi în exemplul ilustrat în tabelul 3.1, vom nota beneficiul pe care votantul îl 
va obţine dacă iese câştigător candidatul preferat cu B, iar în situaţia în care acest candidat 
pierde, vom presupune că individul nu obţine niciun beneficiu (B = 0). Vom presupune 

de asemenea că in caz de egalitate, câştigătorul este determinat prin tragere la sorţi, cu o 


probabilitate de câştig de i Vom nota costurile pe care le presupune participarea la vot 


cu C, şi vom presupune că 0 < Cc, < = Din tabelul 3.2b putem identifica regretul cel 


mai mare pe care un individ il poate resimti în funcţie de acţiunea aleasă: dacă alege 
(4,), cel mai mare regret este C,; dacă alege (A,), atunci cel mai mare regret este B; 
dacă alege (A,), atunci cel mai mare regret este Bc, Regula minimax regret presupune 
că indivizii vor alege varianta care implică valoarea cea mai mică dintre acestea. La fel 
ca în modelele prezentate anterior, (A,) - adică a vota cu celălalt candidat - nu este o 
alegere bună pentru individ, din cauză că îi poate aduce cel mai mare regret. Modelul bazat 
pe strategia minimax regret presupune că individul va merge la vot dacă regretul maxim 


pe care îl poate resimti dacă alege (A,) este mai mic decât cel pe care l-ar putea resimti 


dacă ar alege (A,), mai precis, dacă C, < 2.C sau C, < 2, 


Tabelul 3.2. Tabel decizional al determinării regretului deciziei de a vota 
(adaptare după Aldrich: 1993, pp. 254-255) 


a 
Stări posibile ale lumii 
Acțiuni (S) (S,) (S;) (S) (S) 


A) |B- 6=C)|B- 8-0) 


(B-C)-(B-C) (2-c,)-(2-c,) 


Stări posibile ale lumii 
Acţiuni (S) (S,) (S) (S) (S,) 

Utilizarea strategiei minimax regret a fost încorporată şi în alte modele ale deciziei 
votantilor. Grofman (1979) dezvoltă un model în care indivizii folosesc strategia decizi- 
onală minimax regret, însă, spre deosebire de actorii din modelul propus de Ferejohn şi 
Fiorina (1974), în acest caz ei folosesc strategii mixte, şi nu o strategie pură. Tot pentru 
a explica participarea la vot, Tideman (1985) propune un concept alternativ celui de regret, 
anume remuşcarea, şi un concept opus acestuia, exaltarea. Autorul defineşte aceste con- 
cepte ca „emoţii care apar ca o consecinţă a asumării responsabilităţi pentru circumstanţele 
rezultate din acţiunile proprii” (Tideman: 1985, p. 103). Deşi conceptele sunt inspirate 
din modelul propus de Ferejohn şi Fiorina, Tideman încorporează aceste emoţii într-un 
calcul al utilității anticipate’. 

Modelul dezvoltat de Ferejohn şi Fiorina a primit mai multe critici. Una dintre pro- 
blemele modelului, presupusă şi de Ferejohn şi Fiorina (1974, p. 534), este că, folosind 
regula minimax regret, în alegerile cu mai mult de doi candidaţi alegătorii nu ar vota 
niciodată strategic", întrucât nu iau deloc în calcul probabilitatea de a câştiga a acestora. 
Mayer şi Good (1975) critică asumptia potrivit căreia alegătorii iau decizia de a merge 
la vot într-o situaţie de incertitudine, aşa cum o definesc Ferejohn şi Fiorina. Aceştia 
argumentează că această alegere este mai degrabă una într-un context de cvasirisc - adică, 
chiar dacă nu pot estima probabilitati concrete (numerice), votantii pot lua în considerare 
predicții formulate „în linii mari” (de exemplu, dacă alegerile sunt strânse sau dacă un 
anumit candidat are şanse să câştige detaşat). O critică asemănătoare a fost formulată şi 
de Aldrich (1993, p. 259). Alte critici semnalează faptul că ipoteza conform căreia votan- 
tii ar folosi strategia minimax regret poate duce la nişte concluzii „bizare” referitoare la 
comportamentul acestora (Mueller: 2003, pp. 307-308). Folosind logica decizională 
invocată de Ferejohn şi Fiorina (1974), Stephens (1975) şi Beck (1975) au argumentat că 
indivizii s-ar gândi că există o şansă de a avea un accident în drum spre urna de vot, caz 
în care ar regreta mult mai mult mersul la vot şi toată lumea s-ar abtine. Pentru că în 
Statele Unite ale Americii (în cele mai multe state) pe buletinul de vot, pe lângă candi- 
datii înscrişi, alegătorii au opţiunea de a trece numele oricărui alt cetăţean, Tullock (1975) 
a argumentat că, dacă ar gândi folosind strategia minimax regret, toţi votantii s-ar alege 
pe ei înşişi. 


10. Păstrând notaţiile ecuaţiilor prezentate mai sus, decizia de a vota este formalizată ca R = p(B + 
E + 1) - C, + D (Tideman: 1985, p. 106), unde E reprezintă nivelul de exaltare pe care 
votantul îl resimte ca urmare a faptului că a dus la atingerea rezultatului alegerilor, iar 7 este 
nivelul remuşcării, obţinut în acelaşi mod. Tideman este probabil singurul (cel puţin din cunoş- 
tintele noastre) care introduce stimulente psihice care depind de probabilitatea de a fi decisiv. 
EI stipulează că sentimentele de exaltare şi remuscare sunt mult mai puternic simţite de indivizi atunci când 
alegerile sunt strânse, decât atunci când unul dintre candidaţi câştigă la o diferenţă foarte mare. 

11. Votul strategic apare în alegerile în care concurează mai mult de doi candidaţi. Un votant, 
anticipând că alternativa pe care o preferă are şanse mici de a câştiga în alegeri, poate hotări 
să voteze cu un alt candidat (spre exemplu, cu cel situat pe locul doi în ierarhia preferințelor 
sale), ca să reducă şansele de câştig ale unui candidat a cărui platformă consideră că nu îl 
avantajează. În literatura despre teoria alegerii raţionale, o astfel de decizie de vot se numeşte 
vot strategic. Anumiți cercetători au realizat studii empirice potrivit cărora anumiţi oameni 
votează în acest fel (Black: 1978; Cain: 1978). 

3.3. Modele alternative : 
expresivitate, altruism şi preferinţe sociale 


3.3.1. Mecanisme de agregare a preferințelor individuale : 
piața şi votul 


Modelele descrise până la acest subcapitol fac o presupunere fundamentală despre com- 
portamentul votantilor. Aceasta nu este explicită, ci implicată de asumpţiile utilizate. Ele 
echivalează deciziile de piaţă cu cele din viata politică - se presupune că actorii iau 
deciziile în acelaşi mod şi în cadrul aceloraşi constrângeri instituţionale. Această asump- 
tie implicită a modelelor clasice din teoria alegerii publice a fost criticată prin ceea ce, 
în literatura de specialitate, a primit numele de „teza celor două pălării” (Brennan şi 
Lomasky: 1997, p. 15). Teza acceptă principiul neutralității motivationale, dar nu îl 
susţine pe cel al neutralității comportamentale. Cu alte cuvinte, acceptă drept validă 
pretenţia economiei neoclasice că utilizează aceleaşi fundamente metodologice pentru a 
explica deciziile economice şi cele politice, însă presupune că indivizii (în anumite limite) 
se comportă diferit în medii instituţionale diferite. Mai departe, teza presupune că deci- 
ziile pe piaţa economică (prima pălărie) sunt diferite de cele formulate de indivizi pe 
piaţa politică (a doua pălărie) şi că modelele noastre trebuie să ţină cont de această 
diferenţă. Această problemă, semnalată în (1954) de James M. Buchanan (fără a o eticheta 
însă sub denumirea anterior menţionată), a fost extinsă, printre alţii, de Brennan şi 
Buchanan (1984) şi Brennan şi Lomasky (1985, 1987, 1997). Argumentul lui Buchanan 
(1954) este că între deciziile economice şi cele politice ale indivizilor există cel puţin 
cinci diferente fundamentale. Dintre acestea vom prezenta aici doar trei!?. 

În primul rând, pe piaţa economică individul se comportă „ca şi când toate celelalte 
variabile sunt determinate în afara propriului comportament, ceea ce în sens subiectiv 
este neparticipativ, aşadar nonsocial” (Buchanan: 1954, p. 336). Prin contrast, votantul 
realizează natura socială a participării sale în procesul deciziei colective. Se poate vorbi, 
aşadar, despre existenţa a două tipuri de scale a preferințelor: una pur individuală, în 
care gusturile individului determină alegerea şi una mai degrabă socială, care va ţine cont 
de valorile individului şi care include şi consideraţii despre bunăstarea altor indivizi 
(Buchanan: 1954, p. 336). 


12. Celelalte două diferenţe nu privesc în mod direct aspectele pe care dorim să le discutăm în acest 
capitol. Una dintre ele vizează gradul de certitudine diferit al indivizilor în deciziile economice 
şi cele politice. În cazul alegerilor economice, individul poate prezice exact rezultatul acţiunii 
sale pentru că aceasta depinde exclusiv de el însuşi. În alegerile politice însă rezultatul depinde 
de toţi ceilalţi votanti, generând astfel incertitudine în privinţa rezultatului. O astfel de diferenţă 
trebuie avută în vedere în modelare (Buchanan: 1954, p. 335). Cealaltă diferenţă se referă la 
natura alternativelor în alegerile economice şi cele politice. Dacă în cele dintâi individul poate 
investi incremental în mai multe tipuri de bunuri, în cele politice el nu va putea să facă acelaşi 
lucru. Votul nu este divizibil, este un bun rar, insuficient, care poate fi investit într-o alternativă 
sau exclusiv în alta. Aceasta implică, notează Buchanan, că procesul de alegere va fi afectat de 
natura alternativelor şi că acestea din urmă ar tinde să fie mai degrabă „limitate în număr şi 
diversitate” (Buchanan: 1954, p. 338). 

În al doilea rând, „deoarece votul implică o alegere colectivă, responsabilitatea luării 
unei anumite decizii colective sau sociale este în mod necesar difuză. Aceasta pare să 
afecteze interesele individuale în procesul alegerii” (Buchanan: 1954, p. 337). Astfel, 
dacă în situaţiile alegerilor economice responsabilitatea este doar a celui care face alege- 
rea - existând costuri şi beneficii tangibile -, în cazul celor politice aceasta este împărţită 
în mulţimea votantilor - neexistând beneficii sau costuri imediate şi neintermediate pen- 
tru decident. Această caracteristică a deciziilor politice implică o atenţie mai scăzută 
acordată informării despre alternativele politice. 

În sfârşit, în al treilea rând, în deciziile economice, fiecare unitate de resursă investită 
poate cumpăra accesul la o altă resursă dorită de decident. „Individul nu este pus nicio- 
dată în situaţia de a face parte dintr-o minoritate disidentă” (Buchanan: 1954, p. 339). 
Unităţile lui de resursă contează pozitiv. Pe de altă parte, votantul nu alege între alterna- 
tive reale, ci între alternative potenţiale şi nu poate fi sigur că votul său va conta pozitiv. 
El poate ajunge în cele din urmă în situaţia de a fi ales o alternativă respinsă de grup şi 
de a fi obligat să accepte acest lucru. Poate investi unitatea sa de resursă (votul) într-o 
alternativă care pierde colectiv, deci nu va produce rezultatul aşteptat şi va fi obligat să 
accepte acest lucru. „O astfel de coercitie nu există în deciziile economice” (Buchanan : 
1954, p. 339). 


3.3.2. Fundamentele altor două modele alternative 
ale votantului raţional 


Pornind de la aceste distincţii dintre piaţă şi vot ca mecanisme de agregare a deciziilor 
individuale, se pot formula cel putin două observaţii. În primul rând, votantii au mai 
puţine motive instrumentale decât actorii economici pe piaţă. Între decizia lor individuală 
şi rezultatul colectiv stă un proces de agregare care nu creează o corespondenţă exactă. 
Din această cauză, există mai puţine stimulente pentru votanti să folosească unităţile lor 
de resursă (voturile) având motivații instrumentale. În al doilea rând, este de aşteptat ca, 
în cazul votului, indivizii să manifeste mai degrabă valori decât gusturi (tastes) şi este de 
aşteptat ca acestea să includă atât consideraţii despre bunăstarea colectivă, cât şi un sen- 
timent mai redus al responsabilitatii individuale pentru rezultatul colectiv. 

Aceste observaţii!? primesc o exprimare formală in (spre exemplu) Brennan şi 
Buchanan (1984). Autorii descriu funcţia de utilitate a fiecărui votant ca fiind de forma : 
U, = U(X; G; X; V;...), unde: X, reprezintă consumul de bunuri private (venitul), 
X, este consumul de bunuri private al altor n indivizi, G este nivelul furnizării bunurilor 
publice, iar V beneficiul intrinsec al consumării actului de a vota într-un anume mod 
(Brennan şi Buchanan: 1984, p. 192). Ecuatia permite doi factori suplimentari fata de 
modelul convenţional (prezentat în subcapitolul 3.2.1). Primul vizează posibilitatea altru- 
ismului exprimată prin X; Al doilea se referă la satisfacția intrinsecă generată de actul 
de a vota cu un anumit candidat, exprimată prin V. Pornind de la aceste considerații, dar 
şi de la unele asemănătoare cu cele ale lui Buchanan (1954) despre distincția dintre ale- 
gerile economice şi cele politice, Brennan şi Buchanan argumentează că utilizarea acestor 


13. Mai precis, acea parte a lor care priveşte altruismul şi lipsa motivelor instrumentale de a vota. 

factori păstrează intactă o parte importantă din ortodoxia teoriei alegerii publice deoarece 
ea corespunde nucleului metodologic al acesteia, principiul maximizării utilității. În 
aceeaşi direcţie, Brennan (2008a) argumenta că asumptia maximizării utilității este mult 
mai aproape de nucleul lakatosian!* al teoriei alegerii publice decât cea a comportamen- 
tului instrumental egoist (Brennan: 2008a, p. 432). De aici, putem să operaţionalizăm 
maximizarea utilității sub forma altui tip de comportament decât cel instrumental egoist. 
În cele ce urmează, vom descrie pe larg aceste două tipuri de factori şi modelele com- 
portamentului votantilor pe care le fundamentează: modelul votului expresiv, cel al 
votului altruist şi cel al votantilor cu preferinţe sociale. 


3.3.2.1. Modelul votantului expresiv 


În ceea ce priveşte problema votului, modelele clasice ale alegerii publice presupuneau 
că decizia de a vota este similară unei investiţii. În acest sens, oamenii ar investi costul implicat 
de vot în speranţa că rezultatul alegerilor va fi cel dorit de ei. Aşa cum am arătat mai 
sus, modelele votului expresiv pornesc de la o presupunere mai puţin instrumentală, 
conform căreia votantii ar putea deriva anumite beneficii din însuşi actul de a vota. 

Pentru a sublinia această idee, Brennan şi Buchanan propun în 1984 o analogie inte- 
resantă între actul de a vota şi vizionarea unui meci de fotbal pe stadion sau în faţa 
televizorului. Cei mai mulţi dintre spectatori par să fie interesaţi de cine va câştiga jocul 
şi îşi susţin gălăgios favoriţii (chiar şi din faţa televizorului). De asemenea, starea lor de 
spirit pare profund modificată în funcţie de rezultatul jocului. Bineînţeles, notează auto- 
rii, până şi cel mai înfocat dintre aceşti spectatori va admite că implicarea emoţională 
intensă în joc nu exercită nicio influenţă asupra rezultatului acestuia. Acest comportament 
nu este considerat însă a fi irațional. „Economiştii vor fi de acord că spectatorii au, pur 
şi simplu, o preferință sau un gust pentru a urmări echipa lor favorită” (Brennan şi 
Buchanan: 1984, p. 186). Admiţând că analogia nu este perfectă, cei doi autori argu- 
mentează că între acest tip de comportament şi cel electoral există totuşi o asemănare 
importantă. Trebuie să recunoaştem că în ambele cazuri comportamentele nu pot fi 
explicate în termenii preferințelor asupra rezultatelor (jocului sau votului). Potrivit auto- 
rilor, „votul trebuie explicat cu referire la el însuşi. Oamenii votează pentru că vor să 
facă asta - punct; şi votează aşa cum doresc ei - punct. Actul de a vota sau direcţia 
votului nu pot fi explicate ca mijloace de a obţine un anumit rezultat politic, nu mai mult 
decât măsura în care urmărirea unui joc sportiv poate să asigure victoria echipei favorite” 
(Brennan şi Buchanan: 1984, p. 187). 


14. Argumentul lui Brennan (2008a) are în vedere două concepte introduse în dezbaterile filosofiei 
ştiinţei de Imre Lakatos. Primul concept, cel de „nucleu dur al unui program de cercetare”, 
vizează acele asumptii, principii metodologice etc. centrale programului de cercetare care nu 
pot fi eliminate fără a renunţa în întregime la respectivul program. Al doilea concept, cel de 
„ipoteze auxiliare” („centura protectoare”), se referă la acele asumptii, ipoteze, teorii care sunt 
însă dispensabile programului de cercetare. Brennan (2008a) sugerează că principiul maximi- 
zării utilității este inclus mai degrabă în nucleul dur al abordărilor economiei neoclasice (deci 
şi al teoriei alegerii publice), în vreme ce asumpţia indivizilor instrumental-egoisti pare să facă 
parte din ipotezele auxiliare. Pentru detalii despre aceste concepte, recomandăm Lakatos (1980). 

Exemplul de mai sus subliniază faptul că oamenii au comportamente raţionale nonin- 
strumentale!5. Neclar însă în acest exemplu este modul în care este selectată alternativa 
pe care o ovaţionează. Un posibil răspuns este că va fi ovaţionată acea alternativă care 
produce în mod instrumental utilitate pentru individ. Spre exemplu, dacă am pariat pe 
una dintre echipe, este în interesul nostru ca ea să câştige. La fel, mutând argumentul din 
arena sportivă în cea politică, oamenii ar alege să susţină prin vot acele partide care le-ar 
aduce câştiguri mai mari în perioada postelectorală. Acest argument, susţine Brennan 
(2008b), nu este însă corect deoarece „ipoteza votului egoist ar deveni [astfel] o problemă 
pur empirică, în întregime nesusţinută de logica actorului rational” (Brennan: 2008b, 
p. 239). Mai degrabă, continuă Brennan, indivizii vor selecta să ovationeze (sau să hulească) 
alte lucruri decât cele care le-ar aduce beneficii materiale (Brennan: 2008b, p. 239). 

Totuşi, care sunt aceste lucruri altele decât cele instrumentale pentru care oamenii ar 
ovationa sau ar vota ? Kan şi Yang (2001, p. 297) şi Mueller (2003, p. 321) argumentează 
că se pot identifica două tipuri de răspunsuri la această întrebare. Primul dintre acestea 
presupune că votantii exprimă preferinţe partizane şi este reprezentat, printre alţii, de 
Fiorina (1976), Brennan şi Buchanan (1984), Brennan şi Hamlin (1998), Kan şi Yang 
(2001) şi Brennan (2008b). Al doilea tip presupune că votantii exprimă sentimente morale 
şi este reprezentat, printre alţii, de Buchanan (1954), Tullock (1971) şi Brennan şi Lomasky 
(1985, 1987). În continuare vom prezenta fiecare dintre cele două versiuni ale votului 
expresiv, insistând mai ales asupra celei de-a doua. 

Prima versiune, cea a exprimării preferințelor partizane, este exprimată clar de Fiorina 
(1976). Argumentul porneşte de la termenul D introdus de Riker şi Ordeshook (1968). 
Acest termen, notează Fiorina, introduce în ecuaţia votului o dimensiune expresivă pe lângă 
cea instrumentală, cea din urmă fiind tradiţională în modelele teoriei alegerii publice!“. 
Pornind de la acest prim pas, Fiorina construieşte un model în care introduce un factor 
expresiv sub forma utilității sau a utilității negative a satisfacerii sau violării ataşamente- 
lor partizane ale indivizilor. Intuitia care fundamentează acest factor este că identificarea 
cu anumite partide poate produce satisfacţie psihică votantilor (Fiorina: 1976, p. 396). 
Pornind de la această intuiţie, Fiorina concluzionează că probabilitatea ca un cetăţean să 
voteze depinde (şi) de gradul afilierii sale partizane, adică de motivele sale expresive. 

A doua versiune a comportamentului expresiv, intuită de Buchanan (1954), este for- 
mulată explicit în Tullock (1971). Autorul argumentează că indivizii sunt educați încă din 
copilărie că au datoria să fie caritabili sau să îi ajute pe cei săraci. Pe de altă parte însă, 
cei mai mulţi oameni au puternice sentimente egoiste. O rezoluţie a acestui conflict intern 
poate să apară în exprimarea caritatii prin acţiune colectivă şi exprimarea egoismului prin 
acţiune individuală (Tullock: 1971, p. 387). Pentru a ilustra această idee, Tullock oferă 
următorul exemplu: să presupunem că dorim să oferim 100 de dolari săracilor. Această 
donaţie poate îmbrăca două forme. Prima este cea a donării directe a banilor ; a doua ia 


15. Brennan oferă alte câteva exemple de comportament expresiv: „Dacă eşti un agent raţional, 
vei ovationa la un meci de fotbal pentru a-ţi susţine echipa, fără a avea însă convingerea că 
aceasta va aduce succesul echipei preferate. Îi vei transmite unui bolnav urări de însănătoşire 
grabnică, fără a avea credinţa că acestea vor ajuta la vindecarea lui miraculoasă. Vei gesticula 
la adresa unui şofer nepoliticos care încalcă regulile de circulaţie pentru a-ţi arăta disprețul faţă 
de acţiunile lui - fără a crede in mod necesar că astfel îi vei schimba comportamentul (Brennan : 
2008c, p. 480). 

16. În termenii lui Fiorina, modelul devine astfel unul hibrid (Fiorina: 1976, p. 393). 

forma votului pentru o formă de taxare care să extragă de la fiecare dintre noi câte 100 
de dolari şi să-i transfere celor săraci. Costul suportat de mine în prima situaţie este de 
100 de dolari. În a doua situaţie însă, costul este de 100 de dolari înmulţit cu probabili- 
tatea ca votul meu să aibă impact asupra rezultatului. Adică, într-un electorat mare, este 
probabil ca acest cost să fie nesemnificativ. De aceea, dacă mă simt măcar puţin caritabil, 
voi vota pentru taxarea generală şi transferul banilor către săraci (Tullock: 1971, p. 388). 
Interpretarea acestui rezultat este că votul oferă oportunitatea exprimării (egoiste) a con- 
strângerilor noastre morale. 

Acest tip de argument este dezvoltat de Brennan şi Lomasky (1985, 1987). Autorii 
argumentează că, dacă admitem caracterul noninstrumental al votului, atunci o consecinţă 
imediată a acestuia este că votantii vor fi liberi să exprime preferinţe sau sentimente 
morale. Astfel, notează autorii, homo economicus este complementat de homo sympatheticus 
pentru a construi o imagine mai cuprinzătoare a comportamentului uman (Brennan şi 
Lomasky : 1985, p. 191). Argumentul porneşte de la observaţia că votul este un act fără 
consecinţe deoarece niciun votant nu este decisiv în stabilirea rezultatului alegerilor 
(Brennan şi Lomasky : 1985, p. 193). Din acest motiv, votul nu poate fi tratat ca un act 
de investiţie, aşa cum o face abordarea clasică. Abordarea corectă în acest caz este ca 
votul să fie considerat „un act de consum, în care un agent extrage utilitate din actul de 
a vota în sine” (Brennan şi Lomasky : 1985, p. 193). Utilitatea votului provine aici din 
câteva surse: în primul rând, din aprobarea primită de votant de la ceilalţi membri ai 
comunităţii care observă că şi-a îndeplinit obligaţiile cetăţeneşti ; în al doilea rând, din 
creşterea respectului de sine, „din aprobarea primită de la propria conştiinţă - din partea 
spectatorului impartial” (Brennan şi Lomasky: 1985, p. 198). Pentru a ilustra această 
idee, autorii utilizează exemplul unui brutar aflat în două situaţii diferite, pe piaţa eco- 
nomică şi pe cea politică. Pe piaţa economică, brutarul va decide să nu doneze celor 
săraci pâinea pe care o produce deoarece astfel îi va scădea profitul şi va fi scos în cele 
din urmă de pe piaţă. Aflat însă în faţa deciziei politice de a susţine ca brutarii să doneze 
pâine săracilor, acelaşi brutar ar putea vota pentru redistributie. Motivul este legat de 
costul de oportunitate al celor două acţiuni. Aflat în faţa unei decizii economice, costul 
de oportunitate al donatiei este reprezentat de cea mai bună investiţie alternativă a resur- 
selor respective. Aflat în fata unei decizii politice, costul de oportunitate este doar cel de 
a nu fi votat împotrivă. Aceasta deoarece votul are un impact neglijabil asupra rezultatu- 
lui politic (Brennan şi Lomasky: 1985, p. 198). Într-un anumit sens, notează Brennan 
şi Lomasky, votul acordat politicilor redistributive (spre exemplu) poate fi comparat cu 
vorbitul despre acestea (sau despre alte fapte lăudabile din punct de vedere moral). „Multe 
persoane subscriu public unor principii morale precum hrănirea săracilor, vindecarea celor 
bolnavi sau susţinerea celor mai puţin norocoşi. [...] Se poate însă observa că aceleaşi 
persoane investesc foarte puţine dintre resursele lor pentru a susţine aceste vorbe - vorbitul 
nu costă. Votul însă nu costă nici el'’” (Brennan şi Lomasky : 1985, p. 199). Ne putem aştepta, 
aşadar, ca oamenii aflaţi sub un văl al „nesemnificativităţii”!* (Brennan şi Lomasky : 
1987, p. 134) să reveleze prin vot un comportament mult mai filantropic decât o fac în 


17. Brennan şi Lomasky (1987, p. 133) utilizează cunoscutele expresii: „acţiunile sunt mai grăitoare 
decât cuvintele” (actions speak louder than words) sau „ai băga mâna în foc pentru asta! ?” 
(put your money where your mouth is). 

18. Termenul din limba engleză veil of insignificance vizează lipsa decisivitatii indivizilor în cazul 
votului. 


66 INSTITUȚII POLITICE ŞI ALEGERE INDIVIDUALĂ 


deciziile lor private pe piaţa economica'’. Implicatia imediată este că oamenii vor acţiona 
atunci când nu sunt decisivi altfel decât în situaţiile în care sunt într-o poziţie decisivă. 
Ei vor prefera să „ovaţioneze binele şi să hulească răul”. Vor alege mai degrabă să ova- 
tioneze prin vot în favoarea binelui şi să hulească împotriva răului. Acest aspect al com- 
portamentului electoral explică atât absenţa”, cât şi prezenţa la vot. 


3.3.2.2. Modele ce includ consideraţii despre bunăstarea altora 


Prin tradiţie, economia neoclasică operationaliza principiul maximizării utilității exclusiv 
sub forma lui homo economicus, un individ egoist cu preferinţe exclusiv instrumentale. 
Lucrările unor autori precum Buchanan şi Tullock (2010 [1962]), Becker (1976, 1981), 
Sen (1977), Sugden (1982, 1984), Brennan şi Buchanan (1984), Andreoni (1989, 1990), 
Simon (1993, 1995) şi mulţi alţii susţin posibilitatea de a operationaliza principiul maxi- 
mizării sub forma altruismului (instrumental sau noninstrumental). Aşa cum arătam mai 
sus, componenta X, a funcției de utilitate a votantului prezentată de Brennan şi Buchanan 
(1984) reprezintă consumul de bunuri private al altor n indivizi din societate. O idee 
similară fusese prezentată de Buchanan în 1954. Pentru a o ilustra, autorul oferea exem- 
plul unui om de afaceri aflat în situația unei decizii de piață. Dat fiind contextul, acesta 
alege metoda reclamei prin panouri publicitare mari afişate în locuri vizibile (bilboard 
advertising). Efectul acestora este, bineînțeles, neplăcut (cel puțin estetic) pentru foarte 
multă lume, însă poate aduce beneficii firmei care le foloseşte. Totuşi, aflat într-o situa- 
tie de alegere politică, acelaşi om de afaceri ar putea alege să voteze împotriva folosirii 
acestui tip de marketing pentru că îl consideră inferior din punctul de vedere al bunăstă- 
rii grupului (Buchanan: 1954, p. 337). Acest exemplu poate fi interpretat şi ca exprima- 
rea sentimentelor morale”. Însă Buchanan îl prezintă în legătură cu o idee care indică 
existenţa unei preferinţe altruiste. Indivizii ar avea, astfel, două tipuri de scale ale prefe- 
rintelor, una individuală şi una mai degrabă socială, care va include şi consideraţii despre 
bunăstarea altor indivizi (Buchanan: 1954, p. 336). Astfel de intuitii şi exemple au 
fundamentat câteva cercetări care au pus explicit problema votului în termenii preferin- 
telor sociale sau altruiste. Menţionăm, spre exemplu, lucrările lui Jankowski (2002, 2007), 
Edlin, Gelman şi Kaplan (2007), Fowler (2006) şi Fowler şi Kam (Fowler şi Kam : 2007). 
Vom continua însă cu o lucrare care nu are drept temă comportamentul electoral, dar ale 
cărei rezultate au fost aplicate ulterior acestui comportament de Jankowski (2002). 


19. Argumentul funcţionează şi în sens contrar : „exprimarea bunavointei este în general mai ieftină 
la urne decât pe piaţă. În aceeaşi măsură egal însă este mai ieftină şi exprimarea răutăţii sau a 
relei-vointe (Brennan şi Lomasky : 1985, p. 202). 

20. Absența de la vot poate avea de asemenea motive expresive. Ea poate fi modalitatea votantului 
de a arăta că nu susţine agenda politică. 

21. Exemplul este asemănător celui oferit de Tullock (1971) si Brennan şi Lomasky (1985). Autorul 
său îl interpretează însă în mod diferit şi de aceea nu vom utiliza aici interpretarea posibilă în 
termenii exprimării sentimentelor morale. 

3.3.2.3. Modelul Andreoni-Jankowski 


Andreoni (1990, p. 465) defineste trei tipuri de comportament altruist: altruismul pur, 
altruismul impur şi altruismul egoist??. Pentru a ilustra cele trei tipuri de altruism, auto- 
rul foloseşte următorul exemplu : să presupunem că economia constă dintr-un bun public 
şi unul privat. Presupunem mai departe că bunul public nu este furnizat de guvern” şi că 
bunul privat poate fi convertit în cel public?. Indivizii au la dispoziţie un nivel W, de 
resurse pe care îl pot aloca între consumul bunului privat x, şi consumul tuturor (donaţie 
pe care le-o pot face celorlalţi) desemnat prin g,. Notăm cu n numărul indivizilor şi cu 
G nivelul total al bunului public (suma donațiilor individuale, g,). Funcţia de utilitate are 
forma U, = U(x, G, 8), unde i = 1, ..., n. După cum se poate observa, g, apare in 
funcţie de două ori: o dată ca parte a G (care este o sumă a g,) şi o dată separat, ca bun 
privat. Acest aspect este menit a sublinia că donația făcută de un individ i are proprietă- 
tile unui bun privat independente de proprietăţile sale ca bun public. În formulă sunt 
implicite două cazuri: 1) U, = U(x, G) şi 2) U, = U/(x, 8). În primul caz, individului 
nu îi pasă de donația privată în sine şi de aceea poate fi considerat pur altruist. În al 
doilea caz, individul este motivat să doneze doar de sentimentul plăcut al ideii că este 
caritabil. În acest caz, individul este altruist-egoist?5. În sfârşit, atunci când atât G, cât 
şi g sunt argumente ale funcţiei, individul este altruist impur. 

Pornind de la fundamentele propuse de Andreoni prezentate pe scurt în paragraful 
anterior, Jankowski (2002) argumentează că, fără a încorpora altruismul pur în modelele 
noastre ale votului, nu putem să explicăm toate comportamentele electorale observabile. 
Argumentul porneşte de la diferenţa dintre altruismul pur şi cel impur. Jankowski afirmă, 

. urmându-l pe Andreoni?, că cel mai bun mod de a vedea această diferenţă este printr-o 
comparaţie între implicaţiile donațiilor făcute de ego şi cele făcute de alteri. Altruismul 
pur presupune că donația făcută de ego şi cea făcută de alteri sunt perfect substituibile 
între ele. „Acest efect de substituție există deoarece fiecare donator derivă utilitate din 
efectele donatiei (asupra celor cărora li se face donația)” (Jankowski: 2002, p. 63). Dacă 
acest efect se obţine prin donația făcută de altcineva şi putem obţine acelaşi nivel de 
utilitate ca atunci când noi înşine facem donația, atunci se poate spune ca suntem pur 
altruişti. Prin contrast, un altruist egoist va dona pentru că, deşi nu îi pasă deloc de bunul 
public, va resimti satisfacția oferită de sentimentul că este un om bun sau caritabil. În 
termenii lui Andreoni (1989), „satisfacția personală (a donatorului) este o funcţie cres- 
cătoare a ceea ce este donat” (Andreoni: 1989, p. 1449). Pe de altă parte, notează 
Jankowski (2002, p. 63), utilitatea altruistului pur este o funcţie de utilitate crescătoare 


22. in limba engleză, al treilea tip de altruism este desemnat prin sintagma warm glow altruism. Îl 
traducem ca „altruism egoist”. Dimensiunea de altruism vine de la comportamentul caritabil, 
iar componenta egoistă provine din faptul că acest comportament este condiţionat de un motiv 
egoist - spre exemplu, de sentimentul donatorului că este o persoană bună. 

23. Aceasta este o modificare a modelului prezentat de Andreoni în 1989. În acest prim model, 
bunul public avea finanţare atât privată, cât şi publică. 

24. Pentru simplitatea expunerii, omitem aici unele aspecte tehnice ale exemplului. 

25. Un exemplu sugestiv este oferit de Andreoni în privinţa mesajului unei campanii a Crucii Roşii 
Americane: „Simte-te bine cu tine însuţi - donează sânge ! ” (Andreoni: 1990, p. 464). 

26. Pentru simplitate, am preferat formularea lui Jankowski a explicatiei oferite de Andreoni (1990). 

a nivelului de bunăstare sau fericire a celui care primeşte donația. Jankowski (2002) 
foloseşte aceste concepte pentru a analiza problema votului şi oferă următorul exemplu : 
să presupunem că avem doi candidaţi, X şi Y”, şi că aş putea să cred că platforma can- 
didatului X va asigura 1 miliard de dolari pentru persoane care au nevoie de ajutor. Definim 
beneficiul total B al unui votant i ca fiind egal cu suma beneficiului din consumul privat 
al lui i (notată cu B,) şi beneficiul lui i provenit din creşterea utilității indivizilor care 
beneficiază de transferul de resurse propus de candidatul X (notat cu B,)?%. De asemenea, 
notăm cu W satisfacția personală provenită din actul de a vota pentru transfer. Ecuația votului” 


devine astfel : £u, A525] - C+D +W. Pornind de la această ecuaţie, Jankowski argumen- 


tează că W (la fel ca D) nu depinde deloc de probabilitatea ca individul să fie decisiv. Pe 
de altă parte, B, depinde de această probabilitate, însă într-o manieră mult mai redusă 
decât B,. Pentru a sublinia motivul, Jankowski oferă următorul exemplu : să presupunem, 
ca mai sus, că votul pentru candidatul X reprezintă un transfer de 1.000.000.000 de dolari 
către persoane cu venituri scăzute. Să presupunem mai departe că probabilitatea ca votul 
meu să fie decisiv este de 1/100.000.000 (adică 0,0000001). Să presupunem de ase- 
menea că votantul nu obţine nimic pentru sine (B, = 0), că este pur altruist (W = 0), că 
nu votează din datorie (D = 0) şi că votul nu este un act costisitor (o presupunere 
realistă pentru democratiile moderne). Pornind de la toate acestea, ecuaţia devine 


y, = P99000001[0+1.00 9000003] — C + O + 0, adică U, = 5$ - C . Pentru ca în acest caz votul 


să fie raţional, trebuie îndeplinită condiţia Pc, Dacă presupunerea că C are o valoare 
redusă în democraţie este corectă, atunci putem presupune că 5 dolari vor depăşi acest 
cost. Morala acestui exemplu este că, în cazurile în care transferurile sunt mari, proba- 
bilitatea de a fi decisiv nu mai joacă un rol atât de important. Altfel spus, dacă luăm în 
calcul altruismul pur, putem ajunge la concluzia că votul este raţional”. Soluţia 
Andreoni-Jankowski rezolvă astfel paradoxul votului, fără a ieşi din cadrul metodologic 


al teoriei alegerii publice. 


3.3.2.4. Modelul votantilor cu preferinţe sociale 


Un alt model din clasa celor care includ consideraţii despre bunăstarea altor oameni este 
cel propus în 2007 de Edlin, Gelman şi Kaplan. Modelul este construit independent de 
cel prezentat în subcapitolul anterior şi porneşte de la noţiunea de votant care are prefe- 
rinte sociale. Această noţiune se referă la faptul că individul pretuieste utilitatea primită 


27. Pentru claritate, am modificat uşor notația din exemplul original al lui Jankowski. 

28. Într-un mod similar, Tullock (1967) argumenta că B (beneficiul) poate fi gândit ca suma bene- 
ficiului personal direct (B ) şi a unui beneficiu (B.) care constă în satisfacția resimţită de votant 
atunci când alti indivizi beneficiază de pe urma votului său (Tullock: 1967, p. 111). 

29. Factorii C, D şi p sunt cei discutati în primul subcapitol. 

30. Cazul prezentat aici este cel in care W este independent de B,. Altfel spus, valoarea satisfactiei 
personale este considerată independentă de cea a beneficiului pur altruist. Nu vom discuta aici 
cazul în care W nu este independent de B,. Menţionăm doar că Jankowski derivă aceeaşi con- 
cluzie şi pentru acest caz. 

de alţi indivizi în urma votului său. Primul pas al modelului este de a fixa ce înseamnă 
calcul rational al votului: U, = pB - C (notatiile coincid cu cele din primul subcapitol). 
Al doilea pas este de a construi un factor B din două tipuri de beneficii: unul individual 
şi unul social. Astfel, B = Bie + aNB.,. (Edlin er al. : 2007, p. 296), unde Be este 
beneficiul primit de un individ i de pe urma faptului că a votat, B „ este beneficiul mediu 
primit de fiecare dintre ceilalţi indivizi din societate de pe urma faptului că i a votat, a 
este un factor de actualizare ce reflectă intuiţia rezonabilă că beneficiile altora sunt mai 
putin importante decât beneficiile personale, iar N este numărul indivizilor din societate. 
Pornind de la acest cadru, un votant are preferinţe egoiste dacă a = 0 şi are preferinţe 
sociale dacă a > 0 (Edlin er al. : 2007, p. 296). Pentru un votant egoist, predicția mode- 
lului este cea clasică, anume că votul va fi subfurnizat. Dacă însă votantul are preferinţe 
sociale, atunci concluzia este cea opusă. Să luăm următorul exemplu (diferit de cel pro- 
pus de autori): avem un individ i şi un electorat N format din 10.000.000 de persoane. 
Presupunem de asemenea că individul i crede că, votând cu un candidat A, fiecare persoană 


va primi 30 de dolari. În acest caz, B „ = 30 de dolari. Probabilitatea ca individul i să fie 
1 


n 10.000.000 ” 
a = 0,4, altfel spus, individul apreciază bunăstarea celorlalți ca reprezentând 40% din 


importanța pentru sine a bunăstării proprii. De aici, U, = 0,0000001 [0 + (0,4 x 30 $ x 
10.000.000)] = 0,0000001 x 120.000.000 = 12 $. Presupunând că într-o democrație costul 
votului este mic, concluzia este că din motive pur altruiste (Bu = 0), individul va găsi că este 
raţional să voteze. Dacă Bo > 0, acest rezultat va fi întărit”. Şi in acest caz soluţia rezolvă 
paradoxul votului. 


decisiv este de 1, adică de aşadar p = 0,000.000.1. Să presupunem că 


3.4. Concluzii 


Oamenii votează. Această propoziţie primeşte imediat suport empiric prin numeroasele 
exemple de participare substanţială a cetăţenilor în alegerile de masă. Spre exemplu, în 
anul 1990, primele alegeri libere organizate în România (după Revoluţia din 1989) aduceau 
la urne cca 86% din populaţia cu drept de vot. Faptul votului pune însă o problemă fun- 
damentală abordării economice convenţionale a comportamentelor politice. Modelul 
conventional sau primar al comportamentului electoral furnizează predicția absenteismu- 
lui total sau masiv. Datele empirice sunt însă, aşa cum arătam mai sus, diferite. Importând 
elementele metodologice standard din economia neoclasică (fundamentele micro), indi- 
vidualismul metodologic, maximizarea utilității şi operationalizarea acesteia sub forma 
rationalitatii instrumentale egoiste, un act fundamental al democraţiei pare imposibil 
de potrivit cu raționalitatea. Interpretarea tare a acestui rezultat este că indivizii sunt 
irationali şi că teoria alegerii publice nu poate aborda problema comportamentului elec- 
toral deoarece asumpţiile fundamentale ale acesteia sunt nerealiste în cazul de studiat?. 


31. Aceasta este doar o parte a modelului formulat de Edlin, Gelman şi Kaplan. Pentru detalii, 
recomandăm consultarea acestei cercetări. 
32. Eliminând astfel şi pretenţiile de universalitate ale abordării. 

O interpretare mai slabă ar putea fi însă că indivizii sunt rationali, dar într-un alt mod 
decât cel pe care abordările neoclasice standard îl folosesc atunci când analizează com- 
portamentele indivizilor pe piaţa economică. În acest capitol am explorat această din urmă 
interpretare exprimată prin diferite teorii ale comportamentului electoral care definesc 
raționalitatea într-un mod mai apropiat sau mai depărtat de nucleul metodologic neoclasic. 
Strategia noastră a fost de a studia alte modalităţi de definire a rationalitatii decât cea 
propusă în modelul conventional al votului. Acest model utiliza o definire a rationalitatii 
în termenii maximizării utilității operationalizate sub forma votului instrumental şi egoist. 
O primă îndepărtare de această definire-reper este reformularea rationalitatii ca un com- 
portament instrumental şi egoist, dar în termenii regretului posibil, nu ai maximizării 
anticipate. Această cale de a rezolva paradoxul votului păstrează două elemente ale mode- 
lului conventional - comportamentul instrumental şi egoismul -, însă renunţă la aşa-zisa 
paradigmă a maximizării utilității”. O a doua îndepărtare de modelul (neo)clasic este 
renunţarea la asumptia comportamentului instrumental, dar reţine asumptia comporta- 
mentului egoist împreună cu principiul maximizării utilității. Diferitele abordări ale 
votului expresiv operează aceste modificări. În sfârşit, o a treia modificare pe care am 
prezentat-o în acest capitol este cea a reţinerii principiului maximizării utilității şi a 
asumptiei comportamentului instrumental, dar a renunţării la asumptia egoismului. 
Modelele votantilor altruişti sau ale votantilor cu preferinţe sociale se înscriu în această 
modificare. 

Toate teoriile prezentate oferă un răspuns la întrebarea referitoare la compatibilitatea 
dintre vot şi raționalitatea individuală. Studiind aceste teorii, putem constata că faptele 
observabile - faptul că oamenii votează - se pot potrivi cu diferite moduri de a (re)defini 
raționalitatea. Acesta pare a fi un rezultat pozitiv. Teoria democratică clasică părea să 
implice că indivizii rationali vor participa prin vot la „treburile cetăţii”. Abordarea eco- 
nomică a politicii pare - prin modificările discutate - să confirme această implicatie. 
Rămân însă câteva probleme nerezolvate. În primul rând, compatibilitatea dintre lumea- 
model şi lumea reală ar putea fi considerată insuficientă. Ne putem dori, spre exemplu, 
o teorie care să explice într-adevăr de ce votează oamenii. În acest caz, un model care 
arată doar că votul şi raționalitatea sunt compatibile teoretic ar putea fi considerat insu- 
ficient. O altă problemă este cea a uniformitatii votantilor. Sunt teoriile prezentate univer- 
sale sau sunt complementare ? Primul caz pretinde că votantii sunt fie homo economicus 
(modelul clasic - maximizatori, instrumentali, egoişti), fie expresivi, fie altruişti. Această 
cale pare a fi cea specifică abordărilor teoriei alegerii publice. În cazul votului, autorii 
intuiesc însă că principiul uniformităţii comportamentale în lumea-model nu este realist. 
Dacă se admite această intuiţie“, atunci strategia specifică teoriei alegerii publice eşuează 
şi trebuie înlocuită (cel puţin în acest caz) cu principii metodologice mai flexibile. 
Ceea ce rămâne este faptul că, deşi teoria alegerii publice se poate dovedi utilă pentru 
dezvoltarea înţelegerii noastre asupra unui comportament fundamental în democraţie, ea 
este prea constrânsă metodologic pentru a-l explica în întregime. Dată fiind natura intro- 
ductivă a demersului din acest volum, nu vom analiza pe larg cele două probleme anterior 


33. Dacă admitem că maximizarea utilității este elementul central al teoriei alegerii publice, atunci 
această soluţie este formulată mai degrabă în afara abordării. 

34. Datele obţinute în urma unei cercetări derulate în anul 2012 de autori în colaborare cu echipa 
Centrului de Studii şi Analiză Politică par să susţină această intuiţie. Rezultatele acestei cerce- 
tări vor fi cuprinse într-o publicaţie viitoare. 

menţionate. Le amintim însă pentru că ele reprezintă, in opinia noastră, cheia înţelegerii 
comportamentului electoral. 

Capitolul 4 


Ineficienta rentelor politice 


lulia Drajneanu, Andrei Vlăducu* 


Rezumat: În acest capitol analizăm principalele concepte ale teoriei căutării rentelor 
politice, făcând diferenţa între diverse categorii de rente (artificiale, naturale, reale, 
guvernamentale, pozitive, negative), precum şi între căutarea rentelor politice şi 
căutarea profitului. Abordăm teoria căutării rentelor politice dintr-o perspectivă nor- 
mativă (urmărind care sunt costurile produse de căutarea rentelor politice asupra 
bunăstării generale) şi una pozitivă (urmărind cum apare căutarea rentelor politice). 
În ceea ce priveşte dimensiunea normativă, analizăm modelul competitiv al căutării 
rentelor politice şi cel necompetitiv, precum şi rolul consumatorilor în acest gen de 
activităţi. Dimensiunea pozitivă a căutării rentelor politice urmăreşte grupurile de 
interese şi modul în care acţionează acestea. Partea finală a capitolului este dedicată 
unora dintre cele mai importante critici aduse teoriei, care vizează tipurile de costuri 
implicate de căutarea rentelor politice (care nu au fost luate în calcul) şi rolul politi- 
cienilor în aceste activităţi. 


4.1. Consideraţii introductive privind teoria căutării 
rentelor politice 


Pentru a face abordarea noastră mai accesibilă, vom începe acest capitol cu un exemplu 
modificat al versiunii publicate de Buchanan în 1980. Să presupunem că sunteţi propri- 
etarul mai multor maşini pe care doriţi să le transformați în taximetre într-un oraş X. 
Conform legislaţiei privind transportul în regim de taxi, puteţi oferi acest serviciu doar 
dacă sunteţi un transportator autorizat de autorităţile locale ale oraşului (în cazul de faţă, 
Consiliul Local). Să presupunem că numărul autorizaţiilor de taxi care deservesc oraşul X 
se stabileşte în funcţie de numărul de locuitori şi de cererea acestora pentru taximetre. 


* Bursier în cadrul proiectului „Burse doctorale şi postdoctorale pentru tineri cercetători în 
domeniile Ştiinţe Politice, Ştiinţe Administrative, Ştiinţele Comunicării şi Sociologie” POSDRU/ 
159/1.5/S/134650, finanţat prin Programul Operational Sectorial Dezvoltarea Resurselor Umane 
2007-2013, cofinantat prin Fondul Social European. 

1. Acest exemplu este preluat din Gunning (2003, pp. 267-269). 

Pe piaţă există mai mulţi proprietari de maşini, la fel ca dumneavoastră, care doresc să 
asigure serviciul de taximetrie. Să presupunem de asemenea că numărul total al maşinilor 
pe care aceşti proprietari doresc să le transforme în taximetre depăşeşte cu mult limita 
admisă de Consiliul Local, iar resursele de care dispun proprietarii pentru obţinerea 
autorizaţiei sunt aproximativ egale. Deoarece vizează o resursă limitată, proprietarii de 
maşini intră în competiţie pentru obţinerea licenţelor, apelând la diverse stimulente (cadouri, 
un post bine plătit pentru fiul unui consilier local la firma de taximetrie etc.) prin care 
să-i convingă pe membrii Consiliului Local că firma lor este cea mai îndreptăţită să obţină 
licenţa. Inclusiv dumneavoastră hotărâți să-l invitaţi la cină pe preşedintele Consiliului, 
apoi îi oferiţi o excursie in care îi explicati de ce puteţi oferi cel mai eficient serviciu de 
taximetrie. Evident, toate aceste lucruri nu ţin de oferirea unui serviciu cât mai compe- 
titiv. Exemplul surprinde, de fapt, o activitate politică de redistribuire a unei resurse prin 
alte mecanisme decât cele ale pieţei. Toate aceste acţiuni pe care le intreprindeti, dum- 
neavoastră şi ceilalţi competitori, poartă denumirea generică de căutare a rentelor politice 
(rent seeking). Din punctul de vedere al societăţii, resursele folosite pentru obţinerea 
licenţei sunt pierdute. | 

Pornind de la această imagine simplificată (şi, bineînţeles, incompletă) a căutării 
rentelor politice, putem face câteva consideraţii introductive despre cercetarea în acest 
domeniu. Aşa cum arăta Mueller (2003), prima analiză a activităţilor încadrabile în 
categoria de căutare a rentelor politice este cea din 1967 a economistului Gordon Tullock?, 
din articolul său despre implicaţiile monopolului, tarifelor şi furtului asupra bunăstării 
sociale. Tullock concluziona că instrumentele folosite de economişti pentru a măsura 
costurile produse de aceste elemente erau inadecvate şi produceau rezultate subestimate 
(Tullock: 1967, p. 224). Teoria clasică a economiei ne spunea, in acel moment, că 
monopolurile, tarifele sau furturile trebuie tratate drept simple transferuri de la consu- 
matori către monopolişti, fără a implica alte costuri. Tullock observa însă că în momentul 
în care monopolurile erau obţinute în urma competiţiei dintre agenţi, în afara mecanis- 
melor pieței’, toate resursele investite de aceştia pentru obţinerea lor trebuiau considerate 
pierderi la nivel social (Tullock: 1967, p. 232). | 

În cei aproape 50 de ani care au trecut de la comentariile lui Tullock, teoria căutării 
rentelor politice a fost utilizată pentru fundamentarea mai multor cadre de analiză : cal- 
cularea valorii pierderilor din bunăstarea socială produse de monopoluri, tarife şi furturi - 
Tullock (1967), Krueger (1974), Posner (1975), Laband (1988), Congleton (1988); 
analiza modului în care se comportă grupurile de interese - Pasour (1985), Tullock (2005) ; 
analiza sistemului economic sovietic - Boetke şi Gary (1997) ; analiza implicatiilor cău- 
tării rentelor politice asupra educaţiei superioare - Brown (1996); analiza efectului 
căutării rentelor politice asupra veniturilor familiilor americane - Durden (1990) ; analiza 
costurilor democidului* asupra bunăstării statelor - Scully (1997) sau a dezvoltării unor 
noi perspective pe care le putem avea asupra conflictelor - Dollery şi Spindler (2006). 


2. Termenul „căutare a rentelor politice” este însă propus de Anne Krueger (1974) la aproape un 
deceniu mai târziu de la publicarea lucrării lui Tullock. 

3. Observatia lui Tullock defineşte o situaţie similară exemplului nostru cu taximetrele, 

4. „Atunci când statul ucide o parte a populaţiei generale, termenul utilizat este cel de democid ; 
atunci când ucide minorităţi, termenul este genocid” (Scully: 1997, p. 77). 

5. Aceasta este doar o scurtă listă de lucrări care folosesc teoria căutării rentelor politice ca metodă 
de analiză. 

Singura analiză a realităţii politice româneşti“, din perspectiva acestei teorii, a fost făcută 
în anul 2006 de Tache şi Lixăndroiu, care surprind schimbările instituţionale din perioada 
de tranziţie din România şi evidenţiază factorii care au influenţat actorii politici şi actorii 
economici să distribuie resursele într-un mod ineficient. 

În acest capitol vom prezenta sintetic teoria căutării rentelor politice, insistând asupra 
conceptelor-cheie care stau la baza acesteia. Pe lângă subcapitolul introductiv, în subca- 
pitolul 4.2 vom discuta despre diferitele tipuri de rente şi vom insista în special asupra 
distinctiei dintre căutarea rentelor politice şi căutarea profitului ; în subcapitolul 4.3 ne 
vom referi la dimensiunea normativă şi la cea pozitivă a teoriei căutării rentelor politice, 
iar în subcapitolul 4.4 vom continua prezentarea criticilor care i se aduc. Subcapitolul 
4.5 este dedicat reluării principalelor argumente ale teoriei şi trasării concluziilor. 


4.2. Ce este teoria căutării rentelor politice ? 


Termenul „căutare a rentelor politice” are la bază conceptul de rentă de monopol’ din 
economie. Într-o comparaţie între preocupările exprimate în literatura despre grupurile 
de presiune şi cele ilustrate în studiile asupra căutării rentelor politice, Winden (1999: 
p. 7) observa că multe studii asupra grupurilor de presiune descriu procesul politic sub 
forma unei licitaţii în care toţi trebuie să suporte un cost; bunurile licitate de politicieni 
sau birocrati sunt politici profitabile certe (bunuri publice, transferuri, reglementări) ; 
cererea aparţine grupurilor de interese, iar „preţul” este dat de echivalentul financiar al 
resurselor cheltuite pentru achiziţionarea acelor bunuri. Pornind de la modelul lui Becker 
(1983) al grupurilor de presiune, accentul cade pe cantitatea dintr-un anumit bun furnizată 
de guvern (transferuri). În literatura despre căutarea rentelor politice, se urmăreşte pro- 
babilitatea ca un anumit bun să fie obţinut de un agent care speculează oportunitatea de 
a furniza un produs la un preţ mai mare decât cel pe care l-ar putea obţine pe o piaţă 
perfect competitivă. În ambele abordări, resursele cheltuite pentru achiziţionarea bunului 
licitat sunt un cost social pur (nu au un aspect productiv). Modelele de căutare a rentelor 
politice urmăresc în ce măsură câştigul obţinut prin atragerea rentei este de fapt risipit în 
cadrul competiţiei dintre grupurile de presiune pentru obţinerea rentei. Gunning (2003) 
propune o tipologie a efectelor produse de rent seeking: a) cele care asigură privilegii 
speciale pe piaţă unor oameni, dar simultan restrâng privilegiile altora şi b) cele care 


6. Este singura analiză a realităţii politice româneşti din perspectiva teoriei căutării rentelor poli- 
tice de care autorii au cunoştinţă la momentul publicării acestui capitol. 

7. În acest studiu suntem interesaţi de monopolurile care pot să ia naştere prin intervenţia statului, 
când decidentii pot să susţină un anumit agent economic şi să anuleze competiţia prin legi şi 
reglementări. Acest tip de monopol este susţinut prin achitarea unor costuri în schimbul susti- 
nerii politice şi nu prin economii de scală, cartelizare sau furnizarea unui produs superior. Alte 
costuri pe care le suportă monopolistul sunt cele pentru îndepărtarea posibililor competitori 
pentru poziţia lor. Totodată, consumatorii pot încerca să îndepărteze monopolul ca să obţină 
părţi din renta producătorului. Toate aceste tipuri de costuri sunt risipitoare la nivel social şi 
nu pot fi adăugate celor de producţie a bunăstării. 

redistribuie resursele. Pornind de la premisa că intenţia de a influenţa deciziile legislative 
sau administrative este firească într-o democraţie în care cetăţenii îşi pot exprima opţiunile 
prin vot, Gunning (2003, p. 259) defineşte căutarea rentelor politice ca acţiuni legitime, 
dar nonelectorale, prin care se urmăreşte schimbarea legilor sau a regulamentelor administrative 
în favoarea unui actor (grup, individ etc.), dar în defavoarea altor actori (resursele fiind 
constante, extragerea lor de către un actor se va face în defavoarea altora). 

În discuţia despre căutarea rentelor politice, teoria alegerii publice vizează diferite 
cazuri în care un monopolist îşi câştigă poziţia privilegiată prin intermediul agenţilor 
guvernamentali. Acest exemplu de rentă politică este definit de Tollison (1982, p. 578) 
ca „orice acţiune de a cheltui resurse disponibile în cantităţi insuficiente pentru a acapara 
un transfer creat in mod artificial”. Căutarea rentelor politice poate fi diferențiată de 
căutarea profitului (profit-seeking), întrucât operaţiunile de căutare a rentelor politice 
determină insuficienţă artificială (insuficienţă produsă de implicarea statului), în timp ce 
profitul rezultat din activităţile de monopol devine accesibil celor care vor să şi-l însu- 
şească. 

Aşadar, pentru a clarifica paragrafele anterioare, căutarea rentelor politice se diferen- 
ţiază de căutarea profitului prin crearea deficitului artificial, în urma intervenţiei statului 
apărând rentele de monopol. În termenii lui Tollison, „activitatea de irosire a resurselor 
în competiţia pentru transferuri create artificial este căutarea rentelor politice” (Tollison : 
1982, p. 577). Antreprenoriatul, activitate prin care se urmăreşte profitul, generează un 
produs social apreciat pozitiv, în timp ce căutarea rentelor politice nu face acest lucrut. 
Chiar şi într-o lume în care costul tranzacţiilor este zero, căutarea rentelor politice cau- 
zează risipă socială din perspectiva costului de oportunitate (Laband şi Sophocleus : 1988, 
pp. 269-275). Spre deosebire de rentele economice, rentele artificiale slăbesc impactul 
forţelor pieţei pentru creşterea eficienţei şi pot face stimulentele de pret irelevante în 
alocarea resurselor. În termeni figurativi, putem vorbi despre o aşa-zisă rentă negativă’. 
Pornind de la aceste consideraţii, un alt mod de a discuta despre rentele economice şi 
cele politice este prin apelarea la distincţia dintre rentele „artificiale” şi cele „naturale”. 
Rentele „reale”, numite şi „naturale”, diferă de cele „guvernamentale” sau „artificiale”. 
Căutarea rentelor politice are implicaţii productive în primul caz, dar nu şi în al doilea 
(Tollison: 1982, p. 575). Denumirea lor este determinată de modul în care sunt deter- 
minate de factori naturali care influenţează piaţa sau de intervenţia unor actori care restrâng 
în mod artificial cantitatea totală de output disponibil pe piaţă. 

Tollison (1982: p. 589) dedică o secţiune importantă din studiul său abordării gru- 
purilor de interese, modului în care influenţează acestea intervenţia statului în economie 
şi adevăratele proprietăţi ale situaţiilor în care statul intervine. Această teorie caută pro- 
poziţii contestabile şi predicții despre modul în care funcţionează agenţii pentru a explica 
divergentele dintre anticipările formulate de economişti şi practicile guvernamentale. 
Modelul grupului de interese presupune că atitudinea actorilor politici din diferite insti- 
tutii politice poate fi studiat pe baza conceptului că agenţii economici individuali urmează 
postulatul interesului egoist. În acest context, el elaborează explicaţia distinctiei dintre 


8. Despre această problemă discutăm pe larg în subcapitolul 4.3. 

9. Unele rente pot semnala ineficienţă sau pierderea unor oportunităţi de dezvoltare, în timp ce 
alte rente pot stimula economiile în dezvoltare. Caracterul rentelor nu este fix, deci cele „bune” 
pot deveni „rele” dacă se schimbă condiţiile. Existenţa rentelor negative (a pierderilor) contri- 
buie la simetria procesului de ajustare şi accelerează realocarea resurselor. 

politică şi piaţă. Conform lui Tollison, aceasta constă în constrângerile diferite cu care 
se confruntă indivizii egoişti din cele două cazuri. Piaţa este un aranjament constând din 
proprietăţi private unde indivizii suportă consecinţele pentru acţiunile lor sub forma 
schimbărilor din veniturile lor nete. Aranjamentul politic nu are proprietari, iar în cadrul 
său indivizii nu resimt mereu toate beneficiile şi costurile deciziilor lor. Comportamentul 
va fi diferit în cele două cazuri nu pentru că obiectivele comportamentului diferă, ci 
pentru că sunt diferite constrângerile asupra comportamentului. Problema se traduce în 
termenii agent-patron, model cunoscut în litereatura de specialitate internaţională ca 
agent-principal. Relaţiile de agenţie sunt create atunci când o parte, principalul, se anga- 
jează într-o înţelegere contractuală cu o a doua parte, agentul, şi îi deleagă acestuia 
responsabilitatea de a executa sarcini în numele principalului. Dificultăţile sunt cauzate 
de distribuirea asimetrică a informaţiilor în favoarea agentului, ceea ce îi va permite 
acestuia să adopte un comportament oportunist, costisitor pentru principal, dar greu de 
identificat. Provocarea principalului constă în a găsi mijloace prin care să îl constrângă 
pe agent să îşi respecte angajamentul. Restrictiile contractuale sau monitorizarea agentu- 
lui sunt astfel de soluţii, dar presupun costuri operaţionale mari şi eficacitate limitată 
(Ross: 1973). În acest caz, autorii întâmpină dificultăţi în a stabili dacă situaţiile sunt 
unele de căutare a rentelor politice sau de căutare a profitului. Problema apare de această 
dată ca urmare a faptului că nu decidentii suportă costurile măsurii adoptate, ci compania 
sau instituţia pe care o reprezintă. Din cauză că ambii sunt maximizatori ai avutiei şi că 
este costisitor să monitorizeze mereu comportamentul angajatului, este posibil ca atitu- 
dinea agentului să nu fie mereu conformă cu interesul proprietarului. Pentru că agenţii 
politici se confruntă cu alte constrângeri decât agenţii privaţi, fiind proprii coordonatori 
(de exemplu, alegătorii, proprietarii de acţiuni), ei răspund unor stimuli diferiţi pentru a 
controla comportamentul angajaţilor lor. Managerii firmelor private au stimuli puternici 
pentru a controla costurile, pentru că acestea dăunează profitabilitatii firmei. Managerii 
firmelor politice nu au aceiaşi stimuli pentru a controla costurile, fiindcă nu vor câştiga 
personal de pe urma economiilor pe care le produc pentru angajaţii lor şi fiindcă este 
costisitor pentru votanti să sanctioneze eschivarea managerilor politici. 

Lucrarea lui Gunning (2003) este utilă pentru că furnizează cititorului exemple de 
situaţii ipotetice în care un antreprenor îşi sporeşte sau îşi asigură profitul aplicând stra- 
tegii de căutare a rentelor politice. De asemenea, autorul formulează două modele de 
acţiune prin căutarea rentelor politice. Gunning (2003, pp. 261-267) face o clasificare a 
tipurilor de strategii influențate de gradul de certitudine cu care un antreprenor poate 
să-şi estimeze şansele de a reuşi să-şi atribuie rentele : 

a) Dacă există perspectiva obţinerii rentei de monopol cu sprijinul unui agent al guver- 
nământului, atunci posibilii beneficiari vor investi resurse” pentru obţinerea privilegiului. 
În aceste condiţii de certitudine se presupune că investitorul va cunoaşte valoarea rentei 
de monopol şi cunoaşte de asemenea care ar trebui să fie investiţia sa maximă în campa- 
niile unor politicieni, fără să piardă profitul. Costul marginal al investiţiei lui trebuie să 
fie mai mic decât câştigul marginal aşteptat. Gunning (2003, p. 263) defineşte pierderea 
drept: 1) ineficienta de alocare + 2) costul investiţiei + 3) costurile suportate de guvern 
pentru a impune restricţii asupra competiţiei + 4) orice alte costuri suportate de indivizi 


10. În economie, resursele investite sunt definite drept costul investiţiei. 

sau de firme pentru a practica căutarea rentelor politice defensive" - 5) partea din inves- 
titie primită de reprezentanţii guvernământului!?. 

b) În condiţii de incertitudine, căutarea rentelor politice poate cauza pierderi nete sub 
forma investiţiilor care nu se mai realizează. Ideea este descrisă pe larg de Buchanan şi 
Tollison (1972, p. 228) şi exemplificată prin evaluarea opţiunilor unei firme care identi- 
fică posibilitatea de a avea monopolul în industrie, dar ştie că industria este una compe- 
titivă. Aceasta va investi resurse pentru obţinerea monopolului şi va continua până când 
valoarea resurselor investite se apropie de valoarea estimată a monopolului, ţinând cont 
de riscuri. Prin urmare, acesta nu este un transfer pur de la consumatori la monopolist, 
ci o sumă pe care monopolistul a obținut-o prin investirea de resurse şi este deci o risipă 
socială netă. 

Posner (1975) explică transformarea suferită de bunăstare în prezenţa căutării rentelor 
politice: monopolistul care îi discriminează egal pe toţi consumatorii sustrage tot sur- 
plusul lor şi îl transformă în surplusul activităţii de căutare a rentelor politice a producă- 
torilor. Monopolistul care discriminează egal este şi cel care realizează cel mai mic 
câştig. Contribuţia semnificativă a lui Posner este implicatia că discriminarea prin pret 
nu poate spori bunăstarea odată ce avem în vedere activitatea de căutare a rentelor politice 
(Kahana şi Katz: 1990, p. 94). 

Tollison (1992 : p. 577) formulează cea mai simplă definiţie a căutării rentelor politice 
ca „acţiunea de a cheltui resurse disponibile în cantităţi mici pentru a acapara un transfer 
creat in mod artificial”. Implicatiile risipei economice sunt greu de evitat odată ce s-a 
creat artificial insuficienţa. În primul rând, în această situaţie, autoritatea coordonatoare 
le poate permite indivizilor să intre în competiţie pentru bunul de interes public şi să 
irosească resurse prin mituire. Acesta este cel mai răspândit şi mai uşor de înţeles tip de 
căutare a rentelor politice. O altă opţiune este ca statul să vândă dreptul de monopol către 
cel mai bun plătitor şi să pună veniturile obţinute la dispoziţia oficialilor de stat. Renta 
de monopol constituie plata respectivilor funcţionari şi îi motivează să devină o parte din 
aparatul birocratic. Un exemplu al unui astfel de caz este formulat şi de Tullock (1967 : 
pp. 224-230) în termeni mai generali: pe o piaţă se comercializează produse autohtone, 
dar şi importate ; producătorii locali formează un grup de presiune care solicită guver- 
nământului să impună o taxă pe produsele importate; creşterea preţului produselor 
importate va permite creşterea preţului produsului autohton. Strategiile alternative ale 
consumatorilor în această situaţie vor fi: să nu mai cumpere în cantităţi la fel de mari ; 
să nu mai cumpere deloc; să cumpere un produs substitut. Ca şi în cazul monopolului, 
grupul consumatorilor se împarte la rândul său în alte două subgrupuri : cei care cumpără 
de la producătorii locali şi cei care cumpără de la cei străini. Ca să îi atragă pe consu- 
matorii produselor locale, producătorii locali se angajează într-o competiţie mai mare. 
Anticipând un profit mai mare, ei vor folosi materii prime mai calitative, deci mai scumpe. 
Prin creşterea costurilor, câştigul producătorilor locali va fi mai mic decât pierderea 
suportată de consumator. În ceea ce priveşte al doilea subgrup, cel al consumatorilor care 


ll. Această categorie de rent seeking vizează activităţile de apărare fata de căutarea rentelor politice 
organizată de alţi actori. În acest sens, se poate discuta despre căutarea rentelor politice ofensive 
şi căutarea rentelor politice defensive. 

12. Cazul descris mai devreme întruneşte criteriile 1, 2 şi 3 din lista de mai sus. 

cumpără de la producătorii străini la un preţ mai mare, aceştia alimentează veniturile 
oficiului de stat care gestionează măsurile protectioniste. Cei care vor avea de câştigat 
pot fi beneficiarii măsurilor de reducere a altor taxe sau ai altor programe guvernamentale. 
Al treilea grup este format din cei care nu mai cumpără din cauza preţului prea mare şi 
care cumpără altceva ca să-şi satisfacă o nevoie mai puţin importantă. Aceasta este o 
ineficienţă de alocare. 

Căutarea rentelor politice se referă la legile şi măsurile administrative pe care cei mai 
mulţi oameni le consideră dăunătoare sau risipitoare, în net. Aceste legi şi măsuri administrative 
pot fi împărţite în două categorii: primul tip asigură privilegii pe piaţă şi al doilea tip se 
constituie din căutarea rentelor politice redistributive. Cea mai evidentă formă a implică- 
rii acestuia în crearea rentelor este protecţia prin politici. Dacă statul este cel care trebuie 
să asigure competiţia liberă pe piaţă, lipsa de acţiune este şi ea o formă de căutare a 
rentelor politice pasive induse de guvern (Gelb, Hillman şi Ursprung: 1998). Tolerarea 
cartelurilor, permisiunea acordată unor antreprenori să profite de monopolul natural sau 
lipsa acţiunii în instanţă împotriva infractorilor sunt alte exemple. În cele din urmă, cău- 
tarea rentelor politice poate fi observată şi în viaţa privată, în sensul costului de oportu- 
nitate, dacă ne referim la acei agenţi care preferă să pretindă susţinerea din partea 
statului sau a altor categorii sociale, chiar dacă ar putea să-şi asigure singuri întreţinerea 
(Laband şi Sophocleus : 1988, pp. 270-272). Căutarea rentelor politice redistributive este 
validată de măsuri legislative prin care se decide redistribuirea resurselor şi prin care se 
stipulează criteriile de eligibilitate ale receptorilor unor anumite resurse. Promulgarea 
legii nu este o pierdere de eficienţă, dar Gunning (2003, p. 273) argumentează că actiu- 
nile sunt foarte similare cu cele ale căutării rentelor politice. 

Până aici am tratat rentele politice sau căutarea rentelor politice ca fiind un profit 
obţinut de un agent privat prin mijloace exterioare pieţei, mai precis prin intervenţia activă 
a statului. Tullock (1967) a fost primul care a conchis că cei ce urmăresc rentele şi pro- 
fitul au aceeaşi motivaţie, iar diferenţa dintre căutarea rentelor politice şi căutarea profi- 
tului este că prima se bucură de apreciere pentru rezultatul social pe care îl produce, spre 
deosebire de cea de-a doua. 

Mai multi autori (de exemplu, McCormick şi Tollison: 1981) îşi construiesc studiile 
în aceeaşi tradiţie argumentativă precum Olson (1982, apud Pasour: 1983, p. 123) în 
ceea ce priveşte consecinţele negative ale creşterii numărului de grupuri de presiune 
specializate care joacă un rol central pentru declinul ratei de creştere economică a state- 
lor. Potrivit lui Olson, activitatea de căutare a rentelor politice practicată de grupurile de 
interese organizate le serveşte pentru a folosi puterea statului în atingerea unor interese 
economice private. 

Investiţia într-o acţiune neproductivă social ar fi putut crea un produs social apreciat, 
chiar dacă l-ar fi costat pe investitor. Câştigul societăţii prin reducerea căutării rentelor 
politice depăşeşte pierderea căutătorilor de rente politice. Tema estimării costurilor soci- 
ale create de căutarea rentelor politice şi a daunelor create prin irosirea unor resurse în 
raport cu aspectele pozitive este în continuare studiată, dar ne vom opri aici deoarece 
scopul acestui subcapitol a fost să îl familiarizăm pe cititor cu motivaţia unui individ sau 
a unui antreprenor de a se angaja în acţiuni de tip rent seeking, să definim căutarea ren- 
telor politice în raport cu alte acţiuni prin care se urmăreşte realizarea unui profit şi să 
clasificăm contextele în care se poate manifesta căutarea rentelor politice. Alte aspecte 

care merită reţinute sunt: 1) trebuie să distingem între monopolul legal şi cel ilegal; 
2) profitul obţinut prin monopol poate fi depăşit de costul social pe care îl produce la 
nivelul industriei ; 3) cele mai multe resurse sunt investite în eforturi de obţinere a monopo- 
lului care rămân nedetectate şi nu se impun pe piaţă (Posner: 1975, p. 812); 4) monopolul 
obţinut prin mituirea unor politicieni este un transfer pur (Krueger: 1974, pp. 292-293, 
apud Posner: 1975, p. 812). 


4.3. Dimensiunea normativă şi dimensiunea pozitivă a teoriei 
căutării rentelor politice 


Laband şi Sophocleus (1988, p. 269) consideră că literatura de specialitate în domeniul 
căutării rentelor politice s-a concentrat pe a) descrierea procesului, b) descrierea conse- 
cintelor acestuia asupra societăţii şi c) aplicarea teoriei pentru a analiza comportamentul 
politic şi rezultatele acestuia. Dacă structura capitolului s-ar baza pe modelul propus de 
Laband şi Sophocleus (1988), am putea spune că analiza noastră se centrează pe punctele 
a) şi b), atingând doar tangential punctul c). Cu toate acestea, am hotărât ca în cadrul 
acestui capitol să urmărim linia rationamentului propusă de Tollison în articolul său din 
1982 „Rent seeking: a survey”. Autorul propune două dimensiuni prin care poate fi 
analizată această teorie: a) dimensiunea normativă, ce are rolul de a estima costurile 
căutării rentelor politice asupra economiei şi b) dimensiunea pozitivă, care are rolul de 
a analiza originea căutării rentelor politice (Tollison : 1982, p. 576). La rândul lor, aceste 
două dimensiuni fac obiectul unei serii de dezbateri de autori precum Stigler (1971, 1974), 
Peltzman (1976), Mckormick şi Tollison (1981), Tollison (1997), Posner (1974, 1975), 
Jadlow (1988), Michaels (1988) sau Gunning (2003). 


4.3.1. Abordarea normativă a căutării rentelor politice 
în sens competitiv 


Una dintre problemele analizate de economia neoclasică, în mod tradiţional, este cea a 
costurilor produse de monopol în detrimentul bunăstării sociale. În 1954, Harberger, 
plecând de la analiza industriei manufacturiere din SUA, extrage date cantitative despre 
efectele create de monopoluri (Harberger : 1954, p. 77). Apelând la un model geometric, 
acesta dezvoltă primele instrumente pentru măsurarea costurilor monopolului şi ale tari- 
felor asupra unui sector economic. 


13. Această direcţie de analiză este urmărită şi de alţi autori, precum Hartle (1983). 

Pe - pret industrie competitivă 
Pm - pret industrie monopolistă 
Qe - cantitate cerută, produs 
industrie competitivă 

Qm - cantitale cerută, produs 
industrie monopolistă 


m < a Cantitate 
@ 


Figura 4.1. Metoda triunghiului 
Sursa: Tullock: 1967 


Urmând modelul geometric al lui Harberger şi continuând cu cel propus de Tullock 
(1967: p. 225), figura 4.1 prezintă trecerea de la producţia unui bun într-o industrie 
competitiva la productia unui bun intr-o industrie mongpolista. Initial, bunul intr-o indus- 
trie competitivă este produs la un pret Pc (preţul de competiţie) într-o cantitate Qc (can- 
titatea produsului în condiţii de competiţie). Presupunem că intersecţia dintre Pc şi Qc in 
punctul C este punctul de echilibru atins firesc prin mecanismele pieţei (cererea şi oferta). 
Atunci când apare un monopol, preţul produsului creşte de la Pc la Pm (preţul de mono- 
pol), iar cantitatea cerută scade de la Qc la Qm (cantitatea produsului în condiţii de 
monopol). Presupunem că intersecţia dintre Pm şi Qm în punctul A este noul echilibru 
economic creat de monopol. În această situaţie, teoria economică spune că pierderea este 
minimă, reprezentată doar de triunghiul ABC, monopolul fiind un transfer (aproape pur) 
de resurse de la unii membrii ai societăţii către alţii!*. Încercând să analizeze empiric cât 
reprezintă acest triunghi, Harberger a măsurat pierderile din industria de manufacturi din 
SUA, în anul 1929, ajungând la concluzia că sunt mai mici de 1%. Cu toate acestea, 
Harberger (1954, p. 87) nu minimizează efectele monopolului, spunând că 1% din PIB-ul 
SUA reprezintă totuşi mai mult de 300 de milioane de dolari, care ar putea fi distribuiţi 
în alte zone. Totuşi, această concluzie l-a determinat pe Mundell (1962, p. 622) să afirme 
că, „dacă nu va fi realizată o atentă reexaminare a validității instrumentelor pe care se 
bazează aceste studii [...], cineva o să tragă concluzia, în mod invariabil, că economia a 
încetat să mai fie importantă”. Cel care repune în discuţie problema costurilor produse 
de monopol este G. În 1967, Tullock consideră că inclusiv forma geometrică PCPmAB 
reprezintă o pierdere din punctul de vedere al bunăstării sociale. Ne putem da seama cu 
uşurinţă că noua formă geometrică (dreptunghiul PCPmAB + triunghiul ABC) reprezintă 


14. În cazul exemplului nostru, monopolul presupune un transfer de la consumatori la mono- 
polişti. 

o pierdere mult mai mare decât modelul calculat initial de Harberger. Altfel spus, metoda 
Harberger, care pentru o vreme a fost modul standard de măsurare a pierderilor cauzate 
de monopoluri, subreprezenta masiv aceste pierderi. Aşadar, nu este vorba despre un 
transfer pur, ci despre un transfer în care o bună parte dintre resurse se pierd. Chiar şi 
în această situaţie, actorii economici au stimulente să acţioneze în vederea acestui trans- 
fer. Trebuie să presupunem că vor exista o serie de competitori care vor încerca să câştige 
renta produsă de monopol. Din punct de vedere social, toate resursele investite de com- 
petitori în aceste tipuri de activităţi (lobby, mită etc.) sunt considerate pierderi. Tullock 
(1967, p. 231) afirmă că nimeni nu a luat în calcul anumite costuri sociale create de 
monopol, cum ar fi plata inspectorilor care trebuie să colecteze taxele sau costurile pen- 
tru monitorizarea şi prevenirea fraudei şi a lobby-ului. De asemenea, furtul nu mai este 
văzut ca un simplu transfer de resurse de la un actor la altul. Investesc resurse atât cei 
care acţionează în virtutea unui furt (de exemplu, investiţia în echipamente moderne 
pentru a sparge un seif, maşini mai rapide pentru a scăpa de poliţie), cât şi cei care 
dezvoltă mecanisme pentru prevenirea lui (montarea camerelor de supraveghere, încuietori 
profesioniste, angajarea unor firme de pază). Din punct de vedere social, aceste resurse 
nu sunt transferuri de la un actor la altul, ci pierderi şi distribuiri ineficiente (Tullock : 1967). 
Rezultatul este că întreaga economie devine mai săracă din cauza irosirii lor. La fel ca în 
cazul monopolurilor produse artificial (prin intervenţia statului, de exemplu), bunul ajunge 
să fie produs într-un mod ineficient, iar câştigul presupus prin transfer de la un grup la 
altul este o iluzie. 

Un exemplu mai elaborat decât cel prezentat în paragraful anterior este cel al lui 
Krueger, din 1974. Autoarea foloseşte cazul unei ţări în care statul impune restricţii 
cantitative asupra unui anumit bun de import. În urma unei astfel de măsuri, obţinerea 
unei licenţe de import devine o resursă valoroasă care generează competiţie, deoarece 
poate aduce câştiguri însemnate agenţilor economici. Argumentul lui Krueger (1974, p. 291) 
este că aceştia investesc o cantitate mare de resurse pentru obţinerea licenţei. Urmărind 
efectele produse de o astfel de situaţie, Krueger defineşte trei modalităţi prin care pot fi 
acordate licenţele. Dacă luăm în considerare efectele unui mecanism de licentiere bazat 
pe alocări proporţionale cu capacitatea firmelor, este de aşteptat ca agenţii economici să 
îşi crească investiţiile în tehnologii superioare, având în vedere viitoarele câştiguri. Acest 
comportament este raţional chiar dacă, raportat la toţi ceilalţi competitori, numărul total 
al licenţelor rămâne fix, iar producţia bunurilor creşte, în timp ce costurile scad. Investind 
în tehnologii superioare, agenţii economici alocă resursele în vederea competiţiei pentru 
obţinerea licenţelor de import (Krueger: 1974, p. 292). Al doilea mecanism de licentiere 
este folosit în mod special de ţările în curs de dezvoltare. Licentele sunt alocate pro rata, 
proporţional cu aplicaţiile importatorilor sau ale vânzătorilor bunului pentru obţinerea 
lor. Rezultatul acestui mecanism este că apare un număr mai mare de agenţi economici 
decât numărul optim'’. În ceea ce priveşte profitul, acesta este totuşi suficient de mare 
pentru a menţine agenţii economici în competiţie (Krueger: 1974, p. 292). Al treilea meca- 
nism de licentiere este mai putin sistematic, prin faptul că funcţionarii guverna- 
mentali decid alocarea licenţelori€. În cazul acesta competiţia se bazează pe două mecanisme : 


15. Fiecare importator şi fiecare vânzător obţine o cantitate mai mică din bunurile importate 
decât ar obţine dacă nu ar exista mecanismul de licentiere. 

16. Acest mecanism de licentiere este similar cu cel folosit de noi atunci când ne-am referit 
la exemplul obţinerii licenţei pentru firmele de taximetrie. 

a) agenţii economici îşi fundamentează deciziile în urma câştigurilor pe care se aşteaptă 
să le obţină şi b) agenţii economici distribuie resurse către funcţionarii guvernamentali 
pentru a creşte probabilitatea obţinerii acestee licenţe (Krueger: 1974, p. 292). 

În toate cazurile de alocare a licenţelor, există mijloace legale şi ilegale de a intra în 
competiţie pentru obţinerea rentelor din monopol. Toate acestea duc la pierderile pe care 
Krueger (1974, p. 294) le estimează ca fiind de 7,3% din PIB în cazul Indiei şi aproxi- 
mativ 15% din PIB în cazul Turciei. Referindu-se la costurile sociale create de căutarea 
rentelor politice asupra economiei SUA, Laband afirmă că acestea ajungeau până la 22,6% 
din PIB în anul 1985 (Laband: 1985, p. 269). Posner (1975) prezintă un model şi estimări 
empirice ale costurilor sociale create de monopolul introdus prin reglementare, în SUA. 
Autorul presupune că profitul aşteptat în urma competiţiei pentru câştigarea monopolului 
generează costuri sociale mai mari sau egale cu posibilele câştiguri obţinute. Concluzia 
lui este că estimările privind costurile produse de reglementare, chiar dacă nu sunt foarte 
precise, sunt foarte mari, având în vedere că 17% din PIB-ul SUA îşi are originea în 
industrii precum agricultura, transporturile, comunicațiile, cea energetică, sistemul ban- 
car, sistemul de asigurări, sistemul de sănătate, care sunt puternic reglementate (Posner : 
1975, p. 818). 

Tollison (1982, p. 582) atrage însă atenţia că Harberger, Tullock, Posner sau Krueger 
nu acordă în analiza lor nicio importanţă rolului consumatorilor în instrumentarea unor 
posibile acţiuni de contramonopol sau de lobby defensiv. Această observaţie intră în 
conflict cu teoria lui Olson conform căreia dimensiunea grupului (cazul grupurilor mari) 
duce la dificultăţi în organizarea acţiunii colective (Olson: 1965, p. 135) şi presupune 
că grupul consumatorilor, fiind numeros, nu va organiza lobby defensiv pentru a contra- 
cara acţiunile producătorilor. Împotriva acestei predicții, Tollison arată că în societatea 
americană grupurile de protecţie a consumatorilor capătă o putere considerabilă. Atunci 
când luăm în calcul costul total creat de acţiunile de căutare a rentelor politice, trebuie 
să ţinem cont şi de resursele alocate de consumatori pentru a-şi proteja interesele. În 
competiţia pentru rente se alătură aşadar şi consumatorii, rezultatul de ansamblu fiind 
acela al unor pierderi sociale mai mari!”. O centralizare a tuturor estimărilor costurilor 
create de căutarea rentelor politice la nivel social, care ia în calcul diferite variabile, poate 
fi găsită la Tollison (1997, p. 514). Toate modelele prezentate în acest subcapitol intră în 
zona căutării rentelor politice competitive deoarece pleacă de la asumptia că grupurile de 
interese (indiferent dacă vorbim despre sindicate, firme, politicieni etc.) se află într-o 
competiţie permanentă pentru câştigarea rentelor. 


4.3.2. Reacția consumatorilor la situaţii de căutare a rentelor politice cu 
impact social 


În abordările discutate până acum, una dintre premise a fost că grupul consumatorilor 
cărora li se vor aplica măsurile va întâmpina mai mari dificultăţi de organizare decât 
grupul căutătorilor de rente politice şi există o probabilitate mai mare să rămână pasivi. 


17. Această dezbatere este discutată pe larg în subcapitolul 4.3.3, dedicat dimensiunii pozitive 
a căutării rentelor politice. 

Desigur că acest lucru ar fi irațional şi nu ar fi în interesul lor să permită apariţia mono- 
polului. Acţiunea în care consumatorii conlucrează şi investesc resurse pentru a încerca 
să corecteze daunele produse de căutarea rentelor politice de către alţii se numeşte „cău- 
tarea rentelor politice defensive”, iar costul organizării sale trebuie adăugat la suma 
pierderilor create de căutarea rentelor politice. 

Un alt aspect care trebuie luat în considerare îl constituie costurile de decizie la nivel 
colectiv. În mod obişnuit, individual, fiecare consumator ar avea puţin de câştigat dacă 
blochează căutarea rentelor politice. Aceasta este problema blatistului sau a călătorului 
clandestin (free rider). Pe de altă parte, nu ar exista probleme de free-riding din partea 
monopolistului care este singur. Olson (1965, p. 45) face distincţie între un grup atât de 
mare încât nu poate să-şi atragă bunul colectiv şi grupul cu dimensiuni de oligopol, care 
poate să o facă. Aici, grupul mare este cel al consumatorilor, iar grupul de oligopol este 
cel al producătorilor care împărtăşesc interesul pentru un preţ mai mare. Succesul fiecă- 
ruia dintre grupuri depinde de nivelul interdependentei perceptibile dintre doi sau mai 
mulţi membri ai grupului, adică dacă implicarea unuia dintre indivizi va avea un efect 
perceptibil asupra sarcinilor altui individ sau a mai multora din respectivul grup. Când 
grupul este mic, membrii pot acţiona în baza unor acorduri informale sau pot fi motivaţi 
de faptul că li se va aloca o proporţie atât de mare din câştig, încât, chiar dacă vor plăti 
tot costul, va fi meritat. Pe măsură ce grupul se extinde, nevoia de înţelegeri şi formali- 
zări este mai mare şi nu este necesar ca toţi indivizii interesaţi să facă parte din el, 
pentru că membrii grupului vor atrage beneficii pentru toţi. Grupurile mari!'* sau „latente” 
nu au niciun avantaj să acţioneze pentru a obţine un bun colectiv, deoarece, oricât de 
benefic ar fi acesta pentru grup ca întreg, individul nu este suficient de motivat ca să suporte 
costurile pretinse de organizaţia care lucrează în interesul grupului latent sau să suporte 
costurile acţiunii colective. Doar un stimul separat sau „selectiv” l-ar putea stimula pe 
individul raţional din grupul latent să acţioneze într-un mod orientat în favoarea grupului. 

Becker (1983) rezumă argumentele existente în literatura de specialitate despre stra- 
tegiile de defectare. Fiecare persoană va încerca să îşi reducă obligaţiile şi să impute 
costurile de producţie ale presiunii altor membri. Defectarea poate fi dirijată parţial prin 
controlul „poliţienesc” al comportamentului, pedepsirea membrilor devianti, intimidarea 
şi amendarea lor şi prin implementarea regulilor privind împărtăşirea beneficiilor şi a 
costurilor care reduc stimulii eschivării. Defectarea creşte costul de producţie al presiu- 
nii. Prin urmare, cheltuielile totale asupra producţiei presiunii sunt egale cu suma chel- 
tuielilor pentru activitate politică directă şi pentru controlul defectărilor. Reiese că 
membrii grupului mare, al consumatorilor, vor suporta mai multe costuri de organizare 
şi de acţiune colectivă, care pot chiar să depăşească beneficiul aşteptat. Laband şi 
Sophocleus (1988, p. 270) conchid că, deşi fenomenul este similar cu defectările clasice, 
Situaţia grupurilor aflate în competiţie pentru aceeaşi resursă este diferită de cazul tradi- 
tional al bunurilor publice!”, din cauza riscului ridicat ca bunul dorit să fie obţinut de 


18. Grupurile mari sunt numite şi „latente” pentru că au o putere de mobilizare şi o capaci- 
tate de a acţiona mare, datorate „stimulilor selectivi”. 

19. Beneficiile comune oferite de guvern au fost numite „bunuri publice” de economişti, iar 
conceptul de bunuri publice este central în studiul finanţelor publice. Bunul comun, colectiv 
sau public, este definit drept orice bun care poate fi accesat de orice membru al grupului, chiar 
dacă este accesat şi de o altă persoană X,, dintr-un grup cu n consumatori (Olson: 1965, p. 14). 
Specialiştii finanţelor publice au omis totuşi să studieze mecanismele prin care bunul public 

partea adversă. Un singur grup va obţine bunul dorit, dar contribuţiile individuale, efor- 
tul sau banii investiţi pentru atingerea obiectivelor grupului trebuie făcute cu discreţie 
absolută. 

În ceea ce priveşte diferenţele de strategie dintre grupul de producători şi cel al con- 
sumatorilor, contribuţia lui Loehman şi colaboratorii săi (1996) la dezvoltarea teoriei 
căutării rentelor politice este relevantă pentru discuţia noastră datorită concluziei lor 
optimiste. În evaluarea lor asupra efectelor defectărilor în grupurile de căutare a rentelor 
politice aflate în competiţie pentru bunuri publice, ei aduc în atenţie că, în timp ce defec- 
tările în cazurile implicând bunuri publice au fost studiate în amănunt, defectările nu au 
fost studiate şi în cazurile de căutare a rentelor politice. Implicatia analizei lor este că în 
cazul căutării rentelor politice, defectarea ar reduce cantitatea rentelor disipate (un rezul- 
tat pozitiv), în timp ce într-o situaţie cu bunuri publice, defectarea ar distorsiona infor- 
matia despre disponibilitatea relativă pentru a plăti (un rezultat negativ). 


4.3.3. Problema disipării rentelor şi abordarea normativă 
a căutării rentelor politice necompetitive 


O dezbatere despre dimensiunea normativă a căutării rentelor politice se referă la problema 
disipării rentelor. Atunci când apare un monopol, se naşte şi o competiţie pentru câşti- 
garea avantajelor rezultate din el, resursele alocate pentru obţinerea acestuia fiind la fel 
de costisitoare la nivel general precum câştigurile obţinute la nivel particular. Astfel, are 
loc o disipare completă a rentelor printr-un transfer al bunăstării de la consumatori la 
monopolişti fixat în urma monopolului, renta de monopol fiind egală cu suma resurselor 
investite de fiecare grup de presiune implicat în rent seeking. Dar transferul apare la nivel 
social doar atunci când actorii economici intră în competiţie pentru obţinerea lui, simpla 
impunere a monopolului nefiind suficientă (Hartle : 1983, p. 541). Modelele originale al 
lui Tullock (1967) şi Posner (1975) privesc căutarea rentelor politice ca pe un joc în care 
cheltuielile agregate ale agenţilor economici implicaţi în obţinerea monopolului pot depăşi 
sau egala eventualele câştiguri obţinute. Michaels consideră că cele trei asumptii ale lui 
Tullock şi Posner sunt următoarele: a) competiţie între agenţi economici neutri în ceea 
ce priveşte riscul pentru obţinerea monopolului, b) costuri relativ constante în ceea ce 
priveşte resursele investite pentru obţinerea monopolului şi c) probabilitatea câştigării 
unui monopol de către un agent economic este proporţională cu resursele investite, rapor- 
tate la toţi ceilalţi competitori, ducând inevitabil la investiţii (agregate ale tuturor com- 
petitorilor) pentru obţinerea monopolului egale cu câştigul (Michaels: 1988, p. 17). 
Astfel are loc disiparea completă a rentelor. Această idee este exemplificată de Posner 
(1975: p. 812), care construieşte un model în care 10 firme se află în competiţie pentru 
obţinerea unui monopol de un milion de dolari. Fiecare dintre aceste firme are şanse 


este câştigat de grup, mai ales că ceea ce este în interesul unui grup nu este în mod necesar un 
bun colectiv şi pentru un alt grup sau valorizat pozitiv. La o scară mai mică, membrul individual 
al unei organizaţii este într-o poziţie analoagă cu cea a firmei pe o piaţă competitivă sau cu a 
plătitorului de taxe dintr-un stat. Eforturile sale nu vor influenţa vizibil situaţia organizaţiei sale 
şi se poate bucura de îmbunătățirile aduse de ceilalţi membri, chiar dacă nu a contribuit la 
efortul colectiv (Olson: 1965, pp. 14-16). 

egale să câştige monopolul si sunt neutre în ceea ce priveşte riscurile pe care si le asumă. 
Posner presupune că fiecare firmă este dispusă să investească 100.000 de dolari pentru a 
obţine monopolul. Concluzia este că doar o singură firmă va avea câştig de cauză, cos- 
turile sale fiind mai mici decât profitul obţinut, dar la nivel global, costul total pentru 
obţinerea monopolului va fi acelaşi cu câştigul particular. 

Jadlow (1988, p. 59) reia critica lui Tullock la acest model din 1980, prezentând 
situaţii în care agenţi economici neutri în ceea ce priveşte riscul cheltuiesc mai puţin decât 
valoarea totală a rentelor (disiparea rentelor este incompletă). Atunci când competiţia este 
imperfecta sau nu există, disiparea rentelor poate fi mai mică sau mai mare (Hartle: 
1983, p. 541). Jadlow leagă ideea disipării totale sau parţiale a rentelor de asumptia pe care 
o facem cu privire la atitudinea faţă de risc a agenţilor economici aflaţi în competiţia pentru 
obţinerea monopolului. Aceştia pot fi a) neutri sau b) adverşi în ceea ce priveşte riscul 
competiţiei” (Jadlow : 1988, pp. 60-61). Dacă legăm a doua asumptie de cea a jocului 
cu sumă nulă, există şanse foarte mari ca rentele să fie disipate sub nivelul de 100%. 

Modelele care intră în categoria căutării rentelor politice competitive, prezentate mai 
sus, sunt interesante. Aşa cum argumentează Tollison (1982, 1997), ele oferă o imagine 
incompletă a pierderilor rezultate din activităţile de rent seeking. Tollison argumentează 
că modelele căutării rentelor politice competitive au început să ofere explicaţii insuficiente 
în momentul în care s-au organizat experimente cu jocuri care să simuleze comportamen- 
tele actorilor implicaţi într-un asemenea proces. Un prim astfel de experiment a fost 
organizat de Brennan în 1980 şi prezentat de Tollison (1982, pp. 584-586). Acesta constă 
într-un joc extrem de simplu : se oferă un premiu (fix) în bani (să zicem 100 RON), iar 
participanţilor li se cere să facă o ofertă sigilată pentru premiu în următoarele condiţii : 
a) ofertantii nu intră în înţelegeri între ei, b) ofertele nu sunt înapoiate ofertantilor dacă 
aceştia nu câştigă, c) cea mai bună ofertă câştigă premiul. De asemenea, loteria (autori- 
tatea) încasează orice profit şi suportă orice cost asociat jocului. Aşa cum remarcă Tollison, 
„analogia generală a jocului cu căutarea rentelor politice este clară” (Tollison: 1982, p. 585). 
În urma acestui experiment, s-au observat atât cazuri de supraofertare, cât şi cazuri de 
subofertare (care nu ar fi trebuit să apară, potrivit teoriilor căutării rentelor politice 
competitive) a premiului, fără indicii că există o tendinţă generală spre una dintre aceste 
strategii. Rezultatele, aşa cum argumentează Tollison (1982), sugerează că modelul cău- 
tării rentelor politice competitive nu este o teorie suficient de puternică pentru a explica 
toate costurile create de activităţile de rent seeking. Această concluzie este susţinută şi 
de Tullock într-o lucrare din 1980, citată de Tollison (1982: pp. 585-586). Tullock studiază 


20. O altă concluzie interesantă formulată de Posner în urma acestui exemplu este că una dintre 
erorile pe care le putem face atunci când estimăm costurile monopolului este că nu luăm în 
seamă o serie de costuri care se pierd în tentative nereuşite de obţinere a acestuia. În cazul 
nostru, este vorba despre cei 900.000 de dolari pe care celelalte nouă firme le pierd (agregat) 
pentru a obţine un câştig inexistent (Posner: 1975, p. 812). 

21. Prin atitudine neutră faţă de riscul competiţiei înţelegem că şansa agenţilor de a câştiga 
monopolul se calculează în funcţie de rata investiţiei pentru obţinerea lui, raportată la ratele 
investiţiilor tuturor celorlalţi competitori. Într-o astfel de situaţie, există un punct optim de 
echilibru al ratei investiţiei pe care îl poate calcula orice competitor. Atitudinea adversă fata de 
riscul competiţiei se bazează pe acelaşi raţionament de mai sus, cu condiţiile asumării unui 
Singur câştigător al monopolului şi a unei rate mici a investiţiei, având în vedere posibilele 
pierderi. 

implicaţiile unor modificări ale asumptiilor jocului lui Brennan. Acesta prezintă un model 
în care căutarea rentelor politice este imperfectă din punct de vedere competitiv, în sen- 
sul în care procesul de acaparare a rentelor duce la supraofertarea sau subofertarea 
resurselor investite. Aceste modele modifică cele trei asumptii stipulate initial de Tullock 
şi Posner, considerând că nu există costuri constante în ceea ce priveşte competiţia pentru 
obţinerea monopolului, că competitorii au reacţii adverse faţă de risc, că numărul com- 
petitorilor este limitat, iar informaţia imperfecta (Tollison : 1997, p. 510). Acesta este un 
alt exemplu care are rolul de a arăta complexitatea jocurilor ce presupun căutarea rente- 
lor politice. Concluzia pe care o putem trage este că modelul căutării rentelor politice 
competitive presupune aplicaţii empirice problematice. 


4.3.4. Abordarea pozitivă a teoriei căutării rentelor politice - 
teoria guvernării prin grupuri de interese 


Analiza pozitivă se concentrează asupra efectelor monopolului câştigat prin căutarea 
rentelor politice, trece de „faţada teoriei microeconomice şi încearcă să explice de ce 
unele sectoare economice sunt protejate, în timp ce altele nu” (Tollison: 1982, p. 576). 
Versiunea pozitivă a teoriei căutării rentelor politice este cunoscută ca teoria guvernării 
prin grupuri de interese care, la rândul ei, poate fi concepută ca o secţiune a teoriei 
alegerilor publice. Teoria grupurilor de interese urmăreşte să explice comportamentul 
guvernantilor pe baza costurilor de organizare ale grupurilor de interese, cu scopul de a 
obţine transferul resurselor cu sprijinul statului. Grupurile de interese au intrat în atenţia 
cercetătorilor care urmăreau să descrie, cu un grad ridicat de precizie, modul în care 
interactoneaza organizaţiile statului cu diverşi actori privaţi şi costurile sociale determinate 
de actiuniunile efective sau posibile ale acestora. Contribuţia economiştilor la dezvoltarea 
teoriei a constat în importarea unor instrumente analitice noi pentru domeniul ştiinţelor 
politice. Această abordare a fost inaugurată de McCormick şi Tollison (1971, in Labandand 
şi Sophocleus: 1988), George Stigler (în lucrarea lui din 1971 despre reglementările 
economice), Peltzman (1976) şi Becker (1983). Teoria economică pozitivă a căutării 
rentelor politice, la dezvoltarea căreia a contribuit semnificativ şi Mancur Olson (1965), 
se concentrează asupra efectelor determinate de puterea dobândită de un agent prin acti- 
vitatea de căutare a rentelor politice. 

Ineditul acestei abordări este combinaţia dintre interesele individuale şi interesele 
comune dintr-o organizaţie şi sugerează analogia cu o piaţă competitivă. Provocarea 
consta în a evalua interesele contrastante şi pe cele comune. De exemplu, firmele care 
vând conserve de ton, presupunând că există o industrie perfect competitivă, au un inte- 
res comun ca toate conservele de ton să se vândă la un preţ cât mai ridicat. Din moment 
ce preţul practicat la nivelul pieţei trebuie să fie uniform, nicio firmă nu poate practica 
un preţ mai mare, dacă nu există un consens ca toate firmele să-şi crească preţul. Totodată, 
fiecare firmă urmăreşte să vândă o cantitate cât mai mare din producţia proprie până când 
preţul obţinut în schimbul unităţii depăşeşte preţul său de producţie. În acest punct, inte- 
resul comun pentru vinderea produsului la un preţ cât mai ridicat este depăşit de intere- 
sul privat al fiecărui distribuitor de conserve de ton care va dori să vândă cât mai mult 
pentru a colecta şi sume mai mari din vânzări. Toate firmele au aici un interes comun să 

practice un pret cât mai mare, dar au interese opuse în privinţa outputului. Câtă vreme 
preţul depăşeşte costul marginal al tuturor firmelor, outputul va creşte. Pe măsură ce 
firmele cresc producţia, preţul va scădea, împotriva interesului lor comun?. Mecanismul 
care duce la acest rezultat constă în faptul că fiecare firmă este suficient de mică încât 
să ignore efectele outputului său asupra preţului pe întreaga industrie. Fiecare firmă 
consideră, aşadar, că este în avantajul ei să ignore efectele create de outputul său supli- 
mentar asupra industriei. Rezultatul net este că firmele, la nivel colectiv, o duc mai rău, 
dar, individual, ele şi-au maximizat profiturile. Singurul lucru care blochează prăbuşirea 
preţurilor conform procesului descris mai devreme este intervenţia din exterior. 

Scopul lucrărilor care se încadrează în analiza pozitivă a căutării rentelor politice este 
acela de a contribui la mai buna înţelegere a relaţiei dintre comportamentul indivizilor în 
calitate de cumpărători, vânzători, investitori, producători sau antreprenori şi rezultatele 
obţinute la nivelul întregii comunităţi, rezultate pe care nu le-au vizat şi pe care agenţii 
implicaţi în procesul de căutare a rentelor politice nu le pot înţelege imediat. Ceea ce 
diferenţiază teoria modernă a alegerilor publice de teoria economică este preocuparea 
pentru subventiile oferite de stat, taxele, acordurile de cartel şi alte acţiuni de acest fel 
care pot ajuta o firmă activă pe o piaţă competitivă să nu recurgă la acţiuni contrare 
intereselor proprii. Acest tip de asistenţă este destul de obişnuit, deci trebuie să cercetăm 
cum obţine o industrie competitivă susţinerea guvernului pentru a menţine preţul produ- 
sului său. Teoria constitutiilor ridică întrebări despre cum poate fi constrâns guvernămân- 
tul, ce ar trebui să li se permită guvernantilor să facă şi care sunt sferele acţiunii 
politice. Răspunsul pentru toate aceste întrebări poate fi formulat doar pe baza unor 
analize pozitive, predictive asupra felului în care instituţiile politice vor opera dacă sunt 
autorizate prin constituţie. Odată ce aranjamentele constituţionale sunt stabilite şi statul 
devine furnizorul bunurilor publice, trebuie urmărit şi sistemul de reguli care guvernează 
schimburile dintre indivizi. Teoria s-a dezvoltat pentru a răspunde la două întrebări: cum 
sunt sau cum pot fi conciliate preferinţele individuale conflictuale (cum se ajunge la 
decizii colective sub reguli procedurale diferite) şi cum se justifică deciziile guvernantilor 
însărcinaţi cu asigurarea bunurilor publice. 

Evoluţia cercetării în domeniul relaţiei „consumator-producător-legiuitor” este evi- 
dentă de la un autor la altul. Pornind de la premisa simplă a lui Olson conform căreia 
rareori există un stimulent suficient de puternic încât să-i motiveze pe consumatori să 
acţioneze atunci când au un interes comun, s-au formulat modele teoretice pentru a inte- 
lege motivaţia ficăruia dintre actori, de la politicianul „opac” al lui Stigler, până la 
politicianul „raţional” al lui Peltzman. 

În 1965, Mancur Olson publica lucrarea sa de referinţă, The Logic of Collective Action 
(Logica acţiunii colective), în care argumenta că, în general, grupurile mici sunt avanta- 
jate în atingerea obiectivelor lor colective. O varietate mare de argumente demonstrau că 
grupurile mari (numite de autor grupuri latente) precum consumatorii, plătitorii de taxe 
sau şomerii nu se pot organiza în vederea susţinerii acţiunii colective. Spre deosebire de 
grupurile mici, în cele latente strategia dominantă a indivizilor este de a nu coopera în 
vederea obţinerii bunului colectiv. Această logică implică însă faptul că ar exista un avantaj 
politic sistematic al grupurilor mici faţă de cele mari. Firmele, spre exemplu, vor reuşi 


22. Acest exemplu este o adaptare a celui prezentat de Olson în 1965. 
23. Pentru mai multe detalii despre logica constrângerilor constituţionale, recomandăm capitolul 9. 

să obţină legislații favorabile lor, dar defavorabile consumatorilor. Pe firul acestei logici, 
în 1982 Olson argumenta că societăţile care beneficiază de o perioadă îndelungată de 
stabilitate vor tinde să înregistreze o creştere economică mai lentă decât cele care au 
trecut prin situaţii de criză (război, criză economică etc.). Argumentul este că stabilitatea 
favorizează apariţia şi institutionalizarea canalelor privilegiate de orice fel ale grupurilor 
de presiune cu guvernământul. Activităţile de căutare a rentelor politice ar fi, în această 
viziune, responsabile pentru pierderile de bunăstare sau pentru alocarea ineficientă a 
resurselor. 

În tradiţie olsoniană, Stigler formulează o întrebare simplă „De ce o industrie puter- 
nică [industria petrolului] care a putut obţine un program scump [sistemul de cote pe 
importuri] nu pretinde direct subvenţii sub formă de lichidităţi de la trezoreria statului ? ” 
(Stigler: 1971, p. 4). Pornind de la aceasta, va formula un model al reglementărilor în 
care agentul politic interacționează cu grupurile de presiune ale producătorilor şi ale 
consumatorilor. Sustinem că modelul explicativ este formulat într-o logică olsoniană 
pentru că porneşte de la două premise caracteristice acestei tradiţii: marile întreprinderi 
au mai multe beneficii în urma organizării, cartelizării, pentru că pot constitui un grup 
relativ mic şi omogen, iar firmele mici, asemenea consumatorilor, nu se organizează din 
cauza costurilor mari asociate acestui demers şi aleg să rămână ignoranti rationali. 
Problema reglementării formulată de Stigler (1971, p. 4) este nevoia de a descoperi când 
şi de ce o industrie (sau un grup de presiune) poate folosi statul pentru a-şi atinge obiec- 
tivele şi în ce situaţii interesele acestui grup sunt depăşite ca importanţă de interesele 
altuia. Mai exact, o industrie va apela la puterea de coercitie a statului pentru a-şi atrage 
unul sau mai multe dintre cele patru tipuri de beneficii: bani ca subvenție directă, con- 
trolul asupra intrărilor noi pe piaţă, protecţia în raport cu produsele substitut şi reglarea 
preţurilor (Stigler: 1971, pp. 5-6). Stigler (1971, pp. 8-9) face o analiză pentru a exem- 
plifica procesul formulării cererilor din industria feroviară ca reacţie la dezvoltarea 
industriilor transporturilor cu camioane, pe autostrăzi, între oraşe, în anii 1920-1930. 
Analiza datelor a relevat că : a) camioanele mari au primit autorizaţie de circulaţie în oraşele 
unde numărul firmelor era mare, b) transportul cu camionul era preferat pe distanţe scurte 
pentru că era mai ieftin, c) publicul putea fi convins că nu se acorda dreptul de circula- 
tie pe autostrăzi din cauză că se deteriorau drumurile. Concluzia lui Stigler (1971, p. 10) 
este că beneficiile de care se bucură o industrie în urma intervenţiei statului sunt net mai 
mici decât pierderile suportate de societate, astfel încât votantul informat ar trebui să 
respingă o asemenea schemă, dacă înţelege procesul democratic. În acest sens, decizia 
trebuie luată simultan de un număr mare de indivizi şi procesul democratic al alegerii 
trebuie să implice toată comunitatea, nu doar pe acei cetăţeni interesaţi de problematică. 

Modelul prin care Stigler explică apariţia legislaţiei într-un domeniu/o industrie se 
bazează pe principiul cererii şi demonstrează că cele mai mari firme vor practica şi cel 
mai eficient lobby, iar demersurile producătorilor vor fi aproape de fiecare dată câştigă- 
toare în raport cu cele ale consumatorilor. În replică, efortul lui Peltzman (1976) constă 
în actualizarea acestei teorii pentru a surprinde şi factorii care influnteaza oferta şi care 
l-ar putea motiva pe un parlamentar să propună măsuri de sprijin pentru consumatori, 
chiar dacă lobby-ul producătorilor este mai eficient. 

Teoria lui Peltzman (1976) se distinge prin faptul că renunţă la noţiunea neclară de 
„reglementator” şi o înlocuieşte cu cea de ,,legiuitor” sau „parlamentar”, având în vedere 
implicaţiile electorale ale ocupaţiei, şi îi defineşte condiţiile echilibrului politic. În timp 

ce Peltzman (1976, p. 3) recunoaşte că lucrarea lui Stigler poate fi acceptată ca fundament 
teoretic al perspectivei „protecției producătorului”, el o consideră mai degrabă o teorie 
a dimensiunii optime a coalitiilor politice, în contextul unui model general al procesului 
politic. Peltzman porneşte de la ceea ce teoria lui Stigler nu putea să explice: de ce 
Congresul american votează uneori măsuri din cauza cărora marile companii au de'suferit ? 
Pentru a răspunde acestei întrebări, se pleacă de la trei premise : reglementările redistri- 
buie resursele, parlamentarii urmăresc să fie realeşi în funcţie şi grupurile de presiune se 
află în competiţie şi oferă susţinere politică în schimbul legislaţiei favorabile. Astfel, 
politicienii au în vedere că prin fiecare unitate suplimentară de protecţie oferită unei 
industrii se produc costuri sau câştiguri marginale. În contrapondere, creşterea protecţiei 
pentru o categorie înseamnă impunerea unei taxe implicite suportată de consumator. În 
acest caz, politicianul trebuie să aibă în vedere dacă acea taxă este prea mare pentru a-l 
determina pe consumator să-şi schimbe opţiunea de vot la următorul scrutin electoral 
(vezi Peltzman: 1976, pp. 11-22, pentru formalizarea acestor noţiuni în limbaj economic). 

McCormick şi Tollison (1981) propun o altă viziune interesantă asupra relaţiei dintre 
gurvenământ şi grupurile de presiune. Autorii construiesc actorul-politician ca „broker” 
al transferurilor de resurse între grupuri de interese. Întrucât transferurile sunt coercitive, 
termenul „broker” e uşor „inadecvat” (Hartle: 1983, p. 543). Pentru a-i identifica pe 
beneficiarii transferurilor şi pe cei care vor suporta costurile, se evaluează nivelul şi 
disparitatea informaţiilor, precum şi costul de organizare pentru organizaţiile mici sau 
mari’. Indivizii care participă la o licitaţie, membrii grupurilor mici care vor suporta 
costuri mai mici de organizare colectivă plătesc preţul politic (care poate fi măsurat în 
bani sau în voturi) pretins de politicienii care facilitează transferul resurselor de la con- 
sumatori, prin politicile impuse. Despre consumatori, care suportă cosul transferurilor, 
putem considera, în cel mai bun caz, că formează grupuri latente, dacă nu considerăm 
că se află chiar într-o stare de totală dezorganizare. Ei acceptă transferul pentru că este 
mai ieftin să cedeze decât să lupte - acţiune care ar însemna să suporte costuri de infor- 
mare, de organizare şi cele impuse de politicieni. În plan electoral, McCormick si Tollison 
presupun că politicienii au un obiectiv ca şi ceilalţi indivizi rationali: să-şi maximizeze 
cota electorală, valoarea netă a candidaturii lor. Competiţia electorală este o investiţie 


24. Grupurile mai numeroase vor întâmpina probleme de eficienţă mai mari decât grupurile 
restrânse. Un grup format din membri cu contribuţii sau interese disproportionate şi care urmează 
să câştige părţi inegale din bunul public vor demonstra o tendinţă de suboptimalitate mai mică 
decât un grup identic compus din indivizi cu contribuţii şi interese egale. Membrul care se va 
bucura de o proporţie mult mai mare din bunul public va fi dispus să suporte costuri mai mari 
pentru obţinerea lui. Cât priveşte grupurile mici cu un interes comun, există o tendinţă siste- 
matică de „exploatare” a celor mari de către cei mici. Olson (1965, p. 30) evidenţiază o con- 
ditie necesară pentru asigurarea unui nivel optim al bunului colectiv în condiţiile acţiunii 
voluntare şi independente a membrilor unui grup: costul marginal al unităţilor suplimentare 
din bunul colectiv trebuie să fie împărţit în aceeaşi proporţie ca şi beneficiile suplimentare, 
altfel, dacă participarea este voluntară, membrii ale căror costuri marginale depăşesc proporţia 
lor din câştigul ulterior se vor retrage înainte să se fi atins optimul grupului. 

25. Conform teoriei produsului secundar, un individ raţional dintr-un grup mare (sau latent) va 
susţine organizaţiile de lobby care promovează obţinerea unor bunuri colective doar dacă 1) este 
obligat să contribuie pentru organizarea lobby-ului sau 2) trebuie să susţină grupul pentru a 
obţine altceva decât bunul colectiv. Puterea politică a grupului latent se va mobiliza doar dacă 
este întrunită cel puţin una dintre cele două condiţii (Olson: 1965, p. 135). 

justificată dacă profitul financiar este atrăgător raportat la costul de oportunitate, având 
în vedere riscurile implicate. Profitul ia forma subvenţiilor de care se bucură politicienii, 
la care se adaugă, în unele cazuri, beneficiile legale suplimentare şi alte colaborări pro- 
fesionale. Dacă însă politicienii calculează greşit şi transferă prea mult sau prea puţin de 
la consumatori la producători, procesul politic şi/sau electoral îi va sancţiona prin retra- 
gerea susţinerii electorale la următorul scrutin. 

Implicatiile testabile ale cadrului teoretic conduc la predicții despre costurile şi bene- 
ficiile lobby-ului sau ale căutării rentelor politice. Când beneficiile presiunii îi depăşesc 
costurile, vor avea loc mai multe transferuri şi mai multă presiune (lobby/căutarea ren- 
telor politice). În formularea lui Peltzman (1976), bunăstarea consumatorilor este tranz- 
acționată în schimbul bunăstării producătorilor prin procesul politic, pentru a produce un 
echilibru legislativ între preţ şi profit. O serie de implicaţii ale modelului Stigler-Peltzman 
au fost testate empiric în mai multe cercetări?. 

Becker (1983) generalizează acest model economic al legislaţiei pentru a formula 
predicții despre acţiunile actorilor privaţi în relaţie cu statul. Autorul construieşte un 
model eterogen al firmei care urmăreşte să obţină legislaţie favorabilă, în care structurile 
de cost determină unele firme să solicite protecţie în detrimentul altora. Rolul instanţelor 
de judecată independente pentru impunerea contractelor între grupuri de interese este una 
dintre temele centrale ale dezbaterilor actuale în cadrul teoriei grupurilor de interese. 
Abordarea apare prima dată la Landes şi Posner (1979), iar concluzia lor este că o instanţă 
independentă creşte durata contractelor legislative cu grupuri de presiune. Legiferarea 
acordurilor dintre grupurile de presiune economice şi politicieni înseamnă că până şi o 
măsură de corectare a acestei va presupune costuri de organizare pe mai multe dimensi- 
uni: formarea unui grup de contraofensivă, atragerea unei majorităţi politice care să 
susţină iniţiativa, promulgarea noii legi. Aceeaşi lucrare vizează coalitiile majoritare şi 
longevitatea lor în legislativ. Asumptia autorilor este că prezenţa îndelungată in acest for 
va încuraja partidele să susţină măsuri protectioniste în favoarea anumitor grupuri de 
presiune şi să isi manifeste disponibilitatea şi abilitatea de a proteja pe durate de timp 
mai mari acordurile cu aceste grupuri. 

Până aici am observat că implicaţiile normative ale căutarii rentelor politice pot fi mereu 
deduse pornind de la analiza pozitivă, iar implicaţiile evaluării comparative a instituţiilor 
sunt determinate de instrumentarul metodologic folosit pentru realizarea evaluării. 


4.4. Extinderi şi critici ale teoriei căutării rentelor politice 


Modelele propuse de teoria căutării rentelor politice au generat o serie de critici şi extin- 
deri în ceea ce priveşte ambele dimensiuni de analiză, normativă şi pozitivă. Două dintre 
principalele critici pe care le vom dezvolta în acest capitol sunt cele care se referă la 
considerarea politicienilor ca participanţi la activitatea de căutare a rentelor politice 
(Tullock: 1975 ; Tollison: 1982, 1987; McChesney : 2001 ; Michaels: 1988; Flowers: 1987) 


26. De exemplu, este mai probabil ca preţurile normate să fie mai scăzute în acele circumscripţii 
în care oficialii sunt aleşi şi nu numiţi (Crain şi McCormick: 1984). 

şi critica asupra estimărilor corecte ale costurilor produse la nivel social (Tullock : 1988 ; 
Pasour: 1983, 1985, 1987; Congleton: 1988). Pe lângă acestea, la capitolul critici pot 
intra analizele care presupun competitori cu atitudini adverse fata de risc (Jadlow: 1988) 
sau distincţia dintre căutarea rentelor politice competitive şi necompetitive (Tollison : 
1982, 1997), tratate în subcapitolele anterioare. 

Criticile privind natura politicienilor ca actori prinşi în acţiunea de rent seeking pro- 
pun o perspectivă de analiză diferită a creării rentelor artificiale. Acestea urmăresc 
comportamentul politicienilor ca agenţi rationali, maximizatori ai utilității individuale. 
Tullock (1975, pp. 675-676) şi Tollison (1982, pp. 578-579) au sugerat un model de 
acordare a rentelor în care politicienii deţin un rol important. În rândul acestora există o 
competiţie internă pentru ocuparea numărului limitat de posturi, recompensele unei cari- 
ere politice de succes fiind substanţiale. În acest sens, Tollison (1997, pp. 519-520) 
consideră că acţiunea de rent seeking este văzută ca un joc care se desfăşoară în două 
etape. Pe de o parte, avem etapa în care politicienii intră în competiţie între ei pentru a 
stabili cine poate să ofere monopolul, iar pe de altă parte, competiţia între agenţi pentru 
capturarea rentei. Concluzia lui Tollison se referă la posibilitatea ca o cantitate mare de 
resurse să fie investite în prima etapă, ceea ce ar face să crească costurile generale ale 
căutării rentelor politice. McChensey (2001) consideră că cererea şi oferta de bunuri duc 
la stabilirea unui contract mutual avantajos între politicieni şi competitorii privaţi. Astfel, 
există două modele prin care un politician poate câştiga din urma acţiunilor sale, a) mita 
creatoare de rentă (rent creation brybery), prin care beneficiarii acţiunii politice plătesc 
politicienii pentru a primi avantaje, şi b) mita protectoare (rent extraction extorsion), prin 
care firmele plătesc politicienii pentru a nu le aduce deservicii (McChensey : 2001, p. 382). 
De asemenea, Michaels (1988, p. 18) consideră că procesul de căutare a rentelor politice 
este conceput şi implementat prin procesul politic la care participă agenţi rationali. 
Parametrii care măsoară şansa de câştig a unui agent în funcţie de resursele investite este 
impus de politician, care este monopolist şi deţine influenţa necesară prin care poate 
stabili câştigătorul. La rândul lui, Flowers (1987, pp. 3-4) critică această perspectivă 
pentru că porneşte de la asumptii neobişnuite despre natura procesului politic şi compe- 
titia politică. Presupunând că politicienii pot să ofere monopoluri sau pot să discrimineze 
impunând taxe şi preţuri fără să tind seama de legea cererii, Flowers se întreabă de ce nu 
se angajează politicienii în competiţia preţurilor. Dacă politicienii au în vedere obţinerea 
unui nou mandat, de ce s-ar angaja într-o activitate care impune preţuri mai mari, pentru 
a investi apoi resursele câştigate în obţinerea unor posturi foarte costisitoare? O soluţie 
mai simplă ar fi ca aceştia să scadă preţul serviciilor pe care le pot oferi. 

O altă serie de critici din sfera teoriei căutării rentelor politice vizează alte tipuri de 
costuri presupuse de această activitate (pe lângă cele identificate deja) şi motivul pentru 
care acestea sunt o pierdere, şi nu un câştig la nivel social. Modelul propus de Tullock 
(1988) pentru a evalua costurile şi beneficiile căutării rentelor politice presupune existenţa 
unor grupuri de presiune care fac lobby pentru a stopa accesul pe piaţă al anumitor pro- 
duse externe, cerând protecţie din partea statului pentru industria internă. Faptul că statul 
blochează accesul bunurilor din străinătate face ca acestea să fie produse pe piaţa internă. 
Astfel, intuitiv, putem specula că se dezvoltă noi locuri de muncă, infrastructura, tehno- 
logia, iar economia per total are de câştigat. Reversul medaliei este că producţia acestor 
bunuri pe piaţa internă poate duce la creşterea nivelului de poluare. Este acesta un cost 
(Tullock: 1988, p. 16)? Tullock continuă seria întrebărilor prezentând o serie de exemple 

cărora este dificil să le dăm un răspuns. De exemplu, putem presupune că o societate îşi 
propune să diminueze numărul agenţilor poluatori proveniţi din străinătate. Diverse gru- 
puri de presiune ajung la un acord privind susţinerea unui parlamentar care va propune 
o legislaţie prin care să se reducă numărul agenţilor poluatori importati dintr-un alt stat. 
O astfel de politică este considerată costisitoare din punct de vedere social? Să presupu- 
nem din nou că avem informaţie perfectă şi că putem investiga toate aspectele care au 
influenţat votarea unei legi. Ne dăm seama că lipsa de informaţii despre o anumită lege 
a fost foarte importantă (90% dintre votanti nu aveau cunoştinţe despre implicaţiile ei). 
În afară de această ignoranță, au avut loc câteva campanii de strângere de fonduri, posi- 
bile mite, petreceri, excursii, dar toate acestea au avut o putere de influenţă de aproxi- 
mativ 10%. Vom include acele procente (90%) legate de ignoranta votantilor în costurile 
căutării rentelor politice sau nu (Tullock: 1988, p. 17)? 

Pasour (1983, 1985, 1987) pune o altă problemă a costurilor căutării de rente politice, 
formulând întrebarea de ce triunghiul care reiese în urma monopolului este considerat o 
pierdere din bunăstarea socială, şi nu un câştig meritat al antreprenorului, pentru că acesta 
a investit resurse în încercarea de a găsi noi oportunităţi pe piaţă (Pasour: 1983, p. 125). 
Trebuie să ne gândim că, atunci când discutăm despre ineficienţă în economie, luăm drept 
etalon un sistem economic ideal, astfel încât este foarte greu să stabilim un standard după 
care să evaluăm eficienţa în lumea reală, în condiţii de incertitudine şi informaţie limitată. 
Pentru a determina orice tip de eficienţă, pierdere sau câştig, am putea apela la un model 
de analiză cost-beneficiu, dar, în sine, aceste concepte sunt subiective (Pasour : 1985, 
p. 528). Congleton (1988, p. 181), la rândul lui, se întreabă de ce nu luăm niciodată în 
calcul, atunci când estimăm costurile căutării rentelor politice, câştigurile lobbyistului şi 
ale bunăstării create în societate de acţiunile sale. 


4.5. Concluzii 


În acest capitol ne-am propus să prezentăm direcţiile generale ale teoriei căutării rentelor 
politice, analizând conceptele fundamentale ale acesteia şi exemplificându-le cu ajutorul 
modelelor create. Scopul asumat este de a aduce teoria căutării rentelor politice în aten- 
tia şi pe agenda cercetătorilor din domeniul ştiinţelor politice şi al economiei din spaţiul 
autohton. După secţiunea introductivă, am fixat cadrul teoretic al abordării, făcând dis- 
tinctii între diferitele tipuri de rentă. Astfel, am avut in vedere definirea tipurilor de rente 
Şi distincţia dintre căutarea profitului şi căutarea rentelor politice. Analiza a fost structu- 
rată pe baza distinctiei lui Tollison între dimensiunea normativă, care urmăreşte calcula- 
rea costurilor căutării la nivel social, şi dimensiunea pozitivă, care urmăreşte sursa 
căutării rentelor politice. În subcapitolul respectiv am discutat despre modelul căutării 
rentelor politice competitive şi modelul căutării rentelor politice necompetitive, precum 
şi despre problema disipării rentelor. Am continuat analiza urmărind sursa căutării ren- 
telor politice, discutând despre teoriile grupurilor de interese, acţiunile antilobby şi 
interacţiunea dintre competitori. În ceea ce priveşte criticile asumate, am insistat asupra 
problemei estimării corecte a costurilor create de căutarea rentelor politice şi a politici- 
enilor ca agenţi foarte importanţi în acţiunile de obţinere a rentelor. 

În urma cercetărilor amintite pot apărea discuţii suplimentare despre această teorie. 
De exemplu, ne putem întreba de ce unele interese sunt reprezentate în procesul politic, 
iar altele nu, în ce condiţii grupurile de interese reuşesc să-şi impună agenda şi când nu 
se întâmplă lucrul acesta sau ce mecanisme trebuie adoptate pentru a diminua efectele 
create de rent seeking. De asemenea, argumentul căutării rentelor politice poate funcţiona 
ca o piedică permanentă în încercarea de a schimba statu-qoul, deoarece orice acţiune 
întreprinsă în acest sens produce costuri, îngreunând schimbările instituţionale. Putem 
concluziona că acest domeniu de cercetare oferă în continuare câmpuri de dezbatere şi 
controverse ce pot intra în sfera de interes a oricărui cercetător din zona ştiinţelor politice 
sau a economiei. 

Capitolul 5 


Modele economice ale birocraţiei 


Mihai Ungureanu“, Diana-Camelia lancu 


Rezumat: În acest capitol sunt prezentate unele dintre cele mai importante modele 
şi teorii ale birocraţiei formulate în cadrul teoriei alegerii publice. De asemenea, sunt 
discutate principalele critici aduse acestora. Capitolul este structurat după cum 
urmează: primul subcapitol începe cu prezentarea succintă a perspectivei clasice 
asupra administraţiei publice şi continuă cu prezentarea fundamentelor studierii 
birocraţiei în cadrul teoretic al alegerii publice; al doilea subcapitol dezvoltă modelul 
lui Niskanen al maximizării bugetului; al treilea este dedicat modelelor alternative 
celui propus de Niskanen. Încheiem printr-o scurtă analiză a modelelor prezentate în 
secţiunile anterioare. 


5.1. Introducere 


Birocratia a fost şi este controversată. Pe de o parte, in mod traditional, cercetătorii, 
sociologi şi politologi, privilegiau această formă de organizare a administraţiei publice. 
Pe de altă parte, reprezentarea oamenilor obişnuiţi a fost şi este în continuare foarte 
diferită. În ochii acestora din urmă, birocraţia pare adesea sinonimă procedurilor supra- 
puse şi inutile, dispretului faţă de cetăţean, cozilor în fata mai multor ghişee şi inefici- 
entei. Această tensiune dintre opiniile specialiştilor şi cele care caracterizează simţul 
comun pare a fi eliminată, cel puţin ca reprezentare generală, odată cu apariţia primelor 
analize ale birocraţiei din perspectiva teoriei alegerii publice. Spre deosebire de abordă- 
rile clasice, acestea proiectează o imagine a ineficientei producţiei birocratice a bunurilor 
publice şi a bugetelor în continuă creştere a birourilor centrale şi locale. Această viziune 
a fost transpusă în politici guvernamentale, aflându-se la baza reformelor întreprinse în 
anii 1980 în lumea anglo-saxonă. Aceste reforme au luat însă forma unui veritabil război 
împotriva birocraţiei. Începutul simbolic al acestuia a fost declaraţia lui Ronald Reagan 

domeniile Ştiinţe Politice, Ştiinţe Administrative, Ştiinţele Comunicării şi Sociologie” POSDRU/ 
159/1.5/S/134650, finanţat prin Programul Operational Sectorial Dezvoltarea Resurselor Umane 
2007-2013, cofinantat prin Fondul Social European. 


MODELE ECONOMICE ALE BIROCRAȚIEI 99 


despre agenda sa politică: „Am venit la Washington pentru a seca mlaştina” (Bok, în 
Peters şi Savoie: 1994, p. 418). „Mlaştina” a fost apoi „secată” atât în declaraţiile publice 
ale politicienilor, cât şi în politicile guvernamentale din cea mai mare parte a lumii 
anglo-saxone. Accentul s-a pus în principal pe infuzia de practici manageriale în admi- 
nistratia publică şi pe introducerea unui control mai extins al politicienilor asupra func- 
tionarilor publici. O retorică asemănătoare a fost folosită şi în România în ultimii ani. 
Statul a fost comparat, spre exemplu, cu un om gras care stă cocoţat pe spinarea unuia 
slab, anume economia românească. Declaraţiile au fost însoţite de măsuri de scădere a 
salariilor personalului public şi de concedieri din cadrul aparatului birocratic. Toate aceste 
politici şi atitudini publice, indiferent dacă le considerăm îndreptăţite sau nu, benefice 
sau nu, au avut un incontestabil efect asupra statului în ansamblu şi asupra cetăţenilor. 
Prin deducție, teoriile ştiinţifice care le-au fundamentat (cel putin în lumea anglo-saxonă) 
au avut un impact semnificativ. Acest impact, dar şi actualitatea lor în context românesc, 
justifică studierea lor şi de aceea, în cele ce urmează, vom prezenta o introducere în 
domeniul acestor teorii. 


5.2. Perspectiva economică asupra organizaţiilor 
publice birocratice : primele modele 


Studiul sistematic al organizaţiilor birocratice începe cu lucrările lui Wodroow Wilson şi 
Max Weber. În 1887, Wilson argumenta în favoarea superiorității administraţiei birocra- 
tice - o administraţie bazată pe ierarhie şi documente scrise (Wilson: 1887, p. 217), 
realizată de experţi special educați (p. 216), independenţi politic (pp. 209-210), având un 
înalt standard de moralitate (p. 210) şi autoritate asupra domeniilor lor de expertiză (p. 214). 
În 1922, Weber descria organizaţia birocratică în termenii unor atribute asemănătoare : 
aceasta este o organizaţie ierarhică (Weber: 1978, p. 963), impersonală (pp. 962, 968), 
care funcţionează pe baza documentelor scrise (p. 956) şi în care autoritatea este distri- 
buită prin reguli clare (p. 956); de asemenea, organizaţia este permanentă (p. 968), iar 
recrutarea personalului se face pe baza competenţelor dobândite (pp. 959-960). Aceste 
caracteristici îl conduc pe Weber la concluzia că organizaţiile publice de formă birocratică 
sunt eficiente şi impartiale. 

Această concluzie a perspectivei clasice, stilul ei descriptiv-normativ! şi lipsa unei 
teorii a deciziei bine dezvoltate? au fost principalele ţinte ale cercetărilor realizate în 
cadrul teoriei alegerii publice. Primul pas în această direcţie este realizat de Anthony 
Downs în 1965. Downs îşi construieşte modelul plecând de la câteva asumptii: în primul 
rând, „funcţionarii publici (şi toţi ceilalţi agenţi din teorie) caută să-şi atingă scopurile 
în mod raţional. [...] Aceasta înseamnă că toţi agenţii teoriei sunt maximizatori de utilitate” 


1. Spre exemplu, în 2012 Niskanen nota: „În acea vreme, cea mai mare parte a literaturii 
de specialitate despre birocratie era un amestec normativ între sociologia lui Max Weber şi 
viziunea lui Woodrow Wilson asupra administraţiei publice” (Niskanen; 2012, p. 97). 

2, Această critică este formulată de Downs în 1964. 

(Downs: 1965, p. 441). În al doilea rând, „funcţionarii publici au, în general, un set 
complex de obiective inclusiv puterea, prestigiul, veniturile, siguranţa, loialitatea, mândria 
de a lucra în interes public (aşa cum îl concep ei)” (Downs: 1965, p. 441). În al treilea 
rând, „structura internă şi comportamentul fiecărui birou sunt puternic interconectate cu 
mediul lor extern, astfel încât nici ele, nici acesta nu pot fi explicate în mod independent” 
(Downs: 1965, p. 442). De asemenea, mediul este caracterizat de un anumit grad de 
incertitudine. Informaţia nu se obţine fără costuri, iar agenţii au resurse de timp şi capa- 
citati cognitive limitate. Pornind de la aceste premise, Downs enunţă câteva ipoteze 
dintre care voi menţiona doar câteva: a) orice încercare de a controla o organizaţie 
complexă va tinde să genereze o altă organizaţie (Downs: 1965, p. 443), b) numărul de 
niveluri din ierarhia organizaţiei tinde să genereze distorsionarea informaţiei transmise 
către nivelurile organizaționale superioare sau inferioare (Downs: 1965, pp. 443-444), 
c) funcţionarii publici tind să distorsioneze ordinele primite de la superiori interpretându-le 
în interes propriu, generând un comportament colectiv irațional în ceea ce priveşte urmă- 
rirea intereselor organizaționale (Downs: 1965, p. 444), d) birourile vor tinde să selec- 
teze politici simple, conservatoare, cu efecte mai degrabă restrânse, mai ales când 
deciziile trebuie luate sub presiune (Downs: 1965, p. 444), e) pe măsură ce timpul trece, 
birourile devin mai eficiente, se dezvoltă şi îşi dezvoltă reguli tot mai puternice, îşi modi- 
fică obiectivele dinspre realizarea funcţiilor spre menţinerea structurilor organizaționale. 
„La fel ca politicienii, puţine mor, niciuna nu se retrage” (Downs: 1965, p. 444). Meritul 
lui Downs este acela de a fi schiţat prima teorie economică a birocraţiei. 

Pornind de la aceste fundamente, literatura teoriei alegerii publice a dezvoltat o serie 
de modele pe care le vom descrie în cele ce urmează. Punctul de plecare, dar şi nucleul 
acestui capitol vor fi consta în modelul propus de William Niskanen (1968, 1971, 1975). 


5.3. Modelul maximizării bugetului 


Cel mai influent şi mai comentat model economic al birocraţiei este, de departe, cel 
formulat de Niskanen (1968, 1971, 1975). Prima versiune a acestui model apare în 1968. 
Asumpţia fundamentală, care oferă şi denumirea modelului, este cea a maximizării buge- 
tului: ,,Birocratii maximizează bugetul total al biroului lor*” (Niskanen: 1968, p. 293). 
Printre variabilele care pot intra în funcţia de utilitate a unui funcţionar public, Niskanen 
menţionează salariul, infrastructura biroului (perquisites), reputaţia publică, puterea, 
patronajul, simplitatea gestionării biroului şi realizării schimbărilor în cadrul acestuia. 


3. Aşa cum scrie Niskanen în 1971, această asumptie este construită pe ipoteza lui Downs 
potrivit căreia birourile tind să crească in timp. În formularea ei completă, asumptia ia urmă- 
toarea formă în 1968: birocratii maximizează bugetul total al biroului lor, date fiind cererea şi 
costurile, sub constrângerea că acest buget trebuie să fie egal sau mai mare decât costul total 
minim la outputul de echilibru (Niskanen: 1968, p. 293). În versiunea din 1971, asumptia este 
uşor modificată: „Birocraţii maximizează bugetul total al biroului lor sub constrângerea că 
acest buget trebuie să fie egal cu sau mai mare decât costul minim total al furnizării serviciilor 
cerute de sponsor” (Niskanen: 1971, p. 42). 

Toate acestea, notează Niskanen, „sunt o funcţie monoton crescătoare a bugetului total al 
biroului” (1968, p. 294)*. Mai mult, „maximizarea bugetului ar trebui să fie o aproximare 
adecvată chiar şi pentru acei birocrati cu o motivaţie extrinsecă relativ scăzută şi care au 
o motivaţie relativ ridicată de a lucra în interesul public” (Niskanen: 1968, p. 294). 0 
a doua asumptie fundamentală în model este că „birourile schimbă un rezultat (output) 
specific sau o combinaţie de rezultate pe un buget specific” (Niskanen: 1968, p. 293). 
Când este precizată, această caracteristică se referă la faptul că birourile schimbă totali- 
tatea serviciilor lor pe un buget total şi nu vând aceste servicii separat, pe bugete separate. 
Această caracteristică „oferă biroului aceeaşi putere precum cea a unui monopol care 
prezintă pieţei o alegere de tip totul sau nimic” (Niskanen: 1968, p. 294). Aceste două 
caracteristici (maximizarea bugetului şi natura de monopol a biroului) generează câteva 
concluzii interesante. Prima dintre ele este cea a supraproductiei birourilor. În termenii 
lui Niskanen, „cererea consumatorilor poate sta la baza înfiinţării unui birou. Interesul 
lor în a menţine biroul va dispărea însă, deoarece biroul va crea surplus al consumatoru- 
lui doar din neglijenţă (adică neintentionat). Biroul va crea însă un nivel de output de 
două ori mai mare decât o industrie competitivă, iar principalul interes de a menţine 
biroul (sau de a continua un război) îşi are originea în interiorul biroului însuşi [...]” 
(Niskanen: 1968, p. 303). 

Modelul prezentat mai sus este dezvoltat in lucrarile din 1971 si 1975. In 1971, 
Niskanen descrie mai clar mediul in care operează birourile. Principalul element al aces- 
tui mediu este organizaţia care finanţează biroul. Aceasta poartă denumirea de sponsor. 
„Cele mai multe birouri sunt finanţate de o organizaţie colectivă dominantă, care este la 
rându-i finanțată prin venituri provenind din taxare sau contribuţii mai mult sau mai putin 
obligatorii. [...] Reprezentanţii acestei organizaţii evaluează bugetul şi activităţile propuse 
de birou, aprobă bugetul, monitorizează metodele şi performanţele biroului şi de obicei 
numesc şeful biroului” (Niskanen: 1971, p. 24). Relaţia dintre birou şi sponsor este 
descrisă de Niskanen ca un monopol bilateral: „Organizaţia-sponsor depinde de obicei 
de un anumit birou pentru furnizarea unui anumit serviciu, iar biroul, de obicei, nu dis- 
pune de surse alternative de finanţare. În jargon economic, această relaţie este una de 
monopol bilateral” (Niskanen: 1971, p. 25). Relaţia nu este însă una de egalitate a 
forţei de negociere. Pentru a sprijini această idee, Niskanen introduce asumpţia asimetriei 
informaţionale. „Un birocrat poate estima destul de exact funcţia buget-rezultat a spon- 
sorului din precedentele revizuiri bugetare, din schimbările recente ale compoziţiei orga- 
nizatiei-sponsor şi din influenţele recente ale alegătorilor asupra reprezentanţilor acesteia. 
Ca regulă, însă, un birocrat va cunoaşte mult mai multe decât reprezentanţii sponsorului 
despre costurile de producţie ale biroului” (Niskanen: 1971, p. 29). Incapacitatea spon- 
sorului de a estima bugetul necesar biroului îl împiedică să exploateze poziţia de mono- 
pson pe care o are în relaţia cu biroul (Niskanen: 1971, p. 29). Biroul însă va putea să 
exploateze poziţia de monopol tocmai datorită acestei asimetrii în informaţia disponibilă. 
Acest rezultat este întărit de stimulentele de a strânge informaţia ale actorilor implicaţi. 
Pe de o parte, birocratii au stimulente mai mari şi pot lucra cu normă întreagă pentru a 
atinge obiectivele urmărite. Pe de altă parte, reprezentanţii sponsorului, chiar dacă nomi- 
nal au obligaţii specifice unui loc de muncă cu normă întreagă, vor dedica mult mai puţin 


4. În 1971, Niskanen renunţă la această pretenţie pentru ultimile două variabile (Niskanen: 
1971, p. 38). 

timp pentru a monitoriza acţiunile birourilor, deoarece acestea nu sunt singurele care pot 
afecta realegerea lors. Concluziile modelului dezvoltat in 1971 sunt asemănătoare celor 
din 1968: birourile vor fi ineficiente prin supraproductie. Din cauza asimetriei informa- 
tionale şi asimetriei între stimulentele de acţiune, birourile vor negocia bugete mai mari 
decât cele necesare funcţionării lor. Astfel, surplusul consumatorului (cetăţeanului) va fi 
deturnat către finanţarea activităţilor de producţie şi extindere ale birourilor. 

În 1975, Niskanen corectează modelul propus în 1968 şi 1971. În primul rând, sunt 
luate in calcul criticile formulate de Thompson (1973) şi Migué şi Bélanger (1974). 
Pornind de la acestea, Niskanen reformulează asumptia comportamentală a modelului 
său, introducând ideea că birocratii maximizează un obiectiv definit în termenii bugetului 
lor discretionar. Acest buget este egal cu diferenţa dintre bugetul total şi costul minim de 
producţie a serviciilor contractate de sponsor (Niskanen: 1975, pp. 618-619). Modificarea 
vizează observaţia rezonabilă că birocratii vor fi mai degrabă interesaţi de bugetul pe care 
îl vor putea aloca discretionar între diferitele activităţi ce le pot produce utilitate decât 
de bugetul total al organizaţiei. Având in vedere această asumptie, Niskanen precizează 
structura câştigurilor specifică birocratilor’ şi structura câştigurilor a reprezentanţilor 
sponsorului. În privinţa acesteia din urmă, Niskanen discută în plus (faţă de lucrările 
anterioare) problema stimulentelor de acţiune ale sponsorului. Acesta are funcţia de a 
stabili cererea pentru servicii guvernamentale şi de a monitoriza comportamentul birou- 
rilor în furnizarea acestor servicii. Aceste funcţii vor fi însă îndeplinite în cadrul oferit 
de câteva asumptii instituţionale : luarea deciziilor prin regula majorităţii, existenţa sis- 
temului de comisii parlamentare, existenţa puterii discretionare a parlamentarilor asupra 
resurselor lor de timp şi asupra resurselor personalului lor. De asemenea, se presupune 
că membrii legislativului maximizează voturi (Niskanen: 1975, p. 623). Dintre aceste 
asumptii, foarte importante sunt ultimele douăt. Pe baza lor se poate construi următorul 
argument. În cadrul legislativului, activităţile de monitorizare sunt bunuri publice 
(Niskanen: 1975, pp. 626-628). Adică, odată asigurată monitorizarea, parlamentarul 
individual va beneficia de ea indiferent dacă a participat sau nu la efortul de a o realiza. 
Din acest motiv, fiecare parlamentar are interesul să nu participe la astfel de activităţi. 
Rezultatul însă este subfurnizarea serviciului de monitorizare (Niskanen: 1975, p. 627). 
Acest rezultat este întărit de faptul că, de obicei, parlamentarii pot dispune de timpul lor 
şi, deoarece sunt maximizatori de voturi, vor prefera să investească resursele disponibile 
(de timp şi nu numai) în acele activităţi specifice circumscriptiilor/colegiilor în care au 
fost aleşi. Subfurnizarea monitorizării duce însă la eşecul sponsorului de a se folosi de 
poziţia sa de monopson. Altfel spus, deşi ar putea să negocieze bugete mai mici pentru 
birouri, o eficienţă mai mare a utilizării resurselor, sponsorul eşuează. 

Pornind de la modelul prezentat în 1968, 1971 şi 1975, Niskanen formulează cinci 
implicaţii. Prima este ipoteza cheltuirii în exces. Potrivit acesteia, bugetele guvernamentale 


5. Aceasta deoarece „comportamentul reprezentanţilor sponsorului poate fi cel mai bine explicat prin 
asumptia că doresc să fie realeşi” (Niskanen: 1971, p. 29). 

6. Ele se referă la determinarea maximandului birocratilor şi la condiţiile de echilibru ale inter- 
acţiunii dintre sponsor şi birou. Vom prezenta pe larg aceste critici în subcapitolul următor. 

7. Nu vom insista asupra acestei idei. Recomandăm în acest sens consultarea articolului lui 
Niskanen. 

8. Pentru celelalte două, recomandăm consultarea articelului lui Niskanen. 

vor fi prea mari. În termenii lui Niskanen, ele „vor fi mai mari decât bugetul preferat de 
parlamentarul median şi [...] decât cel preferat de votantul median”” (Niskanen: 1975, 
p. 630). Mai mult, „cheltuirea în exces va fi cu atât mai mare cu cât puterea de monopol 
a guvernământului şi a birourilor va fi mai mare” (Niskanen: 1975, p. 630). A doua 
ipoteză, a producţiei ineficiente, şi a treia, a supraproductiei, sunt interconectate şi por- 
nesc de la prima ipoteză. În termenii lui Niskanen, „cheltuirea excesivă de către birouri 
poate lua forma ineficientei în producerea unui anumit serviciu şi/sau a supraproductiei 
acelui serviciu” (Niskanen: 1975, p. 635). Producţia birourilor va fi ineficientă, iar 
nivelul acesteia va fi mai mare decât cel care ar fi aprobat de legislativ dacă monitoriza- 
rea ar avea costuri zero (Niskanen: 1975, p. 638). A patra ipoteză, a supracapitalizării, 
sugerează că birocratii „vor prefera procese de producţie care prezintă costuri de capital 
mai mari, dar costuri de operare mai scăzute” (Niskanen: 1975, p. 639). În sfârşit, a 
cincea ipoteză este cea a structurii birocratice. Aceasta este asemănătoare perspectivei 
clasice din administraţia publică deoarece susţine că structura birocraţiei contează, însă 
este diferită prin faptul că se opune consolidării birocraţiei adăugând niveluri organiza- 
tionale. În abordarea clasică, consolidarea are rolul protecţiei birourilor faţă de controlul 
(politic) al preşedintelui şi Congresului”. Niskanen (1975, p. 640) argumentează că măsurile 
de consolidare sporesc puterea de monopol al birourilor prin creşterea costurilor 
Congresului şi preşedintelui de monitorizare şi de eficientizare a activităţilor birourilor. 

Ultima modificare pe care o aduce Niskanen modelului dezvoltat în 1968, 1971 şi 1975 
se referă la o asumptie implicită, cea a regulii de eşec sau revers al bugetului! în nego- 
cierea dintre sponsor şi birou. În 2001, Niskanen ia în calcul o critică formulată de Romer 
şi Rosenthal în 1978 la adresa acestei asumptii. În varianta originală a modelului, Niskanen 
permitea ca negocierea dintre sponsor şi birou să aibă loc pe o agendă între un buget egal 
cu zero şi bugetul propus de birou. În varianta din 2001 a modelului, Niskanen ia în 
calcul sugestia lui Romer şi Rosenthal (1978). Aceasta este că, în cazul eşecului negoci- 
erii, nivelul bugetului nu poate regresa la zero, ci la nivelul din anul anterior. Implicatia 
este că, dacă bugetul preferat al sponsorului este mai mare decât nivelul de eşec, atunci 
biroul are stimulente să ceară un buget mai mare. Concluzia este că bugetul în exces va 
fi aproximativ egal cu diferenţa dintre nivelul bugetului preferat de sponsor şi bugetul de 
eşec al negocierii. Pornind de la aceste observaţii, Niskanen (2001) oferă o variantă 
explicită şi modificată a asumptiei referitoare la nivelul bugetului: „Nivelul de eşec al 
negocierii bugetului depinde foarte mult de instituţiile care reglementează procesul de 
evaluare a acestuia, însă în general nu este egal cu zero. La limită, nivelul de eşec este 
cel la care beneficiile sponsorului sunt atât de scăzute, încât îl vor determina să-şi exercite 
autoritatea pentru a înlocui sau a disciplina biroul” (Niskanen: 2001, p. 269). Concluziile 
modelului astfel modificat sunt de asemenea uşor schimbate. În primul rând, cu cât uti- 
litatea nivelului de eşec este mai mare, cu atât bugetul în exces va fi mai mic şi nivelul 
de furnizare al serviciului (output) va fi mai mare. „Cum consecinţele subestimării de către 
birouri a nivelului de eşec pot fi severe, un birocrat avers faţă de risc va opta pentru un 
nivel de furnizare (output) mai mare şi un buget în exces mai mic” (Niskanen; 2001, p. 270). 


9. Pentru înţelegerea acestor două concepte, vezi capitolul 7. 
10. Analiza este formulată pentru cadrul instituţional american. 
ll. Pentru o analiză a regulii de eşec a negocierii buget .ui, recomandăm şi Ostrom (1986). 

Chiar dacă acceptă aceste modificări, Niskanen menţine observaţia conform căreia comi- 
siile de buget sunt cele care stabilesc agenda şi că acestea au, în general, aceleaşi interese 
precum birourile. Concluzia este că „într-un astfel de caz, legislativul în întregime trebuie 
considerat a fi sponsorul, iar asumptia iniţială a pasivitatii sponsorului nu pare a fi atât 
de departe de a fi corectă” (Niskanen: 2001, p. 270). 


5.4. Critici ale modelului lui Niskanen şi modele alternative 
ale producţiei birocratice 


La adresa modelului lui Niskanen s-au formulat numeroase critici şi extensii. Thompson 
(1973), Migué şi Belangér (1974), Margolis (1975), Breton şi Wintrobe (1975), Romer 
şi Rosenthal (1978), McGuire (1981), Miller şi Moe (1983), Eavey si Miller (1984), 
Bendor, Taylor si Gaalen (1985), Casas-Pardo si Puchades-Navarro (2001) sunt exemple 
de astfel de lucrări. Dintre acestea, vom relua in subcapitolul 5.4.1 doar pe cele ale lui 
Thompson (1973), Migué si Belangér (1974) si Margolis (1975). În subcapitolul 5.4.2 
vom prezenta două modele alternative celui propus de Niskanen - teoria remodelării 
biroului formulată de Dunleavy în 1985 şi modelul monolitic al maximizării venitului 
formulat de Brennan şi Buchanan în 1977 şi 1980. Aceste modele propun asumpţii sub- 
stantial modificate faţă de modelul lui Niskanen. 


5.4.1. Critici ale modelului lui Niskanen 


5.4.1.1. Critica lui Thompson (1973) 


În 1973, Thompson critică modelul lui Niskanen, acuzându-l de „erori surprinzătoare în 
teoria preţurilor [...] şi judecăţi observationale [...] evidente” (Thompson: 1973, p. 950). 
Thompson aduce două argumente foarte importante pentru care teoria lui Niskanen ar fi 
„empiric nerezonabilă” (Thompson: 1973, p. 952). În primul rând, este atacată premisa 
implicită a separării dintre birouri şi sponsor. Thompson argumentează că pretenţia lui 
Niskanen că managerul biroului poate ameninţa în negocierea cu sponosorul cu nelivrarea 
serviciilor publice este nerealistă. Managerul biroului „nu controlează nicio resursă vitală 
producţiei biroului şi va fi pur şi simplu înlocuit, dacă refuză să livreze serviciile cerute 
de sponsor” (Thompson: 1973, p. 951). În al doilea rând, beneficiile actului de a face 
promisiuni în cadrul negocierii sunt mai mari pentru sponsor decât pentru managerul 
biroului, deoarece sponsorul „negociază cu mai multe birouri, însă fiecare birou negoci- 
az cu un singur sponsor!” (Thompson: 1973, p. 951). in al treilea rand, necesară 
pentru ca argumentul lui Niskanen să funcţioneze este doar capacitatea birocratilor să 


12. Thompson foloseşte termenul „grup de mandatati” pentru a desemna reprezentanţii sponsorului, 
politicienii. 

falsifice costurile lor la niveluri de furnizare altele decat cel pe care il doresc. Astfel, 
sponsorul este manipulat să aleagă nivelul de furnizare dorit de birocrati (Thompson: 
1973, p. 951). Problema, notează Thompson, este că „o astfel de falsificare este pur şi 
simplu neplauzibilă” (Thompson: 1973, p. 951). În al patrulea rând, concluziile mode- 
lului lui Niskanen nu se susţin. În ceea ce priveşte ipoteza supraproductiei, aceasta se 
transformă, de fapt, într-o ipoteză a subproductiei. Pentru niveluri de furnizare sub cele 
preferate de birocrati, sponsorul se aşteaptă la scăderea costurilor odată cu nivelul de 
furnizare, chiar dacă nu scad şi costurile reale. În plus, nu toţi membrii birourilor au 
aceleaşi interese. Un maximizator de salariu poate să-şi realizeze acest obiectiv informând 
sponsorul despre costurile reale ale biroului. „În aceste condiţii, sponsorul devine un 
monopson' şi va rezulta mai degrabă subproductia decât supraproductia biroului respec- 
tiv” (Thompson: 1973, p. 951). 


5.4.1.2. Critica lui Migué şi Bélanger (1974) 


O altă critică interesantă la adresa modelului lui Niskanen a fost formulată, aşa cum 
aminteam anterior, de Migué şi Bélanger în 1974. Principala obiectie a autorilor la adresa 
modelului maximizării bugetului propus de Niskanen a fost că birocratii nu au stimulente 
raţionale să maximizeze bugetul total al biroului lor. Premisa esenţială este că managerii 
birourilor (şi nu numai) au la dispoziţie nu un buget monolitic, aşa cum implică modelul 
lui Niskanen, ci mai degrabă un buget care poate fi împărțit in mai multe categorii. Spre 
exemplu, anumite părţi din bugetul unui birou pot fi alocate alternativ de managerul 
biroului, în vreme ce alte parti ale bugetului au o alocare prestabilită. Migué şi Bélanger 
argumentează că în negocierea dintre managerul biroului şi sponsor, managerul nu va 
maximiza bugetul total al biroului său, ci mai degrabă acea parte din buget pe care o 
poate aloca între activităţi alternative. Adică, în termenii autorilor, birocatii îşi maximi- 
zează bugetul discretionar. Dacă această parte a argumentului este adevărată, atunci 
concluzia supraproductiei biroului este eronată. „În opoziţie cu concluziile lui Niskanen, 
dacă unul dintre celelalte moduri de a investi bugetul discretionar îi furnizează satisfacţie 
managerului, atunci acesta nu va căuta să atingă nivelul de furnizare maxim. La un anu- 
mit punct pe linia bugetului, utilitatea generată de investirea unei unităţi monetare în alte 
cheltuieli dezirabile va deveni mai mare decât utilitatea alocării acelei unităţi monetare 
pentru creşterea nivelului de furnizare a serviciului” (Migué şi Bélanger: 1974, p. 33). 
Concluzia este aşadar că birocratii nu vor maximiza outputul, aşa cum susţinea prima 
variantă a modelului lui Niskanen. Această idee este exprimată de Migué şi Bélanger 
într-un alt mod. „Birourile pot fi concepute ca producătoare a două tipuri de bunuri: 
cele care pot fi consumate de cetăţeni şi cele care pot fi consumate de managerii birou- 
rilor sub forma cheltuielilor care le generează acestora utilitate. [...] Toate birourile 
operează la costul maxim potrivit cu obiectivul nivelului de furnizare şi constrângerea 
profitului neraportat. Aceasta este însă un alt mod de a spune că birourile vor cheltui orice 
sumă li se alocă. Bugetele birourilor pot fi prea mari, însă nu este necesar ca şi nivelul 
de furnizare să fie prea mare. Este de aceea clar că problema birourilor nu este supra- 
producţia. Problema este că birocratii se bucură de rente pe seama consumatorilor. Pornind 


13. Unic cumpărător. 

de la această idee, cetăţenii au motive serioase să fie suspicioşi în privinţa birocratilor” 
(Migué şi Bélanger: 1974, p. 34). Acest mod de a pune problema este compatibil cu 
concluzia că birourile vor maximiza bugetele discretionare (rezultând astfel bugete mai 
mari decât cele necesare), însă nu vor maximiza şi nivelul producţiei serviciilor lor. 


5.4.1.3. Critica lui Margolis (1975) 


În 1975, Margolis formulează alte câteva argumente împotriva modelului lui Niskanen. 
Primul argument vizează asumptia maximizării bugetului. Margolis identifică o situaţie 
posibilă în care birocratii ar putea urmări promovarea. În acest sens, ei pot să acţioneze 
în aşa fel încât să minimizeze bugetul propriului birou, acesta putând fi un obiectiv al 
superiorului lor politic. Mai mult, asumptia implicită a imobilitatii personalului adminis- 
trativ este considerată nerealistă: „funcţionarii publici pot primi recompense politice şi 
este o practică relativ comună să fie răsplătiți prin numirea în poziţii de conducere în alte 
birouri. Mutarea între birouri este aşadar o practică des întâlnită” (Margolis: 1975, 
p. 648). Mai mult, „«a face o treabă bună» poate fi adeseori mai important pentru avan- 
sarea în carieră decât mărirea bugetului propriului birou. [...] Pentru funcţionarul public 
tipic sau pentru managerul politic al unui birou, beneficiile sunt extrase mai degrabă din 
performanţa recunoscută de superiori decât din creşterea bugetului” (Margolis: 1975, 
p. 649). Al doilea argument vizează asumptia privind maximandul reprezentanţilor spon- 
sorului şi asumptiile despre contextul lor institutional. În primul rand, Margolis argumen- 
tează că Niskanen ignoră rolul executivului în monitorizarea birourilor. Este ignorat 
complet, spre exemplu (în context american), rolul preşedintelui. În al doilea rând, 
membrii legislativului nu au toţi aceleaşi stimulente de acţiune. Altfel spus, maximandul 
lor nu este obligatoriu cel descris de Niskanen. „Parlamentarii au motive foarte diferite. 
Unii aspiră la roluri de conducere în cadrul legislativului, alţii nu vor decât un loc de 
muncă sigur, alţii văd Camera Reprezentanţilor ca pe un pas către Senat, iar Senatul ca 
pe un pas către preşedinţie. Bineînţeles, fiecare parlamentar are o funcţie de utilitate 
compexă constând într-un amestec între venit, prestigiu, putere ş.a.m.d.” (Margolis : 
1975, p. 653). Implicaţia acestui amestec de motivații este că „o funcţie obiectivă repre- 
zentativă a parlamentarilor va avea multe elemente care nu sunt limitate la circumscrip- 
tiile acestora” (Margolis: 1975, p. 655). Cu alte cuvinte, parlamentarii pot avea motive 
să investească in activităţile de monitorizare a birourilor. În plus, ei au echipe de suport 
pe care le pot folosi în diferite moduri, inclusiv pentru monitorizarea birourilor. Mai 
mult, comisiile de specialitate au şi ele la dispoziţie personal administrativ care poate fi 
folosit pentru a crea informaţie despre activităţile şi bugetele reale ale birourilor. În afara 
acestor argumente, Margolis mai formulează câteva critici: în primul rând, critică spe- 
cificitatea modelului lui Niskanen care este adaptat doar instituţiilor din SUA ; în al 
doilea rând, arată că nu se poate vorbi despre o creştere continuă a guvernământului, deci 
nici despre creşterea neîntreruptă a birourilor. 

5.5. Modele alternative: modelul remodelării birourilor 
şi modelul leviatanului 


5.5.1. Modelul remodelării biroului 


În 1985, Dunleavy propune un model alternativ celui al lui Niskanen. Pentru început, 
Dunleavy formulează patru obiecţii atât la adresa modelului lui Niskanen, cât şi la adresa 
altor modele de alegere publică. Aceste modele: a) operează cu funcţii de utilitate ale 
birocratilor vag şi greşit definite ; b) presupun că toate birourile sunt agenţii ierarhice ; 
c) nu dispun de un mod adecvat de a lua în calcul variațiile în motivațiile birocratilor ; 
d) consideră că sistemele de birouri se comportă în acelaşi mod ca un singur birou 
(Dunleavy: 1985, pp. 299-300). Dunleavy dezvoltă şase enunturi opuse celor standard 
în teoria alegerii publice privind comportamentul birocratic: 1) birourile întâmpină pro- 
bleme de acţiune colectivă care le afectează comportamentul ; 2) utilităţile birocratilor 
sunt asociate numai cu o parte a bugetului biroului lor; 3) există diferenţe semnificative 
între birouri ; 4) birocratii aflaţi în poziţii de formulare de politici vor maximiza bugetele 
doar până la un nivel intern optim. Adică nu vor maximiza bugetul biroului decât dacă 
sunt îndeplinite anumite condiţii!* ; 5) birocratii maximizatori de utilitate vor fi orientati 
mai degrabă către satisfacția intrinsecă a muncii lor şi se vor concentra nu asupra maxi- 
mizării bugetului, ci asupra modelării birourilor lor pentru a le aduce cât mai aproape de 
o formă ideală ; 6) birocratii maximizatori de utilitate ar fi trebuit să extindă progresiv 
birocratiile mari, de linie, însă această implicatie nu are suport empiric. Mai degrabă, se 
poate observa un stat mai fragmentat, dominat de departamente centrale de elită, fără 
responsabilităţi de linie. Această observaţie empirică corespunde mai degrabă ipotezei 
remodelării birourilor. Vom discuta o parte dintre aceste enunturi în cele ce urmează!$. 

1) Problema acţiunii colective. Această problemă porneşte de la o asumptie ascunsă 
a modelului lui Niskanen, cea a birocratiilor ca organisme ierarhice. Aşa cum notează 
Dunleavy, în cazul modelului lui Niskanen asumptia este că fiecare agenţie are un buget 
separat şi administrat în totalitate de şef. Toţi ceilalţi birocrati din agenţie sunt redusi la 
statutul de angajaţi şi nu au influenţă în negocierea cu sponsorul. Se poate însă observa 
că în birourile reale pot să existe probleme de organizare în vederea atingerii unui obiec- 
tiv comun. De fapt, acest obiectiv comun este doar unul dintre obiectivele fiecărui biro- 
crat pe un continuum între strategiile individuale şi cele comune : promovarea (în cadrul 
aceluiaşi birou), transferuri în poziţii superioare în alte birouri, transferuri laterale (între 
subbirouri şi agenţii), reevaluare pozitivă, reducerea gradului de încărcare cu sarcini, 
direcționarea resurselor către bunuri private, îmbunătăţirea generală a condiţiilor de 
muncă, remodelare organizaţională, creşteri salariale şi, în sfârşit, maximizarea bugetu- 
lui organizaţiei (Dunleavy: 1985, p. 302). Ideea principală a acestui argument este că 
birocratii vor urmări mai degrabă strategii de maximizare a utilității individuale. De aici, 


14. Nu vom insista aici asupra acestei probleme. Pentru o analiză a acestor condiţii, recomandăm 
Dunleavy (1985, pp. 316-320). 

15. Al patrulea enunţ necesită un spaţiu mai extins decât cel pe care îl avem la dispoziţie în 
acest capitol (vezi Dunleavy: 1985). 

obiectivele individuale pot şi intră în conflict cu obiectivele colective, iar ceea ce rezultă 
este subfurnizarea celor colective. Aşadar, bugetul nu este un maximand potrivit pentru 
actorii unui model al producţiei birocratice. 

2) Problema bugetului nonmonolitic. Această problemă vizează direct ideea maximi- 
zării bugetului. Dunleavy argumentează că bugetele birourilor au de fapt mai multe 
componente. O primă astfel de componentă este bugetul de programe. Acesta este egal 
cu totalitatea cheltuielilor asupra cărora biroul are putere de supervizare sau de control, 
chiar dacă părţi mari din buget sunt implementate în alte agenţii sau birouri. O altă com- 
ponentă este acea parte din bugetul total pentru care biroul este responsabil în fata orga- 
nizatiei finantatoare. Acest tip de buget finanţează proiectele controlate direct de birou, fără 
implicarea unor agenţii separate sau subordonate. În sfârşit, a treia componentă este 
bugetul-nucleu al biroului ce reprezintă acea parte a bugetului total cheltuită pentru a 
întreţine operaţiunile interne ale biroului (Dunleavy : 1985, pp. 306-307). Spre exemplu, 
salariile, alte costuri de personal, echipamentele etc. fac parte din această categorie de 
buget. Pornind de la această taxonomie a bugetelor, Dunleavy argumentează că numai 
bugetul-nucleu este cel pe care birocratii de nivel inferior şi cei de nivel mediu ar avea 
motive să-l maximizeze. Pe de altă parte, pentru birocratii de top este mai important 
bugetul biroului. Problema este însă că, deşi aceste două tipuri de bugete sunt importante 
pentru membrii birourilor, „costurile de advocacy (în termenii timpului şi efortului inves- 
tit, ai vizibilitatii în fata sponsorului şi publicului) sunt asociate cu bugetul de programe 
al biroului” (Dunleavy : 1985, p. 309). Plecând de la această asimetrie, comportamentul 
birocratilor va depinde in mod crucial de elemente contextuale cum ar fi modul în care 
diferitele tipuri de bugete sunt diferenţiate între ele în diferite birouri (Dunleavy : 1985, 
p. 309). 

3) Problema diferenţei de comportament dintre birouri. În acest caz, argumentul este 
că factorii structurali care formează mediul birourilor şi care condiţionează comporta- 
mentul observabil al birocratilor sunt foarte diverşi. Pornind de la aceşti factori, Dunleavy 
identifică cel puţin cinci tipuri (importante) de birouri: agenţii de control care supervi- 
zează şi alocă bugete altor birouri ; agenţii de reglementare care supervizează şi contro- 
lează operaţiunile altor birouri sau agenţi privaţi ; agenţii de transfer care administrează 
plăţile către indivizi sau grupuri de interese ; agenţii de contractare care subcontractează 
activităţi către sectorul privat, agenţii de furnizare care produc ele însele bunuri şi ser- 
vicii publice. Toate aceste tipuri diferite de birouri vor prezenta diferite combinaţii de 
importanţă a celor trei tipuri de bugete. De aici, comportamentele lor vor fi diferite. Spre 
exemplu, în cazul agenţiilor de contractare, o creştere a bugetului de programe nu are 
niciun impact asupra bugetului-nucleu al agenţiei, în vreme ce în cazul agenţiilor de 
producţie, o creştere a bugetului de programe se transformă imediat într-o creştere a 
bugetului-nucleu. Aceste diferente oferă birocratilor stimulente de acţiune foarte diferite. 
O altă diferenţă dintre comportamentele birocratilor poate fi dată de diferitele perioade 
de timp in care acestea se manifestă. Spre exemplu, în anumite perioade, oficialii rationali 
nu vor urmări maximizarea bugetului de programe fiindcă s-ar reduce bugetul biroului 
de care utilităţile lor sunt mult mai legate. 

5) Obiectivul remodelării biroului. În această privinţă, Dunleavy argumentează că 
birocratii aflaţi în poziţii cu rol în construcţia politicilor publice vor avea strategii diferite 
de cea a maximizării bugetului, din trei motive. În primul rând, managerii de top (seni- 
ori) pun accentul pe componentele pecuniare ale funcţiilor lor de utilitate mai puţin decât 

birocratii aflaţi mai jos în ierarhia biroului. Mai degrabă, există o schimbare progresivă 
a accentului dinspre motive pecuniare spre motive nonpecuniare, odată cu creşterea pozi- 
tiei în ierarhie. Devin astfel mai importante statutul, prestigiul, patronajul şi influenţa 
(Dunleavy: 1985, p. 320). În al doilea rând, caracteristicile funcţiei publice limitează 
nivelul la care utilitatea pecuniară poate fi crescută. Salariile oficialilor guvernamentali 
sunt de obicei plafonate şi astfel maximizarea bugetului devine „o activitate extrem de 
frustrantă în termenii utilității pecuniare directe” (Dunleavy : 1985, p. 320). În al treilea 
rând, pornind de la cele anterioare, un model mai realist de birocrat este cel în care sunt 
maximizate elemente nepecuniare specifice caracteristicilor intrinsece ale tipului de muncă 
în care acesta este implicat. Pornind de la toate aceste observaţii, birocratii de top, maxi- 
mizatori ai propriei bunăstări în condiţiile constrângerilor pecuniare (plafonările salariale 
şi categoriile salariale), „vor adopta o strategie de (re)modelare a biroului” (Dunleavy : 
1985, p. 322), construită pentru a îmbunătăţi condiţiile de muncă, a oferi o atmosferă 
colegială sau o localizare centrală a biroului. Această strategie de remodelare ia de obicei 
câteva forme : reorganizarea internă, redefinirea relaţiilor cu partenerii externi, îmbună- 
tatirea şanselor în competiţia cu alte birouri, transformarea practicilor interne de muncă 
(Dunleavy: 1985, pp. 322-324). 

6) Problema creşterii guvernământului. Modelul lui Niskanen formula predicția supra- 
producţiei. Pornind de la asumptia maximizării bugetului, era de aşteptat să observăm 
expansiunea continuă a birourilor mari sau cel puţin să nu observăm o diminuare a 
dimensiunii acestora şi a importanţei lor totale. De asemenea, ar fi trebuit să observăm 
o continuă centralizare a funcţiilor şi personalului în agenţiile guvernamentale naţionale 
mai degrabă decât la nivelurile subordonate. Aceste implicaţii ale modelului lui Niskanen, 
argumentează Dunleavy, nu au însă suport empiric. Mai mult, datele sunt chiar contrare. 
În termenii lui Dunleavy, „creşterea guvernământului a luat mai degrabă forma reţelelor 
descentralizate formate din agenţii de mică dimensiune. [...] Agenţiile mari au pierdut 
din funcţii [...], iar creşterea guvernământului s-a concentrat spre unităţile subnationale, 
autorităţi locale, sisteme spaţial descentralizate sau agenţii cvasiguvernamentale” 
(Dunleavy : 1985, p. 325). 

Toate punctele discutate mai sus converg către legitimitatea construirii unui model al 
producţiei birocratice care să aibă drept fundament nu maximizarea bugetului, ci „maxi- 
mizarea potrivirii dintre propriul birou şi o formă optimă a acestuia, date fiind constrân- 
gerile bugetare determinate în mod contingent” (Dunleavy: 1985, p. 325). Altfel spus, 
birocratii nu urmăresc expansiunea bugetară, ci remodelarea biroului. 


5.5.2. Modelul maximizării monolitice a venitului 
sau modelul leviatanului 


În 1977, Brennan şi Buchanan prezintă un model al maximizării bugetului care se înde- 
părtează de modelulul lui Niskanen sub câteva aspecte semnificative. În primul rând, modelul 
nu mai discută separat problema birocratilor, iar maximizarea bugetului nu mai este văzută 
ca o acţiune realizată de birocrati împotriva intereselor cetăţenilor şi politicienilor. De 
această dată, bugetul este mărit peste cel necesar de către guvernământ, văzut ca un 
conglomerat format din politicieni şi birocrati (Brennan şi Buchanan: 1977, p. 259). În 

al doilea rând, modelul nu mai este preocupat de modul în care trebuie organizată biro- 
cratia pentru a-i elimina sau a-i limita ineficienta. Problema este pusă explicit în termenii 
limitării constituționale a capacității statului de a impune taxe cetățenilor. Această limitare 
constituțională este considerată un mijloc eficient de limitare a creşterii guvernământu- 
lui-leviatan. 

Pornind de la modelul din 1977, Brennan şi Buchanan prezintă în 1980 un model 
extins. În tradiţia downsiană, toți actorii sunt definiti ca maximizatori de utilitate. În 
aceeaşi tradiţie, o parte a actorilor din lumea-model, votantii plătitori de taxe, sunt con- 
siderati a fi rational-ignoranti'®. Această asumptie este construită pe caracteristicile 
neexcusivitatii şi nerivalităţii în consum (adică, dacă eu consum o informatie, şi altul o 
poate consuma) ale informaţiei despre producţia şi furnizarea colectivă a diferitelor bunuri 
şi servicii. În alţi termeni, această informaţie are caracteristicile unui bun public. În 
termenii lui Brennan şi Buchanan, „din cauză că achiziţionarea acestui tip de informaţie 
este costisitoare şi că beneficiile nu pot fi apropriate în totalitate de votantul care se 
informează, toţi indivizii vor rămâne, in mod rational, neinformati în ceea ce priveşte 
alegerile şi politicile publice în general” (Brennan şi Buchanan: 1980, p. 24). Astfel 
definiti, votantii plătitori de taxe se confruntă cu un actor monolitic format din politicieni 
şi birocrati - guvernământul. Aşa cum remarcam mai sus, aceasta este o modificare 
substanţială faţă de modele anterioare (ale birocraţiei sau taxării). În termenii autorilor, 
este vorba despre un „salt eroic de la maximizarea individuală a utilității la presupunerea 
unui singur maximand pentru guvernământ care este modelat în aproape toate circum- 
stantele ca fiind o colectivitate” (Brennan şi Buchanan: 1980, p. 35). Caracteristica 
fundamentală a acestui actor este că maximizează venitul pe care îl extrage de la votanti 
prin intermediul sistemelor de taxare. Asumptia guvernământului monolitic nu angajază 
însă o metodologie sau o ontologie holistă. Actorii individuali, birocrati sau politicieni, 
maximizează la rândul lor utilitate, dar nu neapărat sub forma venitului guvernământului. 
„Decidenţii individuali din model nu încearcă să promoveze in mod explicit interesul 
leviatanului, nu mai mult decât ar încerca să promoveze mai familiarul interes public” 
(Brennan şi Buchanan: 1980, p. 36). Modelul propus de Brennan şi Buchanan este con- 
struit pe asumptia că „din interacţiunea tuturor decidentilor guvernamentali, apare ceva 
apropiat de interesul leviatanului, chiar dacă nimeni nu ar fixa maximizarea venitului ca 
scop al acţiunii sale” (Brennan şi Buchanan: 1980, p. 36). În ce priveşte interacţiunea 
dintre aceşti doi actori - guvernământul, ca monolit format din politicieni şi birocrati, şi 
votantii, ca plătitori de taxe rational-ignoranti -, apar câteva concluzii importante : prima 
dintre acestea este că, neconstrâns, leviatanul îi va exploata pe cetăţeni; a doua este că 
nu orice constrângere este la fel de eficientă. Din cauza ignoranței rationale a votantilor 
este probabil ca aceştia să nu monitorizeze acţiunile guvernamentale. De aceea, probabil 
că votul şi alegerile democratice care se desfăşoară în faza politicii postconstitutionale nu 
vor fi o constrângere eficace asupra guvernământului. De aici, Brennan şi Buchanan 
concluzionează că singura constrângere care va limita puterea leviatanului asupra cetate- 
nilor este cea realizată la nivel constitutional. Nu vom intra în detaliile alegerii constitu- 
tionale pentru că nu fac obiectul acestui capitol”. 


16. Pentru detalii ale acestei teorii, recomandăm consultarea capitolului 3. 
17. Pentru o abordare care cuprinde aceste detalii, reccriandăm lecturarea capitolului 9. 

5.6. Birocratie şi eficienţă: discuţie 


În secţiunile precedente am prezentat modelul lui Niskanen şi modul în care acesta a 
evoluat în funcţie de criticile formulate la adresa lui. De asemenea, am prezentat o parte 
dintre aceste critici şi am specificat pe scurt două dintre modelele alternative. Toate 
acestea au urmărit creionarea modului în care teoria alegerii publice a tratat rolul biro- 
cratiei in problema mai largă a creşterii şi a mărimii guvernământului. Pe parcursul 
capitolului s-au putut observa câteva constante ale acestei abordări. Una dintre ele este 
preocuparea pentru consideratiile despre eficienţă. Modelele alegerii publice sunt preo- 
cupate, în general, de eficienţa alocării prin mijloace politice a resurselor insuficiente. 
Sunt aproape absente, spre exemplu, preocupările pentru echitatea acestor alocări. De 
asemenea, constantă este şi folosirea unor asumptii comportamentale de uniformizare!. 
În general, toţi actorii maximizează fie bugetul, fie bugetul discretionar, fie beneficii care 
derivă din remodelarea birourilor ş.a.m.d. Constantă este şi sensibilitatea acestor modele 
la modificări incrementale ale unora dintre asumptiile lor cheie. Modificând anumite 
asumptii comportamentale sau structurale, concluziile modelelor se pot schimba!?. 

O categorie importantă a acestor constante se referă la soluţiile oferite problemelor 
producţiei birocratice. Prescriptiile teoreticienilor alegerii publice au păstrat caracteristi- 
cile modelelor din care au fost derivate, fiind de asemenea adecvate pentru o lume uni- 
formă. Altfel spus, soluţiile nu au făcut nici ele distincţia între diferite tipuri de birouri 
sau diferite tipuri de maximande. Deşi nu am oferit exemple ale acestor soluţii în cadrul 
celorlalte subcapitole, vom enumera aici câteva dintre acestea: a) permisiunea acordată 
birourilor de a furniza acelaşi tip de produs (înlăturarea monopolului birourilor) ; b) con- 
ditionarea salariilor managerilor de mărimea bugetului organizaţiei ; c) descentralizarea - 
mutarea producţiei către unităţi subnationale de furnizare ; d) privatizarea. Toate aceste 
soluţii, dar şi altele”, au ignorat, de obicei, diversitatea lumii reale a birourilor. 

Caracteristica de uniformitate a asumptiilor, împreună cu aceeaşi caracteristică a 
soluţiilor nu sunt probleme în sine. Ele devin o problemă doar atunci când lumea reală 
diferă în aceste moduri fundamentale de lumea-model. Implicatia este că, în lipsa unei 
testări concludente, ele nu sunt recomandabile pentru a fi folosite în construcţia politici- 
lor publice. Aşa cum mentionam în introducerea acestui capitol, teoria alegerii publice 
şi, în particular, cercetarea asupra producţiei birocratice au fost folosite pentru a justifica 
programele de reformă ale guvernelor din lumea anglo-saxonă în anii 19802. Deşi, în 
general, modelele birocraţiei â la Niskanen erau sensibile la specificaţii alternative ale 
unora dintre asumptiile comportamentale şi structurale, iar testarea implicatiilor şi solu- 
tiilor derivate din aceste modele erau abia in etapa de început, ele au fost importate în 
discursul politicienilor şi în politicile guvernamentale. Nu vom analiza aici oportunitatea 


18, Vezi Ungureanu (2012). 

19. Vezi Ungureanu (2011), pentru detaliile acestui argument. 

20. Pentru cunoaşterea aprofundată a acestor soluţii, recomandăm, spre exemplu, Niskanen 
(1968, 1971) şi Gunning (2003). 

21. Despre legătura dintre teoria alegerii publice şi guvernările de dreapta din lumea anglo-saxonă 
a anilor 1980, recomandăm, spre exemplu, consultar<a lucrării lui Dowding din 1995. 

sau efectul acestor politici?, ci argumentăm că ele au avut un efect important asupra 
statelor în care au fost aplicate. Plecând de la magnitudinea acestui efect, se poate susţine 
o abordare mai precaută a utilizării acestor rezultate în politici de scară largă. 

Modelele prezentate in acest capitol, dar şi altele, abordate cu precautia menţionată 
mai sus, pot fi însă vehicule importante pentru progresul în studiul organizaţiilor biro- 
cratice publice. Limitele amintite aici au doar rolul de a îngrădi utilizarea lor fără o 
testare prealabilă corespunzătoare. Chiar şi dacă nu se acceptă validitatea implicatiilor 
acestor modele sau dacă nu acceptăm strategiile de cercetare specifice teoriei alegerii 
publice, se poate admite că studierea acestor modele şi a altora din cadrul acestei abordări 
poate fi un pas înainte pe drumul cunoaşterii organizaţiilor birocratice. 


Bibliografie 


Bendor, J., Taylor, S., Gaalen, R. (1985), „Bureaucratic Expertise vs. Legislative Authority : A Model 
of Deception and Monitoring in Budgeting” , American Political Science Review, 79, pp. 1041-1060. 

Brennan, G., Buchanan, J.M. (1977), „Toward a Tax Constitution for Leviathan”, Journal of Public 
Economics, 8, pp. 255-273. 

Brennan, G., Buchanan, J.M. (1980), The Power to Tax: Analytical Foundations of a Fiscal 
Constitution, Cambridge : Cambridge University Press. 

Breton, A., Wintrobe, R. (1975), ,, The Equilibrium Size of a Budget-maximizing Bureau: A Note 
on Niskanen’s Theory of Bureaucracy”, Journal of Political Economy, vol. 83, nr.1, pp. 195-207. 

Casas-Pardo, J., Puchades-Navarro, M. (2001), „A Critical Comment on Niskanen’s Model”, Public 
Choice, 107, pp. 147-167. 

Dowding, K. (1995), The Civil Service, Londra, New York: Routledge. 

Downs, A. (1957), An Economic Theory of Bureaucracy, New York: Harper and Row. 

Downs, A. (1965), „A Theory of Bureaucracy”, The American Economic Review, 55, pp. 439-446. 

Dunleavy, P. (1985), ,,Bureaucrats, Budgets and the Growth of the State: Reconstructing an 
Instrumental Model”, British Journal of Political Science, vol. 15, nr. 3, pp. 299-328. 

Eavey, C.L., Miller, G.J. (1984), „Bureaucratic Agenda Control: Imposition or Bargaining”, 
American Political Science Review, 78, pp. 719-733. 

Gunning, P. (2003), Understanding Democracy : An Introduction to Public Choice, Taiwan: Nomad 
Press. 

Margolis, J. (1975), ,,Bureaucrats and Politicians: Comment”, Journal of Law and Economics, 
vol. 18, nr. 3, Economic Analysis of Political Behavior : Universities-National Bureau Conference 
Series, nr. 29, pp. 645-659. 

McGuire, T.C. (1981), ,,Budget-maximizing governmental agencies: An empirical test”, Public 
Choice, 36, pp. 313-322. 

Migué, J.L., Bélanger, G. (1974), „Toward a General Theory of Managerial Discretion”, Public 
Choice, vol. 17, nr. 1, pp. 27-47. 

Miller, G.J., Moe, T.M. (1983), „Bureaucrats, Legislators and the Size of Government”, American 
Political Science Review, 77, pp. 297-322. 

Mueller, D. (2003), Public Choice III, Cambridge University Press. 

Niskanen, W.A. (1968), ,,The Peculiar Economics of Bureaucracy”, The American Economic 
Review, vol. 58, nr. 2, pp. 293-305. 


22. Împărtăşim însă o parte a criticilor formulate de Peters şi Savoie în 1994. 


MODELE ECONOMICE ALE BIROCRAȚIEI 113 


Niskanen, W.A. (1971), Bureaucracy and Representative Government, Chicago : Aldine-Atherton. 

Niskanen, W.A. (1975), „Bureaucrats and Politicians”, Journal of Law and Economics, vol. 18, 
nr. 3, Economic Analysis of Political Behavior : Universities-National Bureau Conference Series, 
nr. 29, pp. 617-643. 

Niskanen, W.A. (2012), „Gordon Tullock’s Contribution to Bureaucracy”, Public Choice, 152, 
pp. 97-101. 

Ostrom, E. (1986), „An Agenda for the Study of Institutions”, Public Choice, 48, pp. 3-25. 

Peters, G.B., Savoie, D.J. (1994), „Civil Service Reform: Misdiagnosing the Patient”, Public 
Administration Review, vol. 54, nr. 5, pp. 418-425. 

Romer, T., Rosenthal, H. (1978), „Political Resource Allocation, Controlled Agendas, and the 
Status Quo”, Public Choice, 33, pp. 27-43. 

Shughart, W.F. II, Razzolini, L. (2001), The Elgar Companion to Public Choice, Edward Elgar 
Publishing Limited. 

Thompson, E. (1973), „Bureaucracy and Representative Government. by William A. Niskanen, 
Review”, Journal of Economic Literature, vol. 11, nr. 3, pp. 950-953. 

Tollison, R.D. (2008), „The Perspective of Economics”, în C.K. Rowley, F. Schneider (eds.), 
Readings in Public Choice and Constitutional Political Economy, Springer. 

Tullock, G. (1965), The Politics of Bureaucracy, Washington : The Public Affairs Press. 

Tullock, G. (1972), „Review of Bureaucracy and Representative Government”, Public Choice, 12, 
pp. 119-124. 

Tullock, G. (1974), „Dynamic hypothesis of bureaucracy”, Public Choice, 19, pp. 127-131. 

Ungureanu, D.M. (2011), „On Rationality in Political Science : the Problem of Unrobustness of 
Uniformity Behavioral Assumptions”, Workshop on „The Sciences of the Artificial vs. the 
Cultural and Social Sciences” (manuscris nepublicat). 

Ungureanu, D.M. (2012), „Science and Social Responsibility : the «Bureaucratic Wars» from Public 
Choice Theory”, European Journal of Science and Theology, 8, supl. 1, pp. 235-244. 

Weber, M. (1978), Economy and Society : An Outline of Interpretive Sociology, Berkely : University 
of California Press. 

Wilson, W. (1887), „The Study of Administration” , Political Science Quarterly, vol.2, nr. 2, pp. 197-222. 


Capitolul 6 


Creşterea şi mărimea guvernământului 


Mirela Vlăsceanu*, Monica Puşcaş 


Rezumat: În teoria alegerii publice, creşterea guvernământului este analizată în raport 
cu cauzele care o determină şi din perspectiva efectelor sale asupra eficienţei alo- 
cării resurselor. Acest capitol urmăreşte, în primul rând, să ofere o scurtă prezentare 
a teoriilor care abordează aceste subiecte şi, în al doilea rând, să identifice câteva 
arii problematice privind această tematică. Astfel, după câteva clarificări conceptuale, 
mai întâi este abordat modul în care diverse categorii de actori şi fenomene sunt 
identificate drept cauze ale creşterii guvernământului, apoi este tratată relaţia dintre 
creşterea guvernământului şi eficienţă. În final sunt prezentate şi discutate câteva 
dintre posibilele limite ale modelelor prezentate şi ale abordării în analiza acestei 
problematici. 


6.1. Introducere 


Mărimea guvernământului se referă în sens general la volumul cheltuielilor publice, 
respectiv la bugetul gestionat de sectorul public al unui stat. Preocuparea pentru studierea 
acestui subiect a apărut în contextul creşterii cheltuielilor publice în toate statele indus- 
trializate în secolul al XIX-lea, mai întâi sub impactul celor două războaie mondiale şi 
al crizei financiare. Procesul a continuat însă în perioada postbelică, atingând un maximum 
între 1960 şi 1980, în contextul extinderii statului bunăstării. Creşterea guvernământului, 
documentată, printre alţii, de Tanzi şi Schuknecht (2000), a atras atenţia cercetătorilor 
din cauza răspândirii fenomenului la nivel global, dar şi a ratei foarte accelerate de creş- 
tere de după anii 1960. 

Mărimea guvernământului este măsurată în special prin valoarea tuturor cheltuielilor 
guvernamentale sau prin bugetul public anual ca procent din produsul intern brut. Aceasta 
include ca dimensiuni cheltuielile publice pentru bunuri şi servicii, cheltuielile sub formă 
de transferuri şi subvenţii şi dobânzile la datoria publică (Peacock: 2004, p. 270). 


*  Beneficiară a proiectului „Burse Doctorale pentru o Societate Sustenabilă”, proiect cofinantat 
de Uniunea Europeană prin Fondul Social European, Programul Operaţional Sectorial Dezvoltarea 
Resurselor Umane 2007-2013. 

Mărimea guvernământului mai poate fi măsurată şi prin indicatori precum: valoarea 
cheltuielilor guvernamentale pe cap de locuitor (raportate la nivel naţional sau local), 
numărul comisiilor guvernamentale sau al departamentelor şi agenţiilor, numărul angaja- 
tilor în sectorul public raportat la numărul total al persoanelor angajate ş.a. 

În cadrul de analiză a alegerii publice, studiul creşterii guvernământului s-a dezvoltat 
în special pe două direcţii. Pe de o parte, s-a încercat identificarea cauzelor care au dus 
la creşterea guvernământului : comportamente maximizatoare ale actorilor şi factori 
economici, sociali şi demografici. Pe de altă parte, s-au cercetat efectele economice 
agregate ale acestui fenomen şi impactul asupra actorilor implicaţi. 

În a doua direcţie de cercetare, o preocupare majoră o constituie problema eficienţei 
guvernământului. Totuşi, conţinutul noţiunii de „eficienţă” este foarte divers. Un prim 
sens este cel de randament al cheltuielilor publice. Eficienţa guvernământului se referă 
astfel la modul în care sunt cheltuiţi banii publici, respectiv la utilitatea acestor costuri. 
Aceasta se reflectă în valorile unui set de indicatori macroeconomici de performanţă 
precum produsul intern brut (PIB), PIB pe cap de locuitor, densitatea populaţiei, deschi- 
derea economică, volumul importurilor şi al exporturilor, urbanizarea etc. O a doua 
viziune propune măsurarea eficienţei în termeni de cost-beneficiu, comparativ cu scopu- 
rile urmărite. Astfel, un anumit nivel al cheltuielilor publice este necesar pentru produ- 
cerea bunurilor publice şi pentru asigurarea accesului larg la ele. Atât timp cât aceste 
două deziderate sunt atinse, nivelul cheltuielilor poate fi considerat eficient, independent 
de alte estimări ce privesc doar nivelul costurilor. Nu în ultimul rând, consideratiile 
despre eficienţă au fost adesea părtinitoare din punct de vedere ideologic, preferința 
politică sau economică de stânga sau dreapta, pentru guvernământ mare sau restrâns 
influențând semnificativ concluziile referitoare la eficienţă. În această perspectivă, ges- 
tionarea unui volum tot mai mare de cheltuieli prin intermediul instituţiilor asociate cu 
sistemul public şi efectele sale economice sunt analizate prin comparaţie cu alternativele 
private bazate pe mecanisme de piaţă. Perspectiva noului management public! se bazează 
în special pe ideea că statul nu este un bun administrator al bunurilor publice, iar ineficienta 
guvernământului este cu atât mai mare cu cât acesta administrează o sumă mai mare. 

În ceea ce priveşte studiul mărimii guvernământului, modelele şi teoriile care o explică 
pot fi organizate după mai multe criterii. Mueller (2003) propune ca element central de 
analiză statul, argumentând că explicaţiile creşterii guvernământului se axează fie pe 
rolurile statului (furnizor de bunuri publice, coordonator al redistributiei, mediator între 
interesele diferite), fie pe aspectele sale structurale (aparat birocratic specific, politica de 
taxare). Toate aceste elemente au fost identificate ca având implicaţii asupra creşterii 
guvernământului. Un alt mod util de a privi problematica legată de mărimea guvernă- 
mântului este distincţia dintre teorii ale „cererii” (demand) şi ale „ofertei” (supply). În 


1. Noul management public este o soluţie tehnică de eficientizare a sectorului public prin 
reformarea sa după modelul sectorului privat, prin introducerea stimulentelor pentru performanţă 
şi competiţie. Abordarea accentuează virtuțile pieţei şi presupune că transferul unor mecanisme 
specifice ei (de exemplu, competiţia între furnizori, preocuparea fata de rezultate - outputuri) 
în cadrul sectorului public va determina eficientizarea lui şi sensibilizarea faţă de cetăţeanul 
consumator. Ideea pe care se bazează este aceea că sectorul public e prin natura sa ineficient 
şi produce sau introduce distorsiuni în funcţionarea corectă a pieţelor, (în timp ce piaţa este 
văzută ca instituţia naturală, firească şi totodată cea mai eficientă), iar guvernarea şi mai ales 
Statul trebuie reduse cât mai mult posibil (Păunescu: 2008, p. 38). 

prima categorie, accentul cade pe rolul cerinţelor votantilor şi ale grupurilor de interese 
în creşterea statului. În a doua categorie accentul cade pe costurile create de aparatul de 
stat: nivelul taxelor, costurile serviciilor publice, dar şi comportamentele maximizatoare 
ale actorilor guvernamentali ce determină costuri crescute (Kau şi Rubin: 2002, p. 390). 
O altă taxonomie este cea propusă de Mueller (2003), Garrett şi Rhine (2006, p. 17), 
care, deşi fac referire la acelaşi tip de date, consideră că teoriile despre mărimea guver- 
nământului au în vedere fie „cetăţenii asupra statului”, fie „statul asupra cetăţenilor”. În 
prima clasă se află modelele care explică mărimea guvernământului prin modul în care 
statul răspunde nevoilor şi cerinţelor cetăţenilor, subliniind că există trei ipostaze princi- 
pale ale acestuia : statul ca factor de distribuţie şi reducere a externalităţilor?, guvernă- 
mântul ca redistribuitor al veniturilor şi al bunăstării”, guvernământul ca rezultat al 
acţiunii diverselor grupuri de interese“. Deci, aici, creşterea guvernământului este 
considerată un răspuns al guvernantilor la cererea publică de bunuri şi servicii, ca şi în 
cazul teoriilor cererii (demand theories). Pe de altă parte, teoriile care vizează „statul 
asupra cetăţenilor”, abordate de Mueller (2003) şi Garrett şi Rhine (2006, p. 17), au în 
vedere perspectiva conform căreia creşterea guvernământului este independentă de acti- 
unile cetăţenilor, fiind generată doar de ineficientele inerente sau stimulentele guvernan- 
tilor - birocrati sau politicieni. În această perspectivă sunt reprezentative: teoria 
birocraţiei, abordată de Niskanen (1971), Borcherding (1977) şi Mueller (2003), teoria 
iluziei fiscale, abordată de Buchanan (1967), Hamilton (1983), Oates (1988), Hines şi 
Thaler (1995) şi Mueller (2003), teoria statului monopolist şi a leviatanului, abordate de 
Tullock (1959), Brennan şi Buchanan (1977, 1980), Nelson (1987) şi Zax (1989). 

În mod evident, fiecare dintre aceste taxonomii este criticabilă, atât pentru că sursele 
şi mecanismele de creştere a statului sunt diverse, cât şi pentru că fenomenul implică, 
adesea simultan, diferite componente, iar distinctiile conceptuale complet lipsite de ambi- 
guitate nu sunt nici ele posibile. În subcapitolul următor ne propunem să prezentăm pe 
scurt cele mai importante dintre aceste abordări privind creşterea sectorului de stat, 
pornind de la premisele pe care se construiesc acestea. Mai exact, ne vom referi la aceste 
abordări în funcţie de actorii ale căror interese sunt considerate principala sursă a creş- 
terii sectorului public. În continuare, vom accentua implicaţiile fiecărei abordări pentru 
discuţia despre eficienţă. Scopul este de a arăta că, în funcţie de modul în care sunt 
conceptualizate cauzele creşterii guvernământului, evaluările efectelor acesteia şi în spe- 
cial ale eficienţei pot fi fundamental diferite. Apoi vom încerca o raportare critică la 
teoriile existente, incluzând şi unele dintre criticile majore aduse abordărilor prezentate. 
Ultimul subcapitol este o analiză critică a abordărilor prezentate şi a implicatiilor acestora. 


2. În lucrările lui Mueller (2003), Baumol (1967), Ferris şi West (1999) şi Rodrik (1998). 

3. În lucrările lui Meltzer si Richards (1978, 1981, 1983), Kristov, Lindert si McClelland 
(1992) si Peltzman (1980). 

4. in lucrările lui Olson (1965), Moe (1980), Becker (1983) si Mueller si Murrell (1985, 1986). 

6.2. Prezentare succintă a principalelor abordări : 
de ce cresc guvernămintele ? 


6.2.1. Interesele votantilor 


O primă categorie de teorii identifică drept cauză a creşterii guvernământului presiunile 
venite din partea cetăţenilor sau a votantilor în ansamblu şi foloseşte ca premise rolul 
statului de furnizor al bunurilor publice şi teoria votantului median‘. Astfel, se consideră 
că votantii doresc o serie de bunuri publice şi acceptă să susţină prin intermediul taxelor 
plătite furnizarea acestora de către sectorul de stat. În acelaşi timp, ca actori rationali, ei 
doresc să beneficieze de aceste servicii şi bunuri publice cu costuri cât mai reduse pentru 
ei. Prin urmare, analizele din această categorie se bazează pe modele de echilibru, în 
care se încearcă aproximarea nivelului optim al taxării sau a mărimii optime a statului, 
în funcţie de poziţia diferitelor categorii de votanti, de opţiunea lor pentru un anumit 
nivel de redistributie sau de cererea lor pentru servicii publice. De exemplu, Barzel şi 
Deacon (1975) creează un model economic al cheltuielilor statului pentru bunurile publice 
în care analizează relaţia dintre nivelul acestora şi utilitatea pentru votanti a diferitelor 
tipuri de bunuri. Ei argumentează că pentru bunurile publice există un nivel optim al 
taxării care corespunde nivelului de taxe colectate de la votantul median, dar că atât 
cererea, cât şi preţul bunurilor publice se pot modifica atunci când bunuri similare sunt 
disponibile şi din surse private (Barzel şi Deacon: 1975, p. 12). Cei doi autori mai arată 
şi că punctul de echilibru între cantitatea de bunuri publice oferite şi costul acestora 
variază în funcţie de modul in care diferiţi votanti evaluează şi au acces efectiv la aceste 
bunuri, dar şi în raport cu veniturile de care dispun (Barzel şi Deacon: 1975, p. 13). 
Mai exact, nivelul preferat de taxare pentru, spre exemplu, educaţie superioară este dife- 
rit pentru o persoană cu venituri extrem de mici şi una cu venituri medii sau foarte mari. 
Conform teoriei, diferenţele sunt substanţiale în funcţie de cum sunt situate categoriile 
de votanti, iar raportul variabil dintre ele în cadrul unei populaţii stă la baza modificări- 
lor mărimii guvernământului. 

Acest tip de analiză este extinsă prin luarea în calcul a altor caracteristici ale votan- 
tilor, în afară de categoria de venit în care aceştia se încadrează. Spre exemplu, Mueller 
(2003, p. 507) propune un model în care nivelul cheltuielilor guvernamentale poate fi 
aproximat pornind de la poziţia votantului median şi preferinţele acestuia în privinţa 
cantităţii de muncă depusă, a nivelului taxării şi a altor variabile ce privesc gusturile®. 
De asemenea, Meltzer şi Richard (1981, 1983) se concentrează asupra preferințelor 
votantilor referitoare la nivelul de redistributie şi includ ca factori preferinţele privind 
raportul dintre efort şi timp liber sau veniturile disponibile pentru consum. Totodată, ei 


5. Pentru o definire cuprinzătoare a acestui concept, recomandăm lecturarea capitolului 8. 

6. Sintagma se referă la noţiunea de „variabile care vizează preferinţele” (taste variables) 
folosită de Mueller in (2003). Aceasta descrie preferinţele votantilor ca fiind determinate nu de 
caracteristicile lor particulare, ci de trăsături ale contextului în care se află votantii. Exemplele 
includ densitatea populaţiei sau gradul de risc social generat de o economie deschisă. 

analizează şi relaţia dintre diferite preferinţe ale votantilor şi niveluri diferite ale cheltuielilor 
publice, arătând că mărimea guvernământului depinde în mod direct de diferenţa dintre 
venitul mediu şi venitul „votantului decisiv” (Meltzer şi Richard : 1983). Termenul denotă 
votantul a cărui poziţie este decisivă pentru luarea deciziei sociale (Meltzer şi Richard : 
1983, p. 404), fie că acesta coincide sau nu cu votantul median’. În acest sens, cei doi 
arată că preferința socială privind taxarea se formează nu doar în funcţie de nivelul de 
venit al votantilor, ci depinde explicit de raportul dintre diferitele categorii de votanti în 
cadrul populaţiei. Astfel, cu cât venitul votantului decisiv este mai mare sau mai mic 
decât cel mediu, cu atât votantii respectivi vor face presiuni pentru scăderea sau creşterea 
redistributiei. Implicatia principală este că modificări ale structurii populaţiei de votanti — 
prin includerea celor cu venituri mici sau a vârstnicilor - duc la modificarea raportului 
dintre venitul votantului decisiv şi venitul mediu şi, implicit, la modificarea preferințelor 
privind dimensiunea şi tipul de politici redistributive aplicate (Meltzer şi Richard: 1983, 
p. 412). Tullock argumentează că raportul dintre venitul mediu şi venitul (votantului) median 
este constant de la al doilea război mondial încoace şi este mai mic decât 1, fapt care 
vine în sprijinul teoriei lui Meltzer şi Richard (Tullock: 1983). 

O altă teorie extrem de influentă este cea a lui Peltzman, care porneşte tot de la ati- 
tudinea votantilor fata de redistributie, dar nu mai utilizează modelul votantului median, 
ci se concentrează asupra relaţiei dintre politicieni şi votanti (Mueller: 2003, p. 515). 
Peltzman arată că sprijinul acordat politicienilor şi programelor acestora variază în func- 
tie de distribuţia veniturilor şi că votantii americani au tendinţa de a penaliza electoral 
guvernatorii locali şi partidele care cresc cheltuielile publice (Peltzman : 1992). O posi- 
bilă explicaţie oferită este că votantii provin mai degrabă din populaţia cu venituri medii 
şi mari, în cazul celor relativ bogaţi şi bine informaţi existând cea mai mare probabilitate 
să răspundă negativ la o creştere a mărimii guvernământului (Peltzman : 1992, p. 358). 

Pornind de la aceste teorii, unele studii se concentrează în special asupra modului în 
care anumite categorii de votanti influenţează mărimea statului. Husted şi Kenny (1997) 
analizează efectul extinderii dreptului de vot după 1950 în SUA, arătând că o mai mare 
participare politică a celor cu venituri mici a dus la scăderea veniturilor votantului deci- 
siv. Acest fapt a dus la scăderea venitului votantului median în raport cu venitul mediu 
agregat, ceea ce a determinat o preferinţă socială pentru un nivel mai mare al cheltuieli- 
lor publice, care să susţină redistributia necesară pentru compensarea acestor inegalităţi. 
Astfel, includerea în rândul electoratului a celor cu venituri mici a determinat creşterea 
nivelului acceptat de redistributie şi, ca urmare, creşterea cheltuielilor sociale de la nive- 
lul statelor americane. Rolul votantilor în expansiunea statului este analizat şi de Rodrik 
(1998), care arată că, în perioada postbelică, creşterea statului bunăstării a fost mai mare 
în statele cu economii deschise, unde votantii au făcut presiuni în sensul creşterii protec- 
tiei sociale care să compenseze riscurile create de deschiderea economică. 


7. Poziţia votantului decisiv coincide cu cea a votantului median în condiţiile votului univer- 
sal şi folosirii regulii majorităţii în luarea deciziei (Meltzer şi Richard: 1983, p. 404). 

6.2.2. Interese ale birocraţiei 


În ceea ce priveşte influenţa intereselor birocraţiei asupra creşterii guvernământului, 
majoritatea analizelor din perspectiva alegerii publice conchid că aceasta determină, 
într-adevăr, o creştere a cheltuielilor publice. Această perspectivă se regăseşte în prima 
analiză economică a birocraţiei şi anume cea realizată de Anthony Downs (1964, 1965). 
În contrast cu abordări descriptiv-normative ca cea din lucrările lui Max Weber (1922), 
care accentuau elementele de superioritate ale organizării birocratice în raport cu cea 
tradiţională sau feudală, analiza lui Downs ilustrează pentru prima dată modul în care 
disfunctiile sau limitele birocraţiei decurg din structura şi caracteristicile sale particulare 
(Ungureanu şi Iancu: 2012, cap. 8). Concluzia importantă a lui Downs referitoare la 
acest aspect este că, odată creată, structura birocratică tinde să se multiplice şi să se 
autoperpetueze, iar organizaţiile birocratice sunt şi ele formate din agenţi maximizatori, 
astfel încât o organizaţie birocratică va fi interesată în primul rând de întărirea poziţiei 
proprii şi de atragerea a cât mai multor resurse, independent de celelalte scopuri ale 
organizaţiei”. 

Teoriile care leagă birocraţia de creşterea guvernământului au în vedere în special 
două tipuri de cauze pentru acest fenomen. În primul caz, sunt accentuate caracteristicile 
specifice ale productivităţii şi preţului serviciilor în sectorul public. Un binecunoscut 
astfel de model este cel al „efectului Baumol”, denumit după susținătorul teoriei care a 
argumentat că există o creştere constantă a sectorului public şi a costurilor acestuia. O 
primă explicaţie este că productivitatea din sectorul public este mai redusă, iar Baumol 
(1993, p. 19) afirmă că acest lucru se datorează şi naturii bunurilor şi serviciilor produse, 
întrucât acestea sunt mai puţin perfectibile prin inovaţie tehnologică. Mai mult, autorul 
arată că în condiţiile în care productivitatea în anumite sectoare este aproape constantă, 
orice creştere a salariilor din acele sectoare va duce la mărirea cheltuielilor publice 
(Baumol: 1993, p. 21). Alte explicaţii pun această creştere pe seama creşterii numărului 
de angajaţi şi a creşterii influenţei sindicatelor din sistemul public, argumentând că aces- 
tea din urmă au fost mai capabile să obţină creşteri salariale independent de criteriile de 
eficienţă şi de productivitatea serviciilor lor (vezi subcapitolul despre grupuri de interese). 

În a doua categorie de modele, accentul cade pe asimetria informaţională dintre biro- 
cratie şi actori ca politicienii sau votantii. Astfel, aceste abordări pot fi încadrate în 
modelul mai larg al relaţiilor de tip principal-agent. Acesta a fost conceptualizat iniţial 
de Stephen Ross, Michael Spence şi Richard Zeckhauser (Moe: 1984, p. 756). Conform 
modelului, relaţia principal-agent se stabileşte atunci când, într-o relaţie de tip contractual, 
una dintre părţi (principalul) angajează o alta (agentul) care trebuie să desfăşoare acţiuni 
care servesc unui scop al său. Modelul accentuează că principalul este singura parte direct 
interesată de scop, însă nu dispune în totalitate de cunoştinţele sau de mijloacele necesare 
pentru atingerea lui, motiv pentru care intră în relaţie cu agentul. Acesta, în schimb, 
deţine cunoştinţele şi mijloacele de realizare, însă are, la rândul său, scopuri care nu 
coincid cu cele ale principalului. Prin urmare, relaţia dintre cei doi este problematică în 


8. Pentru o discuţie mai extinsă a legăturii dintre creşterea şi mărimea guvernământului şi biro- 
cratie, recomandăm consultarea analizei economice a birocraţiei din Ungureanu şi Iancu (2012). 
9. Pentru mai multe detalii, recomandăm lecturarea capitolului 5. 

măsura în care principalul nu dispune de mijloace de monitorizare sau de motivare care 
să-l determine pe agent să acţioneze în primul rând pentru atingerea scopurilor sale’. 
De asemenea, asimetria informaţională funcţionează în favoarea celui din urmă, agentul 
fiind cel care are mai multă informaţie despre costurile, durata, mijloacele cele mai efi- 
ciente sau acţiunile necesare pentru îndeplinirea scopului (Moe: 1984, p. 756). Din 
perspectiva acestui model, birocraţia este aparatul specializat care trebuie să pună în 
aplicare măsurile necesare pentru atingerea obiectivelor stabilite de politicienii aleşi. 
Birocratul fiind un agent al politicienilor, asimetria informaţională îi permite acestuia să 
aleagă un mod de îndeplinire a obiectivelor în concordanţă cu interesele proprii şi să 
impună costurile, adesea crescute, pentru furnizarea serviciilor. 

Referitor la această problematică, pot fi amintite modelele propuse de Niskanen şi 
Tullock. Tullock a evidenţiat că birocratii se comportă similar altor actori din sistemul 
politic, urmărind să-şi maximizeze beneficiile. Însă birocratul, prin faptul că deţine infor- 
matii precise despre costurile şi necesităţile sale de operare, îşi poate promova eficient 
agenda, în pofida controlului formal exercitat de decidenti sau de politicieni (Tullock : 
1997, p. 88). Niskanen propune de asemenea o teorie ce explorează modul în care com- 
portamentul maximizator al birocratilor duce, în final, la creşterea bugetului alocat 
organizaţiilor birocratice, însă doar a diferitelor componente ale sale în funcţie de influ- 
enta şi poziţia relativă a birocratilor care determină creşterea (Niskanen: 1994)". Mai 
trebuie menţionat aici şi că în teorii sau rafinări ulterioare ale modelelor discutate, deşi 
asumptia de maximizare a bugetelor de către birocrati este contestată (Dunleavy : 1985), 
se menţine implicatia că acţiunea birocratilor va determina creşteri ale bugetelor. 


6.2.3. Interesele grupurilor de presiune 


Alte teorii despre mărimea şi creşterea guvernământului susţin că deciziile politice, inclu- 
siv deciziile referitoare la aspecte bugetare, răspund unor interese ale unui anumit grup 
din cadrul populaţiei sau al votantilor, uneori chiar în defavoarea celorlalţi cetățeni. Garret 
şi Rhine (2006) definesc grupurile de presiune ca asocieri organizate de actori (cetăţeni 
sau personalităţi juridice) care au aceeaşi preferinţă faţă de o politică publică ale cărei 
costuri vor fi suportate de toţi plătitorii de taxe şi impozite (Garrett şi Rhine: 2006, 
p. 20). Astfel de grupuri pot fi persoane aparţinând unei anumite categorii profesionale 
organizate în sindicate, asociaţii profesionale, corporaţii ; persoane aparţinând unei anu- 
mite categorii sociale reprezentate de o organizaţie nonguvernamentală, de organizaţii sau 
instituţii internaţionale etc. Aceste grupuri pot promite sprijin electoral unui partid poli- 
tic în schimbul promovării unor legi favorabile şi au un număr de membri şi simpatizanți 
suficient încât voturile lor să conteze. McCormick şi Tollison (1981) construiesc un model 
de sistem economic al cererii şi ofertei în care grupurile de interese reprezintă cererea, 


10. Există multe relaţii uzuale care pot fi interpretate în acest cadru, de exemplu cea dintre 
doctor şi pacient: pacientul este direct interesat de propria sănătate, însă doar doctorul are 
cunoştinţe medicale necesare pentru menţinerea ei, iar pentru acesta bunăstarea pacientului nu 
este singurul scop. Pentru o discuţie asupra aplicării modelului principal-agent în sistemul 
politic românesc, vezi Bondar (2008, în Păunescu: 2008). 

ll. Pentru detaliile acestei teorii, recomandăm lecturarea capitolului 5. 

iar totalitatea plătitorilor de taxe reprezintă oferta. Întrucât nu toţi contribuabilii benefi- 
ciază de toate serviciile publice oferite de stat din bugetul public (oferta), cei care bene- 
ficiază de anumite tipuri de servicii sunt, de fapt, un grup mult mai restrâns, ei alcătuind 
cererea pentru bunul respectiv. Astfel, un grup de indivizi poate obţine un bun public sau 
un privilegiu fără ca membrii să fie nevoiţi să îşi asume în totalitate costurile, acestea 
fiind suportate de toţi plătitorii de taxe. 

În funcţie de modul în care se organizează acţiunea colectivă, putem vorbi despre două 
categorii de grupuri: grupuri de presiune - care organizează presiunea asupra guvernă- 
mântului şi grupuri de interese - grupuri de indivizi uniţi printr-un interes comun, dar 
care, la rândul lor, contribuie la furnizarea bunului colectiv (organizarea presiunii). 
Bineînţeles, toate grupurile de presiune sunt şi grupuri de interese. Reciproca nu este însă 
valabilă. Această clasificare este utilă mai ales în contextul teoriei lui Mancur Olson 
despre creşterea guvernământului şi legătura acesteia cu acţiunea grupurilor. În 1965, 
Mancur Olson argumenta că puterea efectivă a unui astfel de grup diferă în funcţie de 
dimensiunile acestuia, astfel încât capacitatea de a organiza acţiunea colectivă a membri- 
lor unui grup mare este mai mică decât în cazul unui grup mic, datorită apariţiei com- 
portamentului călătorului clandestin (free riding, numit şi comportament blatist) (Olson : 
1965). În sprijinul acestei idei putem lua în considerare studiile lui Ferris şi West (1996), 
care au identificat o creştere mai rapidă a salariilor persoanelor angajate în sectorul public 
în domenii reprezentate de sindicate, faţă de persoanele care lucrează în acelaşi domeniu, 
dar în sectorul privat!?. În România, astfel de exemple de acţiuni ale grupurilor de pre- 
siune pot fi considerate interzicerea concurenţei asupra ofertei serviciilor medicale de 
urgenţă în avantajul strict al unicului furnizor sau situaţia unor companii de stat care oferă 
preţuri preferentiale, sub nivelul pieţei, pentru unii actori economici privaţi. Pe de altă 
parte, Olson a identificat şi efecte negative ale acţiunii grupurilor de presiune asupra 
creşterii economice. El observă că în statele in care s-au format grupuri de interese sufi- 
cient de puternice încât să-şi revendice frecvent interesele („coaliţii de redistributie”), 
creşterea economică a fost mai redusă decât în cazul statelor în care nu au existat astfel 
de presiuni. Becker (1983) susţine că această presiune este un bun public şi eficienţa 
„grupurilor de presiune” depinde de costurile de control ale grupului împotriva călători- 
lor cladestini (free-riders). 

O altă clasificare a grupurilor, utilă în contextul discuţiei despre creşterea şi mărimea 
guvernământului, este cea dintre grupuri de presiune care acţionează legal şi grupuri de 
presiune care acţionează într-o zonă mai puţin vizibilă, exercitând influenţă directă asupra 
unor decidenti politici în vederea unui schimb de favoruri ilegale. Fie că politicienii sus- 
tin o decizie sau o politică publică în schimbul unei promisiuni electorale (de regulă, 
forme de finanţare) sau al unor avantaje personale, aceste acţiuni sunt considerate ilegitime 
şi ilegale, fiind cunoscute sub denumirea generică de „corupţie” sau „trafic de influenţă”. 

Mai multe aspecte despre mijloacele prin care acţionează grupurile de interese au fost 
detaliate în capitolul 1. O remarcă ce trebuie totuşi făcută aici referitor la această pro- 
blematică este că nu se poate estima ce procent din creşterea guvernământului este expli- 
cabil prin acţiunea grupurilor de interese şi nici nu a fost identificată o legătură exactă 


12. Studiul a fost realizat pe grupuri de profesori din sectorul public şi profesori din sectorul 
privat american în contextul testării teoriei lui Baumol (efectului Baumol). Pentru mai multe 
detalii despre efectul Baumol, vezi subcapitolul 6.2.3, privind birocraţia. 

între numărul acestor grupuri şi nivelul de creştere a cheltuielilor guvernamentale (Mueller 
şi Murrell: 1986, pp. 140-142). La fel ca în cadrul altor studii care încearcă să identifice 
o corelaţie între diverşi indicatori micro- şi macroeconomici şi creşterea guvernământului, 
cercetări care au urmărit efectele existenţei grupurilor de interese au ilustrat un impact 
prea puţin semnificativ al acestei singure variabile independente asupra evoluţiei variabi- 
lei dependente (mărimea guvernământului) (Rodrik: 2001). 


6.2.4. Interesele politicienilor 


Teoriile incluse în acest subcapitol analizează interesele politicienilor ca sursă a creşterii 
guvernământului, referindu-se la comportamentul maximizator al actorilor cu putere de 
decizie în ceea ce priveşte legiferarea şi executarea bugetară. Având în vedere premisele 
teoriei alegerii publice, unele perspective specifice abordării includ în sfera instituţiilor 
ce reglementează comportamentul individual şi ideologiile susţinute şi promovate îndeo- 
sebi de politicieni. Premisa este că politicienii sunt actorii decizionali care aprobă buge- 
tul naţional, stabilind direcţiile prioritare în care se vor face cheltuielile publice în 
funcţie de poziţionarea lor ideologică şi de capacitatea de negociere (McCarthy Poole şi 
Rosenthal: 2009). În acest sens, studiile realizate de Kau şi Rubin (1979), Peltzman 
(1985) şi studiul extins al lui Poole şi Rosenthal (1997) au argumentat că ideologia poli- 
ticienilor este un factor semnificativ al creşterii guvernământului. Explicaţia este dată de 
faptul că politicienii trebuie să îşi respecte promisiunile electorale către votanti pentru a 
fi realeşi, fiind nevoiţi să acţioneze coerent şi în concordanţă cu poziţionarea ideologică. 
În acest caz, accentul cade pe coerenţa politicienilor cu poziţia ideologică asumată şi mai 
putin pe preferința votantilor faţă de anumite politici. Se consideră că în sistem electora- 
tul este împărţit pe criterii ideologice, iar politicienii trebuie să îşi asigure suportul 
electoral promovând acele politici conforme cu ideologia electoratului propriu. Acestea 
includ adesea transferuri directe sau indirecte de bunuri şi servicii publice către anumite 
categorii de votanti, fie că sunt organizaţi în grupuri de presiune, fie că sunt o categorie 
vulnerabilă identificată de politicieni. În acest sens, pot fi sesizate diferenţe semnificative 
în creşterea costurilor sociale (educaţie, sănătate, asistenţă socială ş.a.) odată cu institu- 
irea unui guvernământ a cărui ideologie predominantă este de stânga!*. Totodată, optiu- 
nile politice sau ideologice pot determina adoptarea unor principii a căror implementare 
este mai costisitoare decât în cazul altor opţiuni. 

Alţi autori, precum Brennan şi Buchanan (1980), Grossman (1989, p. 68) şi Lijphart 
(2000), au în vedere concurenţa dintre politicieni în dorinţa de a fi aleşi, care duce la o 
competiţie între promisiuni faţă de electorat şi care va genera creşterea cheltuielilor. 
Competiţia politică în sine este considerată elementul din cauza căruia politicienii promit 
o serie de beneficii sociale sau programe care cresc nivelul cheltuielilor sociale, iar acest lucru 
se întâmplă indiferent de ideologia oamenilor politici respectivi. Pe de altă parte, teoriile 
economice neoclasice consideră că o competiţie va avea efecte pozitive în ceea ce priveşte 
gestionarea fondurilor publice întrucât îi va determina pe politicieni să fie mai eficienţi!*. 


13. După cum argumentează Cusack (1997) şi Krause (2000). 
14. Aspecte susţinute de autori precum Adsera, Boix şi Payne (2003), în Bjornskov, Dreher 
şi Fischer (2007, p. 270). 

În cadrul teoriilor care au la bază competiţia politică drept cauză a creşterii mărimii 
guvernământului, unii autori accentuează şi unele elemente ce ţin de asimetria informa- 
tionala şi care le permit politicienilor să câştige voturi pentru politici publice costisitoare. 
Astfel, politicienii au un avantaj datorită a ceea ce Buchanan (1967) a numit „iluzia fis- 
cală” : inabilitatea votantilor de a percepe complet costurile şi beneficiile reale ale unor 
politici şi programe publice. Teoria iluziei fiscale pleacă de la premisa conform căreia 
cetăţenii percep mărimea guvernământului în special prin nivelul taxelor plătite, iar sisteme 
de taxare foarte complexe şi mecanisme fiscale ca deficitul sau taxele indirecte pot 
„ascunde” costurile reale ale programelor politice propuse. De aceea, promisiunile elec- 
torale bazate pe finanţarea unor politici publice prin creşterea taxelor indirecte sau prin 
îndatorare pot aduce voturi, cetăţenii nefiind conştienţi de costurile ulterioare pe care le 
vor suporta din cauza măsurilor respective (Rogers şi Rogers: 2000, p. 6). 

Nu în ultimul rând, o altă sursă a creşterii statului identificată în literatură este „elas- 
ticitatea fiscală”. Aşa cum arată modelele propuse de Kau şi Rubin (1981), taxarea în sine 
presupune o serie de costuri, iar creşterea impozitelor este dificilă sau imposibilă fără a 
avea informaţii despre veniturile populaţiei şi fără sisteme adecvate de colectare. Astfel, 
beneficiul creat prin taxare rezultă în urma scăderii din totalul taxelor a costurilor gene- 
rate de colectarea lor. Prin urmare, cei doi autori leagă creşterea guvernământului de 
creşterea posibilităţilor statului de a strânge aceste taxe, fenomen denumit elasticitate 
fiscală. Una dintre concluziile analizei lor este că mărirea statului după anii 1960 poate 
fi explicată şi de creşterea bazei de taxare, prin intrarea femeilor pe piaţa muncii, de 
exemplu. Alte fenomene care au susţinut creşterea capacităţii de colectare a statului şi/ 
sau extinderea bazei de taxare au fost inovațiile tehnologice şi răspândirea lor (Kau şi 
Rubin: 1999, in Mueller: 2003, p. 529). Teoria elasticitatii fiscale are însă ca implica- 
tie interesantă ideea de limitare a mărimii guvernământului. Dacă bugetul public poate 
să crească din cauză că taxele pot creşte, atunci creşterea este constrânsă de limitele 
taxării. Pe de o parte, eficienţa în colectarea taxelor nu este niciodată maximă, iar pe de 
altă parte, nivelul taxelor nu este sustenabil dincolo de un anumit prag. Mai mult, un 
nivel prea mare al taxelor poate duce la scăderea procentului de colectare, prin răspân- 
direa comportamentelor de evitare a taxelor (de exemplu, prin orientarea persoanelor 
către sectoarele economice în care nivelul taxelor este mai redus) (Kau şi Rubin: 2002, 
p. 395) sau prin diferite metode de evaziune fiscală. Alte aplicaţii interesante din per- 
spectiva relaţiei dintre mărimea guvernământului şi sistemul politic analizează teme ca 
relaţia dintre tipul de regim şi nivelul de taxare (Andersen : 2011) sau efectul numărului 
de actori cu putere de veto asupra politicilor fiscale (Tsebelis : 2002 ; Bawn: 1998). 


6.2.5. Interese la nivel local şi suprastatal 


În continuare, vom prezenta o serie de teorii care identifică drept sursă a creşterii guver- 
nământului aspecte ce ţin de relaţiile dintre stat şi actorii sub- şi suprastatali. Plecând de 
la premisa că există reglementări asupra cărora actorii statali sau cetăţenii nu au o putere 
directă de decizie, vom lua în calcul şi posibilitatea ca acest tip de reglementări să aibă 
efecte asupra cheltuielilor bugetare. 

În contextul aplicării principiului subsidiaritatii, procesul descentralizării a avut ca 
principal obiectiv creşterea eficienţei guverndmantulii (Oates: 1972, în Cassette şi Paty : 

2010, p. 174), iar unul dintre efectele sale este şi creşterea sectorului public. Pornind de 
la premisa impactului competiţiei asupra dinamicii cheltuielilor guvernamentale, Grossman 
(1989) identifică argumente care susţin că descentralizarea fiscală scade capacitatea 
guvernului central de a colecta taxe, inhibând creşterea guvernământului (vezi şi Rogers 
şi Rogers: 2000). În acest sens, Brennan şi Buchanan postulează aşa-numita „ipoteză a 
leviatanului” conform căreia implicarea guvernului în economie ar trebui să fie cu atât 
mai mică cu cât gradul de descentralizare a taxelor şi cheltuielilor este mai mare (Brennan 
şi Buchanan: 1980, p. 216). Totuşi, Cassete şi Paty arată că în statele descentralizate!*, 
scăderea cheltuielilor la nivelul guvernului central este mai mică decât creşterile agregate 
ale cheltuielilor de la nivelul local, creând, astfel, creşterea mărimii guvernământului 
(Cassette şi Paty: 2010, p. 180). Sumele destinate implementării deciziilor politice se 
amplifică la nivelul autorităţilor locale (în statele federale - la nivelul guvernelor subna- 
tionale) datorită numeroaselor procese redistributive şi autonomiei acestora. 

Un proces asemănător este legat şi de o dimensiune a iluziei fiscale care vizează 
relaţia dintre autorităţile locale şi cele centrale sau suprastatale. Studiile făcute în special 
în SUA au arătat că transferurile către autorităţile locale nu sunt la fel de vizibile ca 
alocările guvernamentale care se fac direct la nivel federal, precum şi că, pe termen lung, 
acestea au crescut şi au determinat, la rândul lor, o creştere a cheltuielilor publice la 
nivelul autorităţilor locale (Becker: 1996, p. 86). 

În cazul României, dar şi al altor state europene, aderarea la Uniunea Europeană a 
implicat o serie de cheltuieli, atât pentru implementarea de politici, cât şi pentru crearea de 
birocratii care să implementeze acquis-ul comunitar. La acestea se adaugă costurile con- 
tributiilor la bugetul Uniunii, deşi o parte dintre fonduri se întorc prin intermediul instru- 
mentelor structurale. Alte exemple de chetuieli impuse direct sau indirect de organismele 
internationale sunt conditionarile FMI la acordarea împrumuturilor, aderarea la normele 
ONU în vederea respectării drepturilor omului, respectarea acordurilor NATO ş.a. 


6.3. Efecte ale creşterii guvernământului : 
problema eficienţei 


Aşa cum se poate observa din subcapitolul anterior, explicaţiile oferite pentru creşterea 
guvernământului sunt variate din punctul de vedere al componentelor şi mecanismelor 
identificate ca sursă a creşterii. Această varietate se menţine şi în ceea ce priveşte discu- 
tia despre efectele creşterii guvernământului şi, în special, despre eficienţa unui guver- 
nământ mai mare sau mai restrâns. Diferenţele provin atât din asumptiile de la care 
pornesc teoriile despre creşterea statului, cât şi, după cum subliniam în introducere, din 
modurile diferite în care poate fi înţeleasă eficienţa. Acesta este motivul pentru care am 
rezervat această discuţie pentru subcapitolul de faţă. 

Noţiunea de eficienţă aplicată în domeniul instituţiilor şi politicilor publice este ade- 
sea ambiguă. Pe de o parte, în accepțiunea generală şi în perspectivele de alegere publică, 


15. Definim descentralizarea ca transfer al puterii politice, fiscale şi administrative de la o 
autoritate centrală către structuri locale. 

eficienţa este sinonimă cu producerea unei cantităţi de bunuri sau beneficii cu costuri 
minime. Însă, aşa cum arătam în subcapitolul anterior, identificarea costurilor reale ale 
bunurilor şi serviciilor oferite de sectorul de stat este dacă nu imposibilă, cel puţin extrem 
de dificilă. De aceea, una dintre strategiile pentru evaluarea eficienţei este compararea, 
acolo unde este posibil, a costurilor de furnizare a unui serviciu în sistemul public cu 
cele de furnizare a aceluiaşi serviciu in cel privat. Cu toate acestea, comparatia dintre 
cele două sectoare are şi limitele proprii, respectiv, nu există operatori privaţi pentru toate 
serviciile publice existente, dar există elemente specifice sectorului public sau celui pri- 
vat despre care se poate considera că invalidează comparatia. Pe de altă parte, eficienţa 
poate fi echivalată cu ceea ce am numi eficacitate : măsura in care scopul vizat este atins 
(Miroiu, Zulean şi Rădoi: 2002, p. 134). În această acceptiune, accentul cade pe obiec- 
tivul urmărit şi pe atingerea acestuia, iar problema costurilor necesare pentru atingerea 
lui devine secundară. Această a doua perspectivă este adesea folosită în evaluarea politi- 
cilor publice, atât atunci când există rezultate măsurabile, cât şi când bunul sau serviciul 
care trebuie produs este greu sau imposibil de măsurat în termeni pur cantitativi. Criteriul 
este util şi când se consideră că o comparaţie între politici doar pe criteriul resurselor 
investite nu surprinde adecvat aspecte extrem de relevante cum ar fi natura beneficiilor 
create pentru cei afectaţi sau sustenabilitatea măsurilor luate. Astfel, eficacitatea este 
adesea considerată un criteriu valid pentru evaluarea performanţei din sectorul public. Cu 
toate acestea, în condiţiile în care resursele sunt limitate, criteriul principal de evaluare 
rămâne eficienţa, în ciuda problemelor de măsurare pe care le pune. Însă, după cum vom 
vedea în continuare, în ceea ce priveşte evaluarea mărimii guvernământului din această 
perspectivă, poate exista o tensiune puternică între eficienţă şi eficacitate, ceea ce nu face 
decât să sporească dificultăţile create de ambiguitatea eficienţei drept criteriu de evaluare. 
Probabil cea mai optimistă perspectivă asupra eficienţei creşterii cheltuielilor publice 
aparţine abordărilor care se axează pe preferinţele votantilor şi care le consideră un 
determinant direct şi aproape exclusiv al nivelului cheltuielilor. În primul rând, în acest 
caz se consideră că există un nivel optim al cheltuielilor publice. Becker (1983) descrie 
mărimea guvernământului ca rezultat al unui proces de competiţie între mai multe grupuri 
de votanti, în care, similar cu situaţia competiţiei pe piaţă, negocierea dintre actori duce 
la selectarea unui nivel optim al cheltuielilor publice. Modelul său susţine de asemenea 
că politicile eficiente au şanse mai mari să fie selectate într-un astfel de context (Becker : 
1983, p. 384). În al doilea rând, modelele din această categorie - prezentate în subcapi- 
tolul anterior - identifică de asemenea un nivel al taxării care corespunde preferințelor 
votanţilor. Mărimea guvernământului fie aproximează preferința votantului median, fie 
variază în funcţie de preferinţele unei majorităţi a alegătorilor, dar este cea aleasă printr-un 
proces democratic de alegere colectivă (Holcombe: 2005, p. 99). Astfel, chiar dacă 
eficacitatea în termeni de output (productivitate, creştere economică) se obţine sau nu, 
criteriul eficienţei ca raport între costuri şi beneficii poate fi considerat îndeplinit. 
Concluziile sunt adesea diferite în cazul teoriilor bazate pe alte premise, şi anume 
cele ale comportamentului maximizator al politicienilor sau al birocraţilor. Unele dintre 
ele se bazează pe asumptia că asimetria informaţională şi, în unele cazuri, lipsa de infor- 
matie a votantilor permit agenţilor (birocrati, politicieni) să ia decizii care le promovează 
propria agendă, nu neapărat şi pe cea publică. Problema eficienţei globale nu intră în 
calculele maximizatoare ale politicienilor, birocratilor sau ale membrilor grupurilor de 
interese, deci se poate trage concluzia, implicită în unele dintre aceste modele, că eficienţa 

va scădea. De asemenea, modele precum cele al iluziei fiscale şi al elasticităţii fiscale 
implică afirmaţia că publicul va fi cel care va suporta costurile crescute ale unor noi 
programe şi politici publice, prin intermediul creşterii taxelor, ceea ce poate scădea atât 
eficienţa în sens economic, cât şi în sensul beneficiilor resimtite de votanti. 

O altă strategie întâlnită este cea de a considera eficienţa, în special în termeni de 
productivitate sau creştere economică, strict în raport cu costurile sectorului public, în 
termeni de taxare. Astfel de modele accentuează faptul că taxele crescute scad bunăstarea 
şi eficienţa prin efecte de distorsionare. Taxarea bunurilor de consum, a muncii sau a 
profitului schimbă opţiunile indivizilor şi ale firmelor privind producţia, consumul sau 
nivelul de efort, putând duce la ineficienţă economică!€. 

Sunt de menţionat aici şi analizele care se concentrează asupra efectelor economice 
negative ale unui nivel de taxare ridicat, precum extinderea economiei subterane sau 
răspândirea corupţiei, amândouă fiind fenomene care duc la scăderea eficienţei şi a pro- 
ductivitatii economiei (Mueller: 2003, p. 540). Trebuie menţionat însă că dimensiunea 
guvernământului care determină actorii să se reorienteze către activităţi ilegale sau forme 
de evaziune fiscală este greu de stabilit şi că răspândirea acestor disfuncţii depinde de 
asemenea de o serie de alte elemente (cât de puternică este „domnia legii”, eficienţa 
sistemului juridic, capacitatea de monitorizare a statului etc.) (Mueller: 2003). 

De asemenea, există analize!” in care relaţia dintre mărimea guvernământului şi efi- 
cienţă este o ipoteză testată empiric. Legea lui Wagner postulează existenţa unei relaţii 
de directă proportionalitate între creşterea economică şi creşterea cheltuielilor publice, 
relaţie bazată pe creşterea aşteptărilor cetăţenilor pe măsură ce anumite nevoi le sunt 
satisfăcute („efectul Pogo”). De asemenea, Dick Armey (1995) identifică o relaţie în 
formă de U întors între procentul din PIB al cheltuielilor guvernamentale (indicator pen- 
tru mărimea guvernământului) şi creşterea PIB-ului (indicator pentru eficienţă). Astfel, 
creşterea nivelului cheltuielilor până la un anumit punct duce la creşterea eficienţei, după 
care relaţia devine invers proporţională şi orice cheltuială în plus atrage după sine scăde- 
rea PIB-ului. Curba ascendentă este explicată prin cheltuielile de investiţii în infrastruc- 
tură necesare pentru a promova creşterea economică, iar cea descendentă prin creşterea 
cheltuielilor sociale. 

O altă strategie folosită pentru analiza eficienţei este constă în a porni de la nivelul 
empiric şi a realiza studii pe mai multe ţări, în care se încearcă identificarea unei core- 
latii sau relaţii de cauzalitate între creşterea guvernământului şi creşterea eficienţei!t, 
Deşi majoritatea acestor analize au ajuns la concluzia că guvernămintele mari au un efect 
negativ asupra creşterii economice, ele au cuprins şi o serie de distincţii. Unele dintre 
cercetări arătă că taxele crescute duc la ineficienţă, în timp ce un nivel crescut al cheltu- 
ielilor guvernamentale în anumite sectoare stimulează creşterea economică, iar altele au 
revelat nevoia de a introduce variabile care ţin de tipul de regim sau de instituţiile existente 
pentru a clarifica relaţia (Mueller : 2003). Chiar şi atunci când variabila analizată nu este 
creşterea economică, ci satisfacția cetăţenilor, ca în studiul realizat de Bjornskov, Fischer 


16. Idei susţinute de Feldstein (1999), Fisman şi Wei (2004), Auerbach (2005), Slemrod (2007) şi 
Andersen (2011). 

17. Realizate de autori precum Meltzer şi Richards (1983), Armey (1995), Mueller (2003), Bjornskov, 
Dreher şi Fischer (2007) şi Witte şi Moesen (2009). 

18. Astfel de perspective se regăsesc în studiile lui Weede (1984), Grossman (1989), Barro 
(1991), Hanson şi Henrekson (1994) şi Folster şi Henrekson (1999, 2001). 

şi Dreher (2007) care încearcă să identifice o corelaţie între mărimea guvernământului şi 
nivelul de satisfacţie în raport cu propriile vieţi analizând date din 74 de state, relaţia nu 
este clară. Rezultatele studiului arată că, pe măsură ce cheltuielile guvernamentale cresc, 
nivelul de satisfacţie este mai redus, fără a fi posibilă stabilirea unei relaţii de cauzalitate 
între cele două fenomene (Bjornskov, Dreher şi Fischer: 2007, p. 276). Astfel, nu se 
poate stabili cu certitudine ce efect are mărimea cheltuielilor publice asupra creşterii 
economice în lipsa unor precizări suplimentare despre cheltuielile publice sau aspectele 
mărimii statului vizate şi a unor informaţii suplimentare despre sistemul politic respectiv. 
Nu în ultimul rând, studiilor de acest tip le putem reproşa şi că nu oferă suficiente infor- 
matii despre modul in care creşterea guvernământului determină creşterea eficienţei, caz 
în care relaţia identificată poate fi doar efectul metodelor statistice folosite. 

De asemenea, cheltuielile publice ale unui stat pot fi influențate de relaţia cu actorii 
suprastatali prin costurile de implementare ale angajamentelor statului fata de aceştia. 
Privind sistemul politic ca pe o reţea alcătuită din actori locali, naţionali şi internaţionali, 
putem identifica legături între relaţiile dintre aceştia şi, implicit, între deciziile lor de la 
fiecare nivel. În funcţie de poziţia ierarhică şi interesele ideologice, politicienii acţionează 
ca birocrati urmărind maximizarea bugetului propriului cabinet/birou dar, în acelaşi timp, 
urmăresc şi promovarea unor interese ideologice care pot aduce în mod indirect costuri 
adiţionale birourilor subordonate. În această situaţie, relaţia dintre creşterea guvernămân- 
tului şi eficienţă devine din nou una complexă, dificil de măsurat sau de evaluat. 

După cum arată şi discuţia de mai sus, o concluzie clară privind creşterea guvernă- 
mântului şi eficienţa nu pare să existe, iar una dintre cauzele principale este tocmai 
faptul că eficienţa poate fi înţeleasă foarte diferit. Mai mult, în multe dintre teoriile 
alegerii publice privind creşterea guvernământului, poate şi din cauza fundamentelor 
economice ale acestei abordări, creşterea statului apare ca un fenomen negativ. Sintetizând, 
creşterea guvernământului pare să fie considerată dacă nu eficientă, cel puţin legitimă 
doar atunci când corespunde preferințelor votantilor. Chiar şi în acest caz însă, se poate 
argumenta că preferința colectivă poate fi diferită de optimul economic. În alte abordări, 
care pun în evidenţă interesele restrânse ale birocratilor sau ale unor grupuri, implicatia 
normativă este că o creştere a guvernământului are efecte negative, distorsionând sectorul 
privat şi/sau reducând eficienţa. În acelaşi timp, trebuie menţionat că, în teoriile prezen- 
tate mai sus, eficienţa apare cel mai adesea în sensul restrâns, de diminuare a costurilor 
sau de randament. Cealaltă dimensiune, de eficienţă în sensul creării unor beneficii 
pentru categorii largi de votanti sau pentru cei defavorizati de mecanismele economice de 
piaţă, este mult mai putin prezentă în abordările de tipul alegerii publice. 


6.4. Mărimea guvernământului şi eficienţa : 
limite ale aplicabilitatii 


Asa cum subliniam în subcapitolul anterior, se observă că în majoritatea teoriilor despre 
implicaţiile creşterii guvernământului asupra eficienţei, concluzia normativă este că un 
volum mare al cheltuielilor publice se leagă mai degrabă de ineficienţă. Iar o primă critică 

a acestei perspective, care trebuie menţionată aici, este că această concluzie poate fi - şi 
în multe dintre cazuri este - legată de o poziţie ideologică nu întotdeauna asumată. Multe 
dintre teoriile prezentate au fost elaborate în anii 1980, în perioada de maximă influenţă 
a neoliberalismului şi a aplicaţiei sale prin Noul Management Public (Dowding: 1995, 
p. 4). Conform uneia dintre premisele acestei doctrine, sectorul public este mai puţin 
eficient decât cel privat, iar o reformă a acestuia prin introducerea unor elemente ce 
caracterizează piaţa liberă va determina instituţiile publice să dezvolte un comportament 
mai asemănător cu cel al firmelor private, cu efecte pozitive asupra eficienţei (reducerea 
costurilor), dar şi asupra satisfactiei beneficiarilor”. Fără a intra pe larg în măsurile 
specifice propuse şi într-o discuţie extinsă despre succesul acestor reforme, menţionăm 
aici că perspectiva a fost puternic atacată în deceniile următoare, iar încrederea în capa- 
citatea măsurilor de tipul noului management public de a rezolva probleme ale sectorului 
public a scăzut foarte mult. Ceea ce este însă relevant pentru discuţia de faţă este o 
obiectie generală care se poate face multora dintre teoriile despre mărimea guvernămân- 
tului : în măsura in care ele sunt puternic influențate de o premisă puternică - cea potri- 
vit căreia un stat mai mic este mai bun -, concluzia privind mărimea guvernământului şi 
eficienţa este foarte posibil să fie părtinitoare (biased) de la început în favoarea unui 
guvernământ cât mai restrâns. Însă aceasta este o critică generală a teoriilor care vine din 
afara cadrului conceptual în care ele operează, motiv pentru care nu ne vom concentra 
mai mult asupra ei şi ne-am mărginit la a o menţiona aici. 

Rămânând în cadrul conceptual şi în interiorul modelelor prezentate în subcapitolele 
anterioare, se pot identifica în continuare o serie de limite ale perspectivelor care leagă 
creşterea guvernământului de un grad redus al eficienţei. În primul rând, studiile empirice 
care au încercat să testeze astfel de ipoteze au avut rezultate foarte diferite. Dacă un 
guvernământ mai redus este mai eficient, studiile comparative pe un număr mare de state 
ar fi trebuit să identifice o relaţie clară, unidirecţională, între creştere economică şi 
mărimea guvernământului. În realitate însă, astfel de studii au generat rezultate variate, 
performanţa economică. fiind asociată atât cu creşteri ale guvernământului, cât şi cu 
dimensiuni reduse ale sale (Facchini şi Melki: 2011, p. 6). Chiar şi în cazul studiilor 
care testează ipoteza unui nivel optim al cheltuielilor guvernamentale, ca în modelul 
propus de Armey (1995), concluzia care se poate desprinde este că mărimea „optimă” a 
guvernământului variază de la un stat la altul (Facchini şi Melki: 2011, p. 7). În aceste 
condiţii, teoriile care leagă creşterea economică sau performanţa mai degrabă de institu- 
tiile existente şi de caracteristici ale economiilor respective (Rodrik: 2001) par să aibă o 
putere explicativă cel puţin la fel de mare sau mai mare decât cele care se axează strict 
pe criterii ce ţin de mărimea guvernământului. 

O altă categorie de probleme în conceptualizarea creşterii guvernământului este strâns 
legată de dificultăţile create de folosirea eficienţei drept unic criteriu de evaluare, iar o 
bună ilustrare este oferită de discuţia despre efectul de distorsionare al taxării şi politicile 
de bunăstare. O analiză a lui Ferris şi West (2003) arată că politicile de asigurare a 
bunăstării derulate de stat creează două tipuri de costuri: pe de o parte, duc la costuri 
suplimentare pentru colectarea taxelor necesare finanţării acestor politici (deadweight cost 


19. După cum susţin Politt (1986, 1993), Hood (1991), Hughes (1998) şi Dunleavy (2005). 
Pentru o analiză în limba română şi o trecere în revistă a reformelor de tip „noul management 
public” (NMP), vezi Păunescu (2008), capitolul „Managementul sectorului public”. 

of taxation), iar pe de altă parte, distribuţia beneficiilor sociale prin birocraţia de stat nu 
permite direcționarea completă a ajutorului doar către cei care au cea mai mare nevoie 
de el. În aceste condiţii, concluzia autorilor este că o creştere a taxării duce la micșora- 
rea ajutoarelor private, dar eşecurile în distribuţia ajutorului prin intermediul statului pot 
duce la creşterea ajutoarelor private (în măsura în care actorii privaţi percep ajutorul 
acordat prin intermediul statului ca fiind insuficient pentru cei extrem de săraci şi încearcă 
să compenseze eşecul politicilor publice) (Ferris şi West: 2003, pp. 400-406). Din această 
analiză se desprinde din nou ideea că acţiunea privată de întrajutorare este mai eficientă 
decât cea publică. Dar o primă critică ce se poate aduce acestei idei este că, inclusiv în 
cadrul teoriilor despre mărimea guvernământului, se consideră că taxarea are un efect 
negativ din cauză că diminuează beneficiile individuale. Cetăţenii plătitori de taxe sunt 
actori rationali care doresc să-şi maximizeze utilitatea, investindu-şi veniturile în primul 
rând pentru asigurarea bunăstării proprii. Astfel, chiar dacă nivelul taxelor nu este foarte 
ridicat, nu există nicio garanţie că venitul suplimentar care îi rămâne individului va fi 
direcționat către asigurarea, prin organizaţii private, a unor bunuri publice. Pe de o parte, 
afirmaţia că există un număr mai mic sau mai mare de indivizi pentru care contribuţia 
privată la acte de caritate maximizează bunăstarea individuală (produce beneficii perso- 
nale) este doar o ipoteză. Pe de altă parte, chiar şi acceptând această ipoteză, este impo- 
sibil de stabilit dacă există un număr suficient de astfel de indivizi şi dacă nivelul 
contribuţiei personale la care satisfacția este obţinută sunt suficiente pentru a acoperi 
nevoile de furnizare a unor servicii sociale adecvate către toţi cei care au nevoie de ele 
sau măcar către cei mai defavorizati. 

Un exemplu similar de situaţie în care ipoteza acţiunii private eficiente s-a dovedit de 
asemenea incorectă este cel al sistemului de şcoli autonome (charter schools) din Statele 
Unite. În aceste şcoli există o autonomie mai mare decât în cele publice, ele fiind scutite 
de respectarea unora dintre normele şi procedurile stabilite la nivel naţional. În schimb, 
finanţarea publică pentru aceste şcoli este mai redusă - ele primesc o alocaţie pentru 
fiecare elev la un nivel similar cu cele din sistemul public, dar nu şi alte tipuri de fonduri 
publice, pentru diverse costuri de operare, la care şcolile publice au acces”. Deşi create 
iniţial cu scopul de a oferi o educaţie cât mai bună şi de a permite unor grupuri de cetă- 
teni sau instituţii să o ofere în modul în care consideră adecvat?, un studiu realizat în 
2009 de Universitatea Stanford a arătat că performanţele elevilor din şcolile autonome 
sunt fie la fel, fie mai proaste (în 37% dintre cazuri) decât cele ale elevilor din sistemul 
public??. Deşi există şi un număr de şcoli autonome foarte bune, care asigură un nivel de 
educaţie superior celor din sistemul public, pentru majoritatea şcolilor autonome finan- 
tarea în principal privată şi autonomia nu au reuşit să asigure o performanţă mai bună 
decât cea creată prin sistemul public. 

Exemplul ilustrează, de asemenea, şi limitările eficienţei drept criteriu de evaluare : 
din punctul de vedere al raportului cost-beneficiu, şcolile autonome oferă, în medie, 
educaţie comparabilă cu cea din sectorul public, deci ating scopul de a furniza educaţie, 


20. National Education Association „Charter Schools”, http : //www.nea.org/home/16332.htm, 
accesat în 31.12.2012. 

21. „Charter Schools”, Education Week, 3 august 2004, actualizat la 25 mai 2011, http :// 
www.edweek.org/ew/issues/charter-schools/, accesat in 31.12.2012. 

22. „Multiple Choice : Charter School Performance in 16 States”, Center for Research on Education 
Outcomes (CREDO), 2009. 


130 INSTITUȚII POLITICE ŞI ALEGERE INDIVIDUALĂ 


cu costuri mai mici. Totuşi, în măsura în care ele au fost create cu scopul de a oferi 
educaţie la fel de bună sau mai bună decât cea furnizată în sistemul public, eficacitatea 
nu a fost atinsă. De asemenea, performanţa şcolilor autonome vâriază foarte mult în 
funcţie de zona şi comunitatea de care aparţine şcoala, iar cele care se bazează pe finan- 
tare privată în zone foarte sărace au o performanţă mai proastă decât celelalte (Miron er 
al. : 2010). Acest fapt ridică din nou problema raportului dintre eficienţă şi acces, problemă 
recurentă în discuţiile despre micşorarea cheltuielilor sociale. 

Pentru a concluziona, se mai pot face aici două observaţii. Prima este că în discuţiile 
despre mărimea guvernământului şi eficienţă, folosirea acestui criteriu tinde pe alocuri 
să ducă la o mutare a accentului de pe realizarea scopului urmărit (furnizarea serviciului 
sau a bunului public) către reducerea costurilor. De asemenea, dat fiind faptul că guver- 
nământul are rolul de a produce bunuri publice, este posibil ca eficienţa să fie un criteriu 
prea restrictiv, care ignoră atât problemele de acces la bunurile publice respective, cât şi 
evoluţia situaţiei pe termen mai lung. O a doua observaţie majoră este că mărimea guver- 
nământului este un concept multidimensional. A spune că există un nivel crescut al 
cheltuielilor publice nu oferă multe informaţii despre sectoarele care sunt puternic finan- 
fate sau despre tipurile de taxe folosite pentru a le susţine, toate elemente esenţiale pen- 
tru a putea evalua eficienţa guvernămintelor respective. 

În acest subcapitol nu ne-am propus să realizăm o evaluare exhaustivă a modelelor 
referitoare la mărimea guvernământului şi eficienţă şi nu putem astfel să emitem conclu- 
zii despre teoria în ansamblu. Mai degrabă, am urmărit ca, după prezentarea modelelor 
din subcapitolele anterioare, să evidentiem câteva dintre posibilele limite ale acestora. 
Scopul a fost acela de a ilustra că, deşi creşterea guvernământului este un fenomen greu 
de contestat şi deşi explicaţiile oferite prin aceste modele sunt utile peatru înţelegerea sa, 
există o serie de dificultăţi în măsurarea relaţiei dintre creşterea guvernământului şi efi- 
cienţă şi în evidenţierea efectelor aşteptate. Astfel, întrebări referitoare la volumul optim 
al cheltuielilor publice, la adecvarea nivelului de taxare sau la raportul dintre cheltuielile 
publice şi eficienţă, bunăstare sau performanţă economică rămân valide şi pot constitui 
în continuare direcţii de cercetare interesante din perspectiva alegerii publice. 

Capitolul 7 


Mărimea şi structura legislativului 


Alexandru Volacu* 


Rezumat: Capitolul este împărţit în trei subcapitole, două dintre ele abordând sepa- 
rat problemele referitoare la mărimea legislativului şi cele referitoare la structura 
legislativului. În subcapitolul 7.1 discut mărimea legislativului atât din perspectiva 
factorilor care determină dimensiunea sa (7.1.1), pornind de la analiza lui Stigler 
(1976), cât şi din perspectiva efectelor determinate de alegerea unei anumite dimen- 
siuni, în special în ceea ce priveşte relaţia dintre mărimea legislativului şi mărimea 
guvernământului, cu referire la legea 1/n, legea 1/n inversata şi legea k/n (7.1.2). În 
subcapitolul 7.2 discut structura legislativului, axându-mă pe studiile asupra efectelor 
bicameralismului construite în cadrul teoriei alegerii publice. În acest sens, prezint 
analiza lui Buchanan şi Tullock (1999 [1962]) care arată în ce condiţii bicameralismul 
poate duce la creşterea nivelului de reprezentare al intereselor cetăţenilor (7.2.1). 
Continui cu argumentele lui Riker (1992a, 1992b) şi Levmore (1992) în favoarea 
introducerii bicameralismului, datorită reducerii posibilităţii apariţiei tiraniei majorităţii 
(7.2.2) şi cu argumentele lui Hammond şi Miller (1987) şi Miller şi colaboratorii săi 
(1986) privind reducerea instabilității legislative în sistemele bicamerale (7.2.3). În 
subcapitolul 7.3 prezint succint o serie de direcţii alternative de cercetare, din cadrul 
abordării teoriei alegerii publice, referitoare la mărimea şi structura legislativului. 


7.1. Mărimea legislativului 


Noţiunea de mărime a legislativului se referă la numărul de mandate obţinute de candidaţi 
în alegerile parlamentare, fiind stabilită prin constituţie sau prin alte tipuri de acte nor- 
mative!. Această dimensiune poate fi : 1) fixă, cum este cazul SUA, unde Senatul cuprinde 
100 de mandate, iar Camera Reprezentanţilor 435 de mandate, prestabilite înaintea alegerilor 
(Frederick : 2009, p. 23) sau 2) dinamică, cum este cazul legislativului Germaniei, unde 


* Bursier în cadrul proiectului „Burse doctorale şi postdoctorale pentru tineri cercetători in 
domeniile Ştiinţe Politice, Ştiinţe Administrative, Ştiinţele Comunicării şi Sociologie” POSDRU/ 
159/1.5/S/134650, finanţat prin Programul Operational S<ctorial Dezvoltarea Resurselor Umane 
2007-2013, cofinantat prin Fondul Social European. 

1. În cazul României, numărul de mandate este stabilit printr-o lege organică. 

sistemul electoral mixt membru-proportional poate genera cazuri in care un partid obţine 
mandate suplimentare? (Pukelsheim : 2006, p. 171). Suplimentarea mandatelor în acest 
caz este o consecinţă a discrepantei dintre procentajul obţinut într-un stat şi numărul de 
mandate obţinute direct în statul respectiv, mărind astfel dimensiunea parlamentului peste 
numărul stabilit anterior alegerilor?. 

În acest subcapitol studiez cauzele şi efectele mărimii legislativului din perspectiva 
teoriei alegerii publice. Mai întâi, discut factorii determinanti pentru mărimea legislati- 
vului, pornind de la modelul lui Stigler (1976), concentrându-mă asupra relaţiei dintre 
dimensiunea populaţiei şi mărimea legislativului. În al doilea rând, prezint cea mai 
importantă dezbatere din teoria alegerii publice referitoare la efectele mărimii legislati- 
vului - impactul asupra mărimii guvernământului -, descriind teoriile predominante, adică 
legea 1/n (Weingast er al. : 1981), legea 1/n inversată (Pettersson-Lidbom : 2003) şi legea 
k/n (Chen şi Malhotra: 2007). 


7.1.1. Factori determinanti pentru mărimea legislativului 


Intuitiv, o variabilă fundamentală pentru determinarea mărimii legislativului ar fi popu- 
latia statului respectiv, în sensul în care unei populaţii numeroase ar trebui să-i corespundă 
o mărime a legislativului similară. Relaţia dintre dimensiunea populaţiei şi dimensiunea 
legislativului a fost analizată teoretic şi empiric în teoria alegerii publice“, cea mai impor- 
tanta incursiune în acest sens apartinandu-i lui Stigler (1976), care formulează un model 
al reprezentării legislative ca funcţie a agregării obiectivelor grupurilor de interese impor- 
tante alcătuite în societate”. Rezultatele modelului lui Stigler sunt multiple. În primul 
rând, acesta arată că există o corelaţie statistic semnificativă între populaţie şi mărimea 
legislativului în 49 de state ale SUA şi alte 52 de ţări (Stigler: 1976, pp. 21-22). În al 
doilea rând, autorul testează şi confirmă ipoteza potrivit căreia nu există o proportiona- 
litate deplină între rata schimbării populaţiei şi mărimea legislativului. Deoarece grupu- 
rile de interese rămân în general stabile, în pofida faptului că devin mai numeroase prin 
creşterea populaţiei, iar asumptia lui Stigler este că funcţia legislativului este de a repre- 
zenta grupurile de interese, rezultă că dimensiunea legislativă este în general caracterizată 
de stabilitate (Stigler: 1976, pp. 21-24). În al treilea rând, nu este identificată nicio 


2. Denumite Uberhangmandate. 

3. În urma alegerilor din 2005, spre exemplu, Bundestag-ul era alcătuit din 614 membri, în pofida 
faptului că numărul de mandate stabilit înainte de alegeri era de doar 598 (Pukelsheim : 2006, p. 171). 

4, În afara studiilor incadrabile în teoria alegerii publice, cel mai important rezultat poate fi con- 
siderat legea rădăcinii cubice a adunărilor legislative formulat de Taagepera (1972). Modelul 
logico-cantitativ elaborat de acesta are la bază costurile impuse de comunicarea internă, de 
exemplu, dintre parlamentari şi comunicarea externă, dintre parlamentari şi cetăţeni. În varianta 
sa originală, legea este exprimată astfel : mărimea camerei inferioare a unei adunări legislative 
este rădăcina cubică a populaţiei unei ţări. În varianta mai complexă, Taagepera introduce şi 
variabila alfabetizării, pe care o consideră relevantă datorită impactului său asupra mobilizării 
sociale (Taagepera: 1972, p. 385). 

5. Prin grupuri de interese importante Stigler înţelege acele grupuri care, „dacă nu sunt reprezen- 
tate în societate, pot impune costuri substanţiale asupra societăţii când interesele lor sunt 
ignorate” (Stigler: 1976, p. 23). 

corelaţie statistic semnificativă între mărimea legislativului şi dimensiunea teritoriului 
statului respectiv, între mărimea legislativului şi densitatea populaţiei sau între mărimea 
legislativului şi venitul total al populaţiei, ultima fiind statistic semnificativă doar pentru 
situațiile în care nu se introduce variabila schimbării populaţiei (Stigler: 1976, p. 22). 

În cazul României, variabila dimensiunii populaţiei este determinantă, fiind indusă 
instituţional atât la nivelul legislativului naţional, cât şi la nivelul legislativelor locale 
(consiliile locale). Astfel, Legea nr. 35/2008 pentru alegerea Camerei Deputaţilor şi 
Senatului prevede în Art. 5 că norma de reprezentare pentru Camera Deputaţilor este de 
un deputat la 70.000 de cetăţeni şi pentru Senat de un senator la 160.000 de cetăţeni, iar 
Legea nr. 215/2001 specifică exact numărul de consilieri, care este stabilit de prefect în 
funcţie de încadrarea populaţiei într-un anumit interval (de exemplu, sub 1.500 - 9 con- 
silieri, 1.500-3.000 - 11 consilieri, 3.000-5.000 - 13 consilieri etc.). 

O serie de alţi factori potential relevanti, precum natura federală sau unitară a statului, 
sistemul electoral, diversitatea socială, natura practicilor parlamentare, dimensiunea fizică 
a camerei legislative sau costurile de selectare şi întreţinere a legislativului, discutate succint 
în Patten (1989, pp. 41-46), nu sunt abordate pe larg în cadrul modelelor de tip alegere raţională. 


7.1.2. Mărimea legislativului şi mărimea guvernământului 


7.1.2.1. Legea 1/n şi creşterea guvernământului 


Una dintre cele mai influente teorii care studiază relaţia dintre mărimea legislativului şi 
mărimea guvernământului“ le aparţine lui Weingast şi colaboratorilor săi (1981). Autorii 
îşi construiesc modelul pornind de la importanţa politicilor distributive în procesul legis- 
lativ, mai exact a acelor „proiecte, programe şi granturi de finanţare care îşi concentrează 
beneficiile în circumscripţii” geografice specifice, divizând costurile la toate circumscrip- 
tiile printr-un sistem de taxare generalizat” (Weingast er al. : 1981, p. 643). Exemple de 
astfel de proiecte? sunt construcţia de autostrăzi, amenajările urbane, uzinele de tratare 
a deşeurilor toxice etc., aspectul esenţial al acestora fiind că beneficiile generate au o 
directionare teritorială, fiind diferite de proiectele „nondistributive” (Weingast er al. : 
1981, p. 644), al căror obiectiv este să producă bunuri de consum general din punct de 
vedere teritorial, de exemplu, subvenţionări agricole, plata ajutorului de şomaj. In nuce, 
modelul poate fi descris astfel: prima asumptie este că membrii legislativului au ca 
obiectiv principal realegerea în funcţie. Pentru a fi realeşi, ei trebuie să obţină voturile 
unei majorităţi a cetăţenilor din circumscripţia în care candidează’. A doua asumptie a 
modelului este că cetăţenii sunt sensibili la beneficiile obţinute ca urmare a implementării 
unor proiecte în circumscripţia lor. A treia asumptie se referă la sensibilitatea cetăţenilor 


Pentru o descriere detaliată a mărimii guvernământului, vezi capitolul 6. 
În prezentul capitol, termenul circumscripție, care are un caracter general, este echivalent cu 
cel de colegiu pentru alegerile parlamentare din România. 
8. Denumite in literatura de specialitate proiecte de tip pork-barrel (Weingast et al. : 1981, p. 643). 
În continuare, traduc acest termen prin „proiecte direcționate spre propria circumscripție”. 
9. Asumpţia implicită este că parlamentarii vor candida pentru un nou mandat în aceeaşi circum- 
scriptie. 


ana 

faţă de costurile impuse asupra lor pentru dezvoltarea proiectului. Din ultima asumptie 
rezultă că membrul legislativului va dori să repartizeze cât mai multe dintre costuri la nivel 
general, pentru a minimaliza presiunea economică exercitată asupra membrilor circumscriptiei 
sale. Combinând cele două variabile, fiecare membru al legislativului va dori să maximi- 
zeze o funcţie de utilitate a circumscriptiei reprezentate, prin mărirea diferenţei dintre 
beneficiile obţinute ca urmare a implementării proiectului şi costurile impuse atât de 
acesta, cât şi de cele achitate de cetăţeni pentru proiecte din alte circumscripţii. Proiectul 
trebuie aşadar să fie cât mai amplu, deoarece creşterea dimensiunii sale duce la creşterea 
beneficiilor, iar costurile cât mai mici şi împrăştiate la nivelul tuturor circumscriptiilor. 

Pe lângă această analiză cost-beneficiu, calculul membrilor legislativului ia în consi- 
derare încă trei aspecte, favorabile creşterii guvernământului ; 1) efectul Robert Moses”, 
adică „observaţia că beneficiile pecuniare sub forma locurilor de muncă, profitului şi 
câştigurilor din taxe locale pot fi direcționate spre indivizi, firme şi comunităţi” (Weingast 
et al.: 1981, p. 648). Parlamentarul îşi asumă meritul acestor beneficii, extrăgând veni- 
turi sau sprijin politic de la cei din urmă, în timp ce costurile sunt dispersate ; 2) sursele 
pierderilor financiare nu sunt de regulă monitorizate de cetăţeni, existând o asimetrie de 
percepţie între câştiguri şi pierderi şi între capacitatea de transformare a câştigurilor şi 
pierderilor în influenţă politică. În termeni simpli, votantii nu sesizează toate costurile 
pe care le plătesc, dar de regulă sesizează beneficiile şi acestea sunt mai importante în 
deciziile lor electorale ; 3) efectul Peltzmann", conform căruia beneficiarii proiectelor 
sunt reduşi ca număr, organizaţi şi converg din perspectiva intereselor politice, spre deo- 
sebire de plătitorii costurilor care sunt dezorganizati şi incapabili să sanctioneze costurile 
ce li se impun” (Weingast er al. : 1981, pp. 648-649). 

Cele trei efecte contribuie la creşterea artificială a dimensiunii fiecărui proiect, chiar 
dacă costurile totale sunt mai mari decât beneficiile, deoarece beneficiile sunt identificate 
mai uşor de către votanti decât pierderile şi o mare parte din beneficii sunt direcționate 
spre susţinătorii financiari ai parlamentarilor. Creşterea numărului de circumscripţii duce 
la creşterea numărului de proiecte şi, odată cu scăderea nivelului de taxare a fiecărei 
circumscripţii, la creşterea dimensiunii proiectelor, afirmaţie sintetizată de Weingast şi 
colaboratorii săi (1981) în „legea 1/n”: „dacă procentul plătit de o circumscripție din 
taxa totală pentru finanţarea unui proiect scade odată cu creşterea numărului de circum- 
scriptii, atunci gradul de ineficienţă al dimensiunii proiectului este o funcţie crescătoare 
a numărului de circumscripţii” (Weingast er al. : 1981, p. 654). 

Pentru o mai bună înţelegere, să considerăm următorul exemplu : un membru al legis- 
lativului divizat în 10 circumscripţii (membrul circumscriptiei 1) propune un proiect cu costul 
de 10.000 de lei. La o distribuţie egală a costurilor la nivelul circumscriptiilor, circumscripţia 
1 plăteşte 1.000 de lei şi obţine o serie de beneficii care depăşesc 10.000 de lei!?. Dar, dacă 


10. Numit după planificatorul urban newyorkez Robert Moses care a exploatat acest efect în mod 
extensiv în anii 1930-1960, fiind „figura dominantă din configurarea mediului de construcţii a 
New York-ului” (Callahan şi Ikeda: 2004, p. 253). 

11. Preluat din Peltzmann (1976). 

12. Acest efect este un caz clasic de ineficienţă generată de imposibilitatea generării acţiunii colec- 
tive într-un grup latent. Pentru mai multe detalii, vezi Clson (1965). 

13. Nu neapărat pe termen scurt, dar dacă beneficiile s-ar situa valoric sub costuri, proiectul 
respectiv nu s-ar realiza. 

parlamentul ar fi divizat în 20 de circumscripţii, costurile circumscriptiei 1 ar fi de doar 
500 de lei, în condiţiile în care proiectul ar avea aceeaşi dimensiune. Plecând de la pre- 
misa că un proiect mai mare aduce beneficii proporţional mai mari, parlamentarul din 
circumscripţia 1 este stimulat să crească dimensiunea proiectului până la un cost consi- 
derat semnificativ pentru propria circumscripție, să presupunem 1.000 de lei. Creşterea 
proiectului în acest sens va impune însă costuri de 20.000 de lei la nivel general, generând 
o creştere a guvernământului proporţională cu numărul de circumscripţii în care este 
divizat parlamentul. În exemplul nostru, procentul plătit de circumscripţia 1 va scădea la 
jumătate după ce legislativul a fost reconfigurat şi, în concordanţă cu legea 1/n, mărimea 
proiectului s-a dublat. 

Pentru ca o politică distributivă care favorizează cetăţenii din circumscripţia unui 
membru al legislativului să fie adoptată, aceasta are nevoie însă de întrunirea acordului 
unui anumit număr de membri ai corpului legislativ, de regulă acest număr fiind repre- 
zentat de o majoritate simplă. Dar, în condiţiile în care nu există nicio miză pentru 
cooperare, niciun alt parlamentar nu ar aproba proiectul, din cauză că aduce deservicii 
propriilor circumscripţii prin faptul că le impune costuri fără a le aduce beneficii. 
Modalitatea prin care ceilalţi parlamentari pot fi convinşi să îşi dea acordul pentru proiect 
este printr-un aranjament bazat pe reciprocitate. Spre exemplu, dacă parlamentarul din 
circumscripţia X propune construcţia unei autostrăzi care să treacă prin circumscripţia 
sa, parlamentarul din circumscripţia Y nu va avea niciun motiv să îi susţină proiectul, 
deoarece acesta va fi finanţat parţial din banii propriei circumscripţii. Dar dacă şi acesta 
propune construcţia unei centrale electrice în propria circumscripție, Y obţine votul lui 
X pentru propriul proiect cu condiţia ca şi Y să susţină proiectul lui X. Acest fenomen 
poartă numele de /ogrolling, termen pe care îl traduc aici prin „schimb sau troc de voturi”. 
În literatura de specialitate, acesta este definit ca „procesul prin care grupuri de repre- 
zentanti cooperează pentru a-şi trece reciproc proiectele” (Weingast: 1979, p. 247). 
Intuitiv, s-ar putea considera că o coaliţie minimal câştigătoare (Riker: 1962) ar deţine 
monopolul asupra politicilor distributive, impunând costuri masive asupra tuturor circum- 
scriptiilor necâştigătoare pentru a-şi finanța proiectele din propriile circumscripţii, fără 
a distribui în acelaşi timp venituri în circumscripțiile controlate de opoziţie. Rațiunea este 
următoarea : dacă proiectele au nevoie de o majoritate simplă pentru a trece, parlamen- 
tarii vor fi de acord să plătească şi costuri pentru proiectele din alte circumscripţii doar 
dacă le asigură aprobarea propriilor proiecte. Majoritatea simplă, obţinută prin apartenenţa 
la o coaliţie minimal câştigătoare, este aşadar suficientă. Weingast (1979) argumentează 
însă, pornind de la dovezi empirice, că nu acesta este cazul şi că membrii legislativului 
preferă să interacţioneze sub forma unor „jocuri legislative universaliste” (Weingast : 
1979, pp. 249-252) mai curând decât sub forma „jocurilor legislative distributive” 
(Weingast: 1979, pp. 247-249). Universalismul este folosit de Weingast în sensul de 
distribuţie universală la nivelul legislativului a fondurilor şi a oportunităţilor pentru 
implementarea proiectelor în circumscripţii. În termeni simpli, acesta afirmă că toţi par- 
lamentarii vor coopera în procesul de schimb de voturi şi fiecare circumscripție va bene- 
ficia de proiecte de tip pork-barrel. Universalismul este o normă generată de necesitatea 
reducerii riscului ca un membru să nu fie inclus în coaliția minimal câştigătoare, iar 
astfel să fie nevoit să plătească costuri fără a obţine vreun beneficiu. Utilitatea anticipată 
a reprezentanţilor este aşadar mai mare în jocurile universaliste decât în cele distributive, 

pentru că probabilitatea ca proiectele lor să fie adoptate este mai mare, preferința raţională 
a membrilor legislativului fiind astfel universalismul (Weingast: 1979, pp. 250-252)!*. 

Sub asumptia funcţionării legislativului conform unei norme universaliste, mărimea 
guvernământului (şi totodată ineficienta) este extinsă şi mai mult, fiecare dintre membrii 
legislativului propunând proiecte în care costurile depăşesc beneficiile direct proporţional 
cu numărul total al circumsciptiilor. 

Din punct de vedere empiric, legea 1/n este confirmată partial de Gilligan şi Matsusaka 
care analizează legislativele statelor SUA din perioada 1960-1990 (Gilligan şi Matsusaka : 
1995) şi 1902-1942 (Gilligan şi Matsusaka : 2001), concluzia autorilor fiind că „numărul 
de mandate din camera superioară este decisiv; numărul de mandate din camera inferi- 
oară nu are un efect empiric robust asupra politicilor fiscale” (Gilligan şi Matsusaka : 
2001, p. 59). Utilizând un eşantion de 24 de ţări cu parlamente bicamerale şi 14 cu 
parlamente unicamerale, Bradbury şi Crain (2001) confirmă legea 1/n pentru ambele 
sisteme, însă afirmă că bicameralismul tinde să slăbească efectul mărimii legislativului 
asupra mărimii guvernământului. Testând o serie de guverne locale din SUA, Baqir (2002) 
confirmă de asemenea legea 1/n, Bradbury şi Stephenson (2003) confirmă corelatia pen- 
tru o serie de consilii locale din statul american Georgia, Fiorino şi Ricciuti (2007) 
confirmă corelatia dintre creşterea parlamentelor regionale şi creşterea cheltuielilor regi- 
onale analizând un eşantion de 20 de regiuni din Italia, iar Egger şi Koethenbuerger (2010) 
confirmă de asemenea existenţa unei relaţii de cauzalitate între creşterea consiliilor şi 
creşterea cheltuielilor locale, utilizând un eşantion de 2.056 de oraşe din landul german 
Bavaria pe o perioadă de 21 de ani şi analizând 650 de schimbări dimensionale ale con- 
siliilor locale. 


7.1.2.2. Legea 1/n inversată!$ 


În ciuda numeroaselor confirmări empirice, concluzia derivată cu ajutorul modelului lui 
Weingast şi colaboratorilor săi (1981), în speţă corelatia pozitivă dintre mărimea legisla- 
tivului şi mărimea guvernământului, este contestată atât teoretic, cât şi empiric. Pettersson- 
Lidbom (2003) argumentează că, de fapt, corelatia dintre cele două variabile este negativă. 
Conform acestuia, studiul lui Weingast şi colaboratorilor săi (1981) ignoră atât o problemă 
endogenă a sistemului instituţional, anume că nu doar mărimea legislativului, ci şi mărimea 
guvernământului sunt la origini rezultatul preferințelor votantilor, cât şi o problemă de 
simultaneitate, cauzată de faptul că ambele variabile sunt expresia deciziilor legislativului. 


14. Este important să observăm două aspecte ale modelului lui Weingast. În primul rând, deşi acesta 
este confirmat pentru Congresul SUA într-un anumit interval temporal, dovezi empirice ale 
existenţei normelor universaliste în legislativele determinate de sisteme proporţionale nu există 
într-o măsură similară. O potenţială explicaţie este delegarea frecventă a acestui tip de politici 
distributive la nivelul administraţiei locale. În al doilea rând, asumptiile lui Weingast sunt 
nerealiste din mai multe perspective, cea mai importantă fiind excluderea aspectelor partizane 
din ecuaţie. Astfel, Weingast nu poate diferenţia din punctul de vedere al influenţei politice 
exercitate între un membru al unui partid care are o reprezentare de 1 mandat în legislativ şi 
un partid ce are o reprezentare de peste 50% din mandate, deşi această diferenţă există in 
practică şi poate înlătura incertitudinea introdusă de Weirgast în model. 

15. Termenul legea 1/n inversată nu îi aparţine autorului ei, Pettersson-Lidbom (2003), ci lui Primo 
şi Snyder (2008). 

Pentru a corecta distorsiunea rezultatelor'®, autorul exploatează prevederile unei legi 
referitoare la dimensiunea consiliilor locale din Suedia, care impune limitări inferioare 
acestor consilii în funcţie de numărul de cetăţeni cu drept de vot din respectivele oraşe. 
Astfel, Pettersson-Lidbom profită de faptul că, în timp ce relaţia dintre numărul de votanti 
şi creşterea guvernământului este continuă, pragul inferior impus poate duce la disconti- 
nuitati între numărul de votanti şi mărimea legislativului (Pettersson-Lidbom: 2003, 
pp. 7-10). Concluzia studiului, aplicat empiric pe un eşantion de 288 de consilii locale 
suedeze în perioada 1974-1988, este că „în medie, cheltuielile şi veniturile scad cu apro- 
ximativ 0,5-0,8% pentru fiecare membru al consiliului local adăugat” (Pettersson-Lidbom : 
2003, p. 22). Primo şi Snyder (2008) confirmă de asemenea validitatea legii 1/n inversate 
în ceea ce priveşte bunurile publice şi, mai mult, susţin că în cazul în care costurile 
proiectelor nu sunt împrăştiate decât parţial, legea 1/n este infirmată. 

Thornton şi Ulrich (1999) ajung de asemenea la o concluzie contrară lui Weingast şi 
colaboratorilor săi (1981), considerând însă că elementul relevant pentru mărimea guver- 
nământului nu este mărimea legislativului, ci dimensiunea circumscriptiilor. Aceştia 
argumentează că în cadrul unei circumscripţii de mici dimensiuni, monitorizarea mem- 
brilor legislativului de către cetăţeni este mai eficientă datorită costurilor reduse. Pornind 
de la studiile lui Peltzmann (1992) şi Matsusaka (1995) care susţin că votantii preferă un 
guvernământ redus, autorii concluzionează că mărimea circumscriptiei se corelează pozi- 
tiv cu creşterea guvernământului deoarece membrii legislativului sunt obligaţi să reprezinte 
mai exact preferinţele electoratului în circumscripțiile de mici dimensiuni (Thornton şi 
Ulrich: 1999, pp. 591-592). Prin extensie, în cazul in care considerăm dimensiunea 
populaţiei fixă, rezultă că un sistem electoral cu circumscripţii de mari dimensiuni se 
traduce într-un legislativ de mici dimensiuni. Aşadar, între creşterea mărimii legislativu- 
lui şi creşterea guvernământului există o corelaţie negativă. 


7.1.2.3. Legea k/n 


O poziţie alternativă in această dezbatere este asumată de Chen şi Malhotra (2007). Aceştia 
recunosc, în conformitate cu dovezile empirice aduse de Gilligan şi Matsusaka (1995, 
2001), Bradbury şi Crain (2001) şi Primo (2006), că legea 1/n se aplică cu succes în cazul 
unicameralismului, dar în cazul bicameralismului ea este validă doar pentru camera 
superioară, fiind inversată în cazul camerei superioare (conform lui Primo). Autorii for- 
mulează un model de adoptare a proiectelor legislative în contextul unui joc Baron-Ferejohn 
(Baron şi Ferejohn: 1989), pornind de la patru asumpţii centrale: 1) cheltuielile sunt 
divizibile la nivelul circumscriptiilor camerei superioare, şi nu al camerei inferioare, 
2) funcţiile de utilitate ale membrilor legislativului sunt similare celor introduse de 
Weingast şi colaboratorii săi (1981), depinzând pozitiv de beneficiile aduse de implemen- 
tarea unor proiecte de mari dimensiuni şi negativ de costurile impuse de proiect şi ale altor 
proiecte direcționate spre propriile circumscripţii, 3) proiectele generează bunuri private, 
şi nu bunuri publice!” şi 4) membrii legislativului plătesc costuri pentru a introduce proiecte 
legislative şi pentru a obţine majorităţile necesare aprobării (Chen şi Malhotra: 2007, 
pp. 659-660). 


16. Pettersson-Lidbom afirmă că în condiţiile ignorării acester probleme, legea 1/n este confirmată 
şi în cazul eşantionului selectat (Pettersson-Lidbom : 2003, p. 3). 
17. Cum este cazul în Primo şi Snyder (2008). 

Prima asumpţie are ca rezultat restrângerea universului de aplicabilitate a modelului 
deoarece circumscripțiile camerei inferioare trebuie să fie integrate geografic în circum- 
scriptiile camerei superioare. O situaţie de acest gen putem întâlni însă în România, unde, 
spre exemplu, Colegiul 1 pentru Senat din Bucureşti de la alegerile parlamentare din 2008 
cuprindea în întregime Colegiile 1 şi 4 pentru Camera Deputaţilor, Colegiul 2 pentru 
Senat cuprindea în întregime Colegiile 2 şi 3 pentru Camera Deputaţilor, Colegiul 5 
pentru Senat cuprindea Colegiile 10, 11 şi 14 şi aşa mai departe. Este important să obser- 
văm însă că acest tip de diviziune a cheltuielilor nu este în mod necesar o regularitate, 
ci o asumptie introdusă de Chen şi Malhotra (2007, p. 659), pornind de la o:serie de 
interviuri realizate în Missouri şi lowa, în urma cărora autorii detectează un tipar în 
deciziile ce privesc colaborarea legislativă a membrilor camerei inferioare. Mai exact, 
autorii identifică existenţa unui grad de cooperare ridicat între membrul Camerei 
Reprezentanţilor dintr-o anumită circumscripție şi senatorul din circumscripţia care îl 
încadrează, precum şi între membrii Camerei Reprezentanţilor încadraţi de aceeaşi cir- 
cumscriptie senatorială (în exemplul de mai sus, acest lucru s-ar traduce printr-o coope- 
rare ridicată a deputaţilor din Colegiile 1 şi 4 pentru Camera Deputaţilor şi între 
deputaţii din Colegiul 1 şi 4 şi Senatorul din colegiul 1, dar o lipsă de colaborare între 
deputatul din Colegiul 1 şi cel din Colegiul 2 sau între deputatul din Colegiul 1 şi sena- 
torul din Colegiul 2). 

Concluzia modelului, aplicat empiric pe un eşantion alcătuit din statele SUA în peri- 
oada 1992-2004, este că, deşi mărimea camerei superioare are un rol pozitiv asupra 
creşterii guvernământului, raportul dintre membrii camerei inferioare (k) şi membrii 
camerei superioare (n) are un efect negativ, deoarece, cu cât creşte numărul de circum- 
scriptii ale camerei inferioare integrate într-o circumscripție a camerei superioare, cu atât 
stimulentele reprezentanţilor de a propune proiecte de mari dimensiuni scade, din cauză 
că beneficiile nu sunt distribuite exclusiv în propria circumscripție. 


7.2. Structura legislativului 


Noţiunea de structură a legislativului se referă în acest context la natura unitară sau 
divizată a acestuia, mai exact la organizarea legislativului sub forma unui sistem unica- 
meral sau multicameral (în particular axându-mă pe situaţia bicameralismului). În acest 
subcapitol descriu o serie de direcţii de cercetare din teoria alegerii publice, majoritatea 
studiilor din domeniu fiind favorabile sistemelor bicamerale. Mai întâi, prezint prima 
abordare extinsă a problemei bicameralismului în teoria alegerii publice, apartinandu-le 
lui Buchanan şi Tullock (1999, [1962]), care discută problema reprezentării grupurilor 
de interese în legislativ. Apoi, discut două avantaje ale bicameralismului în raport cu 
sistemele unicamerale caracterizate de regula majorităţii simple, anume reducerea posibilităţii 
de apariţie a tiraniei majorităţii ca urmare a creării unor majorităţi ciclice în spaţii deci- 
zionale multidimensionale (Riker : 1992) şi reducerea instabilității legislative prin crearea 
unor alternative nedominate (Hammond şi Miller: 1987; Miller er al. : 1996). 

7.2.1. Bicameralismul şi reprezentarea grupurilor de interese 


După cum mentionam mai sus, conform lui Stigler, „raţiunea centrală a reprezentării 
[politice] este să ofere o reprezentare eficientă a mulţimii intereselor de grup ce exprimă 
dorinţele cetăţenilor care alcătuiesc statul” (1971, p. 17). Această perspectivă este adop- 
tată de o serie de teoreticieni din cadrul teoriei alegerii publice'’, fiind utilizată şi ca 
argument justificativ pentru construirea sistemelor parlamentare multicamerale. Buchanan 
şi Tullock (1999 [1962], pp. 231-233) oferă un astfel de argument, exemplificând prin 
următorul caz: există un grup social alcătuit din nouă persoane şi trei grupuri de inte- 
rese — grupul muncitorilor, grupul proprietarilor şi grupul comercianților. Grupul social 
elaborează o constituţie care stipulează că reprezentarea intereselor se va realiza prin 
intermediul unui corp bicameral, iar în fiecare cameră (care conţine câte trei mandate) 
deciziile vor fi luate prin majoritate simplă. În acest corp, prima cameră va fi aleasă 
printr-un criteriu funcţional, astfel încât fiecărui grup de interese îi revine câte un man- 
dat în cadrul camerei, iar cea de-a doua (Senatul) va fi aleasă printr-un mecanism în care 
fiecare dintre cele trei circumscripţii sunt alcătuite aleatoriu din câte trei membri. În 
ipoteza în care legislativul ar fi unicameral, orice coaliţie alcătuită din doi reprezentanţi 
ar fi decisivă în procesul legislativ, al treilea grup de interese având posibilitatea de a 
exploata. Situaţia este similară şi în cazul în care legislativul ar fi alcătuit din două camere 
în care mandatele sunt distribuite conform unui sistem electoral identic. În exemplul de 
faţă însă, deoarece circumscripțiile care atribuie mandate în camera a doua sunt constru- 
ite printr-un mecanism aleatoriu, coaliția realizată in prima cameră (de exemplu, munci- 
tori-proprietari) nu va fi susţinută în Senat decât ca un caz special, în care doi dintre cei 
trei senatori sunt aleşi de alegători ai grupurilor muncitori-proprietari. Dacă, în schimb, 
unul dintre alegătorii din grupul comercianților participă la alegerea unui senator din 
coaliția stabilită, aceasta va trebui să ţină cont şi de interesele comercianților, extinzând 
astfel reprezentarea efectivă a intereselor cetăţenilor în adoptarea politicilor. 

Părăsind cadrul abstract al exemplului precedent, putem observa că efectele se mul- 
tiplică pe măsură ce numărul grupurilor de interese şi numărul mandatelor creşte, fiindcă 
scade probabilitatea ca parlamentarii din camera a doua să fie aleşi de exact grupurile de 
interese care formează majoritatea în prima cameră. Omogenitatea circumscriptiilor este 
un alt factor important, deoarece, cu cât acestea sunt mai similare între camere, cu atât 
„devine mai uşor pentru camere să ajungă la un consens privind politicile” (Bradbury şi Crain : 
2004, p. 39). Prin contrast, Buchanan şi Tullock arată că în situaţia de diversitate completa’, 
orice aranjament majoritar în cadrul legislativului este aleatoriu şi că nu există stimulente 
pentru formarea unor coaliţii stabile (Buchanan şi Tullock: 1999 [1962], pp. 235-239). 

Situaţia din România reprezintă un tip de diversitate numerică (Buchanan şi Tullock : 
1999 [1962], p. 245), pentru că mandatele camerelor nu se distribuie conform unui 
criteriu numeric unitar în circumscripţii, norma de reprezentare fiind diferită în 
Camera Deputaţilor faţă de Senat. Mai mult, deoarece circumscripțiile Senatului includ 


18. Pentru o analiză detaliată a teoriei grupurilor de interese, vezi von Winden (1999). 

19. Prin diversitate completă se înţelege că „membrii din circumscripţia care alege un reprezentant 
din prima cameră sunt distribuiţi egal în circumscripțiile pentru cealaltă cameră” (Buchanan şi 
Tullock: 1962, p. 235). 

circumscripțiile Camerei Deputaţilor in mod diferențiat, sistemul dezavantajează unele 
majorităţi din circumscripțiile camerei inferioare. Să considerăm, spre exemplu, Colegiul 
1 Senat din Bucureşti, care include Colegiile 1 şi 4 Camera Deputaţilor, şi Colegiul 5 
Senat, care include Colegiile 10, 11 şi 14 Camera Deputaţilor. Existenţa unei majorităţi 
de votanti ai PSD-ului în Colegiile 1 şi 4 va garanta alegerea unui senator al PSD-ului, 
însă existenţa unei majorităţi de voturi ai PSD-ului în Colegiile 10 şi 11 nu va garanta şi 
alegerea unui senator social-democrat pentru reprezentarea cetăţenilor din colegiile respec- 
tive, din cauză că este posibil ca în Colegiul 14 majoritatea să prefere un deputat PD-L, 
iar din cauza 1) populaţiei mai numeroase sau 2) diferenţei de scor electoral, Colegiul 5 
Senat să aleagă un senator PD-L. În cazul în care Colegiul 5 Senat ar fi inclus doar două 
colegii ale Camerei Deputaţilor, precum Colegiul 1 Senat, acesta ar fi produs de aseme- 
nea un candidat social-democrat, situaţia contrară dezavantajând majoritatile din Colegiile 
10 şi 11 în raport cu cele din Colegiile 1 şi 4. Cu toate acestea, diversitatea numerică 
produce avantajele asociate bicameralismului, deşi, după cum argumentează Buchanan şi 
Tullock (1999 [1962], pp. 244-246), într-o măsură mai mică decât diversitatea completă 
sau diversitatea de aranjament, deoarece poate asigura existenţa unei compoziţii diferite 
în cele două camere. 

Astfel, urmându-i pe Bradbury şi Crain, putem afirma că „necesitatea satisfacerii 
preferințelor legislative în două camere alcătuite diferit scade probabilitatea ca interesele 
minorităţilor să fie ignorate în acordul final” (2004, p. 39). Este important să observăm 
că acest rezultat se bazează însă pe două condiţii centrale: 1) fiecare cameră are drept de 
veto asupra legislaţiei” şi 2) camerele sunt alcătuite diferit fie din perspectiva : a) circum- 
scriptiilor, b) sistemului electoral sau c) regulilor decizionale? (Tsebelis : 2002, p. 212). 
Dacă prima asumptie nu este satisfăcută, afirmaţia lui Gilligan şi a colaboratorilor săi 
(1987): „din moment ce interese diferite domină camere diferite, fiecare interes are drept 
de veto asupra legislaţiei” este falsă, întrucât, chiar dacă compoziţia partizană diferă, una 
dintre camere este decisivă. Dacă cea de-a doua asumptie nu este satisfacută, compoziţia 
partizană a parlamentului este similară în cele două camere?, iar efectele introducerii 
unei camere secunde sunt minimizate?. Desigur, chiar şi în cazul satisfacerii ambelor 
condiţii, este posibilă apariţia situaţiei ca în ambele camere să existe o coaliţie majoritară 
comună, iar grupurile de interese reprezentate să fie identice, dar spre deosebire de sis- 
temul unicameral, o reprezentare mai largă a grupurilor de interese este posibilă şi, mai 
mult, stimulată instituţional. Bicameralismul nu este aşadar o condiţie suficientă pentru 
creşterea nivelului de reprezentare a intereselor alegătorilor, dar este favorabil acestei 
creşteri. 


20. Un contraexemplu este Camera Lorzilor din Parlamentul Marii Britanii. 

21. Dacă una dintre camere are reguli de decizie supramajoritare pentru adoptarea unei legi, chiar 
şi în cazul în care compoziţia partizană este identică în ambele camere, o minoritate poate avea 
drept de veto asupra legislaţiei. 

22. Presupunând că alegătorii votează ideologic (Downs: 2009 [1957]). 

23. Acestea însă nu dispar complet. Tsebelis (2002, pp. 212-213) subliniază acest lucru oferind 
exemplul adoptării în parlamentul italian a unei legi privind violul, în care procesul decizional 
a durat 17 ani de la prima introducere până la adoptare, în pofida faptului că reprezentarea 
partizană era aproape identică în cele două camere. 

7.2.2. Bicameralismul şi tirania majorităţii 


Problema creşterii nivelului de reprezentare a grupurilor de interese este importantă 
pentru Buchanan şi Tullock deoarece prin intermediul acestei creşteri sunt reduse ,,cos- 
turile externe ale acţiunii colective” (1999 [1962], p. 233), adică acele costuri pe care 
indivizii le plătesc pentru producerea bunurilor de pe urma cărora nu obţin niciun bene- 
ficiu (acest tip de costuri sunt discutate şi in subcapitolul 7.1.2.1, cu referire la cetăţenii 
care nu beneficiază de pe urma proiectelor de tip pork-barrel). Întrucât costurile externe 
însă „scad pe măsură ce procentajul [...] votantilor necesari pentru acord creşte ; şi sunt 
complet evitate prin necesitatea unanimităţii” (Levmore: 1992, pp. 146-147), putem 
infera că problema este generată de adoptarea deciziilor prin intermediul majorităţii 
simple. Riker (1992a, p. 102) identifică cinci răspunsuri pentru rezolvarea nedreptdfii 
generate de sistemele unicamerale : 1) introducerea unor reguli de decizie supramajoritare, 
2) alegerea separată a ramurii executive, 3) multipartidismul, 4) atribuirea dreptului de 
veto asupra legislaţiei unei instituţii juridice şi 5) bicameralismul. 

Impunerea unor costuri externe poate fi interpretată ca o formă clasică de tiranie a 
majorităţii şi poate fi în principiu ameliorată prin folosirea uneia dintre cele cinci soluţii 
enumerate anterior, deşi Buchanan şi Tullock atrag atenţia asupra diferenţei de costuri 
decizionale plătite în cazul unei supramajoritati faţă de un sistem bicameral în care se 
votează conform unei majorităţi simple (Buchanan şi Tullock: 1999 [1962], p. 233). 
Riker (1992a) oferă însă o interpretare diferită a tiraniei majorităţii, care se referă la 
„tirania unei majorităţi asupra altei majorităţi, ce poate apărea dacă nu există o majoritate 
unică” (Riker: 1992a, p. 104). Conform lui Riker, acest tip de tiranie a majorităţii este 
înlăturată în mod optim doar prin intermediul bicameralismului. 

Problema identificată de Riker îşi are rădăcinile în paradoxul votantului (Arrow : 1963, 
p. 3) sau, mai simplu, în existenţa majoritatilor ciclice, anume situaţii in care o alterna- 
tivă A este preferată din punct de vedere social unei alternative B, care este la rândul ei 
preferată unei alternative C şi care este la rândul ei preferată lui A. În cazul existenţei 
unor astfel de majorităţi, orice decizie adoptată’ este 1) tiranică, în sensul lui Riker 
(1992a) şi 2) instabilă, deoarece poate fi învinsă de o altă majoritate. O soluţie pentru 
rezolvarea paradoxului votantului este oferită de Black (1948) care introduce asumptia 
preferințelor cu un singur vârf”, anume preferinţe care au un punct ideal, numit optim 
(Black: 1948, p. 25), în care nivelul de utilitate oferit de alegerea respectivei alternative 
este cel mai ridicat. Pornind de la acest punct, nivelul de utilitate al fiecărui individ 
descreşte monoton spre stânga şi spre dreapta, proporţional cu distanţa dintre alternativa 


24. Procedurile din sistemul legislativ permit adoptarea unor decizii şi în cazul existenţei unor 
majorităţi ciclice. Riker (1992a) şi Levmore (1992) oferă exemple în acest sens, care ilustrează 
puterea „planificatorilor agendei” (agenda-setters), arătând că adeseori aceştia pot manipula 
agenda prin următoarea procedură: se compară două alternative într-o primă fază, urmând ca 
în a doua fază alternativa câştigătoare din faza întâi să fie comparată cu cea de-a treia alterna- 
tivă. În acest caz, dacă avem majoritatea ciclică A > B > C > A, iar C este alternativa 
favorită a planificatorilor agendei, A şi B sunt comparate în prima fază, A este declarată 
învingătoare şi este comparată cu C, care este preferată lui A şi este declarată alternativa pre- 
ferată social, deşi B este preferată lui C (Riker: 1992a, p. 105; Levmore: 1992, p. 147). 

25. Single-peaked preferences ; traducerea îi aparţine lui Miroiu (2006, p. 200). 

în cauză şi punctul optim. Alegerea socială va fi cea preferată de votantul median, exis- 
tenta unor majorităţi ciclice în acest caz fiind imposibilă. Pentru o mai bună înţelegere, 
să considerăm următorul exemplu: avem trei votanti, x, y şi z, care au de ales între 
alternativele A, B şi C, ordonate astfel pe o dimensiune ideologică. Presupunem că x, 
care are o poziţie ideală mai apropiată de A, preferă alternativele în ordinea A > B > C, 
deoarece B este mai apropiat decât C pe dimensiunea ideologică. Considerăm că y este 
poziţionat între A şi B, însă mai aproape de B. Astfel, y preferă B > A > C. Nu în 
ultimul rând, considerăm că z este poziţionat exact în punctul alternativei C, astfel că 
acesta preferă C > B > A, C reprezentând vârful funcţiei sale de utilitate, iar B fiind 
mai aproape de z decât A. Putem observa că B este preferat lui A cu 2 voturi la 1, A 
este preferat lui C cu 2 voturi la 1 şi B este preferat lui C cu 2 voturi la 1. Astfel, ordi- 
nea relaţiei de preferinţă socială este B > A > C, B fiind alternativa preferată de votan- 
tul median şi în consecinţă, de grup. 

Soluţia lui Black se bazează însă pe faptul că o politică poate fi modelată unidimen- 
sional, mai exact, că preferinţele votantilor pot fi ordonate pe o singură dimensiune. Cu 
toate acestea, după cum explică Clausen (1973), o politică poate avea frecvent mai multe 
dimensiuni (de exemplu, management guvernamental, bunăstare socială, libertăţi civile 
etc.), caz în care, conform lui McKelvey, „intranzitivităţile regulii majorităţii se extind 
pe întregul spaţiu astfel încât toate punctele sunt în aceeaşi mulţime de cicluri” (1979, 
p. 1085). Mai exact, McKelvey demonstrează că în aproape toate cazurile, dacă spaţiul 
în care se iau deciziile este multidimensional, o alternativă poate fi preferată altei alter- 
native de o majoritate, iar ultima poate fi preferată primei alternative de o altă majoritate”. 
Pornind de la această teză, Riker afirmă că, „dacă există două sau mai multe dimensiuni, 
concluzia este că majoritatile sunt aproape întotdeauna tiranice” (1992a, p. 108). 

Bicameralismul, în accepțiunea lui Riker (1992a) şi Levmore (1992), acţionează ca 
un „mecanism de amânare” (Levmore: 1992, p. 151), căruia îi poate fi atribuit atât rolul 
de a bloca legislaţia şi a conserva statu-quoul, cât şi de a încuraja dezbaterile şi a rafina 
legislaţia (Levmore: 1992, p. 151). Riker argumentează că, deşi rolul de mecanism de 
amânare al bicameralismului este esenţial pentru blocarea tiraniei majorităţii, cele patru 
forme alternative de amânare discutate anterior au un efect similar. Avantajul bicamera- 
lismului este însă că, dacă politicile sunt unidimensionale, acesta este singurul care poate 
permite adoptarea unei decizii fără amânări sau blocaje, justificarea fiind că deciziile nu 
vor fi tiranice deoarece, conform teoriei votantului median, există o majoritate unică. 
Altfel spus, „structura bicamerală este soluţia pentru problema instituţională a regulii 
majorităţii. Precum alte mecanisme, amână atunci când nu există echilibru. Spre deosebire 
de acestea însă, încurajează - sau cel putin nu împiedică - decizia când există un echili- 
bru. În acelaşi timp, acesta împiedică tirania majorităţii şi promovează deciziile majori- 
tare” (Riker: 1992b, p. 168). 


26. Riker arată printr-un exemplu că propoziţia se confirmă în general şi în cel mai simplu caz, în 
care există doar trei votanti şi două dimensiuni, deoareze găsirea unui echilibru este foarte 
dificilă, iar acesta nu este stabil. Problema se amplifică proporţional cu creşterea numărului 
dimensiunilor şi a numărului votantilor (Riker: 1992a, p. 109). 

7.2.3. Bicameralismul şi instabilitatea legislativă 


După cum afirmam în subcapitolul precedent, problema majoritatilor ciclice generează 
simultan tirania majorităţii, în sensul atribuit de Riker (1992a) termenului, şi instabilitate 
legislativă. În termenii lui Bradbury şi Crain, „dacă legislativul adoptă o lege care poate 
fi învinsă prin formarea unei coaliţii noi, printr-o schimbare în preferinţele membrilor 
legislativului sau prin diferenţe date de prezenţa la vot în legislativ, politicile se vor 
schimba frecvent” (2004, p. 40). În limbajul teoriei jocurilor, se consideră că astfel de 
legi sunt alternative dominate (Hammond şi Miller: 1987, p. 1157), în sensul că, ţinând 
cont de regulile jocului, acestea pot fi modificate de o majoritate care preferă altă alter- 
nativă. Mulțimea alternativelor nedominate este denumită „nucleul instituţiei sociale” 
(Hammond şi Miller: 1987, p. 1157), iar prin alegerea exclusivă a alternativelor din 
nucleu se poate asigura stabilitatea legislativă. Problema rezidă însă în faptul că, după 
cum demonstrează McKelvey (1979), în general nucleul unicameral în situaţia în care 
politicile sunt multidimensionale este alcătuit din mulţimea vidă. 

Pornind de la ideea lui Shepsle (1981) privind inducerea echilibrului legislativ prin 
intermediul instituţiilor, Hammond şi Miller (1987) demonstrează că introducerea unui 
sistem bicameral produce un nucleu nevid, în situaţii în care un sistem unicameral nu 
reuşeşte acest lucru”. Pentru a înţelege argumentul principal, să considerăm exemplul 
oferit de Miller şi colaboratorii săi (1996), în care avem 6 votanti şi 5 alternative care 
ordonează preferinţele conform tabelului 7.1. 


_ Tabelul 7.1. Generarea unui nucleu nevid prin intermediul sistemului bicameral 


Alegerea 5 


Sursa: Miller et al.: 1996, p. 89 


Conform majorităţii simple avem următoarele relaţii : A > B (prin coaliția 1, 2, 5, 
6), A > C (prin coaliția 1, 2, 4, 6), A > E (prin coaliția 1, 2, 4, 5, 6), B > C (prin 
coalitia 1, 3, 4, 6), B > E (prin coalitia 1, 3, 4, 6), C > D (prin coalitia 1, 2, 3, 5), 
C > E (prin coalitia 1, 2, 3, 5), D > A (prin coalitia 3, 4, 5, 6), iar D > E (prin 
coalitia 2, 3, 4, 5, 6). Din moment ce nu există nicio alternativă care să fie nedominată, 
adică să nu poată fi invinsă de către una dintre posibilele coaliţii decisive, rezultă că 
nucleul instituţional este vid. 


27. Rezultatul obţinut de Hammond şi Miller (1987) doar pentru un spaţiu bidimensional este 
generalizat de Brennan si Hamlin (1992) pentru un spaţiu a-dimensional. 

28. O coaliţie este decisivă pentru o alternativă „dacă membrii coaliţiei, ţinând cont de regulile 
instituţiei, pot să impună alternativa în dauna tuturor celorlalte” (Miller et al. : 1996, p. 87). 

Dacă modificăm structura instituţională, în schimb, şi introducem o a doua cameră 
în care plasăm votantii 4, 5 şi 6, avem un rezultat diferit. Astfel, „în timp ce coaliția 
(3, 4, 5, 6) este decisivă în legislativul unicameral alcătuit din 6 membri, această coa- 
litie nu este decisivă în legislatura bicamerală corespondentă deoarece nu conţine o 
majoritate din camera membrilor (1, 2, 3}. Altfel spus, coaliția minoritară (1, 2} nu are 
putere de blocaj în legislatura unicamerală, dar membrii săi pot bloca orice acţiune în 
legislatura bicamerală” (Miller er al. : 1996, p. 87). Din moment ce nu mai există aşadar 
o coaliţie decisivă care să prefere pe D lui A, A este în nucleu. O situaţie identică avem 
şi în cazul coaliţiei (1, 2, 3, 5}, care nu mai este decisivă in camera ce îi conţine pe 
(4, 5, 6), astfel că C nu mai este preferat de o coaliţie decisivă lui D, de unde rezultă 
că şi D este în nucleu. A şi D sunt aşadar în nucleul bicameral, ceea ce înseamnă în 
termeni practici că aceste alternative nu pot fi înlocuite în condiţiile în care profilele 
preferințelor rămân neschimbate. 

Concluzionand, „efectul reducerii puterii coalitiilor majoritare poate fi crearea unui 
nucleu acolo unde acesta nu exista anterior [...] sau extinderea dimensiunii nucleului, 
dacă acesta deja există” (Miller er al. : 1996, p. 90), ambele efecte ducând la o creştere 
a stabilităţii legislative. 


7.3. Direcţii alternative de cercetare 


Pe lângă problemele discutate în subcapitolele precedente, teoria alegerii publice conţine 
şi alte direcţii de cercetare relevante pentru studiul mărimii şi structurii legislativelor”. 
În primul rând, mărimea legislativului poate avea efecte asupra producţiei legislative. 
Shughart şi Tollison (1986) argumentează că, odată cu creşterea legislativului, creşte 
numărul de acte normative adoptate deoarece fenomenul de schimb reciproc de voturi se 
accentuează. Poziţia este susţinută empiric şi de Rogers, care pune accentul pe extinderea 
numărului celor care au iniţiativa legislativă (2005). Crain (1979), în schimb, argumen- 
tează că efectul mărimii legislativului nu poate fi determinat cu exactitate din cauză că: 
1) pe de o parte, costurile de tranzacţie plătite pentru obţinerea unei majorităţi cresc 
proporţional cu numărul de parlamentari implicaţi, iar astfel numărul actelor legislative 
adoptate se reduce, dar 2) pe de altă parte, creşte gradul de specializare al legislativului 
deoarece se suplimentează numărul comisiilor sau se integrează un număr mai mare de 
experţi în comisii, ducând la reducerea costurilor votului şi, în consecinţă, a costurilor 
pentru întrunirea unei majorităţi (Crain apud Thornton şi Ulrich: 1999, p. 589). Un alt 
efect interesant, neabordat însă pe larg în literatura de specialitate, este impactul mărimii 
legislativului asupra prezenţei la vot. Stigler (1976, pp. 30-31) analizează succint acest 
efect, folosind ca eşantion alegerile pentru guvernatori din SUA în perioada 1968-1970. 
Concluzia lui Stigler este că mărimea legislativului se corelează negativ cu prezenţa la 
vot, explicaţia oferită fiind că, odată cu creşterea numărului de membri ai legislativului, 
cresc şi costurile de informare a votantilor şi aceştia sunt descurajati să participe la pro- 
cesul electoral. Nu în ultimul rând, McCormick şi Toltison (1981) identifică o corelaţie 


29. Lista direcțiilor prezentate în această secţiune nu are, desigur, un caracter exhaustiv. 

negativă între mărimea legislativului şi activităţile de redistributie a veniturilor, din cauză 
că o dimensiune mare a legislativului duce la o activitate de lobby scăzută şi, în conse- 
cinta, stimulentele pentru efectuarea transferurilor de venituri se diminuează. 

Efectele asupra producţiei legislative sunt studiate şi din perspectiva structurii corpu- 
lui legislativ. Din moment ce bicameralismul duce la stabilitate, în sensul în care politicile 
sunt mai dificil de schimbat de o majoritate alternativă, putem afirma că, prima facie, 
producţia legislativă va fi mai scăzută. Rogers (2003) contestă însă această conjectură, 
argumentând că spaţiul politicilor nu este static, ci că este extins ca urmare a introduce- 
rii unei a doua camere. Astfel, deşi prin introducerea unei camere secunde mai multe 
propuneri legislative vor fi respinse, parlamentarii vor fi stimulati să propună un număr 
mai mare de legi decât în sistemul unicameral, în cazul în care şi a doua cameră are 
dreptul de iniţiativă legislativă (Rogers: 2003, pp. 512-514). 

O altă direcţie importantă în ceea ce priveşte structura legislativului este studierea 
efectelor bicameralismului asupra descentralizării puterii decizionale. Diermeier şi 
Myerson (1999) analizează această problemă în cadrul unei teorii a organizării legislative, 
concluzionând că 1) în legislativele unicamerale parlamentarii au cele mai puternice 
stimulente pentru a delega autoritatea legislativă unei conduceri restrânse, 2) în sistemele 
unicamerale în care preşedintele este un jucător veto“ parlamentarii sunt stimulati să 
modifice sistemul prin descentralizarea autorităţii legislative şi 3) în sistemele bicamerale, 
pe măsură ce mărimea celei de-a doua camere creşte, parlamentarii din prima cameră 
sunt stimulati să introducă obstacole intrainstitutionale, cum ar fi încurajarea creşterii 
jucătorilor veto partizani sau introducerea unor reguli supramajoritare (Diermeier şi 
Myerson: 1999, p. 1195). 

De asemenea, o direcţie de cercetare importantă se referă la efectele bicameralismu- 
lui asupra votului membrilor săi. Gross (1982) cercetează influenţa bicameralismului 
asupra comportamentului strategic” al parlamentarilor, concluzionând că politicile adop- 
tate vor depinde de ordinea de vot, de preferinţele parlamentarilor, de asumarea sau 
neasumarea unui comportament strategic de către parlamentari şi de poziţionarea parla- 
mentarilor între camere. Gross arată şi că, presupunându-se existenţa atât a unui vot 
sincer, cât şi a unui vot sofisticat, politicile adoptate pot să nu facă parte din mulţimea 
alternativelor Condorcet? şi că, în cazul votului sincer, politicile adoptate pot să nu facă 
parte din mulţimea alternativelor Pareto optime, dar în cazul votului sofisticat, politica 
aleasă va fi Pareto optimă” (Gross: 1982, pp. 523-524). 


30. Vezi Tsebelis (2002). 

31. Vezi şi capitolul 8 din acest volum. 

32. O alternativă este considerată învingător Condorcet dacă este preferată fiecărei alte alternative 
în comparații pe perechi cu acestea. 

33. O alternativă este Pareto optimă dacă nu există nicio altă alternativă preferată de cel puţin un 
membru al grupului în dauna acesteia şi indiferentă pentru ceilalţi membri. 

Capitolul 8 


Modele spaţiale 
ale competiţiei multipartidiste 


Andra Roescu* 


Rezumat: În acest capitol prezint şi analizez principalele modele de analiză spaţială 
dezvoltate în cadrul teoriei alegerii publice cu privire la competiţia electorală. După 
prezentarea principalelor asumptii şi predicții ale modelului spatial clasic, dezvoltat 
de Anthony Downs în 1957, capitolul continuă cu o dicutie despre principalele dez- 
voltări ulterioare ale modelului. Sunt evidenţiate principalele limite şi aspecte mai 
puţin dezbătute în teoria spaţială, care însă influenţează competiţia electorală. 
Capitolul se încheie cu o scurtă prezentare a modelului concurent, modelul directio- 
nal, şi cu o discuţie despre coerenţa şi utilitatea acestor abordări în modelarea com- 
petiţiei electorale. Concluzia principală este că modelele spatiale derivate din 
modelul downsian au evidenţiat importanţa centrului politic pentru competiţie, identi- 
ficând poziţia de centru ca poziţia de echilibru în multe dintre modele, chiar şi în 
sisteme electorale proporţionale. Validitatea concluziilor despre echilibru este însă 
discutabilă, întrucât acesta încă se bazează pe asumptii restrictive şi uneori nerealiste 
cu privire la votanti, partide sau la situaţia de alegere. 


8.1. Modelul spaţial clasic al competiţiei spaţiale 


Primele încercări de modelare spaţială a competiţiei electorale se leagă de numele lui 
Anthony Downs (1957) şi al lui Duncan Black (1958). Ideea de modelare spaţială a competi- 
tiei politice a pornit de la modelul economic al lui Harold Hotelling (1929), în care două firme 
care se află pe aceeaşi stradă (liniară) încearcă să-şi maximizeze profitul prin maximizarea 
numărului de clienţi. Dacă singurul criteriu de alegere a uneia dintre firme este distanţa 
la care se află de client, atunci fiecare firmă va urmări să se pozitioneze pe stradă astfel 
încât să fie cât mai aproape de cât mai mulţi dintre clienţi. Prin urmare, cele două firme 
se vor deplasa una către cealaltă, apropiindu-se de mijlocul distanţei dintre capetele străzii. 


* Beneficiara a proiectului „Burse Doctorale pentru o Socieiate Sustenabilă”, proiect cofinantat 
de Uniunea Europeană prin Fondul Social European, Programul Operaţional Sectorial Dezvoltarea 
Resurselor Umane 2007-2013. 

Preluând ideea de modelare spaţială de la Hotelling, Arthur Smithies (1941) şi apoi 
Anthony Downs (1957) au adaptat-o pentru domeniul politic. În viziunea lui Downs (2009 
[1957]), competiţia electorală poate fi imaginată ca desfăşurându-se pe un continuum 
ideologic unidimensional de tipul dimensiunii stânga-dreapta. Pe acest continuum ideo- 
logic se pot reprezenta atât partidele sau candidaţii din competiţie, cât şi votanţii!. Criteriul 
de poziţionare este gradul preferat de intervenţie a statului în economie, axa întinzându-se 
de la poziţia de extremă stânga care denotă preferința pentru o economie complet controlată 
de stat, notată convenţional cu 0, până la poziţia de dreapta care denotă preferința pentru 
o economie complet liberă, notată convenţional cu 100. Poziţia pe continuum este singurul criteriu 
folosit de votanti pentru a alege partidul cu care să voteze în alegeri, aceştia preferându-l 
întotdeauna pe cel care se apropie cel mai mult de propria poziţie de pe continuum. 

Pentru a putea explica modul în care se desfăşoară competiţia electorală între candi- 
datii sau partidele de pe continuum şi pentru a putea face predicții cu privire la situaţia 
de echilibru? şi la rezultatul alegerilor, Downs face o serie de asumptii cu privire la 
votanti, partide şi instituţii. Să le luăm pe rând. Votantii din modelul downsian sunt in 
primul rând rafionali, maximizatori de utilitate. Aceştia deţin informatie perfectă cu 
privire la poziţia partidelor de pe axă, poziţie identică în percepția tuturor votantilor. În 
plus, asociază fiecărei poziţii ocupate de partide pe continuum un anumit nivel al utilită- 
tii, în funcţie de distanţa la care se află aceasta de punctul lor ideal”. Cu alte cuvinte, cu 
cât distanţa dintre poziţia partidului şi poziţia proprie este mai mare, cu atât utilitatea 
asociată de votant partidului scade. Afirmația din urmă duce însă la o altă asumptie foarte 
importantă, şi anume cea de vârf unic al preferințelor. Pus să aleagă între două partide 
Situate de aceeaşi parte a punctului său ideal (fie ambele la dreapta, fie ambele la stânga), 
votantul va prefera în mod necesar partidul care se apropie mai mult de propria poziţie. 
Să dăm un exemplu pentru a înţelege mai bine această condiţie. Să presupunem că un 
votant cu punctul ideal la poziţia 20 are de ales între două partide aflate la poziţiile 30 
şi 40. Dacă asumptia de vârf unic este respectată, atunci votantul va prefera partidul de 
la poziţia 30 în detrimentul celui de la 40. Dacă însă această asumptie nu este respectată, 
atunci votantul ar putea prefera partidul de la 40 în detrimentul celui de la 30. Situaţia 
este identică pentru poziţii aflate la stânga punctului ideal al votantului, adică mai mici 
de 20. Îl al treilea rând, preferinţele votantilor sunt relativ simetrice“, însemnând că 
votantul va asocia acelaşi nivel de utilitate partidelor situate la o distanţă egală de poziţia 
votantului, de părţi opuse punctului său ideal. În plus, votantii vor fi indiferenți între 
partide care sunt egal depărtate de punctele lor ideale, fie că sunt de părţile opuse sau nu 
ale acestuia. Dacă simetria preferințelor nu este presupusă, atunci votantul ar putea aso- 
cia o utilitate mai mare preferințelor de la dreapta, spre exemplu, în detrimentul celor de 


1. Poziţia adoptată de votanti se numeşte punct ideal, întrucât îi returnează votantului cea mai mare 
utilitate, dacă viziunea asupra gradului de intervenţie a guvernului în economie asociat acestei 
poziţii ar fi implementată de viitoarea guvernare. 

2. Echilibrul se referă la situaţia în care niciun candidat (sau partid) nu va mai avea stimulente 
să-şi modifice unilateral poziţia, întrucât orice modificare ar duce la pierderea unor voturi. 

3. Cea mai utilizată formă a funcţiei de utilitate este cea pătratică, în care utilitatea votantului 
U, este dată de minusul pătratului diferenţei dintre poziţia votantului v, şi a partidului PU, = 
(Vp 

4. Downs nu presupune explicit simetria preferințelor, însă presupune că asimetria nu este foarte 
mare (Downs: 2009 [1957], p. 165). 


154 INSTITUȚII POLITICE ŞI ALEGERE INDIVIDUALĂ 


la stânga. Revenind la exemplul anterior, presupunând simetria, votantul de la poziţia 20 
asociază un nivel de utilitate egal alternativelor de la poziţiile 10 şi 30 şi este indiferent 
între ele. Însă renunțând la această asumptie, votantul poate asocia un nivel de utilitate 
mai mare alternativei de la 30 şi o poate prefera în detrimentul alternativei de la 10. De 
exemplu, dacă votantul trebuie să decidă bugetul pentru un proiect, unde 20 de milioane 
este bugetul său ideal, atunci acesta poate prefera creşterea bugetului la 30 de milioane 
în detrimentul scăderii la 10, deşi cele două alternative sunt egal depărtate de bugetul său 
ideal (Hinich şi Munger: 1997, p. 30). 

In ceea ce priveşte votul, acesta este sincer, iar dimensiunea ideologică descrisă ante- 
rior este singura care contează în decizia de a susţine un partid sau altul. De asemenea, 
votul este determinist, adică toţi votantii se prezintă la vot şi toţi votează un partid care 
este cel mai apropiat de punctele lor ideale. Downs admite posibilitatea abtinerii de la vot, 
însă o consideră iraţională, cât timp există şi cea mai mică diferenţă de poziţie şi deci de 
utilitate între partide, care poate fi percepută de votanti (Downs: 2009 [1957], p. 168). 

În sfârşit, Downs face asumptii cu privire la distribuția votanţilor pe continuum, 
presupunând că aceştia sunt distribuiţi fie unimodal în sistemul bipartidist, fie plurimodal 
în sistemul multipartidist. Distribuţia votantilor pe continuum este foarte importantă in 
modelul downsian întrucât, împreună cu sistemul electoral, autorul o consideră respon- 
sabilă pentru numărul partidelor din competiţie (Downs : 2009 [1957], p. 170). Distribuţia 
votantilor este de asemenea foarte importantă şi pentru strategiile adoptate de partide la 
echilibru, aspect la care voi reveni imediat. 

In ceea ce priveşte partidele, acestea sunt definite ca fiind actori rafionali şi unitari 
(nu există facţiuni în interiorul lor), interesaţi doar de câştigarea alegerilor prezente. 
Pentru a-şi atinge acest scop, partidele propun politici*, cu alte cuvinte adoptă poziţii pe 
continuum, încercând să maximizeze numărul de voturi obţinute“. Mai trebuie spus că, 
în încercarea de a-şi maximiza numărul de voturi, partidele se vor deplasa pe continuumul 
ideologic, însă mobilitatea lor este limitată de poziţia celorlalte partide din competiţie, 
dincolo de care nu se pot deplasa. În plus, există restricţii puternice asupra accesului unor 
partide noi în cursă, Downs considerând că accesul nu este posibil decât în condiţiile în 
care distribuţia votantilor se modifică” (Downs : 2009 [1957], p. 177). 

Date fiind asumpţiile descrise anterior, sub regula pluralităţii“, modelul downsian face 
predicții cu privire la strategiile adoptate de partide aflate în echibru atât în cadrul siste- 
mului bipartidist, cât şi în cadrul modelului multipartidist. Astfel, în sisteme cu două 


5. Este foarte important de reţinut că partidele propun politici pentru a câştiga alegerile şi nu 
urmăresc să câştige alegerile pentru a putea propune politicile preferate. 

6. Partidele maximizează numărul de voturi doar în modelele multipartidiste, în timp ce în mode- 
lele bipartidiste maximizează mai degrabă pluralitatea voturilor. Aşadar, în al doilea caz, nu 
urmăresc să obţină cât mai multe voturi, ci să depăşească partidul contracandidat cu cât mai 
multe voturi (Hinich şi Ordeshook: 1970). 

7. În viziunea downsiană există o singură excepţie la această regulă, şi anume situaţia în care un partid 
nou se formează pentru a constrânge un alt partid să-şi modifice poziţia. Spre exemplu, dacă unul 
dintre partide deţinea o poziţie relativ extremă şi s-a deplasat spre centrul axei, atunci votantii 
de la extremă ar putea forma un nou partid care să oblige partidul vechi să revină la poziţia intiala. 
Scopul acestor partide nu este să câştige alegerile, ci să constrângă strategiile altor partide (p. 178). 

8. Regula pluralitatii face parte din sistemele electorale majoritare şi este acea regulă de vot con- 
form căreia câştigătoare este alternativa care obţine cele mai multe voturi. Este suficient ca o 
alternativă să obţină mai mult cu un vot decât celelalte alternative, pentru a fi desemnată câş- 
tigătoare conform regulii pluralitatii. 

partide, pentru a-şi maximiza numărul de voturi, acestea vor converge spre poziţia votan- 
tului median (Black : 1958). Poziţia votantului median este mediana distribuţiei votantilor, 
adică acea poziţie de pe continuum care împarte electoratul în două părţi egale la stânga 
şi la dreapta şi care obţine de obicei cel mai mare număr de voturi. Caracteristica sa 
fundamentală este că, prin regula majorităţii, în comparații pe perechi, poziţia votantului 
median nu poate fi învinsă de nicio altă alternativă de pe continuum. Sau, altfel spus, ea 
obţine cel puţin la fel de multe voturi sau mai multe decât oricare altă alternativă. Trebuie 
precizat că această poziţie nu este în mod necesar unică. Unicitatea apare doar în situaţia 
în care numărul votantilor este impar. Dacă numărul votantilor este însă par, aceasta 
devine un interval de valori. Totuşi, dacă presupunem că mai multi votanti pot ocupa 
aceeaşi poziţie, atunci este posibil ca mediana să fie unică şi în cazul unui număr par de 
votanti. De asemenea, ar mai trebui precizat că, dacă nicio alternativă nu coincide cu 
poziţia votantului median, atunci alternativa care se apropie cel mai mult de aceasta va 
obţine cel mai mare număr de voturi (Hinich şi Munger: 1997, p. 33). 

O precizare importantă despre poziţia votantului median este că aceasta depinde de 
distribuţia votantilor pe continuum. Dacă votantii sunt uniform distribuiţi pe continuum, 
adică există un număr egal de votanti în fiecare punct de pe continuum, ca în figura 8.1, 
sau dacă votantii sunt normal distribuiţi, adică distribuţia urmează curba lui Gauss, ca în 
figura 8.2, atunci poziţia votantului median coincide cu centrul axei. Dacă însă votantii 
sunt distribuiţi bimodal, adică pe continuum există două poziţii unde sunt aşezaţi mai 
multi votanti decât în rest, ca în figurile 8.3 sau 8.4, atunci poziţia votantului median nu 
mai coincide cu centrul axei, ci cu mijlocul distribuţiei votantilor. 

Figura 8.1. — distribuţie uniformă a votantilor Figura 8.2. — distribuţie normală a votantilor 

Figura 8.3. — distribuție bimodală | a votantilor Figura 8.4. — distribuţie bimodala II a votantilor 


Sursă: Downs: 2009 

Downs (2009 [1957]) consideră că cele două partide vor migra către centru, adică 
spre poziţia votantului median, doar atunci când fie nu pierd voturi la extreme, fie când 
voturile câştigate la centru sunt mai multe decât cele de la extreme. Aşadar, discutând 
cele patru tipuri de distribuţie, doar în cazul primelor două partidele vor converge către 
poziţia votantului median. În cazul ultimelor două distribuții este posibil ca, migrând spre 
poziţia votantului median, partidele să rişte să piardă mai multi votanti la extreme decât 
câştigă la centru. Desi una dintre asumptiile de bază ale modelului este că votul este 
determinist şi prin urmare niciun votant nu se va abtine de la vot, Downs totuşi discută 
această posibilitate pentru situaţia în care apropierea de poziţia votantului median ar 
însemna deplasarea excesivă pe continuum. Mai mult, pentru cele două distribuții bimo- 
dale din figurile 8.3 şi 8.4, Downs pune la îndoială stabilitatea sistemului şi de asemenea 
aduce în discuţie posibilitatea intrării în sistem a unui nou partid de centru. Dacă votan- 
tii de la centru se simt nereprezentati de cele două partide aflate destul de departe de 
poziţia lor, aceştia pot determina modificarea distribuţiei şi apariţia unui nou mod” la 
centru, pe care să se formeze un nou partid (Downs : 2009 [1957], pp. 167-172). Evident, 
pentru ca acest partid să aibă succes, ar trebui să se treacă şi la un sistem electoral pro- 
portional”. 

Downs atribuie existenţa sistemului multipartit unei distributii plurimodale, adică unei 
distribuții cu mai multe puncte de maximum şi, evident, unui sistem electoral proporti- 
onal. Într-un astfel de sistem, partidele vor tinde să ocupe fiecare unul dintre punctele 
de maximum ale distribuţiei şi nu vor avea stimulentele necesare pentru a se deplasa unul 
către celălalt. Unul dintre motivele pentru care apropierea nu este avantajoasă este faptul 
că partidele au mobilitate redusă pe continuum, fiind limitate de poziţiile partidelor care 
se situează de o parte şi de alta. Prin urmare, un partid care se apropie de poziţia altuia 
va pierde la fel de multe voturi în favoarea partidului de care se distanțează, tot atâtea 
câte va câştiga de la partidul de care se apropie. Aşadar, în sistemele multipartite, parti- 
dele nu vor converge spre poziţia votantului median, ci se vor distribui echidistant pe 
continuum (Downs: 2009 [1957], p. 176). 


8.2. Limitări şi extinderi ale modelului downsian 


Modelul downsian a dat naştere unei literaturi foarte bogate despre modelarea spaţială a 
competiţiei electorale. Această literatură s-a concentrat în principal asupra a două aspecte : 
1) stabilirea condiţiilor necesare şi suficiente pentru ca în modelele spaţiale care relaxează 
una sau mai multe dintre asumptiile downsiane echilibrul să existe şi să fie unic şi 2) iden- 
tificarea pozitiei/pozitiilor adoptate de partide aflate în echilibru. În cele ce urmează, 


9. Aici, modul are semnificaţia matematică de cea mai frecventă valoare. Când discutăm despre 
mai multe moduri, ne referim la cele mai frecvente valori întâlnite, în acest context, poziţiile 
unde se aglomerează cei mai multi dintre votanti. 

10. În sistemele electorale proporţionale, mandatele sunt distriduite partidelor în funcţie de procen- 
tul voturilor obţinute, astfel încât procentul mandatelor obţinute de fiecare partid să fie apro- 
ximativ egal cu procentul voturilor obținute de partidul respectiv (Norris: 1997). 


MODELE SPAŢIALE ALE COMPETIȚIEI MULTIPARTIDISTE 157 


prezint şi discut principalele critici şi extinderi aduse modelului downsian şi consecinţele 
acestora pentru cele două aspecte menţionate anterior, fără a avea pretenţia de exhausti- 
vitate a expunerii. 


8.2.1. Multidimensionalitatea competiției electorale 


Una dintre cele mai importante critici aduse modelului downsian vizează validitatea ana- 
logiei competiţiei politice cu cea economică (Strokes: 1963), a firmelor lui Hotelling. 
În cazul firmelor, modelarea bazată pe spaţiul unidimensional şi pe distanţe era rezonabilă, 
întrucât modelul avea în vedere distanţele fizice dintre firme şi diminuarea costurilor de 
transport. În cazul competiţiei politice însă, ideea de spaţiu este neclară şi este posibil ca 
temele de pe unele dintre dimensiuni să nu poată fi ordonate aşa cum o cere modelul 
downsian. Acestea sunt aşa-zisele teme de valență. Exemple de astfel de teme ar putea fi 
corupţia sau aspecte care tin de moralitate. Un partid fie accentuează astfel de teme in 
campanie, fie nu o face, însă niciun partid nu va adopta o poziţie pro-coruptie, spre 
exemplu. Mai mult, spaţiul competiţiei nu este niciodată unidimensional, ci multidimen- 
sional (Davis şi Hinich: 1966; Davis, Hinich şi Ordeshook: 1970; Enelow şi Hinich: 
1982, 1984). De altfel, multidimensionalitatea, şi nu distribuţia votantilor, ar putea fi 
responsabilă pentru existenţa sistemelor multipartidiste. Şi chiar dacă acceptăm că există 
mai multe dimensiuni sau că acestea pot fi ordonate, nu înseamnă că toate au aceeaşi 
importanţă în formarea opţiunilor de vot. Votantii sau partidele pot acorda importanță 
diferită temelor de pe dimensiuni diferite, în special dacă discutăm despre momente 
diferite (Strokes: 1963, p. 371). lar dacă dimensiunile au o importanţă relativă diferită, 
atunci acestea cântăresc diferit în decizia votantului de a vota unul sau altul dintre partide 
(Hinich şi Munger: 1997, p. 52). 

Includerea mai multor dimensiuni în modelele spaţiale ridică probleme suplimentare 
cu privire la legătura dintre aceste dimensiuni şi la modul în care se influenţează reciproc 
în decizia de vot. Dacă decizia de a susţine o anumită poziţie pe o dimensiune nu influ- 
enţează poziţia pe care votantul urmează să o susţină pe celelalte dimensiuni, spunem 
despre acestea că sunt separabile. Dacă, în plus, presupunem că se votează secvențial pe 
fiecare dimensiune şi că preferinţele sunt în continuare simetrice şi au un vârf unic, atunci 
modelul se reduce la o colecţie de modele unidimensionale, în care poziţia votantului 
median este poziţia de echilibru pe fiecare dintre dimensiuni. Trebuie menţionat că, în 
acest caz, importanţa relativă acordată fiecărei dimensiuni este un factor care aduce 
modificări minore modelului. Dacă dimensiunile au o importanţă egală, atunci reprezen- 
tarea grafică a preferințelor devine o serie de cercuri concentrice, care au în mijloc 
punctul ideal al votantului dat de cele două dimensiuni. Votantul este indiferent între două 
alternative aflate pe acelaşi cerc, de unde şi denumirea de curbe de indiferenţă pentru 
aceste cercuri, şi, implicit, preferă strict o alternativă aflată pe un cerc cu o rază mai 
mică, în detrimentul uneia aflate pe un cerc cu raza mai mare. Figura 8.5 ilustrează 
această situaţie. Dacă însă dimensiunile au importante diferite, atunci cercurile devin 
elipse verticale sau orizontale, denotând că o modificare cât de mică pe dimensiunea mai 
importantă returnează votantului o utilitate diferită, mai mică sau mai mare, după caz 
(Hinich şi Munger: 1997, pp. 54-56). Figurile 8.6 şi 8.7 ilustrează aceste cazuri. 

Sursă: Hinich şi Munger: 1997, pp. 54-56 


Aşadar, aplicând logica expusă anterior, votantul V, este indiferent între alternativele 
P, şi P, şi între alternativele P, şi P,, însă preferă alternativele P, şi P, alternativelor P, 
şi P,. Această ordonare a preferințelor este valabilă pentru toate cele trei cazuri, însă 
atunci când dimensiunea verticală este mai importantă, o modificare relativ mică (seg- 
mentul V;P,) pe dimensiunea | duce la o scădere a utilității resimţite echivalentă cu o 
modificare relativ mare pe dimensiunea 2 (segmentul VP). Situaţia este în oglindă atunci 
când dimensiunea orizontală este mai importantă. 

Interesantă este însă situaţia în care dimensiunile nu sunt separabile, iar poziţia 
susţinută pe o dimensiune determină poziţia susţinută pe cealaltă. În acest caz, vorbim 
despre complementaritate negativă şi pozitivă. Să luăm un exemplu pentru a înţelege 
cele două concepte. Să presupunem că votantul trebuie să voteze bugetul pentru două 
proiecte reprezentând cele două dimensiuni aduse în discuţie. Complementaritatea 
negativă se referă la situaţia în care, dacă votantul este nevoit să susţină un buget mai 
mare decât cel ideal pentru primul proiect, atunci va susţine un buget mai mic decât 
cel considerat de el ideal pentru al doilea, astfel încât bugetul total să fie echilibrat. 
Complementaritatea pozitivă se referă la situaţia opusă, în care votantul, nevoit să 
susţină un buget mai mare decât cel ideal pentru primul proiect, va susţine un buget 
mai mare decât cel ideal şi pentru al doilea (Hinich si Munger: 1997, p. 57). În repre- 
zentarea grafică a preferințelor în acest caz, se vor contura tot curbe de inferenţă 
elipsoidale, care însă vor fi înclinate spre stânga atunci când între dimensiuni există 
complementaritate negativă şi spre dreapta atunci când există complementaritate pozi- 
tivă. Echilibrul există şi se poate atinge în situaţia în care o alternativă este mediană 
în toate direcţiile, adică indiferent de unghiul sub care este trasată, împarte votantii în 
două grupuri egale ca dimensiuni, numărând şi alternativa prin care se trasează medi- 
ana (Hinich şi Munger: 1997, p. 67). 

8.2.2. Modelele probabiliste ale competiției electorale 


Ideea existenţei mai multor dimensiuni predictive şi votul probabilist au fost încorporate 
în modelele spaţiale începând cu anii 1960 şi dezvoltate cu precădere în anii 1980 (Enelow 
şi Hinich: 1981, 1982, 1984; Hinich şi Pollard: 1981; Hinich, Ledyard şi Ordeshook : 
1973 etc.). Aceste modele presupun că temele politice pot fi grupate în dimensiuni, iar 
poziţiile adoptate de partide pe aceste dimensiuni sunt utilizate de votanti pentru a face 
predicții cu privire la direcţiile de politică publică adoptate de partide, dacă vor câştiga 
alegerile. Pentru a determina poziţiile candidaţilor, votantii folosesc etichetele ideologice 
furnizate de mass-media sau de partidele însele, precum şi poziţii de politici adoptate în 
trecut (Hinich şi Pollard: 1981, p. 324). În plus, autorii introduc în model incertitudine 
în ceea ce priveşte percepţia votantilor asupra poziţiilor de politici publice promovate 
dacă vor fi aleşi. Deşi votantii au o percepţie comună asupra poziţiei efective a partidelor 
pe dimensiunile predictive, evaluarea comportamentului viitor în funcţie de aceste poziţii 
este diferită de la votant la votant. Mai mult, votantii pot evalua candidaţii nu doar in 
funcţie de poziţiile adoptate pe dimensiuni, ci şi de caracteristici nonspatiale (Enelow şi 
Hinich: 1982). Această clasă de caracteristici vizează toate acele elemente care nu pot 
fi controlate sau schimbate de candidaţi în campanie, cum ar fi, de exemplu rasa, religia 
sau caracteristicile etnice. Introducerea caracteristicilor nonspatiale în funcţia de utilitate 
a votanţilor! are implicaţii puternice pentru modelele spatiale întrucât, atunci când votan- 
tii le ataşează o pondere suficient de mare în decizia de vot, ar putea alege să voteze cu 
partidul mai îndepărtat de poziţia lor. Astfel de caracteristici pot fi de asemenea utilizate 
de votanti pentru a decide opţiunea de vot, atunci când poziţiile candidaţilor devin prea 
similare pentru a distinge între aceştia (Enelow şi Hinich: 1982). 

În evaluarea poziţiilor candidaţilor sau ale partidelor de către votanti şi a utilității pe 
care aceştia o vor genera votantilor dacă vor fi aleşi, mai poate intra şi percepţia asupra 
capacităţii acestora de a implementa poziţia spaţială adoptată în alegeri (Grofman : 1985). 
Dacă admitem că niciun partid nu va putea realiza tot ce promite, atunci votantii pot 
evalua poziţiile partidelor în raport cu capacitatea acestora de a se deplasa de la poziţiile 
de politici publice care constituie statu-quoul la poziţiile propuse de aceştia. Cu alte 
cuvinte, pot percepe partidele ca deţinând poziţii situate între poziţiile adoptate şi statu-quo, 
şi nu poziţiile pentru care au optat efectiv. În acest caz, poziţia statu-quoului poate deveni 
o variabilă importantă în evaluarea utilității asociate cu fiecare partid, astfel încât, in 
anumite situaţii, votantii pot din nou să prefere partide mai îndepărtate de poziţia lor, în cazul 
în care consideră că poziţia implementată de acestea după alegeri se va apropia mai mult de 
propria poziţie decât cea implementată de partidul cel mai apropiat de ei (Giofman: 1985). 

Poate cea mai importantă modificare adusă modelului downsian vizează asumptia 
deterministă despre vot. Dacă în modelul downsian toţi votantii se prezintă la vot şi votează 
partidul cu poziţia cea mai apropiată de cea proprie, în modelele dezvoltate ulterior votul 
devine probabilist. Cu alte cuvinte, votantii se pot abtine să voteze dacă, evaluând pozi- 
tiile partidelor, ajung la concluzia că niciunul dintre acestea nu le va returna un nivel al 


ll. Autorii precizează că astfel pot fi introduse în model nu doar caracteristicile individuale ale 
candidaţilor, menţionate anterior, ci şi temele de valență menţionate de Strokes (1963) şi care 
nu pot fi ordonate pe o dimensiune, cum ar fi corupţia sau percepţia asupra moralității candi- 
datului (Enelow şi Hinich: 1982). 

utilității suficient de mare dacă vor câştiga alegerile. Cele mai discutate două situaţii din 
literatura de specialitate sunt situaţiile în care votantii se simt alienati sau sunt indiferenți 
între alternativele propuse (Hinich şi Ordeshook: 1969). În timp ce alienarea se referă 
la situaţia în care chiar şi cel mai preferat partid nu reuşeşte să returneze un minimum 
de utilitate admis, indiferența vizează situaţia în care diferenţa de utilitate dintre candidaţi 
nu reuşeşte să depăşească un minimum admis. Împreună sau separat, cele două fenomene 
pot determina absenteismul. Astfel, un votant poate fi alienat fără a fi indiferent, dacă 
votantul asociază partidelor utilităţi suficient de diferite, însă partidul preferat este sufi- 
cient de departe de propria poziţie astfel încât să nu depăşească acel minimum de utilitate 
admis. De asemenea, un votant poate fi indiferent fără a fi alienat în situaţia în care 
partidul preferat depăşeşte acest minimum de utilitate, însă nu se diferenţiază suficient 
de celelalte alternative (Enelow şi Hinich : 1984). Luând însă în calcul faptul că pot exista 
şi alte criterii de evaluare decât cele spatiale (Enelow şi Hinich: 1982), poate că totuşi 
cazurile de indiferenţă se rezolvă prin apelul la astfel de criterii de evaluare. 

Trebuie precizat că votul probabilist vizează două aspecte importante. În primul rând, 
votantii pot alege să se abţină de la vot, iar in al doilea rând, dacă se prezintă, probabi- 
litatea de a vota partidul preferat nu mai este 1, ci mai mică de 0. Acest din urmă aspect 
duce la o concluzie foarte interesantă. Dacă probabilitatea de a vota oricare dintre partide 
este diferită de 0, atunci pot exista votanti care nu vor vota partidul preferat, considerat 
a fi partidul cu poziţia cea mai apropiată de cea a votantului, în analiza spaţială (Hinich, 
Ledyard şi Ordeshook: 1973, p. 165). Acestă concluzie se poate datora atât evaluării 
bazate pe caracteristici nonspatiale (Enelow şi Hinich : 1982), cât şi unor efecte mai putin 
discutate în teoria spaţială, generate de sistemul electoral care guvernează alegerile. 


8.2.3. Modelele spaţiale ale competiţiei electorale 
şi sistemele electorale 


Influenţa sistemului electoral utilizat asupra modelelor electorale de competiţie spaţială 
au fost mai puţin studiate în literatura de specialitate. Greenberg şi Weber (1985) studiază 
condiţiile necesare pentru existenţa echilibrului în modelele spaţiale atunci când se folo- 
seşte sistemul cotei uniforme pentru alocarea mandatelor conform listelor de partid. În 
acest sistem, fiecare partid obţine atâtea mandate de câte ori se cuprinde cota în numărul 
voturilor obţinute de listă. În acest sistem, autorii demonstrează că există un echilibru cu 
m alternative (partide), cu condiţia ca preferinţele votantilor să fie complete, tranzitive şi 
să aibă un vârf unic. Condiţia de echilibru cu m partide presupune că fiecare dintre aceste 
partide obţine cel putin q voturi şi că nu există niciun alt partid care să obţină minimum 
q voturi dacă intră în competiţie, oriunde pe continuum. Cel mai simplu caz este situaţia 
în care există o singură alternativă la echilibru. Conform autorilor, această situaţie este 
o generalizare a teoremei votantului median a lui Black (1958). Pentru ca această situaţie 
să existe, trebuie ca punctul ideal al votantului cu numărul q de la stânga la dreapta să 
se afle la dreapta punctului ideal al votantului n - q + 1, unde n este numărul total de 
votanti. Cu alte cuvinte, cota q trebuie să fie mai mare decât n/2, adică minimum 50% 
+ 1, situaţie care corespunde regulii majorităţii simple. Poziţia alternativei căştigătoare 
la echilibru se află în intervalul închis [q, n - q + 1]. Dacă relaţia nu este satisfăcută, 

cu alte cuvinte dacă q este mai mic decât n/2, atunci la echilibru vor exista mai multe 
alternative cuprinse în acelaşi interval închis [q, n - q + 1], unde cea mai din stânga 
alternativă va fi poziționată la q, iar cea mai din dreapta la n - q + 1 (Greenberg şi Weber: 
1985, p. 697). Să luăm un exemplu pentru a ilustra cele două situaţii. Fie n = 10, g, = 6 
sig, =4. 


aia RS, 


n-g, + 1=5q;=6 q = 4n-qo+ 1=7 


Figura 8.8 : q=q, > n/2 Figura 8.9 : q=q, < n/2 


Greenberg si Shepsle (1987) fac distincţie între sisteme electorale cu cotă uniformă, 
cele in care este suficient ca un partid să obţină q voturi pentru a obţine un mandat şi 
sistemele în care numărul de mandate s este fix, partidele obţinând mandate în funcţie 
de performanţa lor relativă. Autorii ajung la concluzia că în cazul celei de-a doua clase 
de sisteme electorale, echilibrul nu există, chiar şi atunci când sunt impuse condiţiile 
restrictive enunțate pentru modelul cu cotă uniformă: vot sincer, preferinţe complete, 
tranzitive şi cu vârf unic (Greenberg şi Shepsle: 1987, p. 526). 

Spre deosebire de studiile menţionate anterior, Cox (1990) analizează o gamă mult 
mai variată de sisteme electorale pe care le clasifică după: 1) numărul de voturi v de 
care dispune fiecare votant, 2) posibilitatea votantilor de a se abtine partial, adică de a 
acorda mai puţine voturi decât cele pe care le au la dispoziţie, 3) posibilitatea de a cumula 
voturile, adică de a acorda mai multe voturi aceluiaşi candidat şi 4) magnitudinea circum- 
scriptiei m, definită ca fiind numărul mandatelor de acordat în respectiva circumscripție. 
Cu ajutorul acestor patru caracteristici pot fi caracterizate atât sistemele electorale cuprinse 
în familia sistemelor majoritare, cât şi cele cuprinse în familia sistemelor proporţionale. 
Spre exemplu, în sistemul pluralitar votantii au un singur vot, magnitudinea circumscrip- 
tiei este unu, iar votantii nu se pot abtine partial şi nu pot cumula votul. În acelaşi mod 
caracterizează şi alte trei tipuri de sisteme electorale semiproporţionale!? în care există 
mai multe mandate de câştigat şi în care votantii aleg candidaţi individuali, însă au mai 
mult de un vot. Cele trei sisteme sunt: votul în bloc - votantii au la fel de multe voturi 
câte mandate sunt de câştigat, se pot abtine partial sau nu, însă nu pot pot cumula votu- 
rile, votul limitat - la fel ca votul în bloc, însă în care votantii au mai puţine voturi decât 
mandate sau votul cumulativ - la fel ca cele două sisteme anterioare, cu diferenţa că 
voturile pot fi cumulate, adică acordate unui singur candidat. 

Folosind caracterizarea anterioară, Cox (1990) îşi propune să analizeze tendinţele 
centripete sau centrifuge produse de sistem asupra candidaţilor (sau partidelor) din com- 
petiția electorală, pentru cele trei categorii mari de sistemele electorale în care pot fi 
clasificate atât sistemele majoritare, cât şi cele proporţionale : sistemele care nu permit 
nici abtinerea parţială, nici cumularea, sistemele care permit doar abtinerea parţială şi 


12. Aceste sisteme sunt clasificate ca fiind semiproportionale întrucât combină principiul majori- 
tarist al sistemelor majoritare, în care câştigător este cel care obţine cel mai mare număr de 
voturi, cu circumscripțiile plurinominale caracteristice sistemelor proporţionale, în care se aleg 
mai mulţi reprezentanţi (Norris: 1997). 


162 INSTITUȚII POLITICE ŞI ALEGERE INDIVIDUALĂ 


sistemele care permit doar cumularea voturilor. În acest scop, Cox presupune un model 
spaţial unidimensional, în care votul este sincer, preferinţele au vârf unic, iar prezenţa la 
vot nu este determinată de poziţiile spaţiale adoptate de candidaţi. În ceea ce priveşte 
competitorii electorali, candidaţii dau partide, presupun că numărul acestora este fix şi 
cel puţin egal cu doi şi că nu există posibilitatea intrării în cursa electorală a unor noi 
competitori. De asemenea, presupun că aceştia intră în cursa electorală fie pentru a-şi 
maximiza numărul voturilor — specific atât sistemelor majoritare în care votul este pentru 
candidaţi nominali, cât şi sistemelor proporţionale, în care de cele mai multe ori se votează 
liste de partid, şi nu candidaţi individuali -, fie pentru a-şi maximiza numărul locurilor - 
specific doar sistemelor proporţionale. Prin urmare, partidele pot fi atât maximizatoare 
de voturi, cât şi de locuri, în timp ce candidaţii nu pot fi doar maximizatori de voturi, 
din cauză că un candidat nu poate obţine mai mult de un mandat (Cox: 1990, p. 920). 
În sfârşit, mai presupun că partidele sau candidaţii se pot deplasa liber pe continuumul 
ideologic, făcând mutări incrementale sau radicale fără costuri. Cox ajunge la concluzia 
că în cadrul sistemelor care nu permit cumularea voturilor, indiferent dacă permit sau nu 
abtinerea parţială, tendinţele pot fi atât centripete, cât şi centrifuge, în funcţie de rapor- 
tul dintre numărul candidaţilor k şi numărul voturilor v per votant în sistemele majoritare 
şi de raportul dintre magnitudinea circumscriptiei m şi numărul voturilor per votant în 
cele proporţionale. Când numărul candidaţilor sau magnitudinea circumscriptiei sunt 
suficient de mari, tendinţa este centripetă, iar competitorii se aglomerează la centrul 
distribuţiei votantilor. În caz contrar, tendinţa este centrifugă, însemnând că există o 
minimă dispersie a candidaţilor. În schimb, atunci când cumularea voturilor este posibilă, 
tendinţa competitorilor va fi întotdeauna centrifugă. În toate situaţiile în care tendinţa este 
centrifugă, dacă presupunem în plus că deplasarea pe continuum se face fără costuri şi 
că avem competitori maximizatori de voturi, atunci, la echilibru, cel mai din stânga 
competitor va ocupa o poziţie mai mică decât v/m, iar cel mai din dreapta va ocupa o 
poziţie mai mare decât m-v/m, unde m este magnitudinea circumscriptiei (Cox: 1990). 
Aşadar, în sistemele unde cumularea nu este permisă, tendinţele centriste pot fi încurajate 
dacă numărul candidaţilor scade, creşte numărul voturilor pe care fiecare votant, le are la 
dispoziţie şi este interzisă abtinerea parţială. Acest rezultat se explică prin faptul că atunci 
când competitorii se aglomerează la centru şi votantii au suficient de multe voturi pe care 
sunt obligaţi să le folosească integral, aceştia îşi vor împărţi voturile în mod egal între 
mai mulţi competitori, făcând din poziţia mediană una dominantă, chiar şi în situaţia în 
care unii competitori vor fi „striviţi” între alti competitori. 


8.2.4. Partide şi votanti ca actori strategici în modelele spatiale 


Modelele discutate anterior se bazează pe asumptia că numărul partidelor din competiţia 
electorală este fix şi stabilit exogen. Cu alte cuvinte, este exclusă posibilitatea ca alte 
partide să intre în cursa electorală sau posibilitatea ca unele dintre partide să decidă să 
nu intre în competiţie dacă ştiu că vor pierde alegerile. Partidele însă pot fi actori strate- 
gici, care pot decide să intre sau să se retragă strategic din cursa electorală, în funcţie de 
costurile şi beneficiile asociate participării. Când partidele sunt interesate doar de alege- 
rile curente şi au ca unic scop câştigarea alegerilor, atunci vor decide să intre în cursa 

electorală dacă şi numai dacă probabilitatea de a câştiga alegerile înmulțită cu beneficiile 
asociate participării la guvernare vor depăşi costurile intrării în cursă (Cox: 1997, 
pp. 154-157). Dacă însă ne distanţăm de lumea in care competitorii electorali sunt inte- 
resati doar de alegerile prezente şi presupunem că rezultatele viitoare pot afecta deciziile 
prezente, atunci competitorii electorali care nu au nicio şansă să câştige alegerile pot 
totuşi alege să suporte costul intrării în cursă, în speranţa că participarea la cursă le va 
aduce beneficii la următoarele alegeri (Downs: 2009 [1957]). 

O altă variantă este cea în care partidele sunt interesate doar de alegerile prezente şi, 
din cauză că nu au şanse să câştige alegerile pe cont propriu, pot alege să candideze sub 
umbrela unui competitor perceput ca fiind viabil. În acest caz, trebuie luate în considerare 
două variabile-cheie. Prima este probabilitatea de a reuşi să impună unui competitor 
puternic un candidat pe o anumită poziţie. A doua este probabilitatea ca acel candidat să 
obţină mandatul, dat fiind că a fost admis de competitorul mai puternic să candideze pe 
acea poziţie. Prin urmare, competitorul mai mic trebuie să decidă cu care competitor 
mare se aliază (dacă sunt mai multe posibilităţi) şi apoi, în cazul în care a reuşit să nego- 
cieze anumite poziţii, dacă probabilitatea să câştige mandate de pe acele poziţii este 
suficient de mare pentru a justifica suportarea costului intrării în cursă. Dacă nu reuşeşte 
să îşi negocieze poziţii acceptabile, atunci trebuie să decidă dacă intră totuşi în cursă în 
calitate de competitor independent sau dacă renunţă la cursă (Cox: 1997, p. 164). Dacă 
luăm în considerare posibilitatea de a obţine un mandat, dată fiind probabilitatea de a 
obţine o anumită poziţie în cadrul competitorului mai mare, putem concluziona că, dacă 
regula electorală este uninominală şi colegiul noncompetitiv!?, în sensul în care un com- 
petitor este dominant în colegiu, atunci competitorul mai mic nu are niciun motiv să intre 
în cursa electorală, decât în situaţia în care obţine sprijinul celui dominant. Aceeaşi 

- concluzie se aplică şi situaţiei în care doi competitori sunt dominanti în colegiu, cu alte 
cuvinte au şanse egale să obţină mandatul. 

Problema acestei abordări, aşa cum recunoaşte însuşi Cox (1997), este că se bazează 
pe asumpţia că partidele pot anticipa la momentul luării deciziei de intra sau nu în cursă 
care competitori vor fi viabili sau măcar percepuți ca fiind viabili în ziua alegerilor şi 
care nu. Aspectul legat de viabilitatea competitorilor aduce în discuţie distribuţia prefe- 
rintelor votantilor, pe care partidele ar trebui, evident, să o cunoască. Însă şi votantii se 
pot comporta strategic, optând să voteze cu a doua sau a treia preferinţă atunci când 
partidul preferat nu are şanse să câştige alegerile! (Feddersen, Sened şi Wright: 1990). 
Aşadar, atunci când decid dacă să intre sau nu în cursa electorală, competitorii trebuie 
să fie capabili să-şi anticipeze şansele de a câştiga alegerile, luând în calcul că unii com- 
petitori ar putea fi victimele votului strategic’. 


13. Evident, concluzia este valabilă şi pentru cazul în care există liste de partid la nivel regional şi 
unul sau două partide sunt dominante într-o anumită regiune. 

14. Ipoteza votului strategic face însă asumptii puternice cu privire la informaţia deţinută de votanti. 
Ca să poată acţiona strategic, aceştia trebuie să aibă la rândul lor informaţii despre proporţia 
voturilor pe care fiecare competitor urmează să o obţină (Cox: 1990), ceea ce este relativ în 
opoziţie cu conceptul de ignoranță raţională dezvoltat de asemenea în teoria alegerii publice 
(pentru o descriere detaliată a acestei teorii, recomand lecturarea capitolului 10). 

15. Trebuie precizat că votul strategic poate funcţiona şi în avantajul unui competitor, atunci când 
acesta este beneficiarul voturilor pe care alegătorii nu doresc să le irosească pe alternativa prefe- 
rată, dar care nu are şanse să câştige. 

Câteva dintre modelele spaţiale ale competiţiei electorale iau în calcul posibilitatea ca 
atât partidele sau candidaţii, cât şi votantii să se comporte strategic sau doar pe una din- 
tre acestea. Spre exemplu, Palfrey (1984) discută posibilitatea intrării în cursa electorală 
a unui al treilea partid în modelul bipartidist clasic, unde există o singură dimensiune 
relevantă, votantii sunt uniform distribuiţi pe continuum, au preferinţe simetrice şi cu 
vârf unic, iar votul este determinist şi sincer. Autorul demonstrează că, dacă există posi- 
bilitatea intrării în cursă a unui al treilea partid, atunci poziţia votantului median nu mai 
este cea de echilibru, din cauză că al treilea partid poate intra undeva în apropierea 
poziţiei votantului median, la stânga sau la dreapta şi poate câştiga alegerile!*. Aşadar, 
la echilibru partidele vor alege poziţii distincte, îndepărtându-se de centru, însă nu atât 
de mult încât să permită câştigarea alegerilor de către al treilea partid, dacă acesta decide 
să intre în cursă la poziţia votantului median (Palfrey: 1984, p. 153). 

Modelul dezvoltat de Palfrey (1984) presupune că intrarea în competiţie se face sec- 
vential. Mai întâi, cele două partide consacrate îşi aleg poziţiile, după care, în etapa a 
doua, al treilea partid, aspirantul, decide dacă şi unde să intre în cursă, cunoscând pozi- 
tiile ocupate de celelalte două. Dacă însă decizia de intrare în cursă se face simultan, 
Feddersen, Sened şi Wright (1990) arată că partidele se vor distanţa unele de altele, 
alegându-şi poziţiile astfel încât să obţină un procent egal de voturi. Concluzia despre 
procentul fix de voturi decurge din asumptia conform căreia niciun partid nu va alege să 
intre în competiţie, dacă probabilitatea de a câştiga alegerile este 0. Cum un procent mai 
mic de voturi decât oricare alt partid în condiţiile regulii pluralităţii presupune pierderea 
alegerilor, rezultă că toate partidele din cursă vor avea un procent egal de voturi, fiindcă 
altfel nu ar fi intrat în cursă. Interesant în acest model este că, dacă partidele au procente 
egale de voturi, atunci toţi votantii din acea societate sunt pivotali, cu alte cuvinte, votul 
lor este decisiv pentru desemnarea câştigătorului. În aceste condiţii, autorii arată că, la 
echilibru, cea mai bună strategie a votantilor este votul sincer, deşi în modelul dezvoltat 
au posibilitatea să se comporte strategic. Sinceritatea votului decurge din faptul că, dacă 
decid să voteze pentru alt partid decât cel preferat, atunci partidul preferat va pierde 
alegerile (Feddersen, Sened şi Wright: 1990, p. 1008). 

Posibilitatea acţiunii strategice, atât din partea partidelor, cât şi a votantilor, este dis- 
cutată de Austen-Smith şi Banks (1988) şi în cadrul sistemelor proporţionale. Dat fiind 
specificul acestor sisteme - guvernarea prin coaliţii -, autorii introduc în model nu doar 
preferința pentru un anumit partid, ci şi preferința pentru o anumită coaliţie guvernamen- 
tală postelectorală. Modelul propus devine un joc secvențial, în care mai întâi cele trei 
partide din competiţie îşi anunţă simultan poziţiile, apoi votantii decid cu cine să voteze 
şi ulterior, în funcţie de rezultatul votului, partidele propun coaliţii pentru formarea 
guvernului. Noutatea modelului este aceea că atât partidele, cât şi votantii au în vedere 
potentialele coaliţii postelectorale, partidele adoptând poziţii spatiale astfel încât să-şi 
maximizeze şansele de a face parte din coaliția guvernamentală şi, de asemenea, să-şi 
maximizeze beneficiile obţinute în cadrul coaliţiei, iar votantii aleg să voteze astfel încât 
să maximizeze şansele ca guvernul să fie format de coaliția lor preferată, adică de cea 
care propune poziţia cea mai apropiată de cea proprie. Prin urmare, votantii pot alege să 


16. Al treilea partid va obţine voturile a aproape jumătate din electorat, in timp ce partidele iniţiale 
vor împărţi votului celeilate parti a electoratului, dat fiind că ocupă aceeaşi poziţie - cea a 
votantului median. 

voteze cu alt partid decât cel preferat, adică cel mai apropiat de propria poziţie, dacă 
acest lucru creşte şansele ca guvernul să fie format de coaliția câştigătoare. La echilibru, 
autorii atată că poziţia votantului median va fi cea susţinută de coaliţie, iar din coaliţie 
vor face parte partidul cu cel mai mare şi cu cel mai mic număr de voturi. În ceea ce 
priveşte poziţiile de echilibru ale partidelor, unul dintre acestea va fi situat la poziţia 
votantului median şi va obţine cel mai mic număr de voturi, iar celelalte două vor fi 
distribuite simetric de o parte şi de alta a poziţiei votantului median. Cum unii votanti 
vor vota strategic, aceştia vor decide cu care dintre cele două partide, cel din dreapta sau 
cel din stânga, va forma coaliția partidul aflat la poziţia votantului median. În modelul 
de faţă, votul strategic creşte şansele apariţiei situaţiei de echilibru, întrucât acţiunea 
strategică a votantilor va înclina balanţa în favoarea unuia dintre cele două partide pozi- 
tionate la dreapta şi la stânga poziţiei votantului median (Austen-Smith şi Banks: 1988, 
pp. 414-416). 

Pentru a susţine utilitatea votului strategic, autorii oferă un exemplu in care 15 votanti 
trebuie să aleagă între trei partide, S, M si D, ştiind că S şi M au adoptat poziţia 11, iar 
D poziţia 12. Numărul minim de voturi pentru a obţine reprezentare este de 3. Votantii 
2-15 votează sincer după cum urmează: votantii 2-5 aleg alternativa S, votantii 6-11 
selectează alternativa M, iar votantii 12-15 optează pentru alternativa D. Date fiind aceste 
asumptii, concluzia modelului este că votantul 1 obţine o utilitate mai mare votând stra- 
tegic decât votând sincer. Explicaţia este următoarea: dacă votantul 1 alege S, atunci 
coaliția va fi formată din M şi D, iar poziţia coaliţiei va fi la (M + D) / 2 = 11,5; dacă 
votantul 1 alege M, atunci coaliția va fi formată de M cu fiecare dintre cele două partide 
în jumătate din timp (S şi D au acelaşi număr de voturi); când formează coaliţie cu D, 
poziţia coaliţiei va fi la 1/2 x (M + D)/2 + 1/2 x M = 11,25. Însă dacă votantul | 
se comportă strategic şi votează pentru D, atunci coaliția va fi formată din S şi M, iar 
poziţia sa va fi 11, adică va avea cea mai apropiată poziţie de cea proprie dintre cele trei 
coaliţii posibile. Aşadar, cel mai bună strategie pentru votantul 1 este să se comporte 
strategic (Austen-Smith şi Banks: 1988, p. 415). 

În contrast cu Austen-Smith şi Banks, în articolul său din 1990 despre influenţa diver- 
selor sistemele electorale asupra strategiilor de echilibru, Cox (1990) argumentează că, 
atunci când abtinerea parţială este permisă, votul strategic creşte şansele obţinerii unui 
echilibru centrist, chiar şi atunci când numărul candidaţilor din cursa electorală creşte. 
Explicaţia lui Cox este că, pentru a vota strategic, votantii trebuie să fie informaţi, iar 
votantii informaţi îşi pot coordona mai bine votul între candidaţii grupaţi în jurul poziţiei 
mediane, astfel încât să facă din poziţia mediană o strategie dominantă pentru partide 
(Cox: 1990, p. 926). Însă autorul însuşi conchide că influenţa votului strategic asupra 
echilibrului în diferite sisteme electorale, în special în cele care permit cumularea, mai 
trebuie studiată pentru a ajunge la nişte concluzii clare. 

8.3. Un model concurent - modelul directional 


Prezentarea modelelor spaţiale ale competiţiei electorale nu ar fi completă fără a aduce 
în discuţie şi modelul directional (Matthews: 1979; Rabinowitz şi MacDonald: 1989; 
MacDonald, Listhaung şi Rabinowitz: 1991, 1997; Merrill: 1993, 1994, 1995; 
Merrill şi Grofman: 1997, 1999), care s-a dezvoltat ca alternativă la modelul downsian. 
Autorii modelului directional, Rabinowitz şi MacDonald (1989), propun o nouă viziune 
asupra modului în care votantii percep competiţia politică şi dimensiunea/dimensiunile 
pe care aceasta se desfăşoară, precum şi asupra modului în care aceştia îşi formează 
opţiunile de vot. În modelul directional, votantii au preferinţe difuze cu privire la 
dimensiunile competiţiei electorale. Ei nu mai au preferinţe ordonate referitoare la 
poziţiile de politici publice care constituie aceste dimensiuni, ci decid doar dacă susţin 
sau nu fiecare direcţie de politică publică şi intensitatea cu care o susţin sau o resping. 
Aşadar, şi în modelul directional există un spaţiu ideologic uni- sau multidimensional 
pe care care se desfăşoară competiţia, însă semnificaţia acestuia este diferită de cea din 
modelul downsian. Să luăm mai întâi cazul unidimensional. Spre deosebire de axa 
downsiană, în modelul directional centrul axei este punctul neutru, adică punctul în 
care votantii şi partidele sunt indiferente între direcţiile de politică publică din compe- 
titie. Cele două laturi ale axei, de o parte şi de alta a punctului neutru, reprezintă cele 
două poziţii pe care votantii şi partidele le pot adopta în raport cu politica publică aflată 
în discuţie : cea de susţinere sau de respingere a politicii. Aşadar, într-o prima fază, atât 
votantii, cât şi partidele decid dacă susţin sau nu politica publică, stabilind astfel direc- 
fia preferintei lor. Apoi decid intensitatea cu care susţin această direcţie, intensitate 
semnalată prin adoptarea unei poziţii cât mai îndepărtate de punctul neutru, de o parte 
sau de alta a acestuia. În modelul directional, votantii nu vor prefera partidele care au 
poziţia cea mai apropiată de a lor, ci partidele care se află de aceeaşi parte a punctului 
neutru cu ei, adică pe cele care susţin aceeaşi direcţie de politică publică şi care au cea 
mai intensă poziţie. Autorii modelului explică preferința pentru partidele cu poziţiile 
cele mai intense prin faptul că acestea sunt percepute ca fiind cele mai responsabile, 
adică cele în cazul cărora există cele mai mare şanse să susţină această direcţie de 
politică publică şi după alegeri, dacă ajung la guvernare (MacDonald, Listhaung şi 
Rabinowitz: 1991, p. 1110). Să luăm un exemplu pentru a înţelege mai bine modul in 
care se formează preferinţele de vot conform modelului directional. Să considerăm că 
politica publică în jurul căreia de desfăşoară competiţia este cea cu privire la asigură- 
rile medicale de stat obligatorii. Fiecare dintre cele trei partide din competiţie, P,, P, 
şi P,, trebuie să decidă dacă sunt pentru sau împotriva asigurărilor medicale de stat 
obligatorii şi intensitatea cu care susţin această direcţie, alegând o poziţie între -5 şi 
5, unde -5 reprezintă cea mai intensă poziţie antiasigurări obligatorii şi +5 cea mai 
intensă poziţie pro-asigurări obligatorii. Partidele P, şi P, sunt amândouă împotriva 
asigurărilor obligatorii, însă P, susţine mai intens respingerea acestor asigurări şi adoptă 
poziţia -5, faţă de P, care adoptă poziţia -4. Partidul P,, în schimb, este moderat in 
favoarea asigurărilor obligatorii şi adoptă poziţia +/. Figura 8.10 ilustrează această 
situaţie : 

Figura 8.10. — Modelul directional de competiție electorală 


În continuare, să calculăm utilitatea asociată de un votant v,, care este moderat împo- 
triva asigurărilor obligatorii şi care este poziţionat la v, = -1. Pentru cazul unidimensio- 
nal, utilitatea asociată de un votant unui partid este dată de produsul scalar dintre poziţia 
partidului minus punctul neutru şi poziţia votantului minus punctul neutru. Cum însă 
punctul neutru se notează convenţional cu 0, expresia se reduce la produsul dintre pozi- 
ţia partidului şi poziţia votantului: U, = P, x v,. Aşadar, utilitatea asociată de votantul 
de la poziţia -1 partidului P, va fi U, = (-5) x (-1) = 5, utilitatea asociată partidului 
P, va fi U, = (-4) X (1) = 4 şi utilitatea asociată partidului P, va fi U, = (+1) x (1) 
= -1. Prin urmare, votantul va prefera partidul P,, întrucât acesta se află de aceeaşi parte 
a punctului neutru cu votantul şi are cea mai intensă poziţie. Spre deosebire de modelul 
downsian, votantul nu va prefera partidul P,, deşi se află cel mai aproape de votant, 
întrucât se situează de cealaltă parte a punctului netru, returnând cea mai mică valoare a 
utilității. Aşadar, tendinţa partidelor în modelul directional este de a se îndepărta de 
centru, deplasându-se spre extremele axei. 

Trebuie însă spus că adoptarea unei poziţii prea extreme este penalizată în modelul 
directional, autorii introducând în acest sens conceptul de regiune de acceptabilitate 
(Rabinowitz şi MacDonald: 1989, p. 108). Regiunea de acceptabilitate este definită ca 
poziţia de intensitate maximă pe care un partid o poate adopta fără a fi catalogat drept 
extremist!” Existenţa regiunii de acceptabilitate nu exclude posibilitatea poziționării par- 
tidelor dincolo de această limită. Însă partidele care trec dincolo de ea suportă o penali- 
zare, ceea ce scade utilitatea asociată de votanti acestor partide. Funcţia de utilitate 
pentru un astfel de partid devine U, = P, X v, - p, unde p reprezintă penalizarea. Însă 
aplicarea penalizării nu presupune că votantii nu pot susţine acele partide sau că acestea 
vor pierde în mod necesar alegerile, ci doar că vor suporta această piedere de utilitate 
(Rabinowitz şi MacDonald: 1989, p. 108). Interesant este că autorii consideră că pena- 
lizarea se aplică tuturor partidelor care depăşesc limita regiunii, indiferent dacă votantii 
care o aplică se află ei înşişi în interiorul sau în afara regiunii. Mai mult, penalizarea 
acordată unui partid este aceeaşi pentru toţi votantii. Regiunea de acceptabilitate şi pena- 
lizarea sunt însă concepte vagi în modelul directional, autorii neoferind o măsură clară 
pentru stabilirea acestora'*. Din acest motiv, cele două concepte au fost puternic criticate 
de autori care au analizat ulterior modelul directional (Westholm : 1994). 

Concluzia modelului directional cu privire la cazul bipartidist, dacă votantii sunt 
simetric distribuiţi în jurul punctului neutru şi dacă cele două partide se află de o parte şi 
de alta a punctului neutru, este că oricare dintre poziţiile cuprinse între punctul neutru şi 
limita regiunii de acceptabilitate sunt la fel de dezirabile, întrucât oricare dintre acestea 


17. În cazul bidimensional, regiunea de acceptabilitate este un cerc a cărui origine se află în punc- 
tul neutru şi a cărei lungime este dată de raza cercului, 

18. În articolul din 1991, autorii oferă totuşi o formă pentru funcţia de penalizare p = r X Fas 
unde r este lungimea regiunii de acceptabilitate. Lungimea regiunii de acceptabilitate este însă 
stabilită în mod arbitrar în model (MacDonald, Listhaung şi Rabinowitz: 1991, p. 1112). 

va aduce partidului jumătate din voturile electoratului. Aşadar, cele două partide se vor 
afla în permanenţă la egalitate. În ceea ce priveşte cazul multipartit, autorii argumentează 
că poziţiile cele mai avantajoase sunt cele aflate cât mai departe de punctul neutru, la 
limita regiunii de acceptabilitate (Rabinowitz şi MacDonald: 1989). Dacă însă numărul 
votantilor aflaţi dincolo de limita regiunii de acceptabilitate este suficient de mare, este 
posibil chiar ca, la echilibru, partidele să prefere poziţii situate dincolo de această regiune. 
Aşadar, poziţiile adoptate la echilibru sunt dependente de distribuţia votantilor (Volacu : 2012). 

Închei prezentarea modelului ‘directional prin a preciza că extinderile descrise în cadrul 
modelului downsian cu privire la votul probabilist şi posibilitatea de abţinere de la vot, 
caracteristicile nonspatiale ale candidaţilor şi competiţia multidimensională sunt valabile 
şi pentru modelul directional. Mai mult, atutorii înşişi (Rabinowitz şi MacDonald: 1989), 
apoi Merrill (1993, 1994, 1995) şi Grofman (Merrill şi Grofman: 1997, 1999) au încer- 
cat să integreze modelele downsian şi directional într-un singur model care să încorporeze 
atât componenta proximităţii, a distanţei dintre poziţia partidului şi a votantului, cât şi pe 
cea directionala, a produsului scalar dintre cele două poziţii. 


8.4. Discuţie 


Modelele spaţiale ale competiţiei electorale au evoluat mult de la Downs (2009 [1957]) 
până în prezent. Principala contribuţie a dezvoltărilor ulterioare a constat în ideea că 
echilibrul poate exista şi în condiţiile în care sunt relaxate o bună parte dintre asumptiile 
restrictive impuse de modelul clasic. Astfel, aceste modele au adăugat mai multe dimen- 
siuni în competiţie, au permis abtinerea de la vot, au variat numărul de candidaţi, sistemul 
electoral sub care se desfăşoară alegerile şi au permis actorilor politici, candidaţi, partide 
şi votanti, să se comporte strategic. Toate aceste modificări ale modelului clasic au adus 
teoria spaţială mai aproape de realitatea empirică şi au permis testarea predictiilor aces- 
tor modele în contexte electorale din viaţa reală. Mai mult, au demonstrat importanţa 
centrului, prin centru înțelegând poziţia votantului median, pentru competiţia electorală. 
Astfel, multe dintre modelele ulterioare confirmă concluziile downsiene cu privire la 
echilibrul convergent şi chiar îl extind pentru modele cu mai multe dimensiuni şi vot 
probabilist (Enelow şi Hinich: 1984) şi chiar pentru unele situaţii particulare cu mai 
multi competitori, când se aplică alte reguli de vot decât cea a pluralitatii (Cox: 1990; 
Austen-Smith şi Banks: 1990 etc.). 

Trebuie însă observat că modelele spatiale actuale încă impun asumpţii restrictive, în 
special cu privire la funcţiile de preferinţă ale votantilor şi la posibilitatea intrării in 
competiţie a unor noi competitori. Rezultatele obţinute până în prezent sunt strict depen- 
dente de aceste asumptii şi de fixarea unor parametri la anumite valori specifice, cum ar 
fi numărul de candidaţi la 3 sau sistemul electoral la pluralitate sau doar la cota uniformă. 
De asemenea, relaxarea unora dintre asumptii se face pe rând, păstrând restul asumptiilor 
originale. Spre exemplu, majoritatea modelelor presupun votul probabilist, însă sincer, 
cu preferinţe simetrice şi cu vârf unic, sau o singură regulă de vot, de obicei cea a plura- 
lităţii, sau doar doi candidaţi sau exclud posibilitatea retragerii strategice a competitorilor 

din cursă sau informaţie perfectă, fără să răspundă la întrebările despre existenţa echili- 
brului şi a poziţiei acestuia în cazul unor modele care relaxează mai multe dintre acestea. 
În plus, modelele spaţiale ale competiţiei electorale ignoră variabile importante pentru 
competiţia politică, cum ar fi posibilitatea formării unor coaliţii preelectorale (Cox : 1997) 
între partide, discuţiile cu privire la nominalizări sau existenţa altor sisteme electorale 
decât cele majoritate sau proportiale, a diverselor tipuri de sisteme electorale mixte. 

În concluzie, în ceea ce priveşte existenţa echilibrului şi mai ales poziţia acestuia în 
modelele spaţiale ale competiţiei electorale, este nevoie de cercetări viitoare care să 
completeze literatura din domeniu cu rezultate privind consecinţele relaxării unor asump- 
tii suplimentare, precum cele menţionate anterior. 

Capitolul 9 


Economia constituţională 


Elena Mega 


Rezumat: Acest capitol este dedicat realizării unei introduceri în economia constitu- 
tionala. Prezint conceptele şi literatura fundamentală, specifice acestui program de 
cercetare. Încep prin descrierea unor aspecte definitorii ale economiei constituţionale, 
aşa cum au fost ele introduse de James Buchanan, fondatorul domeniului, şi enunţ 
succint importanţa studiului acestui program. În continuare, abordez pe larg economia 
constituţională normativă. Mai întâi discut etapele procesului decizional constituţional 
şi regulile majorităţii şi unanimităţii. Apoi prezint o analiză instrumentalistă a consti- 
tuţiilor, prin prisma efectelor pe care le produc. Subcapitolul următor descrie econo- 
mia constituţională pozitivă concentrându-se asupra conceptelor de „separare 
verticală” şi „separare orizontală” a puterilor în stat. După acestea, prezint o analiză 
a evoluţiei constituţiei fiscale din perspectiva lui Geoffrey Brennan şi James Buchanan. 
În cele din urmă, detaliez un studiu de caz relevant pentru conţinutul acestui capitol, 
anume evoluţia recentă a Pactului Fiscal al Uniunii Europene. 


9.1. Domeniul economiei constituţionale 


9.1.1. Aspecte definitorii 


În 1990, James M. Buchanan definea economia constituţională (EC) ca fiind un program 
de cercetare centrat pe studiul modului în care sunt definite şi în care funcţionează con- 
stitutiile (Buchanan: 1990, p. 1). Prin constituţie, se are în vedere acel sistem de regu- 
larizare, parafrazându-l pe Stefan Voigt (1996, p. 182), care specifică alocarea resurselor 
folosite pentru furnizarea bunurilor publice şi care conţine prevederi privind drepturile 
individuale menite a proteja persoanele de intervenţia arbitrară a statului sau a altor 
indivizi, sistem care defineşte organele ce alcătuiesc statul, competențele acestor organe 
şi care prezintă proceduri prin care regulile constituţionale pot fi modificate sau prin care 
se stabilesc reguli subconstitutionale. De precizat este că, in acest capitol, prin constitu- 
tie nu se înţelege numai acea lege fundamentală şi explicit asumată a statelor. Termenul 
vizeză aici un sistem de reguli caracterizate prin trăsăturile mai sus menţionate. Altfel 
spus, regulile constituţionale sunt cele care creează un cadru, anumite constrângeri, în 

interiorul şi conform cărora vor fi adoptate legile neconstitutionale (Buchanan: 1990, p. 3), 
iar ele reprezintă obiectul de studiu al economiei constituţionale. 

Buchanan (1990) argumentează că analiza definirii şi funcţionării regulilor constitu- 
tionale este de natură economică pentru că economia, in sens larg, se referă la alegerea 
individuală, după diferite criterii, a uneia dintre alternativele disponibile. Economia 
constituţională studiază tocmai modul in care sunt alese regulile în stadiul preconstituti- 
onal şi efectele lor în stadiul postconstitutional. Un alt motiv pentru care acest tip de 
analiză intră în sfera de studiu a economiei neoclasice este că interacţiunile dintre indivizi 
se bazează pe cooperare, aşa cum se întâmplă în economie, şi nu pe conflict, aşa cum este 
cazul în studiul politicii (Buchanan: 1990, p. 8). Buchanan (1990, p. 2) mai subliniază 
particularitatile economiei constituţionale faţă de economia „neconstituţională”, economia 
ortodoxă, în care indivizii fac alegeri în interiorul unor constrângeri impuse anterior, din 
exterior. Aceste constrângeri iau forma unor instituţii, formate prin reguli neconstitutionale, 
ce reglementează schimburile economice dintre indivizi. În cazul economiei constitutio- 
nale, constrângerile nu sunt date, ci se pune tocmai problema definirii şi a alegerii lor. 

De ce este relevantă teoria separată a economiei constituţionale şi ce gol acoperă ea 
în cercetarea instituţiilor politice în ansamblu ? J. Backhaus (2001, p. 5) formulează un 
argument pornind de la următoarele trei premise: prima, că instituţiile facilitează schim- 
burile între agenţii economici şi contribuie la creşterea bunăstării şi la dezvoltarea eco- 
nomică. A doua premisă este că legile tind, în timp, să formeze aranjamente instituţionale 
eficiente. Se deduce din cele două că, dacă se formulează anumite legi care formează un 
cadru instituţional ce facilitează creşterea economică, atunci instituţiile respective vor 
ajunge, în timp, să genereze în mod real creştere economică. În sfârşit, a treia premisă 
este că forma constitutiilor stabileşte cadrul in care legile ulterioare vor fi definite. Astfel, 
studiul etapei constituţionale este relevant pentru că reprezintă sursa declanşatoare a unui 
lanţ ce va genera dezvoltare economică. Acelaşi mecanism de reacţie în lanţ explică de 
ce analiza instituţiilor este crucială pentru a asigura drepturile şi libertăţile individului, 
a crea aparatul statal şi a-i defini atribuţiile. 


9.1.2. Încadrare teoretică 


Domeniul economiei constituţionale a fost derivat din teoria alegerii publice (TAP), apă- 
rută în a doua jumătate a secolului XX. Teoria alegerii publice „este o perspectivă asupra 
politicii ce rezultă din extinderea/aplicarea instrumentelor şi metodelor economistului la 
procese decizionale colective sau situate în afara pietii” (Buchanan, în Miller: 1990, p. 170). 
Perspectiva lui Buchanan, explică Miller (1990, p. 170), are două componente: prima 
este premisa comportamentală potrivit căreia oamenii acţionează pentru a-şi promova 
interesele, iar a doua priveşte cadrul instituţional în care oamenii îşi urmăresc aceste 
interese. Prin această abordare se înlocuieşte ideea că agenţii din sfera publică acţionează 
în interesul public, făcând abstracţie de propriile interese, cu ideea că oamenii politici, 
ca şi cei care activează în pieţele economice, au interese pe care şi le vor promova pentru 
a-şi maximiza beneficiul, chiar şi atunci când asta intră în contradicţie cu interesul public!. 


1. William F. Shugart II, http : //www.econlib.org/library/Enc/PublicChoice.html, ultima accesare : 
15.10.2012. 


ECONOMIA CONSTITUȚIONALĂ 173 


Analiza funcţionării guvernelor este aşadar individualist-metodologică?, iar eficienţa 
guvernării şi a furnizării bunurilor publice derivă din agregarea alegerilor indivizilor 
într-o alegere colectivă. Buchanan (1990, p. 14) fixează elementele centrale ale progra- 
mului de cercetare în interiorul cărora are loc dezbaterea în EC: individualismul meto- 
dologic, raționalitatea individuală şi fundamentul democratic?. Altfel spus, în contextul 
alegerilor constituţionale oamenii iau decizii raţionale, iar alegerea oricărei persoane este 
luată în considerare în rezultatul colectiv. Începând ca un domeniu de analiză în cadrul 
teoriei alegerii publice, în anii 1980 are loc o detaşare a domeniului economiei constitu- 
tionale, iar in 1990 James Buchanan defineşte programul de cercetare al economiei 
constituţionale“ şi instituţionalizează cercetarea din domeniu prin înfiinţarea jurnalului 
academic Constitutional Political Economy. 

Economia constituţională este inclusă de Stefan Voigt (1996, p. 178) în Noua Economie 
Instituţională, pentru că obiectul de studiu al domeniului este o clasă de instituţii, adică 
regulile constituţionale. El recunoaşte şi apropierea dintre EC şi Teoria alegerii publice, 
argumentată prin afirmaţia că economia constituţională „studiază modul în care societă- 
tile - mai precis, membrii societăţilor - aleg şi modifică regulile după care trăiesc colec- 
tiv” (Voigt: 1996, p. 178). Tot el discută şi despre divizarea EC în două categorii: una 
normativă şi una pozitivă. Cele mai influente două publicaţii despre dimensiunea norma- 
tivă a domeniului sunt O teorie a dreptăţii, a lui John Rawls, şi Limitele libertăţii, a lui 
James Buchanan (Voigt: 1996, p. 177). Dimensiunea pozitivă a literaturii economiei 
constituţionale a fost initial subreprezentată, ceea ce punea la îndoială relevanta părţii sale 
normative, deoarece nu existau dovezi factuale că forma constituţională influenţează 
rezultatele instituţionale, acest lucru fiind remarcat de autori precum McCormick şi 
Tollison (1981, p. 126) şi Barry Weingast (1993, p. 288) (Voigt: 1996, p. 178). În ulti- 
mele trei decenii a crescut numărul cercetărilor pozitive din domeniu, un important 
reprezentant al cercetării pozitive fiind Stefan Voigt’, care consolidează poziţia părţii 
normative. În cele ce urmează voi prezenta ambele dimensiuni ale economiei constituti- 
onale. 


2. În schimb, analiza holistă a instituţiilor presupune că instituţiile sunt definite independent de 
indivizii care le alcătuiesc sau de cei asupra cărora au efect, iar funcţionarea lor va modela 
comportamentul individual, şi nu invers. Astfel, comportamentul indivizilor este o reflecţie a 
instituţiilor, iar înţelegerea lui se reduce la explicarea funcţionării instituţionale. Perspectiva 
individualistă are o abordare opusă, astfel că designul instituţional este rezultatul agregat al 
comportamentelor individuale şi există o relaţie cauzală directă între comportamentul indivizi- 
lor şi cel instituţional. 

3. Individualismul metodologic şi postulatul alegerii rationale sunt previzibile datorită asemănării 
domeniului cu economia şi derivarea din TAP. Fundamentul democratic presupune ca „postu- 
latul raţionalităţii şi al individualităţii să fie aplicate tuturor indivizilor dintr-o comunitate” 
(Buchanan: 1990, p. 15). Fundamentul democratic este, în acest sens, un principiu de unifor- 
mizare în lumea-model. Pentru o analiză a asumptiilor de uniformitate in TAP, vezi Ungureanu 
(2011, 2012). 

4. În articolul „The Domain of Constitutional Economics”, Constitutional Political Economy, vol. 1, 
nr. 1, 1990. 

5. Articolul său „Positive Constitutional Economics II: a Survey of Recent Development” (2009) 
descrie „fundamentele conceptuale” , „tendinţele actuale” şi „câteva speculaţii despre dezvol- 
tările viitoare” în economia constitutiilor. 

9.2. Economia constituţională normativă 


9.2.1. Procesul decizonal constituțional 


În teoria alegerii publice se face diferenţa între latura pozitivă a domeniului şi cea nor- 
mativă. Prima, cea pozitivă, „descrie şi prezice evenimente politice, iar cea de-a doua 
[cea normativa] evaluează modul in care instituţiile ar trebui să fie structurate” (Boudreaux 
şi Pritchard: 1993, p. 113). În mod analog, aşa cum aminteam mai sus, economia con- 
stitutionala se împarte in EC normativă şi pozitivă. Economia constituţională normativă 
evaluează diferite aranjamente constituţionale în funcţie de anumite criterii de valoare, 
„evaluează cât de bine funcţionează sistemul, judecând după criterii de evaluare contrac- 
tualiste şi nu numai” (Berggren: 1996, p. 348), iar cea pozitivă examinează diferite 
dimensiuni ale efectelor reale de natură politică şi economică ale diferitelor configurații 
constituţionale şi prezice, într-o oarecare măsură, ce alegeri constituţionale se vor face 
în anumite condiţii (Berggren: 1997, p. 4). Literatura ce se încadrează în economia 
constituţională normativă abordează procesele de formare a constitutiilor şi efectele eco- 
nomice pe care alegerile constituţionale le atrag. În ceea ce priveşte procesul de formare 
al constitutiilor, se observă abordarea contractualistă dezvoltată din teoria alegerii publice, 
adoptată de Buchannan, prin care constitutiile sunt rezultatul unui acord calculat între 
indivizi, dar şi o abordare evoluționistă, în care formarea constitutiilor este rezultatul 
proceselor sociale, şi nu scopul lor (aşa cum este cazul în modelul contractualist). 
Fondatorul economiei constituţionale normative este James Buchannan, atât în varianta 
neasumată a acesteia, cât şi în cea asumată“. Prima lucrare care poate fi încadrată în 
domeniul EC (varianta neasumată) este Calculul consimțământului, publicată de Buchanan 
şi Tullock in 1962. Cartea propune un model (neo)contractualist de definire a constituti- 
ilor care presupune că participanţii din sfera publică acţionează ca nişte agenţi economici 
ce urmăresc maximizarea utilității. Autorii fac distincţia dintre faza de alegere preconsti- 
tutionala, cea de alegere constituţională şi cea de alegere postconstitutionala. În faza 
preconstitutionala (o stare naturală hobbesiană), notează Buchanan şi Tullock, indivizii 
se află într-o situaţie de tip dilema prizonierului, în care cooperarea pentru stabilirea unor 
reguli ar putea genera un bun colectiv (ordinea socială). Totuşi, definiti ca egoisti ratio- 
nali (în sens instrumental), indivizii vor alege să defecteze”. Pentru etapa constituţională, 
Buchanan şi Tullock (1962, p. 71) propun unanimitatea ca regulă pentru luarea deciziilor 
colective. Aceasta deoarece contextul este similar cu cel al pieţei economice în care 
agenţii încheie acorduri bilaterale pentru a se asigura că actorii cu care interacționează 
nu vor defectat. Argumentul unanimităţii a fost înaintat de Knut Wicksell (1896), printr-un 
model decizional în care „parlamentul ales în comun (ce reprezintă preferinţele tuturor 
cetăţenilor) decide în condiţii de unanimitate (aproape totală), adică negociază până când 


6. Mă refer aici la faptul că analizele de tip economie constituţională sunt anterioare asumării şi 
definirii explicite a acesteia ca domeniu de studiu autonom. 

7. Această combinaţie de strategii este ceea ce, mai târziu, în 1977, Brennan şi Buchanan numea 
echilibru natural sau distribuţie naturală. 

8. Un acord unanim la nivel de grup fiind similar cu acorduri bilaterale între oricare doi indivizi 
din grup. 

unanimitatea (aproape) totală este atinsă” (Blankart si Koester: 2007, p. 179). Un astfel 
de aranjament institutional „ar limita puternic libertatea coalitiilor câştigătoare de a adopta 
programe numai pentru că pot plasa costurile lor nonbeneficiarilor (minorităţilor)” 
(Wagner: 1987, p. 15). Argumentul unanimităţii, aşa cum este expus de Buchannan şi 
Tullock în (1962), este redat prin abordarea „câştigurilor” (1962, p. 85), astfel că la nivel 
colectiv suma câştigurilor nete? ar fi maximă atunci când toată lumea este de acord cu 
decizia luată. Cu toate acestea, „aşa cum a fost subliniat de Wicksell (1896) şi mai târziu 
de Buchanan şi Tullock (1962), din punct de vedere practic, unanimitatea, ca mijloc 
decizional, presupune costuri foarte mari şi poate face, de fapt, orice sistem politic neo- 
perational” (Beggren: 2008, p. 15). Buchanan si Tullock admit imposibilitatea partici- 
pării directe la fiecare decizie, cauzată de costurile luării deciziilor implicite, şi analizează 
procesul reprezentării cetăţenilor în procedurile de vot - adică funcţionarea legislativelor. 
În acest context, autorii vorbesc despre patru variabile constituţionale care trebuie avute 
în vedere în analiza luării deciziilor postconstitutionale. Prima este determinarea regulilor 
după care se stabileşte legislativul ; a doua se referă la necesitatea stabilirii regulilor după 
care legislativul decide ; a treia variabilă vizează gradul de reprezentare, adică proporţia 
dintre reprezentanţi şi alegători, iar a patra la selectarea bazei în care se face reprezen- 
tarea (1962, p. 213). 

Făcând referire la modelul decizional în două etape propus de Buchanan si Tullock, 
Miller (1990, p. 178) argumentează că folosirea regulii unanimităţii în deciziile constitu- 
tionale ar legitima nu numai constituţia, ci şi legile ulterioare ce vor fi definite în limitele 
constituţionale. Mai mult, alegerile indivizilor se desfăşoară sub vălul ignoranței, pentru că, 
dacă oamenii nu ştiu unde îi va pozitiona o alternativă sau alta în viitor, atunci ei sunt capabili 
să facă o alegere între alternative strict obiectivă şi raţională (Buchannan: 1989, p. 17). 

În procesul decizional în două etape formulat de Buchanan şi Tullock în Calculul 
consimțământului (1962), etapa constituţională este urmată de etapa postconstitutionala, 
denumită de aceştia „operaţională” (Buchanan şi Tullock: 1962, p. 119). Dacă în etapa 
constituţională regula de luare a deciziei era unanimitatea, din raţiunea expusă mai 
devreme, în cea operaţională ea este cea a majorităţii. Autorii oferă însă noi perspective 
asupra implicatiilor majorităţii simple şi a analizei acesteia. Pornind de la aceleaşi asump- 
tii comportamentale (homo economicus - individ maximizator, egoist, instrumental), 
autorii analizează dimensiunea economică a votului, având în vedere „pluralitatea deci- 
ziilor colective în timp”. Adică nu se analizează cazuri izolate de luare a deciziei colective, 
ci un set de alegeri întinse pe o unitate de timp. „Orice regulă nu trebuie analizată în 
funcţie de rezultatul pe care îl produce într-un caz singular, ci numai luând în considerare 
aplicarea ei pe o durată de timp limitată şi efectele rezultate” (Buchanan şi Tullock : 
1962, p. 121). Argumentul acestei perspective este că, atunci când o regulă decizională 
se aplică în timp asupra mai multor decizii, indivizii vor ţine cont de acest lucru şi vor 
intra într-un proces de schimb de voturi (vote-trading), adică vor vota ţinând cont de 
alegerile viitoare şi de posibilitatea de a crea coaliţii (prezente şi viitoare) pentru a se afla 
în majoritatea câştigătoare. Aplicarea regulii majorităţii în contextul unei singure situaţii 
decizionale poate crea alocări ineficiente ale bunului. 


9. Câştigurile nete repezintă diferenţa dintre beneficiile rezultate din acţiunea colectivă şi costurile 
ei directe (Buchanan şi Tullock: 1962, p. 44). 

Pentru a ilustra această problemă, Buchanan şi Tullock (1962) propun următorul 
exemplu. Să presupunem că avem un grup format din trei persoane, fiecare interesată de 
repararea câte unui drum public care le serveşte numai lor!. Suma totală alocată pentru 
repararea drumurilor este de un dolar şi ea nu poate varia. Se mai presupune că repara- 
rea primului drum atrage rezultate sociale (în termenii bunăstării totale realizate) foarte 
bune, a celui de-al doilea bune, iar a celui de-al treilea mai puţin bune. Mai departe, se 
presupune că rezultatul cheltuirii a jumătate din suma alocată (50 de cenți) pentru fiecare 
drum va fi de un dolar, 50 de cenți şi, respectiv, 25 de cenți, sau 1, 1/2, 1/4. Decizia 
construirii se va lua prin regula majorităţii simple şi nu vor exista alte procese decizionale 
viitoare, astfel că tranzacţia voturilor între alegători (/ogrolling, Buchanan şi Tullock: 
1962) nu poate avea loc. Mai mult, plăţile laterale între aceştia (side payments, Buchanan 
şi Tullock: 1962) sunt interzise şi nu pot să influenţeze deciziile indivizilor. În aceste 
condiţii, rezultatele alegerilor celor trei pot avea mai multe forme : 

a) fiecare votează pentru finanţarea drumului de care este direct interesat, fără a se 
realiza majoritate, deci nu se va lua nicio decizie ; 

b) se formează coaliţii de câte doi, de forma (A, B), (A, C) sau (B, C), care reuşesc 
să atragă finanţarea totală de un dolar pentru drumurile lor. Presupunând că fiecăruia 
dintre câştigători îi revine o parte egală, la nivelul grupului de trei indivizi câştigul va fi 
împărţit fie (1/2, 1/2, 0), fie (1/2, 0, 1/2), fie (0, 1/2, 1/2). Beneficiul total, la nivel de 
comunitate, diferă în funcţie de coaliția câştigătoare şi poate avea forma (1, 1/2), (1, 1/4) 
sau (1/2, 1/4) sau altfel spus, 6/4, 5/4 sau 3/4. Probabilitatea fiecăruia dintre rezultate 
este egală (1/3), dar rezultatele sunt diferite din punctul de vedere al eficienţei. 

c) Se poate forma o coaliţie între toţi cei trei indivizi, iar configuraţia câştigurilor 
individuale ar fi (1/3, 1/3, 1/3), care poate fi uşor dezechilibrată de oricare dintre indi- 
vizii care propune formarea unei coaliţii unui al doilea, astfel încât beneficiul individual 
să fie de ] din valoarea totală alocată. 

În concluzie, decizia va fi luată prin formarea unei coaliţii câştigătoare. Fiecare dintre 
coalitiile ce se pot forma vor duce la rezultate ale alocării bunului mai mult sau mai putin 
eficiente, probabilitatea de câştig a fiecăreia fiind egală. Aşadar, regula majorităţii simple 
nu garantează alocarea eficientă a bunului, ci doar o face posibilă". Modelul ilustrează 
felul in care procedează indivizii rationali puşi în situaţia unei alegeri singulare prin regula 


10. Buchanan şi Tullock explică necesitatea ca efectul de vecinătate în repararea unuia dintre dru- 
muri să nu existe. Această condiţie este necesară pentru a nu influenţa alegerea unui individ 
care ar putea beneficia de pe urma reparării altui drum decât al său. 

ll. De fapt, exemplul poate fi construit în aşa fel încât alocarea ineficientă va fi certă. Să presu- 
punem, spre exemplu, că avem drumurile A, B, C şi indivizii X, Y, Z şi că în urma reparării 
câştigurile sunt după cum urmează: A (1, 8, 8), B (12, 5, 5), C (10, 4, 4) (unde prima cifră 
reprezintă utilitatea lui X, a doua utilitatea lui Y şi a treia utilitatea lui Z). Cele 3 stări posibile 
ale lumii sunt deci A(17), B(22), C(18). Este evident că B > C > A şi că alocarea eficientă 
din punct de vedere social este construirea drumului B. Totuşi, dacă presupunem că indivizii 
sunt rationali (maximizatori instrumentali egoisti), plăţile laterale nu sunt posibile (jucătorii nu 
pot să redistribuie utilitatea după încheierea jocului) şi jocul este într-o singură rundă (nu este 
posibilă tranzactionarea voturilor în vederea unor runde viitoare), iar alocarea realizată va fi 
cea din A. Pentru Y şi Z, A domină B şi C (8 > 5 > 4). Modelul prezice că Y şi Z vor forma 
coaliția câştigătoare, deci că alocarea va fi ineficientă social. Dacă presupunem că banii „cad 
din cer”, atunci problema ţine doar de eficienţa socială. Dacă însă banii provin din taxare, 
problema ţine şi de echitate. 

majorității simple. Cu toate acestea, argumentează autorii, dacă vor exista decizii viitoare, 
indivizii vor fi stimulati să îşi exprime interesul față de bunul în cauză şi să „îşi vândă, 
într-un mod eficient, dar imperfect'?, votul pentru o anumită cauză, asigurându-şi în 
schimb votul (de sprijin al) altor indivizi pentru cauzele de interes mai direct” (1962, p. 123), 
proces pe care ei îl numesc logrolling şi care în capitolul 7 al acestui volum a fost tradus 
drep „schimb de voturi”. În etapa operaţională, indivizii vor ţine, aşadar, cont de coope- 
rările/noncooperările trecute şi/sau viitoare. Astfel, atunci când regula majorităţii este 
analizată luând în considerare aplicabilitatea ei în timp, apare o dimensiune economică a 
votului care va influenţa deciziile individului, iar regula decizională „nu mai serveşte 
drept unicul instrument raţional în luarea deciziei” (1962, p. 124), în sensul că parame- 
trii de analiză a rezultatelor alegerilor individuale nu sunt numai cei impuşi de regula 
decizională, ci apar unii noi, care ţin de implicaţiile folosirii regulii într-o serie de procese 
decizionale. 

Un alt aspect important discutat de Buchanan şi Tullock în legătură cu regula majo- 
rităţii simple şi schimbului de voturi este cel al intensității diferite a preferințelor indivi- 
duale!?. Intensitatile preferințelor diferă atât între indivizi, la aceeaşi decizie, dar şi la 
acelaşi individ, în mai multe decizii. Aceste aspecte referitoare la preferinţe pot face 
posibil schimbul de voturi (1962, p. 129). Făcând o analogie cu o piaţă economică, 
intensitatea preferintei este un cuantificator al valorii bunului aşa cum este preţul pe piaţă 
şi în funcţie de el se fac schimburile. Aceste diferenţe ale preferințelor individuale, care 
acţionează ca nişte preţuri, fac posibil procesul schimbului de voturi, în contextul post- 
constituţional al majorităţii simple. 


9.2.2. Analiza instrumentalistă a constitutiilor 


Analiza constitutiilor mai poate urmări, în afara procesului formării lor, eficienţa lor prin 
prisma efectelor pe care le produc. Abordarea este una de tip instrumentalist (Brennan şi 
Hamlin : 2002, p. 310), în care aranjamentele constituţionale sunt „mecanisme ce operează 
cu resurse umane pentru a genera anumite rezultate sociale”. Ea concordă cu rationamen- 
tul şcolii de la Chicago, care era în favoarea studiului constitutiilor, pentru că demonstra 
o legătură directă între cadrul constituţional şi efectele în dezvoltarea economică. 
Implementarea prevederilor constituţionale este crucială pentru a putea vorbi despre 
o instituţie constituţională eficientă, pentru că altfel nu vorbim decât despre un cadru 
legal scris, fără efecte în societate. Atunci când discută despre eficienţa implementării 
constitutiilor, Stefan Voigt se referă la „relevanţa instituţională”. Un indicator al relevan- 
tei instituţionale propus de autor este validitatea, proporţia în care neconformarea la regula 
impusă este sancţionată (Voigt: 1996, p. 83). Astfel, într-o situaţie in care există un nivel 
al conformării scăzut şi un nivel al sancţionării ridicat, relevanta instituţională a consti- 
tutiei este scăzută, din moment ce indivizii sunt dispuşi să suporte costul aferent necon- 
formării. Dimpotrivă, deducem că o proporţie mare a conformării şi una scăzută a 


12. Imperfect pentru că, deşi tranzacţionează unele voturi mizând pe câştigarea altora în alte ocazii, 
individul nu poate controla ca, în ansamblu, rezultatele voturilor pierdute să fie în echilibru cu 
cele ale voturilor câştigate. 

13. Spre deosebire de analizele anterioare, care dădeau acestora o pondere egală (1962, p. 126). 


178 INSTITUȚII POLITICE ŞI ALEGERE INDIVIDUALĂ 


sanctionarii indică o constituţie relevantă. O situaţie cu un nivel scăzut al conformării, 
dar şi cu un nivel scăzut al sancţionării pune la îndoială nu numai relevanta constituţiei, 
ci şi a mecanismelor de implementare în sine. 

O altă perspectivă asupra discrepantelor dintre regulile constituţionale scrise şi efectele 
reale în societate este contextul în care s-au format. Conform lui Voigt, adepţii unei 
gândiri evoluționiste, precum Hayek, vor vedea constitutiile ca pe un proces final în 
evoluţia societăţii, în care prevederile lor sunt deja aplicate dinainte să fie formalizate 
într-o lege, şi nu ca pe un început al unui proces de dezvoltare (1996, p. 184). Plecând 
de la această viziune deci, constitutiile scrise sunt un rezultat, şi nu un impuls pentru 
modificarea societăţii. Acest punct de vedere devine relevant în cazuri precum cel al 
Europei de Est postcomuniste şi al liberalizării şi democratizării statelor prin procese 
legislative (Voigt, 1996). Boettke (1994, p. 288) argumentează că liberalizarea nu poate 
fi impusă de sus în jos, ci că transformarea reală se întâmplă numai atunci când derivă 
din practicile existente, de jos în sus. 

Tim Sass (1991) discută despre costurile de tranzacţionare din procesul constituţional, 
susţinând că „descifrarea alegerilor constituţionale ale oamenilor se reduce la determina- 
rea costurilor şi a beneficiilor cu care se confruntă” (1991, p. 406). Sass distinge între 
costuri ale luării deciziilor, costuri de agenţie şi costuri de transfer al bunăstării. Prima 
categorie se referă la costurile suportate de indivizi în obţinerea informaţiilor despre 
temele care sunt subiect de vot, în susţinerea unor întâlniri şi dezbateri şi în exprimarea 
votului în sine. Cu cât constituţia va mări aceste costuri, cu atât implicarea individuală 
în procesul democratic va fi mai scăzută. Costurile de agenţie apar în democratiile repre- 
zentative, unde interesul personal al reprezentanţilor poate fi contradictoriu celui de grup 
şi unde cetăţenii au nevoie de un sistem de control al Teprezentantilor, sistem definit prin 
constituţie. Astfel, costurile de agenţie reprezintă suma acelor costuri dintr-o democraţie 
reprezentativă care apar „pentru a monitoriza şi a constrânge comportamentul reprezen- 
tantilor” (Sass: 1991, p. 407), împreună cu costurile nete ale acţiunilor reprezentanţilor 
care sunt în defavoarea interesului de grup. Costurile de transfer al bunăstării reprezintă, spune 
Sass, suma tuturor costurilor individuale maxime pe care indivizii ar fi dispuşi să le plă- 
tească pentru a mobiliza sau pentru a frâna (în funcţie de interesul fiecăruia) transferul 
bunăstării în interiorul grupului. Semnificaţia acestor costuri devine relevantă într-un 
proces decizional majoritar dintr-un cadru constituţional. Întrucât designul procesului 
decizional majoritar este fixat prin constituţie, costurile de transfer al bunăstării în pro- 
cesele decizionale majoritare sunt un bun indicator al eficienţei constituţionale. Despre 
eficienţa alocării resurselor prin norme constituţionale vorbesc şi Brennan şi Hamlin, care 
amintesc înclinația instrumentalistă a economiştilor de a evalua valoarea instituţiilor in 
funcţie de rezultatele pe care le creează, „într-o manieră total analogică cu felul în care 
pieţele sunt evaluate prin referire la alocarea de resurse pe care o impun” (2002, p. 310). 

Un alt element cu impact economic al constitutiilor sunt drepturile de proprietate. 
Literatura de specialitate, în special noua economie instituţională, a analizat necesitatea 
protejării prin constituţie a dreptului la proprietatea privată în procesele de dezvoltare 
economică. Lipsa dreptului la proprietatea privată şi a protejării lui înseamnă limitarea 
schimburilor de capital ce au loc într-o piaţă, deci o limitare a creşterii economice (de 
Soto în Jackson: 2005, p. 282). Christian Bjornskov (2012) aduce un punct de vedere 
nou. El argumentează că normele legale de facto sunt cele care induc creşterea economică, 
şi nu cele de jure, dând exemplul Cehiei, care nu are în constituţie prevederi cu referire 

la dreptul la proprietatea privată, dar care protejează de facto acest drept mai bine decât 
statele ce îl au prevăzut în constituţie şi a suferit şi costuri de tranziţie mai mici. Concluzia 
lui Bjornskov nu vine însă ca o noutate absolută, dacă privim şi la alti teoreticieni care 
au analizat diferenţa dintre cadrul instituţional de jure şi cel de facto. Lars Feld şi Stefan 
Voigt (2003) au argumentat că independenţa judiciară de jure nu are nicio influenţă asupra 
creşterii PIB-ului, pe când între indicatorii independenţei judiciare de facto şi creşterea 
economică există o legătură directă. 

Deşi în economia constituţională abordarea contractualistă este cea care explică for- 
marea constitutiilor, pe un model derivat din teoria alegerii publice, in literatura de 
specialitate se găsesc modele care oferă o explicaţie de tip evolutionist. Russell Hardin 
susţine, în articolul „Contractarianism : Wistful Thinking”, că analogia dintre contractul 
bilateral din piaţa economică, care este un contract legal, şi contractul social este una 
falsă, cele două contracte având premise diferite şi consecinţe diferite (1990, p. 37). 
Primul argument se referă la faptul că „scopul teoriei morale şi politice este mai larg 
decât cel al contractualismului”, pentru că în teoria morală şi politică interacţiunile din- 
tre indivizi nu sunt numai de tipul dilemei prizonierului!*, iar negocierea şi posibilitatea 
de a ajunge la un acord nu sunt întotdeauna posibile (1990, p. 38). Al doilea argument 
al lui Hardin se referă la faptul că acordul dintre părţi (cazul contractului legal) nu este 
moral în esenţa sa, ci prin efectele pe care le produce, convenite de părţi, dar poate fi 
perceput ca imoral sau chiar în detrimentul celorlalţi indivizi din afara contractului. În 
cazul unui contract social constituţional este nevoie ca principiile în baza cărora se fac 
alegerile să fie morale per se, şi nu prin rezultatele pe care le implică, cu atât mai mult 
cu cât o constituţie nu conţine explicit rezultatele finale, consecinţele pe care le presupune, 
aşa cum o face un contract legal (1990, p. 41). Al treilea argument vizează lipsa unei 
- motivații pentru care indivizii rationali s-ar conforma contractului constitutional, atunci 
când nerespectarea lui le-ar aduce beneficii mai mari (1990, p. 44). În consecinţă, ordi- 
nea politică nu are o sursă contractualistă, ci rezultă din acţiunile de cooperare instituti- 
onalizate odată ce ordinea politică a fost instalată. Al patrulea argument se referă la 
„informaţiile despre interesele părţilor” oferite de contraetele legale, informaţii utile în 
evaluarea moralității acordului, dar care lipsesc din contractele sociale de tip constituti- 
onal (1990, p. 48). 


9.3. Economia constituţională pozitivă 


9.3.1. Evoluţia teoretică a economiei constituţionale pozitive 


Criticile aduse economiei constituţionale în anii 1980 vizau în principal lipsa (sau subre- 
prezentarea) laturii ei pozitive, a analizelor empirice care să confirme componenta nor- 
mativă a domeniului (McCormick şi Tollison: 1981, p. 125; Weingast: 1993, p. 288; 
Voigt: 1997, p. 13). Ultimele trei decenii au contribuit la umplerea acestui gol, în prezent 


14. Pot exista situaţii de tipul jocului de sumă nulă, care este de natură conflictuală. 

existând o serie de analize empirice încadrabile în domeniul economiei constituţionale. 
Voigt (2009, p. 2) împarte latura pozitivă a domeniului în două categorii - una care explică 
efectele economice ale diferitelor reguli constituţionale şi una care explică cum se formează 
şi cum sunt modificate regulile constituţionale. Prima categorie s-a extins suficient de 
mult încât să se evidentieze noi subcategorii, în funcţie de tipul regulilor constituţionale 
al căror efect este analizat. Astfel, există studii cu referire la sistemele electorale prevă- 
zute de constituţii şi la efectele sistematice create de acestea - Persson şi Tabellini (2003), 
Iversen şi Saskice (2006), Colomer (2005) ş.a., studii care analizează separarea orizontală 
a puterii în stat, dar şi cea verticală, federalistă - Wildasin (1997), Blume er al. (2009), 
Rodden (2003) ş.a. Componenta judiciară a separării puterilor s-a conturat ca o temă inde- 
pendentă, ea nefiind initial inclusă de autori în modelele de analiză - Feld şi Voigt (2003), 
Landes şi Posner (1975), Ramseyer (1994) ş.a. Tipul de regim, prezidenţial sau parlamentar, 
a fost subiectul de interes pentru autori precum Persson, Rolland şi Tabellini (1997, 2000), 
Blume et al. (2009), Gerring şi Thacker (2004), Robinson şi Torvik (2008), iar diferen- 
tele dintre democratiile directe şi cele reprezentative au fost analizate de Feld şi Kirschgăssner 
(2001), Alt şi Lassen (2003) ş.a. Efectele economice ale regulilor constituţionale privind 
drepturile fundamentale ale omului s-au regăsit în studiile unor autori precum Blume şi 
Voigt (2007), Knack şi Keefer (1995) ş.a. Un alt obiect de analiză îl reprezintă diferenţele 
economice create de legislativele unicamerale şi cele bicamerale, însă această temă a fost 
abordată pe larg în capitolul 6 şi nu mă voi opri asupra ei aici. Dintre temele amintite în 
paragraful anterior, mă voi concentra în cele ce urmează doar asupra separării orizontale 
a puterilor în stat, inclusiv componenta juridică, şi a separării verticale. 


9.3.2. Separarea orizontală a puterilor în stat 


Separarea orizontală a puterilor este un concept larg, iar diferite configurații de separare 
a puterii vor atrage diferite rezultate economice. Brennan şi Hamlin (1994) înţeleg prin 
separare orizontală a puterii situaţia în care un bun public este furnizat de mai mulţi 
actori, creându-se astfel concurenţă între furnizori, iar bunul are un preţ de oligopol, mai 
mic decât în cazul unei pieţe de monopol şi în interesul cetăţeanului. Separarea verticală 
a puterii presupune, după Brennan şi Hamlin, furnizarea unui bun public printr-un lanţ 
de producţie în care fiecare actor implicat contribuie la producerea unei părţi a bunului 
respectiv. Pentru că fiecare agent al lanţului de producţie are poziţie de monopol şi va 
vinde la un preţ corespunzător, preţul final al produsului va fi monopolist şi în detrimen- 
tul alegătorilor. În consecinţă, dintre cele două separări, cea orizontală este mai avantajoasă 
cetăţeanului, renta extrasă de politicieni fiind mai mică decât în cazul separării verticale. 

În sens tradiţional, separarea orizontală a puterilor, în forma introdusă de Locke şi de 
Montesquieu, este văzută de Persson, Rolland şi Tabellini (1997) ca un mijloc de control 
asupra guvernului, împreună cu alegerile democratice. În analiza din lucrarea Separation 
of Powers and Political Accountability (1997), cei trei consideră că separarea puterii 
legislative de cea executivă este un mecanism de control aflat la îndemâna cetăţenilor şi caută 
să observe în ce măsură diferite constituţii, care prevăd diferite tipuri de separare a puterilor, 
îi vor împiedica pe politicieni să maximizeze rentele obţinute în defavoarea cetăţenilor. 
Sursele acestor rente, notează Persson şi colaboratorii săi, sunt puterea dobândită de 

politicieni, odată investiti în funcţie, dar şi asimetria informaţională care le este avantajoasă 
(1997, p. 5). Ei concluzionează că, pentru a mări controlul exercitat de cetăţeni şi deci 
pentru a minimiza rentele extrase de politicieni, constitutiile trebuie să prevadă o separare 
a puterilor care să creeze un conflict de interese între executiv şi legislativ şi care să 
necesite acordul ambelor puteri în procesele decizionale legislative (1997, p. 24). Acest 
model face ca interese diferite să fie reprezentate (parlamentul - cetăţenii, executivul - 
guvernul) şi previne abuzul de putere din partea uneia dintre părţi. 

Tot ca o formă a separării puterii, diferenţele economice atrase de regimurile politice 
parlamentare în comparaţie cu cele prezidenţiale sunt un subiect de analiză în economia 
constituţională pozitivă. Gradul separării puterilor este mai mare în regimurile preziden- 
tiale decât in cele parlamentare, unde conducătorul executivului nu are nevoie de votul 
legislativului (parlamentul) pentru a exista (Voigt: 2009). Persson, Rolland şi Tabellini 
(1997, p. 9) argumentează că regimurile parlamentare sunt mai predispuse la cooperarea 
dintre executiv şi legislativ în defavoarea cetăţenilor. În regimurile prezidenţiale, „ambii 
factori decizionali' sunt controlabili in mod direct de votanti”, iar „această controlabili- 
tate directă se pierde în regimurile parlamentare, în care executivul este direct răspunză- 
tor in fata legislativului şi indirect în fata votantilor” (Persson er al.: 1997, p. 45). 
Controlul direct exercitat de alegători asupra numirii executivului într-un regim parla- 
mentar împiedică colaborarea (în defavoarea cetăţenilor) dintre parlament şi guvern 
pentru renumirea în funcţie a celui din urmă, pe când cel indirect oferă numai un control 
indirect al cetăţenilor asupra numirii guvernului (Persson er al. : 1997, p. 9). În conse- 
cinta, regimurile politice parlamentare sunt mai predispuse la corupţie, la conlucrarea 
defectuoasă dintre parlament şi executiv. În cartea The Economic Effects of Constitutions 
(2003), Persson şi Tabellini ajung la următoarele rezultate : în sistemele prezidenţiale, 
comparativ cu cele parlamentare, cheltuielile publice sunt mai mici cu până la 6% (2003, 
p. 160), nivelul bunăstării este mai mic cu 2-3% (2003, p. 174), iar nivelul corupţiei 
pare să fie mai scăzut (2003, p. 196). Persson (2005) accentuează aceste rezultate când 
arată că introducerea regimului parlamentar în locul unuia nedemocratic sau al unuia 
prezidenţial va atrage o creştere a productivităţii economice de până la 50%. Blume şi 
colaboratorii săi contraargumentează însă rezultatele lui Persson şi ale colaboratorilor lui, 
invocând că aceştia au folosit o metodologie sensibilă, care, supusă unor schimbări 
nesemnificative, dar concordante cu modelul dat, duce la rezultate diferite, chiar opuse 
celor obţinute anterior (Voigt: 2009). Diferențe între rezultate apar şi în ceea ce priveşte 
nivelul corupţiei din cele două regimuri, astfel că forma de guvernământ parlamentară se 
dovedeşte a fi mai putin coruptă decât cea prezidenţială (Gerring şi Thacker: 2004), Se 
observă aşadar, în contextul economiei constituţionale, cum diferite aranjamente institu- 
tionale, stabilite prin constituţie, vor duce la rezultate diferite. Indivizii rationali care au 
putere de decizie (politicienii) vor acţiona în interesul propriu (şi în defavoarea celui 
comun), astfel că designul cadrului instituţional urmăreşte să restrângă comportamentul 
acestora între nişte limite care să ducă la urmări favorabile votantilor. 

Latura judecătorească a puterii a fost omisă din analizele interacțiunilor puterilor de 
mulţi autori, fiind considerată „cea mai puţin periculoasă latură” (Hamilton, 1961). 
Padovano, Sgarra şi Fiorino includ puterea judecătorească în ansamblul instituţional ale 
cărui interacțiuni sunt analizate. Ei extind modelul lui Persson şi Tabellini la trei actori 


15. Executivul şi legislativul. 

şi analizează comparativ modelele cu două şi trei puteri pentru a vedea cum „diferite 
aranjamente instituţionale ale laturii judecătoreşti afectează controlul şi responsabilizarea 
unui guvern democratic” (2005, p. 5). Rezultatele lor relevă că, dacă puterea judiciară 
este independentă, atunci controlul şi responsabilizarea guvernului sunt mai mari. De 
asemenea, dacă cele trei puteri colaborează în detrimentul interesului public, utilitatea 
complotării va fi cu atât mai mare cu cât mandatele din legislativ, juridic şi executiv vor 
fi mai lungi (2005, p. 32). 

Independenţa puterii judiciare are efecte de creştere economică pe termen lung, deoa- 
rece prin protecţia dreptului la proprietate privată cetăţenii sunt stimulati să acumuleze 
bunăstare. Analiza independenţei se rezumă la măsurarea nivelului ei. Pentru aceasta, 
Feld şi Voigt (2003) apelează la conceptele de independenţă de facto şi de jure pentru a 
compara mai multe ţări şi demonstrează că independenţa judiciară de jure nu are nicio 
influenţă asupra creşterii PIB, pe când între indicatorii independenţei judiciare de facto 
şi creşterea economică există o legătură directă. Ramseyer (1994, p. 722) argumentează 
că politicienii rationali vor fi stimulati să ofere curţi judecătoreşti independente atunci 
când se îndeplinesc două condiţii : există o posibilitate mare ca alegerile să fie continuate 
la nesfârşit şi există o posibilitate mică ca ei să recâştige alegerile. 

Autori precum William Landes şi Richard Posner (1975) aduc o perspectivă diferită 
asupra poziţiei judiciarului în procesul decizional şi funcţionarea statului. Cei doi nu văd 
sistemul judiciar ca fiind independent, în sensul de în totalitate separat de legislativ şi 
executiv şi de deţinător al „unui soi de inteligenţă, integritate şi moralitate speciale sau 
angajament faţă de principii”, ci mai degrabă că „implementează înțelegerile făcute de 
grupurile de interese eficiente în legislaturile anterioare” (Landes şi Posner: 1975, p. 29). 


9.3.3. Separarea verticală a puterilor în stat 


În cele ce urmează mă voi opri asupra literaturii economiei constituţionale ce analizează 
efectele economice ale separării verticale a puterilor în stat, a federalismului şi a descen- 
tralizării fiscale. Blume şi Voigt (1998, p. 2) argumentează că cele două sunt diferite, 
pentru că federalismul este o instituţie constituţională, iar descentralizarea fiscală o alegere 
în cadrul constituţiei şi ea poate avea loc şi într-un stat nefederal. O altă distincţie este 
făcută de Vito Tanzi, care se referă la diferenţele dintre descentralizarea fiscală şi cea 
administrativă : „Descentralizarea fiscală există atunci când guvernele subnationale au 
puterea, atribuită de constituţie sau de anumite legi, de a impune (unele) taxe şi de a 
efectua cheltuieli bugetare în limite legale clar stabilite. [...] Descentralizarea adminis- 
trativă este atunci când taxele sunt colectate la nivel central, dar sunt alocate fonduri către 
entităţile descentralizate ce îşi desfăşoară activităţile de cheltuire în calitate de agenţi ai 
guvernului central şi conform indicatiilor şi controlului guvernului central” (1996, p. 297). 
Aceste distincţii sunt relevante în evaluarea efectelor economice la nivel constituţional, 
pentru a nu pune pe seama constitutiilor anumite rezultate ce apar ca urmare a alegerilor 
postconstitutionale. 

Despre efectele economice ale federalismului fiscal vorbeste si Charles Tiebout, in 
capitolul „O teorie economică a descentralizării fiscale” (1961). Analiza lui „neutralizează 

variabilele politice şi poziţionează guvernele numai în baza eficienţei economice”!* (p. 79) 
şi propune „un cadru pentru discutarea federalismului fiscal”. E] pune problema eficien- 
tei cu care statul furnizează bunuri publice, plecând de la premisa că la începutul analizei 
nu există niciun fel de organizare guvernamentală, ci un set prestabilit de bunuri publice 
care se doresc a fi furnizate, iar realizarea lor funcţionează pe principiile economiei de 
scară”. De asemenea, guvernul central poate stabili agenţii pentru furnizarea bunului 
public, redistribuirea sub forma taxelor şi a transferurilor între indivizi sau regiuni este 
interzisă (p. 79). Această analiză a creat ceea ce este cunoscut în literatură drept „Sortarea 
Tiebout” (Vo: 2010), adică mobilitatea persoanelor între regiuni va evidenția preferinţele 
şi cererea acestora cu privire la bunurile publice furnizate, creându-se concurenţă între 
jurisdicții şi deci o eficientizare a producerii bunurilor publice. 

În ceea ce priveşte costurile impuse de federalism, Voigt argumentează că „este posi- 
bil să nu se mai realizeze economia de scară în furnizarea bunurilor publice dacă numă- 
rul statelor este mare” (2009, p. 34)'*. Alte probleme care pot să apară în interiorul unei 
federaţii sunt blatismul (free-riding) şi hazardul moral, în care un stat se poate supraîn- 
datora şi poate transferă povara fiscală la nivel federal (Voigt: 2009, p. 35). Un exemplu 
al acestei situaţii este criza datoriilor suverane din Uniunea Europeană şi măsurile luate 
pentru a reechilibra situaţia economică. UE nu este o federaţie, însă mecanismele prin 
care statele se îndatorează (în mod independent) şi prin care efectele negative ale datori- 
ilor publice sunt vizibile la nivel comunitar o fac similară cu modelul fiscal federal 
vulnerabil amintit de Voigt. 

În articolul „An Essay on Fiscal Federalism” (1999), Wallace Oates aduce în discuţie 
metodele de finanţare a bugetului disponibile guvernelor dintr-o federaţie. Astfel, pe lângă 
instrumentele obişnuite - cel al taxelor şi al împrumutului extern -, este analizat transfe- 
rul interguvernamental în interiorul federaţiei (1999, p. 7). Acesta, spune Oates, poate 
lua forma unui transfer condiționat sau a unuia necondifonat. Primul, făcut pentru a 
finanța o anumită nevoie a statului către care se face transferul, consideră că „internalizează 
efectul de vecinătate sau de scurgere (spillover) benefic asupra celorlalte jurisdicții” din 
federaţie. Al doilea are funcţia de a directiona resurse financiare din jurisdictiile înstărite 
către cele mai sărace, dar acest lucru are drept consecinţe „alocări disproportionate către 


16. O altă perspectivă analitică posibilă menţionată de autor este includerea factorului politic în 
calculul eficienţei economice, astfel că structura politică dată este considerată o constantă, iar 
eficienţa economică a guvernelor este evaluată în funcţie de aceasta. 

17. Funcţia costurilor suportate pentru furnizarea acestor bunuri are forma literei U: cu cât can- 
titatea de bunuri furnizată este mai mare, cu atât costul de producţie per persoană este mai mic, 
dar după un anumit punct, furnizarea unei cantităţi prea mari de bunuri va atrage o complexitate 
a procesului de producţie ridicată şi costul unitar tinde să crească. 

18. Dacă bunurile sunt produse la nivel central, atunci volumul produs de guvernul central este mai 
mare decât de cel pe care l-ar produce unul local, pentru că ar deservi unui număr mai mic de 
oameni. În aceste condiţii, se produc economii de scară deoarece „costul unitar de producţie 
al unei unităţi dintr-un produs scade datorită creşterii volumului total produs” (Clark: 1988, 
p. 7). Acest fenomen se datorează faptului că, cu cât volumul de producţie (scara de producţie) 
este mai mare, cu atât resursele sunt mai bine utilizate şi se pierd mai puţin. Întrucât costurile 
fixe (invariabile) ale producţiei deservesc întregului volum, atunci cu cât volumul este mai mare, 
cu atât costul unitar este mai mic. 

acele jurisdicții unde nevoia fiscală este cea mai mare, iar capacitatea fiscală!” este cea 
mai mică” (1999, p. 8). 

O constituţie federală fiscală „trebuie să găsească un echibru potrivit între divizarea 
puterilor politice pe nivelurile de guvernare şi problema economică a modului în care 
bunurile publice vor fi furnizate de aceste niveluri, adică atribuirea taxelor şi a cheltuie- 
lilor” (Dethier : 1999, p. 10). Autori precum Barry Weingast argumentează că politicienii 
trebuie să aibă stimulentele adecvate pentru a acţiona conform prevederilor constituţionale, 
adică acestea trebuie să fie autosustenabile (self-enforcing) şi descrie „dilema fundamen- 
tala a sistemului economic” (în Rodden şi Rose-Ackermann : 1997, p. 1522): un guvern 
suficient de puternic să protejeze drepturile de proprietate ale cetăţenilor este şi suficient 
de puternic să confişte averile cetăţenilor. De asemenea, el argumentează că nu există 
nicio legatură directă între un anumit model de federalism şi promovarea pieţelor de către 
guvernanti şi defineşte un set de condiţii prin care un model de federalism va conserva 
pieţele economice (Dethier: 1999, p. 18) - trebuie să existe o ierarhie a nivelurilor de 
guvernare şi fiecare trebuie să aibă un spaţiu clar delimitat şi autonom al autorităţii, 
guvernele subnationale să aibă autoritate primară asupra enonomiei din jurisdicţia lor, 
guvernul central să aibă autoritatea de a proteja economia federală de abuzurile statelor 
membre, distribuirea venitului către guvern să fie limitată, iar împrumuturile guverna- 
mentale să fie constrânse astfel încât toate guvernele să aibă constrângeri bugetare puter- 
nice şi alocarea autorităţii să aibă un grad al durabilităţii institutionalizat, astfel încât să 
nu fie degradat fie prin acţiunea unilaterală a guvernului central, fie la presiunile guver- 
nelor subnationale. Susan Rose-Ackermann şi Jonathan Rodden (1997) analizează mode- 
lul propus de Weingast şi argumentează că nu este suficient de bine fondat în teoria 
politică şi că omite caracteristici intitutionale importante care, dacă ar fi incluse in model, 
ar schimba concluziile. Ei mai argumenetează că în anumite condiţii plauzibile, guvernele 
nu vor vor reacţiona conform modelului şi că în acele cazuri descentralizarea fiscală va 
reduce eficienţa, în loc să o crească. 


9.3.4. Evoluţia constituţiei fiscale la James Buchanan 
şi Geoffrey Brennan 


În cartea The Power to Tax (Puterea de a impune taxe) (1980), Geoffrey Brennan şi James 
Buchanan vorbesc despre constrângerile impuse guvernământului prin alte metode decât 
cele electorale, argumentând că acestea din urmă sunt ineficiente în limitarea acţiunilor 
guvernamentale şi în urmărirea interesului public. Contextul de analiză constă în furni- 
zarea bunurilor publice, interacţiunea actorilor politici, între ei şi faţă de alegători, şi 
procesele prin care resursele financiare sunt atrase în şi redistribuite din bugetele naţionale 
(adică o abordare fiscală). Ei denumesc modelul de guvernământ analizat /eviatan” şi îi 
explică caracteristicile comparativ cu alte profiluri guvernamentale tratate în literatura de 
specialitate (Brennan şi Buchanan: 1980, p. 16). 


19. Capacitatea de a plăti taxele către bugetul de stat. 
20. Vezi şi capitolul 5 al acestui volum. 

Leviatanul, argumentează Brennan şi Buchanan, se îndepărtează de tradiţia fiscală 
ortodoxă prin faptul că respinge supoziţia existenţei unui despot binevoitor, care va acti- 
ona în favoarea cetăţenilor. De asemenea, cei doi resping şi premisa existenţei unor 
politicieni-birocrati constrânşi în totalitate, aşa cum au propus specialiştii teoriei timpu- 
rii a alegerilor publice, din cauză că principalul mecanism de control al acţiunilor mono- 
poliste ale partidelor este cel electoral”. În viziunea autorilor, guvernământul există sub 
forma unui monolit, acţionează ca un întreg? şi nu se caracterizează prin bunăvoință. 
Caracteristică leviatanului este tendinţa de a-şi maximiza venitul şi surplusul, pentru 
extragerea unor beneficii. În analiza procesului politic, cei doi pleacă de la ipoteza că 
instituţiile guvernamentale nu sunt suficient restrânse în faza postconstitutionala prin 
competiţia electorală ca atare, ci că prin o îngrădire adecvată a acţiunilor lor se realizează 
şi impunerea unor reguli la nivel constituţional (Brennan şi Buchanan: 1980, p. 18). 

Argumentele pentru necesitatea constrângerilor de tip constituţional sunt clasificate 
de Brennan şi Buchanan în trei categorii (Brennan şi Buchanan: 1980, p. 22): prima, 
cea a domeniului constituțional, arată că există aspecte ale procesului politic în etapă 
postconstitutionala ce nu pot fi decise prin regula majorităţii la momentul întâmplării lor, 
ci asupra cărora trebuie să se decidă în mod independent şi consecvent în timp. Exemplul 
oferit este dreptul de proprietate, pe care, dacă nu este garantat constituţional, o minoritate 
poate oricând să-l piardă, dacă există o majoritate care să voteze în acest sens. A doua 
categorie este cea a diferențelor dintre preferinţele constituţionale şi cele neconstitutionale, 
categorie legată de conceptul vălului ingorantei. În etapa constituţională, indivizii iau 
decizii fără a avea informaţii despre poziţia din societate pe care îi va plasa acordul con- 
stitutional. Dacă ei ar lua deciziile având acces la aceste informaţii, atunci alegerile lor 
referitoare la distribuții s-ar schimba: „În acest context, preferinţele constituţionale 
asupra distribuţiei venitului pot fi încorporate în reguli fiscale care vor genera rezultate 
destul de diferite de cele produse printr-un vot majoritar neconstrâns” (Brennan şi 
Buchanan: 1980, p. 24). Al treilea argument se referă la ignoranfa rațională a votantilor 
sau a cetăţenilor in general”, concept care explică cererea indivizilor pentru ignoranță. 
Atunci când informarea este costisitoare, iar alegerile pe care indivizii le fac nu sunt 
decisive (spre exemplu, în situaţia alegerilor de masă, în care ponderea alegerii indivi- 
duale în rezultatul colectiv este neglijabilă), ei vor alege în mod conştient să rămână 
neinformati. Cele două circumstanţe în care argumentul ignoranței rationale este valid 
sunt îndeplinite şi în cazul problemelor fiscale. Acumularea informaţiei despre taxe este 
costisitoare, iar indivizii, odată informaţi, nu pot fi decisivi în modificarea acestora. Din 
acest motiv, cetăţeanul obişnuit va suferi de miopie fiscală - va fi ignorant rational în 
privinţa sistemului de taxare. 

Odată ce argumentele necesităţii unei constituţii au fost elaborate, Brennan şi Buchanan 
pun problema modului în care o astfel de constituţie poate fi formată. Autorii analizează 
acest proces din perspectiva alegerilor (constituţionale) pe care le vor face indivizii. 
Interesul cade pe conţinutul ei fiscal, văzut ca instrument de constrângere a leviatanului 
în acţiunile sale de maximizare a venitului şi a surplusului bugetar. Iniţial este analizat 


21. „În democratiile majoritare se presupune că votantul median conduce întreaga maşinărie politică 
pentru a genera rezultate ce reflectă într-o mare măsură dorinţele electoratului sau cel puţin ale 
unei subcategorii relevante a acestuia” (Brennan şi Buchanan: 1980, p. 18). 

22. Fără a nega însă diferenţele individuale dintre acţiunile celor care formează guvernul. 

23. Pentru o definire mai largă a acestui concept, recomand lecturarea capitolului 2 al acestui volum. 

modelul unui stat cu economie închisă (implicit cu comerţ intern) şi graniţe închise, în 
sensul că locuitorii statului nu pot migra spre alte jurisdicții cu condiţii fiscale mai avan- 
tajoase. Apoi se face trecerea treptată de la statul amintit aici la federaţie, pentru a ajunge 
la analiza constituţiei fiscale într-un regim federal. 


9.3.4.1. Statul cu comerţ liber şi care nu permite migrarea cetăţenilor 
către alte jurisdicții 


Mai întâi este analizat procesul politic dintr-un stat în care comerţul este deschis, dar din 
care cetăţenii nu pot migra. În acest context, pot exista două categorii de plătitori de 
taxe ; cetăţenii şi străinii. Dacă pentru stat contează mai putin cine sunt plătitorii, ceta- 
tenii vor avea interesul ca străinilor să le revină o parte cât mai mare din plata taxelor 
din care sunt furnizate bunurile publice (Brennan şi Buchanan: 1980, p. 198). Pentru a 
reuşi însă această atribuire a plăţii taxelor, trebuie luate în considerare elasticitatile** cere- 
rilor şi ofertelor de pe piaţă, atât pentru localnici, cât şi pentru străini. Pentru ca străinii 
să fie dispuşi să plătească taxe într-o manieră sustenabilă’, este nevoie ca cererea lor să 
aibă fluctuații mici la variaţia preţului (să fie inelastică?*). De exemplu, să presupunem 
că statul A are rezerve de petrol, produce combustibil, dar toate maşinile cetăţenilor lui 
sunt electrice. Statul vecin B nu are rezerve de petrol, dar toate maşinile funcţionează pe 
motor cu combustie. În aceste condiţii, cererea statului B pentru combustibil este inelas- 
tică: indiferent de cât de mult ar creşte preţul, statul B va cumpăra petrol de la A, până 
când va deveni mai ieftin să îl cumpere din altă parte. A doua condiţie pentru a putea 
transfera străinilor plata taxelor este ca cererea internă pentru acele bunuri să fie mică 
(pentru a avea plătitori străini, nu locali). În modelul celor două state, această situaţie se 
traduce prin existenţa unei cereri mici pentru combustibil în statul A - pentru că locui- 
torii statului folosesc maşini electrice. În acest context, indiferent de creşterea preţului 
combustibilului în statul A, locuitorii săi nu vor fi afectaţi, pentru că nu cumpără com- 
bustibil, iar cererea este mică. În acelaşi stat A, producător de combustibil, este nevoie 
ca cererea internă să fie inelastică, adică să nu depindă puternic de variaţia preţului. Dacă 
preţul combustibilului creşte, cetăţenii din A nu vor fi afectaţi, pentru că nu consumă 
combustibil, având maşini electrice. O a treia condiţie necesară pentru a putea transfera 
plata taxelor străinilor este ca oferta internă pentru acele bunuri să fie relativ elastică, 
adică să existe mai mulţi cumpărători pentru petrolul statului A, iar preţul său de vânzare 
să nu depindă de un singur cumpărător, adică de statul B. În aceste condiţii, statul B va 
plăti pentru petrol un preţ stabilit de statul A, fără a influenţa în vreun fel preţul. Atunci 
când aceste condiţii sunt îndeplinite cumulativ, se poate realiza transferul plăţii taxelor 
către străini ; adică cetăţenii lui B vor plăti taxe pentru petrolul cumpărat, iar cetăţenii din 
A se vor bucura de furnizarea bunului public. Dacă oferta internă a bunurilor presupune 


24. Elasticitatea cererii/ofertei se referă la raportul dintre variaţia procentuală a volumului dintr-un 
bun cumpărat, respectiv produs spre vânzare şi variaţia preţului acelui bun, în condiţii de piaţă 
liberă. 

25. Adică într-un volum suficient de mare şi de durabil în timp, pentru a acoperi costurile furni- 
zării bunurilor publice. 

26. În situaţia unei cereri inelastice, consumul variază procentual mai puţin decât variaţia preţului. 

costuri de producţie marginale mari” (este inelastică) sau dacă preţul va include rente 
economice mari?, atunci echilibrul menţionat înainte se pierde şi nu se mai poate realiza 
transferul plăţii taxelor către străini. 

În situaţiile descrise mai sus este vorba despre produsele realizate la nivel intern şi 
vândute către străini, adică despre export. O logică similară se aplică şi transferării plă- 
tii taxelor către străini prin intermediul produselor importate : dacă oferta externă a unui 
produs este inelastică (va varia mai puţin decât variaţia preţului), dar cererea internă 
pentru acel produs este elastică, atunci se pot realiza transferul plăţii taxelor către străini 
şi avantajarea localnicilor. Pornind de la exemplul anterior, să presupunem acum că statul 
A trebuie să importe petrol de la statul B. Dacă oferta externă este inelastică, atunci B 
nu va putea varia preţul, pentru că A poate cumpăra petrol de la un stat competitor. Dacă 
cererea internă este elastică, atunci în statul A oamenii pot face uşor conversia către 
maşini electrice, astfel încât să nu fie nevoiţi să cumpere, în orice condiţii, petrol din 
exterior. Dacă aceste condiţii sunt îndeplinite, statul A poate să externalizeze plata taxe- 
lor către locuitorii lui B. 

Dacă, în etapa constituţională, pentru indivizii unui stat este avantajos să impună taxele 
străinilor, şi nu propriilor cetăţeni, va fi desigur avantajos pentru orice stat să facă acest 
lucru, din motive de raționalitate explicată prin „dilema prizonierului”?. Fiecare stat se 
află în faţa alegerii de a impune taxe străinilor, pentru a-şi proteja cetăţenii, sau de a taxa 
cetăţenii. Prima variantă, cea a defectării, aduce un beneficiu mai mare statului pentru 
că, dincolo de realizarea contribuţiilor la bugetul de stat, politicienii îşi asigură sprijinul 
cetăţenilor, care îi vor vota din nou, pentru că nu trebuie să platească taxe. Acest scena- 
riu este aplicabil fiecărui stat care, în condiţii de raționalitate, va alege să îi taxeze pe 
străini. În acest caz, dacă toate statele defectează şi taxează străinii, atunci toţi cetăţenii 
vor fi taxati de alt stat decât al lor, iar guvernanţii nu vor avea control asupra cotelor 
taxelor impuse cetăţenilor“. Dacă toate statele cooperează, s-ar evita taxarea dublă a 
cetăţenilor — şi în tara, şi în alte state, iar acest scenariu aduce cel mai mare beneficiu 
cetăţenilor statelor. Statul care alege să coopereze, când celelalte defectează, va impune 
taxe numai cetăţenilor şi va suferi costurile cele mai mari, pentru că cetăţenii săi vor fi 
taxati dublu : vor contribui la bugetele altor state care au defectat, în calitate de străini, 
şi vor contribui şi la propriul buget, în calitate de cetăţeni. În condiţii de raționalitate, în 
care toate statele aplică această metodă, rezultatul net este în detrimentul indivizilor, deci 


27. Adică producerea unei unităţi în plus presupune costuri de producţie prea mari, comparativ cu 
câştigurile atrase, descurajând suplimentarea producţiei. 

28. Odată cu creşterea producţiei sunt atrase costuri suplimetare ce nu sunt direct legate de proce- 
sul de producţie. 

29. Dilema prizonierului este un model simplu cu n actori rationali (instrumental-egoisti) care 
interacționează într-o situaţie de următorul tip: fiecare jucător are la dispoziţie două acţiuni, 
aceea de a coopera şi aceea de a defecta. Plăţile fiecărui jucător au forma T (tentatia de a 
defecta) > R (răsplata pentru cooperare mutuală) > P (pedeapsa pentru defectare mutuală) > 
S (plata fraierului). De asemenea, se presupune imposibilitatea contractelor credibile şi irevo- 
cabile şi a plăţilor laterale. În aceste condiţii, strategia dominantă pentru fiecare jucător este 
aceea de a defecta. Acest rezultat (P) este însă pareto inferior altui rezultat posibil (R). Modelul 
este de obicei folosit pentru a sublinia modul în care raționalitatea individuală poate crea situ- 
atii ineficiente (colectiv-irationale). 

30. Pentru că nivelul taxelor pe care îl plătesc cetăţenii, in calitate de străini din alte state, va fi 
stabilit de acele state. 

poate exista stimulentul pentru indivizi de a nu introduce la nivel constituţional taxarea 
străinilor. Cu toate acestea, neintroducerea ei poate duce la un rezultat negativ dublu: 
cetăţenii plătesc, pe de o parte, taxele propriului stat, dar pe de altă parte, le plătesc şi 
pe cele ale statelor care au impus această regulă la nivel constituţional (Brennan şi 
Buchanan: 1980, p. 200), deci alegerea raţională este de a defecta. 


9.3.4.2. Statul cu comerţ liber şi care permite migrarea cetăţenilor către alte 
jurisdicții 


Următorul model de stat analizat de Buchanan şi Brennan este cel al statului în care atât 
comerţul este deschis, cât şi graniţele sale, permiţând migrarea spre alte jurisdicții mai 
avantajoase din punct de vedere fiscal. Iniţial este prezentat exemplul extrem care indivi- 
dualizează acest stat - cel descris de Tiebout, în care oamenii decid să se mute într-un 
Stat sau altul pe criterii strict economice şi fiscale (ceea ce Tiebout numea în „A Pure 
Theory of Local Expenditures” (1956) vote with the feet, pentru a evidenția mobilitatea 
pe care o au la dispoziţie alegătorii atunci când aleg statul în care să fie plătitori de taxe), 
iar costurile relocării sunt zero”. În aceste condiţii, instituţiile guvernamentale vor fi 
obligate (datorită concurenţei create) să furnizeze o cantitate de bunuri publice care să 
fie cât mai aproape de cererea reală şi să folosească resursele într-o manieră cât mai 
eficientă. Într-un astfel de context, evidenţiază Brennan şi Buchanan, mecanismele de 
concurenţă dintre jurisdicții sunt suficiente pentru a le constrânge acţiunile tipice levia- 
tanului de a maximiza venitul şi surplusul, iar limitele impuse constituţional nu mai sunt 
necesare (Brennan şi Buchanan: 1980, p. 201). Cu toate acestea, exemplul este unul 
idealist şi neimplementabil, aşa că îşi găseşte sensul analiza deciziilor de tip fiscal luate 
de indivizii rationali la nivel constitutional. 

Existenţa unor jurisdicții preferate va atrage către ele mai multi locuitori, deci în 
acestea există o şansă mai mare de exploatare de către stat a plătitorilor. În consecinţă, 
la luarea deciziei constituţionale din această jurisdicție, cetăţenii vor trebui să aibă in 
vedere constrângerea corespunzătoare a autorităţii de taxare. Mai mult, Brennan şi 
Buchanan atrag atenţia asupra necesităţii de a garanta constituţional libertatea comerţului 
şi migrării. În acest mod, se poate genera certitudinea menţinerii acestor condiţii de 
comerţ liber şi mobilitate în faza postconstitutionala. Mai mult, trebuie avut in vedere 
faptul că aceste libertăţi au un dublu sens, permiţând deopotrivă intrarea in tara a străi- 
nilor şi migrarea cetăţenilor căre alte state. Pentru ca mecanismele comerţului liber şi ale 
migraţiei nerestrictionate să aibă efectele de constrângere discutate (care să substituie 
constituţia), este nevoie de asigurarea că celelalte state oferă pentru cetăţenii plecaţi ace- 
leaşi condiţii pe care statul în cauză le oferă cetăţenilor veniţi. Întrucât constitutiile 
celorlalte state nu pot fi influențate, nu se poate asigura în vreun fel că ele vor garanta 
comerţul şi migraţia, iar constrângerile necesare pot să nu apară în lipsa unei constituţii. 
Concluzia autorilor în acest exemplu este că „persoana care are o opţiune în etapa con- 
stitutionala va alege probabil nişte constrângeri pentru puterea guvernamentală de taxare, 


31. Spre exemplu, votez „cu picioarele” atunci când mă mut într-un stat în care taxele sunt mai 
mici. În acest mod, acţiunea mea de relocare este un vot împotriva taxelor mari şi pentru taxe 
mai mici. 

chiar şi într-o lume care se întrevede a fi cu adevărat internaţională şi jurisdictionala” 
(Brennan şi Buchanan: 1980, p. 203). 


9.3.4.3. Statul federal - o suprajurisdictie în care comerţul şi migraţia 
între jurisdicții sunt permise 


Următorul model statal analizat de Brennan şi Buchanan este cel federal, în care mai 
multe jurisdicții nu mai sunt legate numai de o umbrelă a comerţului, ci şi de limite 
teritoriale. Modelul este asemănator cu cel al evaluării unui stat naţional, pentru că există 
o singură delimitare teritorială, statul suprajurisdictional este suveran, iar comerţul lui 
cu statele exterioare este supus unui regim de taxare între pieţe. În acest context, statul 
care are mai multe jurisdicții în unitatea teritorială devine un leviatan, iar atribuirea 
funcţiilor la nivel local se poate face fie din raţiuni administrative - unităţile locale vor 
avea atributia de a implementa deciziile politice luate la nivel central -, fie din raţiuni 
politice, prin care autorităţile locale primesc funcţii politice de reglementare în unitatea 
teritorială. Autorii propun „federalizarea structurii politice ca pe un mijloc indirect de a 
impune constrângeri asupra potenţialului de exploatare fiscală a leviatanului” (Brennan 
şi Buchanan: 1980, p. 203), adică atribuirea puterii politice la nivel local pentru a con- 
strânge guvernământul şi a-l împiedica să extragă beneficii. 

Analiza începe prin departajarea faţă de teoria economică ortodoxă a federalismului 
fiscal, ce presupune furnizarea de bunuri publice de la nivel subcentral, având argumen- 
tul politic al despotului binevoitor care va implementa criterii de eficienţă, premise de 
care teoria propusă de Brennan şi Buchanan se distanțează. Leviatanul va încerca să îşi 
maximizeze surplusul net în limitele care îi sunt impuse, iar autorii pun întrebarea capa- 
citatii dispersiei funcţiilor fiscale (ale federalizării) de a impune astfel de limite. Mai întâi 
se precizează că funcţiile de protecţie”? ale statului îi revin guvernului central, pentru că 
altfel s-ar forma un grup de state suverane care creează un potenţial de conflict intern, 
înlăturând comerţul liber şi migraţia, iar funcţiile fiscale sunt ordonate constituţional 
pentru a controla maximizarea surplusului de către guvernământ. Apoi sunt analizate 
consecinţele atribuirii puterii fiscale nivelului central de guvernare, luând în calcul, pe 
rând, mai multe posibile scenarii. Primele trei sunt nerealiste şi au funcţie ilustrativă, 
presupunând că locuitorii nu au preferinţe pentru anumite locuri, costurile mutării dintr-un 
loc în altul sunt inexistente şi nu există rente locationale. 

Primul scenariu este cel în care în statul format din mai multe jurisdicții (deci având 
potenţial de federalizare) este necesară furnizarea unui singur bun public neexclusiv şi 
nerival în consum, la nivel statal (al tuturor jurisdicţiilor). O alternativă este ca furniza- 
rea acestui bun să intre în atribuţiile guvernului central, în acest caz indivizii urmărind 
ca prin regulile constituţionale pe care le adoptă să asigure constrângerea guvernului de 
a-l furniza, dar şi de a extrage surplus de pe urma acestui proces. Atribuirea furnizării 
lui la nivel local ar atrage nefurnizarea bunului şi lipsa costurilor pentru cetăţeni (pentru 
că dispare posibilitatea realizării unui surplus de către guvern). Motivul nefurnizării, 
argumentează Brennan şi Buchanan, este că, dacă un stat ar taxa furnizarea lui, atunci 
cetăţenii ar migra spontan spre celelalte state, din care se vor putea bucura de bunul 


32. „Apărare internă, respectarea drepturilor şi a contractelor şi securitatea externă” (Buchanan şi 
Tullock: 1980, p. 205). 

neexclusiv, fără a suporta costurile de producţie. Dacă s-ar furniza, este posibil ca sur- 
plusul realizat la nivel local, pe cap de locuitor, să fie mai mic decât dacă s-ar face la 
nivel national (Brennan şi Buchanan: 1980, p. 208). Exemplul este, desigur, extrem şi 
are un scop ilustrativ. 

Al doilea scenariu transformă bunul de mai sus în unul exclusiv, astfel că se vor putea 
bucura de el numai locuitorii statului care îl taxează. Furnizarea lui de la nivel central 
generează surplusul enunțat mai sus. Atribuirea lui la nivel federal va stimula toate juris- 
dictiile să îl producă, pentru că oamenii vor fi dispuşi să plătească*. Pe de altă parte, 
jurisdicţia care va oferi condiţiile fiscale cele mai eficiente îi va atrage pe toţi locuitorii 
celorlalte jurisdicții, pentru că aceştia vor migra spre locul în care vor plăti cel mai putin 
pentru bunul public primit. Deşi in final toată lumea se află într-o jurisdicție ce oferă 
bunul, aceasta nu va putea să obţină surplus, pentru că o taxare cât de puţin ineficientă 
va permite altei jurisdicții să atragă locuitorii, oferind condiţii fiscale mai avantajoase. 
Argumentul este deci în favoarea organizării federale. 

Al treilea scenariu este cel al lui Tiebout, in care există bunuri publice localizate la 
nivelul jurisdictiilor, astfel că fiecare bun produs la nivel de jurisdicție va fi consumat 
numai de locuitorii ei, adică de plătitorii de taxe. Având în vedere că oamenii se pot muta 
fără restricţii şi fără costuri personale, ei se vor îndrepta către acele jurisdicții in care 
bunul pe care îl doresc este furnizat cu cele mai mici taxe. Statele, la rândul lor, aflându-se 
în concurenţă cu celelalte state care vor încerca să atragă către ele cât mai mulţi cetăţeni 
plătitori de taxe, vor fi nevoite să ofere bunurile publice cerând taxe cât mai mici. În 
aceste condiţii se va crea o ofertă de bunuri publice care să satisfacă exact cererea, la 
preţul (taxele) de echilibru, iar cantitatea şi eficienţa furnizării lor se vor autoregla fără 
constrângeri constituţionale. În acest caz, argumentul este profederalizare nu numai din 
perspectiva contextului leviatanului, dar chiar şi din punctul de vedere al teoriei economiei 
ortodoxe ce mizează pe un despot binevoitor, pentru că este un mecanism care asigură 
eficienţa folosirii resurselor şi a furnizării bunurilor publice. 

Scenariile următoare încorporează premisele realiste în care există rente locationale, 
costuri ale mobilităţii, iar acestea afectează capacitatea de autoreglare a mecanismelor de 
control prezentate mai sus, apărând deci nevoia impunerii acestor reguli prin măsuri 
constituţionale. Cu toate acestea, „existenţa unei valori locale nu modifică argumentul 
atribuirii federale a funcţiilor explicate mai sus”. Mai mult, Brennan şi Buchanan nu 
încearcă să ofere o teorie a formării statului federal, ci problematizează aspecte care ar 
trebui luate în considerare într-un astfel de proces (Brennan şi Buchanan: 1980, p. 210). 

Unul dintre aceste aspecte se referă la costurile mobilităţii. Întrucât dovezile empirice 
au arătat că oamenii preferă relocarea în jurisdicții apropiate geografic (Brennan şi 

„Buchanan: 1980, p. 210). Astfel, există tendinţa ca, cu cât numărul jurisdictiilor într-un 
teritoriu este mai mare, cu atât să scadă potenţialul de exploatare fiscală al leviatanului, 
ceea ce este echivalent cu un argument în favoarea unui număr mare de jurisdicții în 
teritoriul dat. Al doilea element este multiplicitatea jurisdictiilor, în sensul că, cu cât 
există mai multe jurisdicții, cu atât cooperarea între ele, în defavoarea cetăţenilor, este 
mai costisitoare şi mai greu de realizat. Al treilea argument se referă la disponibilitatea 
geografică spre consum a bunului neexclusiv şi a economiilor de scală, ce favorizează 
organizarea sub un guvern central. Dacă un bun este de interes naţional şi neexclusiv, dar 


33. Pentru că neplătitorii vor fi excluşi de la consum. 

furnizat local, atunci este dezirabil ca el să fie produs la nivel central**. De asemenea, 
economiile de scară se realizează in mai mare măsură dacă bunul este produs la nivel 
central. Un alt argument în favoarea unui număr mic de jurisdicții este cel al costurilor 
de organizare şi de administrare ale unui aparat de stat subdivizat în mai multe niveluri. 

În concluzie, în acest subcapitol am analizat raţiunea existenţei unei constituţii fiscale, 
prin prisma argumentelor lui Brennan şi Buchanan. Contextul a fost cel al unei structuri 
de guvernământ care acţionează raţional şi urmăreşte să-şi maximizeze beneficiul, între 
limitele comportamentale impuse constituţional. Ideea unui guvernamânt care acţionează 
ca un despot binevoitor este respinsă, iar mecanismele electorale sunt considerate insu- 
ficiente pentru a asigura eficienţa guvernământului, din motive ce ţin de domeniul con- 
stitutional, diferenţele dintre preferinţele constituţionale şi cele neconstitutionale şi de 
ignoranta raţională. După ce au fost fixate argumentele necesităţii unei constituţii, am 
prezentat argumentele pentru formarea unei constituţii fiscale în interiorul unei federaţii, 
unde guvernământul va încerca să îşi maximizeze surplusul în detrimentul cetăţenilor 
(ipoteza leviatanului). Motivul discuţiei componentei fiscale a constituţiei este că ea 
influenţează în mod direct modul în care vor fi alocate şi redistribuite resursele financiare 
ale bugetului de stat. Analizând un stat în care comerţul cu alte state este liber şi în care 
migraţia este restricţionată, apoi unul în care comerţul cu alte state este liber şi în care 
migraţia nu este restricţionată, iar în cele din urmă un stat cu mai multe jurisdicții şi 
comerţ liber între jurisdicții, autorii argumentează necesitatea existenţei unei constituţii 
fiscale. Analiza nu propune o procedură pentru formarea unei astfel de constituţii, ci 
atrage atenţia asupra unor parametri comportamentali în procesul formării acesteia şi 
asupra limitelor constituţionale necesare, date fiind comportamentele actorilor implicaţi. 


9.4. Economia constituţională a Pactului Fiscal 
al Uniunii Europene 


În subcapitolul anterior am analizat ratiunile limitării comportamentului guvernamental 
prin intermediul pârghiilor constituţionale. În lipsa acestora, interacţiunea dintre electorat 
şi politicieni-birocrati este una în care cei din urmă îşi maximizează beneficiile pe seama 
celor dintâi, exploatând asimetria informaţională specifică relaţiei dintre agent şi principal. 
Această relaţie este exprimată prin ipoteza leviatanului. Mecanismele electorale sunt 
constrângeri insuficiente asupra leviatanului şi de aceea este necesară o constituţie fiscală 
pentru a trasa delimitările privitoare la cheltuirea şi redistribuirea resurselor publice. 
Acest model de analiză este cu uşurinţă aplicabil unui tratat fiscal, precum cel al Uniunii 
Europene. 

În cele ce urmează voi folosi instrumentele economiei constituţionale prezentate ante- 
rior pentru a analiza procesul prin care s-a format Tratatul Fiscal al Uniunii Europene, 


34, Pentru că, aşa cum s-a ilustrat, la nivel local este imposibilă/dificilă furnizarea lui, din cauză 
că numai o parte dintre consumatori sunt în situaţia de a suporta costurile de producţie. 
35. Conceptul de „economie de scară” a fost explicat anterior, în nota 17. 

ce a venit ca o măsură de soluţionare a problemelor economice din Uniune, probleme 
cauzate de supraîndatorarea publică a statelor membre. Dezechilibrele macroeconomice, 
financiare şi fiscale care au caracterizat economia Uniunii Europene din ultimii ani şi 
care au dus la o criză a datoriilor publice ale statelor membre au ridicat problema luării 
unor măsuri concrete de guvernanţă economică, pentru a crea un cadru stabil şi mai putin 
vulnerabil la şocuri economice. Măsuri de stabilizare şi coordonare fiscală au fost luate 
şi anterior începerii crizei economice, prin Pactul de Stabilitate şi Creştere, ce presupunea 
o componentă preventivă a coordonării fiscale, prin care statele trebuie să formuleze la 
intervale regulate programe de stabilitate fiscală, dar şi o componentă corectivă care se 
declanşează atunci când deficitul public şi datoria publică sunt mai mari decât limitele 
admise“. Critica principală adusă acestui Pact este că nu a fost aplicat in mod corespun- 
zător, astfel că statele au încălcat prevederile lui fără a fi sancţionate sau stimulate să 
restabilizeze situaţia macroeconomică”. În termenii economiei constituţionale, daţi fiind 
parametrii în interiorul cărora statele puteau să acţioneze, dar şi comportamentul raţional 
de maximizare a utilității, statele membre au ales să se supraindatoreze. Politicienii aveau 
de ales între a creşte datoria publică a statului (Situaţia A) sau de a o păstra în limite 
sustenabile în timp (situaţia B). În situaţia A, îndatorirea publică înseamnă o creştere a 
bunăstării populaţiei pe termen scurt, deci mărirea considerabilă a şanselor clasei politice 
de a fi realeasă. Astfel, obţinerea unui nou mandat reprezintă câştigul politicienilor, iar 
un nivel sensibil crescut al bunăstării este câştigul pe termen scurt al cetăţenilor. Pe ter- 
men lung, cetăţenii suferă costurile unei datorii publice mari care trebuie înapoiată şi 
care va duce la impunerea unor noi taxe (vizibile sau ascunse). Politicienii, pe de altă 
parte, îşi vor fi terminat mandatul şi nu vor plăti noi costuri. În situaţia B, politicienii nu 
sunt motivaţi să nu se împrumute pentru că asta ar micşora probabilitatea realegerii lor, 
deoarece neatragerea unui nou capital (împrumutat) nu va mai contribui la îmbunătăţirea 
nivelului de trai. Pe termen lung, cetăţenii s-ar bucura de stabilitate fiscală, însă politi- 
cienii îşi vor fi terminat mandatul la acel moment. Mai mult, dificultatea cetăţenilor de 
a înţelege în detaliu implicaţiile complexe ale politicilor fiscale oferă politicienilor mai 
multă libertate de acţiune (asimetria informaţională între principal şi agent**). Aici este 
vorba şi despre ignoranta rațională despre care vorbeau Brennan şi Buchanan (1980) : 
informarea despre problemele fiscale complexe este costisitoare, iar beneficiile ei nu se 
răsfrâng direct asupra indivizilor care îşi asumă costurile, deci indivizii rationali vor alege 
să rămână neinformaţi. Desigur, dilema prizonierului explică de ce rezultatul agregat al 
acestui comportament este lipsa de implicare a cetăţenilor la scară largă, iar rezultatele, 
în ansamblu, sunt în detrimentul comunităţii. În contextul indivizilor rationali care urmă- 
resc interesul propriu şi al economiei constituţionale, se caută soluţii prin adoptarea unor 
noi reguli constituţionale care să reformuleze cadrul în interiorul cărora actorii acţionează 
şi care micşorează capacitatea guvernantilor de a acţiona in interes propriu şi in detri- 
mentul cetăţenilor. 


36. O datorie publică mai mică de 60% din PIB şi un deficit bugetar mai mic de 3% din PIB. 

37. Exemplele Germaniei şi Franţei sunt de referinţă aici, ele depăşind limitele prevăzute de Pact. 

38. În acest caz, agentul — politicianul - este mandatat de principal - cetăţenii - să ia decizii în 
numele lui (mecanismul fundamental al democraţiei reprezentative). Problema care apare este 
însă că agentul se află într-o poziţie informaţională de superioritate față de principal (care este 
ignorant raţional sau suferă de miopie fiscală) şi se va folosi de acest avantaj în detrimentul 
principalului. 

În cazul crizei fiscale a Uniunii Europene este de remarcat asemănarea cu modelul 
statului cu comerţ liber şi graniţe deschise analizat de Brennan şi Buchanan, ilustrat mai 
sus. Aparent, UE respectă modelul sortării Tiebout, în care concurenţa dintre statele cu 
comerţ şi graniţe deschise le va stimula pe acestea să-şi ajusteze politicile fiscale (în 
sensul furnizării bunurilor publice) în favoarea cetăţenilor, fără să fie nevoie de constitu- 
tii. Cu toate acestea, mobilitatea locuitorilor UE nu este lipsită de costuri, motivațiile UE 
nu sunt pur economice, iar capacitatea de a fi free-rider a încurajat unele state să imple- 
menteze politici fiscale nesustenabile. 

După declanşarea crizei economice din anul 2008, a fost adoptat un set de şase legi, 
Pachetul de Guvernanţă Economică (cunoscut sub numele de Six Pack), care îşi propune 
să întărească aplicarea Pactului de Crestere şi Stabilitate, dar şi alte două legi noi, Pactul 
Euro Plus şi Tratatul privind stabilitatea, convergenta şi guvernanţa în Uniunea Economică 
şi Monetară, a cărui parte fiscală mai este cunoscută şi sub numele de Compactul Fiscal, 
având scopul de a redefini limitele constituţionale în interiorul cărora statele pot acţiona 
şi de a preveni comportamente similare în viitor. 

Tratatul are ca principal obiectiv îndemnarea la şi asigurarea disciplinei fiscale (BCE : 2012), 
continuând şi întărind prevederile Pactului de Stabilitate şi Creştere. Principalele sale 
prevederi sunt: bugetele statelor membre semnatare să fie în echilibru bugetar sau în 
surplus, deficitul structural să nu depăşească 0,5% din PIB, iar datoria publică să nu fie 
mai mare de 60%. Componentele preventivă şi corectivă sunt păstrate, iar mijloacele de 
aplicare a lor sunt întărite. Astfel, dacă obiectivele pe termen mediu ale statelor nu sunt 
atinse, atunci trebuie să intre automat în funcţiune mecanisme de corectare fiscală, iar 
respectarea acestor norme trebuie asigurată de instituţii independente ale statelor membre. 
Toate acestea trebuie incluse în legislaţia naţională, „preferabil la nivel constituţional”. 
Se observă aici limitarea guvernământului despre care scriau Brennan şi Buchanan (1980), 
pentru ca acesta să nu facă abuz şi să nu îşi maximizeze surplusul. În lipsa acestor con- 
strângeri, statele membre se încadrează în modelul leviatanului : îşi vor mări datoria 
publică, vor creşte cheltuielile publice, în detrimentul sănătăţii pe termen lung a economiei. 
Mai mult, indivizii dau dovadă de o ignoranță raţională, alegând să rămână neinformati 
despre politicile fiscale, pentru că informarea ar fi prea costisitoare, facilitând compor- 
tamentul de leviatan al statelor. 

Dincolo de limitarea atribuţiilor guvernamentale în ceea ce priveşte cheltuirea banilor 
publici, tratatul pentru stabilitatea, convergenta şi guvernanta în Uniunea Economică şi Monetară 
este un proces constituţional şi fiindcă vizează atribuirea unor puteri decizionale unei 
entităţi exterioare statului, dar şi stabilirea unor reguli în interiorul cărora statele vor putea 
ulterior să-şi definească politicile economice şi fiscale, într-o manieră similară celei numite 
de Buchanan „proces constituţional”. Elementul de interes în contextul acestui capitol este 
obligaţia pe care şi-o asumă statele membre ca, prin semnarea Tratatului, să cedeze către 
instituţiile europene puteri nationale şi să accepte o autoritate supranationala care să aibă 
controlul asupra politicilor fiscale. În cadrul acestor schimbări structurale instituţionale, 
analiza va pune accent şi pe particularitatile comportamentale ale indivizilor implicaţi in 
procesele decizionale, pentru a păstra perspectiva de analiză a economiei constituţionale. 

Cedarea puterilor nationale - a politicilor fiscale - a fost puternic susţinută de state 
precum Germania, Franţa, dar altele au ezitat să semneze tratatul sau chiar au respins 
semnarea lui. Dintre cele 27 de state membre, 25 au semnat Tratatul, cu excepţia Marii 
Britanii şi a Republicii Cehe, care şi-au argumentat poziţia prin protejarea interesului naţional, 
aspecte de suveranitate statală şi precautia în a ceda puterea fiscală unei structuri supranationale. 

Adoptarea Tratatului a fost îngreunată şi de îndoielile cu privire la viabilitatea reformelor 
introduse de acesta. UE este o uniune monetară, având o monedă unică şi o piaţă comună, 
o politică monetară unitară, definită şi implementată de Banca Centrală Europeană. Din 
acest punct de vedere, UE are atribuţiile unui guvern central, iar guvernele naţionale îi 
sunt subordonate. Cu toate acestea, capacitatea Uniunii de a avea sub control o economie 
sănătoasă şi sustenabilă este redusă dacă puterea fiscală se află la nivelul statelor membre, 
din cauză că fiecare stat răspunde situaţiilor de criză şi reacţionează la stimuli în mod 
diferit, ceea ce creează dezechilibre şi necoordonare cu celelalte state, mărind instabili- 
tatea la nivel comunitar. Pentru a răspunde acestor probleme, Tratatul Fiscal urmăreşte 
tocmai coordonarea politicilor fiscale ale statelor membre, dar şi asigurarea unei discipline 
fiscale prin fixarea plafoanelor de datorie publică şi deficit bugetar. Randall Henning şi 
Martin Kessler (2012) atrag atenţia asupra a trei aspecte ale implementării limitării dato- 
riei publice prin prevederile Tratatului, facând o paralelă cu evoluţia limitelor deficitelor 
bugetare în SUA. Astfel, ei se referă mai întâi la durabilitatea măsurii de limitare a 
datoriei, argumentând că o astfel de măsură tinde să fie mai rezistentă în timp, dacă este 
luată în mod firesc la nivel intern, decât atunci când este impusă de o autoritate exterioară 
statului. Argumentul este că statele au „proprietate” deplină asupra regulilor, iar atunci 
când acestea nu sunt respectate, statele nu trebuie să apeleze la guvernul federal pentru 
a acoperi deficitul bugetar. Apoi ei subliniază importanţa menţinerii capacităţii de stabi- 
lizare macroeconomice contraciclice - la care UE renunţă, prin plafonarea datoriei publice 
şi a deficitului la limitele stabilite -, pornind de la exemplul american în care, spun ei, 
din 1930 economia naţională a fost stabilizată de bugetul federal prin măsuri anticiclice. 
Al treilea aspect este necesitatea unei resurse fiscale comune, la nivel comunitar, care să 
restructureze şi să recapitalizeze băncile atunci când este nevoie„pentru că, dacă sarcina 
recapitalizării rămâne la nivel naţional, va intra în conflict cu regula menţinerii unui buget 
naţional echilibrat. 

Pentru a pune în discuţie limitele constituţionale pe care le are sau le dobândeşte 
Uniunea Europeană prin astfel de procese reformatoare, trebuie mai întâi îndreptată 
atenţia către structura sa sui generis, care prezintă elemente ale unei federaţii sau ale unei 
organizaţii internaţionale şi chiar ale unui stat, precum şi către limitele şi atribuţiile 
implicate de această structură. Blankart şi Koester (2007) numesc Uniunea Europeană „o 
asociaţie de state”, iar din punct de vedere fiscal, UE prezintă trăsături ce tin de federa- 
lismul fiscal şi de o confederație. Federalismul fiscal se referă, aşa cum spune Wallace 
Oates (1999), la „economia guvernantei multinivel”, la alocarea competenţelor economice 
între nivelurile de guvernare, la rolurile diferitelor niveluri de guvernare în procesul de 
stabilizare, colectare şi redistribuire a resurselor. În contextul federalismului fiscal, func- 
tiile de macrostabilizare economică şi de redistribuire îi revin guvernului central, iar cea 
alocativă trebuie situată la acel nivel la care pot atinge cel mai bine scopul politicii publice 
pe care o servesc (Begg: 2009). În contextul aceleiaşi teorii, transferul competenţelor 
economice de la un nivel inferior la unul superior va atrage după sine neglijarea unor 
preferinţe individuale (ca urmare a uniformizării crescute), astfel încât trebuie făcut numai 
dacă produce externalitati (spillovers) puternice către nivelurile de guvernare inferioare. 
În cazul Uniunii Europene, teoria standard a federalismului fiscal ar presupune existenţa 
la nivel central (Bruxelles) a unor instituţii fiscale care să administreze bunurile publice 
şi să aibă autoritate de taxare (Rattso: 2003). 

Aplicat cazului european, noile reglementări din planul fiscal vin ca o măsură de 
prevenire a comportamentului de necooperare al ţărilor care se supraîndatorează şi cau- 
zează dezechilibre macroeconomice la nivel comunitar. 

Abordarea economică a dreptului 

Rezumat: Formularea unor politici optime, atât în domeniul relaţiilor patrimoniale, cât 
şi al combaterii fenomenului infracţional este circumscrisă problematicii generale a 
alocării resurselor. În condiţiile în care teoria economică a dezvoltat concepte şi 
metode menite să analizeze procesul alocării resurselor, instrumentele economice 
devin aplicabile în sfera analizei legilor şi a relaţiilor sociale pe care le reglementează. 
Scopul acestui capitol este de a prezenta principalele teorii din domeniul abordării 
economice a dreptului. Fără a construi o pledoarie în favoarea acestei perspective, 
am urmărit logica şi argumentele ei deopotrivă pentru dreptul civil (unde prezentăm 
analiza economică a contractelor, a proprietăţii private şi a răspunderii civile delictu- 
ale) şi în sfera penală (unde atenţia noastră se îndreaptă asupra infractorului ca actor 
raţional şi asupra eficienţei legii penale şi a pedepselor). 


10.1. Introducere 


Practicienii şi teoreticienii dreptului au fost şi sunt interesaţi cu precădere de reglemen- 
tarea, aplicarea, interpretarea şi sistematizarea legii. „Drept” şi „lege” sunt două noţiuni 
indisociabile. Extinderea dezbaterii privind fenomenele sociojuridice dincolo de lege şi 
de autoritatea acesteia trimite mai întâi, în mod tradiţional, la morală. Dar în absenţa 
instrumentelor legii (mecanisme institutionalizate de monitorizare-sanctionare a noncoo- 
peratorilor), morala este insuficientă pentru a stabili eficient ordinea socială. Legea şi 
dreptul repară acest neajuns al moralei, sistematizând relaţiile sociale şi oferind predic- 
tibilitate indivizilor în interacţiunile dintre ei. 

Abordarea economică a dreptului tratează fenomenul juridic asociind legii şi efectelor 
ei noţiunile „comportament rational” şi „eficienţă”. Comportamentul rational este definit 
aici ca maximizare a utilității operationalizate, de obicei, sub forma agenţilor egoişti care 
acţionează (instrumental). Altfel spus, atunci când aleg între consumul alternativ a două 
bunuri, indivizii îl selectează pe cel care maximizează satisfacția resimţită. Eficienţa este 
asociată acestui concept. De obicei, sensul cuvântului este cel de investire a resurselor 
disponibile în modul de acţiune ce are costul de oportunitate cel mai scăzut. Acest lucru 

înseamnă de fapt că va fi aleasă opţiunea care maximizează utilitatea anticipată!. Pornind 
de la aceste noţiuni, concepţia centrală a abordării economice a dreptului este că dreptul 
reprezintă un instrument care poate promova eficienţa prin legi ce răspund problemelor 
puse de comportamentele indivizilor rationali, ca obiect al legii. Elaborarea, votarea şi 
aplicarea normelor sunt procese ce necesită alocarea unor resurse finite. Având în vedere 
acest aspect, decidentul politic şi legal trebuie să fie raţional şi să urmărească: natura 
instituţiei care urmează a fi implementată ; metodele cele mai eficiente de monitorizare 
a respectării acestei instituţii; metodele cele mai eficiente de sancţionare ; procedurile 
ce trebuie luate in calcul în caz de eventuale litigii (Becker şi Landes: 1974, p. 13). 

Fără a construi o pledoarie în favoarea perspectivei economice asupra dreptului, în 
acest capitol ne propunem să urmărim logica şi argumentele ei în ceea ce priveşte drep- 
tul civil şi dreptul penal. Mai întâi prezentăm conceptele fundamentale ale abordării 
economice a dreptului în domeniul civil, pentru a ne concentra apoi atenţia asupra spe- 
cificului acestei abordări în dreptul penal. În continuare analizăm din perspectivă econo- 
mică pedeapsa capitală, analiză care va servi ca punct de plecare pentru criticile ce 
urmează a fi expuse la finalul capitolului. 


10.2. Abordarea economică a dreptului civil 


Dacă afirmăm că abordarea economică şi dreptul civil sunt compatibile, spunem că 
raportul juridic civil poate fi tradus în termeni economici, iar conţinutul şi efectele lui 
pot fi interpretate în sens economic. Explicăm mai clar acest lucru în cele ce urmează, 
pornind chiar de la definiţia dreptului civil. Doctrina juridică defineşte dreptul civil ca 
fiind „acea ramură de drept care reglementează raporturile patrimoniale şi personal 
nepatrimoniale stabilite între persoane fizice şi persoane juridice aflate pe poziţii de 
egalitate juridică” (Boroi: 2008, p. 4). Mai simplu, vom spune că ne aflăm pe terenul 
dreptului civil atunci când închiriem o garsonieră sau dacă detinem o maşină în calitate 
de proprietari, dar şi în situaţia în care deteriorăm un obiect aflat în proprietatea altei 
persoane - delictul fiind reglementat de asemenea de dreptul civil. Luând ca exemplu un 
contract de închiriere (locatiune), în acest caz apare un raport juridic între două părţi 
numite în literatura de specialitate „locator” (cel care dă spre închiriere bunul) şi „loca- 
tar” (cel care închiriază bunul). Ca urmare a încheierii contractului, apar drepturi şi 
obligaţii reciproce. Dar, din punct de vedere economic, obligaţiile pot fi traduse în costuri, 
iar drepturile în beneficii. Spre exemplu, plata chiriei este o obligaţie pentru locatar, dar 
şi un cost. Pentru locator, aceeaşi chirie constituie un drept, dar şi un beneficiu. De 
asemenea, contractul de locatiune implică un raport de egalitate juridică? între părţile 


1. Acesta nu este însă singurul sens pe care îl putem atribui conceptului de „eficienţă”. Literatura 
economică normativă utilizează, spre exemplu, noţiunea de „cficienţă Pareto”. O alegere este 
Pareto superioară dacă cel putin o persoană câştigă în urma ei, iar nimeni nu pierde ; o alegere este 
Pareto optimă dacă nu mai există nicio altă alegere Pareto superioară (Miroiu: 2006, pp. 103-104). 

2. Egalitatea juridică presupune că între părţile contractante nu există raporturi de subordonare. 
Acest lucru nu înseamnă că obligaţiile nu pot fi asimetrice ca număr sau ca importanţă. 

contractante. Dar acest lucru nu înseamnă că părţile sunt egale şi din punct de vedere 
economic sau al puterii de negociere. De exemplu, dacă trebuie să închiriem o locuinţă 
întrucât nu mai avem unde să stăm, iar cel cu care negociem contractul de închiriere are 
această informatie, el va avea o putere de negociere mai mare decât a noastră, din cauza 
stării de necesitate în care ne aflăm. 

Din acest exemplu rezultă două aspecte esenţiale pentru aplicarea teoriei economice 
la dreptul civil. În primul rând, părţile contractante acţionează ca actori rationali, adop- 
tând un comportament care urmăreşte maximizarea utilității. În al doilea rând, cu cât 
utilitatea rezultată din încheierea contractului este mai mare, cu atât partea contractantă 
îi atribuie o valoare mai mare. De altfel, schimbul de bunuri are loc datorită faptului că 
fiecare parte atribuie o valoare mai mare bunului celeilalte parti. Dacă achiziţionăm o 
pâine cu 1 leu de la un brutar înseamnă că, pentru noi, pâinea respectivă valorează mai 
mult de 1 leu, iar pentru brutar 1 leu valorează mai mult decât o pâine. Dacă nu ar sta 
astfel lucrurile, niciuna dintre părţi nu ar tranzactiona. În acest context, interesul pentru 
legiuitor este să creeze parghiile prin care aceste tranzacţii să fie cât mai eficiente, adică 
să maximizeze utilitatea părţilor care tranzacţionează şi să minimizeze costul social al 
tranzacţiei, adică externalitatile negative?. Aici intervine abordarea economică a dreptului 
civil, care mai întâi îşi asumă rolul de a explica efectele normelor juridice civile asupra 
indivizilor rationali, apoi încearcă să ofere prescriptii pentru reglementări cât mai eficiente. 
Dacă admitem optica lui Becker (Becker şi Landes: 1974), conform căreia fundamentul 
abordării economice a dreptului este principiul rarităţii resurselor, atunci elaborarea, 
votarea şi aplicarea normelor sunt procese care necesită alocarea unor resurse finite. 
Rezultă că decidentul politic şi legal trebuie să fie, la rândul său, raţional şi să aibă în 
vedere în emiterea normelor civile: natura instituţiei ce urmează a fi implementată, 
metodele cele mai eficiente de monitorizare a respectării acestei instituţii, metodele cele 
mai eficiente de sanctionare, procedurile ce trebuie luate in calcul în caz de eventuale 
litigii (Becker şi Landes: 1974, p. 13). 

Plecând de la aceste precizări care justifică aplicabilitatea abordării economice la 
dreptul civil, vom analiza, din perspectivă economică, trei instituţii juridice civile esen- 
tiale: contractul, dreptul de proprietate şi delictul. Însă înainte se impune să discutăm 
teorema lui Coase - fundamentul abordării economice a dreptului. 


10.2.1. Teorema lui Coase - rezultatul fondator al abordării 


Fiind cea mai citată lucrare din literatura de analiză economică a dreptului, articolul lui 
Ronald Coase, intitulat „The problem of social cost” (1960), reprezintă lucrarea fondatoare 
a acestui curent ştiinţific. Teorema lui Coase are aplicaţii în mai multe domenii. Pentru 
sfera dreptului, concluzia este că „în condiţii de costuri tranzactionale nule, structura 
legii nu contează, întrucât eficienţa va rezulta oricum” (Polinsky : 1978, p. 1665). Pentru 
a înţelege acest enunţ şi, mai ales, implicaţiile lui, este necesar să clarificăm mai întâi 
noţiunile de „cost tranzactional” şi „externalitate negativă”. 


3. Pentru o explicaţie clară a conceptului, vezi teorema lui Coase din subcapitolul următor 10.2.1. 

Costul tranzactional sau costul de tranzacţie este costul suplimentar, necesar partici- 
pării agentului economic pe piaţă (Coase: 1988, p. 38), care nu include preţul efectiv al 
produsului achiziţionat, ci doar costurile ce trebuie angajate pentru achiziţionarea respec- 
tivului bun. De exemplu, pentru a cumpăra un televizor trebuie să ne deplasăm la maga- 
zin. Benzina este un cost suplimentar pentru deplasare, neinclus în preţul televizorului. 
De asemenea, alegerea bunului implică anumite costuri de informare constând în timpul 
alocat pentru această activitate. În plus, o condiţie necesară, dar nu suficientă pentru o 
alegere raţională este analiza tuturor opţiunilor posibile de televizoare. Consultând toată 
gama, consumăm timp care ar fi putut fi investit în alte activităţi utile. Toate aceste resurse 
suplimentar investite reprezintă costuri ale tranzacţiei şi nu sunt incluse în preţul plătit la 
magazin. Se pot oferi şi alte exemple de costuri tranzactionale : comisionul plătit broke- 
rului care face o tranzacţie pentru tine, costurile de informare cu privire la produsul ce 
urmează a fi achiziţionat, costurile negocierii unui contract, costurile negocierii dintre 
partidele politice pentru adoptarea unui act normativ, benzina necesară pentru transportul 
produsului cumpărat. 

Al doilea concept folosit de Coase în formularea ipotezei teoriei sale este cel de 
externalitati negative. Conform lui Barnett şi Yandle (2009, p. 136), conceptul de „exter- 
nalitati negative” este folosit pentru prima data de Marshall (1922). Acesta vorbeşte 
despre efectele negative externe companiei, dar interne industriei. În termenii lui North 
(2002), externalitatile negative presupun „impunerea costurilor unei firme asupra unor 
agenţi care nu sunt proprietarii veniturilor viitoare generate de procesul de producţie al 
firmei în cauză” (North: 2002, p. 79). Pentru a înţelege şi mai bine, luăm ca exemplu 
cazul noxelor emise de marile fabrici. Acestea sunt externalitati negative rezultate din 
producţia de bunuri, care îi afectează pe terţi. Ele nu sunt compensate de cel care le-a 
provocat, costul lor urmând a fi suportat de întreaga societate. Aşadar, ele produc inefi- 
cienţă în alocarea resurselor. 

Coase argumentează că, dacă A realizează o acţiune ce îl afectează negativ pe B, 
problema nu trebuie rezumată la întrebarea „cum trebuie să îl determinăm pe A să se 
abţină de la acţiunea vătămătoare ? ”, ci trebuie să optăm între a-l lăsa pe A să-i facă un 
rău lui B şi a-l lăsa pe B să-i facă un rău lui A, chiar dacă victima externalitatii negative 
este B. Dar de ce vede autorul relaţia dintre A şi B ca fiind una de reciprocitate ? Coase 
îşi formulează raţionamentul care i-a adus Premiul Nobel pentru ştiinţe economice pornind 
de la un caz din jurisprudenţa Marii Britanii. În speţă, un stomatolog deschide un cabinet 
lângă o întreprindere care avea maşini atât de zgomotoase, încât stomatologul nu putea 
să-şi desfăşoare activitatea în condiţii normale. De aceea, medicul s-a adresat justiţiei 
pentru a determina întreprinderea să rezolve problema zgomotului. Instanţa i-a dat câştig 
de cauză stomatologului. Cu toate acestea, părţile îşi puteau regla conturile cu privire la 
externalitatea negativă (zgomotul) şi printr-o înţelegere privată ce nu implica judecătorul. 
Spre exemplu, întreprinderea putea să-i plătească stomatologului echivalentul prejudiciu- 
lui suportat de acesta din cauza zgomotului, însă această tranzacţie s-ar fi produs doar în 
cazul in care costul tranzactional al despăgubirii ar fi fost mai mic decât costul suportat 
de întreprindere ca urmare a hotărârii instanţei. 

Este esenţial de menţionat că teoria lui Coase porneşte de la asumptia unor costuri de 
tranzacţie egale cu zero. Pe lângă această asumptie, Coase încadrează teoria sa folosindu-se 
de următoarele limitări : a) drepturile de proprietate şi contractele sunt considerate efi- 
ciente - practic, toată teoria lui Coase se bazează pe asumptia conform căreia eficienţa 


` 

este obiectivul politicii legal-economice (Medema şi Zerbe : 2000, p. 876); b) piaţa este 
caracterizată de informaţie perfectă şi de competiţie perfectă (Regan: 1972, p. 427); 
c) toţi indivizii ce acţionează pe piaţă urmăresc maximizarea profitului (Hoffman şi 
Spitzer: 1982, p. 73). 

Aceasta este formularea iniţială a lui Coase, însă implicaţiile practice importante ale 
teoriei devin vizibile atunci când extragem concluzia rationamentului, după eliminarea 
acestei prezumtii (considerată nerealistă chiar de Coase). În fapt, costurile tranzactionale 
nu sunt nule, ci, de cele mai multe ori, sunt atât de mari, încât împiedică efectuarea 
tranzacţiilor (Coase: 1960, pp. 15-16). Aplicând raţionamentul la speța amintită mai sus, 
dacă o înţelegere între stomatolog şi întreprindere este mai scumpă decât costurile unui 
proces (spre exemplu, negocierea este foarte îndelungată), este preferabil să se recurgă 
la instanţă. Într-un alt exemplu, schimbul de drepturi de proprietate merită efectuat doar 
dacă este eficient, iar dacă acest plus de utilitate este mai mic decât costurile de tranzacţie, 
schimbul nu va avea loc, întrucât va fi ineficient. 

Concluzia rezultată din interpretarea pe baza unei logici inverse a argumentelor teo- 
retice coasiene este că, din moment ce, în contexte reale, costurile de tranzacţie nu sunt 
nule, structura legii contează. Legea este cea care decide dacă promovează sau nu tran- 
zactii eficiente între indivizi. De exemplu, în cazul unui contract de vânzare-cumpărare 
având ca obiect un apartament, pentru cumpărător, taxa pe valoare adăugată ce urmează 
a fi achitată statului este un cost de tranzacţie. Acţionând ca un actor rational, cumpără- 
torul va fi inhibat de un TVA ridicat, atunci când costul tranzactional este prea mare 
pentru el, iar tranzacţia nu va fi eficientă. Aşadar, conţinutul legii determină eficienţa 
tranzacţiilor din punct de vedere economic, deoarece prevederile legale stimulează sau 
nu efectuarea tranzacţiilor de către individul raţional. Acest lucru este cel mai vizibil în 
cazul contractelor, asupra cărora ne îndreptăm atenţia în subcapitolul următor. 


10.2.2. Analiza economică a contractelor 


Într-o definire concisă, contractul este o înţelegere între persoane, cu putere de lege“. 
Dincolo de această definiţie dată de literatura de specialitate, contractul este, probabil, 
cea mai importantă formă de interacţiune legală şi economică. Analiza economică a 
contractelor urmăreşte identificarea unor reguli care să stimuleze cât mai mult un com- 
portament eficient al părţilor, în toate fazele contractuale : negociere, încheiere, executare, 
modificare, stingere. Relevanta analizei economice rezultă tocmai din faptul că, în cazul 
contractelor, interesele părţilor şi nevoile de maximizare ale fiecăreia sunt evidente în 
toate aceste momente-cheie. 

Practic, negocierea şi încheierea unui contract presupun un schimb care vizează creş- 
terea utilității indivizilor care sunt parti. Principalul motiv pentru care o persoană intră 
într-o astfel de interacţiune este de a dobândi o poziţie mai convenabilă, renunțând la un 


4. Sintagma „cu putere de lege” sugerează că executarea contractului se bucură de protejarea legii, 
o eventuală neexecutare voluntară a obligaţiilor putând duce la executarea silită, prin forţa 
coercitivă a statului. Esenţa contractului este angajamentul. În absenţa acestuia, nimeni nu ar 
fi dispus să facă investiţii sau să speculeze oportunităţi economice prin schimb. Vezi, spre 
exemplu, Craswell (2000) şi Masten (2000). 

bun? pe care pune mai putin pret, în schimbul altui bun căruia îi atribuie o valoare mai 
mare. Analiza economică contribuie la designul unor tranzacţii cât mai eficiente pentru 
cei care contractează şi la o interpretare a acestora conformă cu scopul urmărit de părţi. 
Aspiratia analizei economice este să ofere o explicaţie pentru fundamentele regulilor 
existente şi o bază pentru criticarea sau apărarea lor (Posner: 2003, p. 831). Rezultă că 
adoptarea perspectivei economice prezintă avantaje în termeni de eficienţă pentru părţi, 
pentru avocaţi, dar şi pentru legiuitor. În primul rând, părţile devin conştiente de valoa- 
rea economică a raportului juridic şi de cum pot realiza maximizarea propriilor interese, 
în limitele legii. Ele vor alege clauzele astfel încât să limiteze costurile de tranzacţionare 
şi să promoveze adaptarea eficientă a contractului (Masten: 2000, p. 36). În al doilea 
rând, analiza economică îi va ajuta pe avocaţi să-şi consilieze clienţii către contracte cât 
mai eficiente, iar pe legiuitori să elaboreze norme cât mai eficiente (Masten: 2000, p. 40). 
Legiuitorul influenţează forma sub care este încheiat contractul şi, implicit, realizarea 
tranzacţiei şi efectele ei. Rolul său în dreptul contractual este de a stabili, prin norme 
imperative“, limitele între care părţile pot negocia clauzele contractuale” şi de a dispune 
norme ce se vor aplica dacă părţile, voit sau nu, omit să reglementeze anumite situaţii 
(norme supletive). 

Având ca obiectiv tranzacţiile eficiente, abordarea economică a dreptului urmăreşte şi 
asigurarea executării obligaţiilor ce derivă din contract, cu protejarea intereselor ambelor 
parti. În literatura juridică s-au conturat două viziuni cu privire la conditionarea execu- 
tării contractului în cazul unui eveniment neprevăzut. Acestea sunt: teoria contractului 
complet şi teoria contractului incomplet”. Privită din perspectivă economică, prima 
variantă pleacă de la prezumția că părţile deţin informatie completă, astfel că nu poate 
apărea un eveniment neprevăzut care să justifice o eventuală neexecutare. Salanié (1997, 
p. 150) susţine că un contract este complet dacă la încheierea lui au fost luate în consi- 
derare toate variabilele ce pot interveni pe întreaga durată a executării acestuia. Dar 
abordarea prezintă dezavantajul că pot să apară situaţii de hazard moral”. În ipoteza în 
care probabilitatea producerii unui eveniment neprevăzut este zero (întrucât părţile au 
informaţie completă), şi costul investit în prevenirea unor astfel de evenimente va fi nul 
(Morten: 2000, p. 41). Deşi este aproape imposibil ca părţile să prevadă in contract 
fiecare situaţie potenţială, ele pot decide totuşi cine va suporta riscul apariţiei acestor 
circumstanţe. 


5. Bunul poate fi atât un obiect material, cât şi o sumă de bani. 

6. Normele imperative sunt cele de la care părţile nu pot deroga atunci când încheie un contract, 

7. De exemplu, este interzisă vânzarea unei moşteniri viitoare, întrucât această tranzacţie trezeşte 
dorinţa de moarte a proprietarului patrimoniului care se va transmite prin moştenire. 

8. Unde contractele sunt incomplete, legea trebuie să dispună norme care să reglementeze rapor- 
turile juridice. Aceste norme sunt denumite norme supletive. În funcţie de stimulentele pe care 
legiuitorul doreşte să le acorde părţilor (în sensul de a reglementa prin contract sau de a lăsa 
legea să rezolve eventualele diferende), acesta poate să prevadă norme supletive eficiente sau 
ineficiente. În materiile de drept ce nu se bucură de o reglementare supletivă eficientă, părţile 
vor reglementa prin contract drepturile şi obligaţiile acestora. Pe de altă parte, acolo unde 
normele incidente vor fi eficiente nu va fi nevoie de o derogare (Craswell: 2000, p. 17). 

9. Vezi şi Masten (2000) şi Cohen (2000). 

10. Hazardul moral intervine în situaţia în care un individ poate să îşi asume riscuri foarte mari, 
fără a suporta consecinţele acelui risc (Posner: 1992, p. 108). Pentru a dezvoltare a noţiunii 
de „hazard moral”, vezi Krugman (2009). 

Teoria contractului incomplet relaxează prezumția informaţiei complete. Acest fapt 
conferă un caracter mai realist modelului, fapt ce se reflectă în predicții mai bune. Întrucât 
apariţia unui eveniment neprevăzut poate justifica în anumite condiţii neexecutarea unui 
contract, teoria contractului incomplet permite şi renegocierea acestuia în asemenea situ- 
atii. Masten (2000, p. 30) susţine că această renegociere se fundamentează pe ideea că 
profitul nerealizat din cauza unui eveniment neprevăzut este un stimulent pentru renego- 
ciere. În plus, dreptul contractelor permite modificarea acestora prin consimţământul 
mutual. Totuşi, în cazul în care costul renegocierii este mare, această soluţie va fi inefi- 
cientă. Angajamentul contractului va fi mai puternic, fiindcă părţile vor prefera executarea 
lui conform exigenţelor iniţiale, în dauna adaptării contractului (Morten: 2000, p. 57). 
Cohen (2000) arată că alegerea între cele două metode este influenţată de trei factori : 
costul negocierii şi încheierii contractului, riscul de comportament oportunist şi proba- 
bilitatea instanţei de a interpreta greşit un contract. 

Analiza economică oferă soluţii şi pentru situaţia neexecutării contractului şi a preju- 
diciilor ce decurg din aceasta. Astfel, atunci când problemele de evaluare a prejudiciului 
de către instanţe sunt foarte mari, acestea ar trebui să se orienteze către executarea în 
natură a obligațiilor", iar părţile să încerce să insereze in contract clauze penale’? pentru 
neexecutare încă din etapa negocierii (Mahoney: 2000, p. 116). Dacă atât părţile con- 
tractante, cât şi curţile sunt bine informate cu privire la evaluarea prejudiciului, există 
suficiente stimulente pentru un comportament eficient în executarea contractului. Însă 
atunci când între părţi sau în relaţia dintre părţi şi instanţă există asimetrie de informaţii 
în legătură cu evaluarea, pot apărea probleme : apare riscul ca judecătorii să supracom- 
penseze sau să subcompenseze o eventuală neexecutare, fapt ce ar genera stimulente 
pentru partea avantajată de această măsură şi care are o putere de negociere mai mare să 
practice un comportament oportunist (Mahoney: 2000, p. 120). 

Am arătat mai sus că prescriptiile legale au rolul de a asigura un cadru de eficienţă 
pentru tranzacţii şi că, în cazul contractelor, interesele părţilor şi nevoile de maximizare 
ale fiecăreia sunt evidente în toate aceste momente-cheie. În mod similar, satisfacerea 
cerinţelor de maximizare a valorificării dreptului caracterizează situaţia dreptului de 
proprietate ce urmează să fie analizat din perspectivă economică în secţiunea următoare. 


10.2.3. Reglementarea proprietăţii private 


A fi proprietar înseamnă mai mult decât a spune că un bun îţi aparține., „Dreptul de 
proprietate reprezintă un ansamblu de atribute ocrotite juridic, în temeiul cărora titularul 
dreptului îşi poate satisface, în mod direct şi nemijlocit, interesele sale legate de apropri- 
erea unui lucru” (Boroi: 2012, p. 16). Rezultă chiar din definiţia dreptului de proprietate 
că însuşi conţinutul şi caracterele acestui drept vizează maximizarea utilității bunului 
pentru proprietar şi a intereselor proprietarului în raport cu lucrul său. Dreptul civil 
acordă o importanţă specială protecţiei acestui drept, probabil şi pentru că în cadrul 


11. Adică executarea obligaţiilor întocmai cum au stabilit părţile la momentul încheierii contractului. 

12. Clauzele penale sunt cele prin care părţile evaluează prejudiciul în cazul neexecutării unei 
obligaţii. Un exemplu de clauză penală este: „Dacă nu vei ajunge cu materia primă la Braşov 
până marţi, îmi vei plăti 100 de lei”. 

sistemului raporturilor juridice de proprietate specifice unei economii de piaţă, proprie- 
tatea privată este forma dominantă de proprietate (Barsan: 2008, p. 115). Caracterele 
juridice!? ale dreptului de proprietate privată sunt astfel concepute încât să confere pro- 
prietarului plenitudinea şi siguranţa exercitării dreptului său. Astfel, caracterul absolut 
asigură opozabilitatea dreptului, în sensul că toate celelalte persoane sunt obligate să 
respecte prerogativele titularului, iar în caz contrar răspund conform legii. Caracterul 
perpetuu presupune că dreptul de proprietate nu are o durată limitată în timp. Caracterul 
exclusiv impune că titularul dreptului este singurul îndreptăţit să exercite toate atributele 
dreptului de proprietate, toţi ceilalţi indivizi având obligaţia de a nu face nimic ce poate 
să aducă atingere dreptului titularului (Boroi: 2012, p. 20). Toate aceste reguli prezintă 
interes şi din punctul de vedere al abordării economice. În cele ce urmează, vom analiza 
tema dezmembrămintelor dreptului de proprietate şi tema coproprietatii, deoarece ambele 
reflectă relaţii de interacţiune dintre indivizi derivate din exercitarea dreptului de propri- 
etate şi pun în relief comportamentul raţional şi maximizator al proprietarului, aşa cum 
este el prezumat de legiuitor. În acest sens, abordarea economică serveşte drept punct de 
sprijin în analiza eficienţei prevederilor legale specifice. 

În ceea ce priveşte dezmembrămintele dreptului de proprietate, trebuie pornit de la 
ideea fundamentală că elemente din conţinutul juridic al dreptului de proprietate (de 
exemplu, folosinţa bunului) pot fi transferate de proprietar altei persoane. În acest mod, 
cu consimţământul proprietarului, se naşte un drept al altei persoane asupra bunului al 
cărui proprietar rămâne tot el. Acesta este un dezmembrământ al dreptului de proprietate. 
De exemplu, un student are nevoie să locuiască într-un alt oraş decât cel de domiciliu 
pentru un an. Acesta nu va fi interesat să achiziţioneze un drept de proprietate cu toate 
atributele sale, ci doar să obţină un drept de folosinţă temporară a unei locuinţe. Concomitent, 
o altă persoană deţine în proprietate două imobile, dar locuieşte doar în unul, fără a 
desfăşura o altă activitate în celălalt. În interesul său este să folosească şi să valorifice 
ambele imobile, crescându-le utilitatea. De aceea, el va transfera dreptul de folosinţă al 
unuia dintre ele studentului, care nu dobândeşte şi celelalte prerogative (de exemplu, nu 
va putea să vândă apartamentul sau să îl închirieze, la rândul său, altcuiva). Acestea rămân 
la proprietar, care poate solicita o sumă de bani în vederea cedării folosinţei, valorificând 
astfel bunul. Practic, acest mecanism generează două consecinţe de interes pentru abor- 
darea economică a dreptului: în primul rând, dezmembrământul este în profitul propri- 
etarului care maximizează valorificarea bunului. În al doilea rând, pune în valoare 
bunul - împărţirea atributelor proprietăţii creşte utilitatea apartamentului din exemplu. 
Totuşi, atunci când dreptul este dezmembrat, probabil că vor apărea externalitati negative. 
Într-un alt caz, o persoană care va deţine pentru un an folosinţa unui teren ar putea tăia 
copacii de pe acel teren, în interes propriu, în pofida faptului că acei copaci ar fi mult 
mai utili pe termen lung (Stake : 2000, p. 38). Pentru a diminua aceste externalităţi, legea 
a introdus mecanisme ce stimulează un comportament eficient din partea detentorului şi 
care sunt în profitul proprietarului. De exemplu, chiriaşul nu va putea modifica scopul 
imobilului în care locuieşte, transformându-l din locuinţă în atelier de meşteşugari, fără 
acordul proprietarului. 


13. Caracterele dreptului de proprietate privată sunt: cracaterul absolut, caracterul perpetuu şi 
caracterul exclusiv, expuse mai sus. 

A doua temă a subcapitolului vizează coproprietatea. Aceasta reprezintă situaţia juri- 
dică în care dreptul de proprietate asupra unui bun este fractionat între mai multe persoane, 
fiecare dintre acestea având posibilitatea de a se bucura de acel bun (Bârsan : 2008, p. 165). 
Mai precis, atributele proprietăţii pot fi exercitate de oricare dintre coproprietari, dar 
proprietatea continuă este exclusivă în raport cu celelalte persoane. Din perspectivă eco- 
nomică, în cazul coproprietăţii legiuitorul trebuie să protejeze dreptul de proprietate si 
interesele proprietarilor, stimulând, în acelaşi timp, un comportament cooperant şi, prin 
urmare, eficient în relaţiile dintre ei. Spre deosebire de relaţiile contractuale, cele de 
coproprietate pot ajuta în unele situaţii la satisfacerea unor preferinţe cu un cost relativ 
mai mic. Totuşi, din cauza modalităţii în care se prezintă, dreptul de proprietate implică 
o coordonare a actorilor ce poate duce la externalităţi negative. Normele au încercat să 
atenueze aceste externalitati, introducând pentru anumite acţiuni ce au ca obiect bunul 
aflat în coproprietate regula mandatului tacit, noţiune pe care o explicăm în rândurile 
următoare, analizând-o, în acelaşi timp, şi din perspectivă economică. De exemplu, nu 
va fi nevoie de acordul tuturor coproprietarilor pentru a plăti întreţinerea apartamentului 
sau pentru a pune un bec în bucătărie. Oricare dintre coproprietari poate face acele acte 
fără consimţământul celorlalţi, deoarece se presupune că este în profitul tuturor. Observăm 
că legea civilă prezumă actorii rationali şi maximizatori de utilitate. Dacă ne îndreptăm 
atenţia către actele cu eventuale consecinţe mai decisive asupra bunului, vom observa că 
regulile de agregare a preferințelor se înăspresc. Astfel, pentru actele de administrare, 
adică cele de punere în valoare a bunului, precum încheierea sau denuntarea unui contract 
de închiriere, este nevoie de respectarea acordului coproprietarilor ce deţin majoritatea 
cotelor-părţi!*. Mai mult, dacă actul de administrare impune o sarcină excesivă unui 
coproprietar, acesta din urmă va avea drept de veto cu privire la luarea măsurii. Actele 
de dispoziţie - cele care decid soarta juridică sau materială a bunului (distrugerea sau 
vânzarea bunului) -, pot fi aprobate doar prin regula unanimitatii. Constatăm că preve- 
derile legale tind să stimuleze eficienţa. Astfel, pe de o parte, ar fi ineficient ca pentru 
a repara uşa de la intrare în locuinţă să fie necesar consimţământul tuturor coproprieta- 
rilor (Situaţia actelor de conservare). Pe de altă parte, legea nu poate permite ca doar 
unul dintre proprietari să decidă vânzarea unui apartament comun, fără acordul celorlalţi 
(cazul actelor de dispoziţie) deoarece ar reprezenta o limitare a atributului dispozitiei de 
care ar trebui să se bucure orice proprietar, fie el şi pe cote-parti. Astfel de norme sunt 
nu doar eficiente din punct de vedere economic, dar au şi rolul de a stimula cooperarea, 
prin responsabilizarea coproprietarilor în raporturile dintre aceştia. Cooperarea este o 
temă vastă şi necesară abordării economice. Aşa cum vom vedea în subcapitolul următor, 
ea nu este importantă doar pentru a preveni externalitati negative, ci şi pentru a rezolva 
situaţiile ocazionate după producerea lor, aşa cum este cazul răspunderii civile delictuale. 


14. În acest caz, decizia se ia ca într-o societate pe acţiuni. 

10.2.4. Analiza economică a răspunderii civile delictuale 


Răspunderea civilă delictuală!* reprezintă acel mecanism juridic prin care cel care a 
săvârşit un delict ce a provocat un prejudiciu este tras la răspundere şi obligat să îl repare. 
În termenii cei mai simpli, dacă, de exemplu, o persoană deteriorează bunul altei persoane 
printr-o faptă ilicită!€, ea va avea obligaţia de a repara prejudiciul provocat, pe terenul 
răspunderii delictuale. În mod corelativ, proprietarul bunului va avea un drept de recupe- 
rare a prejudiciului pentru care nu este vinovat. În termeni economici, paguba în discuţie 
este o externalitate negativă. Nevoia reglementării răspunderii delictuale decurge tocmai 
din faptul că interacţiunile sociale creează externalităţi negative!” şi conflicte de interese 
între indivizi, fiind necesară stimularea cooperării. De aceea, în viziunea abordării eco- 
nomice, legile privind răspunderea delictuală trebuie să medieze şi să rezolve aceste 
conflicte (Geistfield: 2009, p. 6). Chiar şi în ipoteza în care delictele ar avea o proba- 
bilitate relativ mică de producere, deoarece indivizii rationali iau măsuri rezonabile 
pentru prevenirea lor, păgubitul va fi luat prin surprindere. Acest fapt va duce la o ampli- 
ficare a magnitudinii prejudiciului. Deci în cazul în care preventia nu are efect şi delictul 
se produce ne interesează găsirea unei modalităţi de recuperare a prejudiciului care să fie 
eficientă. Nu în ultimul rând, prezintă importanţă problema clasificării unei fapte ca fiind 
delict. Şi în această situaţie, abordarea economică a dreptului este utilă. 

Răspunderea delictuală a fost abordată pentru prima dată ca subiect de analiză econo- 
mică de profesorul şi judecătorul Guido Calabresi, a cărui contribuţie în ceea ce priveşte 
distribuirea riscului în cazul delictelor este foarte importantă (Schafer: 2000, p. 571). 
A distribui riscul înseamnă a răspunde la următoarea întrebare : „Cine va suporta costu- 
rile unui eventual accident care va genera prejudicii? ”. Răspunsul elucidează şi cine are 
un interes mai mare să investească în prevenirea unui accident. În articolul său „Some 
thoughts about risk distribution and the Law of Torts” (1961), Calabresi tratează trei 
posibile modalităţi de soluţionare a problemei : 1) distribuirea interpersonală şi temporală 
a riscului ; 2) distribuirea riscului către persoanele care au o capacitate mai mare de a 
plăti; 3) distribuirea riscului către cel care produce paguba. Scopul acestor reguli este 
minimizarea costului social al accidentelor, adică al consecinţelor (externalitatilor) nega- 
tive suportate de terţi în cazul unui accident. Vom reveni asupra acestor aspecte mai jos. 
Într-un alt articol, Calabresi (1970) susţine că în ecuaţia minimizării costurilor intră suma 
dintre costul ocazionat de accident şi valoarea costurilor investite în prevenirea acestuia. 
Din acest motiv, o altă miză a analizei economice a răspunderii delictuale este măsura în 
care aceste legi oferă stimulente pentru reducerea riscului prin luarea unor măsuri de 
protecţie (Kaplow şi Shavell: 1999, p. 2). Posner (1992: p. 142) arată că toţi oamenii 


15. Literatura juridică arată că răspunderea civilă delictuală apare în situaţia în care o persoană, 
printr-o faptă ilicită, produce un prejudiciu altei persoane. De aici rezultă o obligaţie de reparare 
a prejudiciului provocat, care cade în sarcina celui care a săvârşit fapta ilicită. Pentru mai multe 
detalii, vezi Boroi (2012, p. 238). 

16. Constituie faptă ilicită orice acţiune sau inactiune care provoacă un prejudiciu, cu încălcarea 
normelor juridice. 

17. Una dintre condiţiile unui delict este prejudiciul. În acest caz nu avem contract, astfel că pre- 
judiciul este suportat în totalitate de terţi. Aşadar, delictul este generator de externalitati nega- 
tive. 

iau măsuri pentru a se proteja de accidente, însă rămâne de analizat cât sunt de dispuși 
aceştia să investească în măsuri de protecție. 

Foarte multe activități întreprinse de oameni presupun un risc. Atunci când şofăm 
există posibilitatea să accidentăm un pieton. Atunci când mergem pe stradă există posi- 
bilitatea să fim accidentati de o maşină. Distribuţia riscului este principala problemă pe 
care dreptul trebuie să o rezolve în această materie. Interesul conducătorului auto de a 
şofa şi interesul pietonului de a nu fi lovit de maşină sunt legitime, dar nu au caracter 
absolut. Dacă li s-ar conferi un astfel de caracter, legea nu ar mai fi eficientă. Protecţia 
pietonilor în mod absolut şi reducerea la zero a probabilității unui accident ar echivala 
cu interzicerea circulaţiei maşinilor, interdicţie evident indezirabilă (Geistfield: 2009, 
p. 8). Ca regulă generală, din punct de vedere juridic, riscul trebuie distribuit către par- 
tea ce are cea mai mare probabilitate să transforme riscul în certitudine. Dar care este 
acea parte? În viziunea pur economică, această întrebare nu prezintă interes, întrucât nu 
se înregistrează o pierdere de resurse, ci doar un transfer al acestora. Un angajat ar putea 
fie să se asigure de accidente din banii proprii şi să ceară un salariu mai mare din această 
cauză, fie să nu se asigure, dar să ceară un salariu mai mare pentru riscul asumat. În 
orice caz, în eventualitatea producerii unui accident, angajatorul ar scădea salariile pen- 
tru a-şi amortiza pierderile. Concluzia este că orice s-ar întâmpla, riscul se va distribui 
tot in pret (Calabresi : 1961, pp. 505-506). 

Această distribuire interpersonală şi temporală a riscului punctată de Calabresi 
are avantajul că, fiind suportat de mai multe persoane, costul riscului este simţit 
mai puţin, efectele fiind mai moderate decât în cazul unei dislocări brutale de la o 
singură persoană. În plus, factorul temporal contribuie şi el, întrucât diluează sarcina 
(Calabresi : 1961, p. 517). Analizând modalitatea de distribuire a riscului prin suportarea 
lui de către cei ce au capacitatea mai mare de a plăti, Calabresi îşi întemeiază observaţia 
pe un concept analizat anterior, anume cel de „valoare” - riscul ar trebui suportat de cel 
mai bogat, întrucât pentru acesta un dolar valorează mai puţin decât pentru un om sărac 
(Calabresi : 1961, p. 536). 

Sistemul american de drept cutumiar (common law) a tranşat problema distribuirii 
riscului, instituind două forme de răspundere : -răspunderea fundamentată pe vina sau 
culpa celui care a cauzat prejudiciul (fault liability), respectiv răspunderea strictă (strict 
liability), întemeiată pe ideea de garanţie în repararea prejudiciului. În prima situaţie, 
răspunderea este atrasă dacă persoana nu a respectat un standard formal de diligente 
rezonabile. Dimpotrivă, răspunderea strictă presupune că persoana care a produs preju- 
diciul este obligată să-l repare indiferent de gradul vinovatiei sale. Deşi aplicarea unei 
specii de răspunderi exclude incidenţa celeilalte, ele coexistă în sistemul juridic, regle- 
mentând însă probleme diferite. 

Luând în considerare punctele de vedere ale economiştilor, se pot desprinde două 
funcţii ale răspunderii civile delictuale ; repararea în natură sau prin echivalent a costu- 
rilor suferite de terţi din cauza accidentelor şi prevenirea acestor accidente prin sanctiu- 
nile impuse celor care le provoacă. Calabresi (1970) susţine că aceste funcţii îşi pot atinge 
obiectivul prin următoarele metode : 1) descurajarea specifică - colectivitatea decide ce 
fel de acţiuni sunt indezirabile din punct de vedere social şi impune nişte reguli pentru a 
le interzice (obligativitatea purtării centurii, interdicţia de a depăşi o anumită viteză etc.) ; 
2) descurajarea economică - prin impunerea costului accidentelor în sarcina cuiva. Nevoia 
descurajării delictelor impune aşadar soluţii pe care legiuitorul le include în lege, cu 

scopul de a preveni riscul ce rezultă dintr-un delict. Tema riscului este specifică delictelor, 
dar şi infracţiunilor, în cazul cărora amploarea este augmentată şi, în consecinţă, nevoia 
de a preveni comiterea infracţiunilor se impune cu o şi mai mare convingere. Examinăm 
acest aspect în subcapitolul următor, dedicat abordării economice a dreptului penal. 


10.3. Abordarea economică a dreptului penal 


Pentru a înţelege de ce abordarea economică este aplicabilă şi utilă dreptului penal, trebuie 
să fixăm încă de la început două puncte de reper care orientează demersul teoretic. În 
primul rând, menţionăm asumptia că potenţialul infractor este actor rational şi apreciază 
utilitatea pe care o obţine din comiterea infracţiunii, raportându-se la costuri şi beneficii. 
De asemenea, toţi actorii potential implicaţi sunt consideraţi rationali (victimele, legiui- 
torul, poliţia, judecătorii). În al doilea rând, această asumptie este necesară pentru că 
dirijează designul legii penale. Mai exact, din perspectivă economică, normele penale 
trebuie proiectate astfel încât: 1) comiterea infracţiunii să implice costuri suficient de 
mari pentru potenţialul infractor încât să descurajeze comiterea infracţiunii ; 2) costurile 
pentru prevenirea infracţiunii, cu prinderea şi condamnarea făptuitorului (atunci când 
descurajarea eşuează) şi cu asigurarea executării pedepsei, să fie cât mai mici pentru stat. 
Din aceste precizări iniţiale rezultă că esenţa problemei poate fi condensată, în termeni 
economici, în următoarea întrebare : câte resurse ar trebui alocate pentru a asigura aplicarea 
optimă a legii penale şi scăderea ofertei de infracțiuni’? Punctual, ne interesează ce tipuri 
de pedepse sunt preferabile, ce cuantumuri de pedeapsă ar trebui stabilite şi cât de puter- 
nic ar trebui să fie garantată aplicarea legii (în special costul cu prinderea infractorilor). 

În acest subcapitol prezentăm modelele teoretice relevante care oferă răspuns acestor 
întrebări. Mai întâi, analizăm in ce constă raționalitatea infractorilor pentru a clarifica 
specificul acestei asumptii pentru dreptul penal. Apoi urmărim cum influenţează natura 
şi asprimea pedepsei oferta de infracţiuni. În final, discutăm acest ultim aspect raportat 
la tema aplicării pedepsei capitale. 


10.3.1. Infractorul ca actor rational 


Pentru multă vreme, teoria infracţiunii a fost dominată de opinii potrivit cărora infracto- 
rul este un individ deviant, ale cărui impulsuri şi fapte sunt determinate de afecţiuni 
psihice şi motivații atipice. Din această perspectivă, infractorii erau „victime” vulnerabile 


18. Sintagma „ofertă de infracţiuni” nu este utilizată de doctrina juridică sau de legislaţie. În acest 
capitol o folosim ca traducere pentru supply of offenses (Friedman: 1999, p. 50) şi ca echiva- 
lent, în termeni economici, pentru rata infractionalitatii. Acest echivalent economie a fost 
necesar tocmai pentru a sublinia că, în această abordare, rata infractionalitatii poate să scadă 
sau să crească, întocmai ca pe o piaţă, în funcţie de costuri şi de stimulentele implicite, pozitive 
sau negative, pe care le primeşte la nivelul legislaţiei. 

ale propriilor probleme psihice (Becker: 1993, p. 385), infracţiunea fiind asociată doar 
cu anormalitatea, nu şi cu raționalitatea. În abordarea economică, asumptia comporta- 
mentală fundamentală este că infractorul este la fel de raţional precum oricare alt cetăţean 
supus legii, adică acţiunile lui au drept scop maximizarea utilității. Primele teorii ale 
comportamentului infracţional configurate conform acestor premise au fost propuse de 
Beccaria şi de Bentham. Potrivit lui Bentham : „Forţa care îl îndeamnă pe om spre delinc- 
venta este profitul rezultat din infracţiune. Forţa menită să îl determine să se abţină de la 
infracţiune este suferinţa rezultată din pedeapsă. Dacă prima dintre aceste forte este mai 
mare, infracţiunea va fi comisă. Dacă a doua este mai mare, infracţiunea nu va fi săvâr- 
şită” (Bentham: 1788). 

Ideea lui Bentham a fost reluată de Gary Becker în articolul său „Crime and punish- 
ment” (1968), care a configurat modelul de bază pentru raționalitatea infractorului şi care 
arăta că: „O teorie adecvată despre comportamentul criminal se poate dispensa de teo- 
riile despre anomie, ereditate, deviante psihice şi, pur şi simplu, va extinde analiza eco- 
nomică obişnuită privind alegerea raţională” (Becker: 1968, p. 170). Becker consideră 
că, deşi rezultatul final al comiterii infracţiunii nu este cert, indivizii se comportă ca 
maximizatori ai utilității aşteptate. Utilitatea prevăzută tine cont de anumite variabile : 
probabilitatea subiectivă a individului de a fi prins şi condamnat; suma beneficiilor 
pecuniare şi echivalentului monetar al beneficiilor nepecuniare rezultate din infracţiune ; 
echivalentul monetar al pedepsei. Individul va comite infracţiunea dacă beneficiile sunt 
mai mari decât costurile (Eide: 1999, p. 345). Observăm că pentru calcularea utilității 
anticipate, Becker ia în considerare doar beneficiile pecuniare obţinute din infracţiune. 
Alţi autori, ca Brown şi Raynolds (1973), adoptă drept punct de referinţă venitul de la 
care infractorul porneşte înainte de comiterea faptei, adică venitul prezent al potenţialului 
infractor, măsurându-l cu beneficiile (venitul) infracţiunii. Dacă utilitatea aşteptată va 
avea o valoare superioară utilității venitului initial, un actor rational va decide săvârşirea 
faptei penale, deoarece câştigurile ar fi mai mari. În funcţie de faptă, beneficiile pot fi 
de natură pecuniară (de exemplu, ca urmare a infracţiunii de furt) sau nepecuniară (în 
cazul infracţiunii de viol). Pe de altă parte, costurile probabile pot fi materiale (constând 
în cheltuieli pentru echipament, arme etc.) sau de natură psihologică (vinovăţie, anxietate, 
teamă) şi, indiferent de tipul infracţiunii ce urmează a fi comisă, este luat în calcul cos- 
tul previzibil al pedepsei aplicabile. Alţi autori adaugă şi costul de oportunitate (constând 
în beneficiul pe care l-ar fi putut obţine infractorul din activitatea legală pe care ar fi 
putut să o realizeze în timpul alocat comiterii infracţiunii). De regulă relaţia dintre nivelul 
de trai şi costul de oportunitate este de directă proportionalitate : cu cât veniturile obţinute 
legal sunt mai mici, cu atât mai mic va fi şi costul de oportunitate (Eide: 1999, p. 351). 

Modelul de bază formulat de Becker apelează la două asumptii esenţiale : 1) rationa- 
litatea infractorului şi 2) asumptia stabilităţii preferințelor. Becker subliniază că rationa- 
litatea este o metodă de analiză, şi nu doar o presupozitie despre comportamentul individual. 
Astfel, ea nu trebuie ehivalată cu motivațiile egoiste. Abordarea economică presupune că 
indivizii maximizează bunăstarea în forma în care o concepe fiecare (egoist, altruist, loial, 
masochist etc.), iar comportamentul individual este orientat spre viitor, ţinând cont de 
impactul pe care îl vor avea costurile şi beneficiile posibile (Becker: 1999, p. 386). 
Asumptia preferințelor stabile este menită să ofere un fundament pentru predicțiile privind 
alegerile individuale. Dacă o predictie nu este confirmată nu înseamnă că este o consecinţă 
a schimbării preferințelor individului, ci rezultă din celelalte variabile cu incidenţă asupra 

alegerii: venit, timp, memorie imperfectă, informaţie incompletă, precum şi din opor- 
tunitatile existente (determinate de acţiunea individuală sau colectivă a altor indivizi şi 
organizaţii)!” (Becker: 1999, p. 386). 

Modelul teoretic conceput de Becker a fost extins ulterior, apelând la teoria ofertei şi 
la teoria comportamentului faţă de risc2. În dreptul penal, incertitudinea pedepsei este 
elementul care generează riscul. Dacă X comite o infracţiune, există posibilitatea de a fi 
prins sau de a scăpa, dar deznodământul nu poate fi prevăzut cu exactitate. În consecinţă, 
dacă X este un individ raţional, dar cu aversiune faţă de risc, va fi descurajat în cazul în 
care probabilitatea sau/şi severitatea pedepsei cresc. Însă efectul aceleiaşi creşteri în 
privinţa unui individ raţional, dar amator de risc, este incert. Mecanismul ar putea fi 
descris în termenii următori : substituirea unei pedepse mai uşoare cu una mai aspră va 
avea ca efect, în principiu, o reducere a ofertei de infracţiuni. Beneficiile vor fi estimate 
însă diferit, în funcţie de atitudinea faţă de risc. În cazul unor persoane amatoare de risc, 
efectul nu este la fel de automat, deoarece acestea ar putea aprecia creşterea severitatii 
ca pe un beneficiu, nu ca pe un cost. În modelul lui Becker, indiferent de atitudinea faţă 
de risc, creşterea severitatii pedepsei are in mod invariabil un efect de descurajare, tra- 
ductibil în scăderea ofertei de infracţiune. Pentru modelul extins, descurajarea şi, impli- 
cit, scăderea ofertei de infracţiune depind de atitudinea potenţialului infractor faţă de risc. 

Stabilitatea preferințelor, aversiunea faţă de risc, modul în care sunt concepute costu- 
rile şi beneficiile rezultate din infracţiune şi, mai ales, premisa fundamentală a rationa- 
lităţii dobândesc utilitate în momentul in care sunt luate in calcul pentru formularea legii 
penale. Scopul este descurajarea fenomenului infracţional, cu costuri minime. Aceasta 
este tema pe care o vom aborda în cele ce urmează. 


10.3.2. Legea penală eficientă 


Rolul modelului infractorului raţional prezentat mai sus este de a ghida legiuitorul în 
proiectarea unor norme penale şi a unor sancţiuni eficiente. Asumptia esenţială este că o 
persoană comite o infracţiune atunci când utilitatea aşteptată este pozitivă, adică benefi- 
ciile prevăzute depăşesc costurile aşteptate. Dar designul legii penale trebuie să ţină cont 
nu doar de alegerile raţionale ale potenţialilor infractori, ci şi de costul pedepsei şi al 
mecanismului prin care infractorii sunt capturați, condamnaţi, iar pedeapsa este executată. 
Legea penală optimă nu este concepută ca acea lege care descurajează exhaustiv delictele 
şi infracțiunile, ci care păstrează şi o anumită flexibilitate. Ceea ce trebuie reţinut de la 
început este că, în cadrul abordării economice a dreptului penal, interesează în primul 


19. Modelul alegerii rationale este capabil să explice şi o incidenţă ridicată a ratei recidivei. Astfel, 
dacă pentru infractor preferinţele sunt constante şi oportunităţile rămân aceleaşi, activitatea 
infracţională nu va tinde să descrească după condamnare sau după executarea pedepsei. În lumina 
acestor argumente, recidiva nu este consecinţa deviantei, ci a unei alegeri rationale. 

20. Teoria comportamentului fata de risc este sintagma pe care o utilizăm ca echivalent pentru the 
theory of behavior toward risk (Eide: 1999, pp. 346-349), care are în vedere aversiunea sau 
disponibilitatea individului faţă de risc drept un criteriu în calculul raţional al deciziei, dincolo 
de beneficii şi costuri. Astfel, decizia amatorilor de risc va fi diferită de cea a actorilor prudenti 
la risc. 


ABORDAREA ECONOMICĂ A DREPTULUI 215 


care se conturează sunt următoarele : Ce infracţiuni trebuie descurajate ? Care este com- 
binatia ideală de cheltuieli de capturare şi de pedepsire, astfel încât să se realizeze o 
descurajare eficientă din punct de vedere economic? Pedeapsa cu amenda este mai efi- 
cientă decât pedeapsa cu închisoarea? 

Dacă întrebăm ce fapte neconforme cu legea ar trebui descurajate şi câţi infractori ar 
trebui prinşi, răspunsul care pare evident este: toate şi toţi. La fel de evident este şi că 
un astfel de obiectiv impune costuri foarte mari. Or, un comportament raţional din partea 
legiuitorului presupune o atenţie acordată inclusiv minimizării costurilor. Abordarea 
economică urmăreşte să reducă oferta de infracţiuni prin intermediul instrumentelor legale, 
ajustate în funcţie de comportamentul raţional al infractorilor (potenţiali sau reali), dar 
fără a aloca resurse exorbitante din partea statului. Dincolo de aceste aspecte, răspunsul 
corect nu este „toate şi toţi” şi din alte considerente. Friedman (1995) oferă două exemple 
relevante în acest sens. Un vânător care se pierde în pădure şi găseşte o cabană în care pătrunde 
prin efractie pentru a mânca şi a da un telefon astfel încât să fie salvat va avea un beneficiu 
mai important decât costurile pe care le creează proprietarului cabanei, deoarece se află 
în stare de necesitate. Dacă, pentru a fi descurajată, această faptă ar primi o pedeapsă cu 
costuri mult prea mari pentru a fi asumate de posibilul infractor, măsura nu ar fi raţională 
chiar şi când starea o justifică. Nu am vrea să descurajăm această faptă (Friedman : 1995, 
p. 44). Acest raţionament este, de altfel, argumentul economic suplimentar pentru care 
starea de necesitate?! funcţionează ca o cauză care înlătură caracterul penal al faptei. 

Într-un alt tip de exemplu, Friedman (1995) prezintă caracteristicile infracţiunilor de 
risc, care nu presupun în mod obligatoriu un prejudiciu. Dacă un şofer depăşeşte limita 
legală de viteză, acţiunea sa este riscantă pentru sine şi pentru ceilalţi. Totuşi, când riscul nu 
se materializează, pot rezulta beneficii în termeni de timp şi de combustibil. Întrebarea este 
cum putem să descurajăm fapta penală când este ineficientă, dar să o permitem atunci când 
este eficientă? (În formularea exemplului său, Friedman nu s-a raportat la legislaţia din 
România, unde depăşirea limitei legale de viteză constituie contraventie, nu infracţiune.) 
Pentru acest caz, Friedman propune ca sancţiunile penale să funcţioneze ca un sistem de 
preţuri probabiliste? şi că pedeapsa prevăzută ar trebui să fie egală cu riscul. Mai exact: 
„Fiecărei infracţiuni îi revine un anumit preţ constând în probabilitatea amenzii, iar 
amenda este stabilită astfel încât amenda medie să corespundă prejudiciului provocat. 
Cine este dispus să plătească preţul va comite fapta penală şi, din punct de vedere eco- 
nomic, ar trebui să-l plătească. În mod similar, fiecare bun de pe piaţă are un anumit 
preţ. Cumpărătorul, prin achiziţionarea respectivului bun, arată că este mai preţios pen- 
tru el decât pentru vânzător, astfel încât tranzacţia generează profit” (Friedman: 1995, 
pp. 45-46). Astfel, dacă viteza generează pentru ceilalţi şoferi un cost în creşterea riscu- 
lui echivalent cu 100 de lei şi toţi făptuitorii sunt prinşi, atunci un şofer care depăşeşte 
viteza va trebui să achite o amendă de 100 de lei. Dacă, pentru a face asumptia putin mai 
realistă, doar un făptuitor este prins, stabilim o amendă de 1.000 de lei, astfel încât, în 
final, costul mediu este tot de 100 de lei. Concluzia este că investiţia în descurajarea 
infracţiunilor de risc ar trebui să fie minimă, ceea ce implică pedeapsa amenzii. Infractorul 


21. O faptă este comisă în stare de necesitate atunci când motivul comiterii ei este salvarea de la 
un pericol iminent şi care nu putea fi înlăturat altfel a vieţii, integrităţii corporale sau a sănătăţii 
comitentului ori a altei persoane, precum şi a unui bun important al său sau al altuia (Codul 
Penal Român, art. 45). 

22, Friedman (1995) foloseşte formularea probabilistic price system. 

devine un cumpărător care va achiziţiona bunul dacă şi numai dacă beneficiile sunt mai 
valoroase decât preţul aşteptat. Aceasta este o perspectivă potrivită pentru viteză, dar nu 
şi pentru infracţiuni al căror pericol social este mare sau cert. În plus, argumentul este 
discutabil, deoarece, în felul acesta, comiterea unor asemenea fapte devine un privilegiu, 
un bun de lux la care au acces cei înstăriți. 

O problemă legitim abordată de analiza economică este cea a costurilor descurajării. 
Pentru a descuraja comiterea unei infracţiuni, legiuitorul are de optat între: stabilirea 
unor pedepse suficient de aspre încât să inhibe asumarea riscului şi crearea, prin lege, a 
condiţiilor de capturare a unui număr mai mare de infractori. Aplicarea legii presupune 
automat costuri. Capturarea şi condamnarea infractorilor sunt scumpe sub aspectul forţei 
de muncă şi al timpului implicate. La fel şi executarea pedepsei. Rezultă că, în termeni 
economici, cele două alternative ale legiuitorului pot fi traduse în: creşterea costurilor 
de capturare şi creşterea costurilor de pedeapsă. Costurile sunt cele care determină com- 
binatia optimă dintre severitatea pedepsei şi rata de condamnare. 

Analizând ceva mai atent, creşterea costurilor per pedeapsă nu implică automat creş- 
terea costului total pentru descurajare, deoarece acesta din urmă depinde de numărul total 
al infracţiunilor comise. Or, dacă descurajarea are loc, numărul lor va fi mai mic. Friedman 
(1995) arată că, dacă pedeapsa aşteptată creşte de la 100 de euro la 110 euro, dar are ca 
efect reducerea numărului de infracţiuni de la 100 la 10, costul total al statului va scădea, 
chiar dacă prinderea şi pedepsirea unui infractor presupun costuri mai mari. Scăderea 
numărului total de infractori, ca urmare a descurajării, determină o scădere a costului 
total pentru capturare şi pedeapsă, deşi costul per capita a crescut. Aceste date corespund 
situaţiei în care elasticitatea cererii de infracţiuni este foarte mare. Într-un astfel de caz, 
când preţul comiterii unei infracţiuni creşte, numărul infracţiunilor va scădea considera- 
bil. În consecinţă, costul marginal al descurajării (acel cost suplimentar pentru descura- 
jarea unei noi infracţiuni) este negativ. Situaţia este total diferită dacă cererea este 
inelastică. Dacă odată cu creşterea pedepsei numărul infracţiunilor ar scădea, dar de la 
100 la 99, atunci, în mod cert, şi costul total ar creşte. Costul marginal al descurajării 
este pozitiv, deoarece creşterea descurajării face şi costul total să crească. Rezultă de aici 
că, în calcularea pedepsei optime trebuie avut în vedere costul marginal. Dacă descura- 
jarea infracţiunii este costisitoare, atunci este avantajos să fie folosită descurajarea doar 
pentru infracțiunile care impun infractorului costuri nete substanţiale. În ipoteza în care 
o anumită pedeapsă echivalează pentru victimă cu un prejudiciu de 100 de euro, iar pen- 
tru infractor cu un beneficiu de 99 de euro, beneficiul net al descurajării este de doar 
1 euro. Aşadar, dacă avem un cost marginal al descurajării cu valoare pozitivă, nu merită 
să investim resurse în descurajarea infracţiunilor care sunt doar slab ineficiente. Dacă, 
în acelaşi exemplu, pedeapsa aşteptată este de 99 de euro pentru o pagubă de 100 de euro, 
atunci orice infractor pentru care beneficiul este mai mic de 99 de euro va fi descurajat, 
în timp ce toţi cei al căror avantaj rezultat este mai mare decât pedeapsa aşteptată vor 
gândi că este mai profitabil să comită infracţiunea. Generalizând aceste exemple, regula 
pe care o obţinem este că pedeapsa pentru o infracţiune trebuie să fie echivalentul dife- 
rentei dintre prejudiciu şi costul marginal al descurajării. Us posibil infractor al cărui 
potenţial câştig este mai mic decât atât va fi descurajat, dat fiind că prejudiciul net al 
infracţiunii (constând în diferenţa dintre prejudiciul victimei şi beneficiul infractorului) 
este mai mare decât costul descurajării (Friedman: 1995, pp. 46-50). 

10.3.3. Eficienţa pedepsei : care este cea mai eficientă pedeapsă ? 


Dacă admitem că decizia de a participa la comiterea unei infracţiuni este influenţată de 
pedeapsă, iar caracteristicile pedepsei sunt produsul a două elemente, gravitatea pedepsei 
şi frecvenţa cu care este aplicată, rezultă că problema economistului este aceea de a afla 
în ce măsură diferitele tipuri de pedepse (amendă, muncă în folosul comunităţii, închisoare 
sau chiar pedeapsa capitală) descurajează comiterea faptei penale comparativ cu costurile 
presupuse de fiecare dintre aceste sancţiuni. Pe scurt, abordarea economică se ocupă cu 
eficienţa costurilor politicilor de reducere a infractionalitatii. De exemplu, o reducere a 
ratei infracţiunilor de furt prin efractie cu 1% prin creşterea numărului de poliţişti implică 
o cheltuială anuală suplimentară exacerbată, în condiţiile în care un efect identic este 
obţinut cu un cost de 10 ori mai mic, crescând gravitatea pedepsei (Veljanovski : 2006, 
p. 88). Descurajarea comiterii unei infracţiuni poate fi obţinută prin diferite metode. 
Putem să capturăm jumătate dintre infractori şi să-i impunem fiecăruia o amendă de 
500 de euro, putem captura unul din 20 pe care să-l condamnăm la pedeapsa cu închi- 
soarea pentru o perioadă de un an sau putem captura unul din 500 şi să-i aplicăm pedeapsa 
capitală (Friedman: 1995, p. 46). Dacă presupunem că fiecare dintre aceste alternative 
sunt echivalente din punctul de vedere al infractorului şi, în consecinţă, au acelaşi efect 
de descurajare înseamnă că fiecare echivalează cu acelaşi nivel de pedeapsă aşteptată. 

Pentru a clarifica ce este pedeapsa aşteptată, să presupunem că pedeapsa constă într-o 
amendă în valoare de 200 de lei şi doar jumătate dintre infractori ajung să fie prinşi şi 
condamnaţi. Rezultă că pedeapsa aşteptată este de 100 de lei (0,5 x 200 lei = 100 lei). 
Dacă infractorii sunt neutri faţă de risc înseamnă că pentru ei contează doar dacă venitul 
lor scade sau creşte prin comiterea infracţiunii, ceea ce înseamnă că acelaşi nivel de 
descurajare va fi obţinut reducând fie gravitatea pedepsei, fie posibilitatea aplicării ei, 
dar cu o compensare corespunzătoare a celeilalte. Există combinaţii diferite ale ratei de 
condamnare şi ale severitatii sanctiunii care vor duce la acelaşi grad de descurajare. Cand 
alegem între alternative de pedepse, alegem şi între tipuri diferite de costuri (Veljanovski : 
2006, p. 89). În acelaşi timp însă trebuie să ţinem cont de faptul că atât tipul, cât şi 
severitatea acţiunii trebuie să corespundă şi nivelului de pericol social al faptei. 

Posner (1992) arată că, din punct de vedere economic, este preferabilă folosirea amen- 
zilor în raport cu pedeapsa închisorii. Nu numai că închisoarea nu generează venit statu- 
lui, spre deosebire de amendă, ci costurile sociale ale pedepsei închisorii sunt mai mari 
decât cele necesare recuperării amenzilor, costuri legate de construirea, întreţinerea şi 
funcţionarea închisorilor, pierderea, pentru perioada cât este închis, a rezultatelor muncii 
pe care le-ar fi produs infractorul în stare de libertate, lipsa utilității închisorii pentru 
infractor (care nu generează niciun beneficiu corespunzător în mâinile statului). În plus, 
din moment ce încarcerarea este un cost de oportunitate pentru beneficiile pierdute cores- 
punzătoare activităţii licite, rezultatul este că cresc şansele ca infractorul să se angajeze 
din nou în activităţi ilicite ulterior eliberării. Acest raţionament naşte întrebarea : de ce 
mai folosim pedeapsa cu închisoarea, dat fiind că este mult mai costisitoare comparativ 
cu pedeapsa amenzii şi chiar şi în raport cu pedeapsa capitală? Un prim răspuns este că 
nu toţi infractorii pot plăti amenda astfel încât să compenseze prejudiciul rezultat din 
comiterea faptei penale. Amenzile sunt cu adevărat avantajoase doar atunci când infrac- 
torul este solvabil. Al doilea răspuns, prin comparaţie cu problema pedepsei capitale, este 

că execuţia în sine nu este lipsită de costuri, cel mai important şi, de altfel, ireversibil 
fiind cel al unei vieţi umane. Costul ridicat, în acest exemplu, rezultă şi din costurile 
procedurale, dat fiind că există mai multe niveluri de judecată care trebuie parcurse până 
la pronunţarea unei astfel de sentinţe definitive şi irevocabile. Principalul avantaj al 
pedepsei închisorii rămâne garanţia că vinovatul nu va mai comite şi alte infracţiuni pe 
perioada cât este închis (cel putin nu în afara incintei închisorii) (Posner: 1992, pp. 26-27). 

În subcapitolul următor vom discuta aplicat cu privire la problematica pedepsei capi- 
tale, cu scopul de a identifica argumentele prin care abordarea economică justifică adop- 
tarea sau refuzul reglementării acestui tip de pedeapsă. 


10.4. Pedeapsa capitală din perspectiva 
abordării economice a dreptului 


Este esenţial să subliniem încă de la început că din abordarea acestei teme nu decurge o 
pledoarie în favoarea pedepsei capitale. Dimpotrivă, vom avea în vedere în acest subca- 
pitol şi puternicele argumente economice care îi demonstrează ineficienta şi inoportuni- 
tatea. Abordăm această temă deoarece prezintă relevanţă în dezbaterea despre descurajare, 
analizată anterior. Presupunerea de la care plecăm este că, dacă asprimea pedepsei are 
rolul descurajator invocat de doctrină, atunci el ar trebui să fie cu atât mai vizibil în cazul 
pedepsei celei mai aspre. De aceea analizăm cu interes deopotrivă studiile care aduc 
argumente în favoarea capacităţii sale de descurajare şi cercetările care demonstrează 
contrariul. Tema pedepsei capitale este una dintre cele mai controversate şi mai delicate, 
din cauza implicatiilor care decurg din intrebuintarea ei şi pentru că aduce atingere celui 
mai important drept fundamental : dreptul la viaţă. În statele membre ale Consiliului 
Europei, renunţarea la o astfel de practică este o cerinţă esenţială. Această pedeapsă este 
reglementată încă în unele legislații (precum cea a unor state din federaţia SUA) pentru 
cele mai grave infracţiuni, de omor calificat. Justificarea menţionată în mod invariabil 
pentru includerea în legislaţie a pedepsei cu moartea este descurajarea comiterii unor 
infracţiuni grave. Fără a fi în favoarea acestui tip de argumentatie, în prezenta secţiune 
analizăm corespondenţa lui cu realitatea. 

Am arătat că descurajarea este rezultatul unui complex de circumstanţe ce includ 
severitatea sanctiunii, probabilitatea impunerii ei ca urmare a capturării şi frecvenţa cu 
care este aplicată. Gravitatea singură nu duce automat la efectul dorit al descurajării şi 
la eficienţa pedepsei. Pedeapsa capitală este un subiect de dezbatere nu doar pe terenul 
moralei şi al drepturilor fundamentale, unde argumente greu de respins subliniază carac- 
terul său indezirabil. Opiniile sunt împărţite inclusiv în domeniul teoriei economice, unde 
se analizează dacă o astfel de pedeapsă este cu adevărat eficientă în sens economic sau 
nu. Ideea că impunerea pedepsei capitale are ca efect scăderea numărului de omoruri este 
o prezumție a priori şi necesită susţinere empirică. Eficienţa, în această situaţie precisă, 
se traduce prin capacitatea pedepsei de a descuraja comiterea infracţiunii pentru care a 
fost stabilită, oferind stimulente suficient de puternice potenţialului criminal, astfel încât 
acesta să nu fie dispus să plătească costul. 

În 2006, Becker sublinia că problema descurajării este crucială în discuţia despre 
pedeapsa cu moartea. Aşa cum am arătat în prima parte a capitolului referitor la abor- 
darea economică în dreptul penal, în modelul teoretic al lui Becker creşterea severitatii 
pedepsei are în mod invariabil un efect de descurajare, traductibil în scăderea ofertei de 
infracţiune, fără a depinde şi de atitudinea potenţialului infractor fata de risc. Pe de altă 
parte, Becker admite că, la nivel empiric, nu există date statistice concludente care să 
demonstreze acest efect, însă susţine că, deşi studiile prezintă rezultate amestecate, există 
o preponderență a dovezilor efectului de descurajare, iar din formularea unor legi şi a 
unor politici publice eficiente nu poate aştepta producerea unor date cantitative finale, 
având în vedere nivelul ridicat de pericol social al infracţiunilor sancţionate cu această 
pedeapsă. De aceea, Becker extinde aria dezbaterii dincolo de problema descurajării, 
încercând să arate, prin propunerea unui argument de tip utilitarist, că, dacă raportul 
dintre numărul de vieţi salvate şi numărul de execuţii aplicate este de 3 la 1, atunci 
schimbul (trade-off) este justificat moral, chiar în absenţa unor probe econometrice 
(Becker: 2006, pp. 1-4). 

Posner (2003) consideră că pedeapsa capitală se impune asupra criminalului pentru a 
compensa „costurile” victimei, dar este justificată mai ales prin efectul descurajator, 
deoarece costurile aplicării ei sunt atât de mari pentru potenţialul infractor, încât comi- 
terea infracţiunii de omor nu mai este „rentabilă”. Costurile sunt mai mari decât orice 
beneficii pe care i le-ar fi putut aduce crima comisă. Totuşi, chiar Posner arată că acest 
argument presupune deopotrivă pedeapsa şi probabilitatea ca infractorul să fie prins. Dacă 
aceste aspecte sunt luate separat, atunci potenţialul infractor nu va compara la nivel rati- 
onal beneficiile crimei şi costul pedepsei decât raportat la probabilitatea de a fi prins şi 
condamnat. Aşadar, Posner subliniază că efectul descurajării ar fi mai mare dacă durata 
necesară aplicării pedepsei ar fi mai mică şi dacă ar exista o certitudine mai clară de a 
recurge la această sancţiune în cazurile cărora li se aplică (Posner: 1992, pp. 228-229). 
Alt argument prezentat de Posner în favoarea reglementării pedepsei cu moartea este 
descurajarea marginală în termeni de pericol social. Mai exact, dacă maximumul de 
pedeapsă pentru crimă ar fi închisoarea pe viaţă, atunci nu va mai putea fi stabilit acelaşi 
maximum pentru infracţiunea de jaf armat, dat fiind că nivelul de pericol social este mai 
mic comparativ cu cel al infracţiunii de omor. În continuare, dacă maximumul de pedeapsă 
pentru tâlhărie calificată este stabilit la 20 de ani de închisoare, atunci această pedeapsă 
nu va mai putea fi impusă în cazul altei infracţiuni cu pericol social mai mic decât tâlhă- 
ria calificată (Posner: 1992, p. 29). Posner vrea să spună că, respectând ierarhia nive- 
lului de pericol social, clementa cu privire la cele mai grave tipuri de fapte ar duce la o 
clemenţă generală exagerată şi pentru alte fapte. Acest argument este discutabil, deoarece 
marjele de pedeapsă fluctuează de la caz la caz, în funcţie de maximumul general. 

Atât argumentele lui Posner, cât şi cele prezentate de Becker rămân la nivel teoretic, 
în lipsa unor date cantitative care să ateste capacitatea de descurajare a pedepsei capitale. 
Studiile empirice care au tratat această temă au obţinut rezultate divergente. Thorsten 
Sellin a concluzionat că efectul de descurajare al pedeapsei cu moartea nu-l depăşeşte pe 
cel al pedepsei cu închisoarea pe viaţă. Economistul Isaac Ehrlich a estimat probabilita- 
tea că „o execuţie in plus pe an în perioada avută în vedere (1933-1969) duce la o des- 
curajare de 7-8 crime în medie pe an” (Baldus şi Cole: 1975, p. 170). Dată fiind o 
ipoteză despre un raport de cauzalitate, o analiză statistică poate determina dacă ipoteza 
corespunde sau nu experienţei anterioare. Atât Sellin, cât şi Ehrlich au testat ipoteza că 

pedeapsa capitală descurajează comiterea crimelor. Ambii cercetători au utilizat în demer- 
sul lor ameninţarea pedepsei cu moartea ca variabilă şi au comparat această variabilă cu 
rata omorurilor în SUA. Metodele statistice folosite au fost diferite. Implicit, şi conclu- 
ziile au fost diferite. 

Sellin a folosit o metodă bazată pe corespondenţă (matching technique), prin care a 
selectat grupuri de state vecine şi cu asemănări importante sub aspectul organizării soci- 
ale, populaţiei şi condiţiilor socioeconomice. În fiecare grup, cel puţin unul dintre state 
abolise pedeapsa capitală, chiar dacă celelalte o reglementau. La fel, cel puţin unul o 
mentinuse, chiar dacă celelalte renuntasera la ea. Ulterior, Sellin a comparat rata omu- 
ciderilor pentru intervalele 1920-1955 şi 1920-1962 în statele abolitioniste şi în statele 
retentioniste în cadrul fiecărui grup şi a descoperit că nu există diferente semnificative 
sau sistematice între ratele de infractionalitate ale celor două sisteme. De aici a ajuns la 
concluzia că efectul execuțiilor asupra ratei omuciderilor nu poate fi stabilit cu acuratețe, 
fiind insesizabil. Spre deosebire de Sellin, Ehrlich s-a concentrat asupra relaţiei dintre 
rata omorurilor şi riscul execuţiei (constând în numărul de persoane găsite vinovate de 
comiterea infracţiunii de omor şi care au fost ulterior executate), dar raportându-se la 
întregul teritoriu, fără a împărţi statele în subgrupe. Ehrlich a comparat apoi diferenţa 
dintre rata omorurilor şi riscul execuţiei pentru perioada 1933-1969 şi a descoperit o 
corelaţie pozitivă simplă între modificările suportate de rata omorurilor şi schimbările în 
cadrul variabilei riscului execuţiei. Creşterea riscului de execuţie era asociat cu o scădere 
a ratei omorurilor. Ulterior însă, folosind regresia multiplă prin controlarea influenţei 
exercitate de alte variabile asupra ratei omorurilor, relaţia dintre cele două a devenit 
negativă. Mai precis, Ehrlich a estimat că raportul dintre o execuţie şi potentialele vieţi 
salvate este de 1 la 8, în perioada 1933-1967, în SUA. Este adevărat că Ehrlich are o 
abordare statistică mai sofisticată decât Sellin, dar acest fapt nu scuteşte designul cerce- 
tării de anumite defecte. Există multe întrebări care ar putea fi studiate cu mai multă 
acuratețe prin metode mai simple. Efectul de descurajare al pedepsei capitale este, în 
sine, una dintre aceste întrebări. Ambele cercetări au încercat să controleze cât mai bine 
variabilele (Sellin prin metoda optimă sau marching method şi Ehrlich prin analiza regre- 
siilor multiple), dar acest lucru nu le-a scutit de omiterea anumitor variabile sau de 
calcularea lor deficitară, cu repercusiuni asupra rezultatelor observate. Pentru ca nişte 
rezultate statistice să fie credibile, ecuaţia trebuie să includă toate variabilele care afectează 
în mod semnificativ rata omorurilor. Omiterea unei variabile importante nu numai că nu 
permite modelului să explice în totalitate evoluţia ratei omorurilor, ci distorsionează 
efectele variabilelor deja incluse (Baldus şi Cole: 1975, pp. 173-183). 

Problema este că aceste ipoteze pornesc de la asumptia că probabilitatea de arestare 
şi condamnare este de 100%. Dacă aceasta nu este de 100% şi, evident, în realitate ne 
aflăm în acest caz, individul nu va compara doar costurile implicate de atragerea vecto- 
rului coercitiv al statului, ci va interpreta această pedeapsă în relaţie cu probabilitatea de 
a fi prins (Posner: 1992, p. 240). Din acest motiv, nici Becker şi nici Posner nu susţin faptul 
că s-ar putea demonstra exhaustiv prin econometrie că pedeapsa cu moartea descurajează 
crimele în mod decisiv. Nu putem să credem că economia sau oricare altă disciplină a 
identificat cauzele ce determină creşterea ratei omorurilor cu suficientă acuratețe. De aceea, 
Bowers şi Pierce susţin că Ehrlich probează doar în mod iluzoriu descurajarea în cadrul 
pedepsei capitale, deoarece, în pofida metodei statistice sofisticate, datele sunt incomplete, 
din cauza omiterii unor variabile esenţiale (Bowers şi Pierce: 1975, p. 187). Luarea lor 

în calcul duce la invalidarea rezultatelor. În concluzie, descurajarea nu se află într-o rela- 
tie exclusivă de proportionalitate inversă cu severitatea pedepsei. Scăderea ratei infracti- 
unilor nu se va produce automat doar dacă asprimea pedepsei este suficient de mare. 
Potenţialul infractor va evalua costurile raportându-se în primul rând la posibilitatea de a 
fi prins şi pedepsit şi în al doilea rând la pedeapsă. 

De aici rezultă şi o critică esenţială la adresa abordării economice a dreptului penal: 
modelele formulate sunt logice şi caracterizate de acuratețe in plan teoretic, dar cores- 
pondenta lor cu realitatea este dificil de probat. Chiar şi în contextul in care asumptia de 
raționalitate ar fi validă, modul în care se combină variabilele este greu de estimat. În 
subcapitolul următor explorăm tema criticilor la adresa abordării economice a dreptului 
şi trasăm concluziile. 


10.5. Abordarea economică a dreptului : 
critici şi concluzii 


Există critici bine argumentate la adresa abordării economice a dreptului. În primul rând, 
aşa cum rezultă din subcapitolul anterior, corespondenţa dintre realitate şi modelele teo- 
retice formulate de economişti este precară, aspect favorizat de utilizarea asumptiilor 
simplificatoare cu care operează abordarea economică. Cel mai relevant exemplu este premisa 
infractorului raţional. În al doilea rând, abordării economice i se reproşează absenţa dimen- 
siunii etice şi atenţia îndreptată exclusiv spre maximizarea beneficiilor şi reducerea costurilor. 
În al treilea rând, metoda utilizată de economişti este criticată pentru incapacitatea de a 
demonstra fără echivoc dacă asprimea pedepsei are cu adevărat un efect de descurajare 
care să merite să fie luat în calcul pentru stabilirea normelor referitoare la pedeapsă. 
Înainte de a prezenta argumentele din spatele acestor critici este necesar să subliniem 
următoarea distincţie : perspectivele din care este privit dreptul de jurist şi de economist 
sunt diferite. Pentru jurist, dreptul este un ansamblu de proceduri şi norme, iar preocu- 
parea sa primordială vizează efectul pe care sentinţa îl va avea asupra părţilor aflate în 
litigiul concret. Pentru economist, dreptul este un sistem de stimulente, în sensul că 
designul şi conţinutul legilor afectează deciziile potentialelor parti într-un litigiu, înainte 
de existenţa unui raport juridic concret care să fie dedus instanţelor. Prin puterea pe care 
o posedă asupra sentintelor şi legilor, judecătorul şi, respectiv, legiuitorul influenţează 
redistribuirea resurselor (Veljanovski : 2006, p. 58). Conform viziunii legaliste (Bârsan : 2008), 
normele ce reglementează răspunderea delictuală nu trebuie să maximizeze eficienţa, ci este 
necesar să îndeplinească funcţia reparatorie ce vizează repararea prejudiciului în cazul unui 
delict. Este indicat să fim atenţi la diferenţa de obiectiv şi de perspectivă atunci când 
urmărim criticile la adresa abordării economice, pentru a avea o înţelegere clară şi obiectivă. 
Ceea ce justifică abordarea economică este premisa că individul este raţional, iar acest 
tip de comportament îi determină deciziile. Raportându-se la cadrul legal, el va acţiona 
întotdeauna in interes propriu. Cu toate acestea, asumptia de bază a abordării este o 
simplificare forţată (Veljanovski: 2006, p. 58). Veblen subliniază că nu se poate pune 
semnul de egalitate între om şi „calculator”. În plus, o alegere raţională presupune o 

anumită putere de calcul şi informaţii complete şi accesibile (Veblen: 1919, p. 73). În 
sprijinul acestei critici adăugăm două argumente. Pe de o parte, în special în cazul drep- 
tului penal, există infracţiuni comise sub impulsul unor emoţii puternice, care nu mai lasă 
loc unei judecăţi raţionale a costurilor şi a beneficiilor şi nici măcar a riscului asumat. 
Un criminal nu ucide întotdeauna pentru a maximiza utilitatea, iar comportamentul său 
raţional capătă sens cel mult în cazul crimelor premeditate. Nu puţine sunt omorurile 
săvârşite din cauza unor tulburări emoţionale sau a unei provocări din partea victimei. 
Evident, nici măcar nu se pune problema includerii omorurilor din culpă în categoria 
infracţiunilor „raţionale”. Rezultă că asumptia infractorului rational este doar o ficţiune, 
utilă în configurarea modelului economic, dar nevalidată empiric. Acest sprijin empiric 
lipseşte chiar şi din literatura de specialitate din SUA, unde acest domeniu a început să 
se dezvolte încă din anii 1960. Pe de altă parte, deşi există (cel puţin în dreptul românesc) 
principiul publicităţii legii, nu toţi posibilii infractori şi nici toţi cei implicaţi în raporturi 
civile nu cunosc normele şi, chiar dacă le cunosc, nu le înţeleg suficient de bine încât să 
poată calcula în toate situaţiile repercusiunile nerespectării lor. 

Replica susținătorilor abordării economice la critica folosirii unor modele care sim- 
plifică exagerat realitatea este că, aşa cum modelele trebuie să se bazeze pe asumptii, 
asumptiile, prin natura lor, sunt nerealiste şi doar astfel de generalizări pot face predic- 
tiile posibile. Milton Friedman considera că singurul mod de a evalua corect o teorie este 
să observăm dacă predicțiile ce rezultă din ea sunt validate empiric, nu dacă asumptiile 
ei sunt suficient de realiste (Veljanovski : 2006, p. 56). Dar nici acest lucru nu este sufi- 
cient demonstrat. 

Cea mai importantă critică la adresa abordării economice a dreptului vizează absenţa 
dimensiunii etice. Abordarea economică a fost descrisă ca o analiză „dezumanizantă, 
hedonistă şi mecanică a normei legale”, în care totul este gândit strict în termeni de 
costuri şi benficii şi folosind un limbaj specific pieţei. Orice devine obiect şi are un preţ 
(Veljanovski: 2006, p. 58). Însuşi dreptul la viaţă este, în cazul pedepsei capitale, un 
termen într-o ecuaţie utilitaristă, iar sacrificarea lui devine justificabilă statistic, ignorând 
drepturile fundamentale. Mai mult, nu există o validare concludentă nici a studiilor şi 
datelor statistice care admit pedeapsa capitală şi susţin efectul său descurajator, cercetă- 
rile oferind rezultate contradictorii. Opozantii abordării susţin că metoda utilizată de 
economişti are, în acest caz, importante minusuri, precum existenţa unor erori de măsu- 
rare şi de interpretare a rezultatelor, având drept principală cauză omisiunea de a lua în 
calcul toate variabilele care afectează comportamentul criminal (chiar şi în cazul în care 
infractorul ar fi rational) (Valjenovski: 2006, p. 60). 

Încercând să ne situăm pe o poziţie neutră, în acest capitol am oferit o imagine de 
ansamblu teoretică a modului în care economiştii abordează domeniul juridic. În demer- 
sul nostru, am încercat să punctăm mai întâi contribuţiile decisive ce au dat naştere 
acestui curent de cercetare, axându-ne pe două dintre cele mai importante ramuri juridice : 
dreptul civil şi dreptul penal. Datorită întinderii deosebite a dreptului civil, ne-am limitat 
atenţia la materia contractelor, a repartizării şi a exercitării dreptului de proprietate privată, 
precum şi a răspunderii civile delictuale. Din aceleaşi considerente de spaţiu, analiza 
economică a dreptului penal a tratat modelul infractorului ca actor raţional şi modele de 
design al legii penale (în funcţie de criterii economice), atunci când obiectivul este des- 
curajarea comiterii unor infracţiuni. Parcurgând atât conţinutul teoriilor ce conturează 
abordarea economică a dreptului, cât şi argumentele criticilor care le combat, considerăm 
că finalitatea abordării economice şi a celei legaliste sunt fundamental distincte, dar există 

o posibilă complementaritate între ele, condiţionată doar de validarea empirică a cerce- 
tărilor realizate de economişti. Costul, eficienţa şi descurajarea rămân unelte posibil utile 
pentru legiuitor şi judecător, care, menținându-și loialitatea faţă de dimensiunea etică, 
pot lua în calcul în decizia lor, pentru o imagine mai exactă, şi argumentele pragmatice 
propuse de economist. Abordarea ecogomică redă dreptului, în ciuda numeroaselor ei 
lacune, câteva întrebări legitime şi oferă câteva propuneri de soluţii. 

Capitolul 11 


Gen şi alegere raţională: 
abordarea economică a familiei 


Andreea Molocea’*, Miruna Pantel 


Rezumat: Începând cu anii 1950-1960, economia neoclasică şi-a extins domeniul de 
cercetare, invadând teritorii ocupate anterior de alte discipline. O astfel de expansiune 
a avut loc şi în ceea ce priveşte subiecte precum căsătoria, divorţul sau diviziunea 
muncii în cadrul familiei. În cadrul acestui capitol vom prezenta o parte dintre cerce- 
tările lui Gary S. Becker în privinţa acestor teme şi vom formula criticile feministe la 
adresa acestor teorii. Capitolul are următoarea structură: în primul rând, vom prezenta 
teoriile lui Becker vizând temele anterior indicate; în al doilea rând, vom formula 
argumentele feministe privind neajunsurile abordării beckeriene în particular (analiza 
variabilelor ignorate local de modelele lui Becker) şi ale abordării economice în gene- 
ral (probleme metodologice generale ale abordării). 


11.1. Introducere 


În acest capitol analizăm abordarea teoriei alegerii raţionale a familiei. Ne concentrăm 
asupra a trei aspecte ale acesteia, aşa cum au fost ele tratate de Gary S. Becker: căsă- 
toria, diviziunea muncii şi divorţul. Câştigător al Premiului Nobel (1992) pentru „extin- 
derea domeniului teoriei economice către aspecte ale comportamentului uman anterior 
studiate de alte discipline din ştiinţele sociale, cum ar fi sociologia, demografia şi 
criminologia”!, Becker este autorul care a avut probabil cea mai mare influenţă şi con- 
tributie la studiului familiei şi la extinderea modelului economic in alte domenii decât 
cele tradiţionale. Teoriile sale au primit critici suficiente, mai ales din partea sociologilor 
şi a teoreticienelor feministe, dar au fost şi baze pentru dezvoltarea unor noi cercetări 


*  Beneficiară a proiectului „Burse Doctorale pentru o Societate Sustenabilă”, proiect cofinantat 
de Uniunea Europeană prin Fondul Social European, Programul Operaţional Sectorial Dezvoltarea 
Resurselor Umane 2007-2013. 

1. Comunicat de presă al Academiei Regale de Ştiinţe din Suedia, 13 octombrie 1992: http:// 
www.nobelprize.org/nobel_prizes/economics/laureates/1992/press.html, accesat în 11.02.2013. 

interdisciplinare. Privind criticile care i se aduc lui Becker, Pollack (2002) sublinia că 
este necesară trasarea unei distincţii: pe de o parte, se pot critica asumpţiile specifice 
ale fiecărui model (0 critică locală), pe de altă parte, se poate critica abordarea economică 
în întregime (o critică generală). Pornind de la această observaţie, capitolul de faţă vizează 
atât prezentarea teoriilor lui Becker, cât şi criticarea locală şi generală a acestor teorii. 
Încercăm prin această organizare a capitolului să oferim o imagine cât mai exactă asupra 
abordării economice a familiei şi a criticilor feministe ale acestor abordări. 


11.2. Abordarea economică a familiei. Gary Becker 


Ca orice cercetător din domeniul ştiinţelor sociale care are ca obiect de studiu familia, 
şi eu trebuie să mă pozitionez în relaţie cu Gary Becker. 


(Pollack: 2002, p. 3) 


Studiul economic al comportamentului uman începe prin asumarea unei abordări indivi- 
dualiste şi a unei concepţii unitare despre raționalitatea actorilor. În termenii lui Becker 
(1994: p. 15), „întregul comportament uman poate fi văzut ca o serie de participanţi care 
îşi maximizează utilitatea pornind de la un set stabil de preferinţe şi care acumulează o 
cantitate optimă de informaţii şi alte intrări într-o varietate de pieţe”. Pornind de la aceste linii 
generale ale abordării economice, Becker analizează atât teme tradiţionale ale economiei 
neoclasice, cât şi teme exotice (în acel moment), precum fertilitatea, căsătoria, divorţul, 
infractionalitatea, discriminarea minorităţilor şi dependenţa. Dintre acestea, aşa cum 
aminteam mai sus, datorită impactului lor de gen, le vom aborda doar pe primele trei. 
Principii precum maximizarea utilității sau calculul cost-beneficiu, specifice compor- 
tamentului actorului raţional pe piaţă, se regăsesc conform lui Becker şi în fundamentarea 
alegerilor făcute în afara pieţei, cum sunt, de exemplu, alegerile pe care bărbaţii şi femeile 
le fac atunci când decid să se (re)căsătorească, să îşi împartă sarcinile în familie, să divor- 
teze etc. Indiferent de tema abordată, asumpţiile analizei economice beckeriene rămân 
aceleaşi: 1) indivizii maximizează utilitatea indiferent dacă sunt altruişti, egoişti, loiali, 
răzbunători sau masochisti; 2) indivizii acţionează orientându-se către viitor şi se pre- 
supune că acţiunile lor sunt consecvente de-a lungul timpului; 3) acţiunile lor sunt 
constrânse de resurse limitate de timp şi de venit, de memorie imperfectă, de oportuni- 
tăţile (sau lipsa acestora) din economia din care fac parte (Becker: 1993a, p. 386). 
Utilizarea unor astfel de parametri metodologici în contexte precum familia sau capi- 
talul uman au generat, pentru început cel puţin, neîncredere. Oamenii erau trataţi ca nişte 
„maşini” care fac alegeri conform unor sisteme logice şi matematice, iar subiecte precum 
învăţământul erau abordate pentru întâia oară în termeni de investiţie şi eficienţă - şi nu 
în termenii obişnuiţi, de experienţă culturală. Această abordare asupra comportamentului 
uman (anterior considerat noneconomic) a câştigat însă teren. Educaţia şi sănătatea indi- 
vizilor au început să fie privite ca investiţii personale, remodelând inclusiv modul în care 
guvernele au abordat politicile publice cu privire la stimulările legate de creşterea pro- 
ductivitatii cetăţenilor angajaţi. Un alt efect al acestei abordări este unul de tip explicativ. 
De exemplu, în cadrul discuţiilor despre familie ca instituţie, abordarea permite explicarea 

declinului acesteia şi a altor pierderi din sectorul privat (ce ţin de rolul tradiţional al 
femeii ca soţie, mamă, gospodină) prin prezenţa tot mai semnificativă a femeilor pe piaţa 
muncii şi prin aportului lor la economia statului. Femeile încep să investească în propria 
educaţie pentru o slujbă mai bine plătită, având acces din ce în ce mai larg în sfera 
publică : „Teoria capitalului uman oferă o interpretare provocatoare a ceea ce se numeşte 
diferenţă de gen (gender gap) în câştiguri. În mod tradiţional, femeile au fost mult mai 
predispuse decât bărbaţii în a lucra cu normă redusă şi cu intermitențe, deoarece ele se 
retrag de pe piaţa muncii după ce nasc. Drept rezultat, ele aveau mai puţine stimulente 
în a investi în educaţie şi training pentru a-şi îmbunătăţi câştigurile şi abilităţile de la 
locul de muncă. În ultimii 25 de ani [acum aproximativ 45 de ani] acest lucru s-a schim- 
bat” (Becker: 1993b, p. 39). Aceste schimbări sunt datorate micşorării numărului mem- 
brilor familiei, creşterii ratei de divorţ, emancipării femeilor (fapt ce a adus politici şi 
legislaţie privind accesul în mediile universitare şi apoi pe piaţa muncii a femeilor, 
nondiscriminarea etc.) şi lărgirii sectorului de servicii (care sunt predominant feminizate). 

Becker recunoaşte limitele abordării economice?. O primă limită menţionată priveşte 
faptul că aceasta nu duce la o înţelegere a tuturor tipurilor de comportamente umane. Cu 
toate acestea, subliniază că „succesul limitat este rezultatul efortului limitat, şi nu al 
lipsei de relevanţă” (Becker: 1994, p. 8). Altfel spus, chiar dacă abordarea economică 
nu a reuşit până în acest moment să explice sau să prezică anumite comportamente umane, 
aceasta nu înseamnă că nu este capabilă să ofere explicaţii sau predicții, ci că nu s-a depus 
un efort sistematic şi nu s-a urmărit utilizarea ei în acest sens: „Modelul alegerii raţionale 
este cea mai promițătoare bază de care dispunem în prezent pentru a avea o abordare 
unificată a analizei lumii sociale de către cercetători din diferite domenii ale ştiinţelor 
sociale” (Becker: 1993b, p. 403). 

Mai mult, Becker (1974b) susţine relevanta crescută a teoriei economice pentru studiul 
familiei. Admite că teoria economică poate suferi schimbări, dar acest lucru nu presupune 
că raţionamentul economic nu mai poate fi aplicat în alte domenii, cum este, spre exem- 
plu, cel al familiei. Dimpotrivă, susţine Becker, odată cu evoluţia teoriilor economice, se 
îmbunătăţeşte şi aplicabilitatea modelului economic asupra familiei, „din aceleaşi motive 
pentru care teoria economică de astăzi are mai multă legătură [cu familia] decât avea 
teoria economică în anii 1900” (Becker: 1974b, p. 317). El subliniază că dincolo de 
limitele şi posibilităţile de îmbunătăţire, „abordarea economică este atotcuprinzătoare, 
aplicabilă întregului comportament uman” (Becker: 1994b, p. 7). Cu toate că abordarea 
economică a comportamentului uman construieşte o teorie a alegerii individuale, nu este 
exclusiv preocupată de indivizi, fiind un punct de plecare pentru decizii politice, după 
cum afirmă chiar Becker: „Utilizează teoria la nivel micro ca pe un instrument puternic 
pentru a deriva din ea implicaţii privind grupuri sau un nivel macro. [...] teoria aduce în 
față implicaţii la nivel macro care sunt de interes pentru cei care fac politici publice şi 
pentru cei care cercetează diferenţele dintre ţări sau culturi” (Becker: 1993b, p. 402). 
Acest lucru lărgeşte funcţia explicativă atribuită de Becker acestui model. 


2. Gary Becker este conştient de limitele abordării economice pe care se bazează analizele sale şi 
care pleacă de la premisa că indivizii sunt rationali, el afirmând acest lucru în cadrul discursului 
pentru Premiul Nobel: „Munca mea‘poate părea uneori că presupune prea multă raționalitate, 
dar cred că a fost un antidot pentru toate cercetările extensive care nu au creditat oamenii cu 
suficientă raționalitate” (Becker: 1993b, p. 402). 

În continuare vom prezenta modul în care este folosit modelul economic pentru a 
explica, pe de o parte, alegerea indivizilor de a se căsători şi de a divorța şi, pe de altă 
parte, diviziunea muncii în cadrul familei. 


11.2.1. O teorie economică a căsătoriei 


În teoria sa asupra căsătoriei, Gary Becker consideră familia cea mai veche instituţie, 
instituţia fundamentală care stă la baza societăţii (Becker: 1993b, p. 395). El (1993a 
[1981]) analizează nu doar familiile moderne din societăţile occidentale, ci şi pe cele din 
alte culturi, încercând să creeze un model complex de analiză. Acest tip de analiză este 
util deoarece are implicaţii asupra comportamentului familiei. Teoriile privind compor- 
tamentul familiei sunt necesare pentru a înţelege inegalitatile si creşterea/descreşterea 
acesteia ca instituţie şi, mai mult, pentru a înţelege efectele politicilor publice asupra 
acestor fenomene (Becker şi Tomes: 1986, p. S33). Prin utilizarea modelului economic, 
aceste cercetări sunt în primul rând explicative. Ele încearcă să ofere noi direcţii cu pri- 
vire la schimbările prin care instituţia familiei trece de câteva decenii, precum declinul 
numărului membrilor în familie, creşterea ratei de divorţ şi, în consecinţă, a numărului 
familiilor monoparentale etc. În contextul degradării familiei ca instituţie tradiţională aşa 
cum era considerată la începutul secolului XX, o preocupare aparte o reprezintă intrarea 
femeilor pe piaţa muncii într-un număr din ce în ce mai mare (incusiv a mamelor care 
au copii în întreţinere acasă). Acest fenomen - o urmare a mişcărilor de emancipare a 
femeilor şi a celor feministe - este o cauză a ceea ce Becker numeşte „declinul familiei”, 
considerând că „a redus contactul copiilor cu propriile mame şi a ascuţit conflictul dintre 
sexe atât în mediul de angajare, cât şi în căsnicie. Declinul rapid al ratei naşterilor a redus 
mărimea familiei şi a contribuit la creşterea ratei de divorţ şi la intrarea femeilor pe piaţa 
muncii. Invers, creşterea numărului divorturilor şi a participării pe piaţa muncii a redus 
dorinţa de a avea o familie numeroasă” (Becker: 1993a [1981], p. 1). 

Becker îşi construieşte abordarea teoretică a căsătoriei plecând de la ideea că diferen- 
tele biologice dintre femei şi bărbaţi sunt cele care creează diferenţele culturale. Prin 
urmare, bărbaţii şi femeile aleg să se căsătorească pentru a-şi completa specializările 
(dictate de funcţiile biologice, adică cele reproductive) şi pentru a-şi maximiza în acest 
mod bunăstarea personală. Becker susţine că datorită funcţiei reproductive ce aparţine 
femeilor, ele sunt mai predispuse să aleagă forma contractuală a căsătoriei pentru o mai 
mare protecţie: „De vreme ce femeile căsătorite s-au specializat în naşterea copiilor şi 
în alte activităţi domestice, ele au revendicat contracte pe termen lung de la soţii lor 
pentru a le proteja de abandonul acestora şi de alte adversităţi. Cu alte cuvinte, toate 
societăţile au dezvoltat protecţie de lungă durată pentru femeile căsătorite ; putem afirma 
că o căsătorie înseamnă un angajament pe termen lung între un bărbat şi o femeie” 
(Becker: 1993a, p. 30). 

Cu privire la acest subiect, lucrarea reprezentativă este „A Theory of Marriage” 
(1973/1974a). Aici, Gary S. Becker foloseşte modelul economic pentru å răspunde la 
întrebări precum : de ce aleg indivizii să se căsătorească? Cum îşi selectează indivizii 
partenerii? Modelul construit de Becker este simplu, cu doi indivizi, M şi F, care trebuie 

să hotărască dacă se căsătoresc sau rămân singuri”. În cadrul acestui model, se porneşte 
de la presupunerea că cei doi vor alege căsătoria atunci când utilitatea lor - care depinde 
de bunurile şi serviciile dobândite în cadrul gospodăriei, şi nu de pe piaţă - va creşte. În 
cadrul căsătoriei, maximizarea utilității presupune maximizarea sumei de bunuri şi servicii 
produse în cadrul gospodăriei (Z), care pot fi reprezentate de copii, proprietăţi, maşini etc. 
Pentru maximizarea lui Z se presupune că fiecare membru al familiei este dispus să coopereze 
şi să îşi împartă timpul între activităţi de piaţă (definite în cadrul teoretic beckerian drept 
activităţile din sfera publică) şi activităţi nespecifice pieţei (cele din sfera privată). 
Alocarea timpului între aceste două tipuri de activităţi diferă între persoanele singure şi 
cele căsătorite, această diferenţă depinzând, pe de o parte, de nivelul de flexibilitate al 
substitutiei* între bunurile şi serviciile de pe piaţă - timpul alocat de M şi timpul alocat 
de F - şi, pe de altă parte, de diferenţele de salarii de pe piaţă. Astfel, conform lui Becker, 
femeile singure vor munci mai mult decât femeile căsătorite şi bărbaţii căsătoriţi, mai 
mult decât cei singuri (Becker: 1974a, pp. 300-303). 

Aşadar, Becker formulează următoarea condiţie pentru ca două persoane să se căsă- 
torească : beneficiile lor ca persoane căsătorite trebuie să fie mai mari sau egale cu 
productivitatea lor maximă ca persoane singure. Presupunând că productivitatea familiei 
este reprezentată de totalul veniturilor celor doi, rezultă că o condiţie pentru alegerea 
căsătoriei în defavorea celibatului este ca productivitatea celor două persoane căsătorite 
să fie mai mare sau egală cu suma productivitatilor lor ca persoane singure (Becker : 
1974a, p. 304). Potrivit lui Becker, „explicaţia evidentă pentru care femeile şi bărbaţii 
se căsătoresc se regăseşte în dorinţa de a creşte propriii copii şi atracţia fizică şi psihică 
dintre sexe, nimic nedeosebind o gospodărie cu persoane căsătorite de o gospodărie cu 
persoane singure sau cu membri de acelaşi sex, ca prezenţa, fie ea şi indirectă, a copiilor” 
(Becker: 1974a, p. 304). 

Numărul copiilor, timpul alocat pentru creşterea lor, toate acestea sunt stabilite din 
perspectiva lui Becker prin calcule economice. Spre exemplu, aplicând principiul cererii 
şi ofertei“ pentru stabilirea numărului de copii, rezultă că o creştere a preţului (resursele 
necesare“ pentru a creşte un copil) determină o scădere a cererii - alegerea părinţilor de 
a face copii. Dacă ne raportăm la timp ca resursă limitată, cu cât timpul indivizilor este 
mai valoros pe piaţa muncii, cu atât preţul implicat de utilizarea lui în gospodărie este 
mai mare, deci ei vor alege să aibă un număr de copii redus. Becker susţine că indiferent 
dacă este vorba despre preţuri în termeni monetari sau nemonetari, acestea sunt instru- 
mentele care măsoară costul avantajos al utilizării resurselor limitate : abordarea econo- 
mică va avea acelaşi răspuns pentru ambele tipuri de preţuri. Acest lucru însemnă că 
mărirea preţului unui bun (în termeni monetari sau nemonetari) va avea ca efect reduce- 
rea consumului acelui bun (Becker: 1994, pp. 6-7). 

Cadrul teoretic dezvoltat de modelul de analiză beckerian merge mai departe şi explică 
modul de alegere a partenerilor pentru căsătorie. Continuând logica modelului economic 
deja prezentat, Becker susţine că mecanismele de selecţie ale partenerului/partenerei sunt 


3. La acest moment, prin căsătorie Becker se referă la acţiunea de a împărţi aceeaşi gospodărie 
(Becker: 1974a, p. 301). 

4. Mai exact, în ce măsură timpul petrecut pe piaţă de M poate fi înlocuit de timpul petrecut de F, 

fără a diminua utilitatea totală a familiei. 

Când preţul creşte, cererea scade. 

Resurse care nu se limitează doar la cele de natură financiară, ci şi de timp, disponibilitate etc. 


Di 

asemănătoare celor din piaţă. Astfel, el complică modelul pentru a-l aduce cât mai aproape 
de realitate: nu îi mai are în vedere doar pe M şi F care vor să se căsătorească, ci mai 
mulţi M şi F care trebuie să calculeze 1) dacă este eficient să se căsătorească şi 2) cu 
cine este eficient să se căsătorească. Rezultă de aici că pe piaţa căsătoriilor este maximi- 
zat nu câştigul din căsătorie comparat cu alternativa de a rămâne singur, ci câştigul 
căsătoriei respective comparat cu toate celelalte căsătorii (Becker: 1974a, p. 310). Aşadar, 
asumptiile care stau la baza modelului economic al căsătoriei al lui Becker sunt următoa- 
rele: „1) fiecare persoană încearcă să-şi găsească un partener care să-i maximizeze 
bunăstarea, măsurată în consumul de bunuri produse în cadrul gospodăriei şi 2) echilibrul 
pentru piaţa căsătoriilor este atins atunci când niciun individ nu ar putea să-şi schimbe 
partenerul şi să fie într-o situaţie mai bună” (Becker : 1974a, p. 326). Teza principală a lui 
Becker asupra alegerii de a se căsători a indivizilor este că beneficiul de a intra într-o relaţie 
de căsătorie depinde direct proporţional de veniturile lor, de diferenţele dintre veniturile 
lor şi de nivelul factorilor nonpiaţă, cum ar fi frumuseţea sau educaţia (Becker: 1974a, p. 310). 

În logica prezentată mai sus sunt incluşi în teoria lui Becker asupra căsătoriei şi alti 
factori, precum sentimentele de dragoste sau grijă. Având în vedere că a iubi pe cineva 
înseamnă a avea sentimente de grijă faţă de acea persoană, Becker se concentrează asupra 
elementului grijă, care implică - atunci când este mutual şi deplin - o împărţire echitabilă 
a utilităţilor şi a resurselor în căsătorie. „Grija determină creşterea venitului total al 
familiei faţă de producţia totală, prin reducerea costurilor politice şi prin creşterea impor- 
tantei resurselor familiei” (Becker: 1974a, partea a II-a, p. $14). Cu alte cuvinte, grija 
reduce nevoia de a politiza (de a împărţi şi a negocia resursele comune) de vreme ce, 
dacă M ţine la F, atunci acesta nu va încerca să fure din resursele partenerei sale pentru 
că acest lucru ar însemna să fure de la el însuşi. Atunci când M ţine suficient de mult la 
F încât să îi transfere acesteia unelte de productie/beneficii materiale, F nu mai are nevoie 
să negocieze consumul pe care M îl face din acele productii/beneficii, deoarece ei nu sunt 
nevoiţi să împartă resursele în funcţie de producţia pe care au făcut-o în familie. Atunci 
când două persoane împărtăşesc sentimente una faţă de cealaltă, acestea îi determină să 
tind la celălalt ca la sine însuşi şi să aibă în consecinţă un comportament altruist care 
duce la maximizarea venitului familiei şi la împărţirea echitabilă a producţiei familiei. În 
altă ordine de idei, precizează Becker (1974a), o căsătorie bazată pe grijă are mai puţine 
resurse pierdute (alocări sau conturi diferite), iar producţia familiei este mai puţin divi- 
zibilă între membri, deoarece ea devine în sine un produs al acesteia. Pe de altă parte, 
atunci cand M alocă mai multă grijă faţă de F şi îi transferă mai multe resurse, F poate 
tinde să prevină aceste transferuri din partea lui M şi se creează un dezechilibru al pro- 
ductiei. Becker afirmă că, atunci când grija şi iubirea unuia dintre parteneri este mai mare 
decât a celuilalt, situaţia devine similară celei în care grija şi iubirea nu există, acest 
dezechilibru afectiv creând în timp o diviziune a productivităţii totale a familiei (Becker : 
1974a, p. 331). 

Productivitatea şi eficienţa familiei ca scop în sine al acesteia reprezintă subiectul 
central al teoriei beckeriene asupra familiei. Aşa cum am menţionat mai sus, potrivit lui 
Becker, pentru maximizarea productivităţii în cadrul familiei, fiecare membru al acesteia 
trebuie să fie dispus să coopereze şi să îşi împartă timpul între activităţi de piaţă şi acti- 
vităţi nespecifice pieţei. În continuare ne vom concentra asupra modului in care este 
realizată această împărţire a timpului în teoria lui Becker şi asupra importanţei genului 
în diviziunea muncii în cadrul familiei. 

11.2.2. Diviziunea muncii în cadrul familiei 


Teoria economică a familiei tratează timpul membrilor familiei ca resursă limitată şi 
consideră familiile atât consumatoare, cât şi producătoare de bunuri. Astfel, membrii 
familiei produc bunuri (în cadrul acesteia) folosindu-se de timpul lor şi de bunurile şi 
serviciile achiziţionate de pe piaţă (Becker: 1993a, p. 23). La fel ca oricare altă unitate 
de producţie, scopul principal al familiei este de a fi eficientă. Urmând modelul economic, 
o familie este eficientă atunci când ajunge la cel mai mare câştig posibil folosind minimul 
posibil de resurse. Astfel, deciziile din cadrul gospodăriei vor fi luate în aşa fel încât să 
se ajungă la cel mai bun rezultat posibil şi la cea mai mare funcţie de utilitate posibilă. 

Factorii care intră în calcul în luarea deciziilor în cadrul familiei sunt valoarea resur- 
selor şi posibilitatea de câştig. Copiii sunt un produs al familiei. În procesul de „produ- 
cere” al acestora sunt investite resursele anterior menţionate : timp, bunuri şi servicii 
achiziţionate de pe piaţă. Dacă revenim la ce presupune eficienţa economică, prin câştig 
înţelegem utilitatea totală a familiei, iar prin resurse, venitul sau posibilitatea de venit a 
fiecăruia şi timpul fiecăruia. Rezultă astfel următoarele : dat fiind că timpul alocat pentru 
un copil reprezintă un cost semnificativ în special pentru mamă, cum susţine Becker, şi 
dată fiind teoria cererii, rezultă că numărul copiilor va fi în relaţie invers proporţional 
cu valoarea timpului mamei - măsurată prin salariul ei dacă participă pe piaţa muncii. 
Folosindu-se de acest argument, Becker explică de ce femeile căsătorite petrec mai mult 
timp în activităţi nonpiaţă decât bărbaţii căsătoriţi. Femeile au salarii mai mici, de aici 
rezultă că valoarea timpului ca resursă pentru producţie este mai mică decât cea a bărba- 
tilor (Becker: 1974a, p. 318). Altfel spus, pentru „producţia copilului X” este necesară 
resursa de timp E (timp părinți) format din T, (timpul femeii) şi T, (timpul bărbatului). 
Dacă alegem să măsurăm valoarea timpului în nivelul salariului şi luăm în considerare 
că femeile câştigă în medie mai puţin decât bărbaţii, rezultă că, pentru a scădea costurile 
de producţie şi pentru ca familia să fie eficientă, trebuie utilizată mai degrabă resursa mai 
ieftină, T,. 

Cu toate acestea, Becker subliniază că motivul pentru care femeile au salariul mai 
mic este că nu petrec suficient de mult timp pe piaţa muncii. Astfel, se ajunge într-o 
situaţie aparent paradoxală : femeile au salarii mai mici pentru că nu petrec suficient de 
mult timp pe piaţa muncii şi nu petrec suficient timp pe piaţa muncii pentru că au salarii 
mai mici. Becker susţine că explicaţiile pot avea legătură fie cu discriminarea femeilor 
pe piaţa muncii, fie cu „specializarea lor” către activităţile nonpiaţă, legate de familie şi 
de creşterea copiilor (Becker: 1974b, pp. 318-319). 

Becker (1993a) atribuie diviziunea muncii în cadrul familiei parţial diferenţelor biologice, 
diferenţelor de experienţe şi diferitelor investiţii în capitalul uman. El se concentrează 
asupra diferenţelor de experienţe şi de investiţie atunci când analizează specializarea şi 
alocarea timpului în cadrul familiei şi pleacă iniţial de la premisa că indivizii sunt biolo- 
gic identici. De asemenea, presupune că indivizii aleg voluntar să investească resurse de 
timp, nu doar pentru a creşte productivitatea în cadrul familiei, ci pentru că toţi indivizii 
câştigă în mod egal din această creştere. El pleacă de la teorema că, pentru a avea o 
gospodărie eficientă, este necesar ca membrii acesteia să se specializeze fie în activităţile 
specifice pieţei, fie în activităţile specifice gospodăriei, în funcţie de avantajul comparativ — 
unde ar fi mai eficienţi, unde ar genera mai multă productivitate (Becker: 1993a, p. 33). 

În condiţiile în care câştigurile realizate în urma investiţiei în dezvoltarea capitalului 
specializat depind de numărul orelor alocate sectorului respectiv de specializare, membrii 
familiei care se specializează în domeniul pieţei au interesul să investească în dezvoltarea 
capitalului necesar pe piaţă şi niciun interes sau stimulent să investească în capitalul 
necesar gospodăriei. Acelaşi lucru se întâmplă şi în cazul membrilor specializaţi în acti- 
vitatile din cadrul gospodăriei: ei vor investi în capitalul necesar gospodăriei, fiind 
ineficient să investească în dezvoltarea capitalului necesar pieţei. Aşadar, menţionează 
Becker, diviziunea clară a muncii implicatăe de prima teoremă presupune o diviziune 
clară a alocării investiţiilor de capital. Astfel, Becker fomulează o a doua teoremă: „Dacă 
membrii unei gospodării au avantaje comparative diferite, un singur membru va investi 
atât în dezvoltarea capitalului uman specific pieţei, cât şi în capitalul uman specific gos- 
podăriei. Membrii care se vor specializa pe piaţă vor investi doar în dezvoltarea capita- 
lului uman specific pieţei, în timp ce membrii care se vor specializa în activităţile 
gospodăriei vor investi în dezvoltarea capitalului uman specific gospodăriei” (Becker: 
1993a, p. 34). O implicatie a acestei teoreme, evidenţiată de Becker, este că „diviziunea 
muncii în acumularea de capital specializat este cu atât mai mare cu cât diferenţele de 
alocare a timpului sunt mai mari” (Becker: 1993a, p. 34). 

În a treia teoremă privind diviziunea muncii în cadrul familiei, Becker oferă răspun- 
sul la întrebarea: există posibilitatea ca mai mulţi membri ai familiei să aibă acelaşi 
avantaj comparativ şi să investească atât în capitalul specific pieţei, cât şi în cel specific 
gospodăriei? Răspunsul lui Becker este negativ: cel mult un membru al unei gospodării 
eficiente poate investi atât în capitalul specific pieţei, cât şi în cel specific gospodăriei şi 
poate aloca timp ambelor sectoare de activitate (Becker: 1993a, p. 34). 

În a patra teoremă, Becker face referire la câştigurile derivate din această diviziune. 
Astfel, dacă funcţia producţiei de mărfuri are un profit cel puţin constant sau în creştere, 
atunci fiecare dintre membrii unei familii eficiente se va specializa complet fie în secto- 
rul pieţei, fie în domeniul gospodăriei şi va investi în capitalul specific fiecărui sector. 

Becker continuă analiza rolului diferenţelor dintre sexe asupra diviziunii muncii, mai 
exact al diferenţelor în ceea ce priveşte „producţia copiilor”. Conform autorului, datorită 
rolului mai mare al femeilor - „găzduire”, naştere, îngrijire - şi a faptului că au un 
interes mai mare ca investiţia biologică să dea randament, ele au ales să investească mai 
multe resurse de timp şi energie în îngrijirea copiilor. Prin urmare, femeile au un avantaj 
comparativ în activităţile ce ţin de gospodărie, rezultând că este mai eficient să se speci- 
alizeze în această direcţie: „Specializarea sarcinilor, precum diviziunea muncii dintre 
femei şi bărbaţi, implică o dependenţă a unora de alţii cu privire la anumite treburi. 
Femeile s-au bazat în mod tradiţional pe bărbaţi să aducă provizii, mâncare, adăpost şi 
protecţie, iar bărbaţii s-au bazat în mod tradiţional pe femei pentru a le purta şi creşte 
copiii şi pentru întreţinerea gospodăriei” (Becker: 1993a, p. 43). 

Date fiind teoremele prezentate anterior, rezultă două concluzii principale ale teoriei 
lui Becker despre diviziunea sexuală a muncii : 

1) într-o familie eficientă, femeile se vor specializa în activităţile de gospodărie, în 
timp ce bărbaţii se vor specializa în activităţile de piaţă ; aceasta implică cea de-a doua 
concluzie : 

2) într-o familie eficientă, femeile vor investi în capitalul uman specific gospodăriei, 
în timp ce bărbaţii vor investi în capital uman specific pieţei. 

Becker insistă asupra faptului că timpul bărbaţilor şi cel al femeilor nu sunt bunuri 
substituibile, având valori diferite în sectoare diferite. Prin urmare, o oră petrecută de o 
femeie pe piaţa muncii nu are aceeaşi valoare cu o oră petrecută de un bărbat pe piaţa 
muncii (vezi aici argumentul anterior privind diferenţele de plată). De asemenea, date 
fiind diferenţele biologice care duc la avantajul comparativ al femeilor şi, implicit, la 
specializarea lor în activităţile casnice, o oră petrecută de femei în cadrul gospodăriei nu 
va avea aceaşi valoare cu o oră petrecută de bărbaţi în cadrul gospodăriei”. Becker con- 
tinuă, explicând: „În majoritatea societăţilor, femeile căsătorite s-au specializat în naş- 
terea şi îngrijirea copiilor şi în anumite activităţi agricole, iar bărbaţii căsătoriţi - în lupte 
şi în munca de piaţă. Nu ar trebui să fie controversat să recunoaştem că explicaţia aces- 
tui fapt este o combinaţie între diferenţele biologice dintre femei şi bărbaţi - mai ales 
diferenţele privind capacitatea de a naşte şi a îngriji copii - şi cele legale, care discrimi- 
nează femeile pe piaţa muncii, în mare măsură prin condiţionări culturale” (Becker : 
1993b, p. 397). 

Până în acest moment al prezentării, modelul lui Becker are în vedere utilitatea între- 
gii familii, şi nu a fiecărui membru în parte. Pentru a arăta cum este distribuită utilitatea 
totală între membrii familiei, Becker construieşte modelul familiei plecând de la presu- 
poziţia că există un cap al familiei care „ţine suficient de mult la toţi ceilalţi membri 
pentru a le transfera resursele generale” (Becker: 1994, p. 279). Prin urmare, pentru 
Becker, funcţia de utilitate a familiei este egală cu cea a unui membru, mai exact cu cea 
a capului familei, datorită preocupării acestuia pentru bunăstarea celorlalţi membri. Astfel, 
funcţiile de utilitate ale membrilor familiei sunt integrate într-o singură funcţie de utilitate 
consistentă a familiei. Acest lucru se întâmplă nu pentru că acesta ar avea o putere dic- 
tatorială asupra celorlalţi membri, ci pentru că el (sau cum menţionează Becker, ea!) 
alege să le transfere în mod voluntar resurse (Becker: 1994, p. 28). 

Atunci când vorbeşte despre actorii din cadrul familiei, Becker se referă la e/, altruist 
(H - husband, soţ) şi la ea, beneficiară egoistă (W - wife, soţie). Capul familiei este în 
acest caz actorul altruist, a cărui utilitate creşte odată cu creşterea utilității şi a bunăstă- 
rii familiei (şi depinde de acestea) şi care va alege să renunţe la acţiuni ce ar creşte uti- 
litatea lui individuală, dar ar scădea-o pe cea a familiei (Becker: 1981, p. 4). 

În ceea ce priveşte beneficiara egoistă, dacă ea nu ar avea nicio influenţă asupra con- 
tributiei lui, atunci ar alege să îşi maximizeze utilitatea, chiar şi în detrimentul binefăcă- 
torului ei. Dar ea ştie că are o influenţă şi că, dacă ar acţiona împotriva utilității lui, el 
ar scădea contribuţia la utilitatea ei. Rezultă că beneficiara egoistă se va abtine de la a-şi 
creşte utilitatea individuală, dacă acest lucru presupune scăderea utilității altruistului, atât 
timp cât posibilul plus de utilitate este mai mic decât utilitatea rezultată din contribuţia 
binefăcătorului altruist. Cu referire la acest subiect, Becker adaugă că altruismul în cadrul 
familiilor are o valoare reală şi demonstrată, mai ales în cazul unor crize economice sau 
al unor politici publice care afectează redistributia resurselor între membrii familiei 
(Becker: 1993b, p. 398). 


7. Becker argumentează astfel şi de ce gospodăriile în care există un bărbat şi o femeie sunt mai 
eficiente decât cele formate din membri de acelaşi sex. 

11.2.3. Instabilitatea căsătoriei. Divorțul 


Analiza asupra instabilității căsniciei între femei şi bărbaţi este o extindere a analizei 
asupra căsătoriei prezentată mai sus. Becker presupune că persoanele se căsătoresc atunci 
când utilitatea aşteptată în urma mariajului o depăşeşte pe cea a alegerii de a rămâne 
singur. Prin urmare, este firesc să se presupună că persoanele divorţează atunci când 
utilitatea aşteptată în urma separării o depăşeşte pe cea a continuării căsniciei (Becker, 
Landes şi Michael: 1977). Creşterea ratei divorturilor este o consecinţă a faptului că 
femeile şi bărbaţii care au ales să se căsătorească au devenit refractari în timp, atunci 
când s-a pus problema investiţiei în abilităţi sau în bunuri specifice unei căsătorii, aşa 
cum sunt naşterea şi creşterea copiilor sau munca exclusivă a unui partener (de obicei de 
gen feminin) în sectorul de nonpiaţă. Acest lucru se datorează schimbărilor din societate, 
în societatea modernă industrializarea jucând un rol în creşterea conştiinţei centrate pe 
sine (Huber şi Spitze: 1980, p. 75). 

Teoria instabilității maritale a fost dezvoltată de Becker şi colaboratorii săi în articolul 
„An Economic Analysis of Marital Instability” (Becker, Landes şi Michael: 1977). 
Pornind de la premisa că, în prezent, probabilitatea ca un cuplu să rămână împreună 
„până când moartea îi va despărţi” este foarte scăzută şi că despărţirile între parteneri 
sunt un factor real cu consecinţe politice (scăderea demografică, de exemplu), Becker 
caută să afle cauzele disolutiei unei căsnicii. Întrebările cărora încearcă să le răspundă 
sunt: 1) De ce divorturile sunt comune printre oamenii săraci, de culoare, cu IQ prea 
ridicat sau prea scăzut sau în rândul cuplurilor tinere, de etnii sau religii diferite? 
2) Cauzele diferenţelor din analizele transversale pot explica creşterea ratei divorţului în 
timp ? Becker caută răspunsurile pentru aceste întrebări prin extinderea analizelor asupra 
căsătoriei pe care le dezvoltase în lucrările şi cercetările sale anterioare. Putem considera 
că predicțiile şi analizele rezultate în urma acestor cercetări corespund rezultatelor empi- 
rice şi prezintă un grad ridicat de validitate. Variabilele determinante în cazul alegerii 
ruperii unei căsătorii identificate în urma cercetării realizate de Becker în 1977 sunt cele 
legate preponderent de venitul şi de câştigurile partenerilor, educaţia, sănătatea celor doi, 
vârsta la care aleg să se căsătorească, dacă au mai fost căsătoriţi anterior, căsătoriile mixte 
(etnii diferite, religii diferite), precum şi de existenţa unor copii ilegitimi (sau a copiilor 
legitimi din căsătorii anterioare). 

În 1974a, aşa cum am văzut în paginile anterioare, Becker realizează o analiză extinsă 
a alegerii optime a partenerilor de căsătorie, care stă şi la baza logicii economice după 
care aceiaşi parteneri decid să divorţeze. Când potrivirea este optimă - această potrivire 
este făcută în baza unor caracteristici personale, precum educaţia, inteligenţa, vârsta, 
atractivitatea fizică, venitul etc. -, partenerii aleg să se căsătorească, fiind în avantajul 
lor (în comparaţie cu statutul de persoană singură). Prin urmare, în cazul cuplurilor cu 
un venit mai mare sau un nivel de educaţie mai ridicat există aşteptarea să aibă un câştig 
ridicat căsătorite fiind, în consecinţă având o probabilitate mai mică de a divorța. Mai 
departe, acest câştig rezultat în urma căsătoriei între parteneri depinde foarte mult de 
modul în care se face diviziunea muncii în cadrul familiei şi de modul în care sunt investite 
abilităţile celor doi soţi. Spre exemplu, o persoană tinde să se specializeze în activităţi 
privind producţia în sectorul pieţei (înţeles ca spaţiu public) cu atât mai mult cu cât are 

un partener de căsătorie specializat în activităţi de nonpiaţă, casnice. La fel şi invers. 
Acesta este unul dintre motivele care pot explica căsătoriile timpurii în rândul femeilor : 
ele făceau investiţii în atribuţii care priveau nonpiata (precum creşterea şi îngrijirea copi- 
ilor, munca casnică) şi care nu-şi găseau utilitatea dacă ele rămâneau persoane singure. 
Acest lucru nu mai este reprezentativ pentru majoritatea femeilor (doar pentru unele din 
anumite comunităţi tradiţionale), pentru că ele au investit în abilităţi care nu privesc 
neapărat piaţa căsătoriilor şi au intrat pe piaţa muncii, lărgindu-şi astfel sfera de activităţi 
(Becker, Landes şi Michael: 1977, p. 1146). Divorturile care au la bază motivul venitu- 
lui sunt astfel corelate cu dezvoltarea economică şi a sectoarelor de servicii, legislatiile 
care au încurajat intrarea femeilor pe piaţa muncii făcând ca acestea să dobândească 
abilităţi care sunt în afara căsătoriei, a spaţiului privat. Acest lucru este decisiv şi poate 
1) să îngreuneze găsirea unui partener şi 2) să favorizeze decizia femeii de a divorța (ea 
nefiind dependentă economic de sot ca urmare a intrării pe piaţa muncii). Cu toate aces- 
tea, susţine Becker, contrar credințelor comune, persoanele care au venituri consistente 
sunt mai puţin predispuse la divorţ decât cele mai sărace. Conform analizei economice a 
deciziilor familiei, „cuplurile mai bogate tind să câştige mai mult rămânând căsătorite, 
pe când cele mai sărace nu. O femeie săracă va avea dubii dacă mai are rost să rămână 
în acea căsătorie în cazul în care partenerul ei este o persoană fără serviciu. Studiile 
empirice din mai multe state indică faptul că mariajele cuplurilor bogate sunt mult mai 
stabile” (Becker: 1993b, p. 396). 

Implicatiile şi explicaţiile disolutiei căsătoriei identificate de Becker au o confirmare 
empirică. Prima este legată de creşterea veniturilor. În cazul soţului, dacă venitul în 
timpul căsătoriei creşte constant şi previzibil, şansele unui divorţ scad (şi cresc dacă este 
vorba de o recăsătorire). Nu acelaşi lucru se poate spune în cazul soţiei: cu cât venitul 
ei creşte, cu atât şansele de a rămâne căsătorită scad (şi de a se recăsători, prin urmare). 
Pe de altă parte, creşterea sau scăderea bruscă a venitului bărbatului pot destabiliza des- 
tul de puternic o căsătorie, mărind şansele ca aceasta să se destrame. Extinzând această 
explicaţie într-o altă cercetare, Joan Huber şi Glenna Spitze (1980) descoperă că de fapt 
venitul - contrar teoriei lui Becker - poate afecta decizia de a rupe un mariaj, doar că 
nu este ideea principală care duce la gândul de a divorța (Huber şi Spitze: 1980, p. 82). 
Posibilitatea ca o femeie să fie independentă economic în cadrul căsătoriei poate afecta 
ambii soţi. Această independenţă a femeii poate avea un efect benefic asupra soţului, 
eliminându-i acestuia presiunea de a fi cel care aduce venit în familie, sau un efect nega- 
tiv, făcându-l să se simtă ameninţat. Independenţa economică a femeii este asociată cu 
creşterea ratei divorţului. Atunci când există probabilitatea disolutiei căsătoriei se reduce 
şi cererea capitalului specific acesteia, cum ar fi copiii. Aceştia sunt o sursă de capital 
ce reduce probabilitatea unei recăsătoriri (mai ales în cazul femeilor, pentru că ele sunt 
de obicei cele care îi cresc după divorţ) şi creşte şansele unui nou divorţ în această situ- 
atie (Becker, Landes şi Michael: 1977, p. 1157). Becker afirmă că şansele ca recăsăto- 
rirea să se finalizeze cu un divorţ cresc tocmai din cauza acestor forme de capital cu care 
partenerii iniţiali rămân după un prim divorţ. Totuşi, şansele pentru o căsătorie stabilă 
cresc cu cât partenerii rămân căsătoriţi mai mult timp. Rațiunea din spatele acestui fenomen, 


8. Alte tipuri de capital pot fi cele generate de investiţii comune pe care cei doi soţi le-au făcut 
de-a lungul căsătoriei: case, proprietăţi, maşini etc. 

afirmă Becker, are in vedere capitalul specific căsătoriei - copiii, compatibilitatea sexu- 
ală, ataşamentul şi cunoaşterea partenerului -, care creşte odată cu trecerea timpului 
(Becker, Landes şi Michael: 1977, p. 1157). Fertilitatea partenerilor este un factor demn 
de luat în seamă în analiza divorţului (chiar dacă nu poate fi identificată întotdeauna 
înainte de căsătorie, pentru a deveni un factor optim în alegerea partenerilor) şi ea afec- 
tează mai ales femeile. Cuplurile care trec prin experienţa sterilitatii unuia dintre parteneri 
sau prin pierderea copiilor în urma unor avorturi sunt mult mai predispuse la divorţ 
(Becker, Landes şi Michael: 1977, p. 1161). 

Probabilitatea divorţului creşte cu atât mai mult cu cât căsătoria a fost făcută fără o 
analiză atentă a potrivirii optime între cei doi parteneri. Un exemplu în acest sens sunt 
căsniciile formate în urma unei sarcini neprogramate. O sarcină neaşteptată face ca şan- 
sele unei căsătorii să crească pentru femei, chiar dacă ele nu sunt convinse de potrivirea 
cu partenerul respectiv. Acest lucru se întâmplă datorită dorinţei femeilor de a legitima 
identitatea copiilor, dar şi pentru că ele ştiu că a fi mamă singură le scade şansele unei 
căsătorii pe viitor (devin mai puţin valoroase pe piaţa căsătoriilor). Cu alte cuvinte, o 
sarcină accidentală urmată de o căsătorie creşte riscul ca aceasta să se finalizeze cu un 
divorţ ca urmare a acceptării unui parteneriat nepotrivit (Becker, Landes şi Michael : 
19775%p;1151)),. 

O altă cauză a divorţului este vârsta. Persoanele care se căsătoresc la vârste fragede 
sunt mult mai predispuse la a rupe relaţia, la fel cum sunt şi cele care se căsătoresc 
pentru prima dată la o vârstă înaintată. O explicaţie este faptul că persoanele tinere sunt 
mult mai predispuse la a fi optimiste cu privire la oferta din jur (pe piaţa căsătoriei). 
Femeile care se căsătoresc foarte tinere nu au avut timp suficient pentru a-şi căuta un sot 
şi de multe ori o fac pentru a acoperi o sarcină neprogramată. Pe de altă parte, când aleg 
să rămână necăsătorite mult timp, aşteptările lor devin mai realiste, tind să pună un preţ 
mai mic pe cântărirea preferințelor şi nu mai sunt la fel de tranşante în alegerea partene- 
rilor şi a veniturilor lor. Acest lucru se întâmplă deoarece numărul de ani care urmează 
a fi petrecuţi într-o căsnicie se micşorează, iar funcţiile lor reproductive (biologice) sunt 
limitate (după vârsta de 40 de ani, şansele de a naşte un copil scad). O asemenea reducere 
la minimum a ofertelor privind venitul partenerului cresc în acelaşi timp şansele unei 
disolutii a căsniciei, deoarece se reduc astfel şi câştigurile de pe urma căsătoriei (Becker, 
Landes şi Michael: 1977, p. 1183). 

Persoanele care aleg să se căsătorească cu parteneri din afara religiei lor au şanse 
crescute de a ajunge la un divorţ. Discrepantele religioase (rasiale, de educaţie, de context 
social etc.) duc la disoluția căsătoriei între două persoane, deoarece câştigul de pe urma 
căsătoriei este minim. Chiar dacă persoana rămasă singură se recăsătoreşte, şansele de a 
o face tot cu o persoană de altă religie (şi de a divorța din nou) sunt crescute (Becker, 
Landes şi Michael: 1977, p. 1183). O persoană căsătorită cu o alta de aceeaşi religie, 
chiar dacă divorţează, va tinde să se recăsătorească tot cu una cu care împărtăşeşte un 
cult comun. Tendinţa de a alege o căsătorie în afara religiei (şi de a divorța din această 
cauză) este legată de multe ori de contextul demografic, şi anume, dacă există potenţiali 
parteneri de aceeaşi religie în zonă. Dacă eşti de religie ortodoxă şi locuieşti într-un oraş 
în care majoritatea este de religie catolică, şansele de a te căsători cu o persoană catolică 
cresc (în consecinţă şi cele de a divorța). Divorțul în acest caz poate surveni şi fiindcă, 
pentru persoana catolică, costurile extensive de căutare sunt mai mici, datorită faptului 

că face parte din majoritate şi poate să-şi regândească alegerea făcând una care i se 
potriveşte mai bine. Plecând de la această premisă a determinantilor costurilor căutării, 
Becker susţine că probabilitatea unor nepotriviri şi a divorţului este crescută (Becker, 
Landes şi Michael: 1977, p. 1150). 

Subsidiar modelului economic aplicat căsătoriei şi divorţului este cel aplicat recăsă- 
toririi. Acesta este important pentru că, afirmă Becker, „are un efect semnificativ asupra 
timpului şi incidentei divorturilor” (Becker, Landes şi Michael: 1977, p. 1153). Atunci 
când avem un partener, de exemplu, M, care beneficiază de o creştere substanţială şi 
neaşteptată a veniturilor, acesta va alege raţional să-şi maximizele acest beneficiu şi va 
prefera să divorţeze, pentru că avantajele statutului de persoană singură cresc (spre deo- 
sebire de situaţia de a rămâne căsătorit şi a împărţi acest beneficiu cu ceilalţi membri 
ai familiei). Acest lucru se întâmplă cu atât mai mult cu cât celălalt partener produce 
bunuri din activităţi de nonpiata (casnice). Cu toate acestea, probabilitatea ca acest lucru 
să se întâmple s-ar diminua dacă nu ar exista premisa unei recăsătoriri în viitor, cu alte 
cuvinte, dacă M nu ar şti că, chiar şi dacă alege să fie singur printr-un divorţ, are totuşi 
posibilitatea să-şi maximizeze beneficiile printr-o recăsătorire ulterioară. Acest lucru 
aduce în prim-plan perspectiva alegerii altui partener care să aducă beneficii mai ridicate, 
cum ar fi un grad mai mare de atractivitate sau de educaţie (Becker, Landes şi Michael: 
1977, p. 1153). 

Folosind analiza căsătoriei/recăsătoririi şi divorţului, într-un articol din 1997, „Why 
Every Married Couple Should Sign A Contract”, Becker propune înlocuirea legilor pri- 
vind căsătoria bazată pe contracte maritale obligatorii (având ca exemplu noua lege din 
statul american Louisiana). Acest tip de contracte este destinat să creeze termenii proprii 
partenerilor cu privire la divorţ, permițându-le persoanelor căsătorite să aleagă să facă 
acest pas în funcţie de propriile nevoi anticipate. Prin urmare, în contract pot fi stipulate 
situaţiile în care soţul sau soţia pot cere divorţul, regulile cu privire la custodia copiilor 
şi la alocatia de creştere a lor, împărţirea bunurilor acumulate de-a lungul căsătoriei etc. 
Argumentul este următorul: „Contractele maritale nu vor face ca partenerii să se dezin- 
drăgostească (temerea generală) şi poate nici nu vor micşora rata divorturilor. În orice 
caz, ele le pot permite soţilor să beneficieze de un angajament mai mare unul faţă de 
celălalt, mai mult decât sub existenţa legilor permisive privind divorţul (no-fault divorce) 
şi ar forţa cuplurile să fie conştiente de consecinţele despărțirii înainte ca aceasta să se 
producă” (Becker: 1997, p. 31). Extrapolând pornind de la teorie, Becker consideră că 
abordarea economică a acesteia asupra dizolvării se dovedeşte a fi utilă şi în cazul între- 
ruperii contractelor de muncă între angajatori şi angajaţi, între parteneri de afaceri sau 
chiar între prieteni. Mai mult, acest lucru ar fi benefic pentru întărirea teoriei, căci 
abordarea ar putea căpăta o valoare explicativă mai mare cu cât ar fi completată cu exem- 
ple din alte domenii. „Condiţia pentru ca o abordare teoretică comună tuturor compor- 
tamentelor sociale să se îmbunătăţească ar fi dacă aceeaşi abordare se dovedeşte a fi 
aplicabilă şi întorsăturilor pe care le pot lua relaţiile dintre angajaţi sau ruperii prieteni- 
ilor, în aceeaşi măsură în care se aplică disolutiei căsătoriei” (Becker, Landes şi Michael : 
1977, p. 1185). 

11.3. Aplicarea modelului economic asupra familiei : 
perspective feministe 


Înainte de a prezenta criticile feministe la adresa teoriei despre familie a lui Becker este 
necesară o definire minimală a ceea ce se înţelege prin teorii şi perspective feministe. Cu toate 
că nu poate fi definită ca o teorie unică, în sens larg, feminismul este o abordare teoretică 
ce reevaluează concepte precum cele de feminin/masculin, ratiune/emotie, public/privat 
pentru a analiza relaţiile de putere şi inegalitatile dintre femei şi bărbaţi. Teoria politică 
feministă studiază instituţiile politice prin prisma impactului acestora asupra relaţiilor de gen 
şi asupra nivelului de autonomie a femeilor. În cadrul analizelor teoretice feministe sunt 
abordate subiecte precum : standardele de viaţă ale femeilor şi bărbaţilor, piaţa muncii, 
deciziile dintre parteneri cu privire la muncile casnice, discriminarea de gen pe piaţa 
muncii, diviziunea de gen a muncii (munca plătită - piaţă - şi cea neplătită - nonpiata) etc. 

În analizele sale asupra căsătoriei bazate pe aplicarea modelului economic, Gary Becker 
aduce explicaţii şi justificări economice pentru alegerile indivizilor de a se căsători şi 
pentru diviziunea inegală a muncii, pe care teoriile feministe le critică in mod constant. 
In timp ce unele teoreticiene feministe precum Bergmann (1996) consideră ofensatoare 
remarcile lui Becker, altele (spre exemplu, Martha Nussbaum: 2000) îl acuză doar de 
ignorarea unor variabile de gen. Perspectivele feministe asupra teoriei lui Becker şi, în 
general, asupra aplicării modelului economic în cazul familiei sunt variate, „de la dis- 
confort moderat la ostilitate adâncă” (Estin: 2004, p. 427). În continuare vom prezenta 
atât perspectiva criticii punctuale („disconfortul moderat”), cât şi pe cea a criticii generale 
a abordării economice („ostilitatea profundă”). 


11.3.1. Variabile ignorate : inegalităţi şi roluri de gen 
în teoria lui Becker 


În continuare ne-am propus să răspundem la următoarele întrebări : 1) Cât de importante 
sunt aceste variabile? Cum ar schimba validitatea şi aplicabilitatea teoriei? şi 2) Chiar 
dacă teoria ar fi validă, putem ignora consecinţele ei ? Care sunt efectele teoriei lui Becker 
asupra femeilor ? Putem accepta argumentele care au la bază eficienţa economică pentru 
stabilirea politicilor publice privind familia ? Pornind de la analiza descriptivă şi de la 
explicaţiile analizelor economice ale familiei, se pot face recomandări de politici ? 
Multe dintre criticile feministe (Nussbaum: 1995, 2000; Bergmann: 1996; Estin: 
2004; Ferber şi Birnbaum: 1977) vizează asumptiile care stau la baza construcţiei 
modelului beckerian al familiei şi distanţa care apare între acest model şi ţinta lui, fami- 
lia din lumea reală. În analiza lui Becker, familia preia mecanisinele pieţei, iar membrii 
săi acţionează ca actori economici pe piaţă, fiind ghidaţi de preţ şi de costul de oportu- 
nitate. Pentru a putea face acest lucru, membrii familiei apar ca actori rationali, egali ca 
putere de decizie, informaţi despre opţiunile lor, capabili să realizeze calculele economice 
şi să ia decizii libere în funcţie de interesele proprii. O imagine este diferită de familia reală 
caracterizată de relaţii inegale de putere între femei şi bărbaţi şi de tradiţia perpetuării 


GEN ŞI ALEGERE RAŢIONALĂ: ABORDAREA ECONOMICĂ A FAMILIEI 239 


rolurilor de gen, implicit a diviziuni muncii (Ferber şi Birnbaum: 1977). Dacă luăm în 
calcul istoria diviziunii muncii”, putem pleca de la faptul că familia tradiţională avea ca 
domeniu principal agricultura. Împărţirea sarcinilor era făcută avându-se în vedere forţa 
fizică - bărbaţii lucrau la câmp şi efectuau muncile fizice, în timp ce femeile aveau grijă 
de casă. Odată cu industrializarea, bărbaţii efectuează activităţile specifice pieţei alături 
de femei, în timp ce ele rămân în continuare acasă şi au grijă de copii. Putem observa 
că această segregare nu mai are la bază calcule economice, ci motivații ce tin de perpe- 
tuarea tradiţiei". Odată ce a intervenit factorul legat de tradiţie, nu mai putem vorbi, 
susţin Ferber şi Birnbaum (1977), de alegere raţională: „Maximizarea utilității şi tradi- 
tia se resping reciproc. Maximizarea presupune evaluarea tuturor alternativelor şi alegerea 
opțiunii preferate. [...] tradiţia dictează femeilor să devină soţii şi mame indiferent dacă 
intră sau nu pe piaţa muncii” (Ferber şi Birnbaum: 1977, p. 261). Aşadar, când sunt 
analizate comportamentul şi raţionamentul alegerii femeilor, este importatant să fie luate 
in calcul nu doar preferințele” lor, ci şi oportunităţile şi modul lor de funcţionare: ce 
pot fi şi ce pot face (Nussbaum: 2000, p. 63). 

O altă critică feministă la adresa construcţiei familiei beckeriene se referă la modelul 
altruist!? al capului familiei, care are in vedere utilitatea familiei ca întreg şi nu doar 
utilitatea proprie, presupunând că resursele dobândite sunt distribuite egal în cadrul fami- 
liei. Nussbaum consideră că o astfel de premisă este falsă şi este contrazisă de compor- 
tamentele din cadrul familiei: „Bărbaţii neglijează deseori interesele femeilor - fie ele 
soţii sau fiice - şi pot lua decizii împotriva intereselor lor” (Nussbaum: 1995, p. 7)%. 
Mai mult, chiar dacă o astfel de perspectivă asupra capului familiei ar fi adevărată şi 
acesta ar avea în vedere utilitatea familiei ca întreg, rămâne problema restului membrilor 
de familie care sunt analizati ca „beneficiari ai generozitatii altruistului binevoitor”, şi 
nu ca actori cu viaţă proprie, cu interese proprii, cărora li se cuvin resurse (Nussbaum : 
2000, p. 65). Demersul critic al lui Nussbaum este susţinut şi de Amartya Sen (1995), 
care critică asumptia lui Becker conform căreia toţi membrii familiei „au aceeaşi percep- 
tie raţională asupra interesului comun al familiei, pe care doresc să îl maximizeze într-un 
mod rational şi sistematic” (Sen: 1995, p. 260). Spre exemplu, faptul că femeile mor 
într-un număr mai mare decât bărbaţii din cauza diferenţelor de îngrijire medicală acor- 
date în cadrul familiei, aplicând modelul lui Becker ar rezulta că aceste diferenţe sunt 
urmărite de toţi membrii familiei, inclusiv de femeile care sunt direct afectate şi deza- 
vantajate de aceste diferenţe (Sen: 1995, p. 261). 


9. Istoria familiei tradiţionale aşa cum o vom prezenta este specifică societăţilor vestice şi modelul 
nu poate avea funcţie explicativă pentru, spre exemplu, societatea românească. 

10. Becker ia în calcul tradiţia alocării timpului în gospodărie de către femei, dar o consideră un 
argument tocmai pentru menţinerea diviziunii muncii, şi nu un factor generator de inegalitate 
în cadrul familiei. 

11. Care nu sunt în totalitate rezultatul calculului raţional. 

12. Trebuie menţionat aici că Becker nu defineşte altruistul ca bărbat, beneficiara ca femeie şi 
subliniază că şi ea poate fi capul familiei. Cu toate acestea, nu poate fi ingorat faptul că, atunci 
când se referă la altruist, Becker foloseşte termeni precum „el”, „soţul”, iar când se referă la 
beneficiara egoistă, foloseşte „ea”, „soţia”. Mai mult, chiar dacă Becker nu ar face astfel de 
distincţii, nu poate fi ignorată alocarea rolurilor de gen tradiţionale (în care rolul capului de 
familie îi este alocat bărbatului) şi perpetuarea lor în familia modernă. 

13. Vezi în acest sens fenomene precum violenţa domestică, interzicerea accesului la educaţie, 
privarea economică etc. 

O altă critică la adresa asumptiilor de la care pleacă Becker se referă la însuşi scopul 
atribuit de autor familei: eficienţa. Dacă presupunem că nu ar conta restul variabilelor 
şi că eficienţa este principalul argument pentru specializarea femeilor în activităţile de 
gospodărie, apare întrebarea dacă este într-adevăr eficient pentru femei să facă o astfel 
de alegere. Răspunsul economistelor feministe este negativ: „Azi, având o speranţă de 
viaţă de aproximativ 79 de ani, iar numărul mediu al copiilor fiind mai putin de doi, 
soţia, specializată în gospodărie, nu îşi va maximiza veniturile pe termen lung, chiar dacă 
o face pe termen scurt. De-a lungul anilor, valoarea muncii ei în gospodărie se va reduce, 
iar competențele ei pe piaţa muncii vor scădea” (Estin: 2004, p. 440). În plus, trebuie 
luate în considerare diferenţele privind speranţa de viaţă - femeile au o speranţă de viaţă 
mai mare decât bărbaţii, astfel încât pentru o perioadă din viaţa lor vor trebui să îşi 
asigure singure venitul (asigurat până atunci de partener). Specializându-se doar în gos- 
podărie, le va fi greu sau chiar imposibil să revină pe piaţa muncii pentru a-şi asigura 
resursele'*. Rezultă că, pe termen lung, specializarea în domeniul casnic nu este eficientă. 

Revenim în acest punct asupra întrebărilor de la care am plecat: cât de importante 
sunt aceste variabile? Care este suportul empiric pentru concluziile lui Becker ? Raportul 
furnizat de Pew Research Center „New Economics of Marriage” (2010, pp. 1-9) arată că, 
în timp ce în 1970 doar 4% dintre bărbaţii căsătoriţi câştigau mai putin decât soțiile lor, 
în 2007 procentul a crescut la 22%. În timp ce în 1970 veniturile medii ale femeilor 
reprezentau 52% din veniturile medii ale bărbaţilor, în 2007 ele reprezentau 71 %. Aplicând 
teoria lui Becker, rezultă că odată cu creşterea veniturilor femeilor se schimbă avantajul 
comparativ, de unde ar rezulta şi schimbarea diviziunii muncii în cadrul familiei. Acest 
lucru este infirmat de American Time Use Survey (2008), care arată că în 2007, în medie, 
87,9% dintre mame (căsătorite, angajate cu normă întreagă) desfăşurau activităţi legate 
de gospodărie, în comparaţie cu 66% dintre taţi (căsătoriţi, angajaţi cu normă întreagă). 
Creşterea venitului femeilor nu a dus la o scădere a timpului petrecut în familie, o expli- 
catie fiind ignorarea perpetuării tradiţiei în analizele economice asupra diviziunii muncii 
(Cooke şi Breen: 2006). Introducerea identităţii de gen!'* în cadrul analizei a dus la 
rezultate şi predicții diferite de celelalte abordări economice. Akerlof şi Kranton (2000) 
susţin că identitatea de gen influenţează modul în care individul îşi calculează utilitatea 
diferitelor acţiuni. Aplicat la gospodărie, modelul lor economic prezice o asimetrie de 
gen în diviziunea muncii şi, spre deosebire de abordarea lui Becker, arată că, deşi feme- 
ile muncesc multe ore în afara casei, vor petrece mai mult timp decât soţii lor în activi- 
tatile domestice, pentru a se conforma identităţii atribuite şi pentru a nu-şi reduce funcţia 
de utilitate (Akerlof şi Kranton: 2000, pp. 745-749). 

În ceea ce priveşte a doua întrebare, cea legată de implicaţiile normative ale teoriei 
lui Becker şi posibilitatea acceptării argumentelor care au la bază eficienţa economică 
pentru recomandarea şi stabilirea politicilor publice privind familia, răspunsul teoretici- 
enelor feministe nu acceptă criteriul eficienţei economice ca bază pentru politici publice. 
Teoria lui Becker are scopuri exclusiv descriptive şi predictive. Cu toate acestea, posibilele 


14. În plus, chiar dacă se întorc, o fac pe salarii mult mai mici decât ar fi putut obține dacă nu se 
specializau în domeniul gospodăriei. 

15. Când vorbesc despre identitate de gen se referă la două categorii sociale: bărbaţi şi femei, 
cărora le sunt atribuite roluri diferite din punct de vedere social şi de la care se aşteaptă roluri 
diferite (Akerlof şi Kranton: 2000, p. 716). 

implicaţii normative ale teoriei sale nu ar putea fi ignorate: „Chiar dacă modelul lui Becker 
poate oferi predicții corecte, odată ce realizăm cât de neelocvente sunt preferințele pentru un 
ghid al dreptăţii şi al alegerii sociale, nu putem ajunge la altă concluzie decât că modelul 
lui Becker este o bază greşită pentru o gândire normativa” (Nussbaum: 2000, p. 65). 

În concluzie, în timp ce teoreticienele feministe văd familia tradiţională patriarhală ca 
pe un obstacol major în calea obţinerii egalităţii de gen, Becker vede familia tradiţională 
ca pe o unitate funcţională şi ca pe o soluţie pentru maximizarea utilității. Criticile femi- 
niste ale teoriei lui Becker au două direcţii principale. Prima are in vedere asumptiile care 
Stau la baza construcţiei familiei beckeriene : 1) familia nu este formată din actori ratio- 
nali, egali ca putere, ale căror alegeri au la bază calcule economice. În cadrul familiei 
există relaţii de putere, alegerile privind diviziunea muncii au la bază şi presiuni sociale 
şi factori ce tin de perpetuarea tradiţiei (Feber şi Birnbaum: 1977; Nussbaum: 2000) ; 
2) în cadrul familei, utilitatea şi resursele nu sunt redistribuite în mod egal, astfel varianta 
care implică maximizarea utilității familiei nu presupune in mod necesar şi maximizarea 
utilității indivizilor, în special a femeilor. Mai mult, maximizarea utilității familiei deter- 
mină scăderea utilității femeilor: specializarea completă în domeniul gospodăriei duce 
la reducerea competenţelor şi, implicit, a valorii pe piaţa muncii, creând dependenţă 
economică faţă de bărbat, specializat pe munca de piaţă (care generează veniturile ; Estin : 
2004). Dacă el alege în urma unui divorţ să nu mai furnizeze veniturile sau se află în 
incapacitatea de a le furniza, femeia nu îşi mai poate atinge câştigul maxim!“ pe care l-ar 
fi putut câştiga prin nespecializare. A doua direcţie vizează implicaţiile normative ale 
teoriei lui Becker (Nussbaum: 2000). Familia nu este o instituţie privată: construcţia şi 
analiza ei au implicaţii publice, politice ; analizele şi explicaţiile teoretice determină modul 
în care politicile publice se adresează temelor legate de familie : dacă politicile publice 
ar fi bazate pe analiza lui Becker, acestea ar avea ca scop încurajarea bărbaţilor să se 
specializeze pe piaţa muncii şi menţinerea femeilor în sfera casnică, fapt ce ar duce la 
dependenţa economică a femeilor de bărbaţi, la încălcarea principiului egalităţii de şanse 
şi, cel mai important, la diminuarea nivelului autonomiei femeilor. 


11.3.2. Critica generală a abordării neoclasice. Economia feministă 


Să ne amintim, ca economiste feministe, că personalul este politic, 
iar politicul este economic. 


(Michele A. Pujol) 


Abordările economiei neoclasice au fost în mare măsură criticate de feministe, în special 
de cele preocupate de zona economicului. Criticile generale (nefeministe) ale abordării 
neoclasice sunt predominant aceleaşi cu cele aduse de feministe, cu menţiunea că cele 
din urmă se apleacă mai mult asupra genului, asupra relaţiilor de putere inegale dintre 
femei şi bărbaţi. Pornind de la aceste observaţii, se poate spune că economia feministă 
nu este un domeniu de sine stătător, ci unul care se bazează în principal pe critici pe care 
le aduce modelului economic neoclasic (Robeyns : 2000; Bergmann: 1974; Nelson: 1996; 
Pujol: 2003 ; Folbre: 1994, 2003; Feiner: 2003). Temele centrale ale economiei feministe 


16. Sau nici măcar minimul, fiindcă nu mai poate intra pe piaţa muncii. 

sunt legate de dinamica dintre femei şi bărbaţi în cadrul gospodăriei, de consecinţele 
politicilor publice asupra femeilor, de punerea sub semnul întrebării a dominaţiei mascu- 
line în domeniul economic şi politic. Mai multe teoreticiene fac distincţia dintre economia 
genizată şi economia feministă (Robeyns : 2000; Hewitson : 2001) sau dintre abordarea 
feminină asupra economicului şi cea feministă (Nelson: 1996, p. 36). Această distincţie 
este importantă pentru că face diferenţa între criticile generale aduse modelului economiei 
neoclasice (care atacă principiile care stau la baza abordării) şi cele particulare (care 
critică variabilele, instrumentele de analiză utilizate în model, cum au fost cele aduse lui 
Becker în paginile anterioare ; Pollack: 2002). Pentru feminism, genul nu este prezent 
ca o simplă diferenţă sau ca un adaos la modelul clasic, ci ca o relaţie de putere, ca un 
raport inegal de putere şi acces la resurse între indivizi. În cazul abordării alegerii rati- 
onale, modelul feminismului economic este diferit de ceea ce se poate numi „abordare 
feminină a economicului, în care cercetătorul doar adaugă şi accentuează acele caracte- 
ristici stereotipe feminine, care au fost neglijate în construcţia ştiinţifică. [...] De exemplu, 
se poate considera că este mai feminin să modelezi un fenomen particular în termeni 
cooperativi, mai degrabă decât în termeni competitivi sau de conflict, în a te concentra 
pe constrângeri sociale în loc de acţiune individuală. O abordare feministă [...] nu se 
limitează la a folosi categorii de analiză care se întâmplă a fi în categoria cognitivă social 
creată a femininului” (Nelson: 1996, p. 36). Spre exemplu, modelul lui Gary Becker 
asupra familiei discutat anterior se înscrie în tipul de abordare genizată a teoriei alegerii 
rationale (adică a economiei neoclasice). El ia în calcul variabilele de gen în analizele 
sale (biologice şi culturale, cu limitele deja arătate), dar acest lucru nu îl încadrează în 
teoriile feministe ale economiei. Relaţia modelului economiei neoclasice cu genul” şi cu 
feminismul nu este aceeaşi. X 

În acest sens, Michele A. Pujol (2003, p. 13) enunță lipsurile abordării neoclasice 
bazate pe cinci elemente prin care aceasta priveşte femeile: 1) toate femeile sunt căsă- 
torite sau se vor căsători (de asemenea, toate femeile vor deveni mame) ; 2) toate feme- 
ile sunt (sau vor fi) dependente economic de un bărbat: tată sau soţ; 3) femeile sunt 
(sau vor fi) gospodine/neveste, fiind specializate în această funcţie datorită capacităţilor 
lor reproductive ; 4) femeile nu produc mult în aria muncii industriale ; 5) femeile nu 
pot fi de încredere atunci când este vorba despre luarea unor decizii economice!*. Acestea 
sunt construite prin raportare la o normă, care este reprezentată de bărbat şi contribuie 
la ideea excluderii femeilor de pe piaţă (ele fiind ataşate spaţiului privat, aşa cum, de 
exemplu, am putut vedea că enunţă şi Gary Becker). Pornind de la modul în care acest 
model priveşte femeile, apar câteva critici legate de însăşi construcţia modelului, una 
dintre ele privind faptul că femeile sunt văzute ca ocupând un loc diferit în economia 


17. Sexul este diferenţa biologică dintre femeie şi bărbat, iar genul se referă la construcţia socială 
a sexului biologic. Genul nu se referă doar la „ceva cu/despre femei” (Nelson: 1996, p. 3), 
ci este o categorie care cuprinde atât femeile, cât şi bărbaţii. El se relaţionează cu un set de 
credinţe asupra a ce înseamnă feminin sau masculin în societate, au cu un corp fizic. Fiind 
construit social, nu se referă doar la modul în care un bărbat şi o femeie ar trebui să se poarte 
(ce roluri să-şi asume), ci şi la cum ar trebui să fie (altfel, individul se abate de la normă). 

18. Acest aspect al uniformizării lumii-model în cazul teoriei beckeriene a familiei este doar un caz 
particular al unei caracteristici generale a metodologiei economiei neoclasice şi a disciplinelor 
colonizate de aceasta. Pentru o analiză a asumptiilor de uniformitate folosite în modelele teoriei 
alegerii raţionale, recomandăm Ungureanu (2011, 2012). 


GEN ŞI ALEGERE RAȚIONALĂ: ABORDAREA ECONOMICĂ A FAMILIEI 243 


capitalistă, spre deosebire de bărbaţi, care sunt priviţi ca fiind agenţi rationali (Pujol: 
2003; Bergmann: 1996; Nelson: 1996). O asemenea structură economică construită 
pe experienţa adulţilor bărbaţi ignoră nu doar experienţa femeilor, ci şi a altor indivizi, 
precum copiii sau bătrânii sau persoanele cu dizabilităţi sau alte categorii care nu pot 
decide pentru ei înşişi (Nelson: 1992; England: 1993; Strassmann: 1993). Acest cadru 
de analiză exclude indivizii care nu au oportunităţi de autodeterminare şi nu pot face 
alegeri. 

O altă critică (adusă de Julie A. Nelson în lucrarea Feminism, Objectivity and Economic, 
1996) se referă la diferenţa dintre public (piaţă) şi privat (familie), adică dintre interesele 
centrale şi cele marginale ale modelului economic de analiză. Domeniul central de studiu 
este cel public!” (piaţă şi guvern), un spaţiu in care circulă agenţi individuali, iar dome- 
niul marginal este cel privat (familia). Metodele utilizate pentru cercetarea domeniului 
central de interes sunt caracterizate de rigurozitate, precizie, obiectivitate, sunt conside- 
rate ştiinţifice, detaşate, matematice, formale, generale ; la polul opus se află metodele 
asociate problemelor spaţiului privat, iar acestea sunt intuitive, vagi, subiective, verbale, 
nonstiintifice, informale, particulare. Extrapolând, această delimitare defineşte un interes 
de cercetare îndreptat spre fenomenele spaţiului public, mai mult decât spre cele din 
spaţiul privat. De aceea, munca femeilor din gospodărie este o muncă invizibilă, margi- 
nală în studiile economice şi un interes periferic de studiu pentru economişti. O explica- 
tie se aduce în baza faptului că această muncă este neplătită, valoarea muncii scăzând 
dacă nu produce unităţi monetare (Elson: 1991). Deşi există un acord din punctul de 
vedere al abordării feministe asupra faptului că munca neplătită din casă este o muncă la 
fel ca cea plătită şi că are valoare, teoreticienele nu au soluţii comune”. Modelul econo- 
miei neoclasice nu se preocupă de faptul că genul este un sistem de relaţii bazat pe 
diviziunea inegală a muncii şi că în urma acesteia se instalează celelalte tipuri de inega- 
litati între femei şi bărbaţi (economice, politice, sociale, de statut etc. ; Kalpagam : 1986). 
Diviziunea de gen a muncii este un punct-cheie în economia politică deoarece aduce în 
prim-plan relaţia dintre alegere şi coercitie, eficienţă şi exploatare. Spre exemplu, mode- 
lul neoclasic utilizat de Becker explică diviziunea muncii pe criterii de gen drept un 
simplu rezultat de alegere raţională şi de eficienţă economică, fiind chiar o metodă efi- 
cientă de organizare a muncii. Însă această abordare nu va face decât să întărească norme 
sociale şi să perpetueze un tip inechitabil şi inegal de diviziune a muncii şi a veniturilor. 
„Normele sociale cu privire la rolurile de gen au fost şi sunt păstrate printr-o violenţă 


19. Sfera publică este sfera raţiunii, a strategiilor, a calculelor, a resurselor şi a competiţiei pentru 
resurse, definită prin trăsături masculine. Este zona cu maximum de vizibilitate, la care se poate 
viza binele comun şi comunicarea în interesul personal (Miroiu : 2004; Nelson: 1996; Folbre: 
1994). Această diferenţiere aduce în discuţie problema relaţiilor inegale de putere, de subordo- 
nare între femei şi bărbaţi, centrală în teoriile feministe. Spaţiul public hotărăşte asupra celui 
privat şi nu interferează cu problemele puse în discuţie de acesta din urmă. Prin contrast, sfera 
privată este definită ca sfera sentimentelor, a intuitiei, a grijii, a adăpostului, a sensibilităţii, a 
irationalitatii, sfera anonimă, invizibilă (Miroiu: 2004; Nelson: 1996; Folbre: 1994). Toate 
acestea sunt caracteristici asociate cu femeile, femininul şi feminitatea. 

20. Cu privire la acest aspect, teoreticiana Bina Agarwal (1997) argumentează că aceste relaţii sunt 
subevaluate de economiştii din TAP pentru că au statut de nonpiaţă (pentru aprofundare, vezi 
şi Nancy Folbre: 2001, 2003). 

21. Vezi în aceste sens Marilyn Waring (1988) şi Barbara Bergmann (1996). 

sistematică. Multe instituţii sociale reflectă şi perpetuează interesul colectiv al bărbaţilor” 
(Baker şi Kuiper: 2003, p. 4). În mod tradiţional, economiştii neoclasici s-au concentrat 
asupra pieţei şi, respectiv, asupra muncii pe piaţă, chiar dacă munca neplătită făcută în 
casă sau a voluntarilor contribuie la bunul mers al familiei şi al societăţii în sens larg, 
având rezultate în spaţiul public (Blau, Ferber şi Winkler: 1998, p. 51). Legat de acest 
interes de cercetare masculin, axat pe studierea spaţiului public, inclusiv ştiinţa economică 
este privită ca fiind un exemplu. Economia, parte a ştiinţei moderne, este recunoscută 
drept un domeniu cu o identitate masculină (mai puternică printre ştiinţele sociale, fiind 
considerată mai „feminină” în comparaţie cu ştiinţele naturale, precum fizica ; Nelson: 
1996, p. 25). Abordările neoclasice pot fi acuzate că sunt androcentrice, cu alte cuvinte, 
sunt un tip de analiză gândit şi creat după chipul şi asemănarea modelului masculin, 
utilizat în interesele bărbaţilor (Nelson: 1996; Strassman: 1993; Folbre: 1994). 
Expunerea androcentrismului este o critică la adresa modelului alegerii raţionale, însem- 
nând expunerea unor relaţii de putere inegale între femei şi bărbaţi (chiar între teoretici- 
eni şi teoreticiene; Strassmann: 1993, p. 368). Acest lucru expune implauzibilitatea 
„cunoaşterii în general”, subminând idei ce păreau incontestabile, precum cele de rațiune, 
obiectivitate, neutralitate şi impartialitate, pe care modelul economic se bazează în asump- 
tiile sale (Code: 2007). 

Concluzionând, economia feministă este o critică demnă de luat în considerare la 
adresa economiei neoclasice în ansamblu, cu intenţia de a-i îmbunătăţi abordările (dar 
fără a sugera în mod concret şi cum anume). Realitatea economică, socială şi politică 
este mai complexă şi nu poate fi redusă la a fi explicată prin.asumptia existenţei unui 
individ autointeresat, autonom, raţional, care acţionează prin alegeri bazate pe preferinţe, 
marginalizând indivizii dependenţi, emotionali. 


11.4. Concluzii 


În capitolul de faţă am prezentat abordarea modelului economic neoclasic şi am arătat 
cum a fost aplicat asupra familiei de Gary Becker. De reţinut rămâne că această abordare 
economică nu explică pe deplin interesele femeilor şi modul în care acestea fac alegeri. 
Este necesar ca această abordare să fie extinsă de la analiza tranditionala a alegerii rati- 
onale a indivizilor şi să includă în cadrul ei teoretic mai multe variabile, precum analize 
de comportament şi de atitudine, care determină preferinţe şi calcule diferite mai ales 
când vorbim despre bărbaţi şi femei (Becker: 1993b). 

Lumea de azi este diferită de cea tradiţională, pe care modelul economic beckerian 
îşi bazează asumptiile. Acest model economic de analiză nu produce suficiente răspunsuri 
privind subordonarea economică a femeilor sau munca neplătită a acestora, pe care teo- 
reticienele feministe le aşteaptă. Această hegemonie a modelului neoclasic îşi pune 
amprenta asupra modului în care este privită piaţa şi, în consecinţă, asupra modului în 
care sunt construite politicile care o vizează. Un model de analiză precum cel beckerian, 
care plasează femeile în sfera privată ca rezultat al calculului economic (ele sunt cele care 
rămân să facă treburile casnice şi de îngrijire, considerându-se că acest lucru le maximi- 
zează interesele), le afectează politic, social şi economic. 

Dezvoltarea economiei feministe poate reprezenta o bază de îmbunătăţire şi extindere 
a cadrului teoretic amintit, ce se bazează pe agenţi economici care fac alegeri raţionale 
în concordanţă cu maximizarea propriilor obiective şi care neglijează aspectele vieţii 
umane. „Homo economicus este personajul principal al unei poveşti a individualitatii fără 
conexiune cu natura sau cu societatea. Şi totuşi, oamenii nu răsar pe pământ. Oamenii 
sunt născuţi din femei, crescuţi şi îngrijiţi ca fiinţe dependente, socializati în familii şi 
grupuri” (Nelson: 1996, p. 31). Modelul economiei neoclasice este o bază de analiză 
promițătoare, însă nu în modul în care există acum. Poate că interdisciplinaritatea şi 
interacţiunea cu teoreticieni şi teoreticiene din mai multe domenii ale ştiinţelor sociale 
vor îmbunătăţi rezultatele modelului de alegere raţională, aşa cum se exprima şi Gary 
Becker în discursul de primire a Premiului Nobel. 


Bibliografie 


Akerlof, G.A., Kranton, R.E. (2000), „Economics and Identity”, The Quarterly Journal of 
Economics, CXV(3), pp. 715-753. 

Anderson, E. (1995), „Feminist Epistemology: An Interpretation and a Defence”, Hypatia: A 
Journal of Feminist Philosophy, 10/3, pp. 50-84. 

Bagozzi, R., Van Loo, F. (1978), ,,Fertility as Consumption: Theories from the Behavioral 
Sciences”, Journal of Consumer Research, vol. 4, nr. 4, martie, pp. 199-228. 

Barker, D., Kuiper, E. (2003), Toward a Feminist Philosophy of Economics, London: Routledge. 

Barro, R.J., Becker, G.S. (1989), „Fertility Choice in a Model of Economic Growth”, Econometrica, 
vol. 57, nr. 2, martie, pp. 481-501. 

Becker, G. (1994), Comportamentul uman : o abordare economică, trad. de S. Preda, Bucureşti: ALL. 

Becker, G.S. (1974a), „A Theory of Marriage”, în T.W. Schultz, The Economics of the Family : 
Marriage, Children and Human Capital, National Bureau of Economic Research, pp. 299-351. 

Becker, G.S. (1974b), „On the Relevance of the New Economics of Family”, American Economic 
Review, 64(2), pp. 317-319. 

Becker, G.S. (1981), „Altruism in the Family and Selfishness in the Market Place”, Economica, 
48(189), pp. 1-15. 

Becker, G.S. (1981/1993a), A treatise on the Family, Cambridge : Harvard University Press. 

Becker, G.S. (1993b), „Nobel Lecture: The Economic Way of Looking at Behavior”, Journal of 
Political Economy, vol. 101, nr. 3, iunie, pp. 385-409. 

Becker, G.S. (1997), „Why Every Married Couple Should Sign a Contract”, Business Week, 
December 29, p. 30. 

Becker, G.S., Barro, R.J. (1986), „Altruism and the Economic Theory of Fertility”, Population 
and Development Review, vol. 12, Supplement: Below-Replacement Fertility in Industrial 
Societies : Causes, Consequences, Policies, pp. 69-76. 

Becker, G.S., Landes, E., Michael, R. (1977), „An Economic Analysis of Marital Instability”, 
Journal of Political Economy, vol. 85, nr. 6, decembrie, pp. 1141-1187. 

Becker, G.S., Murphy, K., Tamura, R. (1990), „Human Capital, Fertility, and Economic Growth”, 
Journal of Political Economy, vol. 98, nr. 5, part 2: The Problem of Development: A 
Conference of the Institute for the Study of Free Enterprise System, octombrie, pp. $12-S37. 

Becker, G.S., Tomes, N. (1986), „Human Capital and the Rise and Fall of Families”, Journal of 
Labour Economics, part 2: The Family Distribution of Economic Rewards, vol. 4, nr. 3, iulie, 
pp. S1-S39. 

Bergmann, B.R. (1974), „Occupational Segregation, Wages and Profits When Employers Discriminate 
by Race or Sex”, Eastern Economic Journal, 1(2), pp. 103-110. 


246 LEGE, SOCIETATE ŞI ALEGERE INDIVIDUALĂ 


Bergmann, B.R. (1995), „Becker's theory of the family: Preposterous conclusions”, Feminist 
Economics - FEM ECON, vol 1, pp, 141-150. 

Bergmann, B.R. (1996), ,,Becker’s Theory of the Family : Preposterous Conclusions”, Challenge, 
39(1), pp. 9-12. 

Blau, F.D., Ferber, M., Winkler, A. (1998), The Economics of Women, Men, and Work, 3rd ed., 
Upper Saddle River, NJ: Prentice Hall 

Code, L. (2007), „Feminist Epistemologies and Women’s Lives”, în L. Alcoff, E.F. Kittany, The 
Blackwell Guide to Feminist Philosophy, Oxford: Blackwell, pp. 211-235. 

Christensen, K. (1998), „Economics without money ; sex without gender: a critique of Philipson 
and Posner’s Private and Public Health: The Aids Epidemic in an Economic Perspective” , 
Feminist Economics, 4 (2), pp. 1-24. 

Cook, L., Breen, R. (2006), „The Persistence of the Gender Division of Domestic Labor”, European 
Sociological Review, 21(1), pp. 43-57. 

Dennis, C.M. (2004), „Public Choice: An Introduction”, in C.K. Rowley, F. Schneider (eds.) 
Encyclopedia of Public Choice, New York: Kluwer Academic Publishers, pp. 32-49. 

Duncan, S., Edwards, R. (1997), „Lone mothers and paid work : rational economic man or gen- 
dered moral rationalities?”, Feminist Economics, 3(2), pp. 29-62. 

Elson, D. (1991), Male Bias in the Development Process, Manchester: Manchester University 
Press. 

England, P.(ed.) (2003), Theory on Gender / Feminism on Theory, New York: Aldine. 

Estin, L.A. (2004), „Can Families Be Efficient? A Feminist Appraisal”, in M.A. Fineman, 
T. Dougherty (eds.), Feminism Confronts Homo Economics : Gender, Law and Society, New 
York: Cornell University Press, pp. 423-450. 

Feber, M., Birnbaum, B. (1977), „The New Home Economics: Retrospects and Prospects”, Journal 
of Consumer Research, 4, pp. 19-29. 

Feiner, S.F. (2003), „Reading neoclassical economics”, in Drucilla K. Barker, Edith Kuiper (eds.), 
Toward a Feminist Philosophy of Economics, London, New York: Routledge, pp. 180-193. 
Folbre, N. (1994), Who pays for the Kids ? Gender and the Structures of Constraint, London: 

Routledge. 

. Folbre, N, (2001), The Invisible Heart : Economics and Family Values, New York: The New Press. 

Folbre, N. (2003), „Golding Hands at Midnight: The paradox of caring labor” în Drucilla K. 
Barker, Edith Kuiper (eds.), Toward a Feminist Philosophy of Economics, London, New York : 
Routledge, pp: 213-230. 

Harding, S. (ed.) (2004), The Feminist Standpoint Theory Reader. Intellectual and Political 
Controversies, New York, Londra: Routledge. 

Hekman, S.J. (1990), Gender and Knowledge. Elements of a Postmodern Feminism, Boston: 
Northeastern University Press. 

Hewitson, G.J. (2003), „Domestic labor and the gender identity: Are all women carers?”, in D. 
Barker, E. Kuiper, Toward a Feminist Philosophy of Economics, London: Routledge, pp. 266-284. 

Huber, J., Spitze, G. (1980), „Considering Divorce : An Expansion of Becker’s Theory of Marital 
Instability”, American Journal of Sociology, vol. 86, nr. 1, iulie, pp. 75-89. 

Kalpagam, U. (1986), „Gender in Economics: The Indian Experience”, Economic and Political 
Weekly, vol. 21(43), pp. 59-66. 

Landau, I. (1996), „How Androcentric is Western Philosophy?”, The Philosophical Quarterly, 
vol. 46, nr. 182, ianuarie, pp. 48-59. 

Miroiu, M. (2004), Drumul către autonomie. laşi : Polirom. 

Nelson, J. (1996), Feminism, objectivity and economics, London, New York: Routledge. 

Nussbaum, M. (1995), „Introduction”, in M. Nussbaum, J. Glover (eds.), Women, Culture and 
Development : A Study of Human Capabilities, Oxford: Oxford University Press, pp. 1-15. 

Nussbaum, M. (2000), Women and Human Development : The Capabilities Approach, Cambridge : 
Cambridge University Press. 


GEN ŞI ALEGERE RAȚIONALĂ: ABORDAREA ECONOMICĂ A FAMILIEI 247 


Pollack, R.A. (2002), Gary Becker's Contributions to Family and Households, Lecture at the 
Phoenix Symposium in honor of Gary Becker, Chicago: University of Chicago. 

Prokhovnik, R. (2001), Rational Woman : A Feminist Critique of Dichotomy, Londra, New York : 
Routledge. 

Pujol, M.A. (2003), „Into the Margins! ”, Toward a Feminist Philosophy of Economics, D. Barker, 
E. Kuiper (eds.), London: Routledge, pp. 22-35. 

Robeyns (2000), „An unworkable idea or a promising alternative? Sen’s capability approach re- 
examined”, Discussion Paper 00.30, Center for Economic Studies, KatholiekeUniversiteit 
Leuven, 2000. (online : http : //feb.kuleuven.be/eng/ew/discussionpapers/Dps00/Dps0030. pdf, 
ultima accesare 15 noiembrie 2014). 

Rowley, C.K., Black, D., Buchanan, J.M., Mason, G. (2004), „Public Choice and Constitutional 
Political Economy”, in C.K. Rowley, F. Schneider (eds.) Encyclopedia of Public Choice, New 
York: Kluwer Academic Publishers, pp. 3-31. 

Sen, A. (1995), Inequality Reexamined, New York: Harvard University Press. 

Strassman, D. (1993), „Nota Free Market: The Rhetoric of Disciplinary Authority in Economics”, 
in Marianne Ferber, Julie Nelson (eds.), Beyond Economic Man : Feminist Theory and Economics, 
Chicago: University of Chicago Press, pp. 54-68. 

Ungureanu, D.M. (2011), On Rationality in Political Science: The Problem of Unrobustness of 
Uniformity Behavioral Assumptions, Workshop on „The Sciences of the Artificial vs. the Cultural 
and Social Sciences”, 15-16.09.2011 (manuscris nepublicat). 

Ungureanu, D.M. (2012), „Science and social responsibility : the «bureaucratic wars» from public 
choice theory”, European Journal of Science and Theology, 8, supl. 1, pp. 235-244. 

Waring, M. (1988), If women counted : A new feminist economics, London: MacMillan. 


Capitolul 12 


Analiza economică 
a comportamentului religios 


Ştefan Colbu, Alexandru Volacu* 


Rezumat: În acest capitol abordăm problema comportamentului religios din perspec- 
tiva economiei religiei. Mai întâi, discutăm problema religiei pornind de la modelele 
ce au ca bază cererea religioasă, determinată de indivizii consumatori, adică mode- 
lul producţiei religioase domestice, modelul capitalului religios, modelul comporta- 
mentului normativ şi modelul portofoliilor religioase. Apoi analizăm oferta religioasă, 
discutând modelele producţiei de bunuri religioase, adică teoria firmei şi teoria clu- 
bului, distincţia biserică-sectă, tipologia organizaţiilor religioase şi pieţele religioase. 
Continuăm cu problema reglementării pieţei religioase în România şi încheiem cu 
prezentarea câtorva dintre cele mai importante critici ale abordării. 


12.1. Introducere 


Comportamentul religios a fost explicat multă vreme cu ajutorul unei teorii sociologice 
foarte influente în ştiinţele sociale, teoria secularizării. Această teorie formula următoa- 
rele predicții: pe măsură ce ştiinţa şi tehnica se vor dezvolta, religia va înregistra un 
declin inevitabil ; cu cât indivizii vor dobândi mai multă educaţie şi vor fi mai familiarizați 
cu ştiinţa, cu atât vor deveni mai puţin religioşi şi mai sceptici cu privire la afirmaţiile 
bazate pe credinţă ; calitatea de membru în religiile considerate deviante este, de obicei, 
consecinţa îndoctrinării sau a unei psihologii anormale (Stark er al. : 1996, p. 433); 
dezvoltarea economică va duce la scăderea credințelor religioase şi a participării religioase 
(McCleary şi Barro: 2006a, p. 49). 

Într-un articol publicat in 1998, Laurence R. Iannaccone face o trecere in revistă a 
analizelor empirice care infirmă predictiile teoriei secularizării. Rezultatele acestor ana- 
lize pot fi sintetizate astfel : religia demonstrează o vitalitate şi o importanţă neîntreruptă 
în societăţile umane în ultimele două secole, atât sub aspect intensiv - credinţa în existenţa 


* Bursier în cadrul proiectului „Burse doctorale şi postdoctorale pentru tineri cercetători in 
domeniile Ştiinţe Politice, Ştiinţe Administrative, Ştiinţele Comunicării şi Sociologie” POSDRU/ 
159/1.5/S/134650, finanţat prin Programul Operational Sectorial Dezvoltarea Resurselor Umane 
2007-2013, cofinantat prin Fondul Social European. 

unui Dumnezeu sau a unui spirit universal, creşterea donațiilor religioase, creşterea 
voluntariatului religios şi a participării în activităţi religioase -, cât şi sub aspect exten- 
siv — creşterea apartenenţei religioase sau a numărului de membri ai cultelor religioase 
conservatoare şi care impun reguli stricte de comportament etc. (lannaccone: 1998, 
pp. 1466-1472). 

La rândul lor, teoreticienii alegerii raţionale şi-au concentrat atenţia asupra fenome- 
nului religios, încercând să explice discrepanta dintre predicțiile teoretice ale sociologilor 
şi datele empirice. Astfel, analizând comportamentul religios cu ajutorul modelelor eco- 
nomice şi subliniind că participarea religioasă poate fi înţeleasă ca un comportament 
rational (Mellor: 2000, p. 277), aceşti cercetători au construit modele explicative alter- 
native abordărilor psihologice conform cărora apartenenţa la cultele religioase poate fi 
explicată fie ca o manifestare patologică sau ca rezultat al „spălării creierului”, fie prin 
apelul la coercitie (Iannaccone: 1998, pp. 1488-1489). Cercetările empirice nu doar 
confirmă rezultatele teoriilor şi modelelor economice (cf. Stark er al.: 1996, p. 435), 
ci, mai mult, susţin existenţa unor corelaţii pozitive între religiozitate şi stima de sine, 
satisfacția vieţii şi chiar sănătatea mentală. 

Studiile care analizează religia şi economia pot fi încadrate în trei direcţii de cercetare 
(cf. Iannaccone : 1998, p. 1466): 1) analiza critică a diferitelor teorii, politici şi sisteme 
economice din perspectivă teologică, 2) analiza efectelor economice şi sociale ale dife- 
ritelor tipuri de religii şi confesiuni - şi abordarea ce va fi avută în vedere în capitolul 
de faţă, 3) analiza şi interpretarea comportamentului religios la nivel individual şi de 
grup, cu ajutorul instrumentarului oferit de ştiinţa economică (economia religiei). 

În cadrul ultimei abordări, prin religie se înţelege „orice set împărtăşit de credinţe, 
activităţi şi instituţii fundamentate pe încrederea în forţe supranaturale” (Iannaccone : 
1998, p. 1466) sau, altfel spus, respectarea unei legături între om şi zeitate în speranţa 
obţinerii unor beneficii spirituale (Goorha: 2011, p. 222). Religia poate fi privită ca 
variabilă dependentă, iar în acest caz cercetătorii analizează „modul în care dezvoltarea 
economică şi instituţiile politice afectează participarea religioasă şi credinţele religioase” 
(McCleary şi Barro: 2006a, p. 49), sau ca variabilă independentă, iar atunci accentul 
cade pe modul în care religiozitatea afectează caracteristicile individuale şi, prin ele, 
performanţa economică (McCleary şi Barro: 2006a, p. 49). Dacă in prima situaţie se 
explică activităţile religioase cu ajutorul teoriei economice, în cea de-a doua aspectele 
economice sunt analizate prin intermediul diferitelor tradiţii religioase. 

În continuare vor fi prezentate câteva modele explicative ale comportamentului religios 
individual şi de grup, care provin din ştiinţa economică, precum şi criticile care au fost 
aduse acestora. 


12.2. Analiza economică a cererii de religie 


Teoria economică se bazează pe o premisă foarte simplă care - consideră economiştii — 
poate fi folosită şi în analiza comportamentului religios: „Un individ obişnuit, confrun- 
tat cu o situaţie de alegere, va opta pentru «mai mult» în loc de «mai putin»” (Buchanan 
şi Tullock.: 2010 [1962], p. 38). Analiza economică a comportamentului religios porneşte 

de la modelul actorului raţional care, având preferinţe stabile şi acţionând sub diferite 
constrângeri, abordează orice situaţie de alegere (inclusiv în domeniul religios) prin 
analiza costurilor şi a beneficiilor pe care i le aduc alternativele între care trebuie să 
aleagă şi va opta pentru alternativa despre care consideră că îi va maximiza utilitatea - îi 
va aduce fie cel mai mare câştig, fie cea mai mică pierdere. Apelând la premisa prefe- 
rintelor stabile, teoreticienii alegerii rationale explică schimbările din comportamentul 
religios al indivizilor ca fiind „răspunsuri optime la circumstanţe variabile - diferite 
preţuri, venituri, abilităţi, experienţe, resurse [...], tehnologii” (Iannaccone : 1995, p. 77; 
cf. Witham: 2010, p. viii). 

Laurence R. Iannaccone consideră (1995, pp. 81-82) că teoria economică pare a fi 
potrivită pentru analiza comportamentului religios şi prin prisma a două considerente ce 
tin chiar de logica internă a discursului religios. Pe de o parte, se poate observa o com- 
patibilitate lingvistică între vocabularul biblic (poruncile din Vechiul Testament!, îndem- 
nurile utilitariste care împânzesc Biblia?, metaforele economice? sau abordarea credinţei 
ca o investiţie pentru viata de apoi*) şi terminologia economică (analiza cost-beneficiu) ; 
iar pe de altă parte, oamenii obişnuiţi folosesc concepte compatibile cu cele economice 
atunci când îşi descriu credinţele şi comportamentul religios : când vorbesc despre adevăr, 
se referă la probabilitati ridicate ; binecuvântarea face referire la beneficii, iar blestemul 
la costuri ; ispitirea poate fi înţeleasă ca o analiză a costului de oportunitate, iar păcătu- 
irea ca o scădere a certitudinii etc. 

În continuare vor fi prezentate cele mai importante patru modele explicative ale com- 
portamentului religios individual din perspectiva teoriei economice, şi anume: modelul 
producţiei religioase domestice, modelul capitalului uman religios, modelul comporta- 
mentului normativ şi modelul portofoliilor religioase. 


12.2.1. Producţia religioasă domestică 


Azzi şi Ehrenberg au oferit, în 1975, prima analiză cu instrumente specifice ştiinţei eco- 
nomice a factorilor care determină „implicarea religioasă individuală şi participarea la 
activităţi legate de biserică” (Azzi şi Ehrenberg: 1975, p. 27), pornind de la modelul 
producţiei domestice, conform căruia familiile sunt văzute ca nişte firme ce urmăresc 
producerea diferitelor tipuri de „mărfuri domestice”. Asemănarea cu firma constă în 
faptul că mărfurile domestice se produc tot cu resurse limitate şi prin investiţii de bunuri, 
muncă şi abilităţi umane. Însă, spre deosebire de produsele unei firme comerciale, măr- 
furile domestice nu sunt vândute, ci sunt consumate de membrii familiei - exemplul 


1. „Cinsteşte pe tatăl tău şi pe mama ta, ca să-ţi fie bine şi să trăieşti ani multi pe pământ” (Ieşirea 20, 12). 

2. „lată, eu vă pun astăzi înainte binecuvântare şi blestem : binecuvântare veţi avea dacă veţi păzi 
poruncile Domnului Dumnezeului vostru, pe care vi le spun eu astăzi; iar blestem, dacă nu 
veţi asculta poruncile Domnului Dumnezeului vostru” (Deuteronomut 11, 26-27). 

3. „Nu dati cele sfinte câinilor, nici nu aruncaţi mărgăritarele voastre înaintea porcilor” (Matei 7, 6); 
„Asemenea este împărăţia cerurilor cu un negutator care caută mărgăritare bune. Şi aflând un 
mărgăritar de mult preţ, s-a dus, a vândut toate câte avea şi l-a cumpărat” (Matei 13, 45-46). 

4. „Nu vă adunaţi comori pe pământ, unde molia şi rugina le strică şi unde furii le sapă şi le fură, 
ci adunati-va comori in cer, unde nici molia, nici rugina nu le strică, unde furii nu le sapă şi 
nu le fură” (Matei 11, 19-20). 

clasic de marfă domestică este o masă gătită în casă, dar modelul poate fi aplicat şi la 
„mărfuri abstracte, precum plăcerea distractiilor, relaxarea, sănătatea şi creşterea copiilor” 
(Iannaccone : 1990, p. 298). 

Conform modelului producţiei religioase domestice, „participarea membrilor gospo- 
dăriei la activităţi religioase presupune consumarea timpului acestora” (Azzi şi Ehrenberg : 
1975, p. 28). O primă diferenţă faţă de modelul standard al producţiei domestice o con- 
stituie faptul că Azzi şi Ehrenberg propun un „model de alocare a timpului gospodăriei 
pe mai multe perioade, care să permită consumarea [unor beneficii] în viaţa de apoi, 
această variabilă fiind cel puţin parţial o funcţie a investiţiilor de timp făcute de membrii 
gospodăriei în activităţi religioase în timpul vieţii” (Azzi şi Ehrenberg: 1975, p. 28). 
Astfel, dacă mărfurile domestice standard depind de investiţiile de timp, bunuri cumpărate 
şi deprinderi, recompensele din viaţa de apoi depind de întreaga istorie religioasă a gos- 
podăriei, adică de timpul şi de bunurile dedicate activităţilor religioase în fiecare perioadă 
(Iannaccone : 1998, p. 1479). 

Indivizii vor împărți resursa limitată timp între activități laice şi religioase pentru a 
obține mărfuri laice şi religioase, cu scopul de a-şi spori atât utilitatea din timpul vieții, 
cât şi pe cea din viaţa de apoi. Dacă indivizii tind să investească în capitalul uman în 
primele stadii ale vieţii, pentru a putea recupera profitul acestei investiţii pe o perioadă 
cât mai îndelungată de timp, investiţiile în capitalul religios se vor concentra în stadiile 
târzii ale vieţii, deoarece profiturile aşteptate nu vor fi generate decât după sfârşitul vie- 
tii (Azzi şi Ehrenberg: 1975, p. 35), aceasta fiind a doua diferenţă faţă de modelul 
clasic al producţiei domestice. 

Modelul producţiei religioase domestice oferă următoarele predicții (Azzi si Ehrenberg : 
1975, pp. 33-38): 1) indivizii pentru care timpul are o valoare mai mare (de exemplu, 
primesc salarii mari) vor tinde să participe mai puţin la activităţi religioase, deoarece 
pentru ei costul de oportunitate este mai mare decât pentru cei care sunt şomeri, pensi- 
onari sau au salarii mici; 2) dat fiind că în mod tradiţional femeile câştigă mai puţin 
decât bărbaţii, rezultă că soţia va participa mai mult în activităţi religioase decât soţul ; 
3) cu cât costul alternativelor la activităţile religioase este mai mare, cu atât va creşte 
consumul mărfurilor religioase - astfel se explică şi participarea religioasă mai mare in 
mediul rural decât în cel urban; 4) din cauză că investiţiile în mărfuri religioase nu 
acumulează dobândă, aşa cum fac investiţiile standard, indivizii vor tinde să participe în 
activităţi religioase mai curând spre sfârşitul vieţii, pentru că profitul aşteptat - „consu- 
mul în viaţa de dincolo” - nu este generat decât după sfârşitul vieţii. 


12.2.2. Capitalul uman religios 


Modelul teoretic propus de Azzi şi Ehrenberg a fost preluat şi completat de teoreticienii 
alegerii raţionale interesaţi de explicarea comportamentului religios. O primă modificare 
face apel la conceptul de capital religios : atât pentru producerea mărfurilor domestice, 
cât şi pentru producerea celor religioase sunt necesare deprinderi specifice. În literatura 
economică, deprinderile care sporesc productivitatea poartă denumirea de capital uman, 
deoarece oamenii le acumulează „printr-un proces de investiţie (în educaţie şi practică) 
comparabil cu investiţiile făcute de firme în echipamentul fizic” (lannaccone: 1990, 
p. 298), iar apoi apelează la aceste depozite (Witham: 2010, p. 11). 

Sursele capitalului uman sunt abilităţile native, educaţia generală şi cea specifică, 
experienţa dobândită „la locul de munca” etc. (Iannaccone : 1990, pp. 298-299) ; capitalul 
religios se dezvoltă prin participarea la activităţi religioase (Iannaccone : 1998, p. 1481) 
şi include: cunoştinţe religioase, familiaritatea cu tradiţia, doctrina şi ritualul bisericii, 
diferite deprinderi specifice, prietenia cu ceilalţi credincioşi etc. (Iannaccone : 1998, p. 1481 ; 
Kwilecki şi Wilson: 1998, p. 207). Dat fiind că, pe de o parte, „doctrina, ritualul şi 
stilurile de cult variază semnificativ de la o confesiune religioasă la alta” (Iannaccone : 
1998, p. 1481) şi, pe de altă parte, „capitalul religios este un derivat al participării reli- 
gioase” (Iannaccone: 1990, p. 309), rezultă că abilitatea individului de a aprecia şi de 
a produce mărfuri religioase depinde in mod esenţial de capitalul său religios (Iannaccone : 
1990, p. 299). 

Acest model de analiză oferă următoarele predicții (cf. Iannaccone : 1990, p. 309; 
Iannaccone: 1995, pp. 79-80; Iannaccone: 1998, pp. 1481-1482): 1) pe măsură ce 
copiii se maturizeaza şi iau propriile decizii religioase, vor gravita spre credinţele părin- 
tilor, alegând confesiuni similare cu cele în care au crescut; 2) schimbarea religiei va 
tinde să aibă loc în prima parte a vieţii, deoarece costul convertirii creşte pe măsură ce 
individul acumulează mai mult capital religios specific unui anumit context; 3) aceleaşi 
motive care îi determină pe indivizi să adopte credinţe similare celor ale părinţilor îi vor 
influenţa să se căsătorească - chiar şi în medii multiconfesionale/multireligioase - cu o 
persoană din propria confesiune ; 4) o gospodărie poate produce mai eficient mărfuri 
religioase dacă ambii soţi aparţin aceleiaşi confesiuni - dispar, de exemplu, divergentele 
privind alocarea timpului sau a contribuţiilor băneşti pentru biserică sau cele referitoare 
la confesiunea în care vor fi crescuţi copiii; 5) indivizii care au parteneri de viaţă din 
aceeaşi confesiune vor tinde să participe mai mult la activităţi religioase decât cei căsă- 
toriti interconfesional ; 6) dat fiind că participarea religioasă necesită timp, iar timpul 
are un cost de oportunitate, deoarece înlocuieşte alte activităţi, indivizii care câştigă mai 
mult vor tinde să sprijine mai mult financiar activităţile religioase, iar cei care câştigă 
mai puţin vor tinde să participe mai mult - ambele categorii vor renunţa la ceea ce este 
mai „ieftin” pentru ei. 


12.2.3. Comportamentul normativ 


Pornind de la modelul teoretic propus de Azzi şi Ehrenberg, Laurence lannaccone ana- 
lizează, în 1988, participarea religioasă prin prisma conceptului de comportament nor- 
mativ. În cadrul acestui model, individul alocă resurse pentru a-şi maximiza utilitatea 
totală, care derivă din două tipuri de mărfuri multidimensionale ; religioase (asigurarea 
propriei mântuiri, sentimentul de înfrățire cu ceilalţi, securitate, iluminare spirituală etc.) 
şi laice. Atât mărfurile religioase, cât şi cele laice depind de investiţiile de timp, bunuri, 
capital religios şi comportament specific pe care le face individul pentru obţinerea lor. 
Pentru a-şi putea maximiza utilitatea aşteptată, individul trebuie să-şi împartă resursele 
limitate (timp şi bani) între mărfuri religioase şi mărfuri laice - presupunând că acestea 
nu sunt identice -, astfel încât să-şi poată spori atât utilitatea religioasă, cât şi pe cea 
laică (Iannaccone : 1988, pp. 8245-8246). 

În timp ce comportamentul individului rămâne acelaşi şi într-un context laic, şi într-un 
context religios, el afectează atât productivitatea religioasă, cât şi pe cea laică. Cum 
normele laice şi cele religioase nu sunt identice, costul pentru comportamentul religios 
al unui individ (a spune mereu adevărul, a se abtine de la consumul de alcool, a păstra 
celibatul etc.) poate fi calculat prin raportare la oportunităţile, statusul şi plăcerile laice 
la care renunţă: comportamentul care creşte mărfurile religioase tinde să reducă mărfu- 
rile laice şi de aceea comportamentul individual optim se va afla între normele religioase 
şi cele laice (Iannaccone : 1988, pp. S247-S250). 


12.2.4. Portofoliile religioase 


Un alt model explicativ al comportamentului religios al indivizilor, propus de Laurence 
Iannaccone in 1995, îl reprezintă portofoliile religioase. Acest model porneşte de la 
asumptia că religiile implică un grad foarte ridicat de incertitudine, deoarece nici premi- 
sele şi nici promisiunile religioase nu pot fi verificate. De aceea, subscrierea la o anumită 
religie este similară cumpărării de acţiuni, motiv pentru care un investitor raţional va 
căuta să se asigure împotriva riscurilor unei astfel de investiţii. Conform autorului, asi- 
gurarea religioasă constă în „diversificarea propriului portofoliu religios prin dedicarea 
timpului şi banilor unei varietăţi de religii diferite, precum, printre altele, astrologiei, 
metodismului, meditatiei şi aşa mai departe” (Iannaccone : 1995, p. 81). 

Acest model duce la formularea unei tipologii contrastante şi relevante pentru organi- 
zaţiile religioase : pe de o parte, există religiile „colective” (marile religii şi confesiuni), 
care „accentuează apartenenţa exclusivă, folosesc sacrificii sau stigmate [sociale], menţin 
grade ridicate de participare şi îşi consideră toţi membrii colaboratori” (Iannaccone : 
1995, p. 81), iar pe de altă parte, există religiile „private” (din curentul New Age), care 
„primesc o loialitate mică sau nu o primesc deloc, permit diversificarea, au un număr 
mediu mic de participanţi şi se concentrează pe tranzacţii de tipul plată-pentru-serviciu” 
(Iannaccone : 1995, p. 81). Pe baza explicatiilor oferite de modelul portofoliilor religioase, 
se poate înţelege apartenenţa simultană a indivizilor la mai multe organizaţii care oferă 
servicii religioase: de exemplu, deşi se declară membri ai unei confesiuni creştine, unii 
indivizi sunt interesaţi în acelaşi timp şi de previziunile astrale şi de tehnici yoga, de 
meditații şi de tehnici medicale de influenţă orientală etc. 

Cele patru modele de analiză a comportamentului religios individual prezentate aici 
reuşesc să integreze mai multe predicții într-un singur cadru conceptual, cel al alegerii 
rationale. Aceste modele sunt complementare şi oferă explicaţii pentru diferite regularitati 
ale acţiunilor umane, precum: mobilitatea între denominatii, căsătoria interreligioasă, 
vârsta convertirii, relaţia dintre participarea religioasă şi contribuţia bănească pentru 
biserici şi secte, influenţa căsătoriilor interreligioase asupra nivelurilor de participare 
religioasă etc. (Iannaccone : 1995, p. 78). 

12.3. Analiza economică a ofertei de religie 


Dacă în subcapitolul precedent am descris comportamentul religios al indivizilor, în acest 
subcapitol analizăm oferta organizaţiilor religioase. Mai întâi descriem cele două modele 
prevalente ale producţiei de bunuri religioase, teoria firmei şi teoria clubului. Continuăm 
cu analiza tipologiei organizaţiilor religioase, axându-ne pe distincţia clasică dintre bise- 
rici şi secte studiată de Iannaccone (1988). Apoi analizăm anumite particularităţi ale 
structurii organizaţiilor religioase, accentul cazând pe teoria lui Allen (1995) privind 
corelatia dintre doctrina teologică şi structura acestora. În cele din urmă abordăm carac- 
teristicile pieţelor religioase, mai exact reglementarea sau liberalizarea acestora şi conse- 
cintele în ceea ce priveşte emergenta monopolurilor religioase şi sacralizarea societăţii. 


12.321: Modele ale productiei de bunuri religioase 


În abordarea economică a religiei, două direcţii predomină în ceea ce priveşte natura 
bunurilor oferite spre consum de organizaţiile religioase, anume teoria firmei, care inter- 
pretează biserica drept o „firmă ce caută să îşi maximizeze profitul” (Iannaccone : 1998, 
p. 1484), şi teoria clubului, care echivalează bunurile religioase cu bunurile de club, în 
care fiecare membru al congregatiei beneficiază, inter alia, de pe urma calităţii congre- 
gatiei (lannaccone: 1992a, p. 276). 


12.3.1.1. Teoria firmei 


Prima descriere a organizaţiilor religioase în termeni economici îi aparţine lui Adam 
Smith, care îşi asumă poziţia conform căreia „clerul fiecărei biserici constituie o mare 
corporație” (Smith: 1965, p. 749). În perioada contemporană, utilizarea conceptelor 
economice pentru a descrie aceste organizaţii debutează prin lucrările lui Azzi şi Ehrenberg 
(1975), Stark şi Bainbridge (1985), Iannaccone (1988) şi continuă în cadrul abordării 
cunoscute sub numele de economia religiilor. Conform lui Stark şi Iannaccone, o firmă 
religioasă este „o întreprindere socială al cărei principal scop este de a crea, a menţine 
şi a oferi spre consum religie unei mulţimi de indivizi” (Stark şi Iannaccone : 1994, p. 232). 
Obiectivul organizaţiilor religioase nu se distinge astfel de obiectivele tradiţionale ale 
firmelor, anume maximizarea profitului prin maximizarea numărului de consumatori ai 
bunului produs, în sens clasic reprezentat de „asigurări de mântuire eternă”* (Ekelund şi 
Hebert: 2010, p. 431), şi maximizarea venitului obţinut prin vânzarea bunului“. 


5. Acesta nu este însă singurul tip de bunuri religioase. Iannaccone, spre exemplu, include şi 
securitatea, prietenia celorlalţi membri ai congregatiei sau iluminarea spirituală (Iannaccone : 
1988, p. 245). La rândul său, Ellison distinge între bunuri strict religioase, ce au o natură 
metafizică, şi bunuri nonreligioase, ce ţin de legăturile sociale formate în interiorul comunită- 
tilor (Ellison: 1995, p. 92). 

6. Pe lângă profitul financiar obţinut de organizaţiile religioase, pot fi identificate şi alte compo- 
nente ale profitului, de exemplu, evanghelizarea, prestigiul şi recunoaşterea publică, influenţa 
morală etc. (Kwilecki şi Wilson: 1998, p. 206). 

Cele mai cunoscute interpretări ale organizaţiilor religioase ca firme din economia 
neoclasică au ca obiect de cercetare Biserica Romano-Catolică medievală. Pornind de la 
teza lui Smith, Anderson (1988) argumentează că organizarea bisericii medievale era 
asemănatoare cu cea a unei francize corporatiste contemporane, cu membrii clerului în 
calitate de francizati prin intermediul deţinerii' de parohii romano-catolice şi Vaticanul in 
calitate de francizor, care primea o rentă pentru a permite funcţionarea serviciilor religi- 
oase ale parohiilor sub umbrela Bisericii Romano-Catolice. In această acceptiune, papa 
este văzut ca un preşedinte al consiliului de administraţie dintr-o corporație modernă 
(Anderson: 1988, p. 1078), Colegiul Cardinalilor ca un consiliu de administraţie şi 
Camera Papală ca propria bancă a organizaţiei (Ekelund şi Hebert: 2010, p. 431). Intr-o 
linie similară, Davidson utilizează conceptul de integrare verticală! pentru a descrie 
relaţia dintre biserică şi mănăstirile aflate în subordine (concentrându-se asupra cazului 
mănăstirilor cisterciene), argumentând că „biserica poate fi vazută ca un monopol integrat 
(slab) vertical, ce utilizează restrângeri contractuale verticale [...]” (Davidson: 1995, p. 120%. 
Restrângerea contractuală verticală era acceptată de mănăstiri deoarece bunurile necesitau 
autentificarea bisericii, mântuirea fiind un bun de tip încredere” (Davidson: 1995, p. 121), 
şi acceptată de biserică datorită „costurilor de tranzacţie extreme ce acompaniau economia 
agrară în care mănăstirile operau” (Davidson: 1995, p. 120). 

O perspectivă similară adoptă şi Ekelund şi colaboratorii săi (1989), care tratează 
biserica medievală ca pe o firmă multidivizională, în care „un birou central realizează 
planificarea strategică pe termen lung şi controlează alocările financiare, dar permite 
diviziilor regionale un grad înalt de autonomie în managementul operaţiunilor zilnice” 
(Ekelund şi Hebert: 2010, p. 431). Deoarece tratează organizaţiile religioase în sensul 
unor firme neoclasice, autorii pot utiliza o serie de instrumente economice, de exemplu, 
teorii despre rent-seeking”, teorii ale monopolului sau teorii ale costurilor de tranzacţie 
pentru a explica, inter alia, practica împrumutatului cu camătă (Ekelund et al.: 1989), 
încorporarea conceptului de purgatoriu în doctrina oficială a bisericii (Ekelund er al. : 1992), 
cruciadele (Anderson et al. : 1992), reglementarea căsătoriei (Davidson şi Ekelund : 1997), 
Reforma Protestantă (Ekelund et al. : 2002), Contrareforma Catolică (Ekelund er al. : 2004), 
logica construcţiei de catedrale (Bercea er al. : 2005). 


12.3.1.2. Teoria clubului 


Unul din elementele centrale ale abordării bisericii ca o firmă neoclasică este delimitarea 
clară între producătorii de bunuri, adică clerul, şi consumatori, adică membrii congre- 
gatiei. Acest element o distinge fundamental de abordarea bisericii în sensul de club, in 
care indivizii sunt coparticipanti la procesul de producţie a bunurilor religioase. 


7. O firmă integrată vertical in aval (acest tip de firmă fiind vizat aici) controlează prin mijlocul 
unor constrângeri de natură contractuală firmele implicate în următoarele stadii ale activităţilor 
de producţie, precum intermediarii sau vânzătorii (Davidson: 1995, p. 120). 

8. Integrarea verticală în aval este conform lui Davidson (1995: pp. 120-121) o consecinţă a 
problemei monopolului succesiv creat de autonomia mănăstirilor care acționau ca vânzători ai 
bunurilor religioase şi maximizau propriile profituri, restrictionand cantitatea vândută consistent 
cu propriile costuri marginale. 

9. Bunurile de tip încredere sunt acele bunuri a căror calitate „este incertă înainte şi după achizi- 
tionarea acestuia” (Davidson: 1995, p. 121). 

10. Vezi capitolul 4. 

Iannaccone afirmă că „modelul clubului este motivat de observaţia că, în ciuda carac- 
teristicilor similare unei firme, congregația tipică funcţionează ca o organizaţie ce gene- 
rează beneficii mutuale, dedicată producţiei colective de servicii de închinare, instrucției 
religioase, activităţilor sociale şi altor bunuri de club «cvasipublice»” (Iannaccone: 1998, 
p. 1482). Caracteristicile principale ale bunurilor de club" sunt nerivalitatea în consum 
şi excluziunea (Goorha: 2011, p. 225), adică faptul că prin consumul bunului nu se 
diminuează cantitatea sau calitatea acestuia, respectiv că indivizilor le pot fi impuse 
bariere în consumul bunului respectiv!?. lannaccone (1992a) argumentează că, deşi bunu- 
rile religioase sunt bunuri de club, problema acţiunii colective nu se manifestă în sensul 
ei clasic, în care datorită congestionării bunul de club devine rival în consum, ci într-un 
sens de „anticongestionare”. Astfel, datorită maximizării unei funcţii de utilitate compusă 
din bunuri seculare, propria participare în congregatie şi calitatea congregaţiei!?, este 
dezirabilă o participare cât mai numeroasă şi mai activă a membrilor organizaţiei religi- 
oase. Stimulentele selective (Olson: 1965) nu au aşadar rolul de a împiedica congestio- 
narea, ci de a creşte nivelul participării. Acestea sunt în continuare necesare, deoarece 
tentatia de a nu participa la acţiunea colectivă rămâne ridicată, ca urmare a faptului că: 
1) în condiţiile în care beneficiile sunt identice este în avantajul individului să participe 
mai puţin la producerea bunului, deoarece participarea presupune costuri şi 2) chiar şi în 
grupurile omogene, indivizii sunt tentaţi să ignore beneficiile externe ale participării lor 
şi să maximizeze propria bunăstare (Iannaccone : 1992a, p. 274). Principalul stimulent 
propus de Iannaccone (1992a, pp. 275-276) şi reluat de Berman (2000) este sancţionarea 
activităţilor seculare în care indivizii ar putea să investească resurse ce în alte condiţii ar 
fi investite în activităţi religioase!*. 


12.3.2. Tipologia organizaţiilor religioase 


Principala distincţie din punctul de vedere al tipologiei organizaţiilor religioase este cea 
dintre biserică şi sectă. În sociologia religiilor, primele analize ale diferenţelor dintre cele 
două tipuri le aparţin lui Troeltsch (1950) şi Weber (1958), care identifică o serie de 
caracteristici specifice fiecăruia, de exemplu, biserica este inclusivă, de dimensiuni mari, 
impersonală şi birocratică, în timp ce secta este ascetică, de dimensiuni reduse, respinge 
societatea seculară şi nu are o organizare birocratică complexă. În abordarea economică 
a religiilor, cel mai influent model îi aparţine lui Iannaccone (1988). Jn nuce, modelul 
distinge între organizaţii de tip biserică şi organizaţii de tip sectă, făcând apel la două 


11. O traducere alternativă a sintagmei club goods este „bun vămuit” (Miroiu : 2007, p. 130). În 
prezenta lucrare preferăm totuşi traducerea „bun de club” pentru a sublinia legătura dintre bunul 
produs şi tipul de organizaţie producătoare. 

12. Spre exemplu, impunerea unei taxe de membru, cum ar fi zeciuiala (Klick: 2006, p. 17). 

13. Determinată de numărul şi gradul de participare al celorlalţi membri. 

14. Problemele de monitorizare sunt contracarate prin două metode : 1) normele de conduită sunt 
construite astfel încât sancţiunea apare în cazul efectuării unei anumite activităţi interzise fără 
a se ţine cont de intensitatea participării şi 2) prin impunerea unor norme deviante care să 
împiedice participarea membrilor la activităţi sociale convenţionale ca urmare a stigmatizării 
acestora (Iannaccone: 1992a, p. 275). 

elemente centrale, anume gradul de divergență dintre normele seculare şi cele religioase 
şi gradul de toleranţă în privinţa încălcării normelor religioase. Cu cât normele de con- 
duită religioasă sunt mai îndepărtate de cele seculare, iar toleranța privind încălcarea lor 
este mai redusă, cu atât indivizii sunt stimulati să adopte poziţii radicale, fie în sensul 
unei secularizări totale, fie în sensul unei implicări religioase totale, deoarece schimbul 
dintre bunurile seculare şi cele religioase devine dezavantajos. Formalizând distincţia 
biserică/sectă, Iannaccone reuşeşte să îi ofere o definiţie ferită de ambiguitate sau de 
posibilitatea interpretărilor divergente, afirmând că „organizaţiile religioase care generează 
frontiere [ale posibilităților de productie'*| concave vor fi numite «biserici», iar cele care 
generează frontiere convexe vor fi numite «secte»”!* (Iannaccone : 1988, p. 254). Pe lângă 
importanţa introducerii unui criteriu precis de diferenţiere între cele două tipuri de orga- 
nizatii, modelul lui Iannaccone are şi alte rezultate semnificative: 1) membrii bisericilor 
tind să adopte poziţii apropiate de normele sociale, în timp ce membrii sectelor tind să 
adopte poziţii foarte diferite de normele sociale, 2) secta va fi caracterizată de un grad 
foarte înalt de stabilitate şi uniformitate în faţa schimbărilor sociale şi în faţa diversităţii 
membrilor şi nu va tinde să devină o biserică tradițională”, 3) secta va oferi o serie de 
bunuri seculare membrilor săi!*, de exemplu, statut, prietenie, mâncare, adăpost, datorită 
nevoii de a constitui o societate alternativă ca urmare a respingerii societăţii reale! şi 
4) secta este mai atractivă pentru indivizii lipsiţi de oportunităţi seculare semnificative 
(lannaccone : 1988, pp. 254-262). 


12.3.3. Structura organizaţiilor religioase 


Problema structurii organizaţiilor religioase a fost succint abordată şi în secţiunea 1.2.1.1., 
în care am discutat o serie de modele ce interpretează aceste organizaţii în sensul unor 
firme neoclasice. În această secţiune vom merge mai departe, vizând motivaţia pe care 
se sprijină structura organizaţiei religioase. Conform lui Allen (1995), constrângerile 
teologice constituie principalul factor relevant în modelarea structurii de guvernare a 
organizaţiilor religioase. Pornind de la o interpretare economică a teologiei - „potenţialul 
pentru oportunism managerial” (Allen: 1995, p. 100) -, acesta afirmă că similaritatea 


15. Această frontieră reprezintă de fapt combinaţia de bunuri religioase/seculare disponibilă individului. 

16. Convexitatea funcţiei are ca rezultat faptul că, datorită schemei de stimulente pozitive şi nega- 
tive introdusă de o sectă, este mai avantajos pentru un individ fie să aparţină de secta respectivă 
şi să aibă o participare activă, conformându-se tuturor normelor impuse de sectă, fie să nu 
aparţină sectei respective, orice poziţie intermediară fiind dezavantajoasă. Prin contrast, con- 
cavitatea are ca rezultat faptul că indivizii sunt avantajati de adoptarea unor poziţii moderate, 
în care aparţin de o organizaţie religioasă, dar consumă atât bunuri religioase, cât şi seculare, 
fără teama de a fi sanctionati pentru încălcarea normelor religioase prin consumul de bunuri 
seculare deoarece: 1) nu există diferente radicale între normele religioase şi cele seculare sau 
2) monitorizarea încălcării normelor religioase este deliberat ineficientă. 

17. În contrast cu poziţia lui Niebuhr (1957). 

18. În contrast cu poziţia lui Argyle şi Beit-Hallahmi (1975). 

19. Aspectul comunitar al sectei este primordial în special în sectele „extremiste”, definite drept 
„comunităţi bazate pe credinţă, dedicate producerii de bunuri comunale şi urmăririi de scopuri 
comunale” (Iannaccone şi Berman: 2006, p. 118). 

teologică conduce la similaritate organizaţională deoarece structura religioasă este con- 
struită ca un set de constrângeri destinat să împiedice exploatarea sistemului de către 
membrii organizaţiei. În privinţa doctrinei teologice a organizaţiei, Allen distinge între 
trei tipuri: 1) individualistă liberă, în care indivizii sunt liberi să dea propriile interpre- 
tări textelor şi opiniilor religioase; 2) individualistă limitată, în care indivizii pot da 
propriile interpretări, însă în limita unor constrângeri ; 3) confesională, în care Biblia 
este singura sursă a autorităţii, dar interpretarea este realizată exclusiv de fondatorii 
Bisericii sau de autorităţile centrale ; 4) profetică, în care Biblia este una dintre sursele 
autorităţii, dar nu singura, existând, de regulă, un reprezentant al divinității în calitate 
de lider al Bisericii ce poate interpreta texte şi opinii religioase. Conform lui Allen, 
adoptarea unei anumite doctrine teologice determină structura organizaţiei astfel : 1) indi- 
vidualismului liber îi corespunde o structură democratică în care deciziile se iau prin 
mecanisme electorale ; 2) individualismului limitat îi corespunde o structură corporatistă 
în care se alege o conducere a congregatiei ce ia deciziile; 3) confesionalismului îi 
corespunde o structură denominationala în care deciziile sunt luate de o conducere gene- 
rală aleasă de congregatii în cooperare cu conducerea locală; 4) profetismului îi cores- 
punde o structură ierarhizată în care toate deciziile importante aparţin oficialilor 
organizaţiei (Allen: 1995, pp. 115-117). Modelul este testat şi confirmat de Allen în cazul 
Reformei protestante, al Contrareformei catolice, al Bisericii Mormone, al quakerilor şi 
al Bisericii Luterane (1995, pp. 103-114). Pornind de la acest model şi folosind instrumente 
din teoria jocurilor, Mao şi Zech (2002) arată însă că între doctrina teologică şi structură 
nu poate fi trasată o corespondenţă biunivocă, ci că pentru fiecare doctrină există o mul- 
time de variaţii structurale compatibile, structura finală adoptată reflectând o tendinţă de 
maximizare a numărului de membri de către organizaţie, in eonditiile constrângerilor 
doctrinare. 


12.3.4. Pieţele religioase 


Similar pieţei economice, piaţa religioasă poate fi reglementată prin aranjamente institu- 
tionale sau poate fi lăsată liberă. Chaves şi Cann (1992, p. 280) prezintă şase criterii de 
identificare a unei pieţe regularizate : 1) există o religie oficială a statului ; 2) doar anu- 
mite culte sunt recunoscute oficial ; 3) statul este responsabil de numirea anumitor lideri 
religioşi ; 4) statul plăteşte salariile clerului ; 5) există un sistem ecleziastic de colectare 
a taxelor; 6) statul subvenţionează, dincolo de scutirea de taxe, cheltuieli de operare şi 
de întreţinere a bisericilor. Conform lui Stark şi Iannaccone, reglementarea pieţei religi- 
oase are două efecte principale: 1) statul forţează apariţia unei situaţii de monopol, 
existenţa unei singure firme religioase fiind favorizată ; 2) situaţia de monopol va conduce 
la sacralizarea societăţii, în sensul că „principalele aspecte ale vieţii, de la familie la 
politică, sunt impregnate de simboluri, retorică şi ritualuri religioase” (1994). Prin con- 
trast, liberalizarea economiei religioase conduce” la apariţia unei pieţe pluraliste, cu firme 
specializate, aceasta fiind starea naturală a lucrurilor în condiţiile variațiilor de clasă 


20. Chiar dacă pot exista decalaje între momentul dereglementării şi apariţia pe piaţă a unor noi 
concurenţi datorită menţinerii unei reglementări de facto, inertiei culturale sau subdezvoltării 
conexiunilor dintre membrii comunităţilor locale şi misionari (Stark, Iannaccone : 1994, p. 235), 

socială, vârstă, gen, experienţe de viaţă şi socializare tipice tuturor societăţilor (Stark, 
Iannaccone : 1994, p. 233)”. 

Mai mult, reglementarea piețelor religioase poate influența gradul de participare a 
cetățenilor la viața religioasă. Contrazicând teza clasică a lui Berger (1967), potrivit căruia 
pluralismul religios are un efect negativ asupra participării religioase, deoarece subminează 
instituțiile tradiționale ce întăresc credința (Berger, în Voas et al. : 2002, p. 212), Finke 
şi Stark afirmă că „o consecință naturală a unei economii religioase deschise este un 
pluralism religios care forțează fiecare organizație religioasă să se adreseze cu succes unui 
segment al pieței religioase sau să dispară” (1988, p. 47). Pe aceeaşi linie, Stark şi 
Iannaccone consideră că, „în condiţiile în care economia religioasă este competitivă şi 
pluralistă, gradul de participare religioasă va fi ridicat. Dimpotrivă, în condiţiile în care 
economia religioasă este monopolizată de una sau două firme susţinute de stat, nivelul 
general de participare va fi scăzut” (1994, p. 233). Poziţia este susţinută empiric şi de 
North şi Staha (2004), McCleary şi Barro (2006b) şi teoretic de McBride (2008), folosind 
teoria jocurilor. Chaves şi Gorski (2001) nu găsesc în schimb nicio corelaţie statistic 
semnificativă între pluralismul religios şi participare, iar Olson (1999) găseşte o corelaţie 
negativă. Voas şi colaboratorii săi (2002) argumentează că din cauza erorilor metodologice 
dezbaterea nu poate fi tranşată în nicio directie”. 


12.4. Reglementarea pieţei religioase din România 


Pentru a estima nivelul de reglementare a pieţei din România, vom utiliza cele şase cri- 
terii propuse de Chaves şi Cann (1992) şi discutate în secţiunea 12.3.4. Analiza este 
prezentată în tabelul 12.1, rezultatul fiind că piaţa religioasă în România este parţial 
reglementată, obţinând trei puncte dintr-un total de şase. 

Sunt necesare o serie de explicaţii referitoare la afirmaţiile din tabelul 12.1. Punctul 1 
nu necesită o analiză suplimentară. În ceea ce priveşte punctul 2, statutul de cult nu este 
recunoscut universal tuturor grupurilor religioase. Raportul Stat şi religii în România. O 
relaţie transparentă ? realizat de APADOR-CH în anul 2008 arată nemulţumirea unor 
lideri ai grupărilor religioase de mici dimensiuni referitoare la restrictivitatea condiţiilor 
necesare pentru recunoaşterea oficială, în special a celor impuse de art. 18 (b), care 
specifică necesitatea de a prezenta o listă de adeziuni alcătuită din minimum 0,1% din 
totalul populaţiei României. 


21. Un aspect interesant este că, deşi prin dereglementare costurile de constituire (start-up costs) 
sunt scăzute semnificativ, acestea cresc pe măsură ce oferta religioasă creşte ca număr şi diver- 
sitate, iar piaţa pluralistă devine saturată (Stark, Iannaccone: 1994, p. 235). Astfel, deregle- 
mentarea religiei nu facilitează în mod necesar apariţia noilor religii, cum s-ar putea afirma 
intuitiv, modul cel mai uşor de intrare pe piaţa religioasă în condiţiile liberalizării acesteia fiind, 
conform lui Stark şi Iannaccone (1994, p. 236), formarea unor secte pe sectoare de piaţă, in 
care firmele religioase au fost erodate. 

22, Pentru o listă comprehensivă a lucrărilor participante la această dezbatere, vezi Chaves şi Gorski 
(2001). i 

Tabelul 12.1. Nivelul de reglementare a pieţei religioase în România 


Situaţia în România 


Conform art. 9 (1) din Legea nr. 489/2006, „în 
Există o religie oficială a e s AF 
România nu există religie de stat. Statul este neutru 
statului. i 4 SA x 3 E 
faţă de orice credinţă religioasă sau ideologie atee”. 
Gar achite caliente Recunoaşterea calităţii de cult de către stat se reali- 
` | recunoscute oficial. 


zează urmând o procedură legală, specificată în art. 
17-22 din Legea nr. 489/2006. 

Statul este responsabil de 

numirea anumitor lideri 


religioşi. 


Liderii cultelor nu sunt numiţi de stat, ci prin regula- 
mente de funcţionare proprii. 


Conform art. 1 (1) al Legii nr. 142/1999, „statul 
român sprijină cultele religioase, recunoscute potrivit 
legii, pentru salarizarea clerului de la bugetul de stat, 
la cererea acestora”. 


Există un sistem ecleziastic |... . $ 
A Nici un astfel de sistem nu este reglementat de stat 
de colectare a taxelor 


Conform art. 10 (6) din Legea nr. 489/2006, „cultele 
Statul subvenţionează chel- | recunoscute pot beneficia, la cerere, de sprijin material 
tuieli de operare şi de între- | din partea statului, pentru cheltuielile privind functi- 
tinere a bisericilor. onarea unităţilor de cult, pentru reparaţii şi construc- 
tii noi”. 


Statul plăteşte salariile cle- 
rului 


Total 


in privinta punctului 3, conform vechiului statut al Bisericii Ortodoxe Romane abrogat 
in data de 27.11.2007, patriarhul si episcopii BOR erau alesi de Colegiul Electoral 
Bisericesc, corp alcătuit din totalitatea membrilor Sfântului Sinod, ai Adunării Nationale 
Bisericeşti şi ai Adunării Eparhiale a Arhiepiscopiei Bucureştilor. Din totalul de 180 de 
membri ai Colegiului, 70 erau în respectivele condiţii reprezentanţi laici, o mare parte 
dintre aceştia fiind lideri de partide sau preşedinţi de consilii judeţene. Conform art. 14 (1) 
al noului statut al BOR, patriarhul şi episcopii sunt aleşi de Sfântul Sinod. Adunarea Naţională 
Bisericească, alcătuită şi în prezent din reprezentanţi laici în proporţie de 2/3, îşi păstrează 
în principal atribuţii bugetare şi administrative, conform art. 22 din statutul BOR. 

În ceea ce priveşte punctul 4, raportul APADOR-CH menţionat anterior arată că în 
anul 2007, spre exemplu, au fost finanţate prin bugetul de stat 13.522 de posturi din 
cadrul BOR (83,19% din totalul bugetului alocat în acest scop), 779 de posturi din cadrul 
Bisericii Reformate, 755 aparţinând Bisericii Romano-Catolice, 524 Bisericii Greco-Catolice 
şi 674 din cadrul altor culte. Punctul 5 nu necesită explicaţii suplimentare. Nu în ultimul 
rând, în privinţa punctului 6, raportul APADOR-CH arată şi că în anul 2007, în total, 
75.175.000 de lei au fost alocati de la bugetul de stat în vederea construirii/renovării 
lăcaşurilor de cult. Din această sumă, 87,96% au fost alocati BOR. 

Conform lui Stark şi Iannaccone, o piaţă religioasă reglementată conduce la o situaţie 
de monopol în timp ce o piaţă nereglementată generează pluralism religios (1994, p. 232). 
Utilizând indicele Herfindahl-Hirschman (Hirschman: 1964), putem identifica nivelul 


23. http : //www.gandul.info/news/colegiul-electoral-bisericesc-a-fost-desfiintat- 1066275, accesat in 
21.09.2012. 

competiţiei pe o anumită piaţă. Indicele reprezintă suma pătratelor dimensiunilor firme- 
lor, luând valori pe un interval de la 0 la 1. Cu cât nivelul indicelui se apropie de 0, cu 
atât dimensiunea firmelor pe piaţă este mai redusă şi deci piaţa este mai liberă, iar cu 
cât acesta tinde către 1, cu atât concurenţa pe piaţă este mai redusă. Pornind de la datele 
recensământului populaţiei din 2011, indicele se calculează astfel” : 


HHI = > s? = 0.8594 + 0.0456? + 0.0084? + 0.0315? + 0.0619 + 0.0193" + 0.0045? +0.018 + 
il 
+0.0023? + 0.0044? = 0.7462 5 

Indicele de 0,7462 reflectă gradul ridicat de concentrare al pieţei religioase din 
România, aceasta putând fi considerată puţin competitivă. Prin subvenţionarea cultelor 
proporţional cu numărul de membri, putem argumenta că nivelul scăzut de competitivitate 
al pieţei este susţinut de stat. 

Conform tezei lui Stark şi Iannaccone, o economie religioasă monopolizată determină 
două efecte: participarea religioasă este scăzută şi societatea este sacralizată. În ceea ce 
priveşte primul efect, rezultatele studiului lui Andrei şi al colaboratorilor săi (2008) arată 
că 18,3% dintre români manifestă un grad de participare religioasă ridicat, prin prezenţa 
la biserică cu o frecvenţă săptămânală sau mai ridicată. O proporţie de 11,1% manifesta 
un grad de participare mediu, având o frecvenţă lunară, în timp ce 60,7% din respondenţi 
au un grad de participare foarte redus sau inexistent (Andrei et al. : 2008, p. 29). Deşi 
prin comparaţie cu statele studiate de Stark şi lannaccone gradul de participare al româ- 
nilor este uşor mai ridicat, proporţia persoanelor declarate atee/fără religie este, conform 
recensământului din 2011, de doar 0,23%, pe când în Franţa, spre exemplu, unde gradul 
de participare în studiul lui Iannaccone şi Stark este de 11%, proporţia ateilor declaraţi 
este de 10%. În ciuda faptului că peste 99% din populaţia României declară că aparţine 
unui cult religios, conform recensământului din 2011, în cazul a mai puţin de 20% există 
o participare frecventă la viaţa religioasă, rezultat ce poate fi explicat prin intermediul 
ipotezei lui Finke şi Stark (1988, p. 42), potrivit căreia doar specializarea caracteristică 
unei pieţe competitive poate conduce la creşterea participării religioase, deoarece fiecare 
segment de pe piaţă devine ocupat. 

În privinţa celui de-al doilea efect, şi anume sacralizarea societăţii, acesta este de 
asemenea prezent pe scară largă în România. Sacralizarea, definită în secţiunea 12.3.4., 
se referă la prezenţa simbolicii religioase în o parte semnificativă din domeniile principale 
ale vieţii indivizilor, cum ar fi familia, sistemul de educaţie, mediul politic etc. Exem- 
plificând, Stark şi Iannaccone consideră existenţa crucilor în sălile de clasă din sistemul 
de învăţământ pre-universitar, ceremoniile anuale în care preoţii binecuvântează flota 
comercială, precum şi alte ceremonii religioase specifice sferei publice (Stark, Iannaccone : 
1994, p. 234) instanţe ale sacralizării societăţii. Pentru a ilustra sacralizarea societăţii 
româneşti vom folosi doar trei exemple, pe care le considerăm însă fundamentale pentru 
prezenţa religiei în sfera publică. 1) Depunerea jurământului politic, necesară atât pentru 
investirea în funcţie a preşedintelui României, cât şi pentru investirea miniştrilor, a senato- 
rilor şi deputaţilor, constă în rostirea unei fraze prevăzute în art. 82 (2) din Constituţie, ale 
cărei ultime cuvinte sunt: „Aşa să-mi ajute Dumnezeu ! ”. De asemenea, conform cutumei, 


24. Elementele luate în considerare sunt, în ordinea din ecuaţie, Bisericile Ortodoxă, Romano-Catolică, 
Greco-Catolică, Reformată, Baptistă, Penticostală, Adventistă de Ziua a Şaptea, alte religii, 
ateismul/fără religie şi religiile nedeclarate. 

în timpul ceremoniei oficialii depun jurământul cu mâna atât pe Constituţie, cât şi pe 
Biblie ; 2) liderii politici sunt prezenţi în mod constant la evenimente de o importanţă 
deosebită pentru Biserica Ortodoxă Română. Două exemple în acest sens pot fi conside- 
rate alegerea lui Daniel Ciobotea ca patriarh al României în 2007, eveniment la care au 
asistat Traian Băsescu (preşedinte), Călin Popescu-Tăriceanu (prim-ministru), Nicolae 
Văcăroiu (preşedinte al Senatului), Bogdan Olteanu (preşedinte al Camerei Deputaţilor) ş.a. 
(Abrudan : 2007, p. 4), şi canonizarea lui Andrei Şaguna din 29 octombrie 2011, la care 
au participat Traian Băsescu (preşedinte), Victor Ponta (preşedinte al PSD), precum şi 
alti reprezentanţi politici; 3) prezenţa religiei în sistemul educational - şi în special 
avantajarea Bisericii Ortodoxe - poate fi interpretată ca o manifestare a sacralizării. Pe 
de o parte, ne putem raporta la cazul prezenţei icoanelor şi crucilor în şcoli, considerată 
de Cristian Pirvulescu „o discriminare în spaţiul public” care „instaurează o formă de 
inegalitate”%, iar pe de altă parte, ne putem raporta chiar la curriculumul materiei religie 
şi rolul favorizat al ortodoxismului din această perspectivă, ambele aspecte fiind contes- 
tate de anumite parti ale societăţii civile”. 


12.5. Critici ale modelelor explicative privind comportamentul 
religios din perspectiva economiei neoclasice 


În ciuda simplităţii lor, a predictiilor variate şi a suportului lor empiric, teoriile şi mode- 
lele economice ale comportamentului religios au primit numeroase critici, în special din 
partea sociologilor, care uneori contestă înseşi premisele teoriei economice, alteori teo- 
riile şi modelele sau numai anumite rezultate ale acestora. Fără a insista asupra criticilor 
aduse premiselor teoriei alegerii rationale sau imperialismului economic (o instanţă a 
acestuia fiind abordarea economică a religiilor) deoarece acestea vor fi tratate într-un 
capitol separat, în continuare vor fi avute în vedere principalele critici aduse modelelor 
economice care analizează comportamentul religios. 


12.5.1. Critici ale fundamentelor metateoretice din abordarea 
economică a religiilor 


Un prim fundament metateoretic criticat de Chaves (1995) este supraestimarea rolului 
asumpţiei comportamentului maximizator în analiza economică a religiilor. Problema 


25. http ://www.gandul.info/news/canonizarea-lui-andrei-saguna-la-slujba-au-fost-prezenti- 
10-000-de-credinciosi-basescu-si-ponta-8915330, accesat în 22.09.2012. 

26. http : //www.cotidianul.ro/cristian-parvulescu-icoanele-in-scoli-o-discriminare-in-spa- 
tiul-public-177134, accesat în 22.09.2012. 

27. http : //www.asur.ro/campanii/stop-indoctrinarii, accesat in 22.09.2012. 

ridicată de Chaves este că, în cazul în care considerăm toate celelalte elemente independente, 
asumptia maximizării calculelor cost/beneficiu nu are forţă predictivă şi, în consecinţă, 
nu poate constitui punctul de sprijin al unui sistem deductiv de tipul celui dorit în mode- 
lele economice de analiză a religiei. Exemplificând, Chaves se referă la modelul capita- 
lului uman, discutat de Iannaccone (1990), şi la anumite particularităţi ale Bisericii, 
precum structura congregatiei şi salariile reduse ale clerului, analizate tot de Iannaccone 
(1992b), argumentând că în ambele cazuri forţa predictivă nu este dată de comportamen- 
tul maximizator, ci de asumptii suplimentare introduse în model, cum este cazul relevan- 
tei cumulării de capital în influențarea actului decizional în primul caz şi caracterizarea 
bunurilor religioase ca bunuri de tip experienţă în al doilea (Chaves: 1995, pp. 100-101). 

A doua critică lansată de Chaves este îndreptată împotriva pretentiei de program uni- 
ficator emisă de Stark si Bainbridge (1985) şi Iannaccone (1995). În acest sens, Chaves 
aduce trei argumente: 1) deşi există instante in care modelele explicative sunt formalizate 
şi în acest mod ar putea constitui elemente unificatoare, sunt construite anume pentru 
unele domenii şi nu pot fi unificatoare până când universul de aplicabilitate nu este extins ; 
2) formalizarea modelelor nu este caracteristică în mod obligatoriu teoriei alegerii ratio- 
nale, tot aşa cum se pot construi explicaţii şi în teoria alegerii raţionale fără să fie nevoie 
de formalizare ; există avantaje ale formalizării dintr-o perspectivă unificatoare, însă ele 
nu aparţin exclusiv abordării economice ; 3) sistemul teoretic nu este deductiv, în ciuda 
etichetării unor combinaţii de raționamente teoretice, dovezi empirice, intuitii şi inferinte 
logice sub forma unor „axiome” sau „definiţii” ; 4) caracterul unificator dat de compor- 
tamentul maximizator este prea slab pentru a constitui substanţa unui sistem deductiv 
fără a necesita asumptii suplimentare, diferenţiate în funcţie de context (Chaves: 1995, 
pp. 102-103). 


12.5.2. Critici ale premiselor teoriei alegerii raționale 


O critică generală este formulată de Montgomery, care consideră că religia implică nu 
doar necunoscutul, ci şi incognoscibilul, astfel că actorii nu pot estima în mod obiectiv 
probabilitățile şi, în consecinţă, nici nu pot face alegeri care să le maximizeze utilitatea 
aşteptată, motiv pentru care, susţine el, abordarea economică nu-şi poate folosi modelele 
teoretice în explicarea comportamentului religios (1996, p. 445). 

Unii critici afirmă că raționalitatea normativă ar fi un concept mai potrivit pentru 
analiza comportamentului religios (decât raționalitatea instrumentală), deoarece ea pre- 
supune conformarea faţă de o valoare sau faţă de un ideal moral, angajament care nu are 
legătură cu analiza cost/beneficiu propusă de teoria economică (Jerolmack, Porpora : 
2004, pp. 140-141). Conform altor cercetători, în actul de adorare/inchinare autentic 
credinciosul nu este motivat de costurile şi beneficiile faptului de a acţiona în acest fel, 
ci de dorinţa de a-şi exprima recunoştinţa lui faţă de Dumnezeu (Reitsma : 2004, p. 231). 
Ali critici consideră că există situaţii în care indivizii fac alegeri religioase nu pentru a-şi 
maximiza utilitatea, ci pentru a le face pe plac celor din jur sau pentru a le evita mânia 
(Sherkat, Wilson: 1995, p. 998). Toate aceste critici primesc acelaşi răspuns: atât timp 
cât alegerea unei alternative produce o stare de satisfacţie (sufletească, morală, interioară), 
iar ignorarea ei o stare de nemulţumire, aceste rezultate posibile ale alegerii pot fi interpretate 

în termeni de constrângeri, recompense şi sancţiuni (costuri şi beneficii) care ghidează 
comportamentul individual şi, ca atare, pot fi analizate cu instrumentarul oferit de ştiinţa 
economică. 


12.5.3. Critici ale modelelor cererii religioase 


Analiza biografiei Maicii Tereza din perspectiva teoriilor economice a fost criticată pe 
considerentul că autoarele articolului au ridicat unul dintre multiplele motive posibile ale 
comportamentului ei religios la statutul de motiv unic, ignorând posibilitatea existenţei 
unor motive convergente la baza comportamentului (Reitsma : 2004, p. 221). Totuşi, atât 
timp cât modelul produce rezultate apelând la premise minime şi păstrându-şi logica 
internă, el nu trebuie respins. O altă critică a aceluiaşi articol se referă la faptul că expli- 
caţiile oferite de autoare „lasă impresia că abordarea economică are rolul de a demitiza 
pretenţiile religiei” (Reitsma : 2004, p. 221), deoarece, conform teologiei creştine, mân- 
tuirea este acordată de Dumnezeu prin har, nu este „cumpărată” cu bani (donaţii) sau cu 
acţiuni caritabile. Deşi este adevărat că mântuirea este un dar, conform teologiei creştine, 
Dumnezeu nu acordă totuşi mântuirea (utilitatea supremă) în mod aleatoriu, ci îi îndeamnă 
pe oameni să se conformeze poruncilor Sale (constrângeri). 


12.5.4. Critici ale modelelor ofertei religioase 


Conform teoriei economice clasice, fie actorii rationali vor tinde să adere la biserici, unde 
se pot bucura de beneficii religioase fără a contribui la producerea lor, fie bisericile, 
încercând să-şi atragă cât mai mulţi adepţi, vor promite mântuirea în schimbul unor 
contribuţii individuale minime. În ambele situaţii s-ar ajunge la o diluare a beneficiilor 
religioase oferite de toate bisericile. Însă acest lucru nu se întâmplă, deoarece (conform 
modelelor prezentate) sectele (bisericile stricte) transformă bunurile religioase publice în 
bunuri de club (cf. Iannaccone : 1992a). Totuşi, consideră criticii, datele empirice nu reu- 
şesc să confirme că soluţia identificată de aceste modele pentru rezolvarea problemei 
călătorului clandestin îi stimulează pe indivizi să aleagă o anumită biserică. În plus, 
aceiaşi critici consideră că premisa comportamentului maximizator nu poate explica 
opţiunea unui actor rational de a adera la confesiuni cu învățături religioase care îl expun 
pedepsei veşnice, precum calvinismul, de exemplu (Lechner: 2007; Mellor: 2000, p. 282). 


12.6. Concluzii 


Cercetătorii din teoria alegerii rationale analizează viata religioasă pe trei niveluri : indi- 
vidual, de grup (biserici, secte) si comunitati/societati. Modelele prezentate în capitolul 
de faţă oferă explicaţii teoretice pentru regularitatile empirice identificate în comporta- 
mentul religios (al indivizilor şi al organizaţiilor), precum şi numeroase predicții, toate 
sub aceeaşi umbrelă a teoriei economice (Iannaccone: 1995, p. 78). 

Fiindcă acest capitol se încadrează într-un spaţiu limitat, nu am putut descrie toate 
direcţiile de cercetare importante din abordarea economică a religiilor. Cu toate acestea, 
dezbateri referitoare la subiecte precum : strictetea organizaţiilor religioase (Iannaccone : 
1994 ; Barros, Garoupa : 2002), dezvoltarea organizaţiilor religioase (Iannaccone : 1994; 
Iannaccone et al. : 1995; Iannaccone: 1996), afilierea religioasă (Iannaccone : 1992a; 
Barro et al.: 2010), diverse politici ale organizațiilor religioase şi efectele acestora 
(Iannaccone, Miles: 1990; Berggren : 1997; Iannaccone, Berman: 2006), dar şi altele, 
cum ar fi participarea la diferitele tipuri de activități bisericești, căsătoriile interconfesi- 
onale/interreligioase, credința în viața de apoi, implicarea religioasă (Kwilecki, Wilson : 
1998, p. 205), prezintă de asemenea o importanță semnificativă în cadrul abordării, în 
ciuda faptului că nu le-am aprofundat în prezentul studiu. 

Toate aceste aplicații demonstrează, pe de o parte, eficiența teoriilor şi a modelelor 
economice în explicarea unor comportamente nonpiaţă şi, pe de altă parte, recunoaşterea 
importanţei fenomenului religios în lumea academică. 

